(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΣΤ΄

Παρασκευή 19 Φεβρουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Π. Μηταράκη, σελ.
3. Ανακοινώνεται ότι τη συνεδρίαση παρακολουθούν μαθητές από το 2ο Δημοτικό Σχολείο Αγίας Βαρβάρας, το 3ο Γυμνάσιο Κοζάνης, το Αμερικάνικο Κολλέγιο, μέλη του Πολιτιστικού Συλλόγου Λιβαδεριωτών Ζυρίχης Ελβετίας, μαθητές από το 15ο και το 17ο Δημοτικό Σχολείο Πάτρας, το Γενικό Λύκειο Νίκαιας Λάρισας και το Γενικό Λύκειο Δράμας, σελ.
4. Επί διαδικαστικού θέματος, σελ.
5. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Αγροτικής Ανάπτυξης και Τροφίμων σχετικά με το πρόγραμμα αγροτικής ανάπτυξης 2014-2020, σελ.
 β) Προς τον Υπουργό Εσωτερικών και Διοικητικής Ανασυγκρότησης, σχετικά με τη διερεύνηση περιστατικών αστυνομικής βίας και αυθαιρεσίας, σελ.
 γ) Προς τον Υπουργό Παιδείας, Έρευνας και Θρησκευμάτων, σχετικά με την επανεξέταση των μετεγγραφών των φοιτητών, σελ.
 ε) Προς τον Υπουργό Οικονομικών, σχετικά με τα πρόστιμα του Εθνικού Συμβουλίου Ραδιοτηλεόρασης (ΕΣΡ) στα Μέσα Μαζικής Ενημέρωσης (ΜΜΕ), σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Συζήτηση επί της αρχής, των άρθρων και του συνόλου του σχεδίου νόμου του Υπουργείου Υγείας: «Μέτρα για την επιτάχυνση του Κυβερνητικού έργου και άλλες διατάξεις», σελ.
2. Κατάθεση σχεδίου νόμου:

Οι Υπουργοί Οικονομικών, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Δικαιοσύνης, Διαφάνειας και Ανθρωπίνων Δικαιωμάτων, Αγροτικής Ανάπτυξης και Τροφίμων και οι Αναπληρωτές Υπουργοί Οικονομικών κατέθεσαν στις 18-2-2016 σχέδιο νόμου: «Συστήματα Εγγύησης Καταθέσεων (Ενσωμάτωση Οδηγίας 2014/49/ΕΕ), Ταμείο Εγγύησης Καταθέσεων και Επενδύσεων και άλλες διατάξεις», σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.
ΚΑΚΛΑΜΑΝΗΣ Ν. , σελ.
ΚΟΥΡΑΚΗΣ Α. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΪΒΑΤΙΔΗΣ Ι. , σελ.
ΒΑΡΕΜΕΝΟΣ Γ. , σελ.
ΒΙΤΣΑΣ Δ. , σελ.
ΒΛΑΧΟΥ Σ. , σελ.
ΒΟΡΙΔΗΣ Μ. , σελ.
ΒΟΥΛΤΕΨΗ Σ. , σελ.
ΒΟΥΤΣΗΣ Ν. , σελ.
ΒΡΟΥΤΣΗΣ Ι. , σελ.
ΓΕΩΡΓΙΑΔΗΣ Σ. , σελ.
ΓΚΙΟΛΑΣ Ι. , σελ.
ΔΑΝΕΛΛΗΣ Σ. , σελ.
ΖΑΡΟΥΛΙΑ Ε. , σελ.
ΗΓΟΥΜΕΝΙΔΗΣ Ν. , σελ.
ΚΑΚΛΑΜΑΝΗΣ Ν. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΕΛΛΑΣ Χ. , σελ.
ΚΟΝΣΟΛΑΣ Ε. , σελ.
ΚΟΥΡΑΚΗΣ Α. , σελ.
ΛΑΓΟΣ Ι. , σελ.
ΛΟΒΕΡΔΟΣ Α. , σελ.
ΜΑΥΡΩΤΑΣ Γ. , σελ.
ΜΙΧΑΗΛΙΔΗΣ Α. , σελ.
ΟΙΚΟΝΟΜΟΥ Β. , σελ.
ΠΑΝΑΓΙΩΤΑΡΟΣ Η. , σελ.
ΠΑΠΠΑΣ Χ. , σελ.
ΠΟΛΑΚΗΣ Π. , σελ.
ΣΑΝΤΟΡΙΝΙΟΣ Ν. , σελ.
ΣΑΧΙΝΙΔΗΣ Ι. , σελ.
ΤΑΣΟΥΛΑΣ Κ. , σελ.
ΤΣΑΚΑΛΩΤΟΣ Ε. , σελ.
ΤΣΙΡΩΝΗΣ Ι. , σελ.
ΤΣΟΓΚΑΣ Γ. , σελ.
ΦΩΤΙΟΥ Θ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

Β. Επί προσωπικού θέματος:
ΒΟΥΤΣΗΣ Ν. , σελ.
ΓΕΩΡΓΙΑΔΗΣ Σ. , σελ.
ΛΑΓΟΣ Ι. , σελ.
ΠΟΛΑΚΗΣ Π. , σελ.
ΦΩΤΙΟΥ Θ. , σελ.

Γ. Επί των επικαίρων ερωτήσεων:

ΑΛΕΞΙΑΔΗΣ Τ. , σελ.
ΑΝΑΓΝΩΣΤΟΠΟΥΛΟΥ Α. , σελ.
ΒΑΡΕΜΕΝΟΣ Γ. , σελ.
ΚΑΜΜΕΝΟΣ Δ. , σελ.
ΚΑΤΡΙΒΑΝΟΥ Β. , σελ.
ΚΕΓΚΕΡΟΓΛΟΥ Β. , σελ.
ΜΠΟΛΑΡΗΣ Μ. , σελ.
ΣΤΥΛΙΟΣ Γ. , σελ.
ΤΟΣΚΑΣ Ν. , σελ.

Δ. Επί του σχεδίου νόμου του Υπουργείου Υγείας:
ΑΘΑΝΑΣΙΟΥ Χ. , σελ.
ΑΪΒΑΤΙΔΗΣ Ι. , σελ.
ΑΝΑΓΝΩΣΤΟΠΟΥΛΟΥ Α. , σελ.
ΑΝΤΩΝΟΠΟΥΛΟΥ Ο. , σελ.
ΑΣΗΜΑΚΟΠΟΥΛΟΥ Ά. , σελ.
ΒΑΚΗ Φ. , σελ.
ΒΑΡΔΑΚΗΣ Σ. , σελ.
ΒΕΣΥΡΟΠΟΥΛΟΣ Α. , σελ.
ΒΙΤΣΑΣ Δ. , σελ.
ΒΛΑΣΗΣ Κ. , σελ.
ΒΟΡΙΔΗΣ Μ. , σελ.
ΒΟΥΛΤΕΨΗ Σ. , σελ.
ΒΟΥΤΣΗΣ Ν. , σελ.
ΒΡΟΥΤΣΗΣ Ι. , σελ.
ΓΕΝΝΙΑ Γ. , σελ.
ΓΕΩΡΓΙΑΔΗΣ Μ. , σελ.
ΓΕΩΡΓΙΑΔΗΣ Σ. , σελ.
ΓΚΙΟΛΑΣ Ι. , σελ.
ΓΡΗΓΟΡΑΚΟΣ Λ. , σελ.
ΔΑΝΕΛΛΗΣ Σ. , σελ.
ΔΕΛΗΣ Ι. , σελ.
ΔΗΜΑΡΑΣ Γ. , σελ.
ΔΗΜΗΤΡΙΑΔΗΣ Δ. , σελ.
ΕΜΜΑΝΟΥΗΛΙΔΗΣ Δ. , σελ.
ΗΓΟΥΜΕΝΙΔΗΣ Ν. , σελ.
ΘΡΑΨΑΝΙΩΤΗΣ Ε. , σελ.
ΚΑΐΣΑΣ Γ. , σελ.
ΚΑΚΛΑΜΑΝΗΣ Ν. , σελ.
ΚΑΜΑΤΕΡΟΣ Η. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΡΑΣ Γ. , σελ.
ΚΑΣΤΟΡΗΣ Α. , σελ.
ΚΕΓΚΕΡΟΓΛΟΥ Β. , σελ.
ΚΕΛΛΑΣ Χ. , σελ.
ΚΕΡΑΜΕΩΣ Ν. , σελ.
ΚΟΚΚΑΛΗΣ Β. , σελ.
ΚΟΝΣΟΛΑΣ Ε. , σελ.
ΚΟΥΤΣΟΥΚΟΣ Γ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΑΓΟΣ Ι. , σελ.
ΛΟΒΕΡΔΟΣ Α. , σελ.
ΜΑΝΩΛΑΚΟΥ Δ. , σελ.
ΜΑΥΡΩΤΑΣ Γ. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΜΗΤΑΡΑΚΗΣ Π. , σελ.
ΜΙΧΑΗΛΙΔΗΣ Α. , σελ.
ΜΠΑΡΓΙΩΤΑΣ Κ. , σελ.
ΞΑΝΘΟΣ Α. , σελ.
ΟΙΚΟΝΟΜΟΥ Β. , σελ.
ΠΑΝΑΓΙΩΤΑΡΟΣ Η. , σελ.
ΠΑΠΑΔΟΠΟΥΛΟΣ Α. , σελ.
ΠΑΠΑΡΗΓΑ Α. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΟΛΑΚΗΣ Π. , σελ.
ΡΙΖΟΣ Δ. , σελ.
ΣΑΡΑΚΙΩΤΗΣ Ι. , σελ.
ΣΕΒΑΣΤΑΚΗΣ Δ. , σελ.
ΣΚΟΥΡΟΛΙΑΚΟΣ Π. , σελ.
ΣΤΑΘΑΚΗΣ Γ. , σελ.
ΣΤΑΪΚΟΥΡΑΣ Χ. , σελ.
ΣΤΕΦΟΣ Ι. , σελ.
ΣΤΥΛΙΟΣ Γ. , σελ.
ΣΥΡΜΑΛΕΝΙΟΣ Ν. , σελ.
ΤΑΣΟΥΛΑΣ Κ. , σελ.
ΤΖΑΜΑΚΛΗΣ Χ. , σελ.
ΤΖΕΛΕΠΗΣ Μ. , σελ.
ΤΖΟΥΦΗ Μ. , σελ.
ΤΣΙΡΩΝΗΣ Ι. , σελ.
ΤΣΟΓΚΑΣ Γ. , σελ.
ΦΙΛΗΣ Ν. , σελ.
ΦΩΚΑΣ Α. , σελ.
ΦΩΤΗΛΑΣ Ι. , σελ.
ΦΩΤΙΟΥ Θ. , σελ.
ΧΑΡΑΚΟΠΟΥΛΟΣ Μ. , σελ.
ΧΑΤΖΗΣΑΒΒΑΣ Χ. , σελ.
ΧΡΙΣΤΟΦΙΛΟΠΟΥΛΟΥ Π. , σελ.
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΣΤ΄

Παρασκευή 19 Φεβρουαρίου 2016

Αθήνα, σήμερα στις 19 Φεβρουαρίου 2016, ημέρα Παρασκευή και ώρα 10.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):**  Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η τέταρτη με αριθμό 551/16-2-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με το πρόγραμμα αγροτικής ανάπτυξης 2014-2020.

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Η Ελλάδα αγωνίζεται εδώ και χρόνια για να αντιμετωπίσει τα αποτελέσματα της μεγάλης κρίσης που ξέσπασε το 2009. Μετά από αγώνα πέντε ετών -έξι ετών θα έλεγα- από το 2008, για πρώτη φορά το Δεκέμβριο του 2014 μπορούσαμε να κάνουμε ένα θετικό απολογισμό για το θετικό ρυθμό ανάπτυξης που επανήλθε στη χώρα μας, όπως, επίσης, για το θετικό αποτέλεσμα που είχαμε κλείνοντας τα μεγάλα ελλείμματα που παραλάβαμε το 2009. Το ετήσιο έλλειμμα των 36 δισεκατομμυρίων ήταν πια παρελθόν, τουλάχιστον ως προς το πρωτογενές σκέλος του.

Την ίδια εποχή –δικαίως σε έναν βαθμό- η αντιπολίτευση έλεγε ότι υπήρχαν προοπτικές, μπορούσε το ασφαλιστικό να δώσει δέκατη τρίτη σύνταξη, μπορούσε να καταργηθεί ο ΕΝΦΙΑ, μπορούσε να υπάρξει αφορολόγητο 12.000 ευρώ, μπορούσε να υπάρξει αμοιβή 751 ευρώ και να αυξηθούν οι αμοιβές των εργαζομένων και στον ιδιωτικό και στον δημόσιο τομέα.

Από τον Δεκέμβριο, όμως, του 2014 μέχρι σήμερα -και ενώ σε όλη την Ευρώπη και λόγω της ποσοτικής χαλάρωσης και λόγω των θετικών ρυθμών που ακολουθούν όλες οι οικονομίες της Ευρώπης και λόγω του γενικότερου κλίματος και τελευταία λόγω της πάρα πολύ χαμηλής τιμής του πετρελαίου σε διεθνές επίπεδο- η χώρα μας φαίνεται ότι αντί να ακολουθεί αυτόν τον ρυθμό, πηγαίνει πίσω. Και έχουμε νέα φοροεισπρακτικά μέτρα, νέα επιβάρυνση, η οποία δεν δικαιολογείται από τις ευρωπαϊκές και τις διεθνείς εξελίξεις. Τι παρεμβλήθη; Οι πολίτες ξέρουν. Παρεμβλήθη η διακυβέρνηση ΣΥΡΙΖΑ και της «πρώτης φοράς αριστερά» και της δεύτερης.

Έρχομαι, λοιπόν, να πω ότι το Πρόγραμμα Αγροτικής Ανάπτυξης -το οποίο στο πλαίσιο της Κοινής Αγροτικής Πολιτικής αφορά το αναπτυξιακό σκέλος- περιλαμβάνει ένα πάρα πολύ σημαντικό ποσό μαζί με την εθνική χρηματοδότηση και τις ιδιωτικές χρηματοδοτήσεις, το οποίο μπορεί να δώσει μία προοπτική και να βάλει ένα φρένο στην ύφεση στην οποία έχουμε μπει.

Έτσι, λοιπόν, ρωτώ συγκεκριμένα πότε θα ξεκινήσει η υλοποίηση αυτού του προγράμματος, για το οποίο είχε ξεκινήσει η επεξεργασία από την εποχή του κ. Τσαυτάρη και το οποίο ολοκληρώθηκε μέσα στο 2015 με την έγκριση από την πλευρά της Ευρωπαϊκής Ένωσης, ποιος είναι ο ρόλος των περιφερειών και ποια είναι τα πρώτα μέτρα που θα ανοίξουν και πότε, ποια χρονική περίοδο θα ανοίξουν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο για τρία λεπτά.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Κατ’ αρχάς, κύριε συνάδελφε, θα ήθελα να σας ευχαριστήσω για την ερώτηση, γιατί όντως έχει πολύ μεγάλη σημασία η αξιοποίηση των όποιων κονδυλίων διαθέτει η χώρα ως εργαλείο για να στηρίξει την επιχειρηματικότητα, τις πρωτοβουλίες των παραγωγών στον πρωτογενή τομέα για να στηρίξει συνολικά τις τοπικές οικονομίες, αλλά και την εθνική οικονομία.

Μία συνήθης πρακτική στην Αίθουσα είναι να ισχυριζόμαστε ότι εμείς όλοι τα κάναμε όλα καλά και οι άλλοι τα έκαναν όλα λάθος. Δεν είμαι εισηγητής αυτής της αρχής.

Θέλω, λοιπόν, να θυμίσω ότι το πρώτο σχέδιο για το Πρόγραμμα Αγροτικής Ανασυγκρότησης υποβλήθηκε στην Ευρωπαϊκή Ένωση προς έγκριση τον Ιούλιο του 2014. Θυμίζω ότι είναι το Πρόγραμμα Αγροτικής Ανάπτυξης 2014-2020. Το Πρόγραμμα αυτό δέχθηκε τετρακόσιες πενήντα παρατηρήσεις. Επεστράφη, δηλαδή, από τις Βρυξέλλες ένας τόμος, τον οποίο τον έχω και θα τον καταθέσω στα Πρακτικά για την ιστορία.

(Στο σημείο αυτό ο Αναπληρωτής Υπουργός Αγροτικής Ανάπτυξης και Τροφίμων κ. Μάρκος Μπόλαρης καταθέτει για τα Πρακτικά τον προαναφερθέντα τόμο, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να αντιμετωπιστούν όλες αυτές οι τετρακόσιες πενήντα παρατηρήσεις χρειάστηκε να συγκροτηθούν ομάδες εργασίας, οι οποίες εξέτασαν μία-μία τις παρατηρήσεις.

Οι παρατηρήσεις ήρθαν από την Ευρώπη τον Δεκέμβριο του ΄14. Οι ομάδες δούλεψαν. Για να μπορέσουν να αντιμετωπιστούν, στην ουσία ξαναφτιάχτηκε το πρόγραμμα με τις παρεμβάσεις, τις βελτιώσεις για την αντιμετώπιση των τετρακοσίων πενήντα παρατηρήσεων και είχαμε έγκριση στις 11 Δεκεμβρίου, δηλαδή, πριν από δύο μήνες.

Σας είναι γνωστό ότι η υπηρεσία το τελευταίο διάστημα του 2015 η διαχειριστική, η συγκεκριμένη, είχε μια εργώδη προσπάθεια, προκειμένου να αντιμετωπίσει τις πληρωμές όλου του προγράμματος. Είχε μία έντονη προσπάθεια για να μην χαθούν λεφτά. Σε αυτό αναλώθηκε. Έκλεισε με το καλό το πρόγραμμα κι έχουμε τώρα μπροστά μας, περίπου, ενάμιση μήνα όπου όλο το ενδιαφέρον από πλευράς της υπηρεσίας και του Υπουργείου είναι στραμμένο στο χτίσιμο του καινούργιου προγράμματος με τους κανόνες που έχουν προβλεφθεί, ώστε να έχουμε το μέγιστο δυνατό αποτέλεσμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Κύριε Πρόεδρε, θα συνεχίσω στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δικαιολογίες υπάρχουν πάντα. Άλλοτε πραγματικές, άλλοτε αναγκαστικά επικαλούμενες, γιατί, δυστυχώς, υπάρχει η χρονοκαθυστέρηση και σε επίπεδο πολιτικών ηγεσιών, αλλά και σε επίπεδο υπηρεσιών, λιγότερο. Και λέω λιγότερο, διότι οι συγκεκριμένες υπηρεσίες έχουν αποδείξει για το συγκεκριμένο θέμα ότι έχουν εργαστεί και στο παρελθόν και τώρα με ευσυνειδησία, για να υλοποιήσουν τα αντίστοιχα προγράμματα. Όταν ένα πρόγραμμα για να φτιαχτεί, χρειάζεται ένα συγκεκριμένο χρόνο και υποβάλλεται –εγώ δεν είχα σκοπό να μιλήσω γι’ αυτό- τον Ιούλιο του ΄14 -τελική υποβολή- έχει προηγηθεί και διαβούλευση και οι όποιες παρατηρήσεις υπάρχουν, που μπορεί να είναι από ένα κόμμα μέχρι ουσιαστικές, όσο και αν αριθμούν, δεν μπορεί να χρειάζονται από εκεί και πέρα ένα χρόνο ολόκληρο, για να διορθωθούν και να εγκριθούν.

Έχουμε εμπειρία από την επεξεργασία και υποβολή προγραμμάτων και θεωρώ ότι υπήρξε καθυστέρηση. Όμως αυτό δεν είναι το αντικείμενό μας σήμερα, να αιτιολογήσουμε την καθυστέρηση που υπήρξε το 2015 και την αδράνεια. Άλλωστε, δεν ήσασταν σε όλο το διάστημα αυτό στην πολιτική ηγεσία του Υπουργείου. Το ζήτημα είναι εάν οι παρεμβάσεις, οι οποίες έγιναν από την ελληνική Κυβέρνηση και ζητήθηκαν αλλαγές που δεν ήταν στις παρατηρήσεις της Ευρωπαϊκής Επιτροπής, ήταν ουσιαστικές και αναγκαίες, για να υλοποιηθεί το πρόγραμμα. Διότι αυτές οι παρεμβάσεις, κύριε Υπουργέ, δημιούργησαν το μεγαλύτερο πρόβλημα.

Ο κ. Λαφαζάνης είχε δώσει μια εντολή, η οποία ήταν να αλλάξετε το πρόγραμμα σε μια συγκεκριμένη κατεύθυνση. Υποβλήθηκαν προτάσεις, οι οποίες έφεραν πράγματι καθυστέρηση, αλλά αυτές δεν ήταν λόγω του ότι δεν ήταν ολοκληρωμένο το πρόγραμμα, αλλά γιατί ήθελε να το αλλάξει, να το κάνει διαφορετικό.

Κοιτάξτε, όσο το δυνατόν γρηγορότερα ξεκινήσει η υλοποίηση αυτού του προγράμματος, τόσο καλύτερα για τη χώρα και για τον αγροτικό τομέα, παρ’ ότι τα παράλληλα μέτρα του παράλληλου προγράμματος -δηλαδή η υπερφορολόγηση του αγροτικού τομέα με τα όποια φτιασιδώματα και αν προσπαθεί η Κυβέρνηση να παρουσιάσει το φορολογικό- λένε ότι η παραγωγή υπερφορολογείται. Στα 12.000 εισόδημα, τον καλείτε να δώσει 9.500 φόρο, προκαταβολή φόρου, εισφορές ΕΛΓΑ, ΟΓΑ. Και αν είναι και από οινοπαραγωγή κι έχει και καμία μικρή μονάδα, ε, τελείωσε.

Την ίδια ώρα επικαλείστε το αντιστάθμισμα, που είναι το αφορολόγητο των 12.000 της επιδότησης. Τι του λέτε, δηλαδή, του αγρότη, που έχει σήμερα ένα εισόδημα 10.000; «Έλα να επενδύσεις, να εκσυγχρονίσεις την παραγωγή σου για να βγάλεις περισσότερα και να σε υπερφορολογήσω;» ή «Επαναπαύσου στα 12.000 της επιδότησης που είναι και αφορολόγητα;».

Αυτό είναι το μεγάλο πρόβλημα, ότι το Πρόγραμμα Αγροτικής Ανάπτυξης από τη μια μεριά πρέπει σύντομα να ξεκινήσει, γιατί πράγματι θα δώσει μια ανάσα στον τομέα και από την άλλη μεριά είναι μέσα σε ένα ασφυκτικό πλαίσιο παράλληλου προγράμματος, αλλά όχι παράλληλο όπως το εννοούσατε, αλλά ασφυκτικού, υπερφορολόγησης της παραγωγής παρακαλώ. Άρα λοιπόν, για να μπορούμε να μιλάμε και το επόμενο διάστημα, θα πρέπει να αλλάξει το πλαίσιο.

Βεβαίως, για το Πρόγραμμα Αγροτικής Ανάπτυξης θα ήθελα να μου πείτε πότε θα ξεκινήσουν οι δράσεις όπως σας ρώτησα -στη δευτερομιλία σας αν μπορείτε- και από ποια μέτρα θα έχουμε έναρξη. Ποιος θα είναι ο ρόλος των περιφερειών που είναι σημαντικός από τον αρχικό σχεδιασμό, εάν συνεχίζει να είναι; Και βεβαίως, πού θα δοθεί βάρος σε σχέση με τη διασφάλιση των πόρων της συγχρηματοδότησης, αν έχουν υπάρξει συμφωνίες με τις τράπεζες, εάν χρηματοδοτήσουν για το κομμάτι που αφορά την ιδιωτική επένδυση.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κεγκέρογλου, βάλτε τελεία και ερωτηματικό.

Τον λόγο έχει ο Αναπληρωτής Υπουργός Αγροτικής Ανάπτυξης και Τροφίμων, κ. Μάρκος Μπόλαρης.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Νομίζω ότι ήμουν σαφής όταν σας είπα ότι τετρακόσιες πενήντα παρατηρήσεις ήταν από την Ευρωπαϊκή Επιτροπή, στο πρώτο κομμάτι.

Για το δεύτερο κομμάτι. Για να μπορέσει να λειτουργήσει το Πρόγραμμα Αγροτικής Ανάπτυξης χρειάζεται η σύσταση και η συγκρότηση της Επιτροπής Παρακολούθησης. Η σύσταση και η συγκρότηση, σύμφωνα με τον Κανονισμό, πρέπει να έχει ολοκληρωθεί μέχρι τις 11 Μαρτίου του 2016. Στις επόμενες είκοσι ημέρες, λοιπόν, έχουμε όπως προβλέπει ο Κανονισμός, όχι για τη χώρα αλλά για όλες τις ευρωπαϊκές χώρες, τη σύσταση και συγκρότηση της Επιτροπής Παρακολούθησης του Έργου.

Αυτή η Επιτροπή από τη σύσταση και συγκρότησή της έχει ένα μήνα να συνεδριάσει, προκειμένου να ορίσει κριτήρια και να ασχοληθεί με το θεσμικό πλαίσιο. Επομένως, έχουμε δύο τυπικές ενέργειες μπροστά μας τις επόμενες εβδομάδες.

Από πλευράς της διαχειριστικής, από το Υπουργείο έχουν συγκροτηθεί ομάδας εργασίας, οι οποίες είναι αρμόδιες τις επόμενες εβδομάδες να μας έχουν κατάρτιση των κριτηρίων επιλογής των μέτρων, υπομέτρων και δράσεων για το Πρόγραμμα Αγροτικής Ανάπτυξης 2014–2020.

Στη συνέχεια έχουμε τη συνάντηση με τους φορείς, γιατί έχουμε τους αρμόδιους φορείς εφαρμογής, γιατί το ξέρετε ότι η διαχειριστική είναι η αρχή, η οποία επιβλέπει. Οι αρμόδιοι φορείς εφαρμογής είναι αυτοί, οι οποίοι θα εφαρμόσουν το κάθε μέτρο και την κάθε δράση του προγράμματος. Επομένως, για όλα τα διαδικαστικά έχει γίνει έναρξη της υλοποίησης και τις επόμενες εβδομάδες έχουμε τα θεσμικά πάνω στα οποία πατά η υλοποίηση.

Επειδή το δεύτερο μέρος της ερώτησής σας αφορά τις περιφέρειες, θέλω να σας πω -διαβάζω το κείμενο στις 22 Ιανουαρίου του 2016- πως για πρώτη φορά είναι το πρώτο πρόγραμμα στο οποίο γίνεται θεσμικά εκχώρηση αρμοδιοτήτων διαχείρισης και εφαρμογής μέτρων και δράσεων του Προγράμματος Αγροτικής Ανασυγκρότησης στις αυτοδιοικούμενες περιφέρειες. Και προβλέπεται στη συγκεκριμένη εκχώρηση και ποσοστό το οποίο ανέρχεται στο 37%.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Από το αρχικό πρόγραμμα.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Και είναι η πρώτη φορά που γίνεται εκχώρηση προγράμματος στις αυτοδιοικούμενες περιφέρειες.

Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Από την αρχική πρόταση και σωστά.

**ΠΡΟΕΔΡΕΥΩΝ (Γεώργιος Βαρεμένος):** Σας ευχαριστούμε, κύριε Υπουργέ, για το σεβασμό του χρόνου.

Η πρώτη με αριθμό 556/16-2-2016 επίκαιρη ερώτηση πρώτου κύκλου του Βουλευτή Ηλείας του Συνασπισμού Ριζοσπαστικής Αριστεράς κ. Γεράσιμου Μπαλαούρα προς τον Υπουργό Εσωτερικών και Διοικητικής Ανασυγκρότησης, σχετικά με την καθυστέρηση κατάθεσης νομοσχεδίου που αφορά τη ρύθμιση άδειας παραμονής και εργασίας των παράνομα διαμενόντων μεταναστών εργατών γης, δεν θα συζητηθεί διότι ο κ. Μουζάλας βρίσκεται στο εξωτερικό συνοδεύοντας τον Πρωθυπουργό.

Επίσης, η δεύτερη με αριθμό 539/15-2-2016 επίκαιρη ερώτηση πρώτου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Ανάπτυξης και Τουρισμού, σχετικά με τη «φυγή» των επενδύσεων, δεν θα συζητηθεί λόγω κωλύματος του κυρίου Υπουργού.

Θα συζητηθεί η πρώτη με αριθμό  555/16-2-2016 επίκαιρη ερώτηση δεύτερου κύκλου της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Βασιλικής Κατριβάνου προς τον Υπουργό Εσωτερικών και Διοικητικής Ανασυγκρότησης, σχετικά με τη διερεύνηση περιστατικών αστυνομικής βίας και αυθαιρεσίας.

Θα απαντήσει ο Αναπληρωτής Υπουργός κ. Τόσκας.

Κυρία Κατριβάνου, έχετε τον λόγο για την πρωτολογία σας, για δύο λεπτά.

**ΒΑΣΙΛΙΚΗ ΚΑΤΡΙΒΑΝΟΥ:** Ευχαριστώ, κύριε Πρόεδρε.

Το ερώτημά μας είναι για την αστυνομική βία και αυθαιρεσία, ένα φαινόμενο το οποίο είναι διαχρονικό και μόνιμο και δεν αφορά μόνο αυτήν εδώ την Κυβέρνηση. Έχουμε να αναγνωρίσουμε ότι και με τις δύο κυβερνήσεις του ΣΥΡΙΖΑ, αλλά ειδικά με εσάς, έχουμε αλλαγές ενθαρρυντικές σε αυτόν τον τομέα, τις οποίες, όμως, τις θέλουμε και πιο τολμηρές και θέλουμε να αποτυπωθούν και θεσμικά και δομικά, ώστε να μην εξαρτάται από την εκάστοτε κυβέρνηση και τον εκάστοτε Υπουργό.

Παρ’ όλα αυτά, πρόσφατα, έχουμε δει γεγονότα όπως τα ΜΑΤ να ξυλοκοπούν ηλικιωμένους στην κινητοποίηση του ΠΑΜΕ, τα ΜΑΤ να σηκώνουν καρέκλα εναντίον πολίτη –υποθέτουμε ότι είναι πολίτης-, να σπάνε αυτοκίνητα.

Πρόσφατα, η αντιτρομοκρατική υπηρεσία στη ΓΑΔΑ πήρε με τρομακτική βία DNA από τον Ασπιώτη στις 6-2-2016. Μετά οδηγήθηκε στο νοσοκομείο, έχουμε τη γνωμάτευση του νοσοκομείου και έχουμε και τις καταγγελίες του συνηγόρου του και λοιπά. Ο νόμος λέει ότι πρέπει να παρθεί υποχρεωτικά το DNA, αλλά με σεβασμό της ανθρώπινης αξιοπρέπειας. Αυτό δεν συνέβη έτσι.

Επίσης, πρόσφατα είχαμε την επικύρωση από το Συμβούλιο της Επικρατείας της απόφασης του Διοικητικού Εφετείου Θεσσαλονίκης που αφορά την υπόθεση «ζαρντινιέρα», μια παλαιότερη υπόθεση, βεβαίως, αστυνομικής αυθαιρεσίας. Το πρόστιμο που θα πληρώσει το κράτος στον Κύπριο φοιτητή ως ηθική αποζημίωση είναι 300 χιλιάδες και μαζί με τους τόκους πάει στις 450 χιλιάδες ευρώ.

Έχουμε, λοιπόν, επανειλημμένα περιστατικά αστυνομικής αυθαιρεσίας, διαχρονικά. Έχουμε καταδίκες από το Ευρωπαϊκό Δικαστήριο. Ο Συνήγορος του Πολίτη μας λέει ότι συνήθως η έρευνα δεν οδηγεί σε άσκηση πειθαρχικής δίωξης. Ολοκληρώνεται με διατυπώσεις του τύπου «δεν προέκυψαν ευθύνες στελεχών» ή «οι καταγγελίες κρίνονται αβάσιμες», επειδή ψεύδονται κάποιοι από τους εμπλεκόμενους αστυνομικούς ή συναδέλφους.

Είναι, λοιπόν, φαινόμενα αυθαιρεσίας που τροφοδοτούνται και γίνονται δομική ατιμωρησία και αυτό πρέπει να αλλάξει.

Με όλες τις παραινέσεις όλων των διεθνών οργανισμών χρειάζεται ένα ανεξάρτητο όργανο διερεύνησης και τιμωρίας. Γι’ αυτό, λοιπόν, ρωτάμε: Πότε θα γίνει αυτό; Δώστε μας μία απάντηση και ένα χρονοδιάγραμμα.

Δεύτερη ερώτηση: Στα πρόσφατα περιστατικά αυθαιρεσίας που σας ανέφερα, σε ποιες ενέργειες έχετε προβεί ή θα προβείτε, ώστε να λογοδοτήσουν οι εμπλεκόμενοι αστυνομικοί;

Η τρίτη ερώτηση αφορά την υπόθεση «ζαρντινιέρα», τον ξυλοδαρμό, δηλαδή, του Κύπριου φοιτητή, που όπως θυμόμαστε όλοι ήταν σοκαριστικός. Οι αστυνομικοί εργάζονται ακόμα στην Ελληνική Αστυνομία;

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Πριν δώσω τον λόγο στον κ. Τόσκα, θα ήθελα να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τρεις εκπαιδευτικοί συνοδοί τους από το 2ο Δημοτικό Σχολείο Αγίας Βαρβάρας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Τόσκα, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κυρία Κατριβάνου, κυρίες και κύριοι συνάδελφοι, τα θέματα του ανθρωπισμού και ατομικών ελευθεριών μάς αγγίζουν όλους, αγγίζουν και την Κυβέρνηση αυτή. Αυτό δεν σημαίνει, βέβαια, ότι έχουν λυθεί ή λύνονται με το πάτημα ενός κουμπιού όλα αυτά τα ζητήματα, τα οποία πράγματι θέλουν και το ανάλογο θεσμικό πλαίσιο και τις ανάλογες νοοτροπίες που πρέπει να εγκαθιδρυθούν. Χρειάζεται πολλή προσπάθεια και γι’ αυτό χρειάζονται γενικότερες συναινέσεις μέσα σε αυτόν τον χώρο, αλλά και έλεγχοι.

Καλά κάνετε και τα αναφέρετε, γιατί εμείς τον θέλουμε αυτόν τον δημοκρατικό έλεγχο, για να βελτιωθούμε και να βελτιώσουμε καταστάσεις που, δυστυχώς, χρόνιζαν και, δυστυχώς, είχαν καθιερωθεί ή προσπερνώνταν, λες και τίποτα δεν συνέβαινε, λες και η παραβίαση των ανθρωπίνων ελευθεριών είναι κάποιο μικρό πράγμα, που μπορούμε να το προσπερνάμε χάριν ενός γενικότερου συμφέροντος.

Πράγματι, πρέπει να βλέπουμε τα διάφορα ζητήματα των κοινωνικών σχέσεων, των παραβιάσεων, της τάξης και της αστυνόμευσης της χώρας, αλλά πρέπει να τα βλέπουμε μέσα σε ένα πλαίσιο εξυπηρέτησης του κοινωνικού συνόλου και διασφάλισης των ατομικών ελευθεριών, που καλά κάνετε και το βάζετε στο επίκεντρο του ενδιαφέροντος.

Εδώ θα ήθελα να πω, ότι δεν θα πρέπει να αναδεικνύουμε ή να αναμειγνύουμε πολύ παλιά ζητήματα, όπως είναι η περίπτωση «ζαρντινιέρας», με τα σημερινά ζητήματα, γιατί νιώθω και λίγο ότι αδικούμαστε σε αυτήν την περίπτωση. Συγκεκριμένα τέτοια περιστατικά δεν παρουσιάζονται με τη σημερινή Κυβέρνηση και δεν είμαστε διατεθειμένοι με τίποτα να τα ανεχτούμε και το ξέρετε καλά.

Σε ό,τι αφορά τα υπόλοιπα ζητήματα που λέτε, τα θέματα της αντιμετώπισης ηλικιωμένων από τα ΜΑΤ με βίαιο τρόπο, παρότι προσωπικά έχω αρκετά ερωτηματικά –το ίδιο το ΠΑΜΕ σε αυτόν εδώ τον χώρο δεν αναφέρθηκε, άλλος ανεξάρτητος Βουλευτής αναφέρθηκε-, εξετάζεται αυτήν τη στιγμή και γίνεται διοικητική εξέταση.

Σε ό,τι αφορά την πρόκληση φθορών από αστυνομικούς και σε αυτό γίνεται διοικητική εξέταση, καθώς και για τις άλλες βιαιοπραγίες που λέτε. Δηλαδή, αντιμετωπίζουμε τα θέματα αυτά. Δεν σας απαντώ αυτήν τη στιγμή με την κλασική απάντηση που συνηθίζεται, ότι γίνεται διοικητική εξέταση, το κουκουλώνουμε και φεύγουμε. Γιατί το είδατε από την πρώτη στιγμή που ανέλαβα το Υπουργείο, ότι το πρώτο πράγμα που προσπάθησα να διαλευκάνω, ώστε να δούμε τι γίνεται, ήταν το ζήτημα του ξυλοδαρμού και της βίαιης αντιμετώπισης νεαρών ανθρώπων στην περιοχή των Εξαρχείων. Επομένως προσπαθούμε να δημιουργήσουμε νοοτροπίες, προσπαθούμε να διαλευκάνουμε καταστάσεις και με τίποτα δεν προσπαθούμε να κουκουλώσουμε καταστάσεις.

Σε ό,τι αφορά την περίπτωση Ασπιώτη, που αναδεικνύετε, και τον τρόπο λήψης υλικού DNA, ο οποίος προβλέπεται από τον νόμο, όταν ο κρατούμενος αρνείται εθελοντικά να δώσει δείγμα DNA προβλέπονται διαδικασίες. Πιστεύουμε ότι δεν έγινε παραβίαση αυτών των κανόνων. Κατά τη διαδικασία λήψης βιολογικού υλικού, ο κρατούμενος εκδήλωσε αρνητική στάση και επιθετική συμπεριφορά. Στη συνέχεια ζήτησε να μεταφερθεί στο νοσοκομείο αιτιώμενος πρόκληση τραυματισμού. Μεταφέρθηκε στο νοσοκομείο. Η έκθεση του νοσοκομείου έχει δοθεί στον Εισαγγελέα και εφόσον γίνει η έγκληση από τον φερόμενο ως παθόντα, αμέσως θα κινήσουμε τις διαδικασίες για διοικητική εξέταση του ζητήματος. Κάνουμε ό,τι μπορούμε –να είστε σίγουρη– γι’ αυτά τα ζητήματα.

Αν θέλετε στη δευτερολογία μου θα σας απαντήσω για τα υπόλοιπα ερωτήματα που θέσατε, γιατί βλέπω, κύριε Πρόεδρε, ότι ο χρόνος δεν μου το επιτρέπει τώρα.

**ΠΡΟΕΔΡΕΥΩΝ (Γεώργιος Βαρεμένος):** Κυρία Κατριβάνου, έχετε τον λόγο για τρία λεπτά.

**ΒΑΣΙΛΙΚΗ ΚΑΤΡΙΒΑΝΟΥ:** Ευχαριστώ, κύριε Πρόεδρε.

Κατ’ αρχάς να πω ότι και εμείς αναγνωρίσαμε τις αλλαγές που έχουν γίνει και είπαμε ότι τις θέλουμε πιο τολμηρές για να αποτυπωθούν δομικά. Δεύτερον, η υπόθεση «ζαρντινιέρα» δεν αφορά αυτήν την Κυβέρνηση και το είπα. Απλά επειδή τώρα αναγνωρίστηκε από τον Άρειο Πάγο η επικύρωση του προστίμου, γι’ αυτό τη φέρνω εδώ. Και η ερώτησή μου ήταν: Συνεχίζουν οι αστυνομικοί που είναι υπόλογοι γι’ αυτό να δουλεύουν;

Θέλω να πω κάτι συγκεκριμένα για την υπόθεση Ασπιώτη. Ο νόμος φυσικά λέει ότι πρέπει να παίρνεται το DNA με σεβασμό της προσωπικότητας. Αυτό σημαίνει ότι το DNA μπορεί να παρθεί από το τσιγάρο, το μαλλί ή οτιδήποτε άλλο. Δεν χρειάζεται να τσακιστεί ο κρατούμενος –γιατί το ξέρουμε και από τον δικηγόρο και από το νοσοκομείο όπου πήγε με χτυπημένα πλευρά, κατάπιε την μπατονέτα, με μπουνιές- όπως έγινε. Ήταν δηλαδή άγριο. Αυτό δεν μας αρμόζει. Μπορεί να γίνεται και με άλλους τρόπους.

Θέλω να μείνω, όμως, στο θέμα των ΕΔΕ. Έχω παρατηρήσει ότι αυτά τα θέματα τα κυνηγάτε και διατάσσετε άμεσα να γίνουν ΕΔΕ. Ξέρουμε, όμως, ότι αυτές οι ΕΔΕ έχουν σοβαρότατες ελλείψεις τις περισσότερες φορές. Είναι πλημμελείς και υπάρχουν δομικές ανεπάρκειες. Και αυτό σας το λένε όλοι. Και όλοι οι Διεθνείς Οργανισμοί και πρόσφατα η Επιτροπή Ανθρωπίνων Δικαιωμάτων του ΟΗΕ σας προτείνουν να συσταθεί ανεξάρτητο όργανο. Δεν μπορεί δηλαδή οι ελεγχόμενοι και οι ελέγχοντες να συνδέονται υπηρεσιακά, γιατί αυτό αποτελεί μέρος του προβλήματος. Γιάννης κερνάει, Γιάννης πίνει. Αυτοί που ελέγχουν είναι και αυτοί οι οποίοι έχουν διαπράξει την αυθαιρεσία για την οποία τους κατηγορούμε. Είναι το ίδιο σύστημα.

Επίσης, ξέρουμε ότι υπάρχει στο σκεπτικό σας ένα υπό σύσταση γραφείο διερεύνησης περιστατικών αυθαιρεσίας. Αυτή είναι μια θετική κίνηση. Θεωρούμε, όμως, ότι δεν πληροί τα εχέγγυα που προτείνουν όλοι οι Διεθνείς Οργανισμοί, γιατί υπάγεται στο Υπουργικό Γραφείο. Εμείς επιμένουμε στην ανάγκη ενός ανεξάρτητου οργάνου. Και νομίζουμε ότι είναι υπερώριμο αυτό το αίτημα.

Και εσείς, κύριε Υπουργέ, ελπίζουμε ότι έχετε τη βούληση -και θεωρούμε ότι έχετε και τη βούληση και την ικανότητα να το ικανοποιήσετε-, να κάνετε τώρα αυτήν την τομή, η οποία θα μείνει. Μην κάνουμε ένα γραφείο που υπάγεται στον Υπουργό και ο Υπουργός αλλάζει και αλλάζει και η κυβέρνηση. Κάντε αυτήν την τομή. Η Κυβέρνηση ΣΥΡΙΖΑ ας δημιουργήσει το ανεξάρτητο όργανο, που όλοι λένε ότι χρειάζεται, για να αντιμετωπίσουμε δομικά και ουσιαστικά την αστυνομική αυθαιρεσία.

Νομίζω ότι είναι μια πρόκληση στην οποία μπορείτε και ελπίζω να θέλετε να ανταποκριθείτε.

Ευχαριστώ.

(Στο σημείο αυτό η Βουλευτής κ. Βασιλική Κατριβάνου καταθέτει για τα Πρακτικά τα έγγραφα που είναι σχετικά με την επίκαιρη ερώτησή της, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Υπουργός.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Σε ό,τι αφορά τους αστυνομικούς οι οποίοι τιμωρήθηκαν για το θέμα του περιστατικού της «ζαρντινιέρας», τρεις απ’ αυτούς έχουν τιμωρηθεί με ανώτερη πειθαρχική ποινή και δύο με κατώτερη. Από ποινικής πλευράς, δύο από τους αστυνομικούς που τιμωρήθηκαν με ανώτερη πειθαρχική ποινή κρίθηκαν ένοχοι και καταδικάστηκαν σε φυλάκιση, ενώ οι λοιποί αθωώθηκαν. Ο τρίτος αστυνομικός που τιμωρήθηκε με ανώτερη πειθαρχική ποινή, ζήτησε επανάληψη της δίκης και το πειθαρχικό συμβούλιο τον έκρινε μη πειθαρχικά ελεγκτέο.

Σε ό,τι αφορά το γραφείο αντιμετώπισης περιστατικών αυθαιρεσίας, το οποίο σχεδιάστηκε να συσταθεί με βάση τον ν.4249/2014, τελικά υπάρχουν προβλήματα πρακτικά και νομικά για τη συγκρότηση αυτού του γραφείου. Προσκρούουμε στον κώδικα των δικηγόρων, προσκρούουμε στο πρόβλημα της αμοιβής αυτών των ανθρώπων και θα χρειαστεί τροπολογία του θεσμικού πλαισίου, γιατί δεν βρίσκουμε άλλον τρόπο για να το λύσουμε και να υλοποιήσουμε αυτό το γραφείο περιστατικών.

**ΒΑΣΙΛΙΚΗ ΚΑΤΡΙΒΑΝΟΥ:** Κάντε το ανεξάρτητο όργανο. Mην το κάνετε να υπαχθεί στον Υπουργό.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Εγώ δεν έχω καμμία αντίρρηση, αρκεί να υπάρχει ένας μηχανισμός τέτοιος που να λειτουργεί και όχι να είναι στα χαρτιά. Γιατί αυτήν τη στιγμή είναι στα χαρτιά και δεν αισθάνομαι καθόλου καλά που το λέω, αλλά αυτή είναι η πραγματικότητα, την οποία, όπως ξέρετε, δεν έχω καμμία διάθεση να αποκρύπτω. Κάθε πρόταση που μπορεί να υλοποιηθεί είναι ευπρόσδεκτη.

Σε ό,τι αφορά το να προχωρήσουμε αυτό το γραφείο αντιμετώπισης περιστατικών βίας και να είναι κάτι πέρα, εάν θέλετε, και πάνω από τον Υπουργό, δεν έχω καμμία αντίρρηση, για να μην κουκουλώνονται οι υποθέσεις και για να δημιουργηθεί ένα τέτοιο πλαίσιο, το οποίο θα έχει διάρκεια, πέρα από κυβερνήσεις και Υπουργούς, για να υπάρχει πραγματικός έλεγχος.

Θέλω τη βοήθεια των συναδέλφων μέσα σ’ αυτόν τον χώρο, προκειμένου να προχωρήσουμε αυτά τα θέματα των ελεγκτικών μηχανισμών, γιατί -πιστέψτε με- καμμία διάθεση κουκουλώματος ή ωραιοποίησης καταστάσεων δεν με διακατέχει. Πρέπει να φτιάξουμε πλαίσιο τέτοιο, που να έχει διάρκεια, που να είναι αποτελεσματικό και πράγματι να μειώσει περιστατικά αυθαιρεσίας, που δυστυχώς ακόμη υπάρχουν, τα οποία όμως δεν είμαστε διατεθειμένοι να διατηρήσουμε για πολύ χρόνο ακόμη.

Οι νοοτροπίες αλλάζουν πολύ γρήγορα. Οι αστυνομικοί αυτήν τη στιγμή είναι προσηλωμένοι, κατά το μεγαλύτερο μέρος, στο καθήκον τους. Δουλεύουν ημέρα και νύχτα. Τους βλέπετε στον δρόμο και βλέπετε και τον τρόπο αντιμετώπισης σκληρών καταστάσεων, διαμαρτυριών, όχι εύκολων καταστάσεων, που γίνονται με όσο το δυνατόν ηπιότερο τρόπο, αλλά –νομίζω- αποτελεσματικό.

(Στο σημείο αυτό κτυπάει το κουδούνι λήξεως του χρόνου του κυρίου Αναπληρωτή Υπουργού)

Σε αυτήν την κατεύθυνση κινούμαστε. Δεν κρύβουμε τα προβλήματα, προσπαθούμε να τα βελτιώσουμε και θέλουμε και τη βοήθειά σας.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε, κύριε Υπουργέ.

Η τρίτη με αριθμό 544/15-2-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς τον Υπουργό Εξωτερικών, σχετικά με τις «τουρκικές μεθοδεύσεις για τη δημιουργία «γκρίζων ζωνών» στο Αιγαίο», δεν θα συζητηθεί λόγω κωλύματος του αρμοδίου Υπουργού.

Η πέμπτη με αριθμό 552/16-2-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Αθανασίου Παφίλη προς τους Υπουργούς Εθνικής Άμυνας και Εξωτερικών, σχετικά με την εμπλοκή του ΝΑΤΟ στο Αιγαίο, δεν θα συζητηθεί διότι ο αρμόδιος Υπουργός, ο κ. Καμμένος, βρίσκεται στο Ισραήλ για επίσημη επίσκεψη.

Η έκτη με αριθμό 538/15-2-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την ευνοϊκή μεταχείριση του Οργανισμού Μεγάρου Μουσικής Αθηνών, δεν θα συζητηθεί κατόπιν συνεννόησης του ερωτώντος Βουλευτή και του αρμοδίου Υπουργού.

**ΔΗΜΗΤΡΙΟΣ ΚΑΜΜΕΝΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Περιμένετε, κύριε Καμμένε, για την άλλη ερώτηση που έχετε την τύχη να απαντηθεί. Κάντε λίγο υπομονή.

Θα συζητηθεί η δεύτερη με αριθμό 540/15-2-2016 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Παιδείας, Έρευνας και Θρησκευμάτων, σχετικά με την επανεξέταση των μετεγγραφών των φοιτητών.

Κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πρόσφατα η κυρία Υπουργός σε συνάντηση που είχε με αντιπροσωπεία φοιτητών επιβεβαίωσε την πρόθεσή της να λάβουν μετεγγραφή οι φοιτητές οι οποίοι έχουν πέντε μόρια ή περισσότερα. Σύμφωνα, μάλιστα, με τις δηλώσεις της κυρίας Υπουργού, θα επιταχυνόταν η διαδικασία συγκρότησης της επιτροπής ενστάσεων με την έκδοση της σχετικής υπουργικής απόφασης.

Θέλω να επισημάνω και σε εσάς και στο Σώμα, αλλά να μάθουν και οι Έλληνες πολίτες, ότι στο φετινό ακαδημαϊκό έτος 2015-2016 υπήρξαν πολλαπλά προβλήματα τόσο στον προγραμματισμό όσο και στην πραγματοποίηση και την έγκυρη ολοκλήρωση των μετεγγραφών των φοιτητών. Πρόκειται για δυσλειτουργίες που προκλήθηκαν λόγω της αλλαγής του νόμου των μετεγγραφών, που έγινε το περασμένο καλοκαίρι, τον Ιούλιο του 2015, για τις οποίες η ευθύνη βαρύνει αποκλειστικά την πολιτική ηγεσία του Υπουργείου Παιδείας και Θρησκευμάτων, την προηγούμενη και την τωρινή πολιτική ηγεσία.

Το μοναδικό κριτήριο που ελήφθη υπ’ όψιν -και ήταν και το πιο βασικό- ήταν το εισόδημα, δηλαδή το οικονομικό κριτήριο. Έχω να κάνω, λοιπόν, την εξής παρατήρηση: Εάν κάποια οικογένεια έχει εισόδημα 10.001 ευρώ, δεν παίρνει κανένα μόριο, παίρνει μηδέν μόρια, είτε αυτό το εισόδημα είναι πραγματικό είτε είναι τεκμαρτό.

Με εγκύκλιο το Υπουργείο, στη συνέχεια, αναγκάστηκε να προσπαθήσει να δώσει έναν ορισμό –είναι εδώ και o καθ’ ύλην αρμόδιος Υπουργός- τι είναι εισόδημα. Όμως, η οικογένεια που έχει 10.001 ευρώ εισόδημα δεν μπορεί να σπουδάσει, όχι ένα, σε πολλές περιπτώσεις και δύο παιδιά που έχει, σε διαφορετικές πόλεις.

Άρα, λοιπόν, προκύπτει η ανάγκη να επανεξεταστεί το όλο πλαίσιο για την επόμενη ακαδημαϊκή χρονιά, ούτως ώστε έγκαιρα να μπορούν οι οικογένειες να γνωρίζουν ποιο είναι το θεσμικό πλαίσιο των μετεγγραφών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή.)

Θα πάρω ένα λεπτό από τη δευτερολογία μου, κύριε Πρόεδρε.

Στα πανεπιστήμια να μην υπάρχουν δυσλειτουργίες, να έχουν ολοκληρωθεί σύντομα και να γνωρίζουν ποιοι είναι οι φοιτητές τους που παρακολουθούν στο κάθε εξάμηνο. Ήδη με το ότι οι μετεγγραφές ανακοινώθηκαν τον Γενάρη, οι φοιτητές που πήραν μετεγγραφή έχουν χάσει το πρώτο εξάμηνο και προκύπτουν ζητήματα, αν μπορούν να πάνε στις εστίες, στα πανεπιστήμια, αν έχουν προβλεφθεί κενές θέσεις γι’ αυτά τα παιδιά, εάν μπορούν να έχουν σίτιση. Αυτά είναι μια σειρά προβλημάτων.

Θέλω, λοιπόν, κυρία Υπουργέ, να μας πείτε –μιας και η επιτροπή εργάζεται και από όσο γνωρίζω έχει και αποτελέσματα στις ενστάσεις του Υπουργείου- τι προτίθεστε να πράξετε για την επόμενη χρονιά, αν προτίθεστε να επανεξετάσετε το ζήτημα του οικονομικού κριτηρίου και ειδικά τι προτίθεστε να πράξετε για οικογένειες που συντηρούν τρία σπίτια. Είναι ένα πολύ μεγάλο πρόβλημα. Μπορώ να σας πω και κάποιες σκέψεις, που θα τις εκφράσω στη δευτερολογία μου. Και επίσης, να μας πείτε αν θα επανεξετάσετε τους συντελεστές βαρύτητας άλλων κριτηρίων, όπως είναι η τριτεκνία, η πολυτεκνία ή και άλλα κοινωνικά κριτήρια.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κυρία Αναγνωστοπούλου, έχετε τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε Στύλιο, κάνατε την ερώτησή σας στις 26 Γενάρη. Μάλλον δεν παρακολουθήσατε τη συνέχεια, γιατί αμέσως την επόμενη μέρα, στις 27 Γενάρη εκδόθηκε υπουργική απόφαση από εμένα για να μπορέσουμε, σύμφωνα και με τη δέσμευσή μου στους φοιτητές και τις φοιτήτριες που ήρθαν και με επισκέφθηκαν στο γραφείο μου, να διευρύνουμε τον πίνακα των επιτυχόντων στις μετεγγραφές από 4.500 περίπου που ήταν, σε παραπάνω. Άρα δώσαμε το δικαίωμα σε αιτήματα θεραπείας.

Ήδη στις 15 Φεβρουαρίου 2016 βγήκε ο πρώτος κυρωτικός πίνακας, υπέγραψα τον πρώτο κυρωτικό πίνακα, που έδωσε μετεγγραφές σε άλλους τετρακόσιους τριάντα δύο φοιτητές. Χθες μόλις, βγήκε ο δεύτερος πίνακας με τον οποίο μετεγγράφησαν πεντακόσιοι εβδομήντα ένας φοιτητές. Άρα, λοιπόν, έχουμε χίλιους δύο φοιτητές.

Έχουμε τις κατ’ εξαίρεση μετεγγραφές, που για πρώτη φορά εξατομικευμένα η επιτροπή βλέπει τις περιπτώσεις των ανθρώπων που έχουν πραγματικές ανάγκες, κυρίως από ασθένειες και λοιπά και όχι μόνο με συμβατικά κριτήρια, αλλά και με κριτήρια που δεν υπήρχαν ποτέ, δηλαδή εξατομικευμένα. Φοιτήτρια, για παράδειγμα, με γονείς φυλακισμένους και από ορφανοτροφείο, παίρνει μετεγγραφή, αυτονόητα βέβαια, όπως και κάποιες τέτοιες περιπτώσεις.

Αναφερθήκατε στον προηγούμενο νόμο, τον ν.4332 του κ. Μπαλτά, για τις μετεγγραφές. Ξεχνάτε κύριε Στύλιο, ένα πράγμα: Μετά τη ρύθμιση του κ. Λοβέρδου σύμφωνα με την οποία μετεγγράφησαν όλοι οι φοιτητές που έκαναν αιτήσεις, είχαμε προσφυγή τμημάτων πανεπιστημίων στο Συμβούλιο της Επικρατείας. Και το Συμβούλιο της Επικρατείας πήρε απόφαση ότι δεν επιτρέπονται μετεγγραφές πάνω από το 10% για κάθε τμήμα. Όχι για κάθε πανεπιστήμιο γενικά, για κάθε τμήμα. Άρα, τα τμήματα μάς έδωσαν μόρια υποδοχής.

Η στάθμιση που έπρεπε να κάνουμε –και αυτό προσπάθησα να κάνω με την υπουργική απόφαση- είναι να έχουμε και την εμπιστοσύνη αυτών που αιτούνται μετεγγραφής και όχι μόνο την εμπιστοσύνη τους, αλλά να βοηθήσουμε να μπορέσουν να υλοποιήσουν τις σπουδές τους παιδιά, τα οποία είναι από οικογένειες με χαμηλά εισοδηματικά κριτήρια ή έχουν άλλες ανάγκες, αλλά και να σταθμίσουμε επίσης την καλή λειτουργία των τμημάτων.

Δεν είναι ο νόμος ο οποίος εμπόδισε τις μετεγγραφές, ότι έκανε κάποιος από την Κυβέρνησή μας κάτι τόσο άσχημο. Είναι τα ίδια τα τμήματα που προσέφυγαν γιατί δεν μπορούσαν, ειδικά βέβαια κάποια από τα τμήματα της Αθήνας και της Θεσσαλονίκης. Άρα, έπρεπε να σταθμίσουμε τα δύο.

Σε ό,τι αφορά τα μόρια, λέτε ότι υπάρχουν μόνο εισοδηματικά κριτήρια. Νομίζω ότι είναι τα πλέον αντικειμενικά κριτήρια και ότι δεν υπάρχουν για άλλα. Υπάρχει για την πολυτεκνία, υπάρχει για την τριτεκνία και πέραν της τριτεκνίας, εάν σπουδάζουν φοιτητές, εάν η ίδια η οικογένεια έχει φοιτητές σε διαφορετική πόλη, παίρνει επιπλέον μόριο.

Κοιτάξτε, τα κοινωνικά κριτήρια έχουν μόρια, τα επιπλέον, τα πολλά μόρια, τα παίρνουν τα εισοδηματικά κριτήρια, γιατί όπως καταλαβαίνετε μια τρίτεκνη οικογένεια δεν καθίσταται αυτομάτως και με χαμηλά εισοδηματικά κριτήρια. Μια τρίτεκνη οικογένεια, όμως, με χαμηλά εισοδηματικά κριτήρια έχει πολλά μόρια γι’ αυτό και έχει επιπλέον μόριο λόγω τριτεκνίας. Άρα, βάλαμε και κοινωνικούς παράγοντες, αλλά οι οικονομικοί υπάρχουν, γιατί το θεωρήσαμε το πλέον αντικειμενικό κριτήριο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Εγώ, όμως, θα σας πω ότι έχετε δίκιο σε ένα πράγμα και το οποίο μελετάμε κι εμείς: Λόγω της πραγματικά άσχημης οικονομικής κατάστασης που διανύει η χώρα την τελευταία πενταετία-εξαετία, έχουμε πολλές αιτήσεις για μετεγγραφές, αλλά δεν μπορούμε να φορτώνουμε όλα τα τμήματα, ειδικά του κέντρου. Γιατί στην περιφέρεια δεν έχουμε κανένα πρόβλημα, τους πήραμε όλους όσους ζήτησαν μετεγγραφή. Είναι, για να σας πω συγκεκριμένα, οκτώ τμήματα της Αθήνας που δημιουργούν το πρόβλημα. Πρέπει, λοιπόν, να βρούμε –κι εκεί η οποιαδήποτε πρόταση είναι καλοδεχούμενη, εμείς το επεξεργαζόμαστε– ένα νομοθετικό πλαίσιο με το οποίο θα κατοχυρώνονται με τις μετεγγραφές. Και έχετε δίκιο. Δεν υπάρχει δικαιότερο σύστημα. Δεν υπάρχει δυστυχώς. Μακάρι να υπήρχε.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Υπουργού)

Γι’ αυτό τα εισοδηματικά κριτήρια φροντίσαμε να είναι…

**ΠΡΟΕΔΡΕΥΩΝ (Γεώργιος Βαρεμένος):** Κυρία Υπουργέ, έχετε και δευτερολογία.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Συγγνώμη, εντάξει.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Στύλιος έχει τον λόγο.

**ΓΕΩΡΓΙΟΣ ΣΤΥΛΙΟΣ:** Πολύ σύντομα, κύριε Πρόεδρε, γιατί καλύφθηκα από την κυρία Υπουργό.

Εγώ θέλω να γνωρίζει και η κυρία Υπουργός ότι παρακολουθώ τα ζητήματα του Υπουργείου και ειδικά αυτό το ευαίσθητο θέμα των μετεγγραφών, λόγω και της οικονομικής κρίσης των τελευταίων πέντε-έξι χρόνων, διότι γνωρίζω συμπολίτες μου, γνωρίζω οικογένειες και στην Άρτα, στην περιοχή που ζω, στον τόπο μου, αλλά και στην υπόλοιπη Ελλάδα, που έχουν πραγματικά αντικειμενικό πρόβλημα να μπορέσουν να αντεπεξέλθουν για να σπουδάσουν τα παιδιά τους, να τους δώσουν το εφόδιο αυτό που θέλει η ελληνική οικογένεια, να δουν τη νέα μας γενιά να προκόβει και να σπουδάζει και να εκπληρώσουν και τα όνειρά τους, να γίνουν καλύτεροι πολίτες.

Θα σας κάνουμε έλεγχο, θα σας κάνουμε κριτική, θα γίνονται και προτάσεις. Είναι δεκτό το αντικειμενικό πρόβλημα που λέτε. Το αναγνωρίζω κι εγώ ότι δεν μπορούν να ικανοποιηθούν όλες οι μετεγγραφές. Είναι μια σκέψη -και είναι θετική η σκέψη έτσι όπως την εκφράσατε κι εσείς- ότι στα περιφερειακά πανεπιστήμια -από περιφερειακό σε περιφερειακό, από τμήμα σε τμήμα- θα μπορούσε να υπάρχει μία μεγαλύτερη ευελιξία και μία πιο μεγάλη άνεση.

Εκεί βέβαια θα πρέπει να λάβετε υπόψη ότι κάποια τμήματα -όπως για παράδειγμα στην Πάτρα το Τμήμα Μηχανικών Πληροφορικής, που είναι το μοναδικό στη χώρα και δεν είναι από περιφερειακό σε περιφερειακό- θέλουν ιδιαίτερα κριτήρια και μεγαλύτερη προσοχή, για να μην έχουμε άλλα προβλήματα δυσλειτουργίας στο τμήμα. Είμαι και απόφοιτος του συγκεκριμένου Τμήματος και γνωρίζω πολύ καλά τι έχει συμβεί στην πορεία.

Κυρία Υπουργέ, επιφυλάσσομαι για αυτό που είπατε. Περιμένουμε κάποια αντικειμενικά κριτήρια. Αυτό επιδιώκουμε, πιο θεσμικά και πιο αντικειμενικά και πιο γρήγορα και πιο έγκαιρα να μπορούν να ανακοινωθούν οι μετεγγραφές, ούτως ώστε και οι οικογένειες να έχουν βρει τον δρόμο τους, αλλά και το Υπουργείο να μην επιφορτίζεται με αυτά τα θέματα και να κάνει άλλη πολιτική.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Μακάρι να ήσασταν μόνο εσείς, κύριε Στύλιο, που γνωρίζετε τέτοιες οικογένειες. Να που είμαστε κι άλλοι, όμως, κι έχουμε γίνει δέκτες παραπόνων.

Κυρία Υπουργέ, έχετε τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Εγώ ευχαριστώ τον κ. Στύλιο και θέλω να πω κάτι που το αναγνωρίζει κι ο ίδιος, το αναγνωρίζουμε κι όλοι, ειδικά όταν ερχόμαστε σε επαφή και με τους αιτούντες και με τους γονείς τους.

Τα προβλήματα είναι πάρα πολλά. Και έχετε δίκιο όταν αναρωτιέστε αν είναι πλούσιος όταν έχει κανείς 10.001 ευρώ. Τι είναι πλούσιος για να μπορεί να φοιτήσει και να μην του επιτρέπεται η μετεγγραφή;

Όπως καταλαβαίνετε, από εκεί που είμαστε, έχουμε δει όλες τις δυνατές περιπτώσεις. Μακάρι να μπορούσαν να γίνουν σε όλους μετεγγραφές ή μακάρι να είχαμε μπορέσει ως πολιτεία, την περίοδο που υπήρχαν οι παχιές αγελάδες, να είχαμε φτιάξει μια τέτοια φοιτητική μέριμνα που να μην χρειάζονται οι μετεγγραφές, να έχουμε εστίες και σίτιση παντού.

Λέω ξανά, ότι το πρόβλημα –και το είδαμε τώρα με τις αιτήσεις θεραπείας- είναι ότι έχουμε οκτώ τμήματα στην Αθήνα. Ελάτε, όμως, που εδώ θέλει να έρθει ο περισσότερος κόσμος! Δεν μπορούμε –είναι παράνομο και αντισυνταγματικό βάσει του Συμβουλίου της Επικρατείας- να υπερτριπλασιάσουμε τον αριθμό των τμημάτων αυτών και με δεδομένο –και με ευθύνη όλων μας, αλλά και εμού της ιδίας που μιλάω- ότι αυτά τα τμήματα, όπως όλα τα πανεπιστήμια και τα ΤΕΙ, υποχρηματοδοτούνται. Άρα, δεν μπορούμε να τους φορτώσουμε την κοινωνική πολιτική που θέλουμε να κάνουμε όλοι μας. Δεν γίνεται αυτήν την κοινωνική πολιτική να την επιφορτιστούν τα ανώτατα ιδρύματα.

Όσον αφορά την επαρχία, η συνεργάτης μου έχει κάνει πραγματικά καταγραφή όλων των δεδομένων που υπάρχουν, για να δούμε πώς θα προχωρήσουμε σε μια άλλη νομοθετική ρύθμιση. Αυτό που διαπιστώνουμε είναι ότι όντως δεν πρέπει να αποψιλωθεί και η επαρχία, τα επαρχιακά πανεπιστήμια και τα ΤΕΙ. Δηλαδή πρέπει να ενισχυθούν. Άρα αυτό που πρέπει να προσέξουμε με το καλό, είναι να ενισχύσουμε τη φοιτητική μέριμνα.

**ΠΡΟΕΔΡΕΥΩΝ (Γεώργιος Βαρεμένος):** Όσον αφορά αυτό το τελευταίο που είπατε, κυρία Υπουργέ, επιτρέψτε μου να σας ζητήσω να το μεταφέρετε και στην Πρύτανη του Πανεπιστημίου Πατρών.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Ήδη το μετέφερα και θα πάρει τα απαραίτητα μέτρα.

**ΠΡΟΕΔΡΕΥΩΝ (Γεώργιος Βαρεμένος):** Σας ευχαριστώ πολύ.

Όσο για τις παχιές αγελάδες, θυσιάστηκαν στον βωμό μιας πλαστής ευημερίας!

Στο σημείο αυτό, θα ήθελα να ενημερώσω ότι η τρίτη με αριθμό 537/15-2-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Υγείας, σχετικά με την ανάγκη προσαρμογής της νομοθεσίας που διέπει το καθεστώς των «επιμορφωτών» στα μεταβατικά σχολεία ενηλίκων του Κέντρου Θεραπείας Εξαρτημένων Ατόμων (ΚΕΘΕΑ), δεν θα συζητηθεί λόγω κωλύματος του αρμόδιου Υπουργού.

Η τέταρτη με αριθμό 481/2-2-2016 επίκαιρη ερώτηση δεύτερου κύκλου του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου Παπαδόπουλου προς τον Υπουργό Υγείας, σχετικά με την εφαρμογή και τον εκσυγχρονισμό του αναγκαίου θεσμικού πλαισίου για την ταχύτερη ανταπόκριση των δημοσίων υπηρεσιών, προκειμένου να δοθούν κίνητρα για την προσέλκυση κλινικών μελετών στη χώρα μας, δεν θα συζητηθεί λόγω κωλύματος του αρμόδιου Υπουργού.

Η πέμπτη με αριθμό 511/9-2-2016 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Νέας Δημοκρατίας κ. Έλενας Ράπτη προς τον Υπουργό Υγείας, σχετικά με την ανάκληση των αποφάσεων που απαξιώνουν καινοτόμες υπηρεσίες του Ινστιτούτου Υγείας του Παιδιού, δεν θα συζητηθεί λόγω κωλύματος του κυρίου Υπουργού.

Τέλος, η έβδομη με αριθμό 472/1-2-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εσωτερικών και Διοικητικής Ανασυγκρότησης, σχετικά με τη δημιουργία του Κέντρου Κράτησης Προσφύγων στη Σίνδο, δεν θα συζητηθεί διότι ο κ. Μουζάλας βρίσκεται στο εξωτερικό.

Θα συζητηθεί η έκτη με αριθμό 522/9-2-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου, σχετικά με τα πρόστιμα του Εθνικού Συμβουλίου Ραδιοτηλεόρασης (ΕΣΡ) στα Μέσα Μαζικής Ενημέρωσης (ΜΜΕ).

Στην επίκαιρη ερώτηση του κ. Καμμένου θα απαντήσει ο Αναπληρωτής Υπουργός Οικονομικών κ. Τρύφων Αλεξιάδης.

Πριν δώσω όμως τον λόγο στον κ. Καμμένο, θα ήθελα να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθητές και μαθήτριες και δύο εκπαιδευτικοί συνοδοί από το 10ο Δημοτικό Σχολείο Χαλανδρίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τέλος, ο Βουλευτής Χίου κ. Μηταράκης Παναγιώτης ζητάει άδεια ολιγοήμερης απουσίας στο εξωτερικό και συγκεκριμένα στο Λονδίνο από 4 Μαρτίου 2016 έως 6 Μαρτίου 2016 για οικογενειακούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τη ζητηθείσα άδεια.

Ορίστε, κύριε Καμμένε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ, κύριε Πρόεδρε.

Καλημέρα, κύριε Υπουργέ. Η τύχη ευνοεί αυτούς που ερωτούν και ασχολούνται. Και ευνοεί κι εμένα που ερωτώ πολύ συχνά, αλλά ευνοεί και τον αγαπητό Υπουργό, ο οποίος αποτελεί μία φωτεινή εξαίρεση σε σχέση με πολλούς άλλους, οι οποίοι, εντάξει, έχουν πολλή δουλειά, αλλά έρχεται και απαντά στις ερωτήσεις.

Κύριε Υπουργέ, σύμφωνα με την επίκαιρη ερώτηση που είχα καταθέσει στις 2-2-2016 με αριθμό πρωτοκόλλου 493, σχετικά με τα πρόστιμα του Εθνικού Συμβουλίου Ραδιοτηλεόρασης στα μέσα μαζικής ενημέρωσης, προέκυψε από επίσημα στοιχεία ότι τα μέσα μαζικής ενημέρωσης χρωστούν 13.981.000 ευρώ, τα οποία δεν έχουν εισπραχθεί σε σχέση με τα καταλογισθέντα. Ακόμη, σας ευχαριστώ πολύ και για τον άλλο πίνακα που προσκομίσατε, τον πλήρως αναλυτικό -επομένως δεν χρειάζεται να τον καταθέσουμε αυτήν τη στιγμή- όπου βλέπουμε πόσα πρόστιμα διεγράφησαν ανά ΔΟΥ. Στη δευτερολογία μου θα μιλήσω και γι’ αυτό το θέμα.

Όσον αφορά, όμως, τώρα τα χρέη των μέσων μαζικής ενημέρωσης προς την εφορία, ήτοι ΦΠΑ, φόρος εισοδήματος, φόρος μισθωτών υπηρεσιών και φόρος ραδιοτηλεοπτικών διαφημίσεων, παρακαλώ να μας δώσετε ό,τι στοιχεία βρήκατε για να συμπληρώσουμε τον φάκελο, εν όψει βέβαια και της διαδικασίας του αξιότιμου Υπουργού, του κ. Παππά, για την αδειοδότηση των νέων καναλιών.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Βουλευτά, είναι αυτονόητη η υποχρέωση -και το έχω εξηγήσει πάρα πολλές φορές- να απαντάμε στις ερωτήσεις των Βουλευτών και να είμαστε εδώ όσο μας επιτρέπουν τα υπουργικά μας καθήκοντα. Βεβαίως, έχω εξηγήσει και με επιστολή στον Πρόεδρο της Βουλής, ότι στη δική μου περίπτωση η συνέπεια τιμωρείται. Διότι υπάρχουν περιπτώσεις που απαντώ σε επίκαιρες ερωτήσεις και τη Δευτέρα και την Πέμπτη και την Παρασκευή. Και απευθύνω και δημόσια την έκκληση, οι ερωτήσεις στους Υπουργούς να μαζεύονται σε μία ή σε δύο μέρες το πολύ, ώστε να μπορούμε να απαντάμε. Διαφορετικά, υπάρχει μεγάλο πρόβλημα να ανταποκριθούμε στα υπόλοιπα καθήκοντα των Υπουργείων και στις υποχρεώσεις που έχουμε.

Σε ό,τι αφορά τώρα τα στοιχεία που ζητήσατε, θα καταθέσω στα Πρακτικά το σχετικό έγγραφο της Γενικής Γραμματείας Δημοσίων Εσόδων. Τονίζω ότι είναι τα στοιχεία της Γενικής Γραμματείας Δημοσίων Εσόδων από το TAXIS. Δεν είναι στοιχεία του Αλεξιάδη ή οποιουδήποτε πολιτικού προσώπου. Διότι εμείς θέλουμε να φέρουμε τα στοιχεία των υπηρεσιών εδώ. Δεν κρατάμε παράλληλα αρχεία και διαδικασίες στο Υπουργείο Οικονομικών.

(Στο σημείο αυτό ο Αναπληρωτής Υπουργός Οικονομικών, κ. Τρύφων Αλεξιάδης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σύμφωνα, λοιπόν, με αυτά τα στοιχεία, για τα έτη βεβαίωσης 2009-2015, που ζητάτε και στην ερώτησή σας, για τα νομικά πρόσωπα στα οποία έχει καταλογιστεί πρόστιμο από το ΕΣΡ –διότι δεν μπορούσαμε σε ένα τόσο σύντομο χρονικό διάστημα από την ερώτηση να βρούμε τα στοιχεία για όλα τα φυσικά και τα νομικά πρόσωπα- και χωρίς να περιλαμβάνονται στα στοιχεία αυτά, οι βεβαιώσεις από έλεγχο, περαίωση ή ρυθμίσεις για υποβολή εκπρόθεσμων δηλώσεων, αυτά που προκύπτουν είναι:

Σε ό,τι αφορά τον φόρο προστιθέμενης αξίας, τα χρέη αυτή τη στιγμή είναι 11.693.000 ευρώ, στο εισόδημα νομικών προσώπων 2.267.000 ευρώ, στο φόρο μισθωτών υπηρεσιών 6.241.000 ευρώ και στον φόρο τηλεοπτικών διαφημίσεων 15.270.000 ευρώ. Αυτά είναι τα στοιχεία που μου έχει δώσει με έγγραφό της στις 12-2-2016 η Γενική Γραμματεία Δημοσίων Εσόδων.

Βεβαίως, γι’ αυτά τα πράγματα δεν θα δείτε ούτε εκπομπές ούτε ρεπορτάζ, αλλά θα δείτε πιο πολύ σε όλα τα δελτία ειδήσεων κοινές ανακοινώσεις να κατηγορούν και εσάς και εμένα για αυτά τα πράγματα. Υπάρχει ένα τεράστιο θέμα. Θέλω, όμως, να διευκρινίσω ότι με αυτά τα στοιχεία δεν κατηγορούμε ούτε στοχοποιούμε, βεβαίως, κάποιες επιχειρήσεις και κάποιους επιχειρηματίες. Είναι στοιχεία τα οποία πρέπει να καταθέσουμε στην ελληνική Βουλή. Πιθανόν πολλά από αυτά τα χρέη να είναι ήδη ρυθμισμένα. Πιθανόν πολλά από αυτά τα χρέη να βρίσκονται σε δικαστική εξέλιξη. Πιθανόν πολλά από αυτά τα χρέη να είναι σε άλλες διαδικασίες. Δεν λέμε ότι αυτά τα χρέη είναι όλα αρρύθμιστα ή δεν εξυπηρετούνται. Καταθέσαμε συγκεκριμένα στοιχεία και την προηγούμενη φορά και τώρα. Ελπίζουμε να μην δούμε ξανά ανακοινώσεις, όπως την προηγούμενη φορά, ότι αυτά τα χρέη αφορούν μόνο κάποιες περιπτώσεις και όχι όλη την Ελλάδα. Αυτά τα χρέη αφορούν και την Αθήνα και την Περιφέρεια.

**ΠΡΟΕΔΡΕΥΩΝ (Γεώργιος Βαρεμένος):** Κύριε Καμμένο, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Κύριε Υπουργέ, σας ευχαριστώ πάρα πολύ. Τα νούμερα είναι εντυπωσιακά. Όμως εδώ δεν βρισκόμαστε για να κάνουμε πολιτικά πυροτεχνήματα ούτε για να εντυπωσιάσουμε κανέναν.

Η ελληνική οικονομία βρίσκεται σε ύφεση. Τα μέσα μαζικής ενημέρωσης, όπως και όλες οι επιχειρήσεις στην Ελλάδα, όπως και όλοι οι Έλληνες φορολογούμενοι και όλα τα νομικά πρόσωπα που δραστηριοποιούνται στη χώρα, πρέπει να εκπληρώνουν και να πληρώνουν τις υποχρεώσεις τους προς το δημόσιο.

Επαναλαμβάνω και εγώ για τα Πρακτικά ότι σαφώς θα πρέπει να δούμε αν όλα αυτά είναι ρυθμισμένα ή αν είναι σε διαιτησία ή σε οποιαδήποτε άλλη δικαστική διαμάχη με το δημόσιο.

Παρ’ όλα αυτά, οι αριθμοί είναι αρκετά υψηλοί, 11.650.000 ευρώ στον ΦΠΑ, 2.267.000 ευρώ στον φόρο εισοδήματος, 6.241.000 ευρώ στον φόρο μισθωτών υπηρεσιών -δηλαδή οι κρατήσεις που κάνουμε από τους υπαλλήλους για να αποδώσουν τον φόρο μισθωτών υπηρεσιών στο payroll κάθε μήνα 6.200.000 ευρώ- και ο φόρος τηλεοπτικών διαφημίσεων –ένα τεράστιο ποσό- 15.270.000 ευρώ.

Για όλα αυτά θα μου επιτρέψετε να σας «ξανακουράσω» -σε εισαγωγικά- γιατί θα καταθέσω μία ερώτηση –όχι επίκαιρη- ζητώντας κάποιες διευκρινίσεις και στοιχεία για αυτούς τους αριθμούς, για να δούμε σε ποια φάση βρίσκονται, έτσι ώστε να ξεκαθαρίσουμε την εικόνα και να έχουμε μία ξεκάθαρη απάντηση για τα χρέη των καναλιών, τα οποία βεβαίως δεν θα παίξουν το βράδυ τις ερωτήσεις μας, βεβαίως θα κάνουν δημοσκοπήσεις, όπως είδαμε τις τελευταίες ημέρες, ωραιοποιώντας διάφορες καταστάσεις και χαϊδεύοντας πολλά πολιτικά κόμματα και πρόσωπα και πολλά δε της πρόσφατης πολιτικής ιστορίας.

Παρ’ όλα αυτά, επειδή όπως έχω πει και σε προηγούμενη ερώτησή μου, τα μέσα μαζικής ενημέρωσης και οι τηλεοπτικοί και οι ραδιοφωνικοί σταθμοί έχουν τεράστια ευθύνη για την πολιτική κρίση –και για την οικονομική, θα έλεγα, και το έχω αναλύσει και άλλες φορές- αυτής της χώρας, θα έπρεπε να είμαστε όλοι προσεκτικοί και να είμαστε τουλάχιστον ίσοι απέναντι στον νόμο, να πληρώνουμε τις υποχρεώσεις μας και να μην ευεργετούμαστε από καμμία πολιτική ηγεσία, πόσω μάλλον από τη δική μας Κυβέρνηση, του ΣΥΡΙΖΑ και των Ανεξαρτήτων Ελλήνων.

Θα ήθελα να πω για τα Πρακτικά ότι από τα πρόστιμα του ΕΣΡ, από τον πίνακα από έχω, υπάρχει ένα διαγραφέν ποσό από τη ΔΟΥ Μεγάλων Επιχειρήσεων, ΦΑΕ Αθηνών, Χαλανδρίου, Καλλιθέας, Νέου Ηρακλείου και ΦΑΕ Πειραιά 4.100.000 ευρώ. Είναι διαγραφή προστίμων.

Θα επανέλθω και θα ρωτήσω γιατί διεγράφησαν 4.000.000 ευρώ πρόστιμο, όταν καταλογίστηκαν 17.000.000 ευρώ, πληρώθηκαν 8.000.000 ευρώ, διαγράφηκαν 4.000.000 ευρώ και υπάρχει υπόλοιπο από αυτές τις πέντε ΔΟΥ 4.800.000 ευρώ. Είναι απλήρωτα 4.800.000 ευρώ και διαγράφησαν 4.100.000 ευρώ! Γιατί διεγράφησαν;

Και για την υπόλοιπη Ελλάδα –γιατί σας είπα μόνο για την Αθήνα- το διαγραφέν ποσό είναι 2.000.000 ευρώ, το βεβαιωθέν 6.200.000 ευρώ, το εισπραχθέν 1.300.000 ευρώ και το υπόλοιπο 2.857.000 ευρώ. Δηλαδή έχουμε διαγραφές 6.500.000 ευρώ προστίμων ΕΣΡ από τις ΦΑΕ. Πιθανόν να είναι νόμιμα. Πιθανόν να έχουν γίνει ενστάσεις. Πιθανόν να έχουν δικαιωθεί.

Όμως επειδή τα μεγάλα ποσά είναι στη ΦΑΕ Αθηνών, στην οποία δραστηριοποιούνται και πολλές τηλεοπτικές και ραδιοτηλεοπτικές επιχειρήσεις, τα διαγραφέντα πρόστιμα, ποσά, είναι 4.500.000 ευρώ. Σε σύνολο 13.500.000 ευρώ εισπράχθηκαν 5.740.000 ευρώ, διεγράφησαν 3.500.000 ευρώ και είναι ένα υπόλοιπο μόνο στη ΦΑΕ Αθηνών 4.300.000 ευρώ.

Θα επανέλθω για να τα δούμε, διότι θα πρέπει να ξεκαθαρίσει η εικόνα. Όπως ξεκαθαρίζει η Γενική Γραμματεία Εσόδων και εσείς -και με e-mail και με τηλέφωνα- σε όλους τους Έλληνες φορολογούμενους και όλες τις εταιρείες, ότι πρέπει να ρυθμίσουν και να είναι εντάξει στις υποχρεώσεις τους απέναντι στο δημόσιο, έτσι θα πρέπει να είναι τουλάχιστον και τα τηλεοπτικά κανάλια.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε και εμείς τον κ. Καμμένο για την τήρηση του χρόνου.

Ορίστε, κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Είναι σαφές, κύριε Βουλευτά, ότι το Υπουργείο Οικονομικών δεν θα αντιγράψει τακτικές του παρελθόντος, όπου χρησιμοποιούνταν η φορολογική διοίκηση και οι φορολογικοί έλεγχοι είτε για να διαρρεύσουν πληροφορίες και να «χτυπήσουν» πολιτικούς αντιπάλους, είτε για να κατευθύνουν ελέγχους, είτε γενικά για να χρησιμοποιήσουμε αυτό που λέμε «το κράτος» για να «χτυπήσουμε» τους πολιτικούς αντιπάλους. Αυτό γινόταν σε μία προηγούμενη πολιτική περίοδο. Δεν θα το κάνουμε τώρα, παρά το ότι είναι σαφέστατος ο πόλεμος που δεχόμαστε, η λάσπη, η παραπληροφόρηση σε πάρα πολλά ζητήματα, όχι από όλα τα μέσα μαζικής ενημέρωσης, αλλά από μερίδα αυτών.

Μιλήσατε και για δημοσκοπήσεις. Νομίζω ότι όσοι έχουμε σπουδάσει οικονομικά, το 2015 μάς έκανε να καταλάβουμε, ποια είναι η σχέση ορισμένων εταιρειών δημοσκοπήσεων με την αριθμητική και με τη λογική.

Όμως, σε ό,τι αφορά τα θέματα των διαγραφών που θέσατε, είναι σαφέστατο ότι έχουμε διαγραφές ποσών για διάφορους λόγους. Μπορεί να είναι δικαστικές αποφάσεις, μπορεί να είναι μία σειρά από άλλες διαδικασίες. Ό,τι ερώτηση γίνει, το Υπουργείο Οικονομικών θα απαντήσει, διότι δεν έχει να κρύψει τίποτα.

Να ξεκαθαρίσω, όμως, με αφορμή τη δυνατότητα που μου δίνεται, ότι εμείς δεν έχουμε στοιχεία ως πολιτική ηγεσία -και δεν πρέπει να έχουμε- ανά εταιρεία για το τι χρωστάει ή για το τι γίνεται. Εμείς έχουμε εικόνα γενικά για το τι γίνεται.

Να μην βιαστούν κάποιοι, λοιπόν, να βγάλουν ανακοινώσεις σήμερα ή αύριο λέγοντας: «Τι είναι αυτά που λέει ο Αλεξιάδης; Εμείς έχουμε ρυθμίσει τα χρέη μας» κ.λπ. Εμείς δεν είπαμε ότι δεν έχουν ρυθμίσει τα χρέη. Εμείς είπαμε ότι υπάρχουν τα χρέη. Σε ένα άλλο ραδιοτηλεοπτικό πεδίο θα ξεκινούσαν τα δελτία ειδήσεων της εταιρείας, είτε στην τηλεόραση είτε στο ραδιόφωνο, περνώντας από κάτω μια ταινία, όπως έχω ξαναπεί, ότι «τα χρέη της εταιρείας μας είναι αυτά, αυτά κι αυτά». Διότι ακούμε διάφορα πράγματα και κριτική και χίλια δυο, αλλά να ξέρουμε κιόλας τι γίνεται σε κάτι τέτοιες εταιρείες, τι δανεισμό είχαν, τι χρέη έχουν, πώς λειτούργησαν οικονομικά αυτοί που είναι εισαγγελείς και κριτές των πάντων.

Εμείς, λοιπόν, έχουμε εξηγήσει και έχουμε δώσει στοιχεία για το ποια είναι τα χρέη και από τον πίνακα, που είπατε πριν, φαίνεται ότι δεν ισχύει το επιχείρημα που είχαν κάποιοι σταθμοί ότι αφορούν περιφερειακούς σταθμούς. Διότι εγώ δεν μπορώ να καταλάβω πώς ένας σταθμός από την πατρίδα μου, την Καβάλα, θα έρθει να κάνει εταιρεία στην ΦΑΕ Αθηνών. Στην Εφορία Καβάλας φαίνεται το χρέος του.

Σε ό,τι αφορά το τι κάνουμε από εδώ και πέρα, να ξέρετε ότι ήδη υπάρχει έγγραφο της Γενικής Γραμματείας Δημοσίων Εσόδων σε όλες τις εφορίες, για να υπάρχει ένταση των ελέγχων και των διαδικασιών σε ό,τι αφορά την είσπραξη αυτών των ποσών. Είναι συγκεκριμένο το θεσμικό πλαίσιο. Το ξαναλέω για τελευταία φορά. Δεν θα το χρησιμοποιήσουμε για να δημιουργήσουμε πρόβλημα σε κανέναν, αλλά δεν θα αφήσουμε και κανέναν, όπως γινόταν στο παρελθόν, να χρησιμοποιεί οποιοδήποτε «παραθυράκι» του νόμου, πολιτική φιλία ή πολιτική επιρροή, για να μην πληρώνει αυτά που πρέπει να πληρώνει στο ελληνικό δημόσιο.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κ. Αλεξιάδη και όσους Υπουργούς παρευρέθηκαν και απάντησαν σε ερωτήσεις.

Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Διακόπτουμε τη συνεδρίαση και θα επανέλθουμε στις 12.00΄ με αντικείμενο εργασιών νομοθετική εργασία, σύμφωνα με την ημερήσια διάταξη που έχει διανεμηθεί.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, διαπιστωθείσης της απαρτίας, επαναλαμβάνεται η συνεδρίαση.

Πριν εισέλθουμε στην ημερήσια διάταξη της νομοθετικής εργασίας, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τρεις εκπαιδευτικοί συνοδοί τους από τα Γυμνάσια Ριζωμάτων και Κορυφής Ημαθίας και τριάντα τρεις μαθητές και μαθήτριες και δύο εκπαιδευτικοί συνοδοί τους από το 3ο Γυμνάσιο Κοζάνης, Β΄ τμήμα.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Μέτρα για την επιτάχυνση του κυβερνητικού έργου και άλλες διατάξεις».

Η Διάσκεψη των Προέδρων, στη συνεδρίασή της στις 16 Φεβρουαρίου 2016, αποφάσισε τη συζήτηση του νομοσχεδίου σε δύο συνεδριάσεις.

Θα ήθελα για λίγο την προσοχή των Κοινοβουλευτικών Εκπροσώπων για μια πρόταση που θέλω να κάνω, για να μπορέσει να γίνει πιο λειτουργική η σημερινή συνεδρίασή μας.

Προτείνω, λοιπόν, σήμερα η συζήτηση να γίνει ενιαία, με άνεση χρόνου -θα εξηγήσω τι εννοώ- για τους ομιλητές, ώστε αύριο, που θα μιλήσουν πιθανότατα οι Αρχηγοί των κομμάτων, να υπάρχει χρόνος, για να μιλήσουν επί των τροπολογιών και επί των άρθρων οι εισηγητές, οι ειδικοί αγορητές και οι Κοινοβουλευτικοί Εκπρόσωποι. Είναι αυτονόητο ότι και οι ειδικοί αγορητές και οι Κοινοβουλευτικοί Εκπρόσωποι ομιλούν και σήμερα, με τον χρόνο που τους αναλογεί.

Όσο για τους ομιλητές συναδέλφους, επειδή συμπτύσσουν τις ομιλίες τους σήμερα και αύριο, αντί για επτά λεπτά, προτείνω να έχουν δέκα λεπτά σήμερα, που έχουμε άνεση χρόνου, και θα δούμε πότε θα τελειώσει η συνεδρίαση, ανάλογα με το πόσοι θα εγγραφούν. Εκτιμώ ότι θα τελειώσουμε πολύ αργά το βράδυ.

Εν πάση περιπτώσει, σήμερα δεν έχουμε πρόβλημα με τον χρόνο. Ό,τι ώρα τελειώσουμε το βράδυ. Αύριο, όμως, με την πρόταση που σας κάνω, εκτιμώ ότι θα έχουμε τη δυνατότητα να τελειώσουμε γύρω στις τέσσερις με πέντε, διαφορετικά και αύριο θα πηγαίναμε μεσάνυχτα.

Επί της πρότασης αυτής, λοιπόν, για ένα λεπτό, ένας-ένας από τους Κοινοβουλευτικούς Εκπροσώπους παρακαλώ να τοποθετηθεί. Επειδή είναι μία μικρή αλλαγή σε σχέση με την απόφαση της Διάσκεψης των Προέδρων, πρέπει να ξέρουμε αν συμφωνείτε ή όχι. Δεν σας βάζω χρόνο, κύριοι συνάδελφοι.

Κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Συμφωνούμε, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, δεν θα διαφωνήσω με την πρότασή σας. Επιτρέψτε μου, όμως, να αξιοποιήσω τον χρόνο που έχω για να κάνω μία παρατήρηση επί της διαδικασίας.

Κύριε Πρόεδρε, απευθύνομαι σε σας και θέλω να απευθύνετε αυτήν την κριτική που θα ασκήσω και στο Προεδρείο της Βουλής και στην Κυβέρνηση. Η Βουλή είναι για να νομοθετεί, δεν είναι για να αξιοποιείται ως επικοινωνιακός μηχανισμός της Κυβέρνησης.

Το λέω αυτό, κύριε Πρόεδρε, γιατί ενώ βρισκόμαστε αυτήν τη στιγμή σε μια κρίσιμη χρονική στιγμή, με τα δημοσιονομικά προβλήματα ανοιχτά και με την αξιολόγηση ανοικτή -παραδέχεται και ο κ. Τσακαλώτος την επικινδυνότητα των στιγμών- και με τα εθνικά ζητήματα ανοικτά, η Βουλή χρησιμοποιείται επικοινωνιακά και το τεκμηριώνω στο εξής: Κύλησε μία ολόκληρη εβδομάδα και δεν αξιοποιήθηκε ο χρόνος για να συζητήσουμε το παρόν νομοσχέδιο και ερχόμαστε να το συζητήσουμε στο τέλος της εβδομάδας, Παρασκευή και Σάββατο, και θέτω ένα ερωτηματικό: Γιατί να συζητήσουμε τώρα το συγκεκριμένο νομοσχέδιο, όταν υπήρχε πολύς χρόνος όλη την εβδομάδα;

Παρακαλώ, κύριε Πρόεδρε, να μεταφέρετε την κριτική της Νέας Δημοκρατίας για την απαράδεκτη αυτή λειτουργία του Κοινοβουλίου.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Απλά για την ενημέρωσή σας, κύριε Βρούτση, θα ήθελα να πω ότι η κριτική αυτή ασκήθηκε από τους Κοινοβουλευτικούς Εκπροσώπους των κομμάτων στη Διάσκεψη των Προέδρων, εξ ου και η απόφαση ήταν κατά πλειοψηφία. Παρά ταύτα, όποιος άλλος θέλει να μιλήσει επ’ αυτού για ένα λεπτό θα έχει τον λόγο.

Δεν βλέπω τον κ. Παναγιώταρο. Κύριε Παππά, μήπως θέλετε…

**ΧΡΗΣΤΟΣ ΠΑΠΠΑΣ:** Δεν άκουσα την πρόταση, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Δεν ακούσατε την πρόταση. Η πρόταση που έκανα ήταν η εξής: Κοινοβουλευτικοί Εκπρόσωποι, εισηγητές, ειδικοί αγορητές μιλούν και σήμερα και αύριο, μετά τους Αρχηγούς. Πρότεινα για τους απλούς ομιλητές σήμερα να τους δώσω επιπλέον χρόνο, αντί για επτά λεπτά να μιλήσουν για δέκα λεπτά και να μιλήσουν και επί της αρχής και επί των άρθρων, ώστε αύριο να εξοικονομήσουμε λίγο χρόνο, να μην τελειώσουμε όπως απόψε, μετά την δωδεκάτη νυχτερινή.

**ΧΡΗΣΤΟΣ ΠΑΠΠΑΣ:** Νομίζω ότι πρωί-πρωί, όμως, θα μπορούν να μιλήσουν και Βουλευτές αύριο, γιατί δεν πρέπει η Ολομέλεια…

**ΠΡΟΕΔΡΕΥΩΝ (Νικήτας Κακλαμάνης):** Θα αρχίσει η συνεδρίαση αύριο με τους Αρχηγούς των κομμάτων.

**ΧΡΗΣΤΟΣ ΠΑΠΠΑΣ:** Δεν θα πρέπει να μιλούν μόνο οι Αρχηγοί και οι Κοινοβουλευτικοί Εκπρόσωποι. Οι Βουλευτές τι ρόλο παίζουν;

**ΠΡΟΕΔΡΕΥΩΝ (Νικήτας Κακλαμάνης):** Ο ειδικός σας αγορητής θα μπορεί να μιλήσει, όπως και ο Κοινοβουλευτικός σας Εκπρόσωπος.

**ΧΡΗΣΤΟΣ ΠΑΠΠΑΣ:** Όχι. Εγώ λέω για τους Βουλευτές που θέλουν να τοποθετηθούν, να τους δοθεί χρόνος…

**ΠΡΟΕΔΡΕΥΩΝ (Νικήτας Κακλαμάνης):** Η πρόταση είναι οι Βουλευτές σήμερα, αντί να μιλήσουν για επτά λεπτά…

**ΧΡΗΣΤΟΣ ΠΑΠΠΑΣ:** Και αν δεν φτάνει, κύριε Πρόεδρε, να πάμε και τη Δευτέρα.

**ΠΡΟΕΔΡΕΥΩΝ (Νικήτας Κακλαμάνης):** Ήσασταν στη Διάσκεψη των Προέδρων και ξέρετε την απόφαση.

**ΧΡΗΣΤΟΣ ΠΑΠΠΑΣ:** Ήταν πλειοψηφική η απόφαση. Ήσασταν κι εσείς. Εγώ δεν τοποθετήθηκα καν.

**ΠΡΟΕΔΡΕΥΩΝ (Νικήτας Κακλαμάνης):** Ναι, αυτό λέω. Κατά πλειοψηφία. Τα είπα. Δεν ήσασταν στην Αίθουσα. Τα είπα, κύριε Παππά, και είπα ότι όλη η Αντιπολίτευση διαφώνησε.

**ΧΡΗΣΤΟΣ ΠΑΠΠΑΣ:** Κύριε Πρόεδρε, επειδή ο κ. Παναγιώταρος έχει για ένα δίωρο μία ανειλημμένη υποχρέωση σε μία εξόδιο ακολουθία…

**ΠΡΟΕΔΡΕΥΩΝ (Νικήτας Κακλαμάνης):** Ούτως ή άλλως, είναι Κοινοβουλευτικός Εκπρόσωπος. Μπορεί να μιλήσει ό,τι ώρα θέλει. Δεν υπάρχει πρόβλημα.

**ΧΡΗΣΤΟΣ ΠΑΠΠΑΣ:** Τον αντικαθιστώ γι’ αυτό το δίωρο.

**ΠΡΟΕΔΡΕΥΩΝ (Νικήτας Κακλαμάνης):** Δεν υπάρχει πρόβλημα.

Κύριε Λοβέρδε, έχετε τον λόγο και επί της πρότασης που έκανα και για ένα λεπτό για ό,τι άλλο θέλετε να πείτε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, εφόσον αυξάνεται ο χρόνος για τους Βουλευτές και εφόσον και αύριο επί των άρθρων και των πολλών τροπολογιών οι ειδικοί αγορητές, οι εισηγητές και οι Κοινοβουλευτικοί Εκπρόσωποι έχουν τον λόγο, δεν έχουμε κανέναν λόγο να πούμε «όχι». Συμφωνούμε. Είναι καλή πρόταση. Θα μπορέσουμε να έχουμε μία καλή συζήτηση εδώ για ένα σχέδιο νόμου με σοβαρά θέματα.

Σε ό,τι αφορά τη διαδικασία, ξέραμε όλοι ότι την Τετάρτη στις 18.00΄ και την Πέμπτη θα συνεδρίαζε η Ολομέλεια για αυτό το σχέδιο νόμου και τις τροπολογίες. Μάλιστα, για λόγους επείγοντος χαρακτήρα είχε προτείνει η Πλειοψηφία και το είχε περάσει με τις δικές της μόνο ψήφους η δεύτερη ανάγνωση στην επιτροπή να γίνει την προηγούμενη Παρασκευή, δύο μόλις μέρες μετά την πλήρωση της πρώτης ανάγνωσης. Ξαφνικά, αυτό το επείγον εξαφανίζεται και αποφασίζει η Κυβέρνηση να προτείνει στη Βουλή να πάμε σε μία διαδικασία σαν και αυτή που ακολουθείται σήμερα.

Το παράδοξο, κύριε Πρόεδρε, είναι ότι αυτήν την απόφαση, που είναι της Διάσκεψης των Προέδρων, την ανακοινώνει η κ. Γεροβασίλη. Τι είναι η κ. Γεροβασίλη; Εκπρόσωπος της Διάσκεψης των Προέδρων; Είναι Εκπρόσωπος της Κυβέρνησης. Άλλος είναι ο ρόλος της. Δεν μπορεί να λειτουργεί στο όνομά μας και δεν μπορεί να υποκαθιστά τα όργανα του Προεδρείου της Βουλής και τη Διάσκεψη των Προέδρων.

Σας προσβάλλει ευθύτατα αυτή η πρακτική και μειώνει την αξία και τον χαρακτήρα και τον ρόλο του Προέδρου της Βουλής, του κ. Βούτση. Είναι μία ευθεία προσβολή στον κοινοβουλευτισμό που προ των πυλών έχει και στις προθέσεις και στους στόχους της έχει να κάνει την Ολομέλεια της Βουλής επικοινωνιακό ντεκόρ της Κυβέρνησης και του Πρωθυπουργού.

Κύριε Πρόεδρε, εάν για οποιοδήποτε σοβαρό θέμα –και το μεταναστευτικό-προσφυγικό είναι πολύ σοβαρό θέμα, ίσως το σοβαρότερο- η Κυβέρνηση θέλει να λειτουργήσει η Βουλή γι’ αυτό το θέμα σε επίπεδο Αρχηγών, έχει και τη διαδικασία της προ ημερησίας διατάξεως συζήτησης σε επίπεδο Αρχηγών, αλλά και τη σύγκληση της Ολομέλειας της Βουλής σε ειδική συνεδρίαση, κατά τον Κανονισμό. Είναι απαράδεκτο το νομοθετικό έργο να γίνεται «χαλί» επικοινωνιακής λειτουργίας της Κυβέρνησης. Το καταγγέλλουμε αυτό και κατά τα λοιπά ως προς τη διαδικασία έχω εκφραστεί.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Καραθανασόπουλε, έχετε τον λόγο και επί της πρότασης που έκανα και για οτιδήποτε άλλο θέλετε να πείτε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, εμείς, ως ΚΚΕ, είχαμε διαφωνήσει με αυτήν την αγωνιώδη προσπάθεια της Κυβέρνησης, τη στιγμή που δρομολογεί και κλιμακώνει μία ολομέτωπη αντιλαϊκή επίθεση, να παρουσιάσει δήθεν ένα παράλληλο πρόγραμμα, το οποίο ανακουφίζει ευαίσθητες κοινωνικές ομάδες. Ο αντιλαϊκός χαρακτήρας της κυβερνητικής πολιτικής δεν αλλάζει. Οι ταξικές επιλογές είναι καθαρές και σαφέστατες. Η Κυβέρνηση υλοποιεί το τρίτο μνημόνιο και όλα τα προηγούμενα μνημόνια και τις αντιλαϊκές πολιτικές. Απ’ αυτήν την άποψη, φαίνεται καθαρά η αγωνιώδης προσπάθεια που κάνει.

Από την άλλη μεριά, εμείς λέμε πολύ καθαρά ότι δεν θα θέσουμε ζητήματα διαδικαστικού χαρακτήρα, για να χάνουμε απλά και μόνο χρόνο, οπότε συμφωνούμε με αυτήν την πρόταση.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Ο κ. Δανέλλης έχει τον λόγο.

**ΣΠΥΡΙΔΩΝ ΔΑΝΕΛΛΗΣ:** Επί της διαδικαστικής σας πρότασης, κύριε Πρόεδρε, εμείς συμφωνούμε. Θέλω να τονίσω, όμως, ότι η κοινοβουλευτική λειτουργία είναι αναντίστοιχη της κρισιμότητας και των απαιτήσεων των καιρών.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Και εγώ σας ευχαριστώ.

Ο κ. Κόκκαλης λείπει, αλλά είχα μιλήσει με τον κ. Παπαχριστόπουλο και επί της διαδικαστικής πρότασης έχω τη σύμφωνη γνώμη του.

Ο κ. Καρράς, επίσης, δεν είναι παρών, αλλά τον έχω ενημερώσει και συμφωνεί και εκείνος.

Έτσι επί της διαδικασίας, συμφωνούμε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, είναι σημαντικό, πριν ξεκινήσουμε, οι Βουλευτές να ξέρουν τι προβλέπεται και για αύριο.

**ΠΡΟΕΔΡΕΥΩΝ (Νικήτας Κακλαμάνης):** Θα τα πω τώρα, πριν ξεκινήσουμε, κύριε Λοβέρδο. Μην ανησυχείτε.

Επομένως, το μόνο που πρέπει να ξέρουν οι συνάδελφοι ξεκινώντας είναι ότι αντί για επτά λεπτά θα μιλήσουν δέκα λεπτά σήμερα και έχουν δικαίωμα είτε να εξαντλήσουν τον χρόνο επί της αρχής είτε να επιλέξουν να μιλήσουν επί της αρχής και επί των άρθρων.

Κυρίες και κύριοι συνάδελφοι, στο σημείο αυτό έχω την τιμή να ανακοινώσω στο Σώμα ότι οι Υπουργοί Οικονομικών, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Δικαιοσύνης, Διαφάνειας και Ανθρωπίνων Δικαιωμάτων, Αγροτικής Ανάπτυξης και Τροφίμων και οι Αναπληρωτές Υπουργοί Οικονομικών κατέθεσαν στις 18-2-2016 σχέδιο νόμου: «Συστήματα Εγγύησης Καταθέσεων (ενσωμάτωση οδηγίας 2014/49/ΕΕ), Ταμείο Εγγύησης Καταθέσεων και Επενδύσεων και άλλες διατάξεις».

Το σχέδιο νόμου παραπέμπεται στην αρμόδια Διαρκή Επιτροπή.

Πριν ξεκινήσουμε με την κ. Μερόπη Τζούφη, θα δώσω τον λόγο για ένα λεπτό στην κ. Αναγνωστοπούλου, γιατί θέλει να καταθέσει στα Πρακτικά και να σας διανεμηθούν κάποιες νομοτεχνικές βελτιώσεις.

Ορίστε, κυρία Αναγνωστοπούλου, έχετε τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Καταθέτω νομοτεχνικές βελτιώσεις σε διατάξεις, που αφορούν θέματα του Υπουργείου Παιδείας.

Ευχαριστώ.

(Στο σημείο αυτό η Αναπληρώτρια Υπουργός Παιδείας, Έρευνας και Θρησκευμάτων κ. Αθανασία Αναγνωστοπούλου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να καταχωριστούν οι σελ. 62-63)

(ΑΛΛΑΓΗ ΣΕΛΙΔΑΣ)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Επειδή γνωρίζουμε ότι υπάρχουν πάρα πολλές βουλευτικές τροπολογίες και επειδή είπαμε ότι η διαδικασία θα γίνει με αυτόν τον τρόπο, θα θέλαμε ο κύριος Υπουργός, σχετικά έγκαιρα, να μας πει ποιες από τις βουλευτικές τροπολογίες κάνει αποδεκτές και ποιες όχι, για να μπορέσουμε να τοποθετηθούμε. Μην το αφήσετε για αύριο ούτε τελευταία στιγμή.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καραθανασόπουλε, έχω ενημερώσει. Ο Υπουργός θα μιλήσει μετά τους εισηγητές και τους ειδικούς αγορητές και πέραν της τοποθέτησής του εφόσον το επιθυμεί -και νομίζω ότι αυτό είναι το πιο σωστό- να τα πει εξαρχής, για να ξέρει το Σώμα επί αυτού του αιτήματος που υποβάλατε.

Τον λόγο έχει η κ. Μερόπη Τζούφη για δεκαπέντε λεπτά.

**ΜΕΡΟΠΗ ΤΖΟΥΦΗ:** Κύριε Πρόεδρε, καλημέρα.

Κυρίες και κύριοι Βουλευτές, κυρίες και κύριοι Υπουργοί, βρισκόμαστε σήμερα στην Ολομέλεια, για να συζητήσουμε και να ψηφίσουμε ένα πολύ σημαντικό νομοσχέδιο, ένα νομοσχέδιο που ρυθμίζει μια σειρά θεμάτων, λειτουργίας του κοινωνικού κράτους και της δημόσιας διοίκησης από τη σκοπιά των πολιτών και των εργαζομένων.

Είναι ένα νομοσχέδιο που στοχεύει στην ανακούφιση των κοινωνικών ομάδων που έχουν πληγεί στα χρόνια της σκληρής λιτότητας, επουλώνοντας -έστω εν μέρει- τις πληγές της μακροχρόνιας οικονομικής και ανθρωπιστικής κρίσης. Είναι ένα νομοσχέδιο, δηλαδή, πολιτικά επιβεβλημένο και κοινωνικά αναγκαίο. Είναι ένα νομοσχέδιο που δέχτηκε τα πυρά της Αντιπολίτευσης από την πρώτη στιγμή, τόσο στις αρμόδιες Επιτροπές της Βουλής όσο και στον δημόσιο λόγο.

Στην τοποθέτησή μου θα προσπαθήσω σήμερα να απαντήσω σε ερωτήματα, τα οποία τέθηκαν στη συζήτηση που προηγήθηκε στις Επιτροπές. Και ξεκινώ. Με περιπαιχτικό και οξύ τρόπο τέθηκε από την Αντιπολίτευση το ερώτημα: Είναι αυτό το παράλληλο πρόγραμμα, που εξαγγέλλετε ότι θα αντιμετωπίσει τα σκληρά μετρά που υλοποιείτε ή ζείτε σε ένα παράλληλο σύμπαν; Είναι χρήσιμο νομοσχέδιο ή επικοινωνιακή προπαγάνδα;

Ο τίτλος του νομοσχεδίου, κυρίες και κύριοι συνάδελφοι, -και σωστά- είναι: «Μέτρα για την επιτάχυνση του κυβερνητικού έργου». Επομένως, όπως εύστοχα περιγράφεται σε αυτόν, προβλέπει μέτρα που έχουν επείγοντα χαρακτήρα και αφορούν διάφορους τομείς άμεσης παρέμβασης στο πλαίσιο του κυβερνητικού. Και μάλιστα με έμφαση σε αυτό που μια αριστερή Κυβέρνηση υποσχέθηκε να υλοποιήσει, δηλαδή στην πάση θυσία του κοινωνικού κράτους, της δημόσιας υγείας, της παιδείας, της κοινωνικής πρόνοιας και της δημόσιας διοίκησης, με τις απαραίτητες μεταρρυθμίσεις που απαιτούνται.

Εξ αυτού προκύπτει και ο πολυσυλλεκτικός χαρακτήρας του, που από κάποιους συναδέλφους της Αντιπολίτευσης ονομάστηκε επιθετικά και απαξιωτικά «νομοσχέδιο κουρελού» ή πιο ευγενικά «κέραμοι ατάκτως ερριμμένοι».

Το νομοσχέδιο θα μπορούσε, βεβαίως, να είναι πιο ολοκληρωμένο και μεταρρυθμιστικό, αν δεν νομοθετούσαμε σε συνθήκες ασφυκτικής πίεσης, παράλληλα με τη διαπραγμάτευση στο εξωτερικό και υπό την εσωτερική πίεση που δεχόμαστε από διάφορα κέντρα εξουσίας.

Και φυσικά εδώ πρέπει να επαναλάβουμε και την ενεργό συμβολή σας, κύριοι της Αντιπολίτευσης, στην καθυστέρηση των νομοθετικών διαδικασιών, γεγονός που μας υποχρέωσε στην αναγκαστική μετακίνηση διατάξεων στις πράξεις νομοθετικού περιεχομένου, για την αντιμετώπιση εξαιρετικώς επειγόντων ζητημάτων.

Όμως, στην ουσία αποσύρθηκαν μόνο οκτώ άρθρα. Είναι, λοιπόν, σε αμφισβήτηση το επιχείρημα κάποιων για online απόσυρση από την τρόικα του νομοσχεδίου και, βεβαίως, απέτυχε η προσπάθεια της μη επανακατάθεσής του.

Συνεχίστηκε, λοιπόν, η συζήτησή του στις αρμόδιες Επιτροπές, όπου, όπως γνωρίζετε, ψηφίστηκε κατά πλειοψηφία και επί της αρχής και επί των άρθρων, αλλά επιπλέον εμπλουτίστηκε και με πολλά περισσότερα άρθρα.

Αυτό, πιθανόν, θυμώνει όλους όσοι υποστηρίζουν ότι είναι τελείως ανέφικτο στο συγκεκριμένο πλαίσιο της μνημονιακής δημοσιονομικής σύμβασης, να μπορείς να ασκήσεις κοινωνική πολιτική υπέρ των υποτελών τάξεων. Αυτό το νομοσχέδιο, λοιπόν, αποτελεί κομμάτι θετικών αλλαγών και μέρος αυτού, που ονομάστηκε «παράλληλο πρόγραμμα» της Κυβέρνησης.

Το παράλληλο πρόγραμμα δεν είναι ένα νομοσχέδιο. Είναι βασικός άξονας της πολιτικής μας, με κοινωνικό, ριζοσπαστικό, ταξικό –αν θέλετε-πρόσημο και με προοπτική τη δημιουργία ρωγμών στο σκληρό νεοφιλελεύθερο τοπίο υπέρ του κόσμου της ανάγκης, του μόχθου και της εργασίας.

Ξεκίνησε με το νομοσχέδιο για την αντιμετώπιση της ανθρωπιστικής κρίσης, συνεχίστηκε με νομοθετικές πρωτοβουλίες για τη ρύθμιση οφειλών και την επανεκκίνηση της οικονομίας, την καταπολέμηση της γραφειοκρατίας και την ηλεκτρονική διακυβέρνηση, με μέτρα για την ανακούφιση των ανθρώπων με αναπηρία και με το σύμφωνο συμβίωσης.

Επιπλέον, μεριμνούμε, ώστε να αυξηθούν και να ανακατανεμηθούν οι διαθέσιμοι πόροι, ενώ παράλληλα προσπαθούμε συνειδητά να πατάξουμε τη φοροδιαφυγή, τη διαπλοκή και να ελέγξουμε το σύνολο των δαπανών.

Συνεπώς, το παράλληλο πρόγραμμα, κυρίες και κύριοι συνάδελφοι, ούτε ξεκίνησε, ούτε θα τελειώσει με αυτό το νομοσχέδιο. Στις Επιτροπές υποστηρίχθηκε έντονα με διάφορους τρόπους από τα κόμματα της Αντιπολίτευσης: «Εντάξει, τι είναι αυτό που μας λέτε; Είναι ευχολόγιο». «Δεν έχει προϋπολογίσει οικονομικά την υλοποίησή του». «Η Αριστερά αγαπά τα λόγια και όχι τις πράξεις» ή αλλιώς «δεν σας αρέσουν οι αριθμοί».

Ας μιλήσουμε με αριθμούς, λοιπόν.

Ξεκινάμε με το έμψυχο υλικό. Για να αποφύγουμε την περαιτέρω υποβάθμιση της δημόσιας υγείας και να συγκρατήσουμε το ΕΣΥ, η Κυβέρνηση δρομολογεί 3500 προσλήψεις μόνιμου προσωπικού, τη στιγμή που στην περίοδο 2013-2014 η παύση των προσλήψεων ήταν σχεδόν καθολική, ενώ είχαν υπάρξει προηγουμένως και 15.000 αποχωρήσεις για διάφορους λόγους, με κύριο λόγο τη συνταξιοδότηση.

Πιο ειδικά η πράξη υπουργικού συμβουλίου, που αφορά στην πλήρωση 1095 θέσεων, βρίσκεται στην τελική ευθεία και εκκρεμεί η ανακήρυξη των επιτυχόντων από το ΑΣΕΠ ενώ η πράξη υπουργικού συμβουλίου των 2440 κενών οργανικών θέσεων διαφόρων κλάδων και ειδικοτήτων, θα προχωρήσει άμεσα μετά την ολοκλήρωση του παρόντος νομοσχεδίου.

Επιπρόσθετα, βγήκε η προκήρυξη του ΚΕΕΛΠΝΟ για μοριοδότηση ΑΣΕΠ για τις μονάδες εντατικής θεραπείας και εντατικής νοσηλείας, που αφορά σε 500 άτομα. Προκηρύχθηκαν, ακόμη, για την αντιμετώπιση του προσφυγικού μεταναστευτικού προβλήματος 141 θέσεις, για την ενίσχυση των νησιών του Ανατολικού Αιγαίου και έχει υπογραφεί, επίσης, και πράξη υπουργικού συμβουλίου για επιπλέον 584 άτομα επικουρικού προσωπικού.

Τώρα στα καθαρά οικονομικά στοιχεία. Τα όρια αγορών των νοσοκομείων αυξήθηκαν για πρώτη φορά μετά από χρόνια μέσα στο 2015 και διαμορφώθηκαν στα 1,6 δισεκατομμύρια ευρώ, δηλαδή 180 εκατομμύρια ευρώ παραπάνω απ’ ό,τι είχε σχεδιαστεί από τη Νέα Δημοκρατία για το 2015. Η επιχορήγηση του τακτικού προϋπολογισμού προς τα νοσοκομεία για το 2015 καθοριζόταν από τη Νέα Δημοκρατία σε 1,115 δισεκατομμύριο ευρώ. Με την αλλαγή της Κυβέρνησης το 2015 η νέα τελική πραγματική επιχορήγηση του τακτικού προϋπολογισμού προς τα νοσοκομεία διαμορφώθηκε σε 1,240 δισεκατομμύρια ευρώ. Επιπλέον, η επιχορήγηση προβλεπόταν να μειωθεί κατά 400 εκατομμύρια ευρώ από το 2014 ως το 2015, σύμφωνα με το μεσοπρόθεσμο, κάτι που τελικά αποτρέψαμε.

Τα συγκριτικά στοιχεία για το 2016 δεν αφήνουν πολλά περιθώρια για αντεγκλήσεις. Τα όρια αγορών των νοσοκομείων είναι 300 εκατομμύρια περισσότερα και η επιχορήγηση του τακτικού προϋπολογισμού για τα νοσοκομεία είναι 135 εκατομμύρια ευρώ μεγαλύτερη.

Η αλήθεια είναι ότι οι πληρωμές των νοσοκομείων προς τους προμηθευτές πράγματι παρουσίασαν μια κάμψη μέσα στο 2015, καθώς μεσολάβησαν αρκετά πολιτικά και οικονομικά γεγονότα, που είναι γνωστά, ωστόσο η ομαλή ροή των πληρωμών αποκαταστάθηκε πλήρως από τον Σεπτέμβριο και συνεχίζει την ίδια κανονικότητα.

Με τα 5,5 δισεκατομμύρια ευρώ, που θα λάβουμε με το κλείσιμο της αξιολόγησης, οι ληξιπρόθεσμες οφειλές των νοσοκομείων αναμένεται να μειωθούν ακόμα περισσότερο. Επιπλέον, τα νοσοκομεία διαθέτουν και 377 εκατομμύρια ευρώ σε ταμειακά διαθέσιμα, εκ των οποίων τα περισσότερα είναι δεσμευμένα ήδη για την εξόφληση των προμηθευτών.

Αυτά κατ’ αρχάς. Πολύ περισσότερα θα ακούσετε στη συνέχεια από τους αρμόδιους Υπουργούς.

Μια άλλη πολεμική κατά του νομοσχεδίου είναι: «Και τι κάνετε; Ψίχουλα είναι. Εξαπάτηση, αντιπερισπασμός ή γιατροσόφια».

Ρωτώ, λοιπόν, αγαπητοί συνάδελφοι: Είναι η υγειονομική κάλυψη των ανασφάλιστων πολιτών και των ευπαθών ομάδων «ψίχουλα» μέσω της άρσης του θεσμικού αποκλεισμού τους από όλες τις βαθμίδες του δημόσιου συστήματος υγείας, μειώνοντας τη γραφειοκρατία και τον χρόνο αναμονής;

Είναι εξαπάτηση η νομοθετική ρύθμιση, που θεσμοθετεί με ενιαίο και καθολικό τρόπο, βάσει του ΑΜΚΑ, για όλους περίπου τους 2,5 εκατομμύρια ανασφάλιστους πολίτες αυτής της χώρας τη δυνατότητα να έχουν πλήρη νοσηλευτική φαρμακευτική και για πρώτη φορά και διαγνωστική κάλυψη, καθώς και τη δυνατότητα τακτικών και σταθερών ελέγχων και επανελέγχων σε επίπεδο εξωτερικού ιατρείου;

Είναι αντιπερισπασμός η κάλυψη των μεταναστών χωρίς νομιμοποιητικά έγγραφα και ιδιαίτερα των ευάλωτων μονάδων βάσει των αρχών της ιδρυτικής διακήρυξης του Παγκόσμιου Οργανισμού Υγείας και της ιστορικής Συνόδου της Άλμα Άτα το 1978; Είναι γιατροσόφι η ρύθμιση για τα κίνητρα στελέχωσης των νοσοκομείων και των κέντρων υγείας στις άγονες νησιωτικές και προβληματικές περιοχές; Είναι κάποιου είδους τέχνασμα η λειτουργία του Νοσοκομείου Θήρας, το οποίο είχε αποπερατωθεί εδώ και δέκα χρόνια με δημόσιους φόρους και η προηγούμενη κυβέρνηση είχε σχέδια ιδιωτικοποίησης; Είναι εξαπάτηση η ρύθμιση για τη σύσταση γραφείων προστασίας επιφορτισμένων με τη διασφάλιση των δικαιωμάτων των ασθενών και η εγκαθίδρυση της λίστας χειρουργείου με σκοπό την καταπολέμηση του παράνομου χρηματισμού, το γνωστό φακελάκι; Είναι, μήπως, περιττές οι ρυθμίσεις για το ΚΕΕΛΠΝΟ, που μας επιτρέπουν να το χρησιμοποιήσουμε ως χρήσιμο εργαλείο για την υπεράσπιση της δημόσιας υγείας και όχι μόνο σε αντίθεση με τη μέχρι σήμερα, τουλάχιστον, αμφιλεγόμενη λειτουργία του; Είναι μη απαραίτητες οι ρυθμίσεις που αφορούν το ΕΚΑΒ, τη λειτουργία του και τους εργαζόμενους; Είναι κάποιου είδους εξαπάτηση η μισθολογική και βαθμολογική εξομοίωση των γιατρών του ΙΚΑ-ΕΟΠΥΥ με τους γιατρούς του ΕΣΥ, για την επαναστελέχωση κρίσιμων δομών της πρωτοβάθμιας φροντίδας υγείας; Αυτά για την υγεία.

Στο νομοσχέδιο, όμως, περιλαμβάνονται ακόμη μια σειρά από διατάξεις που αφορούν, για παράδειγμα, το ελεύθερο ανοιχτό πανεπιστήμιο μεταξύ των οποίων παρέχεται η δυνατότητα υλοποίησης προγραμμάτων σπουδών και εξ αποστάσεως, ενώ προβλέπεται και η δυνατότητα τροποποίησης του τρόπου επιλογής των εισακτέων πέραν της κλήρωσης, παρέχοντας κίνητρα σε νέους επιστήμονες. Αποτελεί, άραγε, αυτό κάποιου είδους φωτογραφική ρύθμιση; Μήπως είναι παραπλάνηση η επαναλειτουργία των δημόσιων ΙΕΚ, που απευθύνονται σε οκτώ χιλιάδες νέα παιδιά, κυρίως, νέων οικογενειών; Πέρα από αυτά, η επαναφορά της αντισταθμιστικής εκπαίδευσης που απευθύνεται σε μαθητές δημόσιων γυμνασίων και λυκείων, όπως και η ενισχυτική εκπαίδευση σε οργανισμούς θεραπείας και ειδικά καταστήματα κράτησης που έχει σαν στόχο την καταπολέμηση του φαινομένου της σχολικής διαρροής και του αναλφαβητισμού, αποτελεί για σας μία ρύθμιση- βαυκάλισμα; Ή μήπως η βελτίωση της παροχής της ειδικής εκπαίδευσης βρίσκεται στην ίδια κατεύθυνση;

Τέλος, είναι ή δεν είναι απαραίτητη η ρύθμιση για τη συγκρότηση συμβουλίων προσλήψεων, καθώς και η επιτάχυνση των προσλήψεων αυτών και η ρύθμιση για την αναδιοργάνωση υπηρεσιών και πειθαρχικών συμβουλίων επιβεβλημένη και αναγκαία για τη χρηστή διοίκηση της χώρας;

Από την άλλη μεριά, υπάρχει και άλλη γραμμή άμυνας. Λέτε: «Το νομοσχέδιο κάνει ρουσφετάκια». Ποια είναι αυτά τα ρουσφετάκια, συνάδελφοι της αντιπολίτευσης; Είναι, μήπως, η βελτίωση των προγραμμάτων κοινωφελούς χαρακτήρα με προσθετικά κριτήρια για την υπαγωγή ευπαθών ομάδων σε αυτά ή είναι, μήπως, η υποστήριξη των πάσης φύσεως προνοιακών ιδρυμάτων ιδιωτικού δικαίου, καλύπτοντας το νομοθετικό κενό και θέτοντας επιπρόσθετα κριτήρια για την επιδότηση; Μήπως είναι ρουσφετάκι η τόσο απαραίτητη καταγραφή των ΜΚΟ με σκοπό να εφαρμοστεί διαφανές πλαίσιο λειτουργίας συνοδευόμενο με ορθά κριτήρια χρηματοδότησης, όπως επίσης και η δημιουργία των κέντρων κοινότητας στους δήμους της χώρας, που θα μεριμνούν για τις ευάλωτες κοινωνικές ομάδες συγκροτώντας κέντρα υποδοχής αιτημάτων, καταγραφής, ενημέρωσης και διασύνδεσης με φορείς και προγράμματα, που υλοποιούνται εθνικά και κοινοτικά; Επίσης, είναι χαριστική εξυπηρέτηση η συγκρότηση επιτροπής επιφορτισμένης με την αναθεώρηση του θεσμικού πλαισίου της τοπικής αυτοδιοίκησης με σκοπό την ενίσχυση της τοπικής αυτονομίας και τον εξορθολογισμό των διοικητικών διαδικασιών των τοπικών αρχών; Αποτελεί ακόμη ρουσφετάκι η διεύρυνση της προβλεπόμενης δυνατότητας των δήμων να χορηγούν μείωση ή απαλλαγή από τους δημοτικούς φόρους και τέλη ώστε να συμπεριληφθεί μεγαλύτερο φάσμα πολιτών που δυσκολεύονται; Ή, τέλος, αποτελεί ρουσφετάκι η αναγκαία αποκομματικοποίηση του κράτους μέσω των διατάξεων, που εμείς ψηφίζουμε και αφορούν στη ρύθμιση των λεπτομερειών για την υπηρεσιακή κατάσταση του γενικού συντονιστή και του συντονιστικού συμβουλίου αποκεντρωμένης διοίκησης, συμπληρώνοντας έτσι κάποια κομμάτια της πολιτικής της κυβέρνησής μας για την δημόσια διοίκηση;

Αγαπητοί συνάδελφοι, αυτά και άλλα πολλά περιέχονται σε αυτό το νομοσχέδιο και ελπίζω ότι θα έχουμε τη δυνατότητα να πούμε περισσότερα και αύριο.

Κλείνοντας, θα ήθελα να τονίσω πως το νομοσχέδιο είναι πυρηνικό κομμάτι της γενικής μας αντίληψης, καθώς και μια διαρκής προσπάθεια αυτής της Κυβέρνησης να αλλάξει και να νομοθετήσει, όπως είπα και αρχικά, υπέρ της ενίσχυσης ενός κοινωνικού κράτους και μιας διοίκησης που θα σέβεται και θα μεροληπτεί υπέρ των πολιτών της, θα εξυπηρετεί δηλαδή τον λόγο για τον οποίο υπάρχει, αναπλάθοντας ταυτόχρονα τον κατεστραμμένο κοινωνικό ιστό λόγω των πολιτικών που εφαρμόστηκαν τα τελευταία χρόνια στη χώρα μας.

Ο πυρήνας των ενστάσεων των κομμάτων της αντιπολίτευσης είναι ακριβώς αυτός. Πίσω από τις ενστάσεις επί της διαδικασίας κατάθεσης του νομοσχεδίου τόσο κατά την κύρωση των πράξεων νομοθετικού περιεχομένου όσο και στο παρόν νομοσχέδιο υποκρύπτεται η αγωνία τους για το ότι αυτή η Κυβέρνηση συνεχίζει, ανοίγει φλέγοντα ζητήματα και ταυτόχρονα διαπραγματεύεται, διεκδικώντας καλύτερους όρους μέσα στον ασφυκτικό κλοιό που δημιουργήσατε για τη χώρα με τις προηγούμενες αποφάσεις σας.

Εμείς από την πλευρά μας είμαστε έτοιμοι σε δύσκολες συνθήκες να καταβάλουμε κάθε προσπάθεια και να δώσουμε την απαραίτητη μάχη και καλούμε κι εσάς, κυρίες και κύριοι της αντιπολίτευσης, να υπερψηφίσετε αυτό το τόσο αναγκαίο νομοσχέδιο, μακριά από άσκοπες αντιπαραθέσεις, αφού οι περισσότεροι αναγνωρίζετε ότι στο μεγαλύτερο μέρος του είναι απολύτως αναγκαίο.

Τελειώνοντας, λοιπόν, θα ήθελα να τονίσω πως είναι απαράδεκτο, ενώ οι πολιτικές σας οδήγησαν στην εκτόξευση της ανεργίας και της φτώχειας συνολικά, αλλά και της παιδικής φτώχειας στο 25% με 28%, της καταβαράθρωσης των μισθών και των συντάξεων και μέσα σ’ όλα αυτά τα άλλα που είναι γνωστά στον ελληνικό λαό και στην κατάρρευση του δημόσιου συστήματος υγείας, καταγεγραμμένη με διεθνή επιστημονικά δεδομένα, να εκδίδετε και να δημοσιεύετε το λαμπρό αυτό πόνημα με τίτλο: «Μαύρη βίβλος για την υγεία στον ένα χρόνο του ΣΥΡΙΖΑ», το οποίο απλώς θα έλεγα ότι προσβάλλει –θα μου επιτρέψετε- τη νοημοσύνη όλων μας, ασθενών και εργαζόμενων στον πολύπαθο χώρο της υγείας, για το οποίο θα προσπαθήσω να αναφερθώ πιο αναλυτικά στη δευτερολογία μου.

Επί του παρόντος σ’ αυτήν την προσπάθεια απαντώ μονολεκτικά, σαν να μην κυβερνήσατε ποτέ, σαν να μην έχει παρελθόν και μνήμη αυτός ο τόπος. Επιτρέψτε μου, αιδώς Αργείοι!

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Πριν καλέσω στο Βήμα τον κ. Οικονόμου, δίνω τον λόγο για ένα λεπτό στον Υπουργό Παιδείας, Έρευνας και Θρησκευμάτων, κ. Νικόλαο Φίλη, για ένα λεπτό, για να καταθέσει νομοτεχνικές βελτιώσεις και να διανεμηθούν στους συναδέλφους.

Κύριε Φίλη, έχετε τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Καταθέσαμε νομοτεχνικές βελτιώσεις, που αφορούν διευκρινήσεις για το θέμα της ενισχυτικής αγωγής, για το θέμα της ειδικής αγωγής, καθώς και για ζητήματα που αφορούν τις δημόσιες βιβλιοθήκες.

(Στο σημείο αυτό ο Υπουργός Παιδείας, Έρευνας και Θρησκευμάτων, κ. Νικόλαος Φίλης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να καταχωριστούν οι σελ. 79-80)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Βασίλειος Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Πρόεδρε, άκουσα με ιδιαίτερη προσοχή την εισηγήτρια στην προσπάθεια της στην Ολομέλεια -κατέβαλε ειλικρινείς προσπάθειες και στην Επιτροπή- να δικαιολογήσει τη μετονομασία, από τον κ. Τσίπρα, του νομοσχεδίου και να του δώσει το πομπώδες περιεχόμενο «παράλληλο πρόγραμμα».

Πρέπει να καταλάβουμε κάποια πράγματα και να μιλάμε όλοι την ίδια γλώσσα. Το νομοσχέδιο λέγεται «Μέτρα για την επιτάχυνση του κυβερνητικού έργου και άλλες διατάξεις». Εμείς όταν το πήραμε αυτό, θεωρήσαμε ότι ο κ. Τσίπρας και η κυβερνητική του ομάδα θα έφερνε τρέχουσες διατάξεις για να ρυθμίσουν ζητήματα της λειτουργίας του κυβερνητικού έργου και της καθημερινότητας και ως τέτοια θα τα αντιμετωπίζαμε. Ειλικρινά, θα δείτε επί των άρθρων ότι σε πολλά ζητήματα -στα πιο πολλά μπορώ να σας πω- δεν έχουμε αντίρρηση για τέτοιες διατάξεις.

Όμως, ακούσαμε τον κ. Τσίπρα –και θα εξηγήσω για ποιον λόγο το έκανε αυτό- να ομιλεί για παράλληλο πρόγραμμα. Έκανε βαφτίσια αυτός, κυρία Τζούφη και αγαπητοί κύριοι και Πρόεδρε της Βουλής. Έκανε αυτός τα βαφτίσια και είπε «παράλληλο πρόγραμμα». Εκεί, λοιπόν, αναζητήσαμε να δούμε για ποιον λόγο σπεύδει ο Πρωθυπουργός της χώρας, σ’ ένα τρέχον νομοθέτημα να δώσει έναν συμβολισμό και να το αναγάγει σε μια υπόθεση κορυφαίας πολιτικής κίνησης.

Έχει τίποτα; Κρύβει κάτι; Είναι τίποτα σπουδαίο; Είναι κάτι το οποίο πρέπει να μας προκαλέσει τόσο πολύ το ενδιαφέρον; Όμως, κάθε κουβέντα και κάθε κίνηση πρέπει να τη βλέπουμε μέσα στην πολιτική συγκυρία και πραγματικά η πολιτική συγκυρία είναι συγκεκριμένη. Σφυροκοπείται ο κ. Τσίπρας και η κυβερνητική του ομάδα, ανηλεώς, το τελευταίο διάστημα από την κοινωνία, το σύνολο της κοινωνίας. Οι ελεύθεροι επαγγελματίες, οι επιστήμονες, οι δικηγόροι, οι γιατροί, οι μηχανικοί, οι αγρότες, όλες οι κοινωνικές ομάδες τον σφυροκοπούν.

Μέσα σε αυτό το σφυροκόπημα και την αγωνία του, λοιπόν, έρχεται να πει δύο πράγματα, να κάνει την πολιτική επικοινωνιακή του αντεπίθεση. Δύο πραγματάκια: Θα καταπολεμήσει τη διαπλοκή, ο άνδρας, ο πολιτικός –άδειες για τα κανάλια- και θα υλοποιήσει το φιλολαϊκό του κοινωνικό πρόγραμμα, δια του παραλλήλου προγράμματος. Δύο κινήσεις. Βαφτίζει, λοιπόν, αυτές τις διατάξεις «παράλληλο πρόγραμμα».

Εμείς, λοιπόν, λέμε: Αυτό είναι παράλληλο πρόγραμμα; Να δούμε, λοιπόν, τι έλεγε ο Τσίπρας και η πολιτική, κυβερνητική, Κοινοβουλευτική του Ομάδα, όταν ανακάλυψε, ως ωραίος γλωσσοπλάστης, την έννοια του παραλλήλου προγράμματος. Πότε την ανακάλυψε; Τον Ιανουάριο του 2015. Λάθος. Τότε είχε το ανθρωπιστικό πρόγραμμα. Το 2015 είχε το ανθρωπιστικό πρόγραμμα της Θεσσαλονίκης. Έκανα λάθος, συγχωρέστε με.

Εκεί, λοιπόν, τα 2 δισεκατομμύρια, εξαγγελία μετά βαΐων και κλάδων στη Θεσσαλονίκη, εξαντλήθηκαν, κύριε Υπουργέ, σε 200 εκατομμύρια, δια της ψηφίσεως του ανθρωπιστικού προγράμματος, μετά την περήφανη νίκη του Ιανουαρίου του 2015. Διακόσια εκατομμύρια πιστώθηκαν στον προϋπολογισμό του 2015. Τι είχατε πει τότε; Είχατε πει τότε ότι κάθε έτος θα δίνουμε 200 εκατομμύρια.

Οι τότε ισχυρισμοί της αντιπολιτεύσεως ήταν πολύ συγκεκριμένοι. «Μα καλά, είναι σπουδαία πολιτική κίνηση τα 200 εκατομμύρια, όταν η προηγούμενη κυβέρνηση Σαμαρά είχε δώσει 500 εκατομμύρια, από τα πλεονάσματα, για κοινωνική πολιτική το 2014;». Μήπως υπολείπονται αυτά τα νούμερα; Λέγατε, όμως, ότι αυτά θα είναι σε διαρκές επίπεδο και θα είναι και το 2016 και το 2017 και το 2018. Οι ερευνητές της Κοινοβουλευτικής Ομάδας της Νέας Δημοκρατίας ψάξανε μετά από λίγο καιρό να δουν τι έγινε με αυτά τα περιβόητα 200 εκατομμύρια του ανθρωπιστικού προγράμματος. Υπήρξανε;

Έκλεισε, αγαπητέ μου συνάδελφε, το 2015 και ξέρετε τελικά πόσα ήταν τα 200 εκατομμύρια. Ήταν 108 εκατομμύρια. Έτσι δεν είναι, κύριε Τσακαλώτε; Εσείς το απαντήσατε και σε ερώτηση και προχθές το απάντησε, κύριε Μαντά, η κυρία Υπουργός. Ήταν 108 εκατομμύρια από τα 2 δισεκατομμύρια. «Θα δώσουμε 200 εκατομμύρια για κάθε χρόνο», τα εξής 108 εκατομμύρια για το 2015.

Και πάω κι εγώ να ψάξω να βρω στο 2016 τι βάλατε απ’ αυτόν τον κωδικό. Βάλατε 99 εκατομμύρια. Ξέρετε τι ισχυρίζομαι; Ούτε αυτά θα τα δώσετε. «Άνθραξ ο θησαυρός» και αυτά τα θεματάκια είναι σκέτη προπαγάνδα. Θα την εξηγήσω, όμως, όλη την προπαγάνδα πώς γίνεται.

Αυτό το ανθρωπιστικό πρόγραμμα, λοιπόν, έπρεπε να γίνει τον Ιανουάριο του 2015. Επειδή αυτή η καραμέλα του «κοινωνικού προσώπου της Αριστεράς» -της δήθεν Αριστεράς, λέω εγώ- της Κυβέρνησης «πρώτη φορά αριστερά», εξαντλήθηκε, ήρθε τον Σεπτέμβριο του 2015, επειδή και τότε ήταν στριμωγμένος ο κ. Τσίπρας, και λέει: «Για πάσαν νόσον σε αυτήν τη χώρα, έχω τη λύση. Παράλληλο πρόγραμμα και ισοδύναμα».

Μα τι θα αντιμετωπίσεις, κύριε Τσίπρα, με το παράλληλο πρόγραμμα και τα ισοδύναμα; «Θα αντιμετωπίσω το ασφαλιστικό, 1% του ΑΕΠ, αλλά δεν θα κόψω συντάξεις γιατί έχω το παράλληλο πρόγραμμα και θα βρω ισοδύναμα και θα το καλύψω». Το φορολογικό, το προσφυγικό και όλα τα θέματα θα καλυπτόντουσαν από το παράλληλο πρόγραμμα. Τα είπατε εις τα μπαλκόνια προεκλογικά ή δεν τα είπατε; Πριν πέντε μήνες τα λέγατε. Αυτή την καινούργια καραμέλα πριν πέντε μήνες τη λέγατε.

Αυτό το νομοσχέδιο, λοιπόν, έχει μεγάλη καριέρα. Όπως είπα, στα δεκαπέντε μου χρόνια μέσα σε αυτή την Αίθουσα, πρώτη φορά βλέπω -αλλά έχω συζητήσει και με παλαιότερους συναδέλφους, οι οποίοι κι αυτοί για πρώτη φορά το βλέπουν- ένα νομοσχέδιο που να θέλει δύο χρόνια -ημερολογιακά τουλάχιστον, 2015-2016- για έρθει και να περάσει.

Όταν το φέρατε τον Δεκέμβριο του 2015, λέγατε ότι αυτή είναι η απάντηση της δεύτερης φοράς κυβέρνησης της Αριστεράς, η οποία θα δώσει τη λύση και την ανακούφιση στο φιλολαϊκό πρόγραμμα και πρόσωπο που ήθελε ο κ. Τσίπρας να δείξει, αλλά δεν υπήρχε.

Εμείς τότε του λέγαμε ότι αυτά που γράφει τον Δεκέμβριο του 2015 είναι φούμαρα. Δεν υπάρχουν πουθενά. Δεν έχει κοστολόγηση, δεν έχει Έκθεση του Γενικού Λογιστηρίου του Κράτους –πρωτοφανές, να έρχεται νομοσχέδιο χωρίς την κοστολόγηση του Γενικού Λογιστηρίου του Κράτους- δεν έχει περάσει από τη νομοπαρασκευαστική επιτροπή, δεν έχει περάσει από διαβούλευση. Αυτά κατά τον νόμο δεν είναι δεσμευτικά, αλλά είναι ενδεικτικά για το πώς συμπεριφέρεστε.

Είχαμε πει, λοιπόν, κάτι πολύ απλό. Μήπως αυτά τα οποία θέλετε να φέρετε ως παράλληλο πρόγραμμα και όπως τα εξαγγέλλει ο κ. Τσίπρας, είναι άλλη μία φενάκη; Μήπως είναι άλλο ένα προπαγανδιστικό και μόνο επιχείρημα για να καλύψετε προς τον λαό τις δικές σας αδυναμίες και αναξιοπιστίες; Όχι ισχυριζόσασταν. Δεν μας ακούγατε.

Ήρθε, όμως, ο καλός «μπαμπάς» σας, κ. Τόμσεν και ο κ. Σόιμπλε και είπε στη σύσκεψη, που έγινε εις τας Ευρώπας, ότι χωρίς κοστολόγηση, να το πάρετε πίσω. Και το πήρατε πίσω τον Δεκέμβριο, κύριε Τσακαλώτο, ως καλός μαθητής της τρόικας. Και έχετε το θράσος να μιλάτε και να λέτε ότι εμείς δεν θέλαμε να κάνετε τη φιλολαϊκή σας πολιτική. Εμείς; Βρείτε τα πρώτα με το αφεντικό σας, τον κ. Τόμσεν, τον οποίο δεν τον θέλετε κιόλας, αλλά περιμένετε να πάρετε και την πρόταση για το κούρεμα του χρέους από το Διεθνές Νομισματικό Ταμείο.

(Θόρυβος από την πτέρυγα του ΣΥΡΙΖΑ)

Άρα, λοιπόν, το αποσύρατε εσείς –έγραφε ο Τύπος- ο ίδιος κύριε Τσακαλώτο τον Δεκέμβριο του 2015, πριν από δύο μήνες.

Αυτό που έχει αξία και σημασία είναι ότι κάνατε και έναν ηρωισμό. Φέρατε με πράξη νομοθετικού περιεχομένου τα Χριστούγεννα κομμάτι του νομοσχεδίου. Και πήρε και ο κ. Βερναδάκης -που είναι εδώ, απ’ ότι βλέπω- ένα άλλο τρίτο κομμάτι. Αυτό το περιβόητο παράλληλο πρόγραμμα, λοιπόν, εκόπη σε τρία κομμάτια. Πρωτοφανής νομοθετική ρύθμιση, πρωτοφανής νομοθετική συμπεριφορά. Δεν έχει ξαναγίνει στα χρονικά ένα νομοσχέδιο να κόβεται σαλαμοποιημένο στα τρία και να σερβίρεται ανά Αίθουσα και ανά ενδιαφερόμενο. Δεν έχει ξαναγίνει στα χρονικά!

Με αυτή, λοιπόν, την κάκιστη κοινοβουλευτική συμπεριφορά έρχεστε εσείς σήμερα εδώ και ζητάτε τα ρέστα και λέτε ότι γιατί δεν το αξιολογείτε θετικά. Τι να αξιολογήσουμε, αγαπητοί μου κύριοι και κυρίες; Ποιο; Σε ποια Αίθουσα; Σε ποιο νομοσχέδιο; Ποιοι θα ψηφίσουν; Πότε θα το ψηφίσουν; Και τελικά τι είναι αυτό που έχετε φέρει; Έχετε φέρει τις πράξεις νομοθετικού περιεχομένου για τη στέγαση-σίτιση, για το κοινωνικό πρόσωπο και το τιμολόγιο της ΔΕΗ; Έχετε φέρει τα της υγείας, τα της δημοσίας διοικήσεως που έχει πάρει άλλα ο κ. Βερναδάκης; Τελικά πού βοσκάει αυτό το νομοσχέδιο;

Ας πιάσουμε το εδώ κομμάτι, της Αιθούσης μας, γιατί υπάρχουν και άλλα σε άλλες αίθουσες. Εμείς, λοιπόν, λέμε κάτι πολύ απλό. Αυτά που έχετε φέρει, είναι αντίστοιχα και ανάλογα μιας τέτοιας πολιτικής, η οποία να δικαιολογεί τον τίτλο παράλληλο πρόγραμμα, όπως το είπε ο κ. Τσίπρας στο Υπουργικό Συμβούλιο τις προάλλες;

Και μάλιστα υποθέτω, κύριοι Υπουργοί, ότι για να το αναβάλλετε για άλλη μια φορά από την είσοδό του στην Ολομέλεια –ήταν να το συζητήσουμε την Τετάρτη- και τελικά να το φέρνετε Παρασκευή, περιμένουμε τον ηγέτη να το ντύσει όμορφα πολιτικά και να δώσει τους συμβολισμούς που πρέπει και στην Αίθουσα της Ολομέλειας. Δεν πιστεύω ότι από Τετάρτη πήγε Παρασκευή και Σάββατο για κάτι άλλο. Πρέπει επικοινωνιακά να δοθεί το σύνθημα εις τους εύκολους κάτω να χάψουν οτιδήποτε, ότι εδώ ασκείται κοινωνική, φιλολαϊκή πολιτική.

Άρα, λοιπόν, για να δούμε τι φιλολαϊκή κοινωνική πολιτική ασκείτε με το παρόν νομοσχέδιο που έχει απομείνει. Μιλάτε, λοιπόν, για μία κοστολόγηση η οποία υπάρχει. Λέτε στις εκθέσεις που έχετε φέρει, για κάποιες από τις διατάξεις, ότι είναι γύρω στα 100.000.000. Συγγνώμη, δηλαδή, τώρα, αλλά το παράλληλο πρόγραμμα εξαντλείται στα 100.000.000, σε φιλοδωρήματα εις τους φτωχούς και αναξιοπαθούντες της χώρας; Τους αντιμετωπίζετε με αυτόν τον ευτελή τρόπο; Αυτή είναι, δηλαδή, η φιλολαϊκή και κοινωνική πολιτική μιας Κυβέρνησης, η οποία αυτή τη στιγμή καλείται να αντιμετωπίσει τα μεγάλα αδιέξοδα που η ίδια έχει δημιουργήσει και έρχεται και ισχυρίζεται -αν είναι δυνατόν- ότι αυτό είναι φιλολαϊκή και κοινωνική πολιτική;

Έγινε μεγάλος σαματάς στην Επιτροπή.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε συνάδελφε…

**ΒΑΣΙΛΕΙΟΣ ΟΙΚΟΝΟΜΟΥ:** Ηρεμήστε λίγο εσείς!

**ΠΡΟΕΔΡΕΥΩΝ (Νικήτας Κακλαμάνης):** Ο θεσσαλικός κάμπος ήρεμα.

**ΒΑΣΙΛΕΙΟΣ ΟΙΚΟΝΟΜΟΥ:** Αφού έχει οικογενειακές αναταράξεις ο άνθρωπος τώρα, παλεύει εκεί να τα φέρει βόλτα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Όχι…

**ΒΑΣΙΛΕΙΟΣ ΟΙΚΟΝΟΜΟΥ:** Ηρεμήστε λίγο.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε, κύριε Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Εμείς λέμε το εξής: Εάν αυτά τα οποία εσείς νομοθετείτε σήμερα εδώ είναι για πρώτη φορά όπως με την «πρώτη φορά αριστερά», να πούμε ότι χαράζει και ξεκινά η κοινωνική πολιτική στη χώρα, πραγματικά, επί των ημερών Τσίπρα και των διαφόρων Υπουργών του.

Έγινε μεγάλος σαματάς και το θυμάστε όσοι συμμετείχατε στην Επιτροπή Κοινωνικών Υποθέσεων, γιατί ετόλμησα να πω δύο πράγματα. Τόλμησα να πω, δηλαδή, ότι επί ημερών της κακιάς δεξιάς, της προηγούμενης κυβερνήσεως Σαμαρά, υπήρχε κοινωνικό τιμολόγιο στη ΔΕΗ, δηλαδή υπήρχε μια πολιτική που στήριζε αυτόν που δεν είχε να πληρώσει το ρεύμα του. Έγινε μεγάλος σαματάς και ήταν φωνασκούντες τότε όλοι οι Βουλευτές του ΣΥΡΙΖΑ!

Είπα και ένα δεύτερο, ότι για την κάλυψη των ανασφάλιστων στα νοσοκομεία υπήρξε ρύθμιση από δύο υπουργικές αποφάσεις –μάλιστα τον έναν εμπνευστή αυτής τον βλέπω σήμερα εδώ στην Αίθουσα και λέγεται Μάκης Βορίδης, ενώ ο δεύτερος λέγεται Άδωνις Γεωργιάδης- τον Ιούνιο του 2014. Σας τις έφερα, γιατί την πρώτη φορά λέγατε ότι δεν υπάρχουν αυτές οι διατάξεις και λέμε ψέματα. Σας έφερα, λοιπόν, τις υπουργικές αποφάσεις, σας τις έδειξα και εκεί υπήρξε δεύτερη γραμμή άμυνας, η οποία λέει, «εντάξει, είχατε και εσείς τέτοια πολιτική, αλλά τα πρακτικά αποτελέσματα ήταν μικρά». Το γυρίσατε και το μαζέψατε λίγο.

Ούτε η κοινωνική πολιτική ξεκινά επί «γεμιστών» Φωτίου στην Ελλάδα το 2015 ούτε η κοινωνική πολιτική ανασφαλίστων για τους ανασφάλιστους ξεκινά επί Ξανθού στην Ελλάδα το 2015. Όλα αυτά είχαν γίνει και ήσασταν υποχρεωμένοι να τα συνεχίσετε.

Τα συνεχίζετε μισερά, λίγα, φτωχά και αυτό το ονομάζετε κοινωνική πολιτική. Υπάρχει, όμως, μια μεγάλη διαφορά. Και αυτή είναι η διαφορά που η Νέα Δημοκρατία καταθέτει απέναντι σε εσάς. Η κοινωνική πολιτική θα γίνεται από τα πλεονάσματα, λέμε εμείς. Η κοινωνική πολιτική του 2014 έγινε από τα πλεονάσματα, που υπήρχαν στα δημόσια ταμεία και ήταν 500 εκατομμύρια. Σήμερα εσείς δίνετε από τα ελλείμματα που δημιουργήσατε. Αυτά τα ελλείμματα πραγματικά είναι ένα ζήτημα αν μπορούν να χρηματοδοτήσουν κοινωνική πολιτική. Γι’ αυτό, άλλωστε, δίνετε και ψίχουλα. Γι’ αυτό το πράγμα, όμως, θα έπρεπε εσείς τουλάχιστον να ήσασταν πιο σεμνοί, πιο χαμηλών τόνων και να μην έρχεστε σήμερα εδώ, όταν η κοινωνία είναι στα κάγκελα και όλοι φωνάζουν και βλέπουν τι γίνεται, να λέτε ότι εδώ κάνουμε κοινωνική πολιτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Κάνουμε κοινωνική πολιτική, όταν δεν υπάρχει καθόλου αυτή η κοινωνική πολιτική.

Η Νέα Δημοκρατία -και θα τα πούμε στη συζήτηση επί των άρθρων- φυσικά και δεν θα στρώσει το επικοινωνιακό χαλί, για να περάσει ο φιλολαϊκός ηγέτης και να πει το πόνημά του επί της κοινωνικής ευαισθησίας, την οποία διαθέτει άφθονη, αλλά δεν μπορεί ο άνθρωπος, στεναχωριέται, λυπάται που είναι τόσο σκληρός, αδίστακτος και ανάλγητος απέναντι σε όλα τα κοινωνικά στρώματα. Δεν θα δώσουμε τέτοιο επικοινωνιακό χαρτί.

Εμείς θεωρούμε ότι αυτές οι πολιτικές είναι αδιέξοδες. Είναι πολιτικές, που δεν μπορούν να προχωρήσουν πουθενά. Είναι μια πολιτική, η οποία όχι μόνο κοινωνικά ευαίσθητη δεν μπορείς να τη χαρακτηρίσεις, αλλά είναι ψευδόμενη πολιτική, υποκριτική. Εμείς τέτοιες πολιτικές δεν μπορούμε να υποστηρίξουμε. Επί της αρχής φυσικά και δεν θα υποστηρίξουμε αυτό το νομοσχέδιο. Είναι μια πολιτική, στην οποία εμείς θα σταθούμε σταθερά απέναντι.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, παρακαλώ τον λόγο για δύο λεπτά.

**ΠΡΟΕΔΡΕΥΩΝ (Νικήτας Κακλαμάνης):** Για ποιον λόγο ζητάτε να μιλήσετε, κύριε Υπουργέ;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ζητώ τον λόγο για δύο λεπτά, επειδή αναφέρθηκε σε εμένα προσωπικά.

**ΠΡΟΕΔΡΕΥΩΝ (Νικήτας Κακλαμάνης):** Δεν υπήρχε προσωπικό θέμα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όχι, δεν λέω ότι είναι προσωπικό.

**ΠΡΟΕΔΡΕΥΩΝ (Νικήτας Κακλαμάνης):** Αναφέρθηκε σε εσάς ως Υπουργό Οικονομικών.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μπορώ να πάρω τον λόγο για δύο λεπτά;

**ΠΡΟΕΔΡΕΥΩΝ (Νικήτας Κακλαμάνης):** Ακούστε τι θα σας πω. Θα σας δώσω τον λόγο, αλλά για πρώτη και τελευταία φορά. Οι Υπουργοί όλων των κυβερνήσεων, ανεξαρτήτως κομμάτων, θα μάθουν ότι είναι υποχρεωμένοι να ακούν το όνομά τους από τους ομιλητές και όχι κάθε φορά που το ακούν να λένε ότι θέλουν τον λόγο επί προσωπικού.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν το παίρνω προσωπικά.

**ΒΑΣΙΛΕΙΟΣ ΟΙΚΟΝΟΜΟΥ:** Δεν είπα κάτι προσωπικό.

**ΠΡΟΕΔΡΕΥΩΝ (Νικήτας Κακλαμάνης):** Το ξεκαθαρίζω για όσες φορές, τουλάχιστον, εγώ προεδρεύω. Σήμερα για δύο λεπτά, αν και για ένα λεπτό είναι ο χρόνος για το επί προσωπικού, σας δίνω τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν θέλω τον λόγο επί προσωπικού, μια παρέμβαση θέλω να κάνω γι’ αυτά που είπε.

**ΠΡΟΕΔΡΕΥΩΝ (Νικήτας Κακλαμάνης):** Τότε γιατί διακόπτετε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Γι’ αυτά που είπε.

**ΠΡΟΕΔΡΕΥΩΝ (Νικήτας Κακλαμάνης):** Ωραία, θα σας δώσω για ένα λεπτό τον λόγο και τελειώσαμε.

Κύριε Υπουργέ, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κι εμείς, κύριε Πρόεδρε, θέλουμε κι εμείς να κάνουμε μια παρέμβαση.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Συγγνώμη, να το διευκρινίσουμε: έχω το δικαίωμα να πάρω τον λόγο;

**ΙΩΑΝΝΗΣ ΒΡΟΥΤΣΗΣ:** Όχι, όχι όποτε να ҆ναι.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν έχω;

**ΠΡΟΕΔΡΕΥΩΝ (Νικήτας Κακλαμάνης):** Όχι όποτε θέλετε, όταν έχει αρχίσει η διαδικασία των Εισηγητών. Αμέσως μετά, ναι, έχετε. Αλλά όχι διακόπτοντας τη ροή.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εντάξει.

**ΠΡΟΕΔΡΕΥΩΝ (Νικήτας Κακλαμάνης):** Τώρα σας μηδενίζω τον χρόνο και τον βάζω εξαρχής.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αφού με διαλύσατε, κύριε Πρόεδρε, δεν θέλω τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ωραία, ευχαριστώ πολύ.

Πάμε, λοιπόν, τώρα στον ειδικό αγορητή της Χρυσής Αυγής, τον κ. Ιωάννη Αϊβατίδη.

**ΙΩΑΝΝΗΣ ΑΪΒΑΤΙΔΗΣ:** Ευχαριστώ, κύριε Πρόεδρε.

Κύριε Πρόεδρε, κύριοι Υπουργοί, κυρίες και κύριοι Βουλευτές, το παρόν νομοσχέδιο, περί επιτάχυνσης του κυβερνητικού έργου και άλλες διατάξεις, το επονομαζόμενο και παράλληλο πρόγραμμα της Κυβέρνησης, εισάγεται προς συζήτηση στην Εθνική Αντιπροσωπεία σε μια συγκυρία που το κύριο πρόγραμμα της Κυβέρνησης ΣΥΡΙΖΑ-ΑΝΕΛ εφαρμόζεται και χαρακτηρίζεται από τα εξής:

Σκληρά, αντιλαϊκά και εθνοφθόρα μνημονιακά μέτρα, με συρρίκνωση του ΑΕΠ και ύφεση 0,7% για το έτος 2015 –σημειωτέον ότι η Κυβέρνηση προσδοκούσε μηδενική μεταβολή– και συνεπόμενη μετωπική σύγκρουση, λόγω της αλλόκοτης πολιτικής της συμπεριφοράς με ευρύτατες κοινωνικές ομάδες, με προεξάρχοντες, βεβαίως, τους αγρότες, αλλά και τους ελεύθερους επαγγελματίες, που ακόμα αδυνατούν να πιστέψουν πως εξαπατήθηκαν προεκλογικά.

Ο δείκτης οικονομικού κλίματος στη χώρα μας τον Ιανουάριο, σε σχέση με τον Ιανουάριο του έτους 2015, παρουσίασε μείωση τέσσερις μονάδες. Αντιθέτως, στην Ευρωπαϊκή Ένωση ο δείκτης οικονομικού κλίματος αυξήθηκε κατά τέσσερις μονάδες.

Δεύτερη παράμετρος της κύριας πολιτικής της κυβερνητικής των ΣΥΡΙΖΑ και ΑΝΕΛ είναι η ανεξέλεγκτη και διαρκώς διογκούμενη μετανάστευση ανθρώπων, που παρανόμως εισέρχονται από τριτοκοσμικές χώρες στην Ελλάδα. Σημειωτέον, στις πρώτες έξι εβδομάδες του τρέχοντος έτους, εισήλθαν παρανόμως στην Ευρώπη, αλλά και κατ’ αναλογίαν στη χώρα μας, περισσότερα άτομα απ’ ό,τι τους τέσσερις πρώτους μήνες του έτους 2015. Φυσικά, τα επονομαζόμενα hot spots αποτελούν έναν πόλο έλξης όλων αυτών των ισλαμιστών και μια καλή πρόταση θα ήταν να μετονομαστούν σε «Islam spots».

Άλλη παράμετρος: η υπογεννητικότητα. Για το έτος 2015 οι γεννήσεις υπολείπονται κατά είκοσι χιλιάδες και πλέον των θανάτων. Όσον αφορά το μεταναστευτικό ρεύμα και το κόστος που έχει, σύμφωνα με το Διεθνές Νομισματικό Ταμείο κόστισε στην Ελλάδα 0,17% του Ακαθάριστου Εθνικού Προϊόντος, δηλαδή περίπου 300.000.000 ευρώ. Θα ήθελα να καταθέσω το σχετικό έγγραφο, για το κόστος της μετανάστευσης για την Ελλάδα.

(Στο σημείο αυτό ο Βουλευτής κ. Ιωάννης Αϊβατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο ίδιο έγγραφο του Διεθνούς Νομισματικού Ταμείου αναφέρεται ρητώς ότι μόνο μικρό μέρος του κόστους αυτού αναλαμβάνει η Ευρωπαϊκή Ένωση.

Μια άλλη ενδιαφέρουσα παράμετρος της κύριας κυβερνητικής πολιτικής είναι η ενεργή πλέον παρουσία του στόλου του ΝΑΤΟ, μετά από πρόταση της Γερμανίας και της Τουρκίας και έγκριση φυσικά, έστω και κρυπτοφανή, των Αμερικανών, με πρόφαση τον έλεγχο του αποκαλούμενου προσφυγικού.

Αυτό συνιστά μια αναφανδόν εθνομειοδοτική στάση της εκχώρησης της εθνικής κυριαρχίας, αφού η λέξη «προδοσία» ενοχλεί. Αυτή η στάση υποκρύπτει, ενδεχομένως, και μια κίνηση αντιπερισπασμού για τις ενέργειες που η Ρωσική Ομοσπονδία κάνει τις τελευταίες εβδομάδες αλλά και μήνες στο Αιγαίο λόγω του συριακού προβλήματος.

Εκτός αυτών, είχαμε το τραγελαφικό συμβάν της ουσιαστικά απαγόρευσης προσγειώσεως του αεροσκάφους με τον κύριο Πρωθυπουργό στη Ρόδο, οπότε αναγκάστηκε να μην χρησιμοποιήσει και να μην διέλθει από τον εναέριο χώρο της Τουρκίας.

Τέλος, σε αυτή την καίρια πολιτική του ΣΥΡΙΖΑ και των ΑΝΕΛ, βεβαίως, έχουμε μια άλλη παράμετρο, τη μετανάστευση επιστημόνων στο εξωτερικό, που οδηγεί σε επιστημονικό, τεχνολογικό και οικονομικό μαρασμό την Ελλάδα.

Αυτά, λοιπόν, είναι τα κύρια χαρακτηριστικά της κύριας πολιτικής του ΣΥΡΙΖΑ και των ΑΝΕΛ.

Το παράλληλο πρόγραμμα φρονώ πως εισάγεται για λόγους εντυπώσεων. Και προεξάρχον άρθρο για αυτές τις εντυπώσεις είναι το άρθρο 56 περί ιατροφαρμακευτικής κάλυψης όλων των ανασφάλιστων. Το άρθρο αυτό φρονώ, πως συντάχθηκε με κύριο σκοπό να αποτελέσουν λήπτες υπηρεσιών δημόσιας υγείας οι παράνομοι μετανάστες που συρρέουν στη χώρα μας κατά κύματα. Ειδικά το φαινόμενο αυτό βαίνει επί τα χείρω. Φρονώ πως είναι ανεφάρμοστο και θα οδηγήσει τη δημόσια υγεία, το Εθνικό Σύστημα Υγείας σε ένα κραχ πραγματικά συμπαρασύροντας και τα οικονομικά των ΟΤΑ από τη στιγμή που φαίνεται μέσω τροπολογίας να επιβαρύνονται με έκτακτα έξοδα, που αφορούν ανάγκες των νοσοκομείων.

Όσον αφορά στην ηγεσία του Υπουργείου Υγείας, θα ήθελα να πω ότι αντιμετώπισε πλημμελώς την εποχική επιδημία της γρίπης. Μέχρι τώρα είναι περίπου εκατόν δέκα οι νεκροί από τη γρίπη και φρονώ πως αυτό είναι μια σημαντική παράμετρος, η οποία σημαίνει πως σε ένα κρίσιμο θέμα έχει αποτύχει η ηγεσία του Υπουργείου. Και αυτό διότι διακόσιες κλίνες μονάδων εντατικής θεραπείας δεν λειτουργούν με ευθύνη του Υπουργείου, ενώ υπήρξε ανεπαρκής εμβολιαστική κάλυψη του πληθυσμού, αφού δεν έγινε τουλάχιστον επαρκώς αυτή η καθιερωμένη εκστρατεία ενημέρωσης του πληθυσμού το φθινόπωρο. Ας μην ξεχνάμε, βεβαίως, ότι τα νοσοκομεία παραμένουν ακέφαλα χωρίς διοικητές και αυτό είναι με ευθύνη, επίσης, του Υπουργείου.

Ένα πράγμα το οποίο μου έκανε ιδιαίτερη εντύπωση στην Επιτροπή είναι αυτό που ελέχθη από τον κύριο Υπουργό. Ελέχθη ότι ο πληθυσμός των μεταναστών και των προσφύγων είναι ένας υγιής πληθυσμός και μάλιστα επικαλέστηκε βιβλιογραφία.

Εδώ πέρα, κύριε Υπουργέ, καλό θα ήταν να προσκομιστεί αυτή η βιβλιογραφία, γιατί η βιβλιογραφία που έχω εγώ –και είναι αδιαμφισβήτητη- λέει διαφορετικά πράγματα.

Πριν αναφερθώ στη βιβλιογραφία αυτή, να σας θυμίσω, κύριε Υπουργέ, που μου κάνετε την τιμή να είστε παρών, ότι έχουμε καταθέσει στις 10 του μηνός Φεβρουαρίου μια ερώτηση προς εσάς για την έλλειψη των κλινών στις μονάδες εντατικής θεραπείας και ότι αυτή η έλλειψη κοστίζει ανθρώπινες ζωές. Και αυτό είναι αληθές, βεβαίως, και δεν αμφισβητείται, άσχετα με το αν φέρετε πλήρη ευθύνη ή όχι.

Η πάγια πρακτική σας, όπως και του κυρίου Αναπληρωτή Υπουργού, είναι να μην απαντάτε στις ερωτήσεις με την πρόφαση ότι εκκρεμεί δίκη για σύσταση εγκληματικής οργάνωσης για τους Βουλευτές ή για κάποιους Βουλευτές της Χρυσής Αυγής. Επειδή είστε γιατρός, φρονώ ότι θα πρέπει να αλλάξετε τακτική, διότι εκτίθεστε. Είναι προτιμότερο να εκτεθείτε στο κόμμα σας ως πολιτικός, παρά να εκτίθεστε ως γιατρός στον λαό, στους ασθενείς.

Όσον αφορά τον Αναπληρωτή Υπουργό Υγείας, ο οποίος δυστυχώς απουσιάζει, όταν τέθηκε στην Επιτροπή αυτό το θέμα για τη μη απάντηση των ερωτήσεων των Βουλευτών της Χρυσής Αυγής για θέματα υγείας από το Υπουργείο σας και όταν με πάρα πολύ καλό τρόπο έκανα την παρατήρηση ότι υπάρχει, κύριε Υπουργέ, το τεκμήριο της αθωότητας, απάντησε ότι δεν υπάρχει. Εδώ σαφώς όσοι είναι νομικοί αλλά και οι μη νομικοί γνωρίζουν ότι το τεκμήριο της αθωότητας είναι ακαταστρατήγητο και δεν είναι δυνατόν ποτέ να χρησιμοποιείται σε βάρος της υγείας του ελληνικού λαού. Ως εκ τούτου, σας καλώ για μία ακόμα φορά, να αλλάξετε τακτική και να απαντάτε στα ερωτήματα των Βουλευτών της Χρυσής Αυγής.

Επανέρχομαι τώρα στη βιβλιογραφία και στην επιστημονική ανακρίβεια, την οποία εκθέσατε στην Επιτροπή, λέγοντας αβασάνιστα ότι ο μετακινούμενος πληθυσμός των προσφύγων, των μεταναστών, των παρανόμων μεταναστών, των παράτυπων μεταναστών, των λαθρομεταναστών είναι ένας υγιής πληθυσμός.

Θα θέσω υπ’ όψιν σας ένα δεδομένο: Κάθε χρόνο στο Αφγανιστάν πεθαίνουν –πεθαίνουν!- δέκα χιλιάδες πεντακόσιοι άνθρωποι συνεπεία της φυματίωσης. Όσον αφορά τους μετανάστες, γνωρίζετε ότι η δεύτερη χώρα μετά τη Συρία είναι το Αφγανιστάν. Ποιος εγγυάται ότι αυτοί οι άνθρωποι έχουν επιλεγεί ειδικά να έρθουν στην Ελλάδα και δεν έχουν φυματίωση ή το αντίθετο;

Αυτό είναι το ένα που καταθέτω ως βιβλιογραφία για τους θανάτους από φυματίωση στο Αφγανιστάν κάθε χρόνο. Όλα αυτά είναι πρόσφατα στοιχεία και είναι δημοσιευμένα σε εξαιρετικά περιοδικά.

(Στο σημείο αυτό ο Βουλευτής κ. Ιωάννης Αϊβατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το δεύτερο στοιχείο σάς το είχα θέσει υπ’ όψιν και σε μια άλλη Επιτροπή. Πρόκειται για ένα δημοσίευμα του Ιουνίου του 2015, στο οποίο αναφέρεται ρητώς ότι τέσσερις στους δέκα οροθετικούς στην Ευρώπη είναι μετανάστες.

Καταθέτω και αυτό το έγγραφο.

(Στο σημείο αυτό ο Βουλευτής κ. Ιωάννης Αϊβατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τρίτον, ως γνωστόν η Ιορδανία έχει δεχθεί μεγάλο αριθμό Σύριων προσφύγων. Πράγματι! Διαπιστώθηκε, λοιπόν, από μια μελέτη που έγινε στην Ιορδανία για τους Σύριους πρόσφυγες ότι έχουν περίπου διπλάσιο επιπολασμό φυματίωσης από τον λοιπό πληθυσμό και σύμφωνα με τον Παγκόσμιο Οργανισμό Υγείας –και έχω εδώ τη βιβλιογραφία-, το 85% των περιπτώσεων νέων περιστατικών φυματίωσης αφορά σε Σύριους πρόσφυγες.

(Στο σημείο αυτό ο Βουλευτής κ. Ιωάννης Αϊβατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, λοιπόν, ο πληθυσμός αυτός που μετακινείται και που με τη συμπεριφορά σας και με τα «Islam spots» τους καλέσατε εδώ, δεν είναι υγιής. Το ερώτημα είναι αν γίνονται οι απαραίτητοι έλεγχοι, ενώ εσείς τους καλείτε. Γιατί, όπως ξέρετε ως ιατρός, υπάρχει μια περίοδος επωάσεως. Πώς είναι δυνατόν, λοιπόν, να είστε βέβαιος ότι δεν θα συμβεί αυτό, ακόμα κι αν κάποιος δεν έχει εκδηλώσει τη νόσο στα σύνορα ή στα hotspots, όπως εσείς τα λέτε;

Μετά είναι βέβαιο, σας λέω, ότι πέρα της φυματίωσης και των οροθετικών, υπάρχουν πάμπολλα περιστατικά ελονοσίας που αφορούν κυρίως μετανάστες, αλλά και περιστατικά δάγκειου πυρετού που έχουν καταγραφεί και στη Γαλλία και την Κροατία.

Θα περάσω πολύ σύντομα σε κάποια από τα άρθρα, αφού, βεβαίως, τονίσω ότι θα καταψηφίσουμε το νομοσχέδιο επί της αρχής.

Όσον αφορά το άρθρο 5, πολύ σύντομα θα πω ότι πάλι οι αμαρτωλές ΜΚΟ θα βοηθηθούν και θα επιχορηγηθούν, χρηματικά φυσικά, μέσω του προϋπολογισμού του Υπουργείου Υγείας.

Όσον αφορά τη λειτουργία των Κέντρων Αποτέφρωσης και την επιλογή του τρόπου ενταφιασμού, αυτό αντιβαίνει στην ορθόδοξη χριστιανική παράδοση. Και ανακοίνωση της Ιεράς Συνόδου της Εκκλησίας προσομοιάζει τη διαδικασία αυτή με ανακύκλωση απορριμμάτων. Σε κάθε περίπτωση, παραβιάζεται η θρησκευτική ελευθερία της Εκκλησίας της Ελλάδος, αφού οι ιερείς δεν είναι δυνατόν να υποχρεωθούν να τελούν εξόδιο ακολουθία, εάν ο θανών με το ίδιο έγγραφο ή άλλο, έχει υπογράψει την αποτέφρωση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στο άρθρο 56. Σαφώς δεν καλύπτεται η ανάλογη διάταξη νόμου που είχε ψηφιστεί επί συγκυβέρνησης, επί Νέας Δημοκρατίας. Είναι κάτι διαφορετικό αυτό που εισάγετε εσείς, κύριε Υπουργέ. Η παρατήρηση που είχε κάνει κάποια στιγμή ο κ. Γεωργιάδης θεωρώ ότι είναι ένα χαλκευμένο επιχείρημα. Γιατί πράγματι, πολλοί πολίτες, οι οποίοι είναι ανασφάλιστοι, νοσηλεύονται και βεβαιώνονται τα νοσήλια ως έξοδα στη ΔΟΥ.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ.

**ΙΩΑΝΝΗΣ ΑΪΒΑΤΙΔΗΣ:** Όσον αφορά τη λίστα χειρουργείου, μια πρώτη άποψη είναι ότι ουσιαστικά έχει μια δημιουργική ασάφεια κατά Βαρουφάκη.

Συνεπώς, καταψηφίζουμε το νομοσχέδιο επί της αρχής και επί των άρθρων, θα αποφανθούμε και θα ενημερώσουμε σχετικώς στη συνέχεια.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Εσείς, εξ άλλου, θα έχετε και αύριο ομιλία, οπότε θα συμπληρώσετε.

Κυρίες και κύριοι συνάδελφοι, γίνεται γνωστό στο Σώμα ότι παρακολουθούν τη συνεδρίασή μας από τα άνω δυτικά θεωρεία της Βουλής, αφού συμμετείχαν στο εκπαιδευτικό πρόγραμμα «1974: Η αποκατάσταση της δημοκρατίας», είκοσι πέντε μαθητές και μαθήτριες και δύο συνοδοί εκπαιδευτικοί από το Αμερικανικό Κολλέγιο.

Καλώς ορίσατε στη Βουλή των Ελλήνων.

(Χειροκροτήματα απ’ όλες τις πτέρυγες της Βουλής)

Παρακαλώ πολύ την κ. Παρασκευή Χριστοφιλοπούλου, ειδική αγορήτρια της Δημοκρατικής Συμπαράταξης, να προσέλθει στο Βήμα.

Κυρία συνάδελφε, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έναν χρόνο πριν η Βουλή είχε ολοκληρώσει τη συζήτηση των προγραμματικών δηλώσεων της πρώτης κυβέρνησης ΣΥΡΙΖΑ-ΑΝΕΛ.

Και ο κόσμος, κύριε Υπουργέ της Υγείας, ακόμη ήλπιζε ότι θα πάρει τη δέκατη τρίτη σύνταξη και τον δέκατο τρίτο μισθό. Και ότι θα εισηγηθείτε και θα περάσετε κατώτατο μισθό 751 ευρώ. Επίσης, ότι θα καταργηθεί, βεβαίως-βεβαίως, ο ΕΝΦΙΑ, ότι δεν θα πληρώνουμε διόδια, ότι το αφορολόγητο θα αυξηθεί κατά πολύ και ιδιαίτερα για τους αγρότες.

Έναν χρόνο μετά έχει ψηφιστεί ένα βαρύ, βαρύτατο μνημόνιο, το τρίτο μνημόνιο Τσίπρα-Καμμένου. Έναν χρόνο μετά ο κόσμος είναι στους δρόμους. Και η χώρα ζει ξανά προπηλακισμούς και βία, την οποία εμείς απερίφραστα καταδικάζουμε, γιατί δεν θα σας μοιάσουμε. Δεν πρόκειται να κάνουμε αυτά που κάνατε εσείς. Έναν χρόνο μετά όλες οι παραγωγικές τάξεις -αγρότες, δικηγόροι, μηχανικοί, επιστήμονες, ελεύθεροι επαγγελματίες- είναι στον δρόμο.

Γιατί άραγε; Όχι μόνο γιατί δεν είδαν και δεν πρόκειται να δουν δέκατη τρίτη σύνταξη -γιατί τα εύκολα λόγια, εύκολα καίγονται- αλλά γιατί, επιπλέον, απειλούνται με εισφορές που τους αποτελειώνουν το εισόδημα και τους μηδενίζουν κάθε διάθεση να παράγουν, να έχουν κέρδη, να πληρώνουν φόρους και να πληρώνουν εισφορές. Δηλαδή, τους καλλιεργούν αντιασφαλιστική και αντιφορολογική συνείδηση.

Και ο κόσμος είναι στους δρόμους. Και η Ελλάδα είναι χωρισμένη στα δύο. Και εμείς εδώ συζητούμε αυτό που εφηύρε η Κυβέρνηση ΣΥΡΙΖΑ-ΑΝΕΛ, εν όψει της δικής της απόφασης να μην πάει σε συναίνεση μετά το βαρύτερο τρίτο μνημόνιο, αλλά να κάνει εκλογές, το παράλληλο –λέει- πρόγραμμα.

Μπροστά μας, κύριε Πρόεδρε της Βουλής, κύριε Προεδρεύοντα, και κύριοι συνάδελφοι, έχουμε ένα νομοσχέδιο συρραφή τροπολογιών, διότι αφορά τα περισσότερα Υπουργεία. Αφορά θέματα από την αποτέφρωση των νεκρών μέχρι τα προγράμματα κοινωνικής προστασίας και από τη λίστα χειρουργείου μέχρι την οποιαδήποτε λεπτομέρεια αφορά τα ειδικά σχολεία ειδική αγωγής. Πλίνθοι, κέραμοι ατάκτως ερριμμένοι! Αυτό δεν είναι πρόγραμμα. Αυτό δεν είναι σχέδιο.

Και θέλω να σας θυμίσω όχι τι λέγατε –γιατί τα είπαμε αυτά και ο λαός τα θυμάται- για τις δέκατες τρίτες συντάξεις και άλλα πολλά, αλλά τι λέγατε, κυρίες και κύριοι συνάδελφοι του ΣΥΡΙΖΑ, στο παράλληλο πρόγραμμα της Θεσσαλονίκης. Στις 6 Σεπτεμβρίου του 2015 ο κύριος Πρωθυπουργός μιλούσε, κύριε Υπουργέ της Υγείας, για το μεγάλο σχέδιο με το οποίο θα είναι προμετωπίδα η υγεία στην πολική της Κυβέρνησης, το νέο σύστημα πρωτοβάθμιας φροντίδας υγείας με τη δημιουργία του θεσμού του οικογενειακού γιατρού, τη δημιουργία των ιατρείων της γειτονιάς.

Τι έγιναν αυτά, αλήθεια; Θα μου πείτε «Δεν προλάβαμε ακόμα, έχουν περάσει πέντε μήνες». Ποιο είναι το δείγμα; Έχει δει ο ελληνικός λαός ένα τέτοιο σχέδιο σαν αυτό που έταξε ο κύριος Πρωθυπουργός στην Θεσσαλονίκη από την ηλεκτρονική διακυβέρνηση για την υγεία; Ούτε να προχωρήσετε τα έργα του ΕΣΠΑ που τα βρήκατε έτοιμα και ώριμα. Σας πήρε χρόνο να κάνετε κι αυτό. Σας άκουσα.

Άκουσα τη συνάδελφο, εισηγήτρια του ΣΥΡΙΖΑ, να μιλάει για τις προσλήψεις στην υγεία. Αλήθεια, κύριε Υπουργέ, βρήκατε και πράξη υπουργικού συμβουλίου έτοιμη για περίπου επτακόσιες προσλήψεις στην υγεία, πέρυσι τον Γενάρη που αναλάβατε. Και την πράξη υπουργικού συμβουλίου βρήκατε και εγκεκριμένο το ποσό από το Γενικό Λογιστήριο του Κράτους. Τι κάνατε; Δεν το συνεχίσατε. Τώρα, βεβαίως, έχετε ξυπνήσει και λέτε «Θα, θα κάνουμε προσλήψεις». Κάντε τις, λοιπόν.

Επειδή άκουσα και για το ΚΕΕΛΠΝΟ και για την προετοιμασία μας για τη γρίπη, θέλω να θυμίσω στους Βουλευτές συναδέλφους ότι τέτοια εποχή οι γιατροί μέσω ΚΕΕΛΠΝΟ για τις ΜΕΘ είχαν πάει στη θέση τους. Τώρα όχι μόνο προκηρύξατε τους γιατρούς μέσω ΚΕΕΛΠΝΟ, που είναι πυροσβεστικό δεν είναι μόνιμο, αλλά το κάναμε κι εμείς, το κάνετε κι εσείς –καλώς το κάνετε-, όμως το κάνετε καθυστερημένα κι όταν αυτοί οι άνθρωποι θα φτάσουν στις ΜΕΘ, κύριε Υπουργέ, η γρίπη θα έχει «φύγει». Βεβαίως χρειάζεται και να πάνε και θα χρειάζεται για όλα τα άλλα περιστατικά που είναι στις Μονάδες Εντατικής Θεραπείας. Όμως, η επιδημία της γρίπης λόγω εποχικότητας θα έχει περάσει. Και πείτε μας εδώ, όταν θα πάρετε τον λόγο, εάν δεν χρειάζεται τουλάχιστον είκοσι πέντε μέρες από σήμερα –για να μην πω περισσότερο- για να πάνε αυτοί οι γιατροί στις μονάδες εντατικής θεραπείας.

Δηλαδή, ποιο παράλληλο πρόγραμμα; Μικροδιευθετήσεις, μικρορυθμίσεις και μόνο αυτό είναι.

Και λυπάμαι ιδιαίτερα κι εγώ και για τη διαδικασία, κυρίες και κύριοι συνάδελφοι. Γιατί εγώ θυμάμαι πολλούς από σας –και τον σημερινό Πρόεδρο της Βουλής– να μας λέτε ότι κακώς φέρναμε τροπολογίες τρεις-τέσσερις άσχετες. Τρεις τέσσερις! Δεκαοκτώ τον αριθμό μέχρι στιγμής και κατατέθηκε και μία σήμερα –οι έντεκα στην Επιτροπή, οι άλλες μετά– τροπολογίες επί του νομοσχεδίου, το οποίο το ίδιο νομοσχέδιο είναι συρραφή τροπολογιών αυτό καθ’ αυτό το νομοσχέδιο.

Κι όχι μόνο αυτό, αλλά πού είναι ο επείγον χαρακτήρας του νομοσχεδίου; Το φέρατε τον Δεκέμβρη. Το φέρατε χωρίς καμμία ποσοτικοποίηση. Αντιταχθήκαμε τότε, αποχωρήσαμε για να δείξουμε με ποιον τρόπο δεν μπορεί να μας κοροϊδεύετε και να φέρνετε νομοσχέδια χωρίς καμμία οικονομική έκθεση και χωρίς καμμία αποτίμηση κόστους και μετά το κατάπιατε και το κάνατε γαργάρα, γιατί σας τράβηξε το αυτί η τρόικα ή το κουαρτέτο τώρα. Εσείς οι μεγάλοι διαπραγματευτές, με τα 2,2 δισεκατομμύρια επιβάρυνση στο ασφαλιστικό, αυτοί οι μεγάλοι διαπραγματευτές!

Το πήρατε πίσω, λοιπόν. Το κάνατε ό,τι μπορούσατε, με δύο πράξεις νομοθετικού περιεχομένου, όταν μας λεγάτε χούντα για τις πράξεις νομοθετικού περιεχομένου, κύριε Βούτση, κύριε Πρόεδρε. Χούντα μας λέγατε! Τι κάνετε τώρα για τις πράξεις νομοθετικού περιεχομένου; Τις καταπίνετε μία-μία και δεν αφορούν μνημόνια και δεν αφορούν deadlines που πρέπει να έχει η χώρα. Τίποτα δεν αφορούν. Αφορούν τα ρουσφέτια σας και τη πολιτική σας και μόνο. Αυτές είναι οι πράξεις νομοθετικού περιεχομένου αυτής της Κυβέρνησης που θέλει να λέγεται κυβέρνηση δημοκρατική, αλλά δεν είναι.

Και αυτό το νομοσχέδιο, κυρίες και κύριοι συνάδελφοι, ήρθε χωρίς διαβούλευση προηγουμένως, όπως ορίζει ο νόμος. Δεν θέλατε, δεν το κάνατε. Κι αυτό σας χαρακτηρίζει, όμως. Και εγώ σας ρωτώ: Αφού το πήρατε που το πήρατε πίσω τον Δεκέμβρη, το φέρατε κάποιο κομμάτι του σε πράξη νομοθετικού περιεχομένου, το άλλο γιατί δεν το αναρτούσατε στο διαδίκτυο έστω; Γιατί δεν κάνατε δυο-τρεις συσκέψεις με φορείς; Γιατί δεν ερχόσασταν εδώ στην Επιτροπή Κοινωνικών Υποθέσεων και στις άλλες επιτροπές να συζητήσετε; Εφόσον είναι τόσο μεγάλο και τόσο ωραίο το παράλληλο πρόγραμμά σας, γιατί δεν το βάλατε σε διαβούλευση και διάλογο; Ποιος ήταν, δηλαδή, ο λόγος;

**ΑΝΔΡΕΑΣ ΞΑΝΘΟΣ (Υπουργός Υγείας):** Πώς δεν το βάλαμε; Δεν ήρθαν οι φορείς στην Επιτροπή;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Υπουργέ, θα έχετε τον χρόνο να μου απαντήσετε.

Ο λόγος είναι ότι δεν πρόκειται για παράλληλο πρόγραμμα, κυρίες και κύριοι συνάδελφοι. Πρόκειται για φύκια για μεταξωτές κορδέλες, που πουλάνε στον λαό. Αυτή είναι η ιστορία. Φύκια για μεταξωτές κορδέλες, δυστυχώς, κύριε Υπουργέ!

Πάω στα κοινωνικά. Τι κάνατε, αλήθεια; Ποιο ήταν το πρόγραμμα της ανθρωπιστικής βοήθειας; Πήρατε έτοιμο και το πρόγραμμα του ΤΕΒΑ για την ενίσχυση των απόρων συμπολιτών μας, πήρατε έτοιμο όλο το πρόγραμμα του Ελαχίστου Εγγυημένου Εισοδήματος και τι κάνατε; Το «παγώσατε». Το βάλατε στο «ψυγείο». Το πρόγραμμα αυτό το ξεπαγώσατε τώρα, επειδή σας το είπε η Ευρωπαϊκή Επιτροπή. Αυτό το πρόγραμμα που είχε εκπονήσει η προηγούμενη «κακή» Κυβέρνηση. Και ο λόγος που το βάλατε στον πάγο; Ιδεοληψία. Ήταν το δικό μας πρόγραμμα. Λες και ήταν δικό μας και όχι του ελληνικού λαού, το ελάχιστο εγγυημένο εισόδημα! Λες και είχε σφραγίδα ΠΑΣΟΚ, επειδή το έκανε ο Κεγκέρογλου! Με συγχωρείτε δηλαδή. Γιατί το πήρατε πίσω και το ξεπαγώσατε τώρα και το φέρνετε; Και προσέξτε πώς το φέρνετε. Το φέρνετε κουτσό κι αυτό. Γιατί, αντί να υλοποιήσετε το πρόγραμμα του Εγγυημένου Κοινωνικού Εισοδήματος -το οποίο είχε περάσει την πιλοτική του φάση και μπορούσε να ξεκινήσει από τον Απρίλιο του 2016- το φέρνετε τώρα να κάνετε δεύτερη πιλοτική φάση, για να δικαιολογήσετε τα αδικαιολόγητα. Για ποιον άλλο λόγο το κάνετε;

Εμείς επειδή δεν θέλουμε μόνο να κάνουμε αντιπολίτευση, αλλά θέλουμε να έχουμε και προτάσεις, καταθέσαμε, κυρίες και κύριοι συνάδελφοι, μια ολοκληρωμένη πρόταση νόμου για αυτό το ζήτημα και σας καλούμε να την ψηφίσετε. Καλούμε μάλιστα τον Πρόεδρο, που είναι εδώ, και τον Προεδρεύοντα να φέρουν αυτήν την πρόταση νόμου να τη συζητήσει η Βουλή των Ελλήνων. Διότι, μέσα από αυτήν την πρόταση λέμε για την εφαρμογή του Εγγυημένου Κοινωνικού Εισοδήματος από 1ης Απριλίου 2016. Δεν χρειάζεται τίποτε άλλο να γίνει, μπορεί να εφαρμοστεί από την 1η Απριλίου του 2016, η εθνική στρατηγική για την κοινωνική ένταξη, όπως εγκρίθηκε από την Ευρωπαϊκή Επιτροπή και πήρε τα εύσημα για την πενταετία 2015-2020, που έχει έναν βασικό μηχανισμό αντιμετώπισης και της απόλυτης, ακραίας φτώχειας και της παιδικής φτώχειας. Και βεβαίως, μαζί προτείνουμε με ρύθμιση τη διασφάλιση της προστασίας της πρώτης κατοικίας για όσους συμπολίτες μας έχουν ενταχθεί ή εντάσσονται στον ν.3869/2010, τον νόμο ΠΑΣΟΚ, αυτό που εσείς και το καταψηφίσατε και λέγατε «κανένα σπίτι σε χέρια τραπεζίτη». Πάει, το ξεχάσαμε και αυτό! Πάει, έφυγε κι αυτό! Αλλά βέβαια, έχουμε παράλληλο πρόγραμμα! Αστειεύεστε; Θα τα λύσουμε όλα με το παράλληλο πρόγραμμα!

Επίσης, προτείνουμε την επαναφορά στα 1.500 ευρώ του ακατάσχετου λογαριασμού, την ανάκτηση της αυτοτέλειας των ΚΕΚΥΚΑΜΕΑ που θα ενταχθούν στα κέντρα κοινωνικής πρόνοιας και την υποστήριξη δράσεων κοινωνικής προστασίας, μέσω των ΚΕΠ. Διότι, διαφωνούμε με τη διάταξη που έχετε φέρει στο νομοσχέδιο, δηλαδή, ότι πρέπει να γίνουν κέντρα κοινότητας απομονωμένα από το κοινωνικό κύτταρο, που είναι μόνο για τους απόρους, είναι μόνο για τους συμπολίτες μας που βιώνουν ακραία φτώχεια και έχουν μεγάλα προβλήματα. Αυτό τους γκετοποιεί, αυτό τους περιθωριοποιεί, αυτό δεν ξέρω τι είδους προοδευτική πολιτική είναι, πάντως στα μάτια τα δικά μας δεν είναι προοδευτική πολιτική. Αν θέλετε αυτούς τους πόρους και αυτό το σχέδιο, εντάξτε τις κοινωνικές υπηρεσίες μέσα στα ΚΕΠ. Υπάρχει δυνατότητα και το έχουμε προβλέψει στην πρόταση νόμου αυτό, για πρόσληψη ειδικού προσωπικού που θα μπει μέσα στα ΚΕΠ και θα βοηθάει, ακριβώς, για την ενημέρωση των συμπολιτών μας για τα προγράμματα της φτώχειας. Τα προγράμματα της φτώχειας, όπως εμείς το είχαμε σχεδιάσει, αφορούσαν και τη δυνατότητα των απόρων και όσων εντάσσονταν στο ελάχιστο εγγυημένο εισόδημα, να μπουν σε προγράμματα απασχόλησης, σε προγράμματα κατάρτισης. Ήταν, δηλαδή, πολυδύναμο. Δεν θα χρειαζόταν τίποτε άλλο. Εσείς θέλετε να πάτε σε νέα πιλοτική εφαρμογή και να το δούμε στις καλένδες πιο αργά, πιο αργά, όποτε μπορέσουμε.

Επίσης, πολύ μεγάλος λόγος έγινε για την περίφημη κάλυψη των ανασφαλίστων.

Κοιτάξτε: Έτσι κι αλλιώς γνωρίζετε πάρα πολύ καλά ότι στην πράξη και φέτος και πέρυσι και πρόπερσι και αντιπρόπερσι τα νοσοκομεία μας, οι γιατροί μας, οι νοσηλευτές μας δεν έκλειναν την πόρτα σε κανέναν συμπολίτη και αυτό είναι αλήθεια και είναι έτσι και το ξέρετε όλοι και μπορείτε να ρωτήσετε όποιον θέλετε. Το θέμα που καλύπτεται μ’ αυτήν τη νομοθετική ρύθμιση, που δεν καλυπτόταν από την ΚΥΑ, είναι μόνο οι μη νόμιμα διαμένοντες.

Εγώ σας ερωτώ: Αυτό το κόστος πώς θα το καλύψετε; Λέτε ότι αυξήσατε –και το προπαγανδίζετε ως την μεγάλη κοινωνική πολιτική- κατά εκατό, εκατόν πενήντα εκατομμύρια ευρώ –αν θυμάμαι καλά, κύριε Υπουργέ, αν έχω σωστό το νούμερο- τον προϋπολογισμό των νοσοκομείων, όμως τι κάνατε στα νοσοκομεία; Μεταφέρατε –επιλογή σας, θα κριθεί και αυτή- την παροχή ενδονοσοκομειακής φαρμακευτικής περίθαλψης από τον ΕΟΠΥΥ στα νοσοκομεία.

Τι σημαίνει αυτό; Ότι μεταφέρεται και το κονδύλι μαζί και το κονδύλι κατά πολύ υπερβαίνει, κύριε Υπουργέ, τα όσα λέτε ότι αυξήσατε τους προϋπολογισμούς των νοσοκομείων. Άρα, κι αυτό είναι «καπνός». Είναι απλώς ωραία λόγια το ότι αυξήσατε τους προϋπολογισμούς, αφού έχετε επιβαρύνει τα νοσοκομεία με φάρμακα και μάλιστα δεν το κάνατε έγκαιρα. Το κάνατε με τέτοιον τρόπο που πάρα πολλοί συμπολίτες μας χρόνια πάσχοντες, καρκινοπαθείς, άνθρωποι με τον ιό HIV του AIDS, άνθρωποι οι οποίοι είχαν ανάγκη τη φαρμακευτική περίθαλψη, δεν την βρήκαν στην ώρα τους, γιατί πολλά νοσοκομεία δεν πρόλαβαν. Αρρυθμία, μου είπατε, όταν σας ρώτησα γι’ αυτό. Αρρυθμία, κύριε Υπουργέ. Αρρυθμία, μη πρόβλεψη, μη σχέδιο.

Πάμε παρακάτω. Λέτε για όλα αυτά τα ωραία που κάνετε. Θα πάρω πάλι ως παράδειγμα άλλη μία ρύθμιση, γιατί θα έχω χρόνο, κύριε Πρόεδρε, ελπίζω, για τη δευτερολογία μου και αύριο επί των άρθρων. Θέλετε να είστε καλοί, θέλετε να έχετε κοινωνικό πρόσωπο. Τι θα κάνετε με τους βρεφονηπιακούς σταθμούς; Εκτός του ότι δεν δώσατε ούτε την δέκατη τρίτη σύνταξη, δεν μπορέσατε, κάνατε όλα τα άλλα τα μνημονιακά…

**ΙΩΑΝΝΗΣ ΣΤΕΦΟΣ:** Εσείς την κόψατε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ηρεμήστε, ηρεμήστε για να ακούσετε λίγο.

**ΙΩΑΝΝΗΣ ΣΤΕΦΟΣ:** Ήρεμος είμαι.

**ΠΡΟΕΔΡΕΥΩΝ (Νικήτας Κακλαμάνης):** Μη χάνετε χρόνο. Προχωρήστε στην αγόρευσή σας, κυρία Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Να ακούτε λίγο, κύριοι συνάδελφοι. Ολοκληρώνω, κύριε Πρόεδρε.

Κάνω μία παρένθεση και κλείνω μ’ αυτό. Σήμερα που μιλάμε, οι δομές καταπολέμησης της φτώχειας, δομές που φτιάξαμε εμείς το 2012, τα κοινωνικά παντοπωλεία και τα κοινωνικά φαρμακεία, έχουν τους ανθρώπους έξι μήνες απλήρωτους. Τι κάνατε γι’ αυτό; Τα κέντρα δημιουργικής απασχόλησης παιδιών, οι βρεφονηπιακοί σταθμοί, είναι «στον αέρα». Τι κάνατε γι’ αυτό; Απαντήστε, κύριε Υπουργέ, ή ας έλθει εδώ ο κύριος Υπουργός Εργασίας για να μας απαντήσει τι έκανε γι’ αυτό. Είναι «στον αέρα» όλα αυτά.

Τι έχει το παράλληλο πρόγραμμα για όλα αυτά; Έχει ένα μικρό ρουσφετάκι. Επαναφέρει τις βρεφονηπιοκόμους στο ωράριο των τριάντα ωρών. Οι δήμαρχοι λένε…

**ΧΡΗΣΤΟΣ ΑΝΤΩΝΙΟΥ:** Γιατί είναι ρουσφετάκι;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Γιατί είναι ρουσφετάκι; Να σας πω γιατί είναι ρουσφετάκι. Γιατί αυτοί είστε.

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ. Μην χάνουμε χρόνο, γιατί είναι εις βάρος των Βουλευτών. Ολοκληρώστε, κυρία Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν φτάνει που έχετε απλήρωτο το προσωπικό των βρεφονηπιακών σταθμών, αλλά μειώνετε το ωράριο στις μόνιμες βρεφονηπιοκόμους, με αποτέλεσμα ο γονιός ο εργαζόμενος, ο γονιός ο άνεργος να πρέπει να πάει να πάρει το παιδί του στις δώδεκα η ώρα. Αυτό για σας είναι προοδευτική πολιτική. Αυτήν την πολιτική σάς την χαρίζουμε και δεν συμφωνούμε!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Απλώς για να μην ξεχνιόμαστε, αναφέρω ότι το πρώτο κοινωνικό παντοπωλείο έγινε τον Νοέμβριο του 2008 στον Δήμο της Αθήνας με προγραμματική σύμβαση με την «CARREFOUR» μέχρι τις 31 Δεκεμβρίου του 2013 για πλήρη ανεφοδιασμό του συνεχώς. Αυτό είναι το πρώτο κοινωνικό παντοπωλείο που έγινε στην Ελλάδα.

Θέλω να ενημερώσω τους συναδέλφους ότι έχουν εγγραφεί ενενήντα πέντε συνάδελφοι στον κατάλογο των ομιλητών. Απευθύνω παράκληση, λοιπόν, να μην διακόπτονται οι ομιλητές…

(Θόρυβος στην Αίθουσα)

Κύριοι συνάδελφοι, ακούτε. Για σας μιλάω. Εάν γίνονται διακοπές, όποιος προγραμματισμός και να γίνει, αντιλαμβάνεστε ότι θα είναι δύσκολο να τηρηθεί. Σας παρακαλώ, λοιπόν, να συνεχίσουμε με ηρεμία.

**ΒΑΣΙΛΕΙΟΣ ΟΙΚΟΝΟΜΟΥ:** H διαδικασία πώς θα πάει, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Θα ολοκληρώσουμε με τους ειδικούς αγορητές, θα μιλήσει ο Υπουργός και θα του δώσω και δύο-τρία λεπτά παραπάνω χρόνο για να απαντήσει για τις τροπολογίες, εφόσον μου το ζητήσει, δηλαδή, ποιες κάνει δεκτές, για να τις έχετε υπ’ όψιν σας και μετά θα πάμε εναλλάξ, όπως γίνεται, με Κοινοβουλευτικούς Εκπροσώπους, ομιλητές και Υπουργούς.

**ΒΑΣΙΛΕΙΟΣ ΟΙΚΟΝΟΜΟΥ:** Πόσο θα πάμε;

**ΠΡΟΕΔΡΕΥΩΝ (Νικήτας Κακλαμάνης):** Αργά θα πάμε. Δεν λέμε ώρα ακόμα. Θα συνεννοηθώ με τον Πρόεδρο, ανάλογα με το πόσο θα πάει η κουβέντα.

Ο κ. Δελής έχει τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, παρά τον αποσπασματικό χαρακτήρα του νομοσχεδίου, ενενήντα δύο άρθρα για επτά Υπουργεία και στις λοιπές διατάξεις του για άλλα τόσα, παρά ταύτα νομίζουμε ότι θα το αδικούσε κάποιος εάν το χαρακτήριζε απλά πρόχειρο. Είναι, βλέπετε, και αυτή η κυβερνητική προπαγάνδα που το παρουσιάζει ως αντίβαρο και αντιστάθμισμα της λεγόμενης μνημονιακής πολιτικής, βαπτίζοντάς το παράλληλο πρόγραμμα.

Μαζί με το τρίτο μνημόνιο –λέτε- θα παίρνουμε και κανένα φιλολαϊκό μέτρο. Θα σε καίμε Γιάννη, μα θα σε αλείφουμε και λάδι κάπου κάπου! Αυτό λέτε στην ουσία. Πάτε, δηλαδή, κύριοι της Κυβέρνησης να καλλιεργήσετε στον λαό την αντίληψη ότι την ώρα που εσείς ψηφίζετε και εφαρμόζετε τα αντιλαϊκά μέτρα του τρίτου μνημονίου, το ένα μετά το άλλο, ως συνέχεια των μέτρων του πρώτου και του δεύτερου μνημονίου, τα οποία ζουν και βασιλεύουν, την ώρα που τροχίζετε τη λαιμητόμο του νέου αντιασφαλιστικού νόμου, την ώρα που ως σημαιοφόροι της ΚΑΠ οδηγείτε την μικρομεσαία αγροτιά στο ξεκλήρισμα συκοφαντώντας την, την ώρα που ετοιμάζεστε για τη νέα μεγάλη φορολεηλασία του λαού, και λέτε: «Να, φέρνουμε και κάποια μέτρα που αντισταθμίζουν τα παραπάνω». Και αυτό ισχυρίζεστε ότι αποτελεί και μεγάλη απόδειξη ότι η πολιτική σας είναι διαφορετική από αυτήν των προηγούμενων κυβερνήσεων.

Ποιον νομίζετε ότι κοροϊδεύετε; Αν δεν κάνω λάθος, ο επίσημος τίτλος του νομοσχεδίου είναι: «μέτρα για την επιτάχυνση του κυβερνητικού έργου». Ποιο είναι δηλαδή ακριβώς αυτό το κυβερνητικό έργο; Δεν το ζει στο πετσί του ο λαός μας; Δεν είναι τα μέτρα-«οδοστρωτήρας» που προβλέπονται στο τρίτο μνημόνιο, το οποίο ψηφίσατε εδώ μέσα όλοι μαζί, ΣΥΡΙΖΑ, Νέα Δημοκρατία, ΠΑΣΟΚ και το Ποτάμι και το εφαρμόζετε τώρα εσείς με περίσσιο ζήλο και αφοσίωση;

Έναν φθηνό αντιπερισπασμό πάτε να κάνετε με το νομοσχέδιο, ένα ξεκάρφωμα, για να κρύψετε την αγριότητα της αντιλαϊκής στρατηγικής και πολιτικής του κεφαλαίου και της Ευρωπαϊκής Ένωσης, που και εσείς υπηρετείτε. Όσες, όμως, προσπάθειες αποπροσανατολισμού και να κάνετε, όσα φύκια και αν πουλήσετε για μεταξωτές κορδέλες, όση στάχτη στα μάτια και αν ρίξετε, δεν θα μπορέσετε να αποφύγετε τελικά τη λαϊκή καταδίκη της ταξικής πολιτικής σας.

Έχετε, όμως και έναν δεύτερο στόχο, πιο επικίνδυνο. Προσπαθείτε να εκπαιδεύσετε τον λαό στη φτώχεια, πετώντας του λίγα ψίχουλα, όσα πέφτουν από το αρχοντικό τραπέζι της πλουτοκρατίας, το οποίο συνέχεια σερβίρεται, συνέχεια και συνέχεια, με νέα προνόμια, με νέες επιδοτήσεις, νέες φοροαπαλλαγές, νέα κίνητρα.

Ο κρατικός προϋπολογισμός του 2016 που πρόσφατα ψηφίσατε, το μαρτυρά: Όλα για το κεφάλαιο και την ανάπτυξή του. Για τον λαό και τις ανάγκες του; Ένας απαγορευμένος καρπός. Με μέτρα «μπαλώματα» στο νομοσχέδιο επιχειρείτε να γενικεύσετε και κυρίως να μονιμοποιήσετε την πολιτική του πτωχοκομείου για τον λαό μας. Για να διαχειριστείτε την ακραία φτώχεια και εξαθλίωση καλείτε τους λιγότερο φτωχούς να βοηθήσουν, να μην διαμαρτύρονται, γιατί υπάρχουν και χειρότερα. Την αγανάκτηση που γεννά η πολιτική σας υπέρ του κεφαλαίου θέλετε να εκτονώσετε και να ενσωματώσετε. Μα, δεν θα τα καταφέρετε. Και ας γίνατε τώρα εσείς οι εκλεκτοί του κεφαλαίου για να το πετύχετε αυτό.

Αλήθεια, εμείς σας ρωτάμε: Πώς μπορεί σήμερα το 2016, σε μια εποχή δηλαδή που και στη χώρα μας ο συσσωρευμένος κοινωνικός πλούτος είναι αμύθητος, που οι παραγωγικές δυνατότητες είναι τεράστιες και ικανές να βελτιώνουν συνεχώς τη ζωή των εργαζομένων, ένας εργάτης, ένας εργαζόμενος να δέχεται να χειροτερεύει η ζωή η δική του και των παιδιών του, να ζει την κόλαση της ανεργίας, ένας αγρότης να ζει τον εφιάλτη του ξεκληρίσματος και ένας αυτοαπασχολούμενος να πνίγεται στα χρέη και στους φόρους; Από πού έρχονται όλα αυτά; Από τον ουρανό; Τι θα πει ακριβώς ανθρωπιστική κρίση; Δεν είναι τα αποτελέσματα και της δικής σας πολιτικής, ως συνέχεια των προηγούμενων;

Δεν είναι η βαρβαρότητα ενός ολόκληρου συστήματος που το υπηρετείτε με τόση θέρμη και που τίποτα πια δεν έχει να δώσει παρά φτώχεια, ανεργία και πολέμους;

Καθαρές κουβέντες: Με ρυθμίσεις σαν κι αυτές που φέρνετε στο νομοσχέδιο όχι μόνο δεν αντιμετωπίζεται η φτώχεια, μα στην πραγματικότητα διαιωνίζεται. Και θα διαιωνίζεται όσο θα παραμένουν ανέγγιχτες οι αιτίες που τη γεννούν. Κι αυτές ούτε είχατε ούτε έχετε ποτέ σκοπό να τις εξαλείψετε. Το αντίθετο μάλιστα. Όχι μόνο γιατί είστε πια κάθε λέξη του μνημονίου και των μέτρων του, αλλά και γιατί συνειδητά πουλάτε το παραμύθι της λαϊκής ευημερίας που θα έρθει δήθεν από την καπιταλιστική ανάπτυξη που, όπως ξέρετε, βέβαια, πάρα πολύ καλά, θα πατήσει πάνω στα συντρίμμια των εργατικών και λαϊκών δικαιωμάτων, αφού η ένταση της εκμετάλλευσης είναι το μόνο καύσιμο της ανάπτυξης, το μόνο καύσιμο των καπιταλιστικών κερδών.

Μας λέτε: «Φέρνουμε κάποια μέτρα -τόσα μπορούμε τώρα, τόσα φέρνουμε- που απαλύνουν τις συνέπειες των αντιλαϊκών μέτρων» που και εσείς παίρνετε αβέρτα, λέμε εμείς, και τα παρουσιάζετε σαν χάντρες στους ιθαγενείς. Πέρα από το ότι καλλιεργείτε, μεθοδικά και συνειδητά, τη λογική των χαμηλών απαιτήσεων στον λαό, να θυσιάζει δηλαδή την ικανονοποίηση των σύγχρονων αναγκών του στον βωμό του καπιταλιστικού κέρδους, ταυτόχρονα υποκρίνεστε.

Για ποια μέτρα ανακούφισης μας μιλάτε;

Εσείς δεν είστε που απορρίψατε, όπως και οι προηγούμενοι, την τροπολογία νόμου που κατέθεσε το ΚΚΕ για τη διαγραφή οφειλών των οικογενειών που ζουν σε συνθήκες φτώχειας στις επιχειρήσεις ηλεκτρισμού και αύξηση της μηνιαίας δωρεάν παροχής ρεύματος, για να έχουν το ηλεκτρικό ρεύμα που χρειάζονται όλα τα φτωχά νοικοκυριά δωρεάν, για τις βασικές τους ανάγκες, για την απαλλαγή τους από τα αβάσταχτα τέλη και χαράτσια των λογαριασμών, χωρίς το άγχος της διακοπής από τη ΔΕΗ;

Εσείς δεν είστε που απορρίψατε την τροπολογία του ΚΚΕ για την παροχή ενός γεύματος στους μαθητές πρωτοβάθμιας και δευτεροβάθμιας εκπαίδευσης, με δαπάνη του κρατικού προϋπολογισμού;

Εσείς δεν είστε που απορρίψατε πριν από λίγες μέρες την τροπολογία που κατέθεσε το κόμμα μας για την ιατροφαρμακευτική κάλυψη των στρατεύσιμων, την αύξηση της μηνιαίας αποζημίωσής τους, που τώρα είναι εξευτελιστική, αλλά και τον υπολογισμό του χρόνου θητείας ως ενεργό ασφαλιστικό και ως συντάξιμο χρόνο;

Εσείς δεν είστε που απορρίψατε την τροπολογία του ΚΚΕ για την κατάργηση των αγροτοδικείων στα οποία σέρνονται οι αγρότες που αγωνίζονται για το ψωμί τους;

Για να δούμε τι θα κάνετε και με την τροπολογία που καταθέσαμε για τα απαράδεκτα μαθητοδικεία ενάντια στους αγωνιζόμενους μαθητές. Θυμίζουμε ότι τα μαθητοδικεία ζουν και βασιλεύουν από την εποχή Αρσένη. Ήταν άρθρο μέσα στο νομοσχέδιο και αφαιρέθηκε.

Τι είναι δηλαδή όλα τα παραπάνω, αυτές οι τροπολογίες που κατέθεσε το ΚΚΕ; Σοσιαλιστικά μέτρα; Δεν είναι πραγματικά μέτρα ανακούφισης για τα λαϊκά στρώματα; Ούτε αυτά, λοιπόν, δεν αντέχει η πολιτική σας και το σύστημά σας; Πότε το ΚΚΕ δεν στήριξε και το παραμικρό μέτρο ανακούφισης όταν αυτό, όμως, ήταν πραγματικά τέτοιο κι όχι κάλπικο ή ψευδεπίγραφο; Γιατί και το νομοσχέδιο που φέρατε εκτός από ελάχιστα ψίχουλα είναι γεμάτο με αντιλαϊκά «μαργαριτάρια». Τι είναι, θα μου πείτε, το κανονικό πρόγραμμα; Τι θα είναι και το παράλληλο; Στην ίδια κατεύθυνση πάνε, τον ίδιο στόχο έχουν, την ίδια αντιλαϊκή πολιτική υπηρετούν. Λίγα παραδείγματα αρκούν.

Τα μισά άρθρα του νομοσχεδίου είναι για θέματα του Υπουργείου Υγείας. Αυτά τα διαφημίζετε περισσότερο. Ξεκινάνε μάλιστα με τον βαρύγδουπο τίτλο: «περί διασφάλισης της καθολικής υγειονομικής κάλυψης του πληθυσμού και περί αναβάθμισης του δημόσιου συστήματος υγείας». Μένοντας με την απορία πώς θα γίνει αυτή η αναβάθμιση του συστήματος υγείας όταν λείπουν χιλιάδες υγειονομικού προσωπικού, χωρίς να προβλέπονται οι απαραίτητες προσλήψεις, κι όταν το κράτος μειώνει συνεχώς τη χρηματοδότηση των δημόσιων νοσοκομείων, ας δούμε λίγο την υγειονομική κάλυψη των ανασφάλιστων. Λέτε ότι προϋπόθεση για την παροχή ιατροφαρμακευτικής περίθαλψης είναι η κατοχή ΑΜΚΑ. Υπάρχουν όμως κι αυτοί που δεν έχουν ΑΜΚΑ, κυρίως νέοι που δεν έχουν βρει δουλειά ή που αναγκάζονται να εργάζονται ανασφάλιστοι, καθώς και μετανάστες χωρίς νομιμοποιητικά έγγραφα, για τους οποίους δεν γίνεται καμμία αναφορά.

Είναι, όμως, ξεκάθαρο ότι η υγειονομική κάλυψη των ανασφάλιστων δεν θα είναι δωρεάν, αφού αναφέρεται ρητά ότι σε μελλοντική υπουργική απόφαση θα καθοριστούν οι όροι και οι προϋποθέσεις πρόσβασης στη νοσηλευτική και ιατροφαρμακευτική περίθαλψη, καθώς και ενδεχόμενη οικονομική συμμετοχή στη φαρμακευτική δαπάνη, στη βάση οικονομικών κριτηρίων. Και όλα αυτά, λαμβάνοντας, μάλιστα, υπ’ όψιν ότι οι ανασφάλιστοι είναι σε ακόμα χειρότερη οικονομική θέση από τους ασφαλισμένους εργαζόμενους, πολλοί δεν έχουν καν εισόδημα από αυτούς, ένα μεγάλο μέρος από αυτούς δεν μπορεί να πληρώσει την ιατροφαρμακευτική περίθαλψη όπως πληρώνουν –όσοι μπορούν ακόμα να πληρώνουν- οι ασφαλισμένοι.

Επίσης, στο συγκεκριμένο άρθρο για την υγειονομική κάλυψη των ανασφάλιστων ορίζεται ότι οι δαπάνες θα καλύπτονται από τον ΕΟΠΥΥ, τα ασφαλιστικά ταμεία, για το μέρος των παροχών που δεν θα πληρώνουν οι ανασφάλιστοι και όχι από το κράτος όπως θα έπρεπε, λέμε εμείς. Δηλαδή το κράτος δεν θα χρηματοδοτεί ούτε την υγειονομική περίθαλψη των ανασφάλιστων, αλλά αυτή θα προέρχεται από τις εισφορές των εργαζομένων.

Τι επιδιώκετε να πετύχετε έτσι; Με ένα σμπάρο, δυο τρυγόνια. Και να διαχειριστείτε το τεράστιο πρόβλημα των ανασφάλιστων στη λογική «παίρνω από τους φτωχούς για να δώσω στους πάμφτωχους» και να μην κοστίσει τίποτα στο κράτος.

Κι εμείς σας ρωτάμε ανοιχτά: γιατί δεν κάνετε δεκτή τώρα την τροπολογία που κατέθεσε προχθές το ΚΚΕ σε αυτό το νομοσχέδιο για τη δημόσια και δωρεάν ιατροφαρμακευτική και νοσοκομειακή περίθαλψη και παροχή υπηρεσιών πρόνοιας, ώστε να παρέχονται σε όλο τον λαό, αποκλειστικά από το κράτος, δωρεάν, χωρίς όρους και προϋποθέσεις; Γιατί δεν την κάνετε δεκτή;

Την απάντηση, βέβαια, τη δίνει το ίδιο το νομοσχέδιο με τα όσα προβλέπει για το Νοσοκομείο της Σαντορίνης, το οποίο θα είναι τάχα δημόσιο, αλλά θα λειτουργεί από ανώνυμη εταιρεία, με τα γνωστά, βέβαια, επιχειρηματικά κριτήρια κόστους-οφέλους, βιωσιμότητας και με την ελάχιστη δυνατή κρατική χρηματοδότηση. Το νοσοκομείο θα μπορεί να λειτουργεί με έσοδα από την πώληση των εργασιών του προς τα ασφαλιστικά ταμεία και τους ασθενείς απευθείας ή με πληρωμή μέσω της τοπικής φορολογίας.

Πιλότος πραγματικός, λοιπόν, το Νοσοκομείο της Σαντορίνης! Αποκαλύπτει τα πραγματικά σχέδιά σας για την υγεία, σχέδια απευθείας βγαλμένα από τη στρατηγική της Ευρωπαϊκής Ένωσης, για βιώσιμα, αποδοτικά συστήματα υγείας με ενίσχυση της επιχειρηματικής δράσης.

Μάλιστα, για την ευκολότερη απαλλαγή του κράτους από την υποχρέωσή του να χρηματοδοτεί τις δημόσιες δομές της υγείας, φέρνετε και μια παράλληλη τροπολογία, ώστε αυτές οι δομές να χρηματοδοτούνται από τους δήμους και τις περιφέρειες. Τώρα, πώς ακριβώς θα χρηματοδοτήσουν οι δήμοι τα νοσοκομεία της περιοχής τους όταν τα οικονομικά τους είναι στο μαύρο τους το χάλι, αυτό δεν απασχολεί. Έτσι, δυο πράγματα μπορεί να συμβούν: ή τα νοσοκομεία θα λειτουργήσουν ως επιχειρήσεις ακόμα περισσότερο ή οι δήμοι θα βάλουν υπέρογκα τέλη. Όπως και να γίνει, πάλι ο λαός θα πληρώνει. Αυτό εσείς το λέτε μέτρο ανακούφισης;

Τέλος, χρειάζεται πραγματικά απύθμενο θράσος να μιλάς στο νομοσχέδιο για την αντισταθμιστική εκπαίδευση, όταν ακόμα δεν έχει ξεκινήσει η ενισχυτική διδασκαλία στα γυμνάσια, στα δημοτικά σχεδόν απαγορεύτηκε και στα λύκεια η πρόσθετη διδακτική στήριξη παραπέμφθηκε για την επόμενη χρονικά. Μιλάμε, βέβαια, για εκείνα τα παιδιά φτωχών λαϊκών οικογενειών που δεν έχουν τα οικονομικά μέσα να πάνε στα φροντιστήρια για να δώσουν πανελλήνιες και βλέπουν μπροστά τους ακόμα πιο ψηλούς τους ταξικούς φραγμούς στη μόρφωσή τους. Να το ταξικό πρόσημο της πολιτικής σας!

Όσο για την τροπολογία του Υπουργείου Παιδείας που καταργεί στην ουσία τα τμήματα ένταξης, τι να πει κανείς; Δεν είναι μόνο η εξοργιστική αιτιολόγησή της από τον Υπουργό, ότι σπάει –δήθεν- την απομόνωση και τον στιγματισμό όσων παιδιών την παρακολουθούν. Φαίνεται πια καθαρά ότι πρόθεση της Κυβέρνησης είναι να διαλύσει ακόμα και αυτές τις κουτσουρεμένες δομές της ειδικής αγωγής, αρχίζοντας από τα τμήματα ένταξης, παραγνωρίζοντας ότι ένα τμήμα ένταξης που λειτουργεί σε ένα σχολείο, στηρίζει παιδιά που έχουν ανάγκη από εξατομικευμένη παρέμβαση, διαφοροποιημένο χρόνο και πρόγραμμα και η όποια εξέλιξη του παιδιού, μαθησιακά, απαιτεί και χρόνο και προσπάθεια.

Κλείνοντας, νομίζουμε ότι μπροστά στον λαό μας μπαίνει ένα δίλημμα: Θα αρκείται και θα συμβιβάζεται με τα ψίχουλα που του πετάτε όλοι εσείς, οι διαχειριστές της εξουσίας του κεφαλαίου, προκειμένου να κρύψετε την αντιλαϊκή σας πολιτική ή θα ορθώσει το ανάστημά του και οργανωμένα, με τη δική του ταξική σημαία, θα διεκδικήσει όσα του ανήκουν; Είμαστε σίγουροι ότι αργά ή γρήγορα θα διαλέξει τον δρόμο του αγώνα, τον μόνο ρεαλιστικό γι’ αυτόν και τα παιδιά του.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ, κύριε Δελή.

Παρακαλώ να έρθει στο Βήμα ο ειδικός αγορητής από το Ποτάμι κ. Κωνσταντίνος Μπαργιώτας. Τελειώνουμε με τον κ. Παπαχριστόπουλο και τον κ. Γεωργιάδη και θα πάρει τον λόγο ο Υπουργός Υγείας.

Κύριε Μπαργιώτα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Θα προσπαθήσω να είμαι σύντομος, μιας και σήμερα συζητάμε ένα νομοσχέδιο, το οποίο έχει πάρει το παρατσούκλι -δεν είναι η επίσημη ονομασία του- «παράλληλο πρόγραμμα». Θυμίζω ότι το νομοσχέδιο απεσύρθη, ενώ γινόταν η διαδικασία της επιτροπής, 17 Δεκεμβρίου. Την προηγούμενη ημέρα η Αντιπολίτευση είχε αποχωρήσει. Είχαμε ακούσει τότε διάφορα για τρόικες εσωτερικού και διάφορα άλλα κοσμητικά, συνηθισμένα στην προηγούμενη περίοδο.

Πάντως την επόμενη ημέρα το νομοσχέδιο που, όπως είχαμε επισημάνει, είχε ένα κοστολόγιο πρόχειρο και με πολλά προβλήματα, αποσύρθηκε –όπως είπα και προηγουμένως- live από τη Βουλή, πράγμα το οποίο συνιστά πρωτοτυπία και ρεκόρ που δεν έχει ξανασυμβεί, απ’ ό,τι θυμάμαι, στα κοινοβουλευτικά χρονικά. Ποτέ νομοσχέδιο δεν αποσύρθηκε με τον τρόπο που αποσύρθηκε αυτό και, κατά τη γνώμη μου, συνιστά ταπείνωση όχι της Κυβέρνησης αλλά της χώρας.

Με πολύ μεγάλη έκπληξη είδαμε το ίδιο κείμενο, αυτό το κείμενο που αποδεδειγμένα και «με τη βούλα», που λένε, ήταν ανέτοιμο, προβληματικό και άνισο να έρχεται ακριβώς το ίδιο -δεν άλλαξε τίποτα- ξανά στη Βουλή, για να συζητηθεί, παρ’ όλο που κάποια –τουλάχιστον- είχαν περάσει με πράξεις νομοθετικού περιεχομένου και πολλά άλλα άλλαξαν μέσα σε τρεις, τέσσερις μέρες που το συζητούσαμε με τροπολογίες, νομοτεχνικές βελτιώσεις, αλλαγές, αποσύρσεις.

Λίγο-πολύ έχει γίνει ένας χαμός. «Φύγε εσύ, έλα εσύ.». Άρθρα που ήταν στο κείμενο αποσύρθηκαν, άρθρα που δεν ήταν στο κείμενο μπήκαν με βιαστικές διαδικασίες, με αποτέλεσμα να έχουμε ένα διαφορετικό νομοσχέδιο στην ουσία του απ’ αυτό που –υποτίθεται- αρχίσαμε να συζητάμε, ένα νομοσχέδιο το οποίο αυτή τη φορά υπήρχε χρόνος και να συζητηθεί και να το επεξεργαστούν κι έστω να αναριθμηθούν τα άρθρα εγκαίρως, για να ξέρουμε για τι μιλάμε. Λόγω φόρτου εργασίας πιθανότατα -που είναι της μόδας τελευταία- ήρθε όπως ήταν, άλλαξε στην πορεία και ακόμα αλλάζει και πολύ φοβάμαι πως θα καταλήξουμε να ψηφιστεί και να αλλάζει ακόμα.

Έχουμε και κάτι το οποίο το έθιξε ο κ. Βρούτσης προηγουμένως, την αλλαγή του προγραμματισμού.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπαργιώτα, με συγχωρείτε για τριάντα δευτερόλεπτα, για να μην φύγουν οι άνθρωποι και θα τον κρατήσω τον χρόνο σας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένα μέλη του Πολιτιστικού Συλλόγου Λιβαδεριωτών Ζυρίχης Ελβετίας.

Καλωσορίσατε στην Ελλάδα και στο Κοινοβούλιο! Η Βουλή σας καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίστε, κύριε συνάδελφε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Έλεγα, λοιπόν, ότι ένα άλλο πρόβλημα που παρατηρήθηκε και μιας και είναι και ο κύριος Πρόεδρος της Βουλής εδώ θέλω να το τονίσω, είναι το θέμα του προγραμματισμού. Προγραμματίστηκε για την Τετάρτη σε μια μονή συνεδρίαση και την Τρίτη το απόγευμα πήγε για την Παρασκευή και το Σάββατο σε διπλή. Θέλω να επισημάνω ότι όσο θυμάμαι τον ένα χρόνο που είμαι στη Βουλή, με δυσκολία μπορώ να βρω εβδομάδα προγραμματισμού της Βουλής η οποία να ισχύει, να ανακοινώνεται την Παρασκευή και να ισχύει μέχρι την άλλη Παρασκευή.

Εδώ η αλλαγή έχει συγκεκριμένους λόγους: Είναι καθαρά επικοινωνιακοί και το ξέρουμε όλοι. Δεν νομίζω ότι η Βουλή μπορεί να χειρίζεται την ίδια της λειτουργία με αυτόν τον τρόπο και δεν νομίζω ότι είναι σοβαρή η Κυβέρνηση, η οποία κάθε τρεις και λίγο για λόγους επικοινωνιακούς και λόγους ήσσονος ενδιαφέροντος αλλάζει τη σειρά, ακυρώνει, φέρνει, παίρνει πίσω, αλλάζει. Δεν είναι κατάσταση λειτουργίας της Βουλής! Είναι κάτι που πρέπει να εξομαλυνθεί. Δεν δημιουργεί κανένα -αν θέλετε- περίεργο συναίσθημα το χθεσινό συνονθύλευμα και το χθεσινό επικοινωνιακό μπάχαλο που έγινε με τον κ. Σφακιανάκη, με τις αποστρατείες των αξιωματικών.

Αν δεν μπορεί η Κυβέρνηση να ρυθμίσει στοιχειωδώς την επόμενη εβδομάδα της κοινοβουλευτικής διαδικασίας, δεν μου κάνει εντύπωση ότι τα πράγματα είναι πρόχειρα, αλλάζουν, πάνε, έρχονται. Κάποια στιγμή αυτό πρέπει να σταματήσει και πρέπει να μπορούμε να προγραμματίσουμε, για το καλό της κοινοβουλευτικής διαδικασίας.

Σάββατο; Σάββατο. Πρέπει, όμως, να το ξέρουμε από νωρίς και να ξέρουμε ότι η διαδικασία θα γίνει έτσι. Έρχονται νομοσχέδια και φεύγουν και οι περισσότεροι, ακόμα και οι ίδιοι οι Βουλευτές της συγκυβέρνησης, δεν τα παίρνουν χαμπάρι. Αυτό κάποια στιγμή πρέπει να σταματήσει.

Επικοινωνιακά παιχνίδια γίνονται με αυτό το νομοσχέδιο, το περίφημο «παράλληλο πρόγραμμα». Και θα μου επιτρέψετε να παρατηρήσω ότι είναι επικοινωνιακά παιχνίδια με το τίποτα. Γιατί το παράλληλο πρόγραμμα παίζει να είναι το πιο ψευδεπίγραφο νομοσχέδιο το οποίο έχει κατατεθεί στη Βουλή, όσον αφορά τους όρους της γενικής πολιτικής, γιατί στην πραγματικότητα είναι κενό. Δεν έχει καμμία σοβαρή τροποποίηση, δεν έχει κανένα άρθρο το οποίο να έχει άμεση και σοβαρή επίπτωση στην πολύ δύσκολη καθημερινότητα των Ελλήνων. Είναι στην πραγματικότητα γενικότητες. Ούτε καν η περίφημη ρύθμιση των ανασφαλίστων, που λέγεται και ξαναλέγεται από την Κυβέρνηση, είναι έτοιμη ούτε θα ισχύσει σύντομα.

Είναι πολύ δύσκολο να μιλήσει κανείς γι’ αυτό το νομοσχέδιο, όπως είπα και στις επιτροπές, επί της αρχής, γιατί δεν έχει ούτε αρχή ούτε μέση ούτε τέλος. Οκτώ Υπουργεία, τουλάχιστον οκτώ διαφορετικές ενότητες άρθρων, πάνε, έρχονται, φεύγουν και το μόνο κομμάτι που είναι σχετικά ενιαίο, αυτό του νομοσχεδίου περί της υγείας, απλώς δεν έχει καμμία φιλοσοφία.

Είναι μπαλώματα σε ένα σύστημα υγείας το οποίο έτσι και αλλιώς καταρρέει και το οποίο δεν μπορεί να στηριχθεί, επειδή θα αλλάξει ο χρόνος διορισμού των γιατρών ή ο τρόπος των μετατάξεων ή αποσπάσεων των νοσηλευτριών. Υπάρχουν πολύ πιο χοντρά προβλήματα, τα οποία αυτό το νομοσχέδιο δεν τα αγγίζει.

Το μόνο κοινό στίγμα του συνονθυλεύματος είναι η καθαρή, πλέον, προσπάθεια χαλάρωσης των κανόνων της δημόσιας διοίκησης σε όλα τα επίπεδα, με όλους τους τρόπους, απ’ όλα τα Υπουργεία και η άλωση του κρατικού μηχανισμού: Ρουσφέτια, διορισμοί, καινούργιες επιτροπές. Το νομοσχέδιο φτιάχνει άλλες τρεις-τέσσερις επιτροπές -το Υπουργείο Εσωτερικών, το Υπουργείο Εργασίας, το Υπουργείο Υγείας κάνουν επιτροπές, γενικώς, λες και δεν είχαμε αρκετές- και κάνει διορισμούς, όπως οι διορισμοί κατ’ εξαίρεση στους ΟΤΑ, οι οποίοι δεν είναι μέσα σε αυτούς που έχουν εγκριθεί από την τρόικα -και θα δούμε πώς θα γίνουν ούτε κοστολογημένοι είναι- και διάφορες μικροχάρες σε συντεχνίες.

**ΧΡΗΣΤΟΣ ΑΝΤΩΝΙΟΥ:** Πείτε τα στην τρόικα. Να την ενημερώσετε εσείς.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Να τη ρωτήσετε μόνος σας. Θα τα μάθει μόνη της φαντάζομαι. Δεν έχει ανάγκη. Συζητούν οι Υπουργοί σας, πλέον. Δεν χρειάζεται. Οι Υπουργοί σας συζητούν με την τρόικα, όχι με τους θεσμούς, σε ξενοδοχεία, τα οποία τα πληρώνει το δημόσιο, γιατί δεν μπορούσατε να τους δέχεστε στα Υπουργεία. Πηγαίνουμε στο Χίλτον τώρα και πληρώνουμε και το Χίλτον. Αυτή είναι η διαφορά. Και τους ενημερώνετε εσείς, δεν χρειάζεται να τους ενημερώσει κανένας άλλος. Εντάξει;

Επιχορήγηση προνοιακών ιδρυμάτων. Είναι μια σκανδαλώδης, κατά τη γνώμη μου, ρύθμιση, για την οποία η κ. Φωτίου επιμένει. Έχει το δικαίωμα να χρηματοδοτεί ΜΚΟ και συλλόγους, με κριτήρια επιπλέον της κείμενης νομοθεσίας, χωρίς κριτήρια, δηλαδή, όπως θέλουν. Σας επισήμανα και τις προάλλες, κυρία Φωτίου, και περιμένουμε αλλαγή, περιμένουμε διευκρίνιση, περιμένουμε τα επιπλέον κριτήρια. Φέρτε τα. Αυτό εδώ ακυρώνει τα κριτήρια του συγκεκριμένου νόμου τον οποίο τροποποιείτε.

Ακολουθεί ένα καλειδοσκόπιο ρυθμίσεων διαφόρων Υπουργείων, τα οποία διασπείρουν ξεκάρφωτες ρυθμίσεις σε διάφορα νομοσχέδια, με αποκορύφωμα το Υπουργείο Παιδείας και τις ρυθμίσεις γι’ αυτό το έρμο το Ελληνικό Ανοικτό Πανεπιστήμιο, στο οποίο πέρασαν ρυθμίσεις με πράξεις νομοθετικού περιεχομένου, ρυθμίσεις στο νομοσχέδιο του κ. Βερναρδάκη, ρυθμίσεις εδώ, ρυθμίσεις εκεί. Κατεβάστε ένα νομοσχέδιο για το Ελληνικό Ανοικτό Πανεπιστήμιο, να το συζητήσουμε όπως πρέπει, να δούμε τη φιλοσοφία του και τις αλλαγές. Αυτό το πράγμα είναι εξόχως προβληματικό και δημιουργεί περισσότερα προβλήματα απ’ όσα λύνει. Κανείς δεν ξέρει γιατί περνάει τι και τι αλλάζει. Δεν μπορεί να λειτουργεί έτσι.

Κι έρχεται και το περίφημο νομοσχέδιο για την υγεία. Το περιμέναμε από τον Ιανουάριο. Από πέρυσι τον Ιανουάριο επίκειται νομοσχέδιο για την υγεία. Είναι η πρώτη νομοθετική παρέμβαση του Υπουργείου Υγείας σε ένα περιβάλλον και μια εποχή στην οποία, όπως ο ίδιος ο Υπουργός παραδέχεται, το ΕΣΥ καταρρέει και τα νοσοκομεία κινδυνεύουν από μπλακάουτ, σε μια εποχή, ειδικά, που οι ΜΕΘ κυριολεκτικά έχουν ξεχειλίσει και ασθενείς διασωληνωμένοι συνωστίζονται στην είσοδό τους, περιμένοντας εναγωνίως να νοσηλευθούν.

Και αφού έχουμε αφήσει τις ΜΕΘ να κλείσουν από τον Σεπτέμβριο με μερικά κρεβάτια, αφού δεν έχουμε κάνει τίποτα από το επικείμενο μπλακάουτ, ξαφνικά έρχεται ένα νομοσχέδιο το οποίο τι κάνει; Μερεμέτια και συντεχνιακές ρυθμίσεις άλλες σωστές –θα ψηφίσουμε πάρα πολλές απ’ αυτές- άλλες προβληματικές και άλλες άσχετες. Γενικώς, όμως, βρισκόμαστε σε ένα άλλο μήκος κύματος. Το σύστημα καταρρέει και εμείς νομοθετούμε πράγματα τα οποία δεν θα επηρεάσουν την καθημερινότητα της λειτουργίας του στο ελάχιστο. Είναι τόσο ανέτοιμα και τόσο γενικόλογα που αμφιβάλλει κανείς εάν ποτέ θα εφαρμοστούν στην πραγματικότητα.

Για τους ανασφάλιστους θα έρθει η ΚΥΑ. Είναι ιδιαίτερα προβληματικό το θέμα και αναφερθώ στη συνέχεια αναλυτικά.

Για τη λίστα χειρουργείων έχω να πω «μακάρι, αλλά πώς;». Το νομοσχέδιο δεν εξηγεί απολύτως τίποτα σε σχέση με το πώς θα είναι η λίστα, ποιος θα την ελέγχει, σε ποιον θα αφορά κ.ο.κ.. Υπάρχουν γενικότητες, καλές προθέσεις, το αποτέλεσμα, όμως, είναι μηδέν.

Είχα πει στις επιτροπές ότι το νομοσχέδιο δεν είναι κακό, αλλά είναι λίγο. Είναι ανεπαρκές. Πολύ φοβάμαι ότι στις καινούριες τροπολογίες πρέπει να ανασκευάσω. Το νομοσχέδιο σκιαγραφεί ένα ΕΣΥ χωρίς κανόνες, οργάνωση, και κανονισμούς. Εισάγει μια πολύ επικίνδυνη λογική εμπόλεμης ζώνης. Κάνει την προχειρότητα ουσιαστικά μοχλό ανατροπής των κανόνων. Ανοίγει πόρτες οι οποίες θα απορρυθμίσουν το σύστημα στην πορεία. Μετατάσσει τα ασθενοφόρα στις πυροσβεστικές. Είναι απίθανα πράγματα! Ταυτόχρονα μεταθέτει το κόστος λειτουργίας στους ΟΤΑ, χωρίς να έχει συνεννοηθεί με τους ΟΤΑ και χωρίς να βάζει ένα τέτοιο νομικό πλαίσιο που να διασφαλίζει τη λειτουργία τους.

Αυτά δημιουργούν απορρύθμιση και όχι ρύθμιση. Μπορεί να υπάρχουν ανάγκες, μπορεί να υπάρχουν οξείες καταστάσεις οι οποίες οφείλουν να αντιμετωπιστούν. Το σύστημα έχει ανάγκη από μεταρρύθμιση. Έχουμε ανάγκη από ένα νέο πρότυπο λειτουργίας του Εθνικού Συστήματος Υγείας –είναι αλήθεια- προσαρμοσμένο στις ανάγκες, που είναι μεγάλες, και στους πόρους, που είναι λίγοι.

Δεν μπορεί, όμως, να γίνει αυτό ούτε με κόλπα ούτε με μπαμπεσιές εις βάρος των ΟΤΑ. Μπορεί να γίνει με συζήτηση και με ένα καινούργιο νομοθετικό πλαίσιο. Ξέρω πάρα πολλούς δήμους, οι οποίοι είναι πρόθυμοι να αναλάβουν τα λειτουργικά έξοδα των κέντρων υγείας και των νοσοκομείων, υπό την προϋπόθεση ότι θα μεταφερθούν τα κονδύλια -όπως έγινε με τα σχολεία- και θα υπάρξει ένα σαφές νομικό πλαίσιο. Δεν μπορεί να χρηματοδοτούνται τα νοσοκομεία και τα κέντρα υγείας από δύο και τρεις πηγές ταυτόχρονα νομίμως. Είναι ένα πολύ, πολύ μεγάλο λάθος.

Υπάρχει μία λύση: Μεταρρύθμιση. Τα κέντρα υγείας στους δήμους σε συνεννόηση με την ΚΕΔΕ. Μπορεί να γίνει. Αυτό το πράγμα δεν μπορεί να λειτουργήσει και δεν μπορεί να λειτουργήσει ούτε βραχυπρόθεσμα.

Και ας περάσουμε στο περίφημο θέμα των ανασφάλιστων, το οποίο αποτελεί την κορωνίδα των ρυθμίσεων και τη νομοσχέδιο στη της κοινωνικής πολιτικής της Κυβέρνησης, η οποία διατείνεται ότι διά μέσου του παράλληλου προγράμματος ασκεί κοινωνική πολιτική.

Τι ακριβώς κάνει ο τρόπος με τον οποίο έρχεται η ρύθμιση για τους ανασφάλιστους; Λέει ότι πέρα από τις ειδικές κατηγορίες -τους ξένους, τους μετανάστες, τις έγκυες κ.λπ.-για τις οποίες κανείς δεν μπορεί να έχει αντίρρηση, όλοι οι υπόλοιποι, όσοι έχουν ΑΜΚΑ, δικαιούνται πλήρη δωρεάν ιατροφαρμακευτική περίθαλψη στα νοσοκομεία και στα φαρμακεία.

Υπάρχει, όμως, μια μεγάλη κατηγορία αυτασφαλιζόμενων οι οποίοι δεν πληρώνουν –είναι οι λεγόμενοι «στρατηγικοί κακοπληρωτές»- τις εισφορές τους. Αυτοί είναι μια τελείως διαφορετική κατηγορία. Εάν καλυφθούν χωρίς κανένα κριτήριο –και για να εξηγούμαστε, δεν λέει κανένας να τους αφήσουμε στον δρόμο, αλλά να βρούμε ένα διαφορετικό τρόπο- θα λειτουργήσουν ουσιαστικά σαν νάρκη για το σύστημα ασφάλισης.

Έχουμε ένα συγκεκριμένο ανταποδοτικό σύστημα. Όταν δύο ομοειδείς επιχειρηματίες, για παράδειγμα, έχουν την ίδια αντιμετώπιση από το σύστημα υγείας, ενώ ο ένας πληρώνει και ο άλλος δεν πληρώνει, το αποτέλεσμα είναι γνωστό: Πολύ σύντομα δεν θα πληρώνει κανένας. Αυτό ανατινάζει τη λογική του συστήματος υγείας.

Υπάρχει λύση, υπάρχει κουβέντα, υπάρχουν κριτήρια, υπάρχει η βελτίωση του προνοιακού συστήματος, που ήδη καλύπτει ένα μέρος των ανασφάλιστων, το οποίο έχει κριτήρια. Να τα αλλάξουμε, να τα κάνουμε πιο εύκολα, ηλεκτρονικά, πιο γρήγορα, να μεγαλώσουμε τα όρια μέσα στα όρια στα οποία καλύπτονται οι ασφαλισμένοι, αλλά να έχει φίλτρα και ασφάλειες. Ή θα πάμε σε ένα ασφαλιστικό σύστημα το οποίο καταργεί τις εισφορές. Υπάρχει σε άλλες χώρες και λειτουργεί. Είναι μια πολύ μεγάλη κουβέντα. Έχει διαφορετική λογική και πολλά προβλήματα, αλλά θα μπορούσε να υιοθετηθεί.

(Στο σημείο αυτό την προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Το σύστημα όπου οι συνταξιούχοι, που πήραν πρόσφατα το 6% χαράτσι στις συντάξεις για την υγεία, θα πληρώνουν και τους στρατηγικούς κακοπληρωτές και όλους τους άλλους που δεν θέλουν να πληρώσουν, είτε γιατί δεν μπορούν, είτε γιατί δεν έχουν, είτε γιατί δεν ενδιαφέρονται, είναι ένα άνισο σύστημα.

Δεν είναι σύστημα ισότητας. Είναι σύστημα ανισότητας και εμβάθυνσης των αδυναμιών. Εν πολλοίς, φορτώνει στους μισούς τα βάρη για όλους και δεν μπορεί να λειτουργήσει, δεν μπορεί να πάει μακριά.

Το μεγάλο πρόβλημα στη λογική του Υπουργείου και του νομοσχεδίου ήταν και είναι η έλλειψη πολιτικής και σαφούς περιγράμματος. Τι θέλουν; Πού θα πάει το ΕΣΥ; Όλοι διαπιστώνουμε ότι χρειάζεται μια μεγάλη αναδιάρθρωση. Υπάρχουν διάφορες λύσεις, νεοφιλελεύθερες, σοσιαλιστικές ή οτιδήποτε. Ας ακούσουμε μια.

Θα εφαρμοστούν τα ΚΕΝ; Κουράστηκα να ρωτώ. Θα εφαρμοστεί ένα σύστημα κρατικό 100% στην πρωτοβάθμια περίθαλψη σαν και αυτό που περιγράφει η πρόταση Λεωνή-Μπένου ή θα εφαρμοστεί κάτι άλλο σαν αυτό το οποίο προωθεί η ευρωπαϊκή κοινότητα και το οποίο έχουμε συνυπογράψει; Τι από τα δύο θα κάνουμε; Έχουμε προγραμματισμό; Έχουμε λογική; Έχουμε ένα χρονοδιάγραμμα αλλαγών, για να βγούμε από την κρίση;

Είπα και τις προάλλες ότι η Πορτογαλία βγήκε από την κρίση και το μνημόνιο με ενισχυμένο το σύστημα υγείας της, έχοντας προστατεύσει τους αδύναμους οικονομικά, καλύπτοντας 100% τη φαρμακευτική και τη νοσηλευτική δαπάνη για οποιονδήποτε είναι κάτω από τα 1.500 περίπου ευρώ. Μπορούμε να κάνουμε κάτι ανάλογο. Μπορούμε να το συζητήσουμε. Όμως, δυστυχώς, το νομοσχέδιο είναι άνισο, αντιφατικό και πρόχειρο, όπως ήταν και πριν από δύο μήνες. Δεν μπήκε ούτε μια γραμμή στο επίπεδο φιλοσοφίας και βελτίωσης των διατάξεων.

Τελειώνοντας και επιφυλασσόμενος για τα υπόλοιπα για αύριο, θα ήθελα, κύριε Υπουργέ, μια έκκληση. Επί τρεις-τέσσερις εβδομάδες επιχειρώ να συζητηθεί στη Βουλή το μεγάλο πρόβλημα των μονάδων εντατικής θεραπείας και της κρίσης η οποία δημιουργήθηκε λόγω της γρίπης και των αδυναμιών που υπήρχαν, προϋπήρχαν ή επιτάθηκαν –δεν έχει σημασία- και δεν γίνεται.

Κύριοι συνάδελφοι, εάν υπάρχει μια πραγματικά έκτακτη κατάσταση και μια κατάσταση εμπόλεμη αυτές τις ημέρες, είναι η κατάσταση με τη γρίπη και τις μονάδες εντατικής θεραπείας. Με όχι δική σας ευθύνη, δυστυχώς, το θέμα δεν συζητήθηκε στη Βουλή μέχρι τώρα. Σας καλώ, λοιπόν, να συζητήσουμε, γιατί υπάρχουν πολλά πράγματα που μπορούν να γίνουν άμεσα για τον επόμενο μήνα.

Η κρίση είναι για τον επόμενο μήνα. Υπάρχουν ιδιωτικά κρεβάτια εντατικής θεραπείας τα οποία είναι άδεια. Υπάρχουν κλειστές δημόσιες μονάδες και μέσα στα ίδια νοσοκομεία υπάρχουν νοσηλευτές και γιατροί που έχουν εμπειρία και έχουν εργαστεί στις ΜΕΘ. Υπάρχουν λύσεις άμεσες, τις οποίες οφείλετε να αναζητήσετε, να τις εφαρμόσετε και σ’ αυτό το θέμα νομίζω ότι σύσσωμη η Βουλή θα είναι στο πλευρό σας και θα σας στηρίξει, ακόμα και αν χρειαστεί να βγουν χρήματα από άλλα κονδύλια ή οτιδήποτε. Είναι ένα θέμα το οποίο πληγώνει την ελληνική κοινωνία και την εικόνα του Εθνικού Συστήματος Υγείας αυτές τις ημέρες. Eίναι ένα θέμα πάρα πολύ σοβαρό το οποίο δεν έτυχε ούτε της δημοσιότητας που του αρμόζει και δυστυχώς, δεν έτυχε ούτε της πρέπουσας αντιμετώπισης από την πλευρά του Υπουργείου.

Σας ευχαριστώ.

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ-ΔΗΜΑΡ)

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, παρακαλώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Για ποιο θέμα;

**ΑΝΔΡΕΑΣ ΛΟΒΕΡΔΟΣ:** Επί της διαδικασίας που ακολουθείται σε σχέση με τον κύριο Υπουργό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ο κ. Κακλαμάνης ανακοίνωσε ότι μετά τους εισηγητές θα πάρει τον λόγο ο κ. Ξανθός.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μετά από δύο.

**ΑΝΔΡΕΑΣ ΛΟΒΕΡΔΟΣ:** Ναι. Θα τον παρακαλέσω, δι’ υμών, να το κάνει μετά τους έξι πρώτους ομιλητές Βουλευτές, διότι θα αναγκαστούμε να ζητήσουμε τον λόγο και εμείς μετά τον Υπουργό και δεν είναι σωστό. Τον παρακαλώ να περιμένει έξι Βουλευτές, όπως λέει ο Κανονισμός.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παπαχριστόπουλε, έχετε τον λόγο για δεκαπέντε λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κυρία Πρόεδρε.

Πριν από μερικές ημέρες, συνάδελφοι, ένα κόμμα που το σέβομαι –και το εννοώ αυτό- το ΚΚΕ, έφερε μια επερώτηση στη Βουλή και ζητούσε 30.000 ευρώ αφορολόγητο για τους αγρότες και 5.000 ευρώ για κάθε παιδί. Ήμασταν παρόντες όλοι, αυτήκοοι μάρτυρες. Πιστεύω ότι ο καθένας κρίνεται απ’ αυτά που λέει.

Σήμερα, δεκαπέντε-είκοσι ημέρες μετά, οι ίδιοι οι αγρότες ζητούν 12.000 ευρώ αφορολόγητο, έχουν μετριάσει τους τόνους σε ό,τι αφορά την απόσυρση της ασφαλιστικής μεταρρύθμισης ή τουλάχιστον στο μεγαλύτερο βαθμό τους…

**ΙΩΑΝΝΗΣ ΔΕΛΗΣ:** Μεγαλοαγρότες, όχι αγρότες.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Πιστεύω ότι η συνάντηση του Πρωθυπουργού, που ήταν αυτονόητη, και είναι η πρώτη φορά που Πρωθυπουργός από την πρώτη στιγμή λέει «παιδιά, ελάτε να συζητήσουμε», κάτι που ήταν ανεκπλήρωτο αίτημα δεκαετίες πριν και μέχρι τώρα πρόσφατα, αυτή η συνάντηση, λοιπόν, έχει σχεδόν δρομολογηθεί για τη Δευτέρα.

Είμαι απ’ αυτούς που ποτέ δεν είπα ότι οι αγρότες κακώς διεκδικούσαν αυτά που διεκδικούσαν. Είμαι απ’ αυτούς που ποτέ δεν είπα ότι μια κοινωνία που ζει έξι χρόνια στην ύφεση, είναι αυτονόητο να μη διεκδικεί πράγματα, γιατί η φοροδοτική της ικανότητα έχει φθάσει στο ναδίρ. Ούτε μίλησα εγώ ποτέ για υποκινήσεις και πιστεύω πως ούτε αυτοί που χειρίζονται αυτά τα θέματα. Ποτέ δεν άκουσα εγώ τον Αποστόλου να λέει τέτοια ή τον Κατρούγκαλο περί υποκινούμενων κ.λπ.. Ποτέ.

Αναφέρομαι σε αυτό, γιατί η υπερβολή περισσεύει σ’ αυτή την Αίθουσα πολλές φορές. Πιστεύω ότι πρέπει να μιλάς, όταν έχεις να πεις κάτι. Αν συνέχεια αναπαράγεις πράγματα που τα έχεις πει πεντακόσιες φορές και κυρίως χαρακτηρισμούς, που άκουσα πάρα πολλούς σήμερα εδώ, κρίνεσαι. Δικαίωμά σου να τα λες.

Δεν έχω, λοιπόν, κανένα δισταγμό να σχολιάσω δύο πράγματα. Το ένα που άκουσα εμβρόντητος ήταν η πρόταση του Αρχηγού της Αξιωματικής Αντιπολίτευσης για απόσυρση του ασφαλιστικού, την ίδια στιγμή που οι ίδιοι οι αγρότες και οι περισσότεροι εργαζόμενοι έχουν ξεχάσει αυτό το αίτημα ή τουλάχιστον σιωπηρά δεν το αναφέρουν.

Θέλω, όμως, να τον επαινέσω κιόλας, γιατί βγαίνοντας στην Ευρώπη και μιλώντας για το προσφυγικό κράτησε μια πραγματικά εθνική στάση.

Θα κάνω πάντα προσπάθεια σε αυτή την Αίθουσα το ουσιαστικό να μας ενώνει. Αν θα το καταφέρω ή όχι δεν ξέρω, αλλά την προσπάθεια εγώ δεν θα την αφήσω. Τους χαρακτηρισμούς τους θεωρώ περιττούς, ειδικά για ανθρώπους που τους έχει ψηφίσει ένα μεγάλο κομμάτι των Ελλήνων πολιτών και τους έστειλε στο Εθνικό Κοινοβούλιο.

Μπαίνω στην ουσία του θέματος και θέλω να θυμίσω δύο παραδείγματα. Χρόνια, όσοι ζούμε στα χωριά –οι περισσότεροι είμαστε αγροτόπαιδα και ζούμε στα χωριά- έχουμε δει κάποιον άνθρωπο που ζει σε καρότσι, κάποιον κατάκοιτο, κάποιον τυφλό, κάποιον ψυχασθενή. Μέχρι πρότινος δεν υπήρχε κάποιος σύνδεσμος γι’ αυτόν τον άνθρωπο. Αυτός και αν χρειάζεται, δηλαδή, την περίθαλψη, την υγεία, την πρόνοια! Δεν υπήρχε σύνδεσμος.

Έρχεται, λοιπόν, το άρθρο 61 –είπα για υπερβολές, εγώ το θεωρώ πολύ ουσιαστικό, λοιπόν, ένα τέτοιο άρθρο- και για πρώτη φορά λέει ότι μπορεί να μεσολαβούν σε αυτόν τον ανήμπορο άνθρωπο που έχει ειδικές ανάγκες, που έχει μια βαριά αναπηρία, που δικαιούται κάτι και δεν έχει τον τρόπο να διεκδικήσει τα δικαιώματά του, διαμεσολαβητές υγείας, που κάποιοι μάλιστα τους ειρωνεύτηκαν. Εγώ δεν ειρωνεύομαι καθόλου. Είναι κάτι που το ζητάω πολλά χρόνια και το βλέπω να γίνεται πράξη.

Τώρα πάω στο άρθρο 44. Να διαβάσετε με προσοχή αυτό το νομοσχέδιο που έρχεται. Τι λέει; Χρόνια –σας λέω εγώ που πήγα και έκανα αγροτικό στην Κεφαλονιά και δεν ήξερα την τύφλα μου, ούτε ένεση δεν ήξερα να κάνω- κορόϊδευε μέχρι πρότινος η πολιτεία τα απομακρυσμένα χωριά, τις άγονες περιοχές και έστελνε ένα γιατρό που μόλις πήρε το πτυχίο του. Σεβαστό, αλλά «κάτι τρέχει στα γύφτικα» και συγχωρείστε μου την έκφραση. Καμμία εμπειρία.

Έρχεται, λοιπόν, το άρθρο 44 -και ξέρετε αυτά δεν στοιχίζουν καθόλου και ειδικά αυτό- και τι λέει; Πρώτα απ’ όλα, δεν σε υποχρεώνει, για να κάνεις ειδικότητα, να έχεις κάνει ήδη υπηρεσία υπαίθρου. Το πιο σημαντικό απ’ όλα είναι το εξής: Αφού έχεις κάνει ειδικότητα και σχεδόν είσαι εξειδικευμένος γιατρός, να πας να κάνεις το αγροτικό σου, πριν πάρεις το χαρτί της ειδικότητας, γιατί είσαι έμπειρος γιατρός. Και το πιο σημαντικό απ’ όλα: Εγώ έχω μέσον και κάθομαι στην Αθήνα και τα κάνω όλα αυτά ή εδώ γύρω τέλος πάντων. Άγονη περιοχή; Μοριοδοτείσαι επτά φορές απάνω.

Δεν θέλω να φθάσω στα επιμέρους άρθρα και να θυμίσω ότι για πρώτη φορά έχουμε μέριμνα για τους άστεγους. Να διαβάσετε με προσοχή όλα τα άρθρα αυτού του νομοσχεδίου και αν υπάρχει αντίλογος, με μεγάλη χαρά να τον ακούσω. Γιατί αυτά που ακούω –δεν θέλω να τους ξαναπώ τους χαρακτηρισμούς- δεν ταιριάζουν ούτε αισθητικά ούτε ηχητικά. Ή για τα περίφημα κέντρα κοινότητας. Άκουσα μάλιστα αντίλογο γι’ αυτό το άρθρο ότι θα είναι κέντρα δύο ταχυτήτων, το ένα για τους κανονικούς κ.λπ.. Καθόλου.

Διαβάστε το με προσοχή το άρθρο. Δίνει για πρώτη φορά τη δυνατότητα σε μια κλειστή κοινωνία που γνωριζόμαστε μεταξύ μας -στην Αθήνα χανόμαστε, στο Ξυλόκαστρο που είμαι εγώ και στο χωριό μου το Μελίσσι γνωριζόμαστε, και ξέρω σε αυτό το κέντρο κοινότητας ποιος χρειάζεται βοήθεια και τι- αν είσαι νέος επιστήμονας όσα δημοτικά τέλη κ.λπ. κι αν έχεις, να απαλλαγείς, τουλάχιστον κατά το πρώτο σου χρονικό διάστημα. Αυτά δεν μπορεί να τα ξέρει ένας Αθηναίος. Η κεντρική κυβέρνηση δεν τα ξέρει αυτά. Είναι κάτι που θα το ρυθμίσουν οι δήμοι.

Και για πρώτη φορά τα προγράμματα του ΕΣΠΑ -μην κρυβόμαστε πίσω από το δάκτυλό μας, κάτι φίλοι τα διαχειριζόντουσαν μέχρι τώρα και ξέρουμε πού πηγαίνανε- πηγαίνουνε σ’ αυτά τα προγράμματα του Κέντρου Εξυπηρέτησης Πολιτών.

Θέλω ακόμη να θυμίσω, είμαι από αυτούς που -συγχωρήστε μου την έκφραση- ουρλιάζω επί χρόνια: Κάντε κάτι για τις μονάδες εντατικής θεραπείας. Δύο άρθρα σε αυτό το νομοσχέδιο παίρνουνε μέριμνα. Διαβάστε με προσοχή τι λέει το άρθρο 74 και τι το άρθρο 51.

Ξέρετε ότι οι προσλήψεις ήταν απαγορευμένες για μεγάλο χρονικό διάστημα. Εκμεταλλεύεται η ηγεσία του Υπουργείου ό,τι δυνατότητα του έδινε το ΚΕΕΛΠΝΟ να νομιμοποιήσει αυτές τις προσλήψεις και να γεμίσει τις μονάδες εντατικής θεραπείας. Μην κρυβόμαστε πίσω από το δάκτυλό μας. Δεν λύνεται το θέμα, μετριάζεται όμως. Είναι άλλο πράγμα προσφορά και ζήτηση να είναι ένα προς δέκα και άλλο να είναι ένα προς τρία, ένα προς πέντε, ένα προς τέσσερα.

Και κάτι άλλο για το οποίο ούρλιαζα, επίσης, χρόνια είναι: Δώστε ρε παιδιά, κίνητρα. Μία νοσηλεύτρια που δουλεύει στο δερματολογικό ιατρείο φεύγει δύο η ώρα και πάει στα παιδιά της και στην οικογένειά της κι, όμως, αμείβεται το ίδιο με τη νοσηλεύτρια που είναι στη μονάδα εντατικής θεραπείας, δεν έχει σαββατοκύριακο και δεν έχει χριστούγεννα, δεν έχει τίποτα. Για πρώτη φορά δίνεται άδεια έξτρα μετ’ αποδοχών σε όλο το προσωπικό που θα δουλεύει στις μονάδες εντατικής θεραπείας.

Είναι ασήμαντα αυτά; Και δεν έχω πιάσει τα ποιο σημαντικά. Είναι ασήμαντα; Είναι τίποτα; Είναι ή δεν είναι η καθημερινότητα;

Καταρχήν, να ξεκαθαρίσουμε ένα ζήτημα. Δεν έχω τίποτα με τα glamorous ιατρικά κέντρα. Το είπα και στην επιτροπή, θα το επαναλάβω και τώρα. Και στη Δανία και στην Ολλανδία εφημερεύουν, Υπουργέ. Αυτά τα ιδιωτικά νοσοκομεία εφημερεύουν.

Σήμερα, δυστυχώς, όταν εμείς δουλεύαμε στο. Νοσοκομείο «ΕΥΑΓΓΕΛΙΣΜΟΣ» και ήμουνα συντονιστής εφημερίας, στις τρεις η ώρα πλάκωναν από όλα τα glamorous ιδιωτικά κέντρα κι ερχόντουσαν τα βαριά περιστατικά. Γιατί; Αφού τους είχανε πάρει τη μισή τους περιουσία, τους φέρνανε στα «κορόιδα», τους γιατρούς του δημοσίου, τα δύσκολα περιστατικά, τα επιπεπλεγμένα. Χρειάζεται εφημερία και κανόνες, όχι να ξοδεύει ο άλλος τη μισή του περιουσία.

Ξαναλέω ότι δεν έχω τίποτα, πολλά από αυτά τα κέντρα είναι πολύ καλά, αλλά ένας φουκαράς που δεν έχει ταυτότητα, την έχει ξεχάσει σπίτι του και είναι ανασφάλιστος και δεν με νοιάζει από πού είναι, λυπάμαι που το λέω -είναι βαριά κουβέντα- θα πεθάνει σαν το σκυλί με έμφραγμα ή εγκεφαλικό μπροστά στην πόρτα ενός τέτοιου glamorous ιδιωτικού κέντρου.

Γιατί; Τα λέω αυτά γιατί πιστεύω ότι για πρώτη φορά είχε ακουστεί ότι θα γίνει πόλος έλξης η χώρα –απίστευτα πράγματα- επειδή κάποιος που δεν έχει καθόλου χαρτιά, θα τον βάλω μέσα γιατί έπαθε εγκεφαλικό, γιατί έχει έμφραγμα, γιατί έχει ανεύρυσμα αορτής και θα τον χειρουργήσω. Θα γίνει πόλος έλξης και θα μαζευτούνε πάλι οι πρόσφυγες και οι οικονομικοί μετανάστες. Ξεχάστε το αυτό το επιχείρημα. Σας αδικεί όσοι το λέτε και το επικαλείστε.

Υπάρχουν πάρα πολλοί τρόποι -είναι κάτι, όμως, που δεν αφορά τη σημερινή μας κουβέντα- να μην είμαστε πόλος έλξης γι’ αυτούς τους ανθρώπους. Όταν ένας άνθρωπος βρίσκεται στη χώρα μας και έχει ανάγκη ιατρικής περίθαλψης, είμαστε υποχρεωμένοι να του τη δώσουμε.

Έχω προσωπικό παράδειγμα. Βρέθηκα στη Δανία ανασφάλιστος και έβγαλα τον ώμο μου. Διαπίστωσα, λοιπόν, ότι υπάρχει ειδικός κωδικός για ανασφάλιστους. Στη Δανία πριν από είκοσι πέντε χρόνια! Και δεν μου αρέσουν οι μεγαλοστομίες αυτών που μιλούν για την αλληλεγγύη. Αυτονόητο δεν είναι αυτό; Τι θα πει, δηλαδή; Ένα μικρό παιδί που δεν έχει χαρτιά και ΑΜΚΑ, τι θα το κάνουμε; Θα το διώξουμε; Όχι!

 Όσον αφορά τώρα το θέμα των ανασφάλιστων πολιτών, αυτή η Κυβέρνηση, όταν πρωτοήρθε στην εξουσία τον Ιανουάριο, βρήκε τρία εκατομμύρια –δεν είναι δυόμισι εκατομμύρια, κύριε Υπουργέ, αλλά τρία εκατομμύρια!- ανασφάλιστους πολίτες που δεν μπορούν να πληρώσουν τις εισφορές τους και όλα τα υπόλοιπα. Είναι μια προσπάθεια γιγάντια. Μην είστε σίγουρος ότι θα σας βγει 100%, αλλά είναι ένα θετικό βήμα.

Ο Μπαράκ Ομπάμα το παλεύει οκτώ χρόνια, επτά για την ακρίβεια. Και έχει πέσει επάνω η εύρωστη Αμερική, της οποίας το ένα πέμπτο των πολιτών ζει, για όσους δεν το ξέρετε, σε συνθήκες φτώχειας, κάτω από γέφυρες στο Όκλαντ. Δεν είναι μόνο το Χόλυγουντ και η Καλιφόρνια, το Λος Άντζελες και δεν ξέρω τι. Είναι κι άλλες περιοχές! Υπάρχει απίστευτη φτωχολογιά με ένα σύστημα υγείας που δεν προσφέρει τίποτα. Ακόμα και τηλέφωνο να κάνεις στο γιατρό, στο χρεώνει και σου έρχεται ο λογαριασμός από την εφορία. Αυτό θέλουμε; Αυτή τη χώρα θέλουμε; Εγώ αυτήν τη χώρα δεν τη θέλω. Όχι! Θέλω να πω ότι θα έπρεπε να υπάρχει σύμπνοια γι’ αυτό το πρόγραμμα.

Όσον αφορά τη λίστα χειρουργείου, τα είπα και στις επιτροπές. Ξέρετε τι γινόταν; Αν εγώ είμαι διευθυντής σε μια κλινική, ο ειδικευόμενός μου που εξαρτάται από εμένα, και ο επιμελητής Β΄ και Α΄ που είναι στην εφημερία, τρέμουν αν φέρουν αντίρρηση σε εμένα. Έχω πει ότι θα πρέπει να υπάρχουν ανεξάρτητα κέντρα επειγόντων, εκεί που γίνεται «Βοσνία-Ερζεγοβίνη», «Συρία» και πάει λέγοντας. Θα πρέπει να είναι ανεξάρτητα.

Ο γιατρός, που δεν έχει καμμία εξάρτηση από το διευθυντή της κλινικής στην οποία θα πάει το περιστατικό, θα πρέπει να καθορίζει ποιο περιστατικό είναι βαρύ ή όχι. Να τελειώσει αυτή η ιστορία! Γίνεται ένα φοβερό βήμα και πιστεύω ότι θα ολοκληρωθεί. Μάλιστα, γράφετε ότι αυτό δεν ισχύει, δηλαδή η λίστα χειρουργείου για επείγοντα περιστατικά. Συμφωνώ απόλυτα μαζί σας. Ποιος θα κρίνει ποιο περιστατικό είναι επείγον και ποιο όχι; Ο διευθυντής που έχει τον υφιστάμενό του κάτω ή ο διευθυντής των τμημάτων επειγόντων περιστατικών που είναι ανεξάρτητος από τους διευθυντές; Δείτε το!

Δεν θέλω να πω περισσότερα και δεν θα χρειαστώ περισσότερο χρόνο. Πιστεύω ότι είναι ένα νομοσχέδιο που πρέπει να μας ενώσει. Αυτό το νομοσχέδιο πρέπει να μας ενώσει! Και δεν έχω κανένα δισταγμό να πω ξανά μπράβο στον Κυριάκο Μητσοτάκη -άβυσσος με χωρίζει με τις ιδέες του- που κράτησε εθνική στάση για το προσφυγικό θέμα τώρα που πήγε στις Βρυξέλλες.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ, κυρία Πρόεδρε.

Αγαπητοί συνάδελφοι, καλησπέρα! Για άλλη μια φορά έχουμε μεταφορά της συζήτησης από την Τετάρτη στο Σαββατοκύριακο. Το είπα και στην επιτροπή, αλλά θέλω να το υπενθυμίσω και σε όσους βρίσκονται εδώ, αλλά και στον ελληνικό λαό ότι είναι δύσκολο να αναβάλλουμε κάθε φορά τα προγράμματά μας. Υπενθυμίζω ότι το Σαββατοκύριακο, συγκεκριμένα την Κυριακή, έχουμε τη γιορτή για την απελευθέρωση των Ιωαννίνων. Είχαμε προγραμματίσει, λοιπόν, ταξίδι. Φαντάζομαι ότι και πολλοί από εσάς τους Βουλευτές της επαρχίας αλλάζετε και εσείς τα προγράμματά σας.

Καταλαβαίνουμε ότι ο Πρωθυπουργός θέλει να μας μιλήσει αύριο, καταλαβαίνουμε την ανάγκη για την ομιλία επί της ημερησίας διατάξεως, αλλά κάποια στιγμή θα πρέπει να σταματήσουν όλες αυτές οι αλλαγές της τελευταίας στιγμής. Και το λέω για άλλη μια φορά, δεδομένου ότι μου δίνεται αυτή η ευκαιρία μέσω του Βήματος της Ολομέλειας.

Θα ξεκινήσω τη σημερινή μου ομιλία, κατ’ αρχάς, από άλλη μια τροπολογία που έρχεται μέσα στην ημέρα και την οποία θα συζητήσουμε στην Ολομέλεια και αφορά το κομμάτι του Υπουργείου Υγείας, το οποίο νομιμοποιεί πλέον τους διορισμούς για τους μετακλητούς και στο χώρο της υγείας. Θα έχουμε κι άλλους ράπερς, δηλαδή, και συγγενείς και μέσα στο χώρο της υγείας. Δεν μας έφταναν όλα τα άλλα, θα τους έχουμε κι εκεί!

Συνεχίζω, λοιπόν, κάπως ανορθόδοξα και θα καταλάβετε για ποιο λόγο το λέω. Υποστηρίζετε ότι το παράλληλο πρόγραμμα που μας φέρνετε να ψηφίσουμε, θα αντιμετωπίσει τα προβλήματα της ανθρωπιστικής κρίσης. Τουλάχιστον, αυτό έλεγε και ο Πρωθυπουργός προεκλογικά. Αφήστε τους θεσμούς να λένε ό,τι θέλουν, εμείς θα φέρουμε παράλληλο πρόγραμμα και θα αντιμετωπίσουμε την ανθρωπιστική κρίση. Αυτά λέγατε!

Έρχεστε, δηλαδή, να στηρίξετε όλο σας το κοινωνικό πρόσωπο σε αυτό το νομοσχέδιο, το οποίο μάλιστα το είχατε αποσύρει άρον-άρον το Δεκέμβριο. Κάποιες γλώσσες αναφέρουν ότι οι Βρυξέλες ζήτησαν να αποσυρθεί αυτό το νομοσχέδιο. Εσείς το αρνηθήκατε. Τέλος πάντων, δεν θα συνεχίσω άλλο. Προφανώς, μπορεί να είχε κρύο τον Δεκέμβριο και αυτήν τη στιγμή έχει άνοιξη και θέλετε να το φέρετε, για να χαμογελάσουν όλοι οι υπάλληλοι.

Από το σπίτι μου, λοιπόν, και ερχόμενος στη Βουλή μέτρησα μόνο με τα ίδια μου τα μάτια κάποιες δεκάδες αστέγων. Οι άστεγοι, κύριοι, αυξήθηκαν κατά 30% σε σχέση με το 2009. Σύμφωνα με τα στοιχεία του Δήμου Αθηναίων, αξιόπιστων μέσων μαζικής ενημέρωσης και σχετικών οργανισμών, σήμερα η Ελλάδα μετράει περίπου τριάντα χιλιάδες αστέγους. Κοιμούνται σε παγκάκια, σε στοές, στο πεζοδρόμιο, σε αυτοκίνητα, σε εγκαταλελειμμένα σπίτια και εργοστάσια. Περίπου το 90% είναι Έλληνες και το 10% αλλοδαποί, οι οποίοι βρίσκονται στην Ελλάδα για πάνω από 8 χρόνια. Κι όλα αυτά, χωρίς να υπολογίζουμε τους πρόσφυγες και τους εισερχόμενους μετανάστες.

Πάμε στο εκπαιδευτικό, τώρα, επίπεδο των αστέγων, το οποίο είναι αρκετά υψηλό. Το 52% έχει τελειώσει το Γυμνάσιο, ένα 25% το Λύκειο και υπάρχει και ένα 20% το οποίο έχει τελειώσει πανεπιστήμιο ή ΤΕΙ. Οι περισσότεροι ήταν εργαζόμενοι, κυρίως σε τομείς που έχουν πληγεί ανεπανόρθωτα από την κρίση, είτε σε βιοτεχνίες είτε σε εργοστάσια και σε πάρα πολλούς άλλους. Επί της συντριπτικής τους πλειοψηφία είναι στην Αθήνα. Σύμφωνα με την Επιτροπή του ΟΗΕ για τα Ανθρώπινα Δικαιώματα, η Αθήνα βρίσκεται στο τοπ 15 των πόλεων του κόσμου σε ποσοστά αστέγων. Από τις κοντινές πρωτεύουσες μόνο η Βουδαπέστη και η Μόσχα μπορούν να μας ανταγωνιστούν σε αυτή τη λίστα, ενώ άλλες πόλεις μάλιστα είναι η Τζακάρτα στην Ινδονησία, η Βομβάη της Ινδίας, το Μπουένος Άιρες της Αργεντινής, το Σάο Πάολο της Βραζιλίας. Καταθέτω για τα Πρακτικά σχετικές πηγές από τα άρθρα που έχουμε βρει αυτές τις πληροφορίες.

 (Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα να κάνουμε λίγα απλά μαθηματικά. Ας πούμε ότι ο μέσος αριθμός των αστέγων, ο μέσος όρος είναι γύρω στις είκοσι πέντε χιλιάδες. Ένα κονδύλι, δηλαδή, 100 εκατομμυρίων ευρώ στον προϋπολογισμό του έτους θα μπορούσε να αντιστοιχίσει γύρω στις 4.000 ευρώ ετησίως στον κάθε άστεγο. Με αυτόν τον τρόπο τους λύνουμε όχι μόνο το πρόβλημα της στέγης τους, αλλά θα μπορούσαμε να τους βάλουμε να εισέλθουν σε δραστηριότητες επανένταξης, οι οποίες θα αποφέρουν έσοδα και στο κράτος αλλά και στους ίδιους.

Το κόστος του παράλληλου προγράμματος, όπως μας έχετε πει, το κοστολογείτε γύρω στα 100 εκατομμύρια ευρώ. Σύμφωνα με την Αντιπολίτευση είναι μεγαλύτερο απ’ ό,τι μας έχετε πει. Το μεγαλύτερο μέρος του παράλληλου προγράμματος, όπως θα δούμε και στη συνέχεια, αφορά καθαρά κομμάτια του πελατειακού κράτους. Υπάρχουν, βέβαια, και κάποια θετικά σημεία, όπως είναι οι εξάμηνες συμβάσεις και υπάρχουν, βέβαια, και κάτι ψίχουλα, όπως η απαλλαγή στα δημοτικά τέλη, η υγειονομική περίθαλψη σε ευπαθείς ομάδες, καθώς και κάποιες δραστηριότητες ενημέρωσης στους δήμους για τα δικαιώματά τους. Μέχρι εκεί, όμως. Εκεί τελειώνει η μέριμνα η πραγματική για την ουσιαστική ανθρωπιστική κρίση και εκεί ξεκινάει η μέριμνά σας για το πελατειακό κράτος.

Και ξέρετε κάτι; Δεν θα σας πω να το πάρετε πίσω το παράλληλο πρόγραμμα, παρόλο που, αν το παίρνατε πίσω, θα βοηθούσατε την αντιμετώπιση του προβλήματος των αστέγων, που αυτήν τη στιγμή είναι η νούμερο ένα ευπαθής ομάδα στην Ελλάδα. Εφαρμόστε το.

Να σας πω, όμως, που θα μπορούσατε να βρείτε αυτά τα χρήματα; Πέρυσι δώσατε περίπου 580 εκατομμύρια ευρώ στο ασφαλιστικό ταμείο της ΔΕΗ και άλλα 540 εκατομμύρια στο ασφαλιστικό ταμείο του ΟΤΕ. Δηλαδή, αν το κάνουμε μια πρόσθεση, είναι πάνω από 1.100.000.000 ευρώ. Αυτή ήταν η κρατική επιχορήγηση, για να παίρνουν υψηλές συντάξεις τα δικά σας παιδιά των πάλαι ποτέ ισχυρών ΔΕΚΟ.

Αν εξοικονομούσατε ένα 8% από αυτά υπέρ των αστέγων, θα είχατε λύσει μια για πάντα το πρόβλημά τους. Εσείς, οι λεγόμενοι αριστεροί, δεν θέλετε να κόψετε 100 ευρώ από τις συντάξεις των δικών σας παιδιών…

**ΙΩΑΝΝΗΣ ΘΕΩΝΑΣ:** Αυτά που λες δεν στέκουν.

**ΜΑΡΙΟΣ ΓΕΩΡΓΙΑΔΗΣ:** Δεν στέκουν αυτά που λέω; Εντάξει.

**ΙΩΑΝΝΗΣ ΘΕΩΝΑΣ:** Δεν υπάρχουν αυτά!

**ΜΑΡΙΟΣ ΓΕΩΡΓΙΑΔΗΣ:** Δεν υπάρχουν. Δεν πειράζει. Δεν θα κάνουμε διάλογο αυτήν τη στιγμή.

**ΙΩΑΝΝΗΣ ΘΕΩΝΑΣ:** Μία λέξη μόνο. Πολλές φορές και το ταμείο της ΔΕΗ και το ταμείο του ΟΤΕ χρησιμοποιούνταν από το ΙΚΑ, για να πληρωθούν οι συντάξεις…

**ΜΑΡΙΟΣ ΓΕΩΡΓΙΑΔΗΣ:** Εντάξει. Δεν θα κάνουμε συζήτηση αυτήν στη στιγμή.

**ΙΩΑΝΝΗΣ ΘΕΩΝΑΣ:** …ακόμα και των εργοδοτών, του ΟΑΕΕ.

**ΜΑΡΙΟΣ ΓΕΩΡΓΙΑΔΗΣ:** Έχετε μάθει να διακόπτετε όποιον μιλάει και λέει πράγματα που δεν σας αρέσουν.

**ΙΩΑΝΝΗΣ ΘΕΩΝΑΣ:** Πού τα βρήκατε αυτά;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μην κάνετε διάλογο, σας παρακαλώ. Δεν είναι δόκιμο.

**ΜΑΡΙΟΣ ΓΕΩΡΓΙΑΔΗΣ:** Ωραία.

**ΙΩΑΝΝΗΣ ΘΕΩΝΑΣ:** Λέτε ψέματα!

**ΜΑΡΙΟΣ ΓΕΩΡΓΙΑΔΗΣ:** Εσείς δεν θέλετε να κόψετε συντάξεις της ΔΕΗ και θέλετε να πατάτε στους αστέγους, για να έρχεστε στο Κοινοβούλιο! Συνεχίστε να το κάνετε. Πολύ ωραία.

**ΙΩΑΝΝΗΣ ΘΕΩΝΑΣ:** Είναι ψέματα!

**ΜΑΡΙΟΣ ΓΕΩΡΓΙΑΔΗΣ:** Είναι υποκριτική όλο αυτό και είναι και μια στάση την οποία δεν θέλετε να αλλάξετε. Αν υπήρχε συνδικαλιστικό κίνημα των αστέγων για να σας τάξει ψήφους, αυτήν τη στιγμή θα μιλούσαμε διαφορετικά.

**ΙΩΑΝΝΗΣ ΘΕΩΝΑΣ:** Είσαι νέος άνθρωπος. Άσχημα μαθήματα παίρνεις.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ πολύ. Δεν θα πάρω μαθήματα από εσάς που κυβερνάτε τώρα.

(Θόρυβος στην Αίθουσα)

Έχετε μάθει να διακόπτετε. Σας αρέσει αυτό, συνεχίστε. Δεν το κάνετε μόνο σε μένα, το κάνετε σε όσους λένε ό,τι δεν σας αρέσει. Έτσι κι αλλιώς το έχουμε πει: Όποιοι δεν συμφωνούν μαζί σας είναι είτε Χρυσαυγίτες είτε διαπλεκόμενοι. Το αναφέρατε και προηγουμένως.

Τέλος πάντων, αυτή η αναφορά μου είναι απαραίτητη και για εσάς και για όσους ακούν, ώστε να καταλάβουν τι σημαίνει πραγματικά ανθρωπιστική κρίση. Προφανώς, δεν γνωρίζετε αυτήν τη σημασία και γι’ αυτόν τον λόγο έχετε βάλει και μέσα στο νομοσχέδιο μετατάξεις δημοτικών αστυφυλάκων. Το να υπηρετεί, δηλαδή, ένας αστυφύλακας σε ιδρύματα είναι απάνθρωπο. Το να κοιμάται κάποιος στο Μοναστηράκι, σε συνθήκες υπό το μηδέν είναι ανθρώπινο. Αφού εσείς αυτό το θεωρείτε σωστό, συνεχίστε το.

**ΜΕΡΟΠΗ ΤΖΟΥΦΗ:** Το άρθρο αυτό δεν υπάρχει μέσα.

**ΜΑΡΙΟΣ ΓΕΩΡΓΙΑΔΗΣ:** Δεν υπάρχει. Πότε το αλλάξατε;

**ΜΕΡΟΠΗ ΤΖΟΥΦΗ:** Δεν υπάρχει. Αν διαβάσετε, θα το δείτε.

**ΜΑΡΙΟΣ ΓΕΩΡΓΙΑΔΗΣ:** Ας αναφερθούμε τώρα πιο συγκεκριμένα σε ορισμένα σημεία του παράλληλου προγράμματος, για να καταλάβει και ο κόσμος περί τίνος πρόκειται. Συνεχίζετε να έχετε τις εξευτελιστικές αμοιβές εργαζομένων, μέσω του προγράμματος του ΟΑΕΔ. Είναι τόσο χαμηλές που πραγματικά τον άνεργο αυτήν τη στιγμή, περισσότερο τον συμφέρει να παίρνει τα λεφτά του ΟΑΕΔ, από το να μπαίνει, να εντάσσεται και να προσλαμβάνεται σε κάποια επιχείρηση. Δηλαδή, προτιμάτε να επιδοτείτε την ανεργία, παρά την εργασία. Υπάρχει και το σχετικό άρθρο, το 5,1 στο συγκεκριμένο νομοσχέδιο.

Φωνάζετε για το θέμα των μη κυβερνητικών οργανώσεων. Μέσα στο παράλληλο πρόγραμμα, όχι μόνο δεν καταργείτε τις σχέσεις ανομίας μεταξύ κράτους και ΜΚΟ, αλλά ανοίγετε νέο κύκλο διασπάθισης του δημόσιου χρήματος για τους ευνοούμενούς σας. Το καθεστώς της επιχορήγησης μη κυβερνητικών οργανώσεων και η απόφαση χρηματοδότησης, συνεχίζει να εξαρτάται αποκλειστικά από τους εκάστοτε κρατικούς διοικητικούς φορείς, τα υπουργεία δηλαδή, τις περιφέρειες, την πρόνοια κ.λπ..

Και να σας θυμίσω πως γίνεται η απάτη με τις ΜΚΟ. Οι ΜΚΟ εξορισμού δεν διανέμουν κέρδη, γι’ αυτό και λέγονται μη κερδοσκοπικές οργανώσεις. Μπορούν, όμως, να διανέμουν με πλάγιο τρόπο και αυτός είναι γνωστός. Βρίσκουν κάποιον φίλο, κόβουν τιμολόγια για εικονικές υπηρεσίες ή υπερτιμολογούν πραγματικές υπηρεσίες. Έτσι, βγαίνουν από τα ταμεία χρήματα και μπαίνουν στις τσέπες ιδιωτών. Αυτό, φαντάζομαι, το γνωρίζετε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Όχι, δεν το γνωρίζω.

**ΜΑΡΙΟΣ ΓΕΩΡΓΙΑΔΗΣ:** Δεν το γνωρίζετε; Τώρα το μαθαίνετε. Βέβαια, κύριε Παπαδόπουλε, εσείς ποτέ δεν γνωρίζετε. Το μαθαίνετε τώρα. Αν δεν το γνωρίζετε, γιατί το καταγγέλλατε προεκλογικά; Προεκλογικά το καταγγέλλατε αυτό κι εσείς, όταν δεν ήσασταν κυβέρνηση. Και το λέει στο άρθρο 5, αλλά δεν θα το διαβάσω για οικονομία χρόνου.

Να δούμε και κάτι άλλο κρίσιμης σημασίας, που είναι στο άρθρο 10 του παράλληλου προγράμματος. Βλέπουμε ότι περιορίζεται η αυτονομία της τοπικής αυτοδιοίκησης και αυξάνεται ο παρεμβατισμός του κράτους στα εσωτερικά των δήμων. Γράφει ότι: «Εξασφαλίζεται η συμμετοχή της πολιτικής ηγεσίας και της υπηρεσιακής δομής του Υπουργείου». Αυτό σημαίνει περισσότερα ρουσφέτια, περισσότερος αυταρχισμός, ακόμη και στην τοπική αυτοδιοίκηση.

**ΜΕΡΟΠΗ ΤΖΟΥΦΗ:** Το άρθρο 10 αφορά τα ΑΜΕΑ.

**ΜΑΡΙΟΣ ΓΕΩΡΓΙΑΔΗΣ:** Έχετε την τάση να συγκεντρώνετε όλη την εξουσία στα χέρια σας. Για εσάς δεν υπάρχουν ανεξάρτητες αρχές, δεν υπάρχει τοπική αυτοδιοίκηση, δεν υπάρχουν αρμόδιοι φορείς. Υπάρχουν μόνο κρατιστές ολιγάρχες, της απόλυτης εμπιστοσύνης του μονάρχη Πρωθυπουργού. Γι’ αυτό άλλωστε σας αρέσει να κάνετε επισκέψεις στο Ιράν και θαυμάζετε τον τρόπο λειτουργίας του περσικού καθεστώτος και προφανώς, αντιγράφετε και ιδέες από αυτά.

**ΜΕΡΟΠΗ ΤΖΟΥΦΗ:** Κάνετε λάθος πάντως στα άρθρα.

**ΜΑΡΙΟΣ ΓΕΩΡΓΙΑΔΗΣ:** Ας προχωρήσουμε στο άρθρο 11.

Ακόμη και απλά ζητήματα, στα οποία πιστεύουμε ότι μπορεί να φέρνετε αλλαγή, πηγαίνουν από το κακό στο χειρότερο. Συνεχίζουν να υπάρχουν παράνομοι και παραβάτες, οι οποίοι είναι διορισμένοι στο δημόσιο και θα αναφέρω το εξής: Για να τεθεί κάποιος σε αργία, πρέπει να τελεσιδικήσει για πλημμέλημα ή να εκδοθεί καταδικαστική απόφαση πρωτοβάθμιου δικαστηρίου για κακούργημα.

Δηλαδή, αν υπάρχει καταδικαστική απόφαση πρωτοβάθμιου δικαστηρίου για πλημμέλημα, συνεχίζει να εργάζεται. Μπαίνει σε αργία, κοινώς διαθεσιμότητα, και πληρώνεται με το 50% του μισθού του. Έχουμε, δηλαδή, αμετάκλητα παραπεμφθέντες σε κακούργημα, τους οποίους πληρώνουμε.

Ο ιδιωτικός υπάλληλος αυτήν τη στιγμή, αν μας παρακολουθεί, αν δεν έχει σπάσει την τηλεόρασή του, θεωρεί τουλάχιστον εξωφρενική την πτυχή αυτού του νομοσχεδίου. Γιατί; Διότι στον ιδιωτικό τομέα μόνο με την υπόνοια ότι μπορεί να παρανομήσεις, έχεις οδηγηθεί στην έξοδο με συνοπτικές διαδικασίες.

Θέλετε να φτιάξετε ένα κράτος το οποίο και θα φαίνεται και θα είναι «Κόζα Νόστρα». Αυτήν τη στιγμή η χώρα μας «αιμορραγεί» και όχι λόγω των μειώσεων σε μισθούς και συντάξεις. «Αιμορραγεί» πρώτιστα επειδή …

**ΓΕΩΡΓΙΟΣ ΤΣΟΓΚΑΣ:** Θα πρέπει να ντρέπεσαι. Να το πάρεις πίσω.

**ΜΑΡΙΟΣ ΓΕΩΡΓΙΑΔΗΣ:** Θα πρέπει να ντρέπεστε εσείς, όχι εγώ. Εσείς κυβερνάτε και έχετε φέρει όλον αυτόν τον καιρό τη χώρα μας στο αδιέξοδο.

(Θόρυβος στην Αίθουσα)

**ΜΑΥΡΟΥΔΗΣ ΒΟΡΙΔΗΣ:** Γιατί δεν παρεμβαίνετε, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Διότι απαντάει ο κ. Γεωργιάδης και ανοίγει διάλογο.

**ΜΑΥΡΟΥΔΗΣ ΒΟΡΙΔΗΣ:** O κ. Γεωργιάδης έχει διακοπεί δεκαπέντε φορές.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, αλλά οφείλει να μην απαντάει, να προχωράει τον λόγο του.

**ΜΑΥΡΟΥΔΗΣ ΒΟΡΙΔΗΣ:** Εκείνο που με τιμάει είναι, όταν μιλάει ο ομιλητής, να τον ακούει η Αίθουσα.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ πολύ, κύριε Βορίδη. Να είστε καλά.

(Θόρυβος στην Αίθουσα)

**ΓΕΩΡΓΙΟΣ ΤΣΟΓΚΑΣ:** … (δεν ακούστηκε)

**ΜΑΡΙΟΣ ΓΕΩΡΓΙΑΔΗΣ:** Εσείς δεν έχετε πει «Κόζα Νόστρα» ποτέ. Μόνο εμείς τα λέμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου ):** Κύριε Γεωργιάδη, μην απαντάτε.

**ΜΑΡΙΟΣ ΓΕΩΡΓΙΑΔΗΣ:** Όταν ήσασταν αντιπολίτευση, δεν λέγατε τίποτα. Εμείς, όταν τα λέμε, σας ενοχλούν.

**ΜΑΥΡΟΥΔΗΣ ΒΟΡΙΔΗΣ:** Εδώ δεν είναι γήπεδο!

**ΜΑΡΙΟΣ ΓΕΩΡΓΙΑΔΗΣ:** Μπορώ να συνεχίσω;

**ΠΡΟΕΔΡΕΥΟΥΣΑ (Αναστασία Χριστοδουλοπούλουλ):** Μην παρεμβαίνετε όλοι. Νομίζω ότι μπορώ να διευθύνω τη συζήτηση.

Kύριε Γεωργιάδη, μην απαντάτε σ’ όλες τις διακοπές. Συνεχίστε.

**ΜΑΡΙΟΣ ΓΕΩΡΓΙΑΔΗΣ:** Προφανώς ενοχλούν αυτά που λέω.

Όπως σας έλεγα, το κράτος μας «αιμορραγεί», πρώτιστα διότι αδυνατεί να παράγει πρωτογενές χρήμα. Ο ιδιωτικός τομέας βρίσκεται για άλλη μία φορά στο στόχαστρο και καλείται να επωμιστεί το βάρος που δεν του αναλογεί. Πρέπει ο ιδιωτικός τομέας να πληρώσει σχεδόν ισάριθμους συνταξιούχους, αλλά και ένα τεράστιο ποσό κρατικών δαπανών και οικονομικά μη ενεργών πολιτών.

Με άλλα λόγια, «δεν βγαίνει», κυρίες και κύριοι. Ένας υγιής ιδιώτης επαγγελματίας που δραστηριοποιείται αυτήν τη στιγμή στην Ελλάδα, θα πρέπει να γραφτεί στο βιβλίο Γκίνες για ρεκόρ αντοχής και αισιοδοξίας. Αν λάβουμε υπ’ όψιν την υπερφορολόγηση από το πρώτο ευρώ, τις υψηλές ασφαλιστικές εισφορές, τα έκτακτα χαράτσια, τους εκφοβιστικούς ελέγχους του τοπικού εφόρου, την τεράστια γραφειοκρατία και το εχθρικό κλίμα στις δημόσιες υπηρεσίες, η Ελλάδα αυτήν τη στιγμή είναι εντελώς ακατάλληλος χώρος για ανάπτυξη της ιδιωτικής πρωτοβουλίας. Τι σημαίνει αυτό; Συνεχής ύφεση, φοροδοτική ανεπάρκεια, διαρκής μιζέρια και βύθιση στην εσωστρέφεια.

Οι προτάσεις μας για τη μείωση της ανεργίας είναι καθαρές. Θα αναφέρω τους χαμηλούς και ενιαίους φορολογικούς συντελεστές, τις φορολογικές πιστώσεις στις νέες καινοτόμες επιχειρήσεις, τη μείωση του μη μισθολογικού κόστους για τους νέους επαγγελματίες. Εμείς προτείνουμε τη μηχανογράφηση και την τεχνολογική ανάπτυξη στο φάσμα της κρατικής μηχανής. Εσείς δεν το θέλετε αυτό, γιατί προφανώς θέλετε να υπάρχουν περισσότεροι δημόσιοι υπάλληλοι και περισσότερες θέσεις για να διορίσετε.

Κλείνοντας, θέλω να τονίσω το εξής: Ο ιδεολογικός χώρος του κέντρου, τον οποίον πρεσβεύουμε, ανέκαθεν υποστήριζε τη συναίνεση. Εμείς δεν είμαστε οπαδοί του ακραίου αρνητισμού και της πόλωσης. Για να υπάρξει, όμως, συναίνεση, πρέπει να σταματήσετε να συμπεριφέρεστε μ’ αυτόν τον τρόπο.

Ο προεκλογικός σας δημοκρατικός λόγος ήταν μόνο προσχηματικός. Τώρα έχετε κλείσει τα αυτιά σας σ’ όλες τις προτάσεις της Αντιπολίτευσης και, όπως ανέφερα και πριν, βλέπετε μόνο ακροδεξιούς και φασίστες που εναντιώνονται στις δικές σας μεγάλες δημοκρατικές αποφάσεις.

Μπορεί τα στελέχη της Ένωσης Κεντρώων να είναι νέα στον δημόσιο βίο και χωρίς κομματικό παρελθόν. Είναι, όμως, βαθύτατα πολιτικοποιημένα, κυρίες και κύριοι, και ξέρουν τι ακριβώς ζητούν για μία κυβέρνηση σωτηρίας για τη χώρα.

Πρέπει να κόψουμε το πελατειακό κράτος, πρέπει να κόψουμε τις αργομισθίες, τις υπέρογκες και υπεράριθμες ανά άτομο συντάξεις, τις υπερβολικές αποδοχές όλων των αιρετών και γενικότερα τη νοοτροπία που, άνευ εικονικής ευμάρειας, επικρατεί αυτήν τη στιγμή. Πλέον πρέπει να παράγουμε έργο και να μην επιβαρύνουμε άλλο τον ιδιωτικό τομέα. Οφείλουμε να κάνουμε την Ελλάδα μία σύγχρονη χώρα, ελκυστική για επενδύσεις τόσο από τους εγχώριους, όσο και από εξωχώριους –εάν είναι σωστή αυτή η λέξη- επενδυτικούς παράγοντες.

Θα ήθελα να κλείσω με κάτι που διάβασα και μου άρεσε: «Ο πλούτος δεν εξαρτάται από το χρήμα, αλλά από τα αγαθά».

Δηλαδή, αγαπητοί κύριοι, ο πλούτος για μια χώρα δεν είναι το διαθέσιμο χρήμα της αλλά οι εργαζόμενοι και οι υπηρεσίες της. Τελείωσαν τα ψέματα. Χωρίς ιδιωτική επιχειρηματικότητα, χωρίς προώθηση της καινοτομίας, χωρίς βιομηχανία, χωρίς πρωτογενή παραγωγή οδηγούμαστε στον γκρεμό. Και όπως φαίνεται, εσείς είστε έτοιμοι και μας σπρώχνετε κιόλας.

Επιφυλασσόμεθα για άλλη μια φορά, γιατί δεν ξέρουμε και τι τροπολογίες θα έρθουν μέχρι το τέλος της ημέρας και θα τοποθετηθούμε επί των άρθρων όταν έρθει η σχετική ψηφοφορία.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τελείωσε ο κύκλος των ειδικών αγορητών. Και τώρα κανονικά έπρεπε να πάρει τον λόγο ο Υπουργός Υγείας.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Θα μπορούσα να έχω τον λόγο, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έγινε μια πρόταση, κύριε Υπουργέ, να μεσολαβήσουν οι Βουλευτές. Έτσι και αλλιώς η πρόταση που υπάρχει είναι κάθε πέντε Βουλευτές να μιλάει ένας Υπουργός.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Δεν θέλω να μιλήσω. Θα ήθελα να καταθέσω μια νομοτεχνική βελτίωση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν μιλάω σε εσάς, κύριε Τσιρώνη. Μιλάω για τον Υπουργό Υγείας.

**ΜΑΥΡΟΥΔΗΣ ΒΟΡΙΔΗΣ:** Θέλει να μιλήσει ο κύριος Υπουργός; Έχει ζητήσει τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, έχει ζητήσει τον λόγο να μιλήσει σε αυτήν τη φάση.

Παρά ταύτα, επειδή μετά λέει θα ζητήσουν τον λόγο οι Κοινοβουλευτικοί Εκπρόσωποι, οπότε θα πάρουν τη θέση των Βουλευτών, ζητάμε όλοι μια ρύθμιση.

**ΙΩΑΝΝΗΣ ΒΡΟΥΤΣΗΣ:** Ναι και οι κοινοβουλευτικοί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Άρα, κύριε Υπουργέ, μπορείτε να περιμένετε; Θα μιλήσετε και για τις τροπολογίες;

**ΑΝΔΡΕΑΣ ΞΑΝΘΟΣ (Υπουργός Υγείας):** Ναι, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Άρα θα ξεκινήσω με τον κατάλογο των ομιλητών, θα φωνάξω πέντε Βουλευτές και θα ακολουθήσει ο Υπουργός Υγείας. Μετά θα μιλήσουν Κοινοβουλευτικοί Εκπρόσωποι –όχι όλοι, δύο έστω- ώστε μετά πάλι να μιλήσουν κάποιοι Βουλευτές.

Ο κ. Τσιρώνης έχει ζητήσει τον λόγο για ένα λεπτό, για μια νομοτεχνική βελτίωση.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Στο άρθρο 78 του σχεδίου νόμου για την παράταση των οικοδομικών αδειών, συμπληρώνω τη φράση «ως και των αδειών δόμησης που εκδόθηκαν σύμφωνα με τις διατάξεις του ν.4030/2011».

(Στο σημείο αυτό ο Αναπληρωτής Υπουργός Περιβάλλοντος και Ενέργειας, κ. Ιωάννης Τσιρώνης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 174)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Γεωργία Γεννιά. Έχετε εννιά λεπτά. Θα μιλήσετε και επί της αρχής και επί των άρθρων.

**ΝΙΚΟΛΑΟΣ ΣΥΡΜΑΛΕΝΙΟΣ:** Κυρία Πρόεδρε, δεν έχουμε κατάσταση ομιλητών ακόμα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Να πω και τους επόμενους; Ο κ. Κωνσταντίνος Βλάσης, ο κ. Χρήστος Χατζησάββας, ο κ. Οδυσσέας Κωνσταντινόπουλος και η κ. Διαμάντω Μανωλάκου είναι οι πρώτοι πέντε.

Έχετε τον λόγο, κυρία Γεννιά.

**ΓΕΩΡΓΙΑ ΓΕΝΝΙΑ:** Κυρία Πρόεδρε, κυρίες και κύριοι συνάδελφοι, σήμερα η Κυβέρνηση αρχίζει το χτίσιμο του κράτους πρόνοιας το οποίο διέλυσαν οι νεοφιλελεύθερες πολιτικές της περιόδου 2009-2014.

Φέρνουμε προς ψήφιση στο Κοινοβούλιο μία από τις βασικές προγραμματικές μας δεσμεύσεις: τον κοινωνικό κορμό του παράλληλου προγράμματος.

Δεσμευτήκαμε ότι σε αυτούς τους χαλεπούς καιρούς θα αναλάβουμε μεν την ευθύνη να υλοποιήσουμε μια δύσκολη συμφωνία, που δεν μας εκφράζει, αλλά παράλληλα να προωθήσουμε μέτρα που θα αποτελούν πυλώνες στήριξης για τους αδύναμους.

Παρά τις απεγνωσμένες προσπάθειες της Αντιπολίτευσης να μπλοκάρει το νομοσχέδιο αυτό με διάφορα επικοινωνιακά τερτίπια και λασπολογία, σήμερα θα καταστεί νόμος του κράτους και θα δώσει λύσεις για δεκάδες χιλιάδες συνανθρώπους μας που έχουν ανάγκη.

Επομένως, προκαλεί αρνητική εντύπωση και απορία η συστηματική και επίμονη αντίδραση Βουλευτών της Αντιπολίτευσης να μην θέλουν να στηρίξουν μέτρα που πραγματικά συμβάλλουν στη στήριξη των συμπολιτών μας που έχουν πληγεί τα μέγιστα.

Είναι μέτρα που θα βοηθήσουν τους συνανθρώπους μας που υποφέρουν από τη λαίλαπα της αναποτελεσματικής και της φιλελεύθερης πολιτικής των προηγούμενων κυβερνήσεων της Νέας Δημοκρατίας και του ΠΑΣΟΚ, από τη συστηματική αδιαφορία σας να ενσκήψετε πάνω στα ζωτικά προβλήματα των οικονομικά αδύναμων, των λαϊκών στρωμάτων από τη μονομερή συνεργασία σας με τη διαπλοκή, με τους έχοντες και τους κατέχοντες.

Σήμερα, λοιπόν, έχουμε την ευκαιρία να συμπράξουμε όλοι μαζί. Ναι, συνάδελφοι, οφείλετε και εσείς να το στηρίξετε, ώστε να πραγματοποιήσουμε αυτό που πριν ενάμισι χρόνο φάνταζε μακρινό: Να υπάρχει καθολική, υγειονομική κάλυψη για όλους τους πολίτες, ακόμα και για τους ανασφάλιστους, για όλες τις ευπαθείς ομάδες. Να προωθηθούν ρυθμίσεις για την ενίσχυση της δημόσιας περίθαλψης και την αναδιοργάνωση του συστήματος υγείας, την ενίσχυση της παιδείας και της εργασίας.

Θέλω να σταθώ σε μερικά σημεία και να εξάρω την σπουδαιότητα των διατάξεων κατ’ αρχήν για την κάλυψη των ανασφάλιστων συνανθρώπων μας. Στις ομάδες που θα καλυφθούν συμπεριλαμβάνονται έγκυοι, παιδιά, χρόνια πάσχοντες, ασθενείς και τοξικοεξαρτημένοι. Στοχεύουμε και διασφαλίζουμε την πλήρη και ελεύθερη πρόσβαση δυόμισι εκατομμυρίων ανθρώπων. Δυόμισι εκατομμύρια ζωές, κυρίες και κύριοι Βουλευτές, τις οποίες η συγκυβέρνηση Νέας Δημοκρατίας-ΠΑΣΟΚ επέλεγε να μη βλέπει, να μην μεριμνά, να περιφρονεί και να καταδικάζει σε φυσική εξόντωση. Προσφέρει σε όλους πρόσβαση στις δημόσιες δομές υγείας, στην πλήρη διαγνωστική, φαρμακευτική και νοσηλευτική κάλυψη βάσει του ΑΜΚΑ.

Αναγνωρίζει ότι για να συμβεί αυτό απαραίτητη προϋπόθεση είναι η ενίσχυση του συστήματος υγείας με πόρους. Ρυθμίζεται ευθύς αμέσως η κάλυψη του εθνικού συστήματος δημόσιας υγείας με ανθρώπινο δυναμικό. Προβλέπεται η διαδικασία για τη διευκόλυνση των προσλήψεων και κίνητρα για τη στελέχωση των νοσοκομείων και των κέντρων υγείας, των άγονων περιοχών της χώρας.

Δίνονται κίνητρα με τη μορφή επιδοτήσεων από τις περιφέρειες και τους δήμους σε είδος και σε χρήματα στους γιατρούς που κάνουν το αγροτικό τους, ώστε να καλυφθούν οι κενές θέσεις της περιφέρειάς τους. Αίρονται τα εμπόδια εκδήλωσης ενδιαφέροντος για την κάλυψη θέσεων στα νοσοκομεία για τους ειδικευόμενους. Θα διευκολύνεται δε η στελέχωση των αγροτικών ιατρείων από γιατρούς που έχουν νοσοκομειακή εμπειρία.

Ρυθμίζονται οι εφημερίες των γιατρών και του επιστημονικού προσωπικού, για να γίνονται με μεγαλύτερη ασφάλεια οι εφημερίες των νοσοκομείων και αναδιοργανώνονται τα υπηρεσιακά και πειθαρχικά συμβούλια γιατρών ΕΣΥ για την ταχύτερη διερεύνηση και διεκπεραίωση των υποθέσεων αμέλειας και διαφθοράς.

Σημαντική ρύθμιση είναι αυτή της λίστας χειρουργείου. Η ημερομηνία της επέμβασης του κάθε ασθενούς παύει να αποτελεί αντικείμενο συναλλαγής με τον εκάστοτε θεράποντα γιατρό. Για πρώτη φορά συνεπώς θεσπίζονται διατάξεις που έχουν στόχο την ίση, διαφανή, έγκαιρη, ασφαλή και χωρίς συναλλαγή εξυπηρέτηση των ασθενών. Η ζωή του ασθενούς περνά σε πρώτο πλάνο.

Θέλουμε και φτιάχνουμε ένα σύστημα πιο φιλικό σε όλους τους πολίτες. Θέλουμε και νομοθετούμε για την πάταξη της διαφθοράς και της δοσοληψίας σε όλους τους τομείς και ιδίως στον νευραλγικό τομέα της υγείας.

Πλην των όσων ρυθμίζονται στον τομέα της υγείας, σημαντικές παρεμβάσεις σημειώνονται και σε άλλους νευραλγικούς τομείς, όπως αυτόν της παιδείας και της εργασίας, της προστασίας των ανέργων.

Ρυθμίζονται θέματα που άπτονται της ενισχυτικής διδασκαλίας στα σχολεία. Υπάρχουν ρυθμίσεις που προωθούν τα ζητήματα της ειδικής αγωγής και εκπαίδευσης, ενισχύεται ο θεσμός της διά βίου μάθησης.

Καταθέτουμε σήμερα μέτρα για την καταπολέμηση της ανεργίας και της άμβλυνσης των οικονομικών αποτελεσμάτων της οικονομικής ύφεσης, όπως η σύσταση και λειτουργία μηχανισμού διάγνωσης των αναγκών της αγοράς εργασίας με την σύμπραξη του Εθνικού Ινστιτούτου Εργασίας και Ανθρωπίνου Δυναμικού και τη δημιουργία σχετικού δικτύου, ώστε να υπάρχει καλύτερη διασύνδεση της προσφοράς και της ζήτησης.

Επιλύονται τα προβλήματα; Όχι. Το γνωρίζουμε. Όμως όλα αυτά είναι μέτρα που ανακουφίζουν τους συμπολίτες μας. Όλη αυτή είναι μια νομοθετική πρωτοβουλία η οποία εμπεριέχει ρυθμίσεις που είναι πέρα των συμφωνιών με τους δανειστές και προωθεί παρεμβάσεις που έχουν ένα αδιαμφισβήτητο θετικό κοινωνικό πρόσημο και λειτουργούν αντισταθμιστικά στις επιβαρύνσεις της συμφωνίας.

Αναγνωρίζουμε ότι τα μέτρα λιτότητας και οι δημοσιονομικοί περιορισμοί παραμένουν. Ωστόσο δηλούται η βούληση και η ξεκάθαρη θέση της Κυβέρνησης να θέσει τα όρια των θυσιών του ελληνικού λαού. Είναι παρεμβάσεις με σαφέστατο πολιτικό στίγμα, που είναι η καθολική κάλυψη και η αντιμετώπιση της φτώχειας, μια παρέμβαση που αντιπαλεύει το νεοφιλελεύθερο σχέδιο της προηγούμενης κυβέρνησης, που προέβλεπε τη διαρκή συρρίκνωση της δημόσιας περίθαλψης και του κοινωνικού κράτους.

Αυτός είναι επί της ουσίας ο λόγος που οι πολίτες επέλεξαν τον ΣΥΡΙΖΑ να διαχειριστεί αυτό το δύσκολο πρόγραμμα των δανειστών, γιατί αναγνωρίζουν τόσο την πρόθεση όσο και τις πολιτικές παρεμβάσεις που θα προστατεύουν το λαό, γιατί ξέρουν ότι, στο μέτρο του εφικτού, θα προσπαθήσουμε να αμβλύνουμε τις δυσκολίες που αναπόφευκτα υπάρχουν.

Κύριοι συνάδελφοι, για όλους αυτούς τους λόγους είμαι ευτυχής που σήμερα ψηφίζεται αυτό το νομοσχέδιο και υπερψηφίζω τόσο επί της αρχής όσο και επί των άρθρων.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Βλάσης.

**ΚΩΝΣΤΑΝΤΙΝΟΣ ΒΛΑΣΗΣ:** Κυρία Πρόεδρε, κυρίες και κύριοι συνάδελφοι, υπό άλλες συνθήκες η Βουλή, αλλά και ολόκληρη η ελληνική κοινωνία, θα έπρεπε αυτές τις ώρες να πανηγυρίζει, γιατί έφτασε επιτέλους η στιγμή να ψηφιστεί το περιβόητο παράλληλο πρόγραμμα του ΣΥΡΙΖΑ, αυτή η νομοθετική τομή που θα προσφέρει ανακούφιση στους Έλληνες από τη μέγγενη των μνημονιακών δεσμεύσεων.

Δυστυχώς, όμως, εγώ δεν βλέπω πουθενά εκδηλώσεις χαράς και χαμόγελα αισιοδοξίας. Αντ’ αυτών, βλέπω γύρω μου μία Ελλάδα κομμένη στα δύο, μία χώρα καθολικώς διαμαρτυρόμενη, μία χώρα, με το σύνολο των κοινωνικών της τάξεων, στους δρόμους να αντιδρά γιατί βάλλεται από παντού.

Η εξήγηση για όλα αυτά είναι απλούστατη και όπως συνήθως συμβαίνει η λαϊκή σοφία την περιγράφει με γλαφυρότητα: Το ψέμα έχει κοντά ποδάρια. Για πολλοστή φορά από τότε που αναλάβατε την εξουσία καταρρέουν οι προεκλογικές σας δεσμεύσεις, με τις οποίες υφαρπάξατε πριν λίγους μήνες την ψήφο του ελληνικού λαού.

Τότε που εμείς λέγαμε «δεν τάζουμε τίποτα», εσείς μιλάγατε για παράλληλο πρόγραμμα. Το παράλληλο πρόγραμμα ήταν το βασικό σας όπλο που θα λειτουργούσε ως αντίβαρο στη σκληρότητα των μνημονιακών μέτρων και θα επιβεβαίωνε τη σταθερή θέση του κ. Τσίπρα περί πραξικοπήματος των εταίρων.

Σήμερα αποδεικνύεται πως το παράλληλο πρόγραμμα δεν είναι τίποτα περισσότερο από ένα ακόμα επικοινωνιακό τέχνασμα, προερχόμενο από το απύθμενο οπλοστάσιο του λαϊκισμού σας. Μόνο που πλέον ο κόσμος σάς έμαθε και καταλαβαίνει ότι αυτό που εσείς βαφτίζετε τομή και λύση δεν είναι τίποτα περισσότερο από ένα μπάλωμα, δεν είναι τίποτα περισσότερο από την ασπιρίνη που δίνουμε σε έναν βαριά άρρωστο.

Και μιας και χρησιμοποίησα μια προσομοίωση που άπτεται και του επαγγέλματός μου ως γιατρού και του τομέα γενικά της υγείας, ας εμβαθύνω λίγο περισσότερο σε μερικά από τα σχετικά άρθρα του νομοσχεδίου.

Υπερηφανεύεστε για το άρθρο 33 και την υγειονομική κάλυψη των ανασφάλιστων και ευάλωτων κοινωνικά ομάδων, η οποία, αποδεδειγμένα, είχε ήδη διασφαλιστεί από τη Νέα Δημοκρατία με τις δυο σχετικές υπουργικές αποφάσεις.

Εκτός αν ως τομή στο συγκεκριμένο ζήτημα ορίζετε την παράγραφο 2. Φυσικά και η υγεία είναι ένα αγαθό το οποίο πρέπει να περιφρουρηθεί χωρίς κοινωνικούς αποκλεισμούς. Όμως να έχετε στο μυαλό σας ότι οι υποπεριπτώσεις της παραγράφου 2 μπορεί να λειτουργήσουν ως κερκόπορτα για κάποιους που θα θελήσουν να εκμεταλλευτούν τη φιλόξενη και ανθρώπινη πλευρά της Ελλάδας και των Ελλήνων.

Και ας μην ξεχνάμε ότι σε όλη τη διάρκεια της διακυβέρνησής μας δεν υπήρχε ούτε ένας, Έλληνας ή μη, νόμιμα πολίτης αυτής της χώρας που δεν είχε δωρεάν περίθαλψη. Και αυτήν τη στιγμή, το μόνο που πετυχαίνετε είναι όσοι παράνομα βρίσκονται εδώ ή παράνομα θα βρεθούν, να έχουν τη δυνατότητα να εξετάζονται, να χειρουργούνται με τα πάντα δωρεάν. Και βέβαια, στις περιοχές που γειτονεύουν με χώρες όπως η Αλβανία, τα Σκόπια και λοιπά να είστε σίγουροι ότι θα έρχονται να γεννάνε οι κυρίες εδώ δωρεάν, να χειρουργούνται εδώ δωρεάν και όλοι εμείς, η μεσαία τάξη, θα πληρώνουμε αυτόν τον λογαριασμό.

Και όσο βέβαια για την οικονομική επιβάρυνση που θα δημιουργηθεί…

**ΣΠΥΡΙΔΩΝΑΣ ΛΑΠΠΑΣ:** Αυτή είναι η άποψη του γιατρού…

**ΚΩΝΣΤΑΝΤΙΝΟΣ ΒΛΑΣΗΣ:** …ξέρετε κι εσείς ότι δεν πρόκειται για 100 εκατομμύρια ευρώ μόνο, είναι πολύ μεγαλύτερη.

**ΙΩΑΝΝΗΣ ΒΡΟΥΤΣΗΣ:** Δηλαδή όλα δωρεάν και οι Έλληνες τίποτα;

**ΜΕΡΟΠΗ ΤΖΟΥΦΗ:** Μη μιλάτε γι’ αυτά. Έχετε υλοποιήσει τέτοια στο παρελθόν.

**ΣΠΥΡΙΔΩΝΑΣ ΛΑΠΠΑΣ:** Συγχαρητήρια!

**ΚΩΝΣΤΑΝΤΙΝΟΣ ΒΛΑΣΗΣ:** Θα πληρώνει όλος ο κόσμος. Θα πληρώνουμε για όσους θέλετε να έρχονται εδώ παράνομα.

**ΣΠΥΡΙΔΩΝΑΣ ΛΑΠΠΑΣ:** Αυτό λέει η επιστήμη σας, γιατρέ;

**ΚΩΝΣΤΑΝΤΙΝΟΣ ΒΛΑΣΗΣ:** Αυτό λέει.

**ΣΠΥΡΙΔΩΝΑΣ ΛΑΠΠΑΣ:** Αυτό λέει;

**ΚΩΝΣΤΑΝΤΙΝΟΣ ΒΛΑΣΗΣ:** Αυτό λέει, ναι. Γιατί ως γιατρός έχω δώσει δείγματα γραφής κι έχω κολλήσει πολύ περισσότερα ένσημα από πολλούς από εσάς που βρίσκεστε εδώ μέσα.

Και φυσικά τον λογαριασμό θα τον πληρώσουν για άλλη μια φορά οι ασφαλισμένοι. Αυτοί που εσείς τους χαϊδεύετε τα αυτιά και θα έρθετε στο τέλος να τους δώσετε τον λογαριασμό.

Υποσχόσασταν, επίσης, αύξηση της χρηματοδότησης στα νοσοκομεία και την ενίσχυση της πρωτοβάθμιας φροντίδας υγείας. Να σας θυμίσω βέβαια ότι η χρηματοδότηση των νοσοκομείων μειώθηκε κατά 260 εκατομμύρια. Ενώ οι ληξιπρόθεσμες…

(Θόρυβος από την πτέρυγα του ΣΥΡΙΖΑ)

Εσείς είσαστε ένα χρόνο Κυβέρνηση. Μην το ξεχνάτε.

**ΧΡΗΣΤΟΣ ΑΝΤΩΝΙΟΥ:** Εσείς ήσασταν σαράντα χρόνια.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ.

**ΚΩΝΣΤΑΝΤΙΝΟΣ ΒΛΑΣΗΣ:** Δεν είστε αντιπολίτευση πλέον. Μην τα μπερδεύετε τα πράγματα. Εσείς φτιάξατε τον προϋπολογισμό και κάνατε μειώσεις.

Επίσης, τα αναλώσιμα αλλά και κάποιες ομάδες φαρμάκων αποτελούν πλέον είδος προς εξαφάνιση.

Όσο για την πρωτοβάθμια φροντίδα υγείας, αν θεωρείτε πως το πρόβλημα υποστελέχωσης θα λυθεί με τα κίνητρα, όπως αυτά του άρθρου 43, μάλλον πλανάστε. Μεταφέροντας τις ευθύνες σας στους ΟΤΑ και στα νομικά πρόσωπα δημοσίου δικαίου, που καλούνται να πάρουν υπό τη σκέπη τους τους ιατρούς των άγονων περιοχών προσφέροντάς τους σίτιση και στέγη, δεν λύνετε το πρόβλημα.

Την ίδια μεταφορά ευθυνών επιχειρείτε και με την τροπολογία για την κάλυψη των εκτάκτων λειτουργικών αναγκών των δημοσίων δομών υγείας από τους ΟΤΑ. Η τροπολογία αυτή αποτελεί μια άμεση παραδοχή της αποτυχίας σας.

Αδυνατείτε να παρέχετε στα νοσοκομεία τα βασικά για να λειτουργήσουν και καλείτε τους δήμους να πληρώσουν τον λογαριασμό για γάζες, πετρέλαιο και όλα τα απαραίτητα. Και όλα αυτά από κονδύλια που είναι προϋπολογισμένα να καλύψουν άλλες βασικές ανάγκες των τοπικών κοινωνιών. Και αυτά θα τα βρείτε μπροστά σας.

Δεν μου κάνουν εντύπωση όλα αυτά. Έτσι λειτουργείτε εδώ και έναν χρόνο κι δεν περίμενα να αλλάξετε τώρα. Κρύβεστε πίσω από το δάχτυλό σας, μεταφέρετε τις ευθύνες στους άλλους και παρ’ όλο που πλέον βλέπετε την αγανάκτηση του κόσμου, εσείς επιμένετε να αντιμετωπίζετε τους πολίτες σαν ιθαγενείς, προσφέροντάς τους καθρεφτάκια για να τους κατευνάσετε.

**ΙΩΑΝΝΗΣ ΘΕΩΝΑΣ**: Εξ ιδίων κρίνετε.

**ΚΩΝΣΤΑΝΤΙΝΟΣ ΒΛΑΣΗΣ:** Διότι μόνο ως τέτοια αντιμετώπιση μπορώ να δεχθώ και το άρθρο 58 για τη λίστα χειρουργείου, όταν εκατοντάδες ζωές συνανθρώπων μας έχουν χαθεί άδικα λόγω έλλειψης κλινών στις μονάδες εντατικής θεραπείας.

**ΧΡΗΣΤΟΣ ΑΝΤΩΝΙΟΥ:** Ποιος μίλησε για… (δεν ακούστηκε).

**ΚΩΝΣΤΑΝΤΙΝΟΣ ΒΛΑΣΗΣ:** Άραγε στο τέλος του 2014 υπήρχαν αυτά τα προβλήματα ή μόλις αυτόν τον χρόνο τα δημιουργήσατε όλα;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ησυχία, σας παρακαλώ!

**ΚΩΝΣΤΑΝΤΙΝΟΣ ΒΛΑΣΗΣ:** Απολογηθείτε στον κόσμο που πεθαίνει, που είναι διασωληνωμένος στα νοσοκομεία και περιμένει ένα κρεβάτι εντατικής θεραπείας, γιατί εσείς κλείσατε εξήντα κρεβάτια.

**ΜΕΡΟΠΗ ΤΖΟΥΦΗ:** Τα οποία τα εξασφάλισες εσύ;

**ΧΡΗΣΤΟΣ ΑΝΤΩΝΙΟΥ:** Τόσοι γιατροί έφυγαν από το σύστημα. Δεν ντρέπεσαι;

**ΜΕΡΟΠΗ ΤΖΟΥΦΗ:** Ντροπή σου. Υπάρχουν επίσημα στοιχεία ότι η θνησιμότητα από τη γρίπη το 2013 ήταν η μεγαλύτερη στην Ευρώπη, καταγεγραμμένα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Τζούφη, σας παρακαλώ. Δεν θα κάνουμε διάλογο εδώ.

**ΚΩΝΣΤΑΝΤΙΝΟΣ ΒΛΑΣΗΣ:** Κυρία Πρόεδρε, σας παρακαλώ.

**ΙΩΑΝΝΗΣ ΒΡΟΥΤΣΗΣ:** Κυρία Πρόεδρε, θα ήθελα τον λόγο επί της διαδικασίας μόλις τελειώσει ο ομιλητής.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Προσπαθώ να επιβάλω την τάξη. Κύριε συνάδελφε, μην απαντάτε, συνεχίστε.

**ΚΩΝΣΤΑΝΤΙΝΟΣ ΒΛΑΣΗΣ:** Θα μπορούσα να απαριθμήσω πολλές περιπτώσεις επικοινωνιακών τρικ του νομοσχεδίου αυτού σε όλους τους τομείς.

Ευαγγελίζεστε την αντισταθμιστική εκπαίδευση με το άρθρο 26 ενώ βρισκόμαστε στα μέσα του Φεβρουαρίου και υπάρχουν χιλιάδες πραγματικά κενά που δεν επιτρέπουν την ορθή λειτουργία των σχολείων. Ξέρετε οι καλές προθέσεις μπορούν να αναγνωριστούν ως τέτοιες, μόνο όταν έχουν ως βάση ένα ρεαλιστικό πλαίσιο. Σε οποιαδήποτε άλλη εκδοχή αποτελούν, στην καλύτερη περίπτωση, ευχολόγιο και, στη χειρότερη, εμπαιγμό.

Η Νέα Δημοκρατία, λοιπόν, ως δύναμη ευθύνης, σαφώς δεν μπορεί επί της αρχής να συμφωνήσει με το παρόν σχέδιο νόμου. Όχι γιατί κάνουμε στείρα αντιπολίτευση. Στο κάτω κάτω όπου συμφωνούμε, θα πούμε «ναι», κάτι που εσείς δεν το κάνατε ποτέ δυόμισι χρόνια, όταν σηκώνατε το λάβαρο της επανάστασης και τώρα τα βλέπετε όλα μπροστά σας στις τοπικές κοινωνίες, που ντρέπεστε να κυκλοφορήσετε. Είμαστε διατεθειμένοι να συναινέσουμε με κάτι που είναι αναγκαίο και σωστό. Το έχουμε αποδείξει άλλωστε αυτό.

Δεν μπορούμε όμως να στηρίξουμε ένα παράλληλο πρόγραμμα που κατέληξε να είναι ευθεία εξαπάτηση. Δεν μπορούμε να γίνουμε συνεργοί της συγκυβέρνησης ΣΥΡΙΖΑ – ΑΝΕΛ στην προσπάθειά της να πουλήσει κοινωνική πολιτική και ευαισθησία, χωρίς ουσιαστικό αντίκρισμα, στους ταλαιπωρημένους Έλληνες.

Τους αξίζει κάτι καλύτερο. Τους αξίζει κάτι περισσότερο. Περιμένουν από εμάς συνέπεια λόγων και πράξεων. Προσμένουν από εμάς να ξεκινήσουμε ένα άλμα πιο γρήγορο από τη φθορά, που θα οδηγήσει σε ένα καλύτερο αύριο. Και δυστυχώς, εσείς έχετε αποτύχει σε όλα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΒΡΟΥΤΣΗΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε, κύριε Βρούτση;

**ΙΩΑΝΝΗΣ ΒΡΟΥΤΣΗΣ:** Θα είμαι πολύ σύντομος.

Κυρία Πρόεδρε, απευθύνομαι σε εσάς με την ιδιότητα του Προέδρου που αυτήν τη στιγμή διευθύνει τη συζήτηση. Μέχρι στιγμής, εκτός από την Κυβέρνηση, έχουν τοποθετηθεί ο κ. Οικονόμου ως Εισηγητής της Νέας Δημοκρατίας, ο κ. Βλάσης εκ μέρους της Νέας Δημοκρατίας και –ας μου επιτρέψει- ο κ. Γεωργιάδης από την Ένωση Κεντρώων.

Η εικόνα να διακόπτονται οι ομιλητές από τους Βουλευτές του ΣΥΡΙΖΑ είναι απαράδεκτη. Δεν τιμάει ούτε το Κοινοβούλιο ούτε τις δημοκρατικές διαδικασίες.

(Θόρυβος από την πτέρυγα του ΣΥΡΙΖΑ)

Κι εμένα διακόπτουν τώρα. Αντέχετε τη δημοκρατία;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Βρούτση, όμως δεν είναι πρωτοφανές. Αυτό συμβαίνει.

**ΙΩΑΝΝΗΣ ΒΡΟΥΤΣΗΣ:** Παρακαλώ, κυρία Πρόεδρε, να επιβάλετε την τάξη. Εδώ είναι Κοινοβούλιο και δεν είναι κομματική οργάνωση του ΣΥΡΙΖΑ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πιστεύω ότι η παρέμβασή σας ήταν σωστή και θα ληφθεί υπ’ όψιν.

Ο κ. Χατζησάββας έχει τον λόγο.

**ΕΛΕΝΗ ΖΑΡΟΥΛΙΑ:** Να πείτε και το κόμμα, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Να το πει ο ίδιος. Δεν λέω για κανέναν το κόμμα.

**ΧΡΗΣΤΟΣ ΧΑΤΖΗΣΑΒΒΑΣ:** Από τη Χρυσή Αυγή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ωραία. Ικανοποιηθήκατε.

**ΧΡΗΣΤΟΣ ΧΑΤΖΗΣΑΒΒΑΣ:** Στο παράλληλο πρόγραμμα της Κυβέρνησης ΣΥΡΙΖΑ και Ανεξαρτήτων Ελλήνων είδαμε πριν από τα Χριστούγεννα με ποιο τρόπο λειτουργεί γενικότερα η Κυβέρνηση και η Βουλή. Είδαμε τη Νέα Δημοκρατία, το ΠΑΣΟΚ και το Ποτάμι να αποχωρούν, καταγγέλλοντας ότι δεν έχουν κοστολογηθεί τα μέτρα και ότι δεν θα γίνουν δεκτά από τους δανειστές. Οι Υπουργοί είπαν ότι θα το περάσουν κόντρα σε όσα ειπώθηκαν από αυτούς που αποχωρούσαν και τελικά, μετά από μία-δύο μέρες το απέσυραν.

Μπορεί να άργησε να λάβει το email με τις εντολές η Κυβέρνηση, δεν ξέρω η Νέα Δημοκρατία μπορεί να έχει υπάλληλο ο οποίος να ασχολείται μόνο με αυτό, να ανανεώνει συνέχεια τα εισερχόμενα, μην τυχόν και αργήσει να εκτελέσει τις εντολές που έρχονται.

Δεν είναι το ζήτημα, βέβαια, το τι υπάρχει στο παράλληλο πρόγραμμα πλέον ή το τι αφαιρέθηκε. Το θέμα είναι το τι δεν σκεφτήκατε ποτέ να εντάξετε σε αυτά τα προγράμματά σας.

Παράλληλο πρόγραμμα το ονομάσατε. Για να γίνει κατανοητό στον κόσμο που μας ακούει, γιατί έχει αυτόν τον βαρύγδουπο τίτλο, είναι, υποτίθεται, ισοδύναμα παροχών στα μέτρα που έχουν έρθει από τα μνημόνια. Δηλαδή, με αυτό το πρόγραμμα οι αδύναμες κοινωνικές ομάδες θα δουν κάποιο ουσιαστικό όφελος. Θα δούμε, όμως, τι όφελος θα δουν. Θα είναι όπως τα προηγούμενα, τα φιλολαϊκά, με τις δόσεις που τις πήρατε πίσω, που αυξήθηκαν οι συντελεστές;

Υπάρχουν –λέει- κάτι παροχές τώρα σε κιλοβατώρες ρεύματος. Είναι τόσο αυστηρά τα κριτήρια, που θα μπορούν να ενταχθούν σε αυτό το μέτρο κυρίως αυτοί που δεν έχουν πλέον σπίτι. Αυτοί που έχουν σπίτι, δεν θα το χρησιμοποιήσουν το ρεύμα για φωταγώγηση ή μόνο για μαγείρεμα, θα το χρησιμοποιήσουν σε θερμάστρες, για θέρμανση γενικότερα. Γιατί αν πληρούν τα κριτήρια εννοείται ότι δεν θα έχουν πετρέλαιο ή οτιδήποτε άλλο για να κάψουν. Θα τους παρασύρετε ουσιαστικά να ξεπεράσουν αυτές τις κιλοβατώρες, γιατί δεν φτάνουν ούτε για ζήτω για τη θέρμανση, μέσα στο τετράμηνο που λέει το εκκαθαριστικό και θα δημιουργήσουν εκ νέου χρέη.

Μιας και ανέφερα, όμως, αυτούς που δεν έχουν σπίτια, άστεγους τους λένε, σε τι θα επωφεληθούν ακριβώς από την επιδότηση ενοικίου; Εικοσιπέντε με τριάντα χιλιάδες άστεγοι στην Αττική, που δεν έχουν ενοίκιο, γιατί δεν έχουν σπίτι, ζουν στους δρόμους, ζουν στα πεζοδρόμια, πώς θα ωφεληθούν από την επιδότηση ενοικίου; Δεν έχουν ενοίκιο. Δεν έχουν σπίτι. Αυτοί που έχουν ανάγκη για επιδότηση ενοικίου είναι πάρα πολλοί σε σχέση με αυτούς που θα πάρουν τελικά την επιδότηση και είναι μόνο για εννιά μήνες.

Πρόβλεψη υπάρχει και για επιλεγμένους δημόσιους λειτουργούς που καταδικάστηκαν πρωτόδικα, αλλά θα μπορούν να πάρουν το 50% του μισθού τους, μέχρι να τελεσιδικήσει η υπόθεση. Πολύ ωραία! Οι Βουλευτές της Χρυσής Αυγής, όμως, δεν έχουν δικαστεί ακόμη ούτε πρωτόδικα. Πολλοί από εμάς δεν έχουν καν δικογραφίες. Εκτός εάν κάποιος εδώ ξέρει κάτι, ότι υπάρχουν δικογραφίες και για τους υπόλοιπους. Δεν μας το έχουν ανακοινώσει ακόμα.

Παρ’ όλα αυτά, όμως, οι Υπουργοί κ.κ. Πολάκης, Ξανθός, Μουζάλας, η κ. Χριστοδουλοπούλου παλαιότερα κι άλλοι απίθανοι, δεν απαντούσαν σε ερωτήσεις μας, με την πρόφαση ότι εμπλεκόμαστε σε δίκη για εγκληματική οργάνωση. Ξέρετε, δεν είναι ότι αρνείστε να απαντήσετε σε μένα που είμαι Βουλευτής Κιλκίς της Χρυσής Αυγής ή στους υπόλοιπους συναγωνιστές Βουλευτές. Αρνείστε σε εκατοντάδες χιλιάδες ψηφοφόρους μας, για θέματα τα οποία αφορούν αυτούς και τα θέτουμε εμείς στον κοινοβουλευτικό έλεγχο.

Δεν αρνείστε τη χρηματοδότηση στη Χρυσή Αυγή. Αρνείστε τρόφιμα, φάρμακα, σχολικά είδη, σε χιλιάδες συνανθρώπους μας. Γιατί εκεί πήγαινε η χρηματοδότηση της Χρυσής Αυγής.

Και αυτό που θα έπρεπε να σας πονάει περισσότερο ως αριστερούς, εσάς τους αντικαθεστωτικούς αριστερούς, είναι ότι μεθοδικά και σταθερά καταστρέψατε κάθε μέτρο αντίδρασης του λαού, σε άριστη συνεργασία φυσικά με τον Λαφαζάνη και την ομάδα του, στην πρώτη σύνοδο της διακυβέρνησής σας. Παίξατε πάρα πολύ καλά –άριστα θα έλεγα- τον καλό και κακό αστυνομικό. Ο ένας ήθελε να τα περάσει, ο άλλος δεν ήθελε. Τελικά τα περάσατε όλα.

Τους ψηφοφόρους σας του Ιανουαρίου, που αντιδρούσαν και ήθελαν έξοδο από τα μνημόνια και σας πίστεψαν, τους φέρατε στο σημείο τον Σεπτέμβριο να μην πάνε καν να ψηφίσουν. Στοχεύσατε και πετύχατε να αντικαταστήσετε τους ψηφοφόρους του «όχι» με τους ψηφοφόρους του «ναι», οι οποίοι ακολουθούν την κυβερνητική δυναμική του εκάστοτε κόμματος μόνο και μόνο επειδή βγαίνει Κυβέρνηση.

Ξεσκίσατε και αποδομήσατε εντελώς τον θεσμό του δημοψηφίσματος και κάνατε να φαντάζει γελοία όποια πρόταση για όποιο θέμα θέσει κάποιος στο μέλλον για δημοψήφισμα. Θέλατε να βγει «ναι» στο δημοψήφισμα. Σας υποσχέθηκαν οι συγγραφείς του σεναρίου της κρίσης ότι θα βγει «ναι», αλλά ο λαός σάς το χάλασε και βγήκε «όχι». Ίσως αυτά που καταγγέλλατε παλαιότερα, ότι στα δημοψηφίσματα ψήφιζαν και τα δέντρα, θα έπρεπε να τα κάνετε και εσείς, για να μην αναγκάζεστε μετά να προβαίνετε σε αυτές τις γελοιότητες τού να αλλάζετε το αποτέλεσμα της κάλπης.

Παράλληλο πρόγραμμα ΣΥΡΙΖΑ-Ανεξάρτητων Ελλήνων. Θα ήταν ίσως πιο εύστοχο να λέγατε παράλληλη πραγματικότητα ή και εικονική πραγματικότητα καλύτερα. Σε αυτήν την εικονική σας πραγματικότητα, λοιπόν, ισοδύναμα έλαβαν μόνο υψηλόβαθμα στελέχη δημοσίων υπηρεσιών, με αυξήσεις και βολέματα, ενώ οι χαμηλόβαθμοι και οι ένστολοι σφαγιάζονται μισθολογικά. Κάποιες λίγες απολυμένες καθαρίστριες από το δημόσιο και η ΕΡΤ έλαβαν ισοδύναμα, ενώ εκατοντάδες χιλιάδες ιδιωτικοί υπάλληλοι και καθαρίστριες πάλι είναι στην ανεργία.

Οι ελεύθεροι επαγγελματίες και οι αγρότες πεινάνε και δέχονται τη χαριστική βολή από το τρίτο μνημόνιο.

Σε αυτήν την εικονική σας πραγματικότητα έχετε και κάποια πράγματα δωρεάν, σπίτια δωρεάν, ρεύμα δωρεάν, ιατροφαρμακευτική περίθαλψη δωρεάν, σίτιση δωρεάν, ύδρευση δωρεάν, ίντερνετ δωρεάν. Όμως αυτά τα ισοδύναμα τα απολαμβάνουν μόνο οι αλλοδαποί.

Την ίδια ώρα όλα αυτά δεν είναι δεδομένες παροχές όχι μόνο στους άνεργους Έλληνες, αλλά ακόμα και σε αυτούς που εργάζονται. Τους κόβουν τη ΔΕΗ, τους κόβουν το νερό, τους κόβουν τα τηλέφωνα, είναι πεινασμένα τα παιδιά τους στα σχολεία. Αυτή είναι η παράλληλη πραγματικότητά σας!

Για τις ΜΚΟ τώρα. Τους δίνετε -τους καλείτε ουσιαστικά να συμμετέχουν κιόλας- λίστες τιμολογημένων δράσεων οι οποίες πολλές φορές δεν έχουν καμμία σχέση με ανθρωπιστικά κίνητρα. Οι εθελοντές είναι καλά αμειβόμενοι. Πηγαίνουν και δουλεύουν στην Ιδωμένη με επτά ευρώ την ώρα επί δώδεκα ώρες. Το μεροκάματό τους είναι ογδόντα τέσσερα ευρώ.

Ακούν οι Δήμαρχοι για ΜΚΟ στις περιοχές εκείνες και ανατριχιάζουν γιατί το ζουν στο πετσί τους. Δεν μπορούν να κάνουν τίποτα. Αυτές καθορίζουν με ποιο τρόπο λειτουργεί εκεί η περιοχή. Ούτε αυτούς βέβαια τους λυπόμαστε, γιατί τους λέγαμε πως θα γίνει έτσι, αλλά αυτοί πίστεψαν ότι θα πέσουν λεφτά εκεί και ότι οι Δήμοι τους θα γίνουν Παρίσι ή δεν ξέρω τι νόμιζαν.

Ολόκληρα ξενοδοχεία νοικιάζονται στο Πολύκαστρο από τις ΜΚΟ όχι όμως για τους πρόσφυγες, αλλά για τους ίδιους. Τεράστιοι λογαριασμοί σε ταβέρνες και εστιατόρια, όχι όμως για να φάνε οι πρόσφυγες, αλλά για να φάνε οι ίδιοι. Οικόπεδα γύρω από τα hotspots χρυσοπληρώνονται για τα επόμενα δέκα χρόνια. Αυτοί ξέρουν ότι μάλλον δεν θα λυθεί το πρόβλημα των προσφύγων στα επόμενα δέκα χρόνια. Στις πλάτες των μεταναστών γίνονται γερές δουλειές με τζίρους και αμοιβές.

Και σήμερα περνάτε το παράλληλο πρόγραμμα. Θα το αισθανθεί άραγε κάποιος Έλληνας; Θα γίνει η ζωή κάποιας ελληνικής οικογένειας καλύτερη;

Κλείνοντας, δεν μπορώ να μην εκφράσω και την ανησυχία μου για τις διεθνείς εξελίξεις που έχουν σχέση και με εμάς. Η Τουρκία τώρα είναι στριμωγμένη, ψάχνει ένα θύμα να δαγκώσει. Οι Σκοπιανοί έχουν φέρει στρατεύματα στα σύνορά μας για να διαχειριστούν -υποτίθεται- τις προσφυγικές ροές. Οι Βούλγαροι έχουν φέρει στρατεύματα στα σύνορά μας για να διαχειριστούν και αυτοί τις προσφυγικές ροές.

Οι μοναδικοί που δεν έχουν στρατό στα σύνορά μας είμαστε εμείς οι Έλληνες. Έχουν αποστρατικοποιήσει όλες τις περιοχές. Στο Κιλκίς της μίας μεραρχίας, της μίας ταξιαρχίας και των άλλων δέκα στρατοπέδων έχει μείνει να λειτουργεί ενάμισι στρατόπεδο και το ένα είναι πολυεθνικό. Είναι δηλαδή σαν να μην υπάρχει και ίσως να είναι και χειρότερα που υπάρχει. Οι μοναδικές οργανωμένες ομάδες, μεγάλου αριθμού ανθρώπων, στα σύνορά μας είναι οι μουσουλμάνοι των hotspots, κανένας άλλος.

Μην μας λέτε τώρα όμως για δικλείδες ασφαλείας, για νατοϊκές δυνάμεις όπως στο Αιγαίο ή οπουδήποτε αλλού. Τα ίδια λέγονταν στην Κύπρο για ασκήσεις και πρωταπριλιάτικα ψέματα. Πολύ φοβάμαι ότι οι καιροί που ζούμε, δυστυχώς είναι παρόμοιοι με τις τελευταίες μέρες της πτώσης της Κωνσταντινούπολης και της άλωσής της.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, μιλάμε σήμερα για το παράλληλο πρόγραμμα και νομίζω ότι πρέπει να αρχίσουμε τη συζήτηση από τον «διαμεσολαβητή υγείας». Θα ψηφίσετε σε λίγο ότι ορίζονται από τον Υπουργό Υγείας πρόσωπα εγνωσμένου κύρους ως διαμεσολαβητές. Είναι πραγματικά παράλληλο το πρόγραμμα, είναι διορισμός, όπως καταλαβαίνετε, παράλληλος για φίλους και οτιδήποτε άλλο! Νομίζω ότι αυτό τα λέει όλα.

Κύριε Ξανθέ, θα καταθέσω, σήμερα στη Βουλή, την ομιλία σας στις 5 Φεβρουαρίου 2014. Είναι μνημείο υποκρισίας, ψεμάτων, το τι λέγατε τότε ως αρμόδιος εισηγητής και τι λέτε σήμερα.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά την προαναφερθείσα ομιλία, η οποία βρίσκεται στο αρχείο του Τμήματος Στενογραφίας και Πρακτικών της Βουλής)

Αξίζει, αγαπητοί συνάδελφοι, να διαβάσετε την ομιλία του σημερινού Υπουργού και τότε εισηγητή του ΣΥΡΙΖΑ.

Δεύτερον, θα θυμάστε, επειδή ήσασταν εισηγητής, κύριε Υπουργέ -μην αφήνετε, τουλάχιστον, αυτό να το πάρει η Νέα Δημοκρατία-, ότι μετά από δικές σας και δικές μου παραινέσεις μπήκε μέσα στην πρωτοβάθμια περίθαλψη «για τους ανασφάλιστους». Το θυμάστε, κύριε Υπουργέ;

Καταθέτω το ΦΕΚ για την πρωτοβάθμια περίθαλψη.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Στενογραφίας και Πρακτικών της Βουλής)

**ΑΝΔΡΕΑΣ ΞΑΝΘΟΣ (Υπουργός Υγείας):** Μπήκε η λέξη, κύριε συνάδελφε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Ξανθέ, τώρα που είστε Υπουργός θα μπορείτε να το υλοποιήσετε. Εάν κάποιος δεν το έκανε -και κακώς δεν το έκανε- είστε εδώ και έναν χρόνο Υπουργός, για να το υλοποιήσετε. Άρα, μην ζητάτε από τους προηγούμενους. Οι προηγούμενοι κρίθηκαν. Εσείς το υλοποιήσατε αυτό που βρήκατε έτοιμο εδώ και έναν χρόνο;

Κυρίες και κύριοι συνάδελφοι, η εισηγήτριά μας μίλησε για όλα τα θέματα του παράλληλου προγράμματος. Όμως, λόγω της αρμοδιότητάς μου και μετά από συζήτηση στην Κοινοβουλευτική Ομάδα, θα μου επιτρέψετε να μιλήσω για το άρθρο 23. Εδώ η Κυβέρνηση έχει άρχοντα των καναλιών, άρχοντα του διαδικτύου, τώρα έχει και άρχοντα των σκουπιδιών, τον κ. Τσιρώνη, ο οποίος έφυγε μόλις πριν από λίγο.

Τι λέει το άρθρο 23; Εδώ είναι συμφέροντα, χρήματα και πρέπει να δούμε τι ακριβώς συμβαίνει και τι θα ψηφίσετε.

(Θόρυβος στην Αίθουσα)

Ακούστε λίγο, κάντε υπομονή.

Λέει ότι η παράγραφος 11 του άρθρου 17 του ν.4071/2012 όπως ισχύει καταργείται. Ξέρετε τι συμβαίνει; Μιλάει για τα ΣΔΙΤ, κυρίες και κύριοι.

Ακούστε, λοιπόν. Τα απορρίμματα, ένα πολύ μεγάλο ζήτημα για τις τοπικές κοινωνίες, αφορούν χρήματα κυρίως των πολιτών και πρέπει όλες αυτές οι συμβάσεις να είναι, κύριε Υπουργέ, προς όφελος των δημοτών. Η Κυβέρνηση έχει τη δυνατότητα να παρεμβαίνει σε οποιαδήποτε διαδικασία, για να είναι προς όφελος των πολιτών. Και αυτό πρέπει να κάνετε.

Κάνετε αυτό με αυτόν τον νόμο; Όχι. Παίζετε σκληρά με συμφέροντα. Πολύ σκληρά, όπως παίζετε με τα κανάλια.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Τα συμφέροντα…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Με σκληρά συμφέροντα και θα σας πω.

Τα ίδια ψέματα λέει και ο κ. Σταθάκης. Γιατί είναι θέματα χρημάτων από το ΕΣΠΑ. Τι έλεγε ο κ. Σταθάκης; Έλεγε, «τα έχουμε κλείσει όλα τα θέματα από το προηγούμενο πρόγραμμα» μέχρι που βγήκε η αρμόδια επίτροπος και είπε «έχουμε συμφωνήσει με τον κ. Σταθάκη ότι 1 δισεκατομμύριο ευρώ θα το πάμε από το Πρόγραμμα Δημοσίων Επενδύσεων».

Πείτε μου, κύριε Υπουργέ: Ξέρετε πόσο είναι το Πρόγραμμα Δημοσίων Επενδύσεων στη χώρα; Είναι 700 εκατομμύρια. Πού θα βρείτε 1 δισεκατομμύριο σε δύο χρόνια να το δώσετε, για να υλοποιηθούν και να ολοκληρωθούν τα έργα; Άρα, σημαίνει ότι θα στείλετε 2 δισεκατομμύρια πίσω.

Χαίρομαι που ήλθε ο Υπουργός κ. Σκουρλέτης. Δεν είναι εδώ ο αρμόδιος Υπουργός στον οποίο θέλω να απευθυνθώ, αλλά παρευρίσκεται ο Υπουργός κ. Σκουρλέτης στο Υπουργείο του οποίου συμμετέχει ο κ. Τσιρώνης.

Σας καταθέτω, λοιπόν, κύριε Σκουρλέτη, έγγραφο από 3 Νοεμβρίου 2015 της αρμόδιας Ευρωπαϊκής Επιτροπής, της Γενικής Διεύθυνσης Περιφερειακής και Αστικής Πολιτικής –το έχει στείλει στον κ. Τσιρώνη, κύριε Υπουργέ, θα το καταθέσω και ελπίζω να το δείτε- το οποίο λέει για τα απορρίμματα ότι η παρούσα επιστολή, κύριε Τσιρώνη, αποτελεί συνέχεια των συζητήσεων που είχε μαζί σας η Επίτροπος κ. Κρέτσου.

Λέει, επίσης: «Όπως αντιλαμβάνεστε, ένας αριθμός σχεδίων ΣΔΙΤ για τη διαχείριση στερεών αποβλήτων έχει ωριμάσει, οι περιβαλλοντικοί όροι έχουν εγκριθεί και όπως έχουμε πει, αποτελεί ευθύνη της Κυβέρνησης να προχωρήσει». Λέει για διάφορα ΣΔΙΤ της Πελοποννήσου και της Αττικής. Επίσης, λέει: «Ο κίνδυνος μιας κρίσης αποβλήτων είναι υψηλός και είναι επείγουσα ανάγκη μία τέτοια συμφωνία να ολοκληρωθεί μέχρι το τέλους του χρόνου».

 Καταθέτω το κείμενο στα αγγλικά και στα ελληνικά και λέω ότι πρέπει να τα γνωρίζετε αυτά, διότι έχετε ευθύνη.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ως Κυβέρνηση μπορείτε να πάρετε οποιαδήποτε απόφαση και τη σέβομαι. Τι θα κάνετε εσείς με αυτήν τη διαδικασία;

Για να είμαστε απόλυτα ειλικρινείς, πρώτον, αλλάζετε τους κανόνες στα ΣΔΙΤ -μία καινοτομία της χώρας που είχε ξεκινήσει από τη δική μας κυβέρνηση- κι αυτό σημαίνει ότι κάθε επιχειρηματίας δεν θα σας εμπιστεύεται από εδώ και πέρα, για να μπει στις Συμπράξεις Δημόσιου και Ιδιωτικού Τομέα, γιατί αλλάζετε τους όρους.

Ως προς τις εταιρείες. Οι εταιρείες δεν χάνουν τίποτα, απολύτως τίποτα, όπως έγινε και με την υποθαλάσσια. Θα πάρουν τα λεφτά τους πίσω. Και οι εταιρείες που είναι μέσα θα πάρουν τα λεφτά τους πίσω και αυτοί που τους κλείνετε το μάτι, ο κ. Τσιρώνης, θα μπουν σε νέες διαδικασίες.

Καταθέτω, κύριε Σκουρλέτη, για να το ξέρετε, τις αποφάσεις του Ελεγκτικού Συνεδρίου. Δηλαδή, και οι εταιρείες που υπάρχουν τώρα θα πάρουν τα λεφτά τους και θα προσπαθήσετε σε κάποιους να δώσετε το έργο.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επειδή είναι οικολόγος εναλλακτικός ο κ. Τσιρώνης του καταθέτω την ετήσια έκθεση της WWF που μιλάει για τα ΣΔΙΤ εάν είναι σωστά και αν είναι περιβαλλοντικά, γιατί είναι και οι περιβαλλοντικοί όροι μέσα στον σχεδιασμό.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ή δεν γνωρίζετε τα ψέματα ή πια όταν σας λέμε ότι λέτε ψέματα δεν έχει καμμία αξία. Ο Υπουργός κ. Σταθάκης -και θα σας το καταθέσω- έχει υπογράψει την εκχώρηση -και έχει αναρτηθεί στο διαδίκτυο- για τα ΣΔΙΤ, την ίδια που έχω υπογράψει εγώ για τα ΣΔΙΤ πριν από έναν χρόνο.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, ξέρετε τι σημαίνει περιβάλλον και ξέρετε τι σημαίνει πρόστιμα που τώρα από εδώ και πέρα –ο κ. Σκουρλέτης νομίζω ότι το ξέρει- θα τα πληρώνουν όχι από το Πρόγραμμα Δημοσίων Επενδύσεων, όχι από το ΕΣΠΑ, αλλά οι πολίτες; Θα σας πω ένα χαρακτηριστικό παράδειγμα στον Δήμο Γορτυνίας. Ο Δήμος Γορτυνίας θα πληρώσει πρόστιμα από το Ευρωπαϊκό Δικαστήριο 280.000 ευρώ το εξάμηνο, σύνολο 560.000 ευρώ τον χρόνο, όταν η επιχορήγησή του είναι 2.000.000 ευρώ. Αυτό τι σημαίνει; Σημαίνει ότι αυτό θα μετακυλιστεί στους δημότες.

Άρα, κύριε Σκουρλέτη, εμείς δεν πρόκειται να το ψηφίσουμε, αλλά σας ρωτάμε: Εσείς συμφωνείτε με αυτές τις προϋποθέσεις; Συμφωνείτε και πιστεύετε ότι ο κ. Τσιρώνης παίζει ή δεν παίζει με συμφέροντα; Θα πληρώνουν ή όχι οι δημότες παραπάνω χρήματα; Και στην ερώτηση «αν η σύμβαση αυτή των ΣΔΙΤ δεν είναι καλή, τι γίνεται;» θα πω ότι έχετε υποχρέωση να την αλλάξετε προς όφελος των πολιτών κι όχι να κλείνετε τα μάτια σε συμφέροντα.

Ολοκληρώνω, κυρίες και κύριοι συνάδελφοι, με ένα τρίτο θέμα. Τα ΣΔΙΤ, αγαπητοί συνάδελφοι, έχουν και αναπτυξιακό ρόλο. Από τη διαχείριση των απορριμμάτων σε όλη την Ελλάδα -αλλά δεν σας ενδιαφέρει, όπως δεν σας ενδιαφέρει ούτε το Ελληνικό ούτε καμία άλλη μεγάλη επένδυση- θα έρθουν τουλάχιστον άμεσες και έμμεσες θέσεις εργασίας, πάνω από είκοσι χιλιάδες.

Όμως, κύριοι συνάδελφοι, η απόφασή σας…

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** …(δεν ακούστηκε)

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θα αποφέρουν, ναι. Θα αποφέρουν πάνω από είκοσι χιλιάδες θέσεις εργασίας.

Κύριοι συνάδελφοι, αποφασίστε και εσείς ως Βουλευτές, αλλά και ως Υπουργοί, πώς θέλετε να προχωρήσει η χώρα. Εσείς αναλαμβάνετε την ευθύνη και οι πολίτες σάς κρίνουν.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ -ΔΗΜΑΡ)

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και έξι συνοδοί εκπαιδευτικοί από το 15ο και το 17ο Δημοτικό Σχολείο Πάτρας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Μανωλάκου για εννέα λεπτά.

**ΔΙΑΜΑΝΤΩ ΜΑΝΩΛΑΚΟΥ:** Το νομοσχέδιο με τα μέτρα επιτάχυνσης του κυβερνητικού έργου αποτελεί βίο παράλληλο με τα αντιλαϊκά άγρια μέτρα σας, που ματώνουν τον λαό. Δεν ξεγελάτε κανέναν. Εξασφαλίζει η πολιτική σας κέρδη κι ενισχύσεις δισεκατομμυρίων ευρώ από τα λεφτά του λαού για τους επιχειρηματικούς ομίλους και περισσότερη φτώχεια κι εξαθλίωση για την εργατική τάξη και τα λαϊκά στρώματα.

Εξάλλου, δεν θα μπορούσε να είναι διαφορετικά αφού είσαστε δέσμιοι των ιμπεριαλιστικών οργανισμών και ενώσεων που εκμεταλλεύονται και ληστεύουν τον πλούτο που παράγει ο εργαζόμενος. Και αυτό αποτυπώνεται σε μεγάλο βαθμό και στο τρίτο μνημόνιο που όλοι μαζί, τα φιλοευρωκοινοτικά κόμματα, ψηφίσατε και ας παριστάνετε ότι δεν ξέρετε τίποτα για την αιτία χειροτέρευσης της ζωής του λαού που κάθε μέρα ματώνει.

Με περισσή υποκρισία δείχνετε ενδιαφέρον για τους εξαθλιωμένους όταν η πολιτική αυτή κάθε μέρα δημιουργεί νέες και ακόμη περισσότερες εξαθλιωμένες λαϊκές μάζες. Στήνετε φιέστες με ντεκόρ περιοχές που μαστίζονται από φτώχεια και ανεργία την οποία οξύνει η κυβερνητική πολιτική σας, όπως το Πέραμα. Προσπαθείτε να δείχνετε φιλολαϊκό προφίλ υποσχόμενοι δρόμους και γεύματα στα σχολεία, ενώ την τροπολογία μας την έχετε απορρίψει για τρίτη φορά.

Την ίδια ώρα στο Πέραμα η ναυπηγοεπισκευαστική ζώνη αιμορραγεί και η ανεργία είναι στα ύψη. Προχωρήσατε στην πλήρη ιδιωτικοποίηση του Λιμανιού του Πειραιά και συνεχίζετε. Κι όμως, τα γεύματα στα σχολεία θα έπρεπε να είναι δεδομένα. Φυσικά τα προπαγανδίζετε, όταν είναι να υλοποιήσετε ένα νέο πακέτο σκληρών αντιλαϊκών μέτρων, όπως ασφαλιστικό, φορολογικό, μνημόνιο με Τουρκία για συνεκμετάλλευση λιμανιών του Αιγαίου και ολοκληρωτική καταστροφή της ζώνης. Ωστόσο, στο Πέραμα δεν έχουν δει ούτε τα υποσχόμενα «ψίχουλα», εκτός εάν περιμένετε να τα ξαναεγκαινιάσετε.

Πολλοί είναι και αυτοί που βρίσκονται σε κινητοποιήσεις, όχι μόνο για το ασφαλιστικό που εξοντώνει ό,τι έχει απομείνει στην κοινωνική ασφάλιση, αλλά και για εκείνους τους εργαζόμενους που ενώ δουλεύουν δεν πληρώνονται. Αλήθεια, αυτούς τους ανθρώπους δεν τους οδηγείτε στα συσσίτια; Πώς ζουν; Αναρωτηθήκατε;

Οι οκτακόσιοι σαράντα εργαζόμενοι στις κοινωνικές δομές άμεσης αντιμετώπισης της φτώχειας παραμένουν απλήρωτοι για περισσότερους από πέντε μήνες. Με τι μισθούς; Πείνας, 635 ευρώ, και μέσα από τις δουλεμπορικές ΜΚΟ. Δουλεύουν στα κοινωνικά ιατρεία, στα κοινωνικά παντοπωλεία, σε δομές που εξυπηρετούν κόσμο που ζει σε συνθήκες πείνας και εξαθλίωσης και θα έπρεπε να έχουν μόνιμη και σταθερή δουλειά με πλήρη μισθολογικά και ασφαλιστικά δικαιώματα και όχι να στερούνται ακόμα και τον μισθό της φτώχειας.

Όμως και οι εργαζόμενοι στα Κέντρα Δημιουργικής Απασχόλησης Παιδιών και ατόμων με αναπηρία παραμένουν απλήρωτοι για πέντε με δέκα μήνες. Μάλιστα, όπως λένε σε ανακοίνωση του πανελλήνιου συλλόγου τους, «βάζουν πλάτη» επειδή στηρίζουν παιδιά και τα βάζουν πάνω από τον αγώνα τους για αξιοπρεπή διαβίωση. Όμως, όπως επισημαίνουν, αυτό δεν πρέπει σε καμμία περίπτωση να παρερμηνευτεί ως αδυναμία ή ως χαλαρότητα.

Καταθέτω στα Πρακτικά την ανακοίνωσή τους για να δείτε ποιες είναι οι ανάγκες και τι ψίχουλα κοροϊδίας δίνετε! Κι αν τα δίνετε!

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, η μεγαλύτερη κοροϊδία είναι με τις τροπολογίες τις οποίες διαφημίζετε με θράσος. Λέτε ότι η τροπολογία 209/29 αποτελεί παροχή προς τους ΟΤΑ. Αφορά την κάλυψη έκτακτων λειτουργικών αναγκών των δημόσιων δομών υγείας από τους ΟΤΑ Α΄ και Β΄ βαθμού. Σας ζητάμε, λοιπόν, να αποσύρετε αυτήν την τροπολογία!

Είναι ολοφάνερος ο στόχος για περικοπή δαπανών ως και την πλήρη εξάλειψή τους από τον κρατικό προϋπολογισμό στον τομέα της υγείας. Αυτό έχει ήδη ξεκινήσει με την κρατική υποχρηματοδότηση των δημόσιων μονάδων υγείας. Γι’ αυτό και οι τεράστιες ελλείψεις σε προσωπικό, σε εξοπλισμό, υλικά και φάρμακα που οδηγούν στο κλείσιμο περιφερειακά ιατρεία, τμήματα και κλινικές νοσοκομείων, εργαστήρια κέντρων υγείας και λοιπά ακόμα και εδώ δίπλα μας στα νησιά, στη Σαλαμίνα, στην Αίγινα, στον Πόρο.

Ταυτόχρονα, οι πληρωμές για ιατρικές πράξεις άνοιξαν το δρόμο λειτουργίας των μονάδων ως επιχειρήσεις. Οι έμποροι του πόνου θα μεγαλουργήσουν! Είναι οι ευρωκοινοτικές κατευθύνσεις για σταδιακή αποδέσμευση του κράτους από την παροχή δωρεάν και υψηλού επιπέδου υπηρεσιών υγείας, πολιτική που ενσωματώνει και ο «Καλλικράτης».

Δεν αφορά μόνο δήμους και περιφέρειες που θέλουν να έχουν τη δυνατότητα να συνεισφέρουν στην κάλυψη λειτουργικών αναγκών, όπως προκλητικά ισχυρίζεται η Κυβέρνηση. Αντικειμενικά οι ΟΤΑ, επειδή είναι ισχνά τα οικονομικά τους, δεν μπορούν να χρηματοδοτούν τον τομέα υγείας και σε πρωτοβάθμιο και σε δευτεροβάθμιο επίπεδο. Θα γίνουν, λοιπόν, μοχλός παραπέρα επέκτασης των μονάδων υγείας ως επιχειρήσεων -αυτό θέλετε, αυτό προωθείτε!- ή θα βάλουν υπέρογκα τέλη για τη λειτουργία των μονάδων υγείας και θα πληρώνει πάλι ο λαός!

Και χωρίς να κοκκινίζετε, βγαίνετε και λέτε ότι με το νομοσχέδιο αυτό η Κυβέρνηση θα διασφαλίσει την καθολική υγειονομική κάλυψη του πληθυσμού εισάγοντας για πρώτη φορά ρυθμίσεις για το σύνολο των ανασφάλιστων, καταργώντας κατηγοριοποιήσεις και γραφειοκρατικά εμπόδια που για χρόνια τούς απέκλειαν από το δημόσιο σύστημα υγείας. Επίσης, λέτε ότι αποτελεί σημαντικό σταθμό στην αντιμετώπιση της ανθρωπιστικής κρίσης και στη στήριξη του ΕΣΥ και του κοινωνικού κράτους.

Κοροϊδεύετε! Υποκρίνεστε! Διότι αν ήταν έτσι, γιατί δεν κάνετε δεκτή την τροπολογία του ΚΚΕ για δημόσια και δωρεάν ιατροφαρμακευτική και νοσοκομειακή περίθαλψη και παροχή υπηρεσιών πρόνοιας, χωρίς όρους και προϋποθέσεις, για όλους όσοι είναι ανασφάλιστοι, καθώς και για τα προστατευόμενα μέλη των οικογενειών τους; Και δεν είναι παράλογο, αλλά αναγκαιότητα, όταν υπάρχουν ενάμισι εκατομμύριο άνεργοι, χιλιάδες αυτοαπασχολούμενοι, αγρότες, επιστήμονες που αδυνατούν να πληρώσουν ασφαλιστικές εισφορές.

Οι τελευταίες κινητοποιήσεις της εργατικής τάξης, της αγροτιάς, των νέων επιστημόνων και άλλων εργαζόμενων στην Πλατεία Συντάγματος δείχνει ανάταση που πρέπει να ενισχυθεί και δεν παρασύρονται από κυβερνητικές εξαγγελίες ψίχουλα. Ο αγωνιστικός δρόμος για την ικανοποίηση των σύγχρονων λαϊκών αναγκών είναι η πιο αποτελεσματική λύση για φρένο στα χειρότερα και δίνει προοπτική για τη συντριβή του εκμεταλλευτικού, απάνθρωπου και σάπιου συστήματός σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τελείωσε η πρώτη ομάδα των ομιλητών από τους Βουλευτές. Τώρα τον λόγο θα πάρει ο Υπουργός Υγείας…

**ΓΕΩΡΓΙΟΣ ΜΑΥΡΩΤΑΣ:** Έξι ομιλητές δεν είπαμε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έξι είχε πει ο κ. Κακλαμάνης. Εγώ είχα πει πέντε. Εντάξει, όμως, ελάτε κι εσείς, κύριε Μαυρωτά.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ διπλά, κυρία Πρόεδρε.

Συζητάμε ένα νομοσχέδιο με τίτλο: «Μέτρα επιτάχυνσης του κυβερνητικού έργου» και περιεχόμενο κάποιες αποσπασματικές διατάξεις για τα νοσοκομεία και την περίθαλψη, την πρόνοια, την ενισχυτική διδασκαλία, το Ανοικτό Πανεπιστήμιο κι άλλες σκόρπιες διευθετήσεις.

Κατά τη γνώμη μου, το κυβερνητικό έργο θα έπρεπε να έχει ως προτεραιότητα με ποιο τρόπο θα αρχίσει η χώρα να παράγει. Αν γίνει αυτό, θα βρεθούν και οι πόροι για τη στήριξη των αδύναμων ομάδων, που είναι η απούσα προϋπόθεση, ο μεγάλος απών από το παρόν νομοσχέδιο.

Βλέποντας, λοιπόν, τον τίτλο θα περίμενε κάποιος να δει μέτρα για τη διευκόλυνση επενδύσεων, τη στήριξη μικρομεσαίων επιχειρήσεων, τον εκσυγχρονισμό του δημοσίου και τον περιορισμό της σπατάλης, την πάταξη της φοροδιαφυγής, της γραφειοκρατίας, του λαθρεμπορίου, το άνοιγμα των επαγγελμάτων και λοιπά. Αντί αυτών, ως επιτάχυνση του κυβερνητικού έργου βλέπουμε ένα ξαναζεσταμένο φαγητό. Καλό ως πρόθεση, αλλά όχι και επιτάχυνση.

Εγώ δεν θα πω το συγκεκριμένο νομοσχέδιο «νομοσχέδιο κουρελού», αλλά νομοσχέδιο inception. Δεν ξέρω πόσοι έχετε δει την ομώνυμη ταινία του Κρίστοφερ Νόλαν. Στην ταινία, λοιπόν, αυτή ο πρωταγωνιστής -τον υποδύεται ο Ντι Κάπριο- προσπαθούσε να εμφυτεύσει ιδέες στο μυαλό άλλων μέσα από τα όνειρα, όνειρα μπερδεμένα μέσα σε άλλα όνειρα, όπως άρθρα μπερδεμένα μέσα σε άλλα άρθρα. Μπερδεμένο έργο με δυσνόητη πλοκή. Όπως και το νομοσχέδιο που προσπαθεί να εμφυτεύσει την ιδέα του ότι με αυτό στηρίζουμε τους αδύναμους. Αναγκαίο αυτό, βέβαια, ιδιαίτερα όταν η πολιτική κατενάτσιο της Κυβέρνησης παράγει ολοένα και περισσότερους αδύναμους στους ήδη αρκετούς.

Πρώτα, λοιπόν, πρέπει να παραγάγουμε και μετά να δούμε πώς αυτό θα το μοιράσουμε, όχι πώς θα μοιράσουμε την απελπισία που παράγεται από την απραξία και την ολιγωρία.

Στην ομιλία θα ασχοληθώ κυρίως με τα θέματα της παιδείας του νομοσχεδίου, ξεκινώντας από το άρθρο 26 για την αντισταθμιστική εκπαίδευση. Ο θεσμός αυτός, βέβαια, υπάρχει από το 1982, αλλά λειτούργησε με προβλήματα και αποσπασματικά.

Και τώρα, όμως, δεν δημιουργείται ένα βιώσιμο σύστημα. Για τα γυμνάσια και τα λύκεια είναι πολύ γενικό και αόριστο, απλώς ένα πυροτέχνημα κοινωνικής ευαισθησίας: Ποιοι μαθητές θα μετέχουν, πότε θα γίνονται τα μαθήματα, ποιος είναι ο ελάχιστος αριθμός ανά τάξη για τα υφιστάμενα τμήματα, πώς θα καταργείται ένα τμήμα στη μέση της χρονιάς, αφού έχει ήδη αρχίσει να λειτουργεί και τι θα γίνει με τους καθηγητές.

Ενώ για τα κέντρα κράτησης και τους οργανισμούς θεραπείας το άρθρο φαίνεται σαφές και μελετημένο και μπράβο –μην λέτε ότι δεν λέω καλές κουβέντες-, για τα γυμνάσια και τα λύκεια είναι τόσο ασαφές που δημιουργεί υποψίες για βόλεμα και ρουσφέτια. Λέει ότι η στελέχωση θα γίνεται από μόνιμους εκπαιδευτικούς ή αναπληρωτές πλήρους ωραρίου που δεν συμπληρώνουν το υποχρεωτικό ωράριο διδασκαλίας ή από προσωρινούς αναπληρωτές και ωρομίσθιους εκπαιδευτικούς ή και από υπερωρίες. Με τι κριτήρια προτεραιότητας; Η αξιολόγηση των δομών πού είναι; Γιατί λείπει; Η κοστολόγηση πού είναι; Γιατί δεν υπάρχει στην έκθεση του Γενικού Λογιστηρίου του Κράτους; Προχειρότητα ή μελετημένη απροσδιοριστία, ώστε να δημιουργούνται προσδοκίες και περιβάλλον γόνιμο για ρουσφέτια;

Το άρθρο 28 αναφέρεται στο Ελληνικό Ανοικτό Πανεπιστήμιο, το οποίο έχει την τιμητική του στο νομοθετικό έργο της Κυβέρνησης. Υπάρχουν διατάξεις γι’ αυτό σε δυο-τρία νομοσχέδια, σε πράξεις νομοθετικού περιεχομένου και επιπλέον και σε τροπολογίες. Κατ’ αρχάς, λοιπόν, ο ορισμός της χαοτικής νομοθέτησης, άσχετα με το περιεχόμενο.

Ας πάω, όμως, και στο περιεχόμενο, στην ουσία. Όταν η Κυβέρνηση διαρρηγνύει τα ιμάτιά της για το αυτοδιοίκητο των πανεπιστημίων, συνεχίζει να διορίζει διοικούσα επιτροπή για το ΕΑΠ, αποφεύγοντας να ξεκινήσει τις διαδικασίες εκλογής οργάνων. Η όποια διορισμένη διοικούσα επιτροπή, ειρήσθω εν παρόδω, έχει να αποφασίσει για πολλά στρατηγικά και ουσιαστικά θέματα του Ανοικτού Πανεπιστημίου.

Θυμάμαι τον ΣΥΡΙΖΑ να έχει «ανέβει στα κάγκελα» για τα συμβούλια ιδρύματος, που τα μέλη τους είναι εκλεγμένα εκεί, ότι τάχα καταστρατηγούν το αυτοδιοίκητο των πανεπιστημίων. Διαψεύστηκε βέβαια στο ΣτΕ. Δηλαδή, τώρα οι διοικούσες επιτροπές, που τα μέλη τους είναι όλα διορισμένα, τι κάνουν; Δεν καταστρατηγούν το αυτοδιοίκητο; Ή επειδή τους διορίσαμε εμείς είναι καλά; Εκτός κι αν ταυτίζετε το αυτοδιοίκητο με το συριζοδιοίκητο.

Πετάει το πυροτέχνημα για την κατάργηση της κλήρωσης, λες και το ΕΑΠ έχει τη δυνατότητα απεριόριστου αριθμού φοιτητών. Όλα τα συστήματα έχουν μια πεπερασμένη δυναμικότητα. Μόνο με τον ΣΥΡΙΖΑ αυτή τείνει στο άπειρο.

Και ενώ νομίζαμε ότι τα έχουμε δει όλα με το νομοθετικό έργο, η Κυβέρνηση πάντα βρίσκει κάτι να μας εκπλήξει. Έχουμε, λοιπόν, την παγκόσμια πρωτοτυπία, την ίδια διάταξη να τη βλέπουμε σε δύο νομοσχέδια. Γιατί; Για να είμαστε σίγουροι ότι την ψηφίσαμε;

Συγκεκριμένα, το δεύτερο εδάφιο της παραγράφου 7 του άρθρου 10 του αρχικού νόμου τροποποιείται και με την παράγραφο 5γ΄ του άρθρου 28 του παρόντος, αλλά και με το άρθρο 45 στο νομοσχέδιο για τη δημόσια διοίκηση, που τέλειωσε στις επιτροπές και θα έρθει, μάλλον, την άλλη εβδομάδα στη Βουλή και αφορά στους τρεις Αντιπροέδρους του ΕΑΠ.

Επίσης, ερωτηματικά υπάρχουν και για την τροπολογία με το κέντρο πιστοποίησης εξ αποστάσεως εκπαίδευσης, το e-learning, που συστήνετε στο ΕΑΠ. Ένα τέτοιο κέντρο θα έπρεπε, κατά τη γνώμη μας, να έχει διαπανεπιστημιακό ή υπερπανεπιστημιακό χαρακτήρα, καθ’ ότι υπάρχουν αρκετά πανεπιστήμια τα οποία έχουν εμπειρία σε πλατφόρμες e-learning και μάλιστα πολύ καλές.

Τέλος, για να τελειώνουμε τα της εκπαίδευσης, στο άρθρο 30 η Κυβέρνηση προχωράει ακόμη μία φορά σε ξήλωμα των αρμοδιοτήτων των συμβουλίων ιδρύματος. Ενώ ο ισχύων νόμος 4009/2011 λέει ότι τα συμβούλια ιδρύματος είναι τα αρμόδια όργανα για την έγκριση του ετήσιου τακτικού οικονομικού προϋπολογισμού και των τροποποιήσεων του, στο συγκεκριμένο άρθρο δίνεται αποκλειστικά στη σύγκλητο η αρμοδιότητα μεταφοράς πόρων από τον τακτικό προϋπολογισμό σε εταιρίες διαχείρισης και αξιοποίησης περιουσίας των ιδρυμάτων, για κονδύλια καθαριότητας, φύλαξης και συντήρησης, ώστε να υπάρχει μεγαλύτερη ευελιξία.

Για τον λόγο αυτό, καταθέσαμε, ως Ποτάμι, τροπολογία, ώστε να υπάρχει και η σύμφωνη γνώμη του συμβουλίου ιδρύματος -συνομολογουμένως όχι παράλογη αυτή η διαδικασία- για να βρούμε τη βέλτιστη λύση μεταξύ ευελιξίας και διαφάνειας. Ο κύριος Υπουργός, όμως, με πληροφόρησε, αφού συμβουλεύτηκε τους αρμόδιους Υπουργούς, ότι η τροπολογία αυτή δεν γίνεται δεκτή.

Τέλος, να πούμε για την τροπολογία που αφορά στην ειδική αγωγή, στη λειτουργία των τμημάτων ένταξης. Η τροπολογία αυτή δημιουργεί μάλλον συνθήκες απορρύθμισης στις σχολικές μονάδες. Σωστή φιλοσοφία, υλοποιείται όμως άτσαλα.

Γενικά η εικόνα που έχουμε στο Ποτάμι, στην ειδική αγωγή από τους μάχιμους εκπαιδευτικούς είναι ότι για άλλη μια φορά η στελέχωση των δομών ειδικής αγωγής γίνεται με καθυστέρηση, αλλά και εκπτώσεις σε αναγκαίες ώρες, σε τμήματα και υποστηρικτικές δομές.

Εν κατακλείδι, δεν θέλω να είμαι άδικος με την Κυβέρνηση, κάνει προσπάθεια. Προσπάθεια, όμως, όχι να επιταχύνει το κυβερνητικό έργο, αλλά να επιβραδύνει την κοινωνική απογοήτευση. Είναι ένα νομοσχέδιο μεγαλόστομο, με ωραίους τίτλους, για να γρατζουνίσει τις συναισθηματικές χορδές της κοινωνίας, αλλά με μικρή επίδραση τελικά στην καθημερινότητα των πολιτών.

Ο χρόνος, όμως, τρέχει και δεν είναι μαζί μας. Και φαίνεται να λιγοστεύουν οι λαγοί στο καπέλο του ταχυδακτυλουργού, όπως και τα γέλια που βγαίνουν από τα τηλεοπτικά «τσαντίρια». Και όπως έχει αποδειχθεί και στο πρόσφατο παρελθόν, η ολιγωρία σε συνδυασμό με την ανεπάρκεια δεν είναι τσάμπα. Έχει λογαριασμό.

Το 10% της εισφοράς αλληλεγγύης είναι πλέον προ των πυλών, απ’ ό,τι ακούμε. Και αν το σχέδιο είναι να φύγουν όλες οι δημιουργικές και παραγωγικές δυνάμεις από τη χώρα και να μείνουν μόνο οι ψηφοφόροι σας, να σας πληροφορήσω ότι το σχέδιο το πάτε καλά. Η μόνη λεπτομέρεια είναι ότι δεν θα υπάρχουν λεφτά στα κρατικά ταμεία, για να κάνετε παιχνίδι.

Κύριοι της συμπολίτευσης, επιταχύνετε. Επιταχύνετε, όμως, πραγματικά και όχι μόνο στους τίτλους. Οι συμπληγάδες κλείνουν επικίνδυνα κι εσείς απλώς λέτε παραμύθια και μοιράζετε καραμέλες στο πλήρωμα.

Το περίφημο, λοιπόν, «παράλληλο πρόγραμμα» είναι τελικά ένα παράλληλο ολόγραμμα ιδεών, ιδεοληψιών και καλών προθέσεων, σαν να έχετε μόνο εσείς το μονοπώλιο της καρδιάς. Δεν φτάνει.

Δεν φτάνει η επικοινωνία. Χρειάζεται και η ικανότητα. Και αν στο θέμα της επικοινωνίας σάς βγάζει κάποιος το καπέλο, στο θέμα της ικανότητας το ξαναβάζει.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Θα δώσω για ένα λεπτό τον λόγο στον Υπουργό κ. Βίτσα για μία νομοτεχνική βελτίωση.

Ορίστε, κύριε Βίτσα, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κυρία Πρόεδρε, πρόκειται για μία νομοτεχνική βελτίωση. Το άρθρο 77 στο κεφάλαιο ΣΤ΄, «Διατάξεις αρμοδιότητας Υπουργείου Εθνικής Άμυνας» και λοιπά που συζητάμε, αποσύρεται και αναριθμούνται τα υπόλοιπα άρθρα. Αφορά την εποπτεία του ΕΑΒ. Το αποσύρουμε και θα έλθει κανονικά.

(Στο σημείο αυτό ο Αναπληρωτής Υπουργός Εθνικής Άμυνας καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

 (Να μπει η σελ. 224)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Υπουργός Υγείας για δεκαοκτώ λεπτά.

Κύριε Υπουργέ, θέλετε και δύο λεπτά για τις τροπολογίες;

**ΑΝΔΡΕΑΣ ΞΑΝΘΟΣ (Υπουργός Υγείας):** Μάλιστα, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Στη συνέχεια θα πάρουν τον λόγο οι δύο Κοινοβουλευτικοί Εκπρόσωποι, οι κύριοι Βρούτσης και Λοβέρδος, και μετά θα αρχίσει ξανά ο κατάλογος των Βουλευτών. Πέντε ή έξι, θα δούμε πόσοι θα είναι.

Ορίστε, κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητοί συνάδελφοι, είναι προφανές από το κλίμα της συζήτησης ότι η Αντιπολίτευση δεν ήθελε να έλθει για συζήτηση αυτό το νομοσχέδιο. Υπήρξε εκνευρισμός και πριν από τις γιορτές, υπήρξε η διαδικαστική «ντρίπλα» της αποχώρησης, υπήρξαν πραγματικά προβλήματα. Δόθηκαν οι διευκρινίσεις που έπρεπε στους θεσμούς και σήμερα η Κυβέρνηση είναι σε θέση να καταθέσει ένα νομοσχέδιο για το οποίο η κοινωνία αυτήν την περίοδο -όσο μπορεί κανείς να το αναδείξει μέσα από το «πέπλο σιωπής» που έχουν επιβάλει τα συστημικά μέσα ενημέρωσης- έχει θετική προσδοκία από τις παρεμβάσεις και τις απαντήσεις που δίνει. Γι’ αυτό, λοιπόν, και αυτός ο εκνευρισμός, γι’ αυτό και η προσπάθεια να ασκηθεί μία εφ’ όλης της ύλης κριτική και να πληγεί η αξιοπιστία της Κυβέρνησης.

Κοιτάξτε, αγαπητοί συνάδελφοι, νομίζω ότι είναι πραγματική θρασύτητα οι πολιτικές δυνάμεις και τα πρόσωπα τα οποία έβαλαν τη σφραγίδα τους εδώ και μία τετραετία-πενταετία στη συστηματική αποδιοργάνωση και διάλυση της δημόσιας περίθαλψης, σήμερα να μιλούν για «μαύρες βίβλους» και να εγκαλούν την Κυβέρνηση για όλα τα δεινά του Εθνικού Συστήματος Υγείας. Ώστε, λοιπόν, αυτό είναι ένα νομοσχέδιο-σκούπα, συρραφή τροπολογιών, χωρίς ουσία, χωρίς περιεχόμενο. Αυτή είναι η πρώτη ανάγνωση και το πρώτο σημείο κριτικής.

Εμείς πιστεύουμε ότι κάθε καλοπροαίρετος άνθρωπος μπορεί να αντιληφθεί ότι αυτό το νομοσχέδιο έχει ως κομβικά του σημεία την καθολική κάλυψη των ανασφάλιστων ανθρώπων, ένα κοινωνικό πρόβλημα που η αντιμετώπισή του εκκρεμεί εδώ και χρόνια, για το οποίο μάς έχουν εγκαλέσει ανθρωπιστικές οργανώσεις, επίσημοι διεθνείς οργανισμοί, οι εμπειρογνώμονες του ΟΗΕ για τα ανθρώπινα δικαιώματα. Υπάρχει εκτεταμένη διεθνής βιβλιογραφία που αποδεικνύει τις αρνητικές παρενέργειες της μη κάλυψης των ανασφάλιστων ανθρώπων στη δημόσια υγεία και στα υγειονομικά standards του πληθυσμού.

Υπάρχει ένα πολύμορφο κίνημα κοινωνικής αλληλεγγύης το οποίο έχει αναπτυχθεί σε όλη τη χώρα και έχει αναδείξει ως πολιτικό αίτημα την ανάγκη να καλυφθούν οι ανάγκες αυτών των ανθρώπων. Νομίζω, λοιπόν, ότι προκαλεί τη νοημοσύνη και των πολιτών και κυρίως των ανασφάλιστων ασθενών, ιδιαίτερα αυτών που είχαν σοβαρά προβλήματα, αυτών για τους οποίους τα μέσα ενημέρωσης, τα ρεπορτάζ των εφημερίδων μιλούσαν -και συνεχίζουν να μιλούν αυτές τις μέρες ακόμα για ανασφάλιστους καρκινοπαθείς που στερούνται θεραπείες, που δεν έχουν πρόσβαση σε ιατρό- να έρχονται, λοιπόν, κάποιοι και να μας λένε ότι αυτό το πρόβλημα το είχαν λύσει.

Βγήκαν, όντως, δυο κοινωνικές υπουργικές αποφάσεις, κατά την άποψή μας, απολύτως ανεπαρκείς, που είχαν γραφειοκρατικά εμπόδια, που είχαν τριμελή επιτροπή, που καθυστερούσαν την έγκριση για νοσηλεία στα νοσοκομεία, που δεν είχαν καμμία μέριμνα για τις εργαστηριακές εξετάσεις των ανασφάλιστων ανθρώπων.

Δεν είχε αντιμετωπιστεί το πρόβλημα και γι’ αυτό και θεωρώ ότι υπάρχει η αίσθηση ότι γίνεται ένα πολύ σημαντικό βήμα. Αυτό είναι, λοιπόν, το πρώτο και κορυφαίο στίγμα. Είναι συνέχεια της παρέμβασης για την ανθρωπιστική κρίση αυτή η ρύθμιση. Είναι κομβικό στοιχείο του προεκλογικού προγράμματος του ΣΥΡΙΖΑ, ακόμα και του προγράμματος -το οποίο λοιδορείτε- της ΔΕΘ.

Βεβαίως, αυτή η παρέμβαση από μόνη της δεν μπορεί να λύσει το πρόβλημα της εξυπηρέτησης αυτών των ανθρώπων, εάν δεν συνοδευτεί με μέτρα ενίσχυσης της λειτουργικότητας και της αποδοτικότητας του Εθνικού Συστήματος Υγείας. Και αυτό είναι το δεύτερο σκέλος της παρέμβασης που κάνει αυτό το νομοσχέδιο.

Είναι μέτρα για την ενίσχυση των δημόσιων δομών, για τη διευκόλυνση των προσλήψεων, για αυξημένα κίνητρα προσέλκυσης στις άγονες και νησιωτικές περιοχές, για διευκόλυνση των νέων γιατρών να κάνουν ειδικότητα στη χώρα και να καταλάβουν κατά προτεραιότητα θέσεις από αυτές που θα προκηρύσσονται στο σύστημα υγείας. Είναι παρεμβάσεις αναβάθμισης της λειτουργίας πολλών φορέων εποπτευόμενων από το Υπουργείο. Είναι παρεμβάσεις που ενισχύουν τη διαφάνεια, την ηλεκτρονική διακυβέρνηση, την αντιμετώπιση φαινομένων διαφθοράς και εκμετάλλευσης του αρρώστου στο σύστημα. Είναι μέτρα που ενισχύουν τη λογική των δικαιωμάτων του ασθενή.

Θεωρώ, λοιπόν, ότι στο σύνολό τους αυτά αποτελούν και αναδεικνύουν ένα άλλο πολιτικό σχέδιο. Γι’ αυτό και θεωρούμε ότι έχει σαφέστατα πολιτικό πρόσημο αυτό το νομοσχέδιο. Είναι ένα νομοσχέδιο κοινωνικής ανακούφισης και μέτρων κοινωνικής μεροληψίας υπέρ των πιο αδύναμων.

Μας λένε ότι με αυτόν τον τρόπο, ιδιαίτερα με τη ρύθμιση για τους ανασφάλιστους, ανοίγουμε την κερκόπορτα, κάνουμε τη χώρα ξέφραγο αμπέλι και δεν θα μπορέσουμε να αντέξουμε την είσοδο μεταναστών που θα κάνουν, υποτίθεται, ιατρικό τουρισμό στη χώρα, για να αντιμετωπίσουν τα προβλήματά τους.

Στρεβλώσεις και προβλήματα τέτοιου τύπου, όπως μετακίνηση από γειτονικές βαλκανικές χώρες στις δημόσιες υπηρεσίες υγείας για εξυπηρέτηση και αντιμετώπιση προβλημάτων υγείας, υπήρχαν πάρα πολλά τα τελευταία χρόνια. Νομίζω, όμως, ότι αδικείτε τη νοημοσύνη όλων με το να επικαλείστε τον κίνδυνο στρεβλώσεων και παρενεργειών, για να ακυρώσετε μια ρύθμιση, η οποία, πρωτίστως, απευθύνεται στους πλέον αδύναμους, απευθύνεται στους ανθρώπους που έχασαν την ασφαλιστική τους ικανότητα τα τελευταία χρόνια μέσα από αυτό το τεράστιο κύμα αποασφάλισης του πληθυσμού, αλλά και σε όσους μετανάστες χωρίς χαρτιά βρίσκονται στη χώρα και έχουν σοβαρά προβλήματα υγείας και ανήκουν σε ευάλωτες ομάδες του πληθυσμού, όπως είναι οι έγκυες, όπως είναι τα παιδιά, όπως είναι οι ψυχικά ασθενείς ή τα άτομα με αναπηρία.

Νομίζω ότι κάθε χώρα που θέλει να λέγεται ευρωπαϊκή, που σέβεται τις αξίες, τα δικαιώματα και τους χάρτες θεμελιωδών ανθρωπίνων δικαιωμάτων της Ευρώπης και όλου του κόσμου οφείλει να αντιμετωπίζει, παρά τη δυσκολία της συγκυρίας, τις ανάγκες επείγουσας περίθαλψης και κάλυψης ζωτικών αναγκών υγείας αυτών των ανθρώπων.

Επίσης, είναι ψέμα αυτό που λέγεται, ότι κάνουμε δωρεάν ιατροφαρμακευτική περίθαλψη για τους πάντες. Είναι γνωστό ότι δεν ισχύει αυτό. Θα θέλαμε ενδεχομένως να το κάνουμε και πραγματικά αυτός θα ήταν ο στόχος ενός καλά αναπτυγμένου κοινωνικού κράτους στη χώρα. Όμως, σήμερα αυτό το οποίο κάνουμε είναι να διασφαλίζουμε χωρίς εμπόδια και γραφειοκρατικούς ηθμούς τη νοσηλεία στα δημόσια νοσοκομεία, να καλύπτουμε τις εργαστηριακές εξετάσεις στις δημόσιες δομές και όσον αφορά στα φάρμακα να έχουν τη δυνατότητα οι ανασφάλιστοι, με τη χρήση του ΑΜΚΑ, να παίρνουν τα φάρμακά τους με τις ίδιες προϋποθέσεις που τα παίρνουν και οι ασφαλισμένοι.

Υπάρχει η άλλη κριτική, που λέει ότι δεν μπορείς να κάνεις κοινωνική πολιτική με ελλείμματα, αλλά ότι πρέπει να υπάρχουν πλεονάσματα, για να κάνεις κοινωνική πολιτική και να στηρίζεις το κοινωνικό κράτος. Αυτή είναι, αγαπητοί συνάδελφοι, η βασική μας ιδεολογική και πολιτική διαφορά.

**ΜΑΥΡΟΥΔΗΣ ΒΟΡΙΔΗΣ:** Κάντε ελλείμματα τότε!

**ΑΝΔΡΕΑΣ ΞΑΝΘΟΣ (Υπουργός Υγείας):** Εσείς πιστεύετε ότι η κρίση αυτή αντιμετωπίζεται χωρίς παρεμβάσεις που ενισχύουν την κοινωνική συνοχή. Πρέπει να περιμένουμε, πρώτα, να υπάρξει ανάπτυξη, για να βοηθήσουμε αυτούς που αποκλείονται και περιθωριοποιούνται. Μέχρι τότε θα δώσουμε και κανένα voucher για τους ανασφάλιστους, θα πάρουμε και κανένα ΕΣΠΑ, που θα είναι ένα safety net, ένα δίχτυ ασφαλείας για τους πιο εξαθλιωμένους και αυτή είναι η πολιτική απάντηση στη φτωχοποίηση της κοινωνίας και στην οικονομική και κοινωνική κρίση.

Εμείς, αντιθέτως, πιστεύουμε στην αξία της καθολικότητας και της ισότητας. Και πιστεύουμε ότι –ακριβώς- στην κρίση πρέπει να ενισχύεις τις κοινωνικές παρεμβάσεις. Και αυτός είναι μηχανισμός κοινωνικής αναδιανομής που βοηθάει και την ανάπτυξη. Και βοηθάει το να ξεφύγουμε από τον φαύλο κύκλο της ύφεσης και της ανεργίας.

Για να υποστηρίξεις πραγματικά με ισότιμο τρόπο τους ανασφάλιστους, πρέπει να πιστεύεις ιδεολογικά και πολιτικά στην ισότητα των ανθρώπων. Εσείς θεωρείτε ότι οι ανισότητες είναι στοιχεία τα οποία ευνοούν τη λειτουργία του συστήματος, τον ανταγωνισμό, την επιχειρηματικότητα, την αγορά, παράγουν πλούτο και ευημερία. Εμείς πιστεύουμε ότι αν δεν υπάρχει μέριμνα για την ισότητα και την καθολικότητα ιδιαίτερα στα κοινωνικά αγαθά, τότε αυτός ο πλούτος και η ευημερία εντείνουν τις ανισότητες, δημιουργούν κοινωνικές και πολιτικές διακρίσεις και εντάσεις.

Εμείς, λοιπόν, καταθέτουμε ένα πλαίσιο, αρκετά επεξεργασμένο, σε ένα τεράστιο φάσμα παρεμβάσεων και αλλαγών που, βεβαίως, έχουμε μια εσωτερική ενιαία λογική. Είναι η λογική της προτεραιότητας στη δημόσια περίθαλψη. Αυτό κανείς δεν μπορεί να το αμφισβητήσει. Οι κοινωνικοί εταίροι, οι οποίοι ήρθαν και διαβουλεύθηκαν μαζί μας, το επεσήμαναν και σχολίασαν θετικά αυτήν την παρέμβαση.

Σήμερα τα πράγματα είναι δύσκολα στον χώρο της υγείας και κανείς δεν εξωραΐζει την πραγματικότητα. Ούτε εμείς ως πολιτική ηγεσία το έχουμε κάνει ποτέ.

Ξέρουν οι άνθρωποι της δημόσιας περίθαλψης ότι αυτή η Κυβέρνηση κάνει ό,τι μπορεί. Δεν έχει σχέδιο συρρίκνωσης υπηρεσιών και δομών. Δεν έχει σχέδιο συγχωνεύσεων και καταργήσεων τμημάτων κλινικών κι εργαστηρίων. Δεν έχει σχέδιο διαθεσιμοτήτων και απολύσεων. Δεν έχει σχέδιο αποδιοργάνωσης των δημόσιων δομών πρωτοβάθμιας φροντίδας.

Και πραγματικά είναι προκλητικό οι εμπνευστές και αυτοί που ψήφισαν τον ν.4238 να έρχονται σήμερα και να μας εγκαλούν για την όντως διαλυμένη πρωτοβάθμια φροντίδα στη χώρα. Τη στιγμή που γίνονται σοβαρές παρεμβάσεις αυτήν την περίοδο, κάνουμε σύμβαση του ΕΟΠΥΥ με τις δημόσιες δομές πρωτοβάθμιας φροντίδας, με τα κέντρα υγείας και με τις δομές των ΠΕΔΥ. Για πρώτη φορά μεταφέρουμε -πέρα από την κρατική χρηματοδότηση που την αυξήσαμε, 38 εκατομμύρια φέτος για την πρωτοβάθμια φροντίδα- πόρους από την κοινωνική ασφάλιση και από τον ΕΟΠΥΥ, στο δημόσιο σύστημα υγείας.

Αυτός, αγαπητοί φίλοι και συνάδελφοι, είναι ένας μηχανισμός κοινωνικής αναδιανομής. Επαναπροσανατολίζουμε δημόσιους πόρους, τους πόρους του δημόσιου ασφαλιστικού συστήματος, στις δημόσιες δομές. Είναι επένδυση για τη δημόσια περίθαλψη. Γι’ αυτό και πιστεύουμε ότι η κάλυψη των ανασφάλιστων ανθρώπων, δηλαδή αυτά τα 100 εκατομμύρια ευρώ, μπορούν να καλυφθούν πλήρως από τις επιχορηγήσεις του ΕΟΠΥΥ προς τα νοσοκομεία, ακριβώς για να ενισχύσουμε αυτήν την τάση. Και μετά την αφαίρεση της υποχρέωσης του ΕΟΠΥΥ να καλύπτει τα φάρμακα υψηλού κόστους, ο ΕΟΠΥΥ έχει τη δυνατότητα να υπερκαλύψει αυτήν την ανάγκη και αυτό θα το ελέγξουμε και θα το εφαρμόζουμε συστηματικά.

Προφανώς, χρειάζονται μεταρρυθμίσεις και δομές. Κανείς δεν αμφιβάλλει ότι με απλές παρεμβάσεις που ενισχύουν ένα σύστημα που ήταν σε πολύ δύσκολη κατάσταση, που ήταν ετοιμόρροπο τη χρονιά που μας πέρασε, που είχε πραγματικές δυσκολίες, ενισχύοντάς το, λύνεις τα προβλήματα. Προφανώς, χρειάζονται μεταρρυθμιστικές αλλαγές και τομές.

Αλλά αυτές, αγαπητοί συνάδελφοι, για να τις κάνεις, για να είσαι αξιόπιστος και απέναντι στους ανθρώπους της δημόσιας περίθαλψης, πρέπει να είσαι οργανικό στοιχείο της δημόσιας περίθαλψης, να μπορείς να εμπνεύσεις το κουρασμένο και ταλαιπωρημένο ανθρώπινο δυναμικό του συστήματος. Και βεβαίως, έχουν δρομολογηθεί αρκετές από αυτές -και θα έχουμε την ευχέρεια στο επόμενο διάστημα να τις παρουσιάσουμε- και για τη διοικητική μεταρρύθμιση στον χώρο της ψυχικής υγείας και για τον τομέα των προμηθειών και φυσικά για την πρωτοβάθμια φροντίδα, όπου θα είναι μια πολύ κρίσιμη μεταρρυθμιστική τομή με πιλοτική εφαρμογή, με σχεδιασμένα βήματα, με μελετημένες κινήσεις, ακριβώς, για να μην καταστεί ένα κενό γράμμα ή όποια νομοθετική ρύθμιση.

Εμείς, λοιπόν, έχουμε πολιτικό σχέδιο για την υγεία και πέραν του μνημονίου και αυτό είναι το ιδιαίτερο πολιτικό ενδιαφέρον αυτής της συζήτησης. Εσείς τι έχετε; Πέρα από την κοινοτυπία και τον βερμπαλισμό, τη ρητορεία περί διάλυσης του κράτους, περί κρατισμού, περί αναξιοκρατίας, περί κομματοκρατίας, βάζοντας και λίγο ξενοφοβική ρητορεία, παίζοντας και λίγο με τα συντηρητικά αντανακλαστικά μιας κοινωνίας σε κρίση, ποιο είναι το δικό σας πολιτικό σχέδιο για τον χώρο της υγείας, για τον χώρο της δημόσιας περίθαλψης;

Βεβαίως, να την κάνουμε τη συζήτηση, αγαπητέ συνάδελφε Μπαργιώτα, για το πού πάει το σύστημα υγείας, για το ποιο μηχανισμό χρηματοδότησης θέλουμε, αν θα είναι Beveridge, αν θα είναι Bismarck. Σήμερα, όμως, έχουμε να διαχειριστούμε συγκεκριμένα πράγματα και η δική μας λογική είναι συνέργεια των δύο βασικών κουμπαράδων, της κοινωνικής ασφάλισης και του κρατικού προϋπολογισμού, για να κρατήσουμε όρθιο το δημόσιο σύστημα, για να αναβαθμίσουμε τις παροχές στον πολίτη, για να μειώσουμε την οικονομική του επιβάρυνση.

Εμείς, λοιπόν, έχουμε φέρει ένα νομοσχέδιο που διέπεται από τις αρχές της καθολικότητας, της ισότητας, της αλληλεγγύης, του σεβασμού των ανθρωπίνων δικαιωμάτων, της προτεραιότητας των κοινωνικών αγαθών και της κοινωνικής αναδιανομής. Αυτές, αγαπητοί συνάδελφοι, είναι οι αξίες της Αριστεράς. Γι’ αυτό και είναι ένα νομοσχέδιο που είμαστε περήφανοι ως αριστερή Κυβέρνηση που το φέρνουμε σήμερα, για να ψηφιστεί από τον ελληνικό λαό.

(Χειροκροτήματα από την πτέρυγα του ΣΥΡΙΖΑ)

 Είναι ένα νομοσχέδιο που αναδεικνύει την αξία της Αριστεράς ιδιαίτερα στην κρίση, στην περίοδο της φτωχοποίησης, του αποκλεισμού και της κοινωνικής κατακραυγής. Είναι, λοιπόν, ένα νομοσχέδιο που δίνει το στίγμα ότι σε αυτήν τη δύσκολη περίοδο που πρέπει να ισορροπήσεις ανάμεσα στις δεσμεύσεις που προκύπτουν από τη συμφωνία, ανάμεσα στην ανάγκη να προχωρήσει γρήγορα η αξιολόγηση, να υπάρξει μια σταθεροποίηση της οικονομίας και μια αναπτυξιακή προοπτική και μια διαπραγμάτευση για τη βιωσιμότητα του χρέους και κυρίως ανάμεσα στην ανάγκη να διατηρηθεί η κοινωνική συνοχή και οι κοινωνικές συναινέσεις, σε αυτήν, λοιπόν, τη δύσκολη συγκυρία, η Κυβέρνηση με αυτό το νομοσχέδιο δείχνει ότι μπορεί πραγματικά να είναι μεροληπτική υπέρ των αδύναμων σε αυτήν τη χώρα και να αντιμετωπίζει κατά προτεραιότητα ελλείμματα και προβλήματα περασμένων χρόνων, τα οποία σήμερα είχαν συσσωρεύσει πολλαπλά δεινά στους πολίτες.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα ήθελα λίγο την προσοχή σας, να σας πω ορισμένα στοιχεία. Γράφτηκαν ενενήντα έξι ομιλητές. Έχουν μιλήσει μόνο έξι, άρα, έχουμε ενενήντα ομιλητές. Είναι γραμμένοι δεκατρείς Υπουργοί. Έχει μιλήσει μόνο ένας, ο κ. Ξανθός. Έχουμε οκτώ Αρχηγούς κομμάτων, οκτώ Κοινοβουλευτικούς Εκπροσώπους. Ο χρόνος είναι συγκεκριμένος. Όσο και να τον διαιρέσουμε, είναι προφανές ότι δεν επαρκεί για να καλύψει όλες αυτές τις ανάγκες.

Ήθελα, σε αυτήν την φάση, να προτείνω τον περιορισμό του χρόνου των ομιλητών σε επτά λεπτά -νομίζω ότι είναι επαρκής- αφού πάντα η έκκληση είναι κάποιοι που έχουν καλυφθεί να παραιτηθούν και να επανέλθουμε αργότερα και με άλλους. Αυτό προτείνω.

Τον λόγο έχει ο κ. Ιωάννης Βρούτσης για δώδεκα λεπτά.

**ΜΑΥΡΟΥΔΗΣ ΒΟΡΙΔΗΣ:** Κυρία Πρόεδρε, να περικοπούν, όμως, αντιστοίχως και αναλόγως και οι χρόνοι των…

**ΚΩΝΣΤΑΝΤΙΝΟΣ ΤΑΣΟΥΛΑΣ:** Γιατί είμαστε υπέρ της ισότητας κι εμείς.

**ΙΩΑΝΝΗΣ ΒΡΟΥΤΣΗΣ:** Κυρία Πρόεδρε, μηδενίστε τον χρόνο παρακαλώ. Κύριε Βορίδη, μην μου τρώτε τον χρόνο.

**ΜΑΥΡΟΥΔΗΣ ΒΟΡΙΔΗΣ:** Μετά από εσάς. Δεν έχει εγκριθεί αυτό από τη Βουλή ακόμη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Κυρίες και κύριοι συνάδελφοι, η χειρότερη στιγμή για μια Κυβέρνηση είναι η στιγμή που ό,τι κι αν λέει, ό,τι κι αν κάνει, δεν την πιστεύει και δεν την ακούει κανείς. Είναι αυτό ακριβώς που σήμερα ζει και βιώνει ο ΣΥΡΙΖΑ και είναι πλέον θέμα χρόνου η απόλυτη κατάρρευσή του.

Ας δούμε, όμως, λίγο τη μεγέθυνση της εικόνας σε αντιδιαστολή με την ωραία εικόνα που παρουσίασε για την υγεία ο Υπουργός.

Κυρίες και κύριοι συνάδελφοι, καταθέτω στα Πρακτικά την Έκθεση της Γενικής Γραμματείας Δημοσίων Εσόδων για την εξέλιξη και διακύμανση των φορολογικών εσόδων. Την καταθέτω.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά την προαναφερθείσα Έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι πραγματικά ένα συγκλονιστικό στοιχείο. Αφορά όλους μας, την ελληνική κοινωνία. Το 2015 με αυτήν τη μεγάλη φορολογική επιδρομή του ΣΥΡΙΖΑ, σε όλους ανεξαιρέτως, με μικρούς, αδύναμους, συνταξιούχους, συγκριτικά με το 2014 τα φορολογικά έσοδα ήταν 600 εκατομμύρια ευρώ λιγότερα. Το λέει η έκθεση του κράτους. Αυτό πρέπει να μας προβληματίσει.

Ας πάμε τώρα λίγο στην πολιτική πραγματικότητα. Η πολιτική πραγματικότητα δείχνει την εικόνα χθες από την Κρήτη, αγρότες –είναι κάτι με το οποίο δεν συμφωνώ ούτε συμφωνεί η Νέα Δημοκρατία, αλλά ας δούμε την ουσία- να προπηλακίζουν, με τη μορφή που το έκαναν, Βουλευτή του ΣΥΡΙΖΑ και –εγώ θα μείνω σε αυτό- να του λένε: «Γύριζες με το αμάξι και έλεγες να μην πληρώσουμε τον ΕΝΦΙΑ». Αυτή ήταν η πολιτική του ΣΥΡΙΖΑ!

**ΚΩΝΣΤΑΝΤΙΝΟΣ ΜΠΑΡΚΑΣ:** Καταδίκασέ το.

**ΙΩΑΝΝΗΣ ΒΡΟΥΤΣΗΣ:** Το έχω καταδικάσει, βεβαίως, αλλά δεν καταδικάζω το άλλο, το οποίο είναι ντροπή, που υπονομεύατε την εθνική προσπάθεια και το λένε σήμερα οι αγρότες της Κρήτης και όλοι οι Έλληνες, όταν γυρίζατε και κάνατε πόλεμο εναντίον της ίδιας της χώρας.

Και να πάω και στο άλλο, που οι Υπουργοί, ενώ έχουμε πάνω από εκατό νεκρούς, κύριε Υπουργέ, στις μονάδες εντατικές θεραπείας με τον ιό της γρίπης, κρύβονται, φοβούνται, επικαλούνται φόρτο εργασίας και κάθονται στα καφενεία της Βουλής και δεν μπαίνουν να απαντήσουν σε κοινοβουλευτικές ερωτήσεις Βουλευτών από την Ένωση Κεντρώων, από το Ποτάμι, από το ΠΑΣΟΚ. Αυτό αποτελεί δείγμα διολίσθησης.

Και να πάω και στα πιο ουσιαστικά. Κυρίες και κύριοι συνάδελφοι, το νομοσχέδιο το οποίο έρχεται –και απευθύνομαι στον ελληνικό λαό, διότι αύριο φαντάζομαι και την εικόνα του κ. Τσίπρα από αυτό εδώ το Βήμα, να θριαμβολογεί για τις μεγάλες Αριστερές πολιτικές, ευαίσθητες νομοθετικές πρωτοβουλίες- δεν περιλαμβάνει μέσα ούτε τη δέκατη τρίτη σύνταξη, δεν περιλαμβάνει μέσα ούτε την κατάργηση του ΕΝΦΙΑ, ούτε τη μη πληρωμή στα διόδια, ούτε καταργεί την εισφορά αλληλεγγύης, ούτε αυξάνει την απασχόληση, ούτε αυξάνει τον κατώτατο μισθό, ούτε φέρνει και τη σεισάχθεια που υποσχόσασταν.

Πολύ απλά, εγώ θα το χαρακτηρίσω ως άλλο ένα πρόχειρο γονατογράφημα, μνημείο λαϊκισμού και θα το αποδείξω στα επόμενα λεπτά, μέσα από αυτά που περιλαμβάνει. Είναι άλλο ένα πρόχειρο κατασκεύασμα η νομοθετική πρωτοβουλία του ΣΥΡΙΖΑ, που έρχεται να νομοθετήσει ευχές, να νομοθετήσει ευαισθησία, να νομοθετήσει καλές προθέσεις, χωρίς λεφτά.

Και εξηγούμαι. Θέλετε να κάνουμε κουβέντα για το ευαίσθητο κοινωνικό κράτος και το πώς πρέπει να ασκείται πολιτική. Βεβαίως. Το δικαίωμα να είστε ευαίσθητοι πιο πολύ από τα άλλα κόμματα δεν σας το παραχωρεί κανένας. Εμείς πιστεύουμε ότι υπηρετούμε την πραγματική ευαισθησία και την αλληλεγγύη και είμαστε κοντά στους ανθρώπους πιο πολύ από τον ΣΥΡΙΖΑ.

Γιατί εσείς κινείστε σε μια λογική «να βρούμε κάτι να το μοιράσουμε, να κρατηθούμε, να γαντζωθούμε στην εξουσία και να βγάζουμε τη μεγάλη διακήρυξη ότι είμαστε καλοί». Δεν ασκείται έτσι κοινωνική πολιτική. Κοινωνική πολιτική ασκείται με δημιουργία πλούτου και αφού δημιουργήσεις πλούτο, να μπορέσεις να δώσεις, να καλύψεις και να υπερασπίσεις τους αδύναμους. Αυτό κάναμε.

Εμείς, κύριε Υπουργέ Υγείας, κύριοι της Κυβέρνησης, τα δυόμισι χρόνια, μέσα σε δύσκολη δημοσιονομική κατάσταση -που την πήρατε πολύ καλύτερη από εμάς, όπως την κληρονομήσατε, ανεξάρτητα αν τα γκρεμίσατε όλα και πήγατε την οικονομία και τη χώρα χρόνια πίσω- φτιάξαμε το Α21, 755 εκατομμύρια ευρώ για τις οικογένειες όλων των Ελλήνων και δώσαμε και στο πρώτο και στο δεύτερο παιδί.

Εμείς, η κυβέρνηση της Νέας Δημοκρατίας, συγκυβέρνηση τότε, καλύψαμε πεντακόσιες χιλιάδες αδύναμες οικογένειες. Ξέρετε τι λέγατε; Λέγατε ότι είναι ψίχουλα. Και τώρα δεν μπορείτε ούτε αυτά να καλύψετε, τα ψίχουλα.

Εμείς, με το περίσσευμα της οικονομίας, τους νοικοκυρέματος, της ανάπτυξης, του πλεονάσματος, δώσαμε 450 εκατομμύρια ευρώ από το κοινωνικό μέρισμα, από τις θυσίες του ελληνικού λαού, και βοηθήσαμε αληθινά οικογένειες.

Εσείς τι κάνατε; Λέγατε «ψίχουλα» τα 459 εκατομμύρια, έχουμε τη διακήρυξη ΣΥΡΙΖΑ για 2 δισεκατομμύρια ευρώ στη Θεσσαλονίκη, νομοθετείτε τη μεγάλη επανάσταση, την κάλυψη της ανθρωπιστικής κρίσης, 200 εκατομμύρια ευρώ μόνο. Το ψηφίσαμε εμείς.

**ΑΝΔΡΕΑΣ ΛΟΒΕΡΔΟΣ:** Με την προϋπόθεση, «εάν».

**ΙΩΑΝΝΗΣ ΒΡΟΥΤΣΗΣ:** Με την προϋπόθεση 200 εκατομμύρια. Ψάχνατε για ισοδύναμα, κ. Φωτίου –που με κοιτάτε- και κατέληξε στα 98 εκατομμύρια ευρώ.

Αυτή είναι η αντιμετώπιση της ανθρωπιστικής κρίσης του ΣΥΡΙΖΑ, κυρίες και κύριοι συνάδελφοι, η εξαπάτηση του ελληνικού λαού.

Να, λοιπόν, ποιος είναι ο πραγματικά ευαίσθητος κι αυτός που στηρίζει τους αδύναμους και τους ευάλωτους.

Και φτάνω τώρα στο κερασάκι στην τούρτα, που αφορά την πολιτική και του μέλλοντος, που ρωτάει ο Υπουργός.

Απαντώ. Δεν υπάρχει μεγαλύτερη κοινωνική μεταρρύθμιση στην Ελλάδα από την υπουργική απόφαση και τον νόμο, που είχα την τιμή να συνυπογράψω με τον Βασίλη Κεγκέρογλου στο Υπουργείο, για το ελάχιστο εγγυημένο εισόδημα. Είμαστε η μοναδική χώρα στην Ευρώπη που δεν το είχαμε. Και φτιάξαμε το καλύτερο σύστημα κοινωνικής προστασίας, το πιο προωθημένο στην Ευρώπη, και το παγώσατε. Και σας πίεσε η τρόικα και το φέρνετε, για να το πάτε μετά από ενάμιση χρόνο! Αυτή είναι η κοινωνική πολιτική του ΣΥΡΙΖΑ. Αντί να εφαρμόσετε το ελάχιστο εγγυημένο εισόδημα, να καλύψετε τους αδύναμους, αυτούς που πραγματικά έχουν ανάγκη, κάνετε πασαλείμματα κοινωνικής πολιτικής, μικροπολιτικά παιχνιδάκια.

Σας πήρε, όμως, χαμπάρι ο ελληνικός λαός. Και γι’ αυτό καταρρέετε δημοσκοπικά. Όχι γιατί έπεσε στην τσέπη του Έλληνα φορολογούμενου ο λογαριασμός του ΣΥΡΙΖΑ και της απάτης, αλλά γιατί πολύ απλά νιώθει εξαπατημένος, όπως σας τα έλεγαν χθες οι αγρότες της Κρήτης. Αυτό πληρώνει σήμερα δημοσκοπικά.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ησυχία. Παρακαλώ! Ψυχραιμία λίγο.

**ΙΩΑΝΝΗΣ ΒΡΟΥΤΣΗΣ:** Προχωράω.

Πάω λίγο στην ουσία του νομοσχεδίου. Για να δούμε λίγο την ουσία του νομοσχεδίου. Κυρίες και κύριοι συνάδελφοι, θα μιλήσω για την αριθμητική του νομοσχεδίου. Πρώτον, το νομοσχέδιο μαζί με τις τροπολογίες –παρακαλώ να με ακούσετε όλοι οι Βουλευτές προσεκτικά και ο ελληνικός λαός- περιλαμβάνει συνολικά 91 άρθρα. Από τα 91 άρθρα κοστολογημένα είναι μόνο τα 20 με δαπάνη 111.050.000 ευρώ.

Ερώτηση πρώτη: Από πού θα καλυφθούν τα 111.050.000 ευρώ; Πείτε μας τα ισοδύναμα. Τα έχετε βάλει στον προϋπολογισμό; Εμείς σας παραδώσαμε τάξη στο κράτος και στην οικονομία, ένα νοικοκυρεμένο κράτος. Φέρναμε μία προς μία δαπάνη τεκμηριωμένη. Πού θα βρείτε, λοιπόν, τα 111.050.000 ευρώ;

Δεύτερον, και αν πούμε ότι τα βρήκατε, τα υπόλοιπα 70 άρθρα από πού θα καλυφθούν, αυτές οι δαπάνες οι οποίες έρχονται με την έκθεση του Λογιστηρίου και δεν είναι τεκμηριωμένες, ποσοτικοποιημένες γιατί οι υπάλληλοι του Λογιστηρίου δεν πήραν στοιχεία; Αυτό είναι τριτοκοσμική χώρα. Δεν είναι μια δημοκρατική χώρα, κύριοι της Κυβέρνησης, που θέλει να βάλει τάξη.

Προχωράω. Τι άλλο περιέχει το νομοσχέδιο; Εκατοντάδες διορισμούς «ημετέρων». Αυτό είναι το παράλληλο πρόγραμμα, φίλοι και «ημέτεροι». Θα ρωτήσει κάποιος από πού; Απαντώ, λοιπόν. Πάρτε το νομοσχέδιο μπροστά σας και διαβάζετε. Το άρθρο 4 δημιουργεί νέες δομές στους δήμους που χρειάζονται νέες προσλήψεις. Με το άρθρο 5 δημιουργείτε έντεκα διορισμούς δίπλα στον κ. Κουρουμπλή, προίκα του κ. Κουρουμπλή. Από πού και έως πού; Στο άρθρο επτά έχουμε νέες προσλήψεις. Στο άρθρο 8 έχουμε νέες προσλήψεις.

**ΣΠΥΡΙΔΩΝΑΣ ΛΑΠΠΑΣ:** Πού;

**ΙΩΑΝΝΗΣ ΒΡΟΥΤΣΗΣ:** Στο άρθρο 8. Διαβάστε το. Δεν θα κάνω εγώ σε εσάς κατήχηση. Διαβάστε το.

Με το άρθρο 24 δημιουργείτε επτά νέες θέσεις στις Γενικές Γραμματείες και στις Περιφέρειες. Με το άρθρο 25 δημιουργείτε ομάδες εργασίες έμμισθες. Με το άρθρο 29 διορίζετε δικηγόρους στο Υπουργείο Υγείας.

Και φθάνω στο κερασάκι στην τούρτα. Να το κερασάκι στην τούρτα. Αυτό θα το καταργήσουμε την επόμενη μέρα, Υπουργέ. Δεν θα μετατρέψετε το κράτος σε αυτό που είχατε στα όνειρά σας ή διαβάζατε στα έντυπα όταν ήσασταν φοιτητής και ονειρευόσασταν να κρατήσετε την Ελλάδα εκτός Ευρώπης.

**ΑΝΔΡΕΑΣ ΞΑΝΘΟΣ (Υπουργός Υγείας):** Πού ξέρετε τι διάβαζα όταν ήμουν φοιτητής;

**ΙΩΑΝΝΗΣ ΒΡΟΥΤΣΗΣ:** Στήνετε λαϊκές επιτροπές μέσα στα νοσοκομεία οι οποίες υποκαθιστούν τη διοίκηση, αλλάζουν το στάτους της διοίκησης και έρχονται πλέον άτομα τα οποία θα ορίσει ο κ. Ξανθός και ο κ. Πολάκης από την κοινωνία να λύνουν τα προβλήματα των νοσοκομείων. Εδώ θα διορίσετε δεκάδες. Το κόστος είναι μη υπολογίσιμο. Το Λογιστήριο δεν μπόρεσε να βρει το κόστος. Και αυτό να ξέρετε ότι θα είναι από τα πρώτα που θα καταργήσουμε.

**ΣΠΥΡΙΔΩΝΑΣ ΛΑΠΠΑΣ:** Άμισθοι.

**ΙΩΑΝΝΗΣ ΒΡΟΥΤΣΗΣ:** Δεν λέει καθόλου «άμισθοι». Το Λογιστήριο έχει ποσοτικοποιήσει ότι δεν έχει στοιχεία να δει πόσο κοστίζουν.

**ΑΦΡΟΔΙΤΗ ΣΤΑΜΠΟΥΛΗ:** Δεν κοστίζουν, γι’ αυτό.

**ΣΠΥΡΙΔΩΝΑΣ ΛΑΠΠΑΣ:** Είναι άμισθοι. Το λέει ρητά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ, κάντε λίγη ησυχία. Συγκρατηθείτε λίγο.

**ΙΩΑΝΝΗΣ ΒΡΟΥΤΣΗΣ:** Συγκρατηθείτε. Ξέρω ότι δεν αρέσουν αυτά που λέω. Αλλά θέλει λίγο ψυχραιμία. Να έχετε ψυχραιμία.

Φτάνω τώρα στα ζητήματα τα οποία αφορούν πάλι το νομοσχέδιο. Θα μιλήσω για την περιοχή μου, τη Σαντορίνη. Κυρίες και κύριοι συνάδελφοι, τι συμβαίνει εδώ; Είπα στην επιτροπή -θα το κάνω και τώρα, θα το κάνει πράξη η Νέα Δημοκρατία- ότι θα ψηφίσουμε με τα δύο χέρια τη συγκεκριμένη διάταξη.

Προσέξτε, όμως, είχα ζητήσει να έρθει εδώ στην Ολομέλεια, πρώτον, χρονοδιάγραμμα υλοποίησης του νοσοκομείου. Δεύτερον, να μας πει για τη χρηματοδότηση από πού θα υπάρξουν τα 5 εκατομμύρια ευρώ και τρίτον, να υπάρξει χρονοδιάγραμμα και οργανόγραμμα. Τίποτε από όλα αυτά δεν έχει έρθει. Θα το ψηφίσουμε. Είστε υπόλογοι, όμως, απέναντι στο λαό της Σαντορίνης που τον εξαπατήσατε επί έναν ολόκληρο χρόνο, όπως για το «Sea Diamond» που θα του κάνατε ανέλκυση, πήρατε την ψήφο του και σήμερα του υπόσχεστε νοσοκομείο. Δηλαδή, καταρρέει όλη η δημόσια υγεία σε όλα τα νοσοκομεία και πάτε να κάνετε νέα δομή δευτεροβάθμιας υγείας στη Σαντορίνη. Το στηρίζουμε. Προσέξτε, όμως, ο χρόνος είναι αμείλικτος. Έχετε χάσει την εμπιστοσύνη.

Δεύτερον, έχουμε την τροπολογία για τους ΟΤΑ και τα νοσοκομεία. Πού το βρήκατε αυτό; Ποιος σας δίνει το δικαίωμα σήμερα να καταλύετε μια λογική που υπήρχε στο κράτος; Την ευθύνη της χρηματοδότησης των νοσοκομείων και της υγείας να την έχει το κεντρικό κράτος. Όμως, έρχεστε, Υπουργέ, και τι κάνετε; Δεν διαβάσατε την ανακοίνωση ομόφωνα όλων των δήμων και του Ιατρικού Συλλόγου της Αθήνας, που αντιδρούν και λένε να μην περάσετε τη διάταξη, γιατί ανοίγει την κερκόπορτα –μας ακούν οι δήμαρχοι και τα δημοτικά συμβούλια αυτήν τη στιγμή- και σε λίγο διάστημα το επόμενο βήμα της ψήφισης του νομοσχεδίου θα είναι να πηγαίνουν οι κάτοικοι, διά μέσου του κοινωνικού αυτοματισμού, στους δήμους και να ζητούν τη βελτίωση των όρων και συνθηκών των νοσοκομείων και των κέντρων υγείας. Αυτό κάνετε.

Πάω τώρα στο προτελευταίο σημείο, το οποίο αφορά τη διάγνωση αναγκών εργασίας. Πράγματι, είναι τομή. Χαιρετίζω, που έστω και με καθυστέρηση ενάμισι έτους το επαναφέρετε. Έχω μπροστά μου τη σελίδα από την εφημερίδα στην οποία είχα κάνει την ανακοίνωση της μεγάλης τομής για τη διάγνωση αναγκών εργασίας. Μεγάλη τομή, υπό την έννοια ότι είναι ένα από τα πιο πρωτοποριακά συστήματα στην Ευρώπη, λόγω του ότι έχουμε την ΕΡΓΑΝΗ.

Αυτό, λοιπόν, το σύστημα ανακοινώθηκε από εμένα το Σεπτέμβριο του 2014. Προχωρούσε, η χρηματοδότηση ήταν από την Ευρωπαϊκή Ένωση και διαβάζω τώρα στον προϋπολογισμό ότι είναι 300.000 ευρώ. Από πού και ως πού και γιατί; Καταθέτω στα Πρακτικά και την ανακοίνωση των αναγκών διάγνωσης εργασίας χωρίς χρήματα του ελληνικού δημοσίου, κάτι για το οποίο τώρα εσείς βάζετε 300.000 ευρώ.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν σας προβληματίζουν, κύριοι του ΣΥΡΙΖΑ, αυτά;

Κλείνω με το τελευταίο θέμα για την κάλυψη των ανασφαλίστων. Έχω εδώ και θα καταθέσω, διότι με προκάλεσε ο Υπουργός στην επιτροπή, τα εξής: Πρώτον, το ΦΕΚ αριθμού φύλλου 175328/2014. Υπογράφουν Σταϊκούρας, Βορίδης, Βρούτσης. Είναι το ΦΕΚ βάσει του οποίου παρέχει η προηγούμενη κυβέρνηση πλήρως δωρεάν ιατροφαρμακευτική περίθαλψη σε όλους τους ανασφάλιστους της χώρας. Θα το καταθέσω, για να το δουν οι Βουλευτές του ΣΥΡΙΖΑ και ο Υπουργός που το αγνοεί.

Δεύτερον, καταθέτω και το άλλο ΦΕΚ το οποίο έρχεται συμπληρωματικά. Υπογραφή Γεωργιάδης Άδωνις, Σταϊκούρας, Βρούτσης. Είναι η δεύτερη υπουργική απόφαση για τον ίδιο λόγο.

Τρίτον, καταθέτω το έγγραφο από τον προϋπολογισμό για τα 20 εκατομμύρια ευρώ του Υπουργείου Εργασίας που δώσαμε για τους ανασφάλιστους στα ειδικά ταμεία ΕΤΑΑ, ΟΓΑ και ΟΑΕΕ.

Τέταρτον, καταθέτω τον ν.4254, νόμος ο οποίος κάλυψε την προηγούμενη απόφαση.

Καταθέτω, επίσης, την υπουργική απόφαση για τα προηγούμενα ταμεία που είπα.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με λίγα λόγια, η απόφαση της κάλυψης υπήρχε, Υπουργέ. Μπήκατε σε μία λογική στην αρχή της πολιτικής σας, αυτή των βαφτίσεων. Βαφτίζατε με διάφορες αριστερές ιδεολογίες τα διάφορα πράγματα τα οποία βρίσκατε έτοιμα ή τα μετονομάζατε. Μετά, μπήκατε στη λογική του «ψηφίζω–ξεψηφίζω». Εδώ πέρα ξεψηφίσατε δικούς σας νόμους και τώρα μπαίνετε στη λογική του «ψηφίζω ήδη νόμους». Αυτό κάνετε.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Απλώς, πριν κατέβω από το Βήμα και με αυτό θα κλείσω, μία καλοπροαίρετη προειδοποίηση. Όλοι είμαστε…

**ΑΝΔΡΕΑΣ ΞΑΝΘΟΣ (Αναπληρωτής Υπουργός Υγείας):** Μην κοροϊδεύετε τον κόσμο! Έλεος!

**ΙΩΑΝΝΗΣ ΒΡΟΥΤΣΗΣ:** Εγώ κατέθεσα τα χαρτιά, Υπουργέ. Τώρα εσείς πείτε δημόσια ό,τι θέλετε.

Ακούστε μία καλοπροαίρετη προειδοποίηση. Δεν θα σας παραχωρήσουμε το δικαίωμα της ευαισθησίας. Είμαστε το ίδιο ευαίσθητοι απέναντι σε όλους. Την ώρα, όμως, που καταρρέει η δημόσια υγεία, την ώρα που αυτήν τη στιγμή δεν υπάρχουν κρεβάτια κανονικά στα νοσοκομεία και στις μονάδες εντατικής θεραπείας, διευρύνετε το δικό μας νόμο και κάντε ένα δημόσιο κάλεσμα, όπως είπατε στην επιτροπή. «Δίνουμε σήμα», είπατε, κάτι που είπε και η Πρόεδρος πριν από ενάμιση χρόνο και τώρα το πληρώνουμε ακόμα. Δίνουμε σήμα σε όλο τον κόσμο ότι η Ελλάδα είναι μία χώρα που μπορεί να περιθάλψει αδαπάνως όποιον έρθει. Αυτό είπατε στην επιτροπή.

Προσέξτε, διότι έχετε ευθύνες. Νομοθετείτε και αυτήν τη στιγμή με τη νομοθεσία μας πιθανόν να θίγετε τους Έλληνες, τους οποίους πρέπει πρώτα και κύρια να σέβεστε, γιατί οι Έλληνες φορολογούνται, οι Έλληνες πληρώνουν, οι Έλληνες δοκιμάζονται, οι Έλληνες υποφέρουν!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Βρούτση, ελάτε, έχετε φτάσει στα δεκαεπτά λεπτά.

**ΙΩΑΝΝΗΣ ΒΡΟΥΤΣΗΣ:** Και οι Έλληνες έχουν δώσει και ανθρωπιά και αλληλεγγύη και καλά κάνουν. Κι αγκαλιάζουμε όλον τον κόσμο, αλλά όλα πρέπει να έχουν ένα όριο. Διότι, το να νομοθετείς, χωρίς λεφτά είναι σαν να υπονομεύεις και να κόβεις το κλαδί της εθνικής υπερηφάνειας και προσπάθειας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΑΝΔΡΕΑΣ ΞΑΝΘΟΣ (Υπουργός Υγείας):** Κυρία Πρόεδρε, τον λόγο παρακαλώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Ξανθέ, τι θέλετε, να απαντήσω τώρα κι εγώ στον κ. Βρούτση; Ο καθένας λέει ό,τι νομίζει. Υποτίθεται ότι θεωρούμε πως οι τηλεθεατές έχουν γνώση. Αν θέλετε για ένα λεπτό να πείτε κάτι, αλλά δεν είπατε για τις τροπολογίες.

**ΑΝΔΡΕΑΣ ΞΑΝΘΟΣ (Υπουργός Υγείας):** Θα πω μετά.

Κατ’ αρχάς, έχουμε κάνει μία νομοτεχνική βελτίωση για κάποια άρθρα, θα σας τις δώσουμε, θα τις καταθέσουμε και επίσης θα παρουσιάσω και τις τροπολογίες λίγο πιο αναλυτικά μετά, γιατί έχω μία εκκρεμότητα ακόμη.

Θα ήθελα απλώς να δώσω μία σύντομη απάντηση. Έχουμε πει πάρα πολλές φορές, κύριε Βρούτση, ότι…

**ΚΩΝΣΤΑΝΤΙΝΟΣ ΒΛΑΣΗΣ:** Γίνεται αυτό, κυρία Πρόεδρε;

**ΣΟΦΙΑ ΒΟΥΛΤΕΨΗ:** Τι είναι αυτό τώρα;

**ΙΩΑΝΝΗΣ ΒΡΟΥΤΣΗΣ:** Δηλαδή, να απαντήσω μετά κι εγώ, κυρία Πρόεδρε; Μετά τον Υπουργό να απαντήσουμε πάλι.

**ΑΝΔΡΕΑΣ ΞΑΝΘΟΣ (Υπουργός Υγείας):** Ωραία…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εγώ κατάλαβα ότι κάτι θέλει να πει επί προσωπικού, ειδάλλως προφανώς δεν θα απαντήσει.

**ΒΑΣΙΛΕΙΟΣ ΟΙΚΟΝΟΜΟΥ:** Δεν ζήτησε επί προσωπικού.

**ΙΩΑΝΝΗΣ ΒΡΟΥΤΣΗΣ:** Να απαντήσω μετά, κυρία Πρόεδρε.

**ΑΝΔΡΕΑΣ ΞΑΝΘΟΣ (Υπουργός Υγείας):** Θα είμαι σύντομος, κύριε Βρούτση.

Έχουμε πει πάρα πολλές φορές ότι το ζήτημα της κοινωνικής ευαισθησίας δεν είναι προσωπικό θέμα, είναι ζήτημα πολιτικό. Δεν έχει να κάνει με το αν είναι κάποιοι καλοί άνθρωποι και κοινωνικά ευαίσθητοι. Είναι ζήτημα πολιτικής αντίληψης.

**ΒΑΣΙΛΕΙΟΣ ΟΙΚΟΝΟΜΟΥ:** Αυτό είπα κι εγώ.

**ΑΝΔΡΕΑΣ ΞΑΝΘΟΣ (Υπουργός Υγείας):** Είναι ζήτημα προτεραιοτήτων πολιτικών. Αυτό προσπάθησα να πω στην ομιλία μου, αλλά κάνετε πως δεν καταλαβαίνετε, ότι επειδή ακριβώς κοσμοθεωρητικά, ιδεολογικά και πολιτικά είμαστε με την ισότητα των ανθρώπων, γι’ αυτό και μπορούμε να υπερασπιστούμε σήμερα την καθολικότητα, ειδικά στον τομέα της υγείας.

Προσέξτε πάρα πολύ. Καλή είναι η ρητορεία η αντικυβερνητική, καλό είναι να παίζετε, για να τσιμπάτε στις δημοσκοπήσεις, με τα ξενοφοβικά αντανακλαστικά των ανθρώπων αυτήν την περίοδο, αλλά προσέξτε καλά, διότι διολισθαίνετε στη γραμμή «υγεία μόνο για Έλληνες». Αυτή είναι η γραμμή, η πολιτική θέση της Χρυσής Αυγής. Προσέξτε πάρα πολύ καλά!

(Χειροκροτήματα από την πτέρυγα του ΣΥΡΙΖΑ)

Σ’ αυτήν την κοινωνία, σ’ αυτήν την χώρα την ευρωπαϊκή δεν μπορούν να ορθώνονται τέτοια τείχη απέναντι σε ανθρώπους δυστυχισμένους που δεν έρχονται στη χώρα για να κάνουν βόλτα.

**ΣΟΦΙΑ ΒΟΥΛΤΕΨΗ:** Τι είναι αυτά τώρα;

**ΑΝΔΡΕΑΣ ΞΑΝΘΟΣ (Υπουργός Υγείας):** Η θεωρία ότι οι μετανάστες, αυτό το μεγαλύτερο προσφυγικό κύμα μετά τον Β΄ Παγκόσμιο Πόλεμο που κλυδωνίζει όλη την Ευρώπη, οφείλεται στο ότι ο ΣΥΡΙΖΑ διευκολύνει την περίθαλψη των ανασφάλιστων, συγγνώμη, αλλά προσβάλλει τη νοημοσύνη του ελληνικού λαού.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Υπουργός Υγείας κ. Ανδρέας Ξανθός καταθέτει για τα πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.257-260)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Λοβέρδος έχει τον λόγο.

**ΙΩΑΝΝΗΣ ΒΡΟΥΤΣΗΣ:** Κυρία Πρόεδρε, ζητώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι να απαντήσετε τώρα, κύριε Βρούτση;

**ΙΩΑΝΝΗΣ ΒΡΟΥΤΣΗΣ:** Κυρία Πρόεδρε, με προκάλεσε ο κύριος Υπουργός.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι νόημα έχει τώρα;

**ΙΩΑΝΝΗΣ ΒΡΟΥΤΣΗΣ:** Κυρία Πρόεδρε, εγώ καταλαβαίνω το αδύναμο σημείο που βρίσκεται ο Υπουργός. Είναι Υπουργός μιας υγείας που καταρρέει, είναι Υπουργός μιας υγείας η οποία δεν μπορεί να διασφαλίσει τίποτα την επόμενη μέρα και είναι μέλος μιας Κυβέρνησης η οποία επίσης καταρρέει. Και καταρρέει, πρώτα και κύρια, όπως είπα, από τα ψέματα που έχει πει.

Όμως, κύριε Υπουργέ, αυτό που κάνετε είναι μεγάλος λάθος. Ταυτίζετε τη Νέα Δημοκρατία με τη Χρυσή Αυγή.

**ΑΝΔΡΕΑΣ ΞΑΝΘΟΣ (Υπουργός Υγείας):** Αυτό καταλάβατε;

**ΙΩΑΝΝΗΣ ΒΡΟΥΤΣΗΣ:** Αυτό κατάλαβα. Ακόμη και η λέξη «διολίσθηση» που χρησιμοποιήσατε …

**ΑΝΔΡΕΑΣ ΞΑΝΘΟΣ (Υπουργός Υγείας):** Διολισθαίνετε, είπα…

**ΙΩΑΝΝΗΣ ΒΡΟΥΤΣΗΣ:** «Διολισθαίνετε».

**ΑΝΔΡΕΑΣ ΞΑΝΘΟΣ (Υπουργός Υγείας):** …στην αντίληψη…

**ΙΩΑΝΝΗΣ ΒΡΟΥΤΣΗΣ:** Στην αντίληψη.

**ΑΝΔΡΕΑΣ ΞΑΝΘΟΣ (Υπουργός Υγείας):** …στην επιχειρηματολογία, στην ατζέντα. Αυτό είπα.

**ΙΩΑΝΝΗΣ ΒΡΟΥΤΣΗΣ:** Ακούστε να δείτε πού διαφέρουμε. Η ανθρωπιά, η αλληλεγγύη και η ευαισθησία της Νέας Δημοκρατίας δεν παραχωρείται, είναι κάτι το οποίο είναι κατοχυρωμένο και το ξέρει όλος ο κόσμος. Εγώ είπα και με οικονομικούς όρους πώς το εννοούμε. Αλλά λέω αυτό που σας είπα: ότι οι Έλληνες αυτήν τη στιγμή βρίσκονται σε πολύ δυσάρεστη και δύσκολη θέση, πληρώνουν φόρους, πληρώνουν εισφορές.

**ΚΩΝΣΤΑΝΤΙΝΟΣ ΒΛΑΣΗΣ:** Έκτακτες εισφορές.

**ΙΩΑΝΝΗΣ ΒΡΟΥΤΣΗΣ:** Αυτήν τη στιγμή η Ελλάδα βρίσκεται μπροστά σε εθνικούς κινδύνους.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Βρούτση, αυτά τα είπατε.

**ΙΩΑΝΝΗΣ ΒΡΟΥΤΣΗΣ:** Μην τους αντιμετωπίζετε ως δεύτερης κατηγορίας πολίτες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είναι δεύτερης κατηγορίας;

**ΙΩΑΝΝΗΣ ΒΡΟΥΤΣΗΣ:** Ως δεύτερης κατηγορίας πολίτες.

Αν θέλετε να ασκήσετε κοινωνική πολιτική για όλο τον κόσμο, δικαίωμά σας, αλλά βρείτε και τα λεφτά, όχι εις βάρος των Ελλήνων και από τη στιγμή που και εμείς λέμε ότι βεβαίως και πρέπει να δείξουμε ευαισθησία παντού.

**ΑΝΔΡΕΑΣ ΞΑΝΘΟΣ (Υπουργός Υγείας):** Θα σας επισυνάψω τις ομιλίες σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Λοβέρδο, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Επιμένετε βλέπω. Είναι η στροφή προς το κέντρο αυτή η ομιλία που κάνετε τώρα. Για να συνεννοούμαστε.

**ΒΑΣΙΛΕΙΟΣ ΟΙΚΟΝΟΜΟΥ:** Θα το δείτε σε λίγο.

**ΚΩΝΣΤΑΝΤΙΝΟΣ ΒΛΑΣΗΣ:** Μην αγχώνεστε. Υπομονή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ της Υγείας, αφού για τα θέματα που συζητάμε χρειαστήκατε επιχείρημα βοήθειας και στήριξης σχετικό με τη Χρυσή Αυγή, εμείς εκεί που σας ακούσαμε το πρώτο που σκεφτήκαμε είναι ότι αν υπάρχει κάποιος από την Αίθουσα αυτή που διαβίωνε μαζί στους ίδιους χώρους με τη Χρυσή Αυγή είστε εσείς και οι ΑΝΕΛ, κανένας άλλος από εδώ πέρα. Δεν τα χρειαζόμαστε αυτά τα επιχειρήματα. Δεν βοηθούν κανέναν, ούτε εσάς ούτε κανέναν από εδώ.

Τώρα, σας ακούσαμε και, κυρίες και κύριοι Βουλευτές, ακούσαμε μία εκδοχή των επικοινωνιακών επιχειρημάτων της Κυβέρνησης κι αυτής της Πλειοψηφίας. Τα μεν επιχειρήματα λένε στους πολίτες και εσωκομματικά ότι ο κόσμος στις 20 Σεπτεμβρίου ήξερε τι ψήφιζε. «Μην διαμαρτύρεστε, ξέρατε τι ψηφίζατε». Και σε πολιτικούς του χώρου που απειλούν να διαφοροποιηθούν στο α ή στο β θέμα η απειλή που εξακοντίζουν από το Μέγαρο Μαξίμου είναι ότι όλα ήταν γνωστά. Αυτά είναι τα επιχειρήματα της μίας μορφής. Η άλλη μορφή των επιχειρημάτων είναι αυτή που ακούστηκε σήμερα εδώ, ότι, να, επαληθεύονται όσα λέγαμε για το καλό του κόσμου πως κινείται η πολιτική μας.

Να πω λίγο για τα πρώτα επιχειρήματα. Δεν στέκουν διότι ο Πρωθυπουργός, οι Υπουργοί, οι υποψήφιοι Βουλευτές της Κυβέρνησης των ΣΥΡΙΖΑ-ΑΝΕΛ πριν την 20η Σεπτεμβρίου έλεγαν πως είναι το αχρείαστο τρίτο μνημόνιο αυτό που είναι, όμως θα διαπραγματευτούμε για να μην εφαρμοστεί έτσι όπως έχει και δεύτερον, έχουμε και παράλληλο πρόγραμμα στήριξης. Έτσι έλεγαν.

Όλα όσα έλεγαν από τις 21 Σεπτεμβρίου και μετά ο κόσμος τα βλέπει κάθε μέρα και στο πετσί του τα νοιώθει. Δεν κάνει θεωρητικές συζητήσεις ούτε αναλύσεις σαν κι αυτές τις τελευταίες εδώ πέρα περί ιδεολογικών πολιτικών αναφορών ή περί του πόνου με τον οποίο ψηφίζετε ένα δυσμενές μέτρο. Λες και άλλοι που ψήφιζαν δυσμενή μέτρα είχαν χαρά και ευχαρίστηση, διότι είναι βιτσιόζοι, έτσι.

Τώρα, το δεύτερο επιχείρημα: «Κάνουμε καλό». Να το το καλό. Αντιφατική η δεύτερη υποστήριξη με την πρώτη υποστήριξη επιχειρημάτων επικοινωνίας. Να φέρουμε το παράλληλο πρόγραμμα. Φέρνουμε το παράλληλο πρόγραμμα, δηλαδή παραβιάζουμε ανοιχτές πόρτες. Και κάποια από αυτά τα οποία σήμερα θεσπίζετε μπορεί να είναι και θετικά και όταν κατασταλάξετε στις τελικές διατυπώσεις, αύριο θα τοποθετηθούμε, και η κ. Χριστοφιλοπούλου κι εγώ. Όταν κατασταλάξετε όμως, γιατί κάθε δέκα λεπτά φέρνετε και κάποιες αλλαγές, όλοι οι Υπουργοί, όχι μόνο εσείς.

Τα δεύτερα, λοιπόν, επιχειρήματα για το παράλληλο πρόγραμμα έπρεπε να έχουν δημιουργήσει, κυρίες και κύριοι Βουλευτές, κάποιον κοινωνικό αντίκτυπο, έστω μικρό, ότι κάτι κάνει η Βουλή τώρα. Δεν τον βλέπω. Μπορεί οι μικροί χώροι, οι συγκεκριμένοι, οι ειδικοί για κάποια λεπτομέρεια που τους διευκολύνει τον βίο να πούμε μια καλή κουβέντα. Πολιτικός και κοινωνικός αντίκτυπος δεν γεννιέται, γιατί μέσα στην πολιτική ανυπαρξία είναι όλα αυτά.

Τα 200 εκατομμύρια για τα νοσοκομεία είναι υποθετικός λόγος: θα δοθούν, εάν προκύψουν οι δυνατότητες. Το ότι ενεγράφησαν στον προϋπολογισμό, είστε Υπουργός έναν χρόνο και κάτι και το ξέρετε καλά ότι δεν σημαίνει απολύτως τίποτα.

Και ένα παράδειγμα, κυρίες και κύριοι Βουλευτές, σε ό,τι αφορά τις δαπάνες περί ανασφαλίστων: Όταν ανέλαβα το Υπουργείο το 2010 μια πρώτη καταγραφή προσέγγισης ήταν ότι για ανασφάλιστους, αλλοδαπούς κατά βάση, το Εθνικό Σύστημα Υγείας ξόδευε τότε 150 εκατομμύρια ευρώ.

Όταν κάνεις κάτι που έχει αντίκτυπο στην πραγματικότητα αυτό θα φανεί. Και αν θέλετε να έχει αντίκτυπο στην πραγματικότητα, σε κάποιες κατηγορίες πολιτών που αναξιοπαθούν, θα το είχατε δείξει έναν χρόνο. Όχι μόνο δεν το δείξατε, αλλά ο προκάτοχός σας έκανε οκτώ μήνες να υπογράψει και τελικά δεν υπέγραψε τη νέα τιμολόγηση των φαρμάκων. Έχει ευθύνες γι’ αυτό που έχει κάνει. Έχει ευθύνες.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ)**

Μην κοιτάτε που το είδος της αντιπολίτευσης που ασκούμε δεν είναι σαν το δικό σας και αυτά τα πράγματα τα περνάμε χαλαρά. Σας λέω ότι έχει ευθύνες γι’ αυτό που δεν έκανε!

Εξαπατήσατε τον λαό σε πάρα πολλά θέματα. Ακόμα και στα θέματα εξωτερικής πολιτικής, κυρίες και κύριοι συνάδελφοι –γιατί ξέρω ορισμένων την υγιή συνείδηση-, ήσασταν μια δύναμη που επαγγελλόταν την έξοδο από το ΝΑΤΟ. Και τώρα έχετε καταστεί μια νατοϊκή δύναμη, μια φιλονατοϊκή πολιτική δύναμη. Με πόνο, θα μου πείτε! Κατ’ ανάγκη θα μου πείτε. Όμως, έχετε καταστεί! Είστε πλήρως ανακόλουθοι.

Δεύτερης τάξης επιχείρημα, όταν κάποιοι σας λένε «μα, ρε παιδί μου, αυτές οι συζητήσεις προσωποποιούνται κάθε μέρα και στη Βουλή και εκτός Βουλής». Τώρα που σας δέρνει ο κόσμος, εμείς καταδικάζουμε απερίφραστα και ρητά, χωρίς επιφυλάξεις, χωρίς υποσημειώσεις και χωρίς άλλου είδους αναφορές. Όμως κάποιοι σας ρωτάνε -όταν επί πέντε χρόνια, που προπηλάκιζαν τους προκατόχους σας, εσείς μιλούσατε για κοινωνικές διαμαρτυρίες, που στο τέλος-τέλος τις καταδικάζατε, αν πιεζόσασταν πολύ κοινοβουλευτικά, ή ο εκπρόσωπος του κόμματός σας– τώρα τι γίνεται. Τι γίνεται τώρα που τρεις φορές έχετε πει ψέματα στον ελληνικό λαό και τον Ιανουάριο του 2015 και τον Σεπτέμβριο του 2015 και με το δημοψήφισμα και ο κόσμος τώρα διαμαρτύρεται εναντίον σας; Βέβαια, όταν φτάνει σε πεδία προπηλακισμού, εμείς τα καταγγέλλουμε και τα καταδικάζουμε. Αυτά δεν πρέπει να γίνονται, γιατί δεν βοηθάνε. Τώρα, λοιπόν, τι έχετε να πείτε στον κόσμο για εκείνη την πρακτική σας;

Και βέβαια έχετε εφεύρει ένα επιχείρημα που ξεπερνάει τα όρια του σοβαρού: Ε, λέτε, έγιναν πράγματι κάποιες υπερβολές. Καλύπτεστε έτσι, με τη φράση αυτή; Για όποιους το ξέρουν, μου θυμίζετε το ανέκδοτο με το λαγό και την τίγρη. Υπερβολές ήταν οι προπηλακισμοί; Υπερβολές ήταν τα φαξ που έφευγαν από τα γραφεία σας για κινητοποιήσεις όπου μιλούσαν Υπουργοί των κυβερνήσεων επί τέσσερα χρόνια; Υπερβολές λέτε αυτά που υποσχεθήκατε, τη δέκατη τρίτη σύνταξη και τη λειτουργία των νοσοκομείων, όπως λένε οι νυν Υπουργοί και τότε διαδηλωτές, που τα έσπαγαν κιόλας; Αυτά ήταν υπερβολές; Ήταν υπερβολή ότι σε κάθε τι που λεγόταν, όλα ήταν ανάποδα και στραβά, όλα ύποπτα, όλα υποβολιμαία και όλα τα έκαναν κάποιοι που ήθελαν το κακό του λαού; Τι γίνεται, λοιπόν, τώρα;

Και να μην αναφερθώ στο πρόγραμμα εξαπάτησης, βλέπε πρόγραμμα Θεσσαλονίκης! Δεν πρέπει να το λέμε πρόγραμμα Θεσσαλονίκης. Πρόγραμμα εξαπάτησης να το λέτε, κυρίες και κύριοι Βουλευτές, γιατί δεν έχουμε τίποτα με την πόλη. Απλώς εκείνο το πρόγραμμα εξαπάτησης του Σεπτεμβρίου του 2014 αρθρώθηκε στη Διεθνή Έκθεση Θεσσαλονίκης! Τώρα, λοιπόν, τι έχετε να πείτε εσείς σ’ αυτόν τον κόσμο; Ότι του απαντάτε με το παρόν σχέδιο νόμου, που συγκροτεί παράλληλο πρόγραμμα;

Κύριε Υπουργέ της Υγείας, σας άκουσα. Δεν έχω ακούσει πιο α-ιστορικό λόγο από τον δικό σας! Α-ιστορικός λόγος, κυρίες και κύριοι Βουλευτές, είναι ο λόγος που αρθρώνεται αφαιρώντας τόπο και χρόνο, όλο μηνύματα και ιδεολογικοπολιτικές αναφορές, αλλά περί των πραγματικών διαστάσεων των προβλημάτων, τίποτα! Τίποτα, μα τίποτα! Όλο διαχωρισμοί με ψευτοδιαχωριστικές γραμμές γι’ αυτά που γινόντουσαν παλιά και που σήμερα δήθεν δεν γίνονται, διότι σήμερα γίνονται τα τέλεια πράγματα, τα πολύ καλά, γίνονται προσπάθειες να λυθούν προβλήματα. Ποια προβλήματα γίνονται προσπάθειες να λυθούν, με την κατάσταση που υπάρχει σήμερα στα νοσοκομεία και γενικά σε όλους τους τομείς όπου λειτουργεί το δημόσιο σύστημα υγείας;

Κυρίες και κύριοι συνάδελφοι, επαναφέρω ένα επιχείρημα που είπα στην αρχή της ομιλίας μου, ότι για τις διατάξεις που θα ψηφίσουμε, περιμένουμε τις τελικές διατυπώσεις. Διότι λέω ξανά ότι αυτές οι διατυπώσεις αλλάζουν συνεχώς. Συνεπώς, δεν έχει νόημα να προλάβουμε θετική κρίση για κάτι που δεν έχει ολοκληρωθεί ακόμα. Έτσι, λοιπόν, η δική μου ομιλία ως Κοινοβουλευτικού Εκπροσώπου θα προχωρήσει σε ορισμένα θέματα γενικού πολιτικού ενδιαφέροντος που η σημασία του είναι πάρα πολύ μεγάλη.

Στη Διαρκή Επιτροπή Οικονομικών Υποθέσεων πριν από περίπου δεκαπέντε μέρες ακούσαμε τον Υπουργό Οικονομικών να λέει ότι πρέπει να κλείσει η διαπραγμάτευση, η αξιολόγηση, γιατί αν φτάσουμε τον Μάιο, ζήτω που καήκαμε. Και εδώ, κυρίες και κύριοι Βουλευτές, βλέπουμε μία παρελκυστική πολιτική που δεν καταλήγει πουθενά και σε κανένα θέμα.

Έχει ταλανιστεί και η Βουλή με τα λεγόμενα προσχέδια του ασφαλιστικού, από τα οποία δεν έχει μείνει περίπου τίποτα. Οι αλλαγές προσανατολισμών είναι ραγδαίες και σας αφορούν, κυρίες και κύριοι της Πλειοψηφίας, γιατί εκλεγήκατε Βουλευτές λέγοντας ότι δεν θα περικόψετε επικουρικές και κύριες συντάξεις. Τώρα στο τραπέζι μπήκαν οι επικουρικές και μέρα με τη μέρα μπαίνουν και οι κύριες.

Τώρα γι’ αυτό το θέμα, που συγκαλέσατε και τη Βουλή σε ειδική συνεδρίαση για το ασφαλιστικό και είπατε πράγματα τα οποία αφαιρέθηκαν στην πορεία, τι θα πείτε; Τώρα τι μας λέτε; Ποια αξιολόγηση θα ολοκληρωθεί με ένα ασφαλιστικό που ακόμα δεν ξέρουμε σε ποιο σημείο βρίσκεται; Ποια αξιολόγηση θα ολοκληρωθεί, με ένα φορολογικό που δεν ξέρουμε σε ποιο σημείο βρίσκεται;

Γεμίζετε το Κοινοβούλιο α-ιστορικό λόγο, λόγο εκτός τόπου και χρόνου, με επιχειρήματα που εξυπηρετούν μόνο τις ιδεολογικοπολιτικές σας αναφορές, αλλά στην πράξη γίνεται ακριβώς το αντίθετο και εν τη ουσία ούτε καν κι αυτό το αντίθετο γίνεται. Τα μεγάλα θέματα δεν έχουν προχωρήσει.

Κι αν τον Μάιο «ζήτω που καήκαμε», τον Απρίλιο είναι καλύτερα; Τον Μάρτιο; Η οικονομία, η εθνική οικονομία, που είναι το προϊόν των δημόσιων οικονομικών, αλλά κατά βάση της ιδιωτικής οικονομίας, πώς θα προχωρήσει; Αν ήσασταν ιδιώτες, αν ήσασταν άνθρωποι του ιδιωτικού τομέα και είχατε μισό ευρώ, με αυτήν την ακινησία θα το καταθέτατε στην αγορά ή θα περιμένατε να δείτε ομαλότερη πορεία των πραγμάτων; Το δεύτερο θα κάνατε και έτσι κάνει όλη η αγορά. Και παράλληλα επιχειρήσεις φεύγουν. Πώς θα σώσετε ασφαλιστικά συστήματα; Με αυτήν τη λογική κάθε χρόνο θα χρειάζεστε περικοπές, που θα τις βαφτίζετε ασφαλιστικό.

Είστε εδώ και λέτε αυτά και ένα εκατομμύριο άνθρωποι του δημόσιου τομέα είναι σε όλη την Ελλάδα στον δρόμο εναντίον σας. Τελευταία βγήκαν και οι άνθρωποι του δημόσιου τομέα που εργάζονται μάλιστα στους κοινωνικούς φορείς, στους φορείς που ασκούν κοινωνική πολιτική, οι οποίοι φορείς υποτίθεται θα διεκπεραίωναν τις δικές σας κοινωνικές πολιτικές, Κι ούτε αυτούς πληρώνετε. Και γελάτε και ειρωνεύεστε και προπηλακίζετε και ομιλούντες. Δεν έχετε δίκιο. Δεν έχετε την αλήθεια με το μέρος σας.

Και για να κλείσω τις πολιτικές μου αναφορές και να κατέλθω του Βήματος, αναμένοντας τις τελικές διατυπώσεις των διατάξεων, δεν μου λέτε, είναι δυνατόν να υπάρξει λειτουργία της ιδιωτικής οικονομίας, πέρα από τα όσα είπαμε μέχρι στιγμής, χωρίς περιορισμό ή, όπως εγώ πιστεύω, παραμερισμό της γραφειοκρατίας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κι αν αυτό είναι σωστό, ο περιορισμός της γραφειοκρατίας –που δεν πιστεύω κανείς εδώ να το αρνείται-, μπορεί να υπηρετηθεί από μια Κυβέρνηση που έχει Υπουργούς οι οποίοι, κυρίες και κύριοι Βουλευτές, από αυτό εδώ το Βήμα είπαν προ ολίγων ημερών ότι τα Μέσα Ενημέρωσης αυτονομούνται; Από ποιον αυτονομούνται; Σε ποιον πρέπει να είναι εξαρτημένα; Είναι Κυβέρνηση αυτή, που έχει Υπουργούς θιασώτες της γραφειοκρατίας;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Πάλι το ίδιο ψέμα λέτε;

**ΠΡΟΕΔΡΟΣ (Νικόλαος Βούτσης):** Κύριε Λοβέρδο, παρακαλώ να τελειώσετε, διότι είστε οι μόνοι, οι Κοινοβουλευτικοί μαζί με τους εισηγητές, που θα μιλήσετε και αύριο. Όλοι οι άλλοι ενενήντα πέντε Βουλευτές δεν θα μιλήσουν. Και παρακαλώ, και επειδή ήδη είστε εκτός θέματος, κλείστε σε μισό λεπτό.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, είμαι εντός θέματος και έκλεινα το επιχείρημά μου…

**ΠΡΟΕΔΡΟΣ (Νικόλαος Βούτσης):** Εσείς ο ίδιος είπατε πριν τέσσερα λεπτά ότι δεν ασχοληθείτε άλλο…

**ΑΝΔΡΕΑΣ ΛΟΒΕΡΔΟΣ:** Ολοκληρώνω την ομιλία μου. Δεν με ακούσατε.

**ΠΡΟΕΔΡΟΣ (Νικόλαος Βούτσης):** …με το νομοσχέδιο, ακριβώς για τις επιφυλάξεις που είπατε.

**ΑΝΔΡΕΑΣ ΛΟΒΕΡΔΟΣ:** Δεν με ακούσατε.

**ΠΡΟΕΔΡΟΣ (Νικόλαος Βούτσης):** Και τώρα ασχολείστε με άλλα θέματα της επικαιρότητας. Έχετε κάθε δικαίωμα. Αλίμονο.

**ΑΝΔΡΕΑΣ ΛΟΒΕΡΔΟΣ:** Κοιτάξτε, έχω κάθε δικαίωμα από τον Κανονισμό και το ξέρετε καλά…

**ΠΡΟΕΔΡΟΣ (Νικόλαος Βούτσης):** Και σας το λέω, άρα μην το επαναλαμβάνετε.

**ΑΝΔΡΕΑΣ ΛΟΒΕΡΔΟΣ:** Ολοκλήρωνα την ομιλία μου και με διακόπτετε. Ο προηγούμενος Κοινοβουλευτικός Εκπρόσωπος, καλώς, μίλησε δεκαεπτά λεπτά…

**ΠΡΟΕΔΡΟΣ (Νικόλαος Βούτσης):** Καλά έκανε. Δεν ξέρω. Τώρα εγώ είμαι στην Έδρα και πρέπει να κρατηθεί η διαδικασία. Σας παρακαλώ πολύ.

**ΑΝΔΡΕΑΣ ΛΟΒΕΡΔΟΣ:** Δεν δέχομαι τη διακοπή που κάνατε. Σας παρακαλώ πάρα πολύ να με αφήσετε να ολοκληρώσω και απορώ γιατί με διακόψατε.

**ΠΡΟΕΔΡΟΣ (Νικόλαος Βούτσης):** Απορείτε;

**ΑΝΔΡΕΑΣ ΛΟΒΕΡΔΟΣ:** Απορώ γιατί με διακόψατε.

**ΠΡΟΕΔΡΟΣ (Νικόλαος Βούτσης):** Μέχρι τις 02.00΄ θα έχουν μιλήσει εβδομήντα. Και είναι ενενήντα πέντε οι ομιλητές.

**ΑΝΔΡΕΑΣ ΛΟΒΕΡΔΟΣ:** Δεν είστε, κύριε Πρόεδρε, δίκαιος όταν κάνετε αυτό που κάνετε τώρα. Ολοκλήρωνα την ομιλία μου. Και στον βαθμό που οι διατάξεις τροποποιούνται διαρκώς…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Έλεος!

**ΠΡΟΕΔΡΟΣ (Νικόλαος Βούτσης):** Κυρία Χριστοφιλοπούλου, αφήστε τα «έλεος» καλύτερα για αλλού.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι, εσείς να τα αφήσετε!

**ΠΡΟΕΔΡΟΣ (Νικόλαος Βούτσης):** Να τα αφήσετε για αλλού, όχι σε εμένα!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρακαλώ!

**ΠΡΟΕΔΡΟΣ (Νικόλαος Βούτσης):** Να παρακαλείτε όσο θέλετε!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Σας παρακαλώ!

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, τι πάθατε; Είστε υποχρεωμένος να επιδεικνύετε την ψυχραιμία που δημιουργεί ισορροπία στο Σώμα. Ολοκλήρωνα την ομιλία μου. Είπα τρεις φορές, αφαιρώντας χρόνο απ’ αυτήν, ότι διαμορφώνονται διαρκώς διατάξεις και επιφυλασσόμαστε μέχρι την τελική τους διατύπωση και γι’ αυτόν τον λόγο, αντί να αναφερθώ σε αυτές, έθιξα θέματα μεγάλου, κατά την κρίση μας, ενδιαφέροντος που απασχολούν σήμερα την ελληνική κοινωνία και έκλεινα. Σας παρακαλώ.

Λέω, λοιπόν, κυρίες και κύριοι, ότι για να λειτουργήσει η ιδιωτική οικονομία, πρέπει να υπάρξει περιορισμός της γραφειοκρατίας. Το λέμε όλοι.

Ανέφερα ένα παράδειγμα κακώς εννοούμενης αντίληψης του κράτους για τον χώρο του κράτους και θέλω να αναφέρω ένα δεύτερο –και με αυτό να κλείσω– που έχει φέρει όλη την κοινωνία απέναντι.

Ακούσαμε σήμερα με έκπληξη τον Υπουργό Δημόσιας Τάξης και Προστασίας του Πολίτη να μιλά με έναν τρόπο απολύτως απαξιωτικό, που προδίδει σκέψεις, σκέψεις που δεν πρέπει να μας καλύπτουν και εμάς δεν μας καλύπτουν σίγουρα. Για τον κ. Σφακιανάκη, από τη Δίωξη Ηλεκτρονικού Εγκλήματος, είπε ότι αντί να λειτουργεί για την υπηρεσία, με μέσον όρο την προβολή της υπηρεσίας, πρόβαλε τον εαυτό του! Αλλά –προσέξτε- παρ’ ότι αποφάσισε, αποδεικνύοντας τώρα πόσο στημένη ήταν η απόφασή του, να τον διώξει και να τον πάει σε μια διοικητική υπηρεσία, με την παρέμβαση άλλων τον κρατάει στο αντικείμενο, αλλά δίπλα. Και λέει με τρόπο σαφή για ποιον λόγο το έκανε.

**ΠΡΟΕΔΡΟΣ (Νικόλαος Βούτσης):** Κύριε Λοβέρδο, παρακαλώ έχετε τελειώσει. Παρακαλώ πολύ!

**ΑΝΔΡΕΑΣ ΛΟΒΕΡΔΟΣ:** Για ποιον λόγο το έκανε!

**ΠΡΟΕΔΡΟΣ (Νικόλαος Βούτσης):** Κύριε Λοβέρδο, έχετε τελειώσει.

**ΑΝΔΡΕΑΣ ΛΟΒΕΡΔΟΣ:** Με αυτόν τον τρόπο ό,τι ξεχωρίζει θετικά, του κόβετε το κεφάλι. Με αυτόν τον τρόπο, όμως, κύριε Πρόεδρε –και κλείνω με αυτό–, δεν μπορεί να λειτουργήσει το δημόσιο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Τα παιδιά σας προασπίζετε. Αυτό που έχετε διαμορφώσει τόσα χρόνια.

**ΠΡΟΕΔΡΟΣ (Νικόλαος Βούτσης):** Κύριε Λοβέρδο!

**ΑΝΔΡΕΑΣ ΛΟΒΕΡΔΟΣ:** Δεν μπορεί να γίνει αυτό που έχει ανάγκη ο Έλληνας πολίτης. Και, κυρίες και κύριοι Βουλευτές, επειδή ψηφίζετε, ξεκαθαρίστε κι εσείς τι είναι αυτό που τελικώς ψηφίζετε.

Σας ευχαριστώ πάρα πολύ, κυρίες και κύριοι συνάδελφοι κι εσάς, κύριε Πρόεδρε, για την καλοσύνη σας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, μπορώ να έχω τον λόγο;

**ΠΡΟΕΔΡΟΣ (Νικόλαος Βούτσης):** Για ποιον λόγο, κ. Φωτίου; Δεν αναφέρθηκε σε σας.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θέλω να πω ότι δεν υπάρχει ισονομία μέσα στην Αίθουσα. Διαμαρτύρομαι επί προσωπικού, διότι οσάκις έχω μιλήσει, έχω κρατήσει τον χρόνο και με έχετε κατεβάσει και κάτω. Ο κ. Λοβέρδος κάνει μονίμως κατάχρηση του χρόνου και αυτό είναι απίθανη ανισοτιμία μέσα σε αυτήν την Αίθουσα.

**ΜΑΥΡΟΥΔΗΣ ΒΟΡΙΔΗΣ:** Με συγχωρείτε, αλλά μιλά η Κυβέρνηση για τον τρόπο λειτουργίας της Βουλής; Θα μας λέει τι να κάνουμε;

**ΠΡΟΕΔΡΟΣ (Νικόλαος Βούτσης):** Ηρεμήστε τώρα, παρακαλώ.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε Πρόεδρε, παρακαλώ, να κάνω μία διευκρίνιση.

**ΠΡΟΕΔΡΟΣ (Νικόλαος Βούτσης):** Ορίστε.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Ευχαριστώ.

Θα ήθελα να αποσύρω από τις νομοτεχνικές βελτιώσεις που καταθέσαμε αυτήν που αφορά το άρθρο 29.

Ευχαριστώ.

**ΠΡΟΕΔΡΟΣ (Νικόλαος Βούτσης):** Κι εγώ.

Τον λόγο έχει η κ. Θεοδώρα Μεγαλοοικονόμου.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, εγώ είμαι καινούργια Βουλευτής στο Κοινοβούλιο. Πριν γίνω Βουλευτής, έβλεπα τις συνεδριάσεις της Βουλής ή τις εκπομπές στα πάνελ και τότε είχα δικαίωμα να γελάω, να χαμογελάω. Τώρα που είμαι μέσα στη Βουλή, δυστυχώς σας λέω ότι κλαίω. Και θα προτιμούσα να βλέπω απ’ έξω το γελοίο του πράγματος, το παράλογο. Κλαίω ειλικρινά, γιατί εκπροσωπώ κι εγώ τη Βουλή και κοντά στα ξερά καίγονται και τα χλωρά, εγώ που δεν φταίω, που είμαι καινούργια Βουλευτής.

Τέλος πάντων, θα προχωρήσουμε στο παράλληλο πρόγραμμα, που το ονομάσατε παράλληλο για να το εξευγενίσετε, να του δώσετε μια χροιά διαφορετική. Η γιαγιά μου έλεγε «φέρε μου παιδί μου το γλυκάδι». Της έλεγα «γιαγιά, τι είναι αυτό;» και μου απαντούσε «το ξύδι». Οπότε, για να μην λέμε τα πράγματα με το όνομά τους, κάνουμε μια ωραιοποίηση.

Πριν από λίγες μέρες είχαμε ψηφίσει στην επιτροπή τον Ευρωπαϊκό Κοινωνικό Χάρτη, που τόσο καιρό δεν ψηφιζόταν και από τις άλλες κυβερνήσεις. Και όταν το διαβάσαμε και συμφωνήσαμε να το ψηφίσουμε, γιατί θα μας τιμωρούσε η Ευρωπαϊκή Ένωση που δεν το είχαμε ψηφίσει, λέω «παιδιά, αν αυτό το εφαρμόσουμε στην Ελλάδα, θα είμαστε πολύ καλά. Δεν θα υπάρχει μνημόνιο. Γιατί το ψηφίζουμε; Για να κοροϊδεύουμε τους εαυτούς μας;». Σας ρωτώ, κύριοι Υπουργοί.

Μάλιστα, στην προκειμένη περίπτωση, ένας Υπουργός σας ο κ. Σγουρίδης, κατά λάθος –γιατί η αλήθεια πάντα βγαίνει από το στόμα μας και να θέλουμε να την κρύψουμε- είπε την αλήθεια και αμέσως τον καρατομήσατε. Δεν κρατήσατε τίποτα άλλο, ούτε καν τα προσχήματα. Απλώς, είπε την αλήθεια.

Ως προς τη φορολογία, νομίζω ως απλή πολίτης –όχι ως Βουλευτής- πως πρέπει να σας αφιερώσουμε το τραγούδι «Λίγο κρασί, λίγο θάλασσα και το αγόρι μου»! Το «αγόρι μου» το φορολογήσατε μέχρι που δεν αντέχει άλλο, το κρασί το φορολογήσατε, τώρα φορολογήστε και τη θάλασσα που θα πηγαίνουμε για κολύμπι! Αυτό σας μένει.

Ας πιάσουμε τώρα ένα, ένα τα άρθρα. Ως προς το άρθρο 56 -όπου μιλάμε για υγεία για όλους- θα ήθελα να πω ότι είναι πάρα πολύ ωραίο να έχουμε υγειονομική κάλυψη για όλους, ασφαλισμένους και ανασφάλιστους και να έχει αυτό το δικαίωμα κάθε πολίτης, γιατί τη δύσκολη περίοδο που περνάμε τώρα χρειάζεται οπωσδήποτε η ασφάλεια και η περίθαλψη. Όμως σας ρώτησα και την προηγούμενη φορά, κύριε Υπουργέ, το εξής. Μας έχετε δώσει έναν προϋπολογισμό 100.000 ευρώ λέγοντας ότι θα καλύψει αυτήν τη δωρεάν περίθαλψη για όλους, για τους Έλληνες, για τους πρόσφυγες που έχουν δίκιο, για τους μετανάστες, είτε είναι νόμιμοι είτε είναι παράνομοι, οι οποίοι μέχρι να απελαθούν, να γίνει το διοικητικό δικαστήριο, περνάνε πέντε-έξι χρόνια. Σας ρώτησα λοιπόν: Μπορείτε να μας πείτε το κόστος αυτού του προγράμματος και ποιος Έλλην φορολογούμενος θα μπορέσει να τα πληρώσει; Δεν μου έχετε απαντήσει μέχρι τώρα, γιατί δεν μπορείτε να απαντήσετε. Διότι δεν ξέρετε πόσους θα περιθάλψετε, πόσοι θα είναι οι ανασφάλιστοι και αυτοί που πληρώνουν ακόμη την ασφάλειά τους –σωστά- σε λίγο θα πουν «είμαστε κορόιδα. Γιατί να τα πληρώνουμε; Ας σταματήσουμε και εμείς. Έτσι και αλλιώς μας περιθάλπουν». Δηλαδή, ο ένας θα είναι ο «έξυπνος» και ο άλλος θα είναι ο «χαζός», οπότε σταματάει και ο Έλληνας να πληρώνει.

Μετά θα έρχονται από την Ευρώπη, που μπορούν να έρθουν από Βουλγαρία, από Αλβανία, Ρουμανία, να κάνουν ωραία-ωραία τις εξετάσεις τους, θα έχουν την περίθαλψή τους και εμείς θα τα πληρώνουμε! Οπότε έχουμε βγάλει προς τα έξω ένα κοινωνικό πρόσωπο πάρα πολύ ωραίο. Νομίζω ότι μας ζηλεύει και η UNESCO αυτήν τη στιγμή. Είμαστε κάτι το εξωπραγματικό. Εδώ θα περιθάλψουμε όλον τον κόσμο: φτωχούς, άρρωστους, ό,τι να’ ναι, ασχέτως φύλου, χρώματος. Δεν έχουμε πρόβλημα. Εμείς έχουμε να πληρώνουμε! Μου είπατε στην επιτροπή ότι υπάρχουν χρήματα και σας είπα ότι αυτήν την ατάκα την έχω ξανακούσει.

Εγώ ως Βουλευτής για να δώσω λόγο στους πολίτες, θέλω να μου πείτε ακριβώς πόσο θα είναι το κοστολόγιο αυτό για την δωρεάν περίθαλψη, ώστε να ξέρουν οι πολίτες πόσο θα το πληρώσουν, οι σωστοί πολίτες.

Όσον αφορά τα ασθενοφόρα, φέρατε μία τροπολογία και είπατε ότι δεν μπορούμε να πληρώνουμε οδηγούς των ασθενοφόρων στα κέντρα υγείας στην Περιφέρεια και ότι θα τα οδηγούν κατ’ αυτόν τον τρόπο οι πυροσβέστες ή οι υπάλληλοι των ΟΤΑ και θα τους κάνετε ένα σεμινάριο για να ξέρουν από πρώτες βοήθειες. Ωραία μέχρις εδώ.

Μπορείτε να μου πείτε, κύριε Υπουργέ, το εξής; Όταν εγώ αρρωστήσω στα Κύθηρα που απέχουν τριάντα χιλιόμετρα από το νοσοκομείο, θα ειδοποιήσουν την Πυροσβεστική, που απέχει άλλα τριάντα χιλιόμετρα, για να πάρει ο πυροσβέστης το πυροσβεστικό όχημα, να έρθει με τη μάνικα να με συνεφέρει μέχρι να με πάει στο νοσοκομείο; Θα πρέπει τότε να θεσπίσετε να προσφέρουν τις υπηρεσίες τους επί εικοσιτετράωρου βάσεως, είτε οι πυροσβέστες είτε από τον ΟΤΑ, να υπάρχουν στο κέντρο υγείας και να είναι έτοιμα ανά πάσα στιγμή μόλις θα δοθεί ένα τηλεφώνημα να πάνε να πάρουν τους ασθενείς και όχι να τους παίρνουμε τηλέφωνο στην Πυροσβεστική και να τους λέμε να πάρουν το ασθενοφόρο να πάνε να πάρουν τον ασθενή. Μέχρι τότε ο ασθενής θα έχει δει τον Ύψιστο! Μπορεί να είναι και βράδυ, οπότε αυτός να έχει φάει, να έχει πιει αλκοόλ. Δηλαδή, να τον πάρουμε στο σπίτι του, να τον σηκώσουμε από το κρεβάτι του και να του πούμε «έλα, πάρε το ασθενοφόρο»; Δεν θα το κάνει. Αυτή η τροπολογία, λοιπόν, πρέπει να αλλάξει.

Πρέπει να τους βάλετε να υπάρχουν και να έχουν τις υπηρεσίες τους όλο το εικοσιτετράωρο. Κάθε εβδομάδα –αφού το θέλετε έτσι- να είναι πάντοτε στο κέντρο υγείας.

Ως προς τη λίστα του χειρουργείου θέλω να πω το εξής: Προφανώς είναι πολλοί οι ασθενείς, πρέπει να υπάρχει λίστα χειρουργείου και να εξυπηρετούνται. Στο άρθρο 82 αναφέρεται ότι θα υπάρχει μία λίστα και ότι θα εξαιρούνται τα επείγοντα περιστατικά. Ποιος θα βεβαιώσει ότι είναι όντως επείγον περιστατικό εγχείρησης και θα διασφαλίσει ότι δεν θα υπάρξει ένας γιατρός ο οποίος θα έχει παραβεί τον όρκο του Ιπποκράτη και -για να σας το πω πιο απλά- αν πάρει το «φακελάκι του», θα το βάλει ότι είναι επείγον περιστατικό;

Αν δεν θέλετε να γίνει αυτό, για να είμαστε βέβαιοι ότι θα ισχύσει αυτό που λέτε, να υπάρχει ένας γιατρός, ο προϊστάμενος του χειρουργείου ή άλλοι δύο γιατροί, να υπογράψουν ότι αυτό είναι επείγον και αν αποδειχθεί ότι δεν ήταν επείγον και ήταν κατ’ εξαίρεση, γιατί πέρασε το «φακελάκι», να έχουν εκτός από τις διοικητικές ευθύνες –που έχουν διοικητικές, αλλά πληρώνονται- ποινικές ευθύνες, για να δούμε: Θα υπογράφει τότε κανένας γιατρός για το αν είναι επείγον;

Ως προς το άρθρο για τις τρίτεκνες οικογένειες, το άρθρο 30, με τον νόμο είχαν μία επιδότηση 2% στις θέσεις του δημοσίου. Τώρα το βάζετε μαζί με τον ν. 2643/1998 που περιλαμβάνει τις πολύτεκνες οικογένειες που ανήκουν το 5%. Σ’ αυτές ανήκουν τα 2/8, μετά πάει σε ΑμεΑ. κ.λπ.. Πριμοδοτείτε τώρα τις τρίτεκνες εναντίον των πολυτέκνων, δηλαδή τους «χαρατσώνετε» πάλι. Τα παιδιά είναι είδος πολυτελείας, είναι «αμάξια». Τους «χαρατσώνετε» και τους βάζετε να έχουν μικρότερη ποσόστωση απ’ ό,τι έχουν οι τρίτεκνοι.

Μάλιστα, σας καταθέτω την επιστολή της Ανώτατης Συνομοσπονδίας Πολυτέκνων Ελλάδος που σας τα αναλύει.

(Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΟΣ (Νικόλαος Βούτσης):** Παρακαλώ πολύ, κλείστε την ομιλία σας. Έχετε υπερβεί τα οκτώ λεπτά.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Δεν προλαβαίνω να μιλήσω για τα άλλα θέματα. Θα μιλήσουν οι άλλοι συνάδελφοι.

Αυτό που παρουσιάζεται σαν παράλληλο πρόγραμμα δεν είναι παρά μία «καραμέλα» για να μπορέσετε να εξευμενίσετε λίγο τον κόσμο που έχει εναντιωθεί.

Σας ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ, κ. Μεγαλοοικονόμου.

Ο κ. Γρηγοράκος έχει τον λόγο.

**ΛΕΩΝΙΔΑΣ ΓΡΗΓΟΡΑΚΟΣ:** Ευχαριστώ πολύ, κύριε Πρόεδρε.

Μιλάω μετά από πολλά χρόνια στη Βουλή των Ελλήνων ως Ανεξάρτητος Βουλευτής. Θέλω να σας διαβεβαιώσω, όμως, ότι η πλειοψηφία των ομιλιών μου για πολλά χρόνια ήταν ανεξάρτητη, γι’ αυτό και σήμερα θέλω να «ακουμπήσω» πέντε θέματα της επικαιρότητας και να πω το εξής: Νισάφι πια, κύριε Πρόεδρε! Έχετε θεσμικό ρόλο. Αναλάβετέ τον. Οι αγρότες έχουν τα δίκια τους, η Κυβέρνηση περνάει δύσκολες στιγμές, όμως πρέπει οπωσδήποτε να βρει λύση.

Η Κυβέρνηση αυτήν τη στιγμή έχει όλη την ευθύνη. Πρέπει, λοιπόν, να βρούμε τον τρόπο, ούτως ώστε να βρούμε τη «χρυσή τομή» μεταξύ αυτών των αιτημάτων που έχουν οι αγρότες και τού τι μπορεί αυτή η χώρα να τους δώσει. Εγώ πάντως, κύριε Πρόεδρε, θα έβρισκα δέκα τρόπους. Μην με ρωτάτε. Εσείς είστε Κυβέρνηση. Να βρείτε τους τρόπους ούτως ώστε να εξομαλυνθούν τα πράγματα, για να λειτουργήσει το κράτος.

Δεύτερον: Έχει θετικά το νομοσχέδιο. Δεν είναι όλα θετικά, αλλά έχει και θετικά. Το ότι μπορούν οι Έλληνες πολίτες να πάνε στα νοσοκομεία και να νοσηλευτούν ενώ είναι ανασφάλιστοι, είναι μία μεγάλη τομή. Είχαμε κάνει κι εμείς προσπάθεια τα προηγούμενα χρόνια. Είχαμε βρει τεράστιες δυσκολίες. Περνούσαν από επιτροπές. Θα πρέπει, όμως, αυτό να το διαφυλάξετε, να δείτε πώς θα το εφαρμόσετε, γιατί τα πράγματα είναι πολύ δύσκολα. Στον δημόσιο τομέα έχει αυξηθεί η δουλειά στα νοσοκομεία. Δεν ξέρω αν μπορείτε να τα βγάλετε πέρα.

Στο θέμα των μονάδων εντατικής θεραπείας οφείλω να σας κάνω κριτική. Οφείλατε να είστε σε μεγαλύτερη εγρήγορση. Η γρίπη θερίζει. Εσείς τώρα θα πάτε τον Μάρτιο, τον Απρίλιο να πάρετε αυτά τα άτομα από το ΚΕΕΛΠΝΟ. Πάντα χρήσιμα θα είναι, αλλά νομίζω ότι αργήσατε.

Το θέμα του «Ντυνάν»: Λάθος, κύριοι Υπουργοί. Λάθος το «Ντυνάν», όπως και το «Ωνάσειο». Στο «Ωνάσειο» λες «άντε γεια, ας το κάνω», μιας και υπήρχε μία στοιχειώδης επιτροπή στην πρόσληψη των γιατρών. Στο «Ντυνάν», αγαπητοί συνάδελφοι, δεν υπήρξε καμμία επιτροπή αξιολόγησης των γιατρών. Οι γιατροί δεν αξιολογήθηκαν ποτέ, αλλά ξέρουμε με ποιον τρόπο προσλήφθηκαν και αν προσλήφθηκαν. Δεν θέλω να στενοχωρήσω κανέναν, ούτε να προσβάλω κανέναν, αλλά δεν πέρασαν από καμμία επιτροπή.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Με την ίδια λογική και το ΚΕΕΛΠΝΟ.

**ΛΕΩΝΙΔΑΣ ΓΡΗΓΟΡΑΚΟΣ:** Και το ΚΕΕΛΠΝΟ. Βεβαίως, όλα. Όταν μιλάμε για αξιολόγηση, αγαπητέ συνάδελφε, μιλάμε για αξιολόγηση. Και είναι ένα από τα στοιχεία που πρέπει να συζητήσουμε στη Βουλή των Ελλήνων κάποια στιγμή. Οφείλαμε να το έχουμε κάνει κι εμείς αυτό. Εμείς μιλάμε για την αξιολόγηση. Πρέπει να υπάρχει αξιολόγηση. Ιδιαίτερα στα νοσοκομεία πρέπει να υπάρχει αξιολόγηση σε όλες τις υπηρεσίες των νοσοκομείων: αξιολόγηση για τους προέδρους των νοσοκομείων, τους διευθυντές των νοσοκομείων, τη νοσηλευτική υπηρεσία, τους γιατρούς, όλους. Όλοι πρέπει να αξιολογούμεθα στη ζωή.

Η ώρα τελείωσε. Δεν μας παίρνει καθόλου. Αν θέλετε να είστε μεταρρυθμιστές και να κάνετε κάτι θετικό πρέπει επιτέλους να αποβάλετε αυτήν την ιδεοληπτική θέση ότι δεν πρέπει να αξιολογηθεί ο δημόσιος τομέας. Όλοι κάθε μέρα αξιολογούμεθα. Και τώρα που μιλάμε όλοι εδώ αξιολογούμεθα.

Θέλω στην ομιλία μου να αναφερθώ σε τρία σημεία. Αυτή η συγκεκριμένη Κυβέρνηση δώδεκα μήνες τώρα έχει κάνει μία ανυπολόγιστη ζημιά στη χώρα. Βρεθήκαμε με το ένα πόδι εκτός ευρωζώνης. Η οικονομία καταβαραθρώθηκε. Οι τράπεζες έκλεισαν. Βλέπε Βαρουφάκης.

Ο κίνδυνος να κλείσουν τα σύνορά μας αυτές τις μέρες είναι υπαρκτός, αν και σήμερα είδα στην Ευρωπαϊκή Ένωση ότι υπάρχει μία σημαντική στήριξη. Μακάρι να μη γίνει αυτό ποτέ.

Οι πολίτες διαμαρτύρονται. Όλοι είναι στους δρόμους. Το «κίνημα της γραβάτας» είναι υπαρκτό. Θα αποτιμηθεί σε λίγο καιρό. Έτσι λέγαμε κι εμείς όταν ήμασταν Κυβέρνηση: θα δούμε, θα τα αλλάξουμε, θα γυρίσουμε πίσω. Το ποτάμι όταν πάρει μια ροή δεν γυρίζει πίσω.

Η πληροφόρηση θέλει πολλή προσοχή. Προσέξτε μην κατηγορηθείτε ότι τη χειραγωγείτε.

Για τον κ. Βερναρδάκη θα αναφερθώ ονομαστικά. Η συγκυβέρνησή σας θα μείνει στην ιστορία ως μνημόνιο κομματοκρατίας, ανικανότητας, ανεπάρκειας και ερασιτεχνισμού -είναι βαριές οι κουβέντες που λέω- γιατί βασικό χαρακτηριστικό αυτής της Κυβέρνησης είναι η σχιζοειδής ακατάληπτη πολιτική που ακολουθεί.

Τρία παραδείγματα θα δώσω.

Ο Πρωθυπουργός συνομιλεί με τον Κινέζο ομόλογό του. Βγαίνει ο Υπουργός Ναυτιλίας και για την παραχώρηση του λιμανιού στην «COSCO» δηλώνει δημοσίως ότι δεν υπάρχει καμμία συμφωνία μεταξύ Ελλάδας και Κίνας. Ο Πρωθυπουργός άλλες συμφωνίες έχει κάνει.

Παραχωρούνται τα δεκατέσσερα περιφερειακά αεροδρόμια και ο Υπουργός Υποδομών τρενάρει τα πάντα για την ολοκλήρωση των διαδικασιών.

Ανάβει ο Πρωθυπουργός το «πράσινο φως» για την παραχώρηση του αεροδρομίου «Ελευθέριος Βενιζέλος», βγαίνει ο Πρόεδρος που έχετε τοποθετήσει –παλιός, καλός φίλος- και λέει «εγώ αρνούμαι να υλοποιήσω αυτήν την απόφαση». Αυτά τα παραδείγματα τι λένε;

Ακατάληπτη, λοιπόν, η κυβερνητική πολιτική.

Αυτή η Κυβέρνηση έχει να επιδείξει μια πρωτοφανή παραδοξολογία. Θέλει να κατέχει τα ηνία της εξουσίας, αλλά και ταυτόχρονα να συμπεριφέρεται σαν αντιπολίτευση. Αδυνατεί να αφομοιώσει τον ρόλο της. Αρέσκεται στην αντιπολιτευτική τακτική στην οποία πράγματι επέδειξε ιδιαίτερες ικανότητες τα προηγούμενα χρόνια. Στην αντιπολίτευση πραγματικά ο ΣΥΡΙΖΑ ήταν πάρα πολύ καλός. Όμως ως Κυβέρνηση δεν μπορεί να ανταποκριθεί στοιχειωδώς στις ανάγκες της χώρας. Αποποιείται τις ευθύνες. Εσείς ως Βουλευτές δεν μπορείτε να πάτε καθόλου στις επαρχίες σας, γι’ αυτό και έγινε η συνεδρίαση το σαββατοκύριακο. Εμένα μία φορά στην Κρήτη μόνο δεν μου επέτρεψαν να μπω στο νοσοκομείο. Οι κύριοι Υπουργοί δεν μπορούν να πάνε στα νοσοκομεία της επαρχίας.

Η Κυβέρνηση αυτή καλλιεργεί μία επικίνδυνη, παρωχημένη τακτική μισαλλοδοξίας, ούτως ώστε να υποθάλπονται αντιπαλότητες μεταξύ των διαφόρων κοινωνικών ομάδων. Δίνει μεγάλες μάχες για τα οικονομικά και επιχειρηματικά συμφέροντα, δεν τα θέλει καθόλου, την ίδια στιγμή όμως ζητάει τη συναίνεση και τη συνεννόηση μ’ αυτά τα συμφέροντα!

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κατάληξη: η Κυβέρνηση αυτή βλάπτει σοβαρά την υγεία, τους πολίτες και την κοινωνία. Αν ο κ. Τσίπρας δεν μπορεί να ανταποκριθεί στα καθήκοντά του υπάρχουν νόμιμες διαδικασίες μέσα από το Κοινοβούλιο να βρούμε τη λύση.

Τέλος, θέλω να ασχοληθώ με τον κ. Βερναδάκη. Από τα πανεπιστημιακά μου χρόνια μού αρέσει να παρακολουθώ τα τεκταινόμενα στον χώρο της Αριστεράς. Προσπαθούσα πάντα να εντοπίσω τους ιδεολογικούς καθοδηγητές που είχε σε κάθε περίοδο. Κι αυτό γιατί είχε η Αριστερά αναμφισβήτητα ανθρώπους και πρόσωπα που ξεχώριζαν για το ήθος, για τις ιδέες τους, για τις αναζητήσεις τους, για τους προβληματισμούς τους, για την ενόρασή τους. Βλέποντας όμως εδώ και καιρό όχι μόνο τον κ. Βερναρδάκη αλλά και άλλους πολλούς που έχουν έρθει στον χώρο σας να αυτοσυστήνονται ως πολιτικοί και ιδεολογικοί ινστρούχτορες, αναθεώρησα τις απόψεις μου. Η πρόσφατη μάλιστα δήλωσή του ότι αποτελεί παθογένεια της δημοκρατίας η αυτονόμηση των μέσων μαζικής ενημέρωσης μού προκάλεσε σοκ. Και μου προκάλεσε σοκ, κυρίες και κύριοι συνάδελφοι, γιατί είμαστε μία μικρή χώρα και γνωριζόμαστε μεταξύ μας. Γνωριζόμαστε πάρα πολύ καλά μεταξύ μας. Και επειδή κι εγώ έχω και μία συγκεκριμένη πορεία στον συγκεκριμένο χώρο και είμαι 62 χρονών θυμάμαι πολλά πράγματα από την καθημερινότητα του ΠΑΣΟΚ της δεκαετίας του 1990. Και θυμάμαι πολλούς από εμάς πού ήταν, πώς λειτουργούσαν, τι έκαναν, ποιοι συνεργάζονταν με ποιους. Γι’ αυτό, λοιπόν, ο κ. Βερναρδάκης αν ανακάλυψε αργά την ηγεσία της ριζοσπαστικής Αριστεράς και τη γοητεία της, θα πρέπει να προσέχει.

**ΠΡΟΕΔΡΟΣ (Νικόλαος Βούτσης):** Κύριε Γρηγοράκο, παρακαλώ, τελειώνετε.

**ΛΕΩΝΙΔΑΣ ΓΡΗΓΟΡΑΚΟΣ:** Να θυμίσω ότι ήταν ένας από τους μεγάλους υποστηρικτές του κ. Άκη Τσοχατζόπουλου, όταν εμείς δίναμε τη μάχη για το Σημίτη.

Γεια σας.

**ΠΡΟΕΔΡΟΣ (Νικόλαος Βούτσης):** Φοβάμαι ότι μπορεί να έχει γίνει κάποιο λάθος κ. Γρηγοράκο, αλλά ο κ. Βερναρδάκης θα…

**ΛΕΩΝΙΔΑΣ ΓΡΗΓΟΡΑΚΟΣ:** Να ζητήσετε από τον Υπουργό Άμυνας όλα αυτά…

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Γρηγοράκο.

Καθένας έχει μία διαδρομή…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τώρα, πετάμε λάσπη στον ανεμιστήρα. Πρέπει να απαντήσω.

**ΛΕΩΝΙΔΑΣ ΓΡΗΓΟΡΑΚΟΣ:**  Όταν είχε την εταιρεία δημοσκοπήσεων…

**ΠΡΟΕΔΡΟΣ (Νικόλαος Βούτσης):** Κύριε Γρηγοράκο, σας παρακαλώ. Άλλο οι εταιρείες δημοσκοπήσεων ή και των μίντια ή και των εφημερίδων και οι συμμετοχές εκεί και άλλο ότι αυτό έχει οποιαδήποτε σχέση…

**ΛΕΩΝΙΔΑΣ ΓΡΗΓΟΡΑΚΟΣ:** Αυτήν την καταγγελία μου, ελέγξτε τη.

**ΠΡΟΕΔΡΟΣ (Νικόλαος Βούτσης):** Μα, για ποιο πράγμα;

**ΛΕΩΝΙΔΑΣ ΓΡΗΓΟΡΑΚΟΣ:** Ελέγξτε τη.

**ΠΡΟΕΔΡΟΣ (Νικόλαος Βούτσης):** Τι να ελέγξουμε; Κάνετε καταγγελία για διαπλοκή;

**ΛΕΩΝΙΔΑΣ ΓΡΗΓΟΡΑΚΟΣ:** Δεν κάνω καταγγελία. Αυτή είναι η πραγματικότητα. Μία διαπίστωση κάνω, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Ένα λεπτό. Ή καταγγελία κάνετε ή διαπίστωση. Αν κάνετε καταγγελία για διαπλοκή μέσω της επιχειρηματικής δραστηριότητας του Υπουργού, παρακαλώ να την πείτε.

**ΛΕΩΝΙΔΑΣ ΓΡΗΓΟΡΑΚΟΣ:** Ο καθένας μας να ξέρει τι λέει πρώτα και μετά να έρθει εδώ να μας κάνει τον ινστρούχτορα.

**ΠΡΟΕΔΡΟΣ (Νικόλαος Βούτσης):** Ξέρουμε άριστα πάντως -σας το λέω ευθύτατα- ότι ο κ. Βερναρδάκης από τα φοιτητικά του χρόνια ήταν σε μία διαδρομή συγκεκριμένη. Δεν είχε πολλά ζιγκ- ζαγκ. Αλίμονο. Τι άλλο να σας πω τώρα.

Ευχαριστώ.

Τον λόγο έχει ο κ. Καματερός.

**ΗΛΙΑΣ ΚΑΜΑΤΕΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στιγμές σαν κι αυτή, όπως τη σημερινή που συζητάμε αυτό το νομοσχέδιο, νιώθω δικαιωμένος -τουλάχιστον προσωπικά- που έκανα τις επιλογές μου το τελευταίο διάστημα και το καλοκαίρι με το να στηρίξω την Κυβέρνηση σε αυτήν τη δύσκολη Συμφωνία και το Σεπτέμβριο στις εκλογές, βάζοντας υποψηφιότητα στα ψηφοδέλτια του ΣΥΡΙΖΑ. Είναι στιγμές που λέμε, καλά κάνουμε και δεν αφήνουμε ανοιχτό το δρόμο σε αυτούς που ευθύνονται για ό,τι περνάμε σήμερα.

Αγαπητές και αγαπητοί συνάδελφοι, είναι δυνατόν να έχουν αντίρρηση στο να έχουν πρόσβαση στην υγεία όλοι οι πολίτες και αυτοί που είναι ανασφάλιστοι; Και ξέρουμε πώς έφτασαν να είναι ανασφάλιστοι. Και ξέρουμε πόσοι είναι. Και ευτυχώς σήμερα -και χωρίς να ψηφίσουμε το νομοσχέδιο- που υπάρχουν άνθρωποι. Ευτυχώς που το σύστημα υγείας μας το κρατούν κάποιοι άνθρωποι και κάνουν αυτό που πρέπει να κάνουν και χωρίς τον νόμο.

Ξέρουμε, κύριοι Υπουργοί, ότι οι μετανάστες, οι πρόσφυγες που έχουν πρόβλημα, περιθάλπονται στα νοσοκομεία μας αυτήν τη στιγμή. Δεν περιμένουμε τον νόμο. Αυτό το λέω για αυτούς που φοβούνται διάφορους κινδύνους. Και πώς είναι δυνατόν ένα μικρό παιδί που φτάνει στον Πειραιά και πεθαίνει να μην το πας στο νοσοκομείο; Και ήμουν μάρτυρας τέτοιων περιστατικών.

Από την άλλη, όμως, ήμουν μάρτυρα κι ενός άλλου επεισοδίου: Μικρό παιδί ενός πατέρα που δεν ήταν ασφαλισμένος, που δεν είχε πληρώσει το ΤΕΒΕ, να μην το δέχονται στο νοσοκομείο και να το διώχνουν, γιατί ο πατέρας ήταν ανασφάλιστος.

Τέρμα σε όλα αυτά! Ακόμα και για αυτό αξίζει μία Κυβέρνηση της Αριστεράς!

(Χειροκροτήματα από την πτέρυγα του ΣΥΡΙΖΑ)

Ποιος έχει αντίρρηση στο να δοθούν κίνητρα στους γιατρούς για να έρθουν στα νησιά; Ξέρουμε τα προβλήματα στα νησιά.

Στην Κω των σαράντα χιλιάδων κατοίκων και του ενάμισι εκατομμυρίου αφίξεων επί επτά χρόνια δεν είχαμε παιδίατρο. Για πρώτη φορά αυτές τις μέρες πήγε παιδίατρος στην Κω. Και πήγε και νοσηλευτικό προσωπικό. Ποιος τα προβάλλει αυτά; Ξέρουμε μονάχα να λέμε ότι διαλύθηκε το σύστημα. Ναι, αυτό το διαλυμένο σύστημα, που βρήκε η Κυβέρνησή μας, προσπαθεί να ανορθώσει.

Για τα νησιά ειδικά, το θέμα της υγείας είναι από τα δύο, τρία πιο σοβαρά ζητήματα που προσπαθούμε να αναδείξουμε και να λύσουμε. Κι αν όχι να λύσουμε, να ανακουφίσουμε.

Όσον αφορά τα κίνητρα στους γιατρούς για να έλθουν, ποιος είναι αντίθετος και γιατί δεν τα ψηφίζετε; Πώς είναι δυνατόν να πάει ένας γιατρός σε ένα νησάκι με λίγους κατοίκους, δίνοντάς του μονάχα ένα κατοστάρικο σαν επίδομα, όταν ξέρουμε ότι μόνο ένα εισιτήριο για να έλθει κάποιος από τα νησιά ή για να πάει έχει 130 ή 140 ευρώ;

Δεν είναι θεμιτό να έχει κίνητρα, να παίρνει βαθμολογία παραπάνω ο γιατρός; Δεν είναι θεμιτό στην τοπική αυτοδιοίκηση να δίνεται η δυνατότητα -όταν θέλει και όταν μπορεί- να βοηθάει να έρχονται γιατροί και νοσηλευτικό προσωπικό στα νησιά μας που είναι προβληματικά;

Η Περιφέρεια Νοτίου Αιγαίου έχει πάρει απόφαση να πριμοδοτεί τους γιατρούς που έρχονται. Δεν μπορεί να την υλοποιήσει αν δεν ψηφιστεί αυτός εδώ ο νόμος.

Καταψηφίστε τον, αγαπητοί συνάδελφοι! Δικαίωμά σας! Δείχνει ο καθένας το τι πρεσβεύει!

Δεν χρειάζεται να μείνω παραπάνω. Είναι χαρακτηριστικό παράδειγμα το θέμα της υγείας πόσο πονάει τα νησιά μας και πόσο περιμένουμε να ανακουφιστούμε και με αυτό το νομοσχέδιο, το οποίο, βέβαια, δεν είναι το παράλληλο πρόγραμμα. Παράλληλο πρόγραμμα θα έχουμε όσο υπάρχει η συμφωνία του καλοκαιριού. Αν δεν λήξει, και να γίνει το παράλληλο, το κανονικό μας πρόγραμμα, αυτό θα υπάρχει.

Παράλληλο πρόγραμμα δεν είναι μόνο τα νομοσχέδια. Είναι αυτά που κάνει καθημερινά η Κυβέρνηση για να ανακουφίσει τον πόνο των συνανθρώπων μας. Είναι αυτά που κάνει καθημερινά για να υπάρχει δικαιοσύνη, για να μην υπάρχουν παρεμβάσεις και ρουσφέτια στη διοίκηση κ.λπ..

Δεν θα μείνω, όμως, σε αυτό. Θα ήθελα να κλείσω –και θα είμαι και πιο σύντομος από τον χρόνο που μου δίνετε, κύριε Πρόεδρε- με το θέμα το προσφυγικό και το μεταναστευτικό.

Το νομοσχέδιο προβλέπει διευκολύνσεις, απλούστευση διαδικασιών για να μπορεί το Υπουργείο Ναυτιλίας να ναυλώνει πλοία για τους μετανάστες. Καταψηφίστε το. Ξέρετε τα προβλήματα που έχουμε στα νησιά με τους πρόσφυγες και τους μετανάστες. Το καλοκαίρι που χρειάστηκε να πάρουμε κάποια πλοία, είδαμε και πάθαμε. Ήταν πολύ δύσκολο να τα βρούμε και να τα ναυλώσουμε και να είναι νόμιμες οι διαδικασίες κ.λπ..

Ξέρετε πολύ καλά ότι το θέμα το προσφυγικό και το μεταναστευτικό απασχολεί ιδιαίτερα τα νησιά μας. Ποιος, λοιπόν, διαφωνεί στο να παρθούν μέτρα για να ανακουφίσουμε αυτούς τους ανθρώπους που έρχονται, ώστε μετά να έχουμε τη δυνατότητα, όσο γίνεται πιο γρήγορα, να τους μετακινούμε προς το κέντρο;

Αυτά είναι ελάχιστα χαρακτηριστικά παραδείγματα, συναδέλφισσες και συνάδελφοι, του γιατί αυτό το νομοσχέδιο θα έπρεπε να το ψηφίσουμε όλοι και γιατί εμείς προσωπικά νιώθουμε περήφανοι. Είναι από τις στιγμές που νιώθουμε περήφανοι, γιατί συμμετέχουμε σε αυτήν εδώ την Κυβέρνηση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ.

Ο κ. Σταϊκούρας έχει τον λόγο.

**ΧΡΗΣΤΟΣ ΣΤΑΪΚΟΥΡΑΣ:** Κυρίες και κύριοι συνάδελφοι, σήμερα η χώρα παραπαίει. Οι αβεβαιότητες, ενδογενείς και εξωγενείς, διογκώνονται. Οι προκλήσεις και οι κίνδυνοι, ενδογενείς και εξωγενείς, πολλαπλασιάζονται. Οι αντοχές της κοινωνίας εξασθενούν και η οικονομία της χώρας παλινδρομεί, αναζητώντας ένα νέο σημείο ισορροπίας πολύ χαμηλότερο από αυτό που είχε επιτευχθεί πριν από περίπου ένα χρόνο, στο τέλος του 2014.

Έχει καταστεί ευκρινές και υποστηρίζεται πλέον απ’ όλους τους ποσοτικούς και ποιοτικούς δείκτες, ότι η χώρα αυτόν τον πρώτο χρόνο διακυβέρνησης της Αριστεράς περιπλανήθηκε βυθιζόμενη. Η οικονομία επέστρεψε στην ύφεση. Η δημόσια οικονομία κινείται σε οριακές καταστάσεις.

Η πραγματική οικονομία, λόγω και των κεφαλαιακών περιορισμών, έχει επιβαρυνθεί. Οι ληξιπρόθεσμες οφειλές του δημοσίου προς τον ιδιωτικό τομέα, αλλά και του ιδιωτικού τομέα προς τον δημόσιο, διογκώθηκαν. Οι τράπεζες χρειάστηκαν μια νέα ανακεφαλαιοποίηση. Η χώρα χρειάστηκε πρόσθετη χρηματοδότηση από τους εταίρους, που συνοδεύεται από ένα νέο, εξαιρετικά επώδυνο μνημόνιο, την ιδιοκτησία του οποίου, όπως επί μακρόν πανηγύριζαν, την έχει η ελληνική Κυβέρνηση. Πρόκειται για ένα μνημόνιο που περικλείει πρόσθετα μέτρα λιτότητας, νέους άμεσους και έμμεσους φόρους, περικοπές στις συντάξεις και στα κοινωνικά επιδόματα.

Αυτό είναι συνοπτικά, συμπερασματικά το οδυνηρό αποτύπωμα των ιδεοληψιών, της αναβλητικότητας, της αναποτελεσματικότητας, των παλινωδιών, της ανικανότητας της Κυβέρνησης της Αριστεράς, της Κυβέρνησης που εισπράττει σήμερα το αντίτιμο της μακροχρόνιας πλειοδοσίας και πληρώνει το κόστος του λαϊκισμού της.

Η Κυβέρνηση, όμως, μετά από περιπλάνηση στον χώρο των ψευδαισθήσεων, στέκεται με αμηχανία μπροστά στα προβλήματα, εγκλωβίζοντας τη χώρα σε επαναλαμβανόμενους κύκλους αβεβαιότητας και αστάθειας.

Η Κυβέρνηση αντί να αντιμετωπίσει με αποφασιστικότητα και ρεαλισμό τα προβλήματα που η ίδια με τις πράξεις και τις παραλείψεις της εν πολλοίς δημιούργησε, επανέρχεται στις πομφόλυγες για «παράλληλο πρόγραμμα» και για δήθεν αριστερά πρόσημα. Προσπαθεί να πασπαλίσει με αριστερή χρυσόσκονη τη δυσάρεστη πραγματικότητα και να την αποκρύψει.

Δεν τα καταφέρνει όμως. Οι πολίτες αντιλαμβάνονται πλέον την επαναλαμβανόμενη πολιτική εξαπάτηση, αισθάνονται απογοητευμένοι, δυσφορούν και έχουν αρχίσει να οργίζονται. Και αυτό γιατί η αριστερή πολιτική ρητορική και η δήθεν αριστερή κοινωνική ευαισθησία έχουν αποδειχθεί κενές πολιτικού περιεχομένου, ενώ η όποια αριστερή ψυχή έγινε θυσία στον βωμό για λίγη πολιτική εξουσία, ακόμα και ακραίας νεοφιλελεύθερης κοπής.

Ο κύριος Υπουργός έκανε μια ιδεολογική τοποθέτηση με πολιτικά φληναφήματα, με διαχωριστικές γραμμές για δήθεν κοινωνική ευαισθησία, αγνοώντας ή παραβλέποντας την πραγματικότητα. Και τα δύο είναι επικίνδυνα.

Αλήθεια, κύριε Υπουργέ, επί της πραγματικότητας τώρα. Υπάρχει διοίκηση επί δεκατέσσερις μήνες στο Γενικό Νοσοκομείο Λαμίας; Τον Μάιο του 2015 μού λέγατε ότι θα υπάρξει άμεσα. Ακόμα δεν υπάρχει, εδώ και δεκατέσσερις μήνες.

Αλήθεια, κύριε Υπουργέ, μου λέγατε ότι εφημερεύουν όλα κανονικά στο Γενικό Νοσοκομείο Λαμίας. Για την Παιδιατρική Κλινική έχετε ακούσει τίποτα τους τελευταίους μήνες;

Άρα, ας προσγειωθούμε, όμως, στην πραγματικότητα!

Ο κύριος Υπουργός, όμως, είπε και κάτι άλλο, για τις αξίες της Αριστεράς, ότι είναι μεροληπτικές υπέρ των αδυνάμων, εισάγοντας μηχανισμούς κοινωνικής αναδιανομής.

Ας τα διατρέξουμε για λίγο μαζί:

Πρώτον, μου θύμισε τη «Θεσσαλονίκη» ο κύριος Υπουργός. Αναφέρθηκε στη «Θεσσαλονίκη». Θυμίζω ότι αρχικά η Κυβέρνηση είχε υποσχεθεί, μέσα από πομπώδεις διακηρύξεις, να διαθέσει 2 δισεκατομμύρια ευρώ τον πρώτο χρόνο για την αντιμετώπιση της ανθρωπιστικής κρίσης. Στη συνέχεια προσγειώθηκε ανώμαλα στις εξαγγελίες, στα 200 εκατομμύρια ευρώ και τελικά έδωσε 108 εκατομμύρια ευρώ, 50% λιγότερα. Υπενθυμίζω ότι για τον ίδιο λόγο το 2014 είχε διανεμηθεί ως κοινωνικό μέρισμα πολλαπλάσιο ποσό ύψους 450 εκατομμυρίων ευρώ. Αυτά περί «κοινωνικής ευαισθησίας».

Πάμε παρακάτω. Δεύτερον, εξορθολογισμός της χορήγησης του επιδόματος θέρμανσης, αν σας λέει κάτι. Αυτό πώς μεταφράστηκε από την Κυβέρνηση της Αριστεράς; Περικοπή του επιδόματος κατά 105 εκατομμύρια το 2016. Στο παρελθόν δίναμε διπλάσιο ποσόν.

 Έτσι, με τα νέα αριστερά κριτήρια κοινωνικής ευαισθησίας πετσοκόβεται κατά το ήμισυ το σχετικό κονδύλι του Προϋπολογισμού, περιορίζεται σημαντικά ο αριθμός των δικαιούχων και μειώνεται το επίδομα σε όσους τελικά χορηγηθεί.

Θέλετε κι άλλα; Η προστασία νοικοκυριών και επιχειρήσεων έναντι των πλειστηριασμών μέσω εξαγγελιών για «σεισάχθεια» και δηλώσεων όπως «κανένα σπίτι στα χέρια τραπεζίτη», απεδείχθη έωλη υπόσχεση

Θέλετε κι άλλα; Η διατήρηση της χορήγησης του ΕΚΑΣ πολύ γρήγορα μεταφράστηκε σε περικοπή κατά 223 εκατομμύρια το 2016 και σε κατάργηση μεταγενέστερα.

Και σήμερα ήρθε η ώρα να συζητήσουμε για το δήθεν «παράλληλο πρόγραμμα», ένα συνονθύλευμα διατάξεων: κάποιων –πολλών!- ακοστολόγητων, ορισμένων που συστήνουν δομές και ομάδες εργασίας και προφανώς έχουν δημοσιονομική επίπτωση, κάποιων άλλων που είναι το αποτέλεσμα μικρών, κομματικών διευθετήσεων και εξυπηρετήσεων, αλλά και άλλων, ήδη θεσμοθετημένων από την προηγούμενη κυβέρνηση, όπως είναι η ρύθμιση που αφορά την παροχή νοσοκομειακής και φαρμακευτικής περίθαλψης σε ανασφάλιστους συμπολίτες μας.

Απώτατος σκοπός του σχεδίου νόμου; Να φιλοτεχνηθεί ένα δήθεν κοινωνικά ευαίσθητο πρόσωπο για την Κυβέρνηση. Και όλα αυτά την ίδια στιγμή που αυτή η Κυβέρνηση επιβάλλει νέα μέτρα ύψους 6 δισεκατομμυρίων ευρώ, ενώ ακολουθούν κι άλλα, πρόσθετα, και για το 2016 και για το 2017 και για το 2018, την ίδια στιγμή που αυτή η Κυβέρνηση στοχοποιεί και συγκρούεται με όλες τις παραγωγικές τάξεις της χώρας, την ίδια στιγμή που τα εθνικά, πολιτικά, οικονομικά και κοινωνικά προβλήματα οξύνονται και πολλαπλασιάζονται.

Όμως, η μακρά περίοδος με τα ανέξοδα αριστερά πολιτικά παραμύθια έχει τελειώσει. Πρέπει να μπει τέλος σε αυτή την ανερμάτιστη διακυβέρνηση!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ τον κ. Σταϊκούρα. Ήταν και συνεπέστατος στον χρόνο του. Μας τρόμαξε με τη συνέπεια!

Ο κ. Κεγκέρογλου έχει τον λόγο.

Κύριε Κεγέρογλου, καταλάβατε τώρα πόσο συνεπής πρέπει να είστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε για τις νουθεσίες.

Θυμάμαι ,τι είχε συμβεί σε αυτή την Αίθουσα το 2010, όταν έσκασε η κρίση και όταν είχαμε κληθεί να αντιμετωπίσουμε τα τεράστια προβλήματα που είχαν να κάνουν κατ’ αρχάς με τα δημοσιονομικά της χώρας, τα δημόσια οικονομικά της χώρας, δηλαδή το ετήσιο έλλειμμα των 36 δισεκατομμυρίων.

Στην αρχή -το 2010- ήταν όλοι απέναντι. Η Νέα Δημοκρατία, αρνούμενη να αποδεχθεί την τεράστια ευθύνη που είχε από την προηγούμενη 6ετία, σφύριζε αδιάφορα. Οι άλλες δυνάμεις ακολούθησαν τον δρόμο της συγκρότησης, με έμμεση στήριξη και της Νέας Δημοκρατίας στην αρχή, του λεγόμενου «αντιμνημονιακού μετώπου».

Σε εκείνο το «αντιμνημονιακό μέτωπο», κύριε Ξανθέ -επειδή αναφερθήκατε- είχατε εντάξει πρακτικά και τη Χρυσή Αυγή. Μόνο που αυτοί φαίνεται ότι εννοούσαν το «αντιμνημονιακό». Αυτό ήταν μια παρένθεση.

Ήρθε στη συνέχεια, το 2012, με μια προσπάθεια συνεννόησης, την οποία τορπίλισε πάλι έμμεσα η Νέα Δημοκρατία με τα «Ζάππεια 1,2,3», γιατί θεώρησε ότι δεν έπρεπε να γίνει από κοινού η προσπάθεια, αλλά το κόμμα αυτό να έχει Πρωθυπουργό. Ο λαός άκουσε τα εύκολα λόγια των «Ζαππείων» και έδωσε μια λύση.

(Θόρυβος από την πτέρυγα της Νέας Δημοκρατίας)

Αυτά είναι δικαιολογίες ανιστόρητες. Την Κυβέρνηση Παπαδήμου την έριξε ο Σαμαράς για συγκεκριμένους λόγους. Είπε καθαρά ότι θέλει να γίνει Πρωθυπουργός. Εάν το αρνείστε, τότε είστε και με τον εαυτό σας αντίθετοι. Τουλάχιστον αυτά είναι ιστορικές αλήθειες.

Στη συνέχεια, μετά από δύο αλλεπάλληλες εκλογές, ο ΣΥΡΙΖΑ αρνήθηκε να μπει στη συνευθύνη αντιμετώπισης των προβλημάτων, ενώ ήταν αυτή η εντολή. Πρώτο και δεύτερο κόμμα ψηφίστηκαν η Νέα Δημοκρατία και ο ΣΥΡΙΖΑ. Και ψηφίστηκαν ουσιαστικά για τη διακυβέρνηση της χώρας, για την αντιμετώπιση των μεγάλων προβλημάτων. Και έβγαλε την ουρά του απ’ έξω!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ησυχία, σας παρακαλώ.

Κυρία Σταμπουλή, σας παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πιστεύω ότι κρατάτε το χρόνο των διακοπών, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Συνεχίστε, σας παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έβγαλε, λοιπόν, την ουρά του απ’ έξω. Πάει καλά. Εμείς με τους παραδοσιακούς αντιπάλους συνεργαστήκαμε, ακριβώς γιατί είχαμε ευθύνη και συναίσθηση της ευθύνης για την πατρίδα, για τους πολίτες, για να βγούμε επιτέλους από το φαύλο κύκλο της ύφεσης στον οποίο μπήκαμε από το 2008, προχωρώντας, ταυτόχρονα, σε μεταρρυθμίσεις και αλλαγές, οι οποίες μέχρι και σήμερα δεν έχουν όχι μόνο ξεπεραστεί από τα πράγματα, αλλά δεν έχει υπάρξει καμμία μεταρρύθμιση η οποία να συγκρίνεται όλο με αυτό που έγινε τα προηγούμενα χρόνια, παραδείγματος χάριν ηλεκτρονική συνταγογράφηση, μιας και συζητάμε θέματα υγείας.

Έρχεται το 2014 και ήρθε η νέα μαγεία, τα νέα «Ζάππεια». Μόνο που αυτή τη φορά λέγονταν «πρόγραμμα Θεσσαλονίκης». Και πολύ σωστά ο κ. Λοβέρδος είπε να μην προσβάλλουμε την πόλη, γιατί η πόλη δεν φταίει σε τίποτα. Και είναι το πρόγραμμα εξαπάτησης του ελληνικού λαού, όπως σήμερα αρχίζουν και παραδέχονται οι Υπουργοί ο ένας μετά τον άλλον, με τελευταίο τον κ. Σγουρίδη ο οποίος είπε την αλήθεια. Προσπάθησε, βέβαια, να πει, «Α, και οι άλλοι έλεγαν ψέματα». Όχι, κύριοι! Άλλο το 2010 που δεν είχε σκάσει η κρίση και που δεν ήταν γνωστό το μέγεθος του προβλήματος και άλλο το 2012, άλλο το 2014.

Να πάρουμε, όμως, την εκδοχή σας, ότι τα πράγματα ήταν όπως ακριβώς τα είπατε και μπορούσε η χώρα να δώσει δέκατη τρίτη σύνταξη, 12.000 ευρώ αφορολόγητο, κατάργηση του ΕΝΦΙΑ και είχε η χώρα θετικούς ρυθμούς τότε και είχε καλύψει τα ελλείμματα και μπορούσε να δώσει πράγματι, με μια αποκλιμάκωση της φορολογίας, το κοινωνικό μέρισμα που αφαιρέσαμε βίαια –ναι, είναι γεγονός- από το εισόδημα του εργαζόμενου και του συνταξιούχου.

Από τον Δεκέμβρη του 2014 μέχρι σήμερα η κατάσταση στην Ευρώπη έχει βελτιωθεί κατακόρυφα. Όλη η Ευρώπη είναι σε ανάπτυξη. Όλη η Ευρώπη! Έχουμε πρωτοφανές επίπεδο χαμηλών τιμών πετρελαίου, που συμβάλλει πάρα πολύ στη στήριξη της οικονομίας. Έχουμε μια ποσοτική χαλάρωση την οποία εκμεταλλεύονται όλες οι χώρες της Ευρώπης. Και εμείς πήγαμε πίσω. Και ρωτάμε, γιατί; Αφού δεν υπήρξε επιβάρυνση απ’ έξω. Ποια είναι η αιτία που πήγαμε πίσω; Τι άλλαξε; Μα, μόνο η διακυβέρνηση, το σχέδιο και οι πολιτικές. Το σημερινό αποτέλεσμα, που είναι μια επιβάρυνση και οπισθοδρόμηση της χώρας τουλάχιστον κατά τρία χρόνια, είναι δικό σας έργο.

Και είπε ο συνάδελφος ότι χρειάζεται ψυχολογικά τη στήριξη. Και είπε ότι καλά έκανε το καλοκαίρι που ψήφισε το μνημόνιο, γιατί φέρνει η Κυβέρνηση σήμερα τη ρύθμιση για τους ανασφάλιστους. Μα, το πρόβλημα δεν είναι ψήφιση του μνημονίου, διότι όταν είχαμε φτάσει στο γκρεμό η δανειακή σύμβαση έπρεπε να περπατήσει για να μην ξοφλήσει η χώρα. Το πρόβλημα είναι ότι με τις πολιτικές σας από τον Γενάρη του 2015 και μέσα σε μόλις επτά μήνες χρειάστηκε και τρίτο μνημόνιο! Αυτό είναι το πρόβλημα, κύριοι. Αν δεν το έχετε αντιληφθεί, τότε και σήμερα διαπράττετε μεγάλο λάθος.

Κάνετε λάθος, όταν συνεχίζετε μέσα σε έναν κύκλο ύφεσης να φέρνετε υφεσιακά μέτρα, νομίζοντας ότι τα δημοσιονομικά προβλήματα λύνονται μέσα από τις αιτίες που προκαλούν την ύφεση. Όχι! Κάνετε λάθος!

Το πρόβλημα της κοινωνικής προστασίας, όχι μόνο μέσα στην κρίση, αλλά και εκτός κρίσης, πρέπει να είναι στην ημερήσια διάταξη μιας χώρας που θέλει να σέβεται τον εαυτό της, τους αδύναμους, όλους τους ανθρώπους που την έχουν ανάγκη. Γι’ αυτό ο θεσμός του «εγγυημένου εισοδήματος» είναι ένας θεσμός που θα λειτουργήσει και μέσα στην κρίση και όταν θα βγούμε από αυτή. Φυσικά με άλλα χαρακτηριστικά τότε. Σήμερα, όμως, ήταν απαραίτητη αυτή η εφαρμογή για τους πλέον αδύναμους, για τους ανθρώπους που βιώνουν την ακραία φτώχεια.

Τι λάθος έχει κάνει η Κυβέρνηση; Νομίζει ότι εγγυημένο κοινωνικό εισόδημα είναι η οικονομική ενίσχυση που δίνουμε στις οικογένειες που εντάσσονται σε αυτό το πρόγραμμα ή σε αυτή την πολιτική. Μέγα λάθος! Αυτό είναι η μια από τις τρεις πτυχές των πολιτικών του εγγυημένου εισοδήματος.

Η δεύτερη πτυχή μιλάει για την αυτόματη ένταξη σε προγράμματα και υπηρεσίες και την παροχή κοινωνικής φροντίδας από την πλευρά της πολιτείας και τους επίσημους θεσμούς για όλους όσους έχουν ενταχθεί μέσα στον θεσμό.

Έτσι, λοιπόν, προβλέπεται η ένταξη στην υγεία, στην ασφάλιση. Προβλέπεται μάλιστα αυτόματη ένταξη, εφ’ όσον είσαι οικονομικά αδύναμος, αυτόματη ένταξη στα κοινωνικά τιμολόγια των δήμων, αυτόματη ένταξη στο κοινωνικό οικιακό τιμολόγιο της ΔΕΗ, αυτόματη ένταξη σε δωρεάν μεταφορά από τα Μέσα Μαζικής Μεταφοράς.

Προσέξτε και αυτό. Ο τρίτος άξονας που αφορά την εργασία είναι πολύ σημαντικός, γιατί αν δεν βοηθήσεις αυτόν που μπορεί βεβαίως να επανενταχθεί στην εργασία, ώστε να μην έχει ανάγκη από την οικονομική ενίσχυση και το επίδομα, δεν κάνεις τίποτα. Αυτός είναι ένας ολοκληρωμένος, λοιπόν, θεσμός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγα δευτερόλεπτα ακόμα, κύριε Πρόεδρε, μια και είχα διακοπές, με την επιείκειά σας, και ολοκληρώνω.

**ΠΡΟΕΔΡΟΣ (Νικόλαος Βούτσης):** Προχωράμε, ναι.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ολοκληρώνω λέγοντας ότι αυτό δεν εκτιμήθηκε σωστά πολιτικά από την Κυβέρνηση, προκειμένου να ολοκληρώσει τον θεσμό και να τον επεκτείνει σε όλη τη χώρα, όταν ήταν έτοιμη σε κάθε περίπτωση. Επέλεξε άλλες μορφές.

Εμείς ψηφίσαμε τις προτάσεις που κατέθεσε η Κυβέρνηση τον Μάρτιο, διότι κάθε βοήθεια προς τους αδύναμους πρέπει να στηρίζεται, όμως δεν είναι αυτό το οποίο έχει ανάγκη η χώρα. Έχει ανάγκη από την ολοκληρωμένη εφαρμογή του εγγυημένου κοινωνικού εισοδήματος που λύνει τα ζητήματα.

Προβλέπονταν 20 εκατομμύρια επιπλέον για την εργασιακή επανένταξη. Αξιοποιήθηκαν προφανώς αλλού. Όμως δεν ήταν αυτός ο σκοπός. Έπρεπε να ολοκληρωθεί αυτή η προσπάθεια για να μιλάμε σήμερα όλοι μαζί κοινή γλώσσα, σε μια φόρμουλα η οποία είναι εθνική στρατηγική και είναι εγκεκριμένη, αν θέλετε, και από τους εταίρους και την Ευρωπαϊκή Ένωση και σε όσους την έχουμε παρουσιάσει έχουμε πάρει τα εύσημα.

Με αυτή την έννοια, θέλω να πω ότι άμεσα, κύριε Πρόεδρε, θέλουμε να συζητηθεί η πρόταση νόμου που έχουμε καταθέσει –ήρθε και η έκθεση του Γενικού Λογιστηρίου του Κράτους στη Βουλή- για την επαναφορά και επέκταση σε όλη τη χώρα του εγγυημένου κοινωνικού εισοδήματος και για τις τρεις πτυχές των πολιτικών που περιλαμβάνει.

**ΠΡΟΕΔΡΟΣ (Νικόλαος Βούτσης):** Ευχαριστούμε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ένα τελευταίο να πω.

**ΠΡΟΕΔΡΟΣ (Νικόλαος Βούτσης):** Φθάσατε στα δέκα λεπτά ομιλίας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Ξανθέ, διακόσιες χιλιάδες βιβλιάρια, όπως έχω πει πολλές φορές, έχουν εκδοθεί το 2014 για ανασφάλιστους και οικονομικά αδύναμους πολίτες και παρά τα προσκόμματα από τις επιτροπές μπορούσαν να μπουν στα νοσοκομεία.

Σήμερα, με τη ρύθμιση που φέρνετε, πάλι αναφέρεστε στους ανασφάλιστους, αλλά υπάρχει μια μεγάλη κατηγορία ασφαλισμένων μεν, αλλά που δεν έχουν ασφαλιστική ικανότητα, είτε λόγω χρεών είτε γιατί ένας εργαζόμενος έχει σαράντα ένσημα.

**ΠΡΟΕΔΡΟΣ (Νικόλαος Βούτσης):** Ευχαριστούμε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αν έχει σαράντα ένσημα στο ΙΚΑ ο εργαζόμενος, δεν έχει ασφαλιστική κάλυψη με τη ρύθμισή σας. Πρέπει να την τροποποιήσετε.

**ΑΝΔΡΕΑΣ ΞΑΝΘΟΣ (Υπουργός Υγείας):** Πώς δεν έχει;

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μόνο για τους ανασφάλιστους λέτε. Λέτε: «Μη ασφαλισμένοι άμεσα και μη ασφαλισμένοι έμμεσα». Πρέπει η παράγραφος να αλλάξει.

**ΠΡΟΕΔΡΟΣ (Νικόλαος Βούτσης):** Κύριε Κεγκέρογλου, γιατί συνεχίζετε;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πρέπει να μπει και το εξής: «Και ασφαλισμένοι που έχουν χάσει την ασφαλιστική ικανότητα». Δεν γίνεται. Είναι λάθος. Δεν είναι καθολική η κάλυψη, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Το άκουσε ο Υπουργός. Ευχαριστούμε.

Ο κ. Βορίδης έχει τον λόγο και ύστερα η κ. Παπαρήγα.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εάν ο ΣΥΡΙΖΑ είναι ικανοποιημένος με τις διατάξεις του παράλληλου προγράμματος και αυτό είναι το παράλληλο πρόγραμμα, τότε εμείς γιατί να στεναχωριόμαστε; Μια χαρά.

Είμαι βέβαιος δε ότι με τον δικό σας ενθουσιασμό εντός της Αιθούσης θα σας αντιμετωπίσουν και οι πολίτες, όταν, επιστρέφοντας στις εκλογικές σας περιφέρειες, θα τους πείτε ότι δεν πρέπει να παραπονούνται για το νομοσχέδιο Κατρούγκαλου, ότι δεν πρέπει να παραπονούνται γιατί αυξήσατε τον ΦΠΑ και έχουν ανατιμηθεί τα προϊόντα, ότι δεν πρέπει να παραπονούνται για τον φόρο στους οινοποιούς, για τις μειώσεις συντάξεων κατά 2% και κατά 6%, ότι δεν πρέπει να παραπονούνται οι αγρότες για την επικείμενη αύξηση του φόρου στο 27%, ότι βεβαίως οι ελεύθεροι επαγγελματίες έχουν παντελώς άδικο που φωνάζουν, γιατί εσείς σήμερα ψηφίσατε το παράλληλο πρόγραμμα!

Και δεν έχουν, βεβαίως, αντιληφθεί ακόμα ενδεχομένως τη μεγάλη σημασία του προγράμματος αυτού, που αξίζει κανείς έτσι να δει τις τεράστιες τομές που κάνει για την κοινωνία, διότι συγκροτεί μια επιτροπή για την αναθεώρηση του θεσμικού πλαισίου της τοπικής αυτοδιοίκησης, ρυθμίζει το ζήτημα του ωραρίου των βρεφονηπιοκόμων, υπάρχουν θέματα του Φύλλου της Εφημερίδας της Κυβέρνησης και του Εθνικού Τυπογραφείου, ζητήματα συμμόρφωσης των δήμων στις αποφάσεις της Ευρωπαϊκής Ένωσης, ρυθμίσεις για τη ΔΕΘ Helexpo και άλλες τέτοιες κρίσιμες διατάξεις, τις οποίες προφανώς όλοι θα αντιληφθούν και θα καταλάβουν ότι αντιδρούν παραλόγως!

Άρα, λοιπόν, αν εσείς είστε ευχαριστημένοι, γιατί να μην είμαστε εμείς;

Έρχομαι, όμως, στη «ναυαρχίδα» της κοινωνικής πολιτικής αυτού του νομοσχεδίου. Είναι να αναρωτιέται κανείς: Ή οι συνάδελφοι -ή ορισμένοι εκ των συναδέλφων- είναι παντελώς άσχετοι ή είναι ενσυνειδήτως ψεύτες. Διότι, έρχονται εδώ, διαρρηγνύουν τα ιμάτιά τους για τη μεγάλη τομή που γίνεται στο ζήτημα των ανασφαλίστων και το πρωτοπόρο αυτό πράγμα το οποίο κάνει σήμερα ο ΣΥΡΙΖΑ με το νομοσχέδιο αυτό, που επιτέλους καλύπτει ένα τεράστιο κενό! Ποιο κενό καλύπτει με τις διατάξεις αυτές; Τι δεν ήταν καλυμμένο;

**ΑΝΔΡΕΑΣ ΞΑΝΘΟΣ (Υπουργός Υγείας):** Τα πάντα.

**ΜΑΥΡΟΥΔΗΣ ΒΟΡΙΔΗΣ:** Ήρθε σήμερα…

**ΑΝΔΡΕΑΣ ΞΑΝΘΟΣ (Υπουργός Υγείας):** Τα πάντα.

**ΜΑΥΡΟΥΔΗΣ ΒΟΡΙΔΗΣ:** Τα πάντα. Μπράβο! Αυτά τους λέτε και τους μπερδεύετε.

**ΑΝΔΡΕΑΣ ΞΑΝΘΟΣ (Υπουργός Υγείας):** Τα είπαμε αυτά.

**ΜΑΥΡΟΥΔΗΣ ΒΟΡΙΔΗΣ:** Τους μπερδεύετε, γιατί ακούν τους Υπουργούς τους, που υποτίθεται ότι έχουν γνώση και έχουν χειριστεί το θέμα και λένε «τα πάντα».

Έρχομαι, λοιπόν, και λέω. Ομολογήσατε εδώ, μετά από πίεση όμως και αφού τα είχατε πει χοντρά, ότι πράγματι υπήρχαν οι δύο υπουργικές αποφάσεις και οι δύο αυτές υπουργικές αποφάσεις κάλυπταν ό,τι καλύπτουν σε επίπεδο εύρους αυτές εδώ οι νομοθετικές ρυθμίσεις και κάλυπταν το σύνολο των ημεδαπών ασφαλισμένων που έχασαν την ασφάλειά τους, όλους τους Έλληνες επομένως, αλλά και το σύνολο των αλλοδαπών που ήταν ανασφάλιστοι και οι οποίοι είχαν νόμιμη παραμονή στην Ελλάδα. Αυτό κάλυπταν οι δύο υπουργικές αποφάσεις, οι δικές μας.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Με voucher.

**ΜΑΥΡΟΥΔΗΣ ΒΟΡΙΔΗΣ:** Πώς;

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Με voucher.

**ΜΑΥΡΟΥΔΗΣ ΒΟΡΙΔΗΣ:** Ποιο voucher; Κανονικότατα. Το voucher, επειδή σας τα λένε, αλλά εδώ σας τα λένε δολίως -εσείς έχετε δίκιο να μην τα ξέρετε, δεν υποχρεούστε, εδώ όμως δολίως σας τα λένε- ήταν μόνο για την περίπτωση που υπήρχαν διαγνωστικές εξετάσεις για να διαγνωσθεί η ασθένεια, η οποία διαπιστωνόταν ότι δεν υπήρχε εκ των διαγνωστικών εξετάσεων. Αυτή ήταν η μόνη περίπτωση του voucher, αυτό το κενό καλυπτόταν. Όλα τα υπόλοιπα ήταν καλυμμένα από τον προϋπολογισμό. Γιατί δεν τα λέτε αυτά στους ανθρώπους;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα απαντήσω και εγώ τώρα.

**ΜΑΥΡΟΥΔΗΣ ΒΟΡΙΔΗΣ:** Μα, δεν κάνει να λέμε ανακρίβειες. Να διαφωνούμε για πολιτικές όσο θέλετε. Να λέμε ανακρίβειες και ψέματα δεν κάνει.

Αυτό ήταν το κενό που εκαλύπτετο με voucher. Καλυμμένη η πρωτοβάθμια, καλυμμένη η δευτεροβάθμια, καλυμμένες όλες οι ιατρικές πράξεις, καλυμμένη η φαρμακευτική περίθαλψη. Όλα καλυμμένα γι’ αυτές τις πληθυσμιακές ομάδες. Ποιο είναι το πρόσθετο; Εγώ σας είχα πει ότι υπάρχει πρόσθετο εδώ. Δεν είναι ότι δεν κάνετε κάτι. Κάτι κάνετε παραπάνω. Ποιο είναι το παραπάνω;

Λείπει η καλή συνάδελφος η οποία με ενεκάλεσε και για την αρτιότητα των νομικών μου, όταν είπα ότι ουσιαστικά καλύπτετε όποιον βρίσκετε αλλοδαπό μη νομίμως. Μου λέει το εξής: «Τι είναι αυτά που λέτε;».

Διαβάζω, λοιπόν, ποιους καλύπτετε, γιατί αυτό είναι το πρόσθετο. Όσοι, λοιπόν -αυτή είναι η κρισιμότητα της διάταξης και έχει και μια σημασία να τα ακούν οι συμπολίτες μας- είναι τα πρόσωπα τα οποία, ανεξαρτήτως του νομικού καθεστώτος στο οποίο βρίσκονται και της κατοχής νομιμοποιητικών εγγράφων, αυτοί καλύπτονται, είτε έχουν νομιμοποιητικά έγγραφα είτε δεν έχουν και ανεξαρτήτως του καθεστώτος παραμονής τους, αυτοί και εξ αυτών λέω ποιοι: Όποιοι είναι ανήλικοι -διάταξις περιττή, οι ανήλικοι καλύπτονται από τη Σύμβαση για τα Δικαιώματα του Παιδιού- οι γυναίκες σε κατάσταση εγκυμοσύνης, άτομα με αναπηρία που φιλοξενούνται σε δομές, άτομα που φιλοξενούνται σε μονάδες ψυχικής υγείας, άτομα που φιλοξενούνται σε όλες τις θεραπευτικές δομές εργασιοθεραπείας, κρατούμενοι σε φυλακές, όσοι παρέχουν κοινωφελή εργασία, άτομα με αναπηρία 67%.

Αρχίζουμε εδώ: Οι δικαιούχοι διεθνούς προστασίας, οι ανιθαγενείς, είτε είναι κάτοχοι αδείας διαμονής σε ισχύ, κύριοι συνάδελφοι, είτε εκκρεμεί η έκδοση απόφασης επί αιτήσεως ανανέωσης του καθεστώτος διεθνούς προστασίας ή επί ενδικοφανούς προσφυγής ή ενδίκου μέσου κατά της απορριπτικής αιτήσεως.

Ποιοι δηλαδή; Όλοι, διότι όποιος έρχεται εδώ κάνει μία αίτηση. Μέχρι να κριθεί, καλύπτεται. Όταν κρίνεται και απορρίπτεται από τη διοίκηση, κάνει ενδικοφανή προσφυγή και καλύπτεται. Όταν εκδοθεί η απόφαση επί της ενδικοφανούς προσφυγής, κάνει προσφυγή στα δικαστήρια, καλύπτεται και περιμένουμε να τελεσιδικήσει. Οι δε εκκρεμούσες τέτοιες αιτήσεις είναι εκατοντάδες χιλιάδες.

(Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Βουλευτή)

Όλοι! Συνεννοηθήκαμε; Γιατί παραπονιέστε, όταν σας κάνουμε αυτή την κριτική; Λέτε, μάλιστα, ότι αντίστοιχες διατάξεις ισχύουν παντού. Δεν ισχύουν πουθενά. Τέτοια διάταξη μ’ αυτό το εύρος δεν ισχύει.

Ας αναφερθούμε στα δημοσιονομικά της διατάξεως. Εμείς είχαμε προβλέψει γι’ αυτό 100 εκατομμύρια ευρώ, χωρίς όλους αυτούς. Αφήνετε, λοιπόν, 100 εκατομμύρια ευρώ με όλους αυτούς. Πώς θα φθάσουν;

Προχωρώ, λέγοντας το εξής: Λέτε ότι ήταν γραφειοκρατική η διαδικασία και δεν λειτουργούσε. Ποια ήταν η γραφειοκρατική διαδικασία; Ήταν τριμελής επιτροπή στα νοσοκομεία, συγκροτημένη «ex officio» -ανάλογα με τις ιδιότητές τους- η οποία έπρεπε, κυρίες και κύριοι συνάδελφοι, να διαπιστώσει ότι είχε ΑΜΚΑ και ότι είχε χάσει την ασφάλισή του. Αυτό ήταν. Ήταν μία διαπιστωτική ενέργεια.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, έχω τριάντα δευτερόλεπτα;

**ΠΡΟΕΔΡΟΣ (Νικόλαος Βούτσης):** Έχετε και τριάντα και σαράντα δευτερόλεπτα.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ πολύ.

Τι κάνουν τώρα οι κύριοι της Κυβέρνησης; Ακούστε. Με απόφαση των Υπουργών Υγείας, Εργασίας και Κοινωνικής Ασφάλισης, ορίζονται οι όροι, οι προϋποθέσεις της πρόσβασης, της νοσηλευτικής και της ιατροφαρμακευτικής, στους φορείς της παραγράφου 1.

Τι κάνουν, δηλαδή; Από εκεί που υπήρχε μία ρυθμισμένη διαδικασία, ζητούν νομοθετική εξουσιοδότηση για να ορίσουν τη διαδικασία. Ήδη βρισκόμαστε σε εκκρεμότητα και σε αναμονή. Ποια είναι, λοιπόν, η διαφορά; Μία ρυθμισμένη κατάσταση έρχεται σε απορρύθμιση και περιμένουμε την υπουργική απόφαση, ενώ καλύπτονται όλοι αυτοί.

Θα αναφερθώ σε ένα ακόμα θέμα, για το οποίο βλέπω ότι υπάρχει επίσης προβληματισμός.

**ΠΡΟΕΔΡΟΣ (Νικόλαος Βούτσης):** Σας παρακαλώ να προλάβετε, όμως, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Πολύ γρήγορα θα τα πω, κύριε Πρόεδρε.

Ακούστε κάτι. Φέρνετε, επίσης, το ζήτημα των περίφημων 24 εκατομμυρίων ευρώ. Από το 2014, τα 24 εκατομμύρια ευρώ είναι εγγεγραμμένα στον προϋπολογισμό, για να πάνε στα διαγνωστικά κέντρα ως προς τους προϋπολογισμούς. Από το 2014 είναι γραμμένα από εμάς. Γιατί να πάνε ως πρόσθετος προϋπολογισμός; Διότι ένα διάστημα του 2014 δεν είχε λειτουργήσει το ΠΕΔΥ. Ήταν η στιγμή της μεταρρύθμισης και είχαν κλείσει. Επομένως, τα διαγνωστικά κάλυψαν και ανάγκες του δημοσίου. Εξασφαλίστηκαν αυτά τα 24 εκατομμύρια ευρώ από εμάς, για να πάνε στα διαγνωστικά κέντρα.

Χάνονται το 2015 από τον προϋπολογισμό. Τα μεταφέρετε τώρα στον προϋπολογισμό του 2016, που σημαίνει ότι δεν τα συμψηφίζουν με το «claw back» του 2014 –τα βγάλατε από τον προϋπολογισμό του 2014- και κάνετε ανακατανομή η οποία δεν «πατάει» λογικά και η οποία είναι 12 εκατομμύρια ευρώ στα διαγνωστικά κέντρα, 6 εκατομμύρια ευρώ στους φυσικοθεραπευτές και 6 εκατομμύρια ευρώ σε κάποιους άλλους παρόχους υγείας, τους οποίους δεν θυμάμαι αυτή τη στιγμή…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Στις ψυχιατρικές κλινικές.

**ΜΑΥΡΟΥΔΗΣ ΒΟΡΙΔΗΣ:** Ναι, στις κλινικές.

Όμως, αυτά τα 24 εκατομμύρια ευρώ τότε –αν είναι αυτά τα 24 εκατομμύρια ευρώ, γιατί βρίσκω ενδιαφέρουσα τη σύμπτωση του ποσού- τα είχαμε βγάλει, γιατί οι άνθρωποι είχαν πάει και είχαν καλύψει ένα κενό λειτουργίας της δημόσιας δομής. Δεν τα είχαμε βγάλει για να μοιραστούν γενικά, δεξιά και αριστερά. Αυτοί ήταν που είχαν παράσχει την υπηρεσία που δεν είχαμε μπορέσει τότε να καλύψουμε ως δημόσιο λόγω της μεταβολής.

**ΠΡΟΕΔΡΟΣ (Νικόλαος Βούτσης):** Έχετε ολοκληρώσει, κύριε Βορίδη. Σας παρακαλώ πολύ.

**ΜΑΥΡΟΥΔΗΣ ΒΟΡΙΔΗΣ:** Επομένως και σ’ αυτό το σημείο υπάρχει ζήτημα.

Τελειώνω, λέγοντας το εξής…

**ΠΡΟΕΔΡΟΣ (Νικόλαος Βούτσης):** Έχετε τελειώσει, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Μπορώ να κλείσω με μία φράση;

**ΠΡΟΕΔΡΟΣ (Νικόλαος Βούτσης):** Με μία φράση ως πρώην Υπουργός Υγείας.

**ΜΑΥΡΟΥΔΗΣ ΒΟΡΙΔΗΣ:** Δεν είναι ωραίο, δηλαδή, νοηματικώς.

**ΠΡΟΕΔΡΟΣ (Νικόλαος Βούτσης):** Ορίστε, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Κυρίες και κύριοι συνάδελφοι, είναι απολύτως προφανές ότι παράλληλα προγράμματα εξαπάτησης και ψευδολογιών δεν μπορούν να ανατρέψουν τη βιωμένη κοινωνική πραγματικότητα.

Μ’ αυτήν, κυρίες και κύριοι συνάδελφοι του ΣΥΡΙΖΑ, έρχεστε σήμερα σε αντιπαλότητα και αντιπαράθεση, με τις μεγάλες σας ιδεολογίες, με τις ιδεολογικές μεγαλοστομίες, με τα μεγάλα προγράμματα της Αριστεράς, αλλά και με τη σκληρή πραγματικότητα που έχετε επιβάλει στους πολίτες.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε. Να είστε καλά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Νικόλαος Βούτσης):** Όχι, παρακαλώ. Θα μιλήσει ο κ. Ηγουμενίδης που είναι Κοινοβουλευτικός Εκπρόσωπος του ΣΥΡΙΖΑ, αμέσως μετά την κ. Παπαρήγα και εσείς όταν έρθει η σειρά σας. Κρατάτε τα στοιχεία. Είναι μία συζήτηση που θα πάει μέχρι αύριο, αργά το μεσημέρι.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ναι, αλλά πρέπει να απαντώνται κάποια πράγματα.

**ΠΡΟΕΔΡΟΣ (Νικόλαος Βούτσης):** Όχι, δεν θα απαντώνται ευθέως και αμέσως. Αυτό δεν γίνεται, το καταλαβαίνετε. Ούτε πρέπει προνομιακά σε κάποιους Βουλευτές να απαντάνε οι Υπουργοί. Δεν είναι και σωστό αυτό. Είναι σαν να επιλέγουμε σε ποιους απαντάμε. Καταλαβαίνετε. Κρατήστε τα όλα αυτά, συνεννοηθείτε και με τον Κοινοβουλευτικό Εκπρόσωπο…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όμως, όταν θα τα πω, δεν θα είναι εδώ ο κ. Βορίδης!

**ΜΑΥΡΟΥΔΗΣ ΒΟΡΙΔΗΣ:** Θα συνεννοηθούμε να είμαι εδώ.

**ΠΡΟΕΔΡΟΣ (Νικόλαος Βούτσης):** Κύριε Πολάκη, επειδή τώρα είστε εδώ, σας λέω από μικροφώνου να συνεννοηθείτε και με τον Κοινοβουλευτικό Εκπρόσωπο να αναφέρει κάποια από αυτά τα στοιχεία που θέλετε να μας πείτε.

Τον λόγο έχει η κ. Παπαρήγα.

**ΑΛΕΞΑΝΔΡΑ ΠΑΠΑΡΗΓΑ:** Κυρίες και κύριοι Βουλευτές, δεν είναι παράλληλο πρόγραμμα, είναι ένα πρόγραμμα απολύτως ενταγμένο μέσα στη φιλοσοφία του τρίτου μνημονίου και των προηγούμενων.

Μάλιστα, αυτό το πρόγραμμα, πέρα από τις παροχές-ψίχουλα –μεγάλη η λέξη ψίχουλα, ούτε ψίχουλα είναι!- που κάνει, περιέχει μια σειρά μέτρα διαρθρωτικά με τη μορφή συνενώσεων, συγχωνεύσεων, συμφωνιών, δημιουργία καινούργιων μορφών επιχειρηματικής δραστηριότητας, περιέχει, δηλαδή -αν θέλετε- όλον εκείνον τον σκελετό μέσα στον οποίο θα περάσουν τα αντεργατικά, αντιλαϊκά μέτρα και στον τομέα της κοινωνικής πολιτικής και της υγείας του επόμενου μνημονίου, που θα υπογραφεί, είτε όταν η Κυβέρνηση πάρει καλό βαθμό είτε για τη λεγόμενη «ρύθμιση του χρέους». Όντως, είναι ένα έξυπνο παράλληλο πρόγραμμα, που το λέτε παράλληλο, αλλά είναι απολύτως ενταγμένο στη φιλοσοφία του μνημονίου.

Ο κύριος Υπουργός είπε το εξής –ομολογώ ότι με κομψό τρόπο προβάλλεται μία αυταρχική αντίληψη-: «Αυτό λέει το νομοσχέδιο. Είναι μέσα στην αντίληψη και στις προσδοκίες, τις επιθυμίες της κοινωνίας». Το είπατε κομψά και θα εξηγήσω τι εννοώ.

Καθημερινά, όμως, ακούμε από τον Πρωθυπουργό, από στελέχη της Κυβέρνησης, από Βουλευτές που πηγαίνουν στα διάφορα πάνελ, μόλις κάποιος τους κάνει κριτική –δίκαιη, άδικη, πώς την θεωρούν δεν έχει σημασία- να απαντάνε: «Έχουμε την εντολή τριών εκλογικών αναμετρήσεων. Μάλιστα, η τελευταία εκλογική αναμέτρηση μας έφερε πρώτους, μας ανέθεσε ο λαός την Κυβέρνηση εν γνώσει του ότι υπογράψαμε μνημόνιο».

Με συγχωρείτε! Αυτή είναι ή δεν είναι αυταρχική και ολοκληρωτική αντίληψη; Κανένα κόμμα –και εδώ βάζω και το δικό μας- δεν έχει δικαίωμα μετά τις εκλογές, και για κάθε θέμα και ανά πάσα στιγμή και για όλα τα χρόνια μέχρι να γίνουν οι επόμενες, να θεωρεί ούτε των ψηφοφόρων του την εντολή ότι έχει πολύ περισσότερο που εσείς άντε το πολύ-πολύ να πείτε: «Έχω την εντολή του 36% του ελληνικού λαού». Και 80% να είχατε πάρει, πάλι δεν θα έπρεπε να το πείτε. Ούτε την εντολή των ψηφοφόρων! Ούτε εμείς μπορούμε να ισχυριζόμαστε τέτοιο πράγμα.

Δηλαδή, δεν έχουν δικαίωμα και αυτοί που σας ψήφισαν -και σας ψήφισαν καθαρά, δεν το αμφισβητεί κανείς- να κάνουν μπλόκα, να κάνουν απεργίες, να κάνουν κινητοποιήσεις, να χρησιμοποιούν εκείνες τις μορφές πάλης που θεωρούν ότι ασκούν πίεση για να αποσπάσουν κάποια έστω μέτρα ανακούφισης; Τι θα πει αυτό! Δέκα φορές την ημέρα ακούμε αυτό το πράγμα από τους Βουλευτές σας. Αυτή είναι αντίληψη δημοκρατική; Με το 36%, η κοινωνία περιμένει το παράλληλο πρόγραμμα;

Και κοιτάξτε να δείτε, βεβαίως πήρατε την ψήφο. Δεν το αμφισβητεί κανείς αυτό. Δεν ψήφισαν τα δέντρα, άνθρωποι ψήφισαν. Όμως, σας ψήφισαν κάποιοι εκατοντάδες χιλιάδες που σας πίστεψαν, που σας εμπιστεύθηκαν, που δεν ήθελαν να ψηφίσουν Νέα Δημοκρατία και ΠΑΣΟΚ και ήθελαν να δοκιμάσουν κάτι άλλο. Είδαν το περιτύλιγμα, βέβαια, στο κουτί που τους προσφέρατε και όχι το σάπιο που υπήρχε από κάτω. Όμως, σας πίστεψαν. Είναι αυτοί που έλεγαν: «Από τα δέκα αν κάνει και το ένα και τα δύο και τα τρία, εγώ θα είμαι ευχαριστημένος».

Όμως, υπήρχαν και εκείνοι που σας ψήφισαν ακριβώς γιατί ξέρανε ότι θα ακολουθήσετε την ίδια πολιτική στις ράγες των προηγούμενων Κυβερνήσεων και σας ψήφισαν ακριβώς γιατί πίστεψαν ότι εσείς μπορείτε να περάσετε τα ίδια και χειρότερα χωρίς να υπάρχουν λαϊκές αντιδράσεις. Σας ψήφισαν μεσαία στρώματα, ανώτερα μεσαία στρώματα, με τη βοήθεια του ναυτιλιακού κεφαλαίου, του τουριστικού κεφαλαίου, με τη βοήθεια των φαρμακοβιομηχάνων.

Σημαντικά τμήματα του κεφαλαίου είπαν το εξής: Αφού δεν μπορεί η Νέα Δημοκρατία ή το ΠΑΣΟΚ, θα στηρίξουμε τον ΣΥΡΙΖΑ, γιατί αυτός θα περάσει με καλύτερο τρόπο τα μέτρα. Δυσαρεστημένοι είναι και αυτοί που σας ψήφισαν γιατί σας πίστεψαν και αυτοί που σας ψήφισαν γιατί περίμεναν ότι θα καταργήσετε τις λαϊκές αντιδράσεις.

Αφήστε αυτό το κόλπο, ότι όσοι παλεύουν στους δρόμους θέλουν να ανατρέψουν την Κυβέρνηση, γενικά και αφηρημένα. Αυτοί που σας στήριξαν, αυτοί που ακολούθησαν το χάδι του Ομπάμα και των άλλων, βεβαίως τώρα είναι δυσαρεστημένοι και βεβαίως αυτό που τους ενδιαφέρει είναι να γίνει μια κυβέρνηση συνεργασίας με εσάς σαν κορμό ακόμα ή με τον Τσίπρα Πρωθυπουργό. Αν δεν μπορούν να το κάνουν πριν τις εκλογές, θα θελήσουν να το κάνουν μετά τις εκλογές. Λοιπόν, αφήστε τα τώρα αυτά τα τρομοκρατικά στο λαό.

Για να δούμε, όμως, τώρα το συγκεκριμένο παράλληλο πρόγραμμα. Δίνετε 100 εκατομμύρια ευρώ για δυόμιση εκατομμύρια ανασφάλιστους -που μπορεί να είναι και τρία εκατομμύρια, δεν ξέρω- όταν και ένα σημαντικό μέρος των ασφαλισμένων δεν μπορεί να πληρώσει τη συμμετοχή στα φάρμακα ή να κάνει τις εξωνοσοκομειακές εξετάσεις στα ιδιωτικά διαγνωστικά κέντρα. Τα 100 εκατομμύρια ευρώ ούτε ψίχουλα δεν μπορώ να τα πω.

Εμείς τι ζητάμε; Ζητάμε δωρεάν για όλους. Αυτά τα φαρμακευτικά πρωτόκολλα, τα πρωτόκολλα υγείας, τα οποία βεβαίως έχουν εγκαινιαστεί από τα προηγούμενα χρόνια, τα οποία τα υιοθετείτε, δεν στηρίζονται πάνω σε επιστημονικά κριτήρια. Κανείς δεν θέλει ούτε την πολυφαρμακία ούτε να περνάει δέκα φορές τον χρόνο ακτινογραφίες και μαγνητικές κ.λπ. Δεν στηρίζονται καθόλου σε επιστημονικά κριτήρια. Είναι λιτότητα στις παροχές. Αν στηρίζονται σε επιστημονικά κριτήρια, είμαστε και εμείς υπέρ, γιατί στο κάτω κάτω όσα περισσότερα φάρμακα και όσο περισσότερες τέτοιες εξετάσεις, κερδίζουν τα μονοπώλια. Δεν κερδίζει ο λαός.

Εδώ μεταφέρεται μια σειρά ευθύνη υγείας σε συμπράξεις τοπικής αυτοδιοίκησης, ΜΚΟ –που είναι από τις χειρότερες μορφές συγκαλυμμένης επιχειρηματικής δραστηριότητας «οι ΜΚΟ με τα κότερα»- με τον ΕΟΠΥΥ, ΠΕΔΥ κ.λπ.. Ο ένας να χρωστάει στον άλλο, δηλαδή, και ο ένας να εκμεταλλεύεται τον άλλο. Έχετε ευτελίσει –και να πω και τη λαϊκή λέξη «ξεφτιλίσει»- κυριολεκτικά τη φιλανθρωπία, την κοινωνική αλληλεγγύη και τον εθελοντισμό.

Λέτε ότι έχει ταξικό πρόσημο το παράλληλο πρόγραμμα. Ναι, έχει. Δεν σας το αμφισβητούμε. Να σας πούμε εμείς ποιο είναι το ταξικό πρόσημο που περνάτε, που είναι αντιδραστικό ταξικό. Μιλάτε ότι όλη η κοινωνική σας πολιτική είναι να άρετε τις κοινωνικές ανισότητες και όταν μιλάτε για κοινωνικές ανισότητες, μιλάτε από κλάδο σε κλάδο, μέσα στον κλάδο, να διαιρέσετε αυτούς που παίρνουν 400 ευρώ σύνταξη με αυτούς που παίρνουν 800 και 900 ευρώ, τους άνεργους με τους εργαζόμενους, τις ελαστικές σχέσεις με τη μόνιμη δουλειά κ.λπ. και θα βάζετε να πληρώνει ο χαμηλόμισθος αυτόν που δεν έχει τίποτα.

Ξαναλέμε, είναι άλλο η κοινωνική αλληλεγγύη, άλλο ο ανθρωπισμός, άλλο ο εθελοντισμός. Αν θέλετε, υπάρχει πιο εθελοντικό κίνημα από το κίνημα των εργατών, των υπαλλήλων, των φτωχών μικρομεσαίων; Εθελοντικά μπαίνουν, δεν μπορούν να μπουν διά της βίας. Εθελοντικά αποφασίζουν και βγαίνουν.

Πάρτε το Νοσοκομείο της Θήρας. Τώρα είναι μοντέλο το νοσοκομείο της Σαντορίνης. Πρόκειται για ιδιωτικοποίηση των κρατικών νοσοκομείων, στο όνομα του ότι στη Σαντορίνη υπάρχει εισόδημα. Όμως, κοιτάξτε να δείτε, μπορεί να υπάρχει εισόδημα στη Σαντορίνη αυτό είναι ανάλογα πάντα με το τοπικό εισόδημα. Το ίδιο θα γίνει και με τους δήμους. Ένας δήμος, που έχει μια κοινωνική σύνθεση με μεγαλόμισθους, θα μπορεί να προσφέρει περισσότερες ιατρικές υπηρεσίες. Ο φτωχός δήμος τι θα κάνει; Αν και όλοι οι δήμοι είναι σε κατάσταση χρεοκοπίας.

Καθαρά ταξικό πρόσημο υπάρχει και δεν έχουμε καμμία αμφιβολία γι’ αυτό. Όμως, θα σας πω και κάτι άλλο: Γι’ αυτά που φέρνετε έχετε μελετήσει πολύ καλά και τις διεθνείς εξελίξεις. Και εμείς μελετάμε τις διεθνείς εξελίξεις. Εσείς για να προσαρμοστείτε, εμείς για να συμβάλουμε όσο γίνεται στην ανάπτυξη του κινήματος.

Είχε πάει ο κ. Τσίπρας στο Παγκόσμιο Οικονομικό Φόρουμ του Νταβός -βέβαια κατά τη γνώμη μου στις διαδρομικές εκδηλώσεις- δεν νομίζω ότι έχει υπόψη του, γιατί είναι και απόρρητα αυτά, τι αποφάσισε ο πυρήνας. Και εγώ θα σας διαβάσω. Τι λένε λοιπόν; «Εκτιμάει το Παγκόσμιο Οικονομικό Φόρουμ του Νταβός ότι στα αμέσως επόμενα χρόνια, μέχρι το 2020, θα χαθούν επτά εκατομμύρια θέσεις εργασίας και θα δημιουργηθούν μόνο δύο εκατομμύρια θέσεις εργασίας, ως αποτέλεσμα των τεχνολογικών αναγκών στις δεκαπέντε αναπτυγμένες και αναδυόμενες», όπως ονομάζονται, «χώρες». Ποιες είναι οι χώρες αυτές; Είναι η Κίνα, οι ΗΠΑ, Μεγάλη Βρετανία, Βραζιλία, Γαλλία, Γερμανία, Αυστραλία, Ινδία, Ιταλία και Τουρκία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Βλέπω τον χρόνο.

Καταλαβαίνετε, δηλαδή, πού πάει η ανεργία στην Ελλάδα. Και ας μην ενοχοποιήσουμε τις τεχνολογίες. Και λένε, βεβαίως ότι η τάση είναι η ίδια και στις υπόλοιπες. «Θέσεις εργασίας θα χαθούν σε όλους τους βιομηχανικούς κλάδους, αλλά τις μεγαλύτερες απώλειες θα υποστεί ο κλάδος υγειονομικής περίθαλψης, ο κλάδος της ενέργειας και του χρηματοπιστωτικού συστήματος και θα ανέβει η ανεργία των γυναικών». Και, βεβαίως, ανάλογες είναι οι εκτιμήσεις της Διεθνούς Οργάνωσης Εργασίας.

Επομένως, θέλετε από τώρα να υποβιβάσετε πλήρως, να γκρεμίσετε τις απαιτήσεις του λαού. Οι απαιτήσεις του λαού, βεβαίως, δεν είναι γενικά και αφηρημένα στον αέρα. Οι απαιτήσεις του λαού πρέπει να βασίζονται σε αυτό που εμείς λέμε :«Χωρίς εσένα γρανάζι δεν γυρνά», στην προσφορά του, χωρίς τον λαό δεν υπάρχει τίποτα, καμμία παραγωγή, υπηρεσίες και λοιπά. Δεύτερον, στις αναπτυξιακές δυνατότητες της χώρας, που υπονομεύονται από τον καπιταλιστικό δρόμο ανάπτυξης και τη συμμετοχή στην Ευρωπαϊκή Ένωση και τρίτον από την πρόοδο της επιστήμης και της τεχνολογίας. Δεν μιλάμε γενικά για ανάγκες υποκειμενικά επεξεργασμένες. Και θέλετε ακριβώς να οδηγήσετε στη λογική του πτωχοκομείου, στα συσσίτια, στα φακόριζα και στα γεμιστά τα χηρευάμενα, δηλαδή, με πιλάφι και λίγη ντομάτα. Εκεί θέλετε να ρίξετε τη μεγάλη πλειοψηφία του λαού, να μειώσει τις απαιτήσεις. Έχει βγει εδώ και χρόνια, όχι μόνο από εσάς, η συζήτηση για τις επαγγελματικές ασθένειες, για τους επαγγελματικούς κινδύνους, για την πρόληψη, για την εξειδίκευση της πρόληψης και τις θεραπείες με βάση την ηλικία, το φύλο κ.λπ.

Και για να τελειώνουμε, γιατί τα λέμε αυτά; Γιατί υπόσχεστε στον λαό ότι η λιτότητα που υπάρχει σήμερα είναι σε παρένθεση. Αυτά έλεγε και η Νέα Δημοκρατία και το ΠΑΣΟΚ, δηλαδή, θα γίνει ανάπτυξη.

Εμείς δεν σας λέμε ότι δεν θα γίνουν επενδύσεις στην Ελλάδα, μπορεί να γίνουν. Προϋπόθεση για τις επενδύσεις, προϋπόθεση για τη ρύθμιση του χρέους, προϋπόθεση για την αξιολόγηση είναι να ζει σε συνθήκες πτωχοκομείου. Αυτός θα είναι ο παράγοντας για να έρθουν οι επενδύσεις άρα αυτά θα υπάρχουν και μετά τις επενδύσεις. Βεβαίως, ο επενδυτής δεν κοιτάζει μόνο φθηνή εργατική δύναμη, αλλά έχει και άλλες δεσμεύσεις, όπως περιβαλλοντικές μέχρι και δεσμεύσεις στρατιωτικών υποχρεώσεων σε πολέμους κλπ.

**ΠΡΟΕΔΡΟΣ (Νικόλαος Βούτσης):** Παρακαλώ, κυρία Παπαρήγα.

**ΑΛΕΞΑΝΔΡΑ ΠΑΠΑΡΗΓΑ:** Αυτήν την ανάπτυξη μπορείτε να την εξασφαλίσετε, όσο την εξασφάλισαν και οι προηγούμενες κυβερνήσεις. Αλλά κοινωνική πολιτική σύγχρονη για τον λαό, δωρεάν για όλους ανεξάρτητα φύλου, θρησκείας για όσους ζουν στην Ελλάδα, δεν πρόκειται να κάνετε, γιατί δεν έγινε ούτε στην ευνοϊκή συγκυρία ανάπτυξης του καπιταλισμού.

**ΠΡΟΕΔΡΟΣ (Νικόλαος Βούτσης):** Ευχαριστώ.

Τον λόγο έχει ο κ. Ηγουμενίδης και ύστερα ο κ. Παναγιώταρος από τους Κοινοβουλευτικούς για αυστηρά δώδεκα λεπτά.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, όσο και αν προσπάθησαν κάποιοι από τις πτέρυγες να βάλουν φρένο, όσο και αν το λοιδορήσατε, όσο και αν η αντίδρασή σας έφτασε μέχρι και την αποχώρηση από τη συζήτησή του, το νομοσχέδιο αυτό, κομμάτι του παράλληλου προγράμματός μας, είναι εδώ σήμερα και συζητείται στην Ολομέλεια. Γι’ αυτό και οφείλουν σήμερα, κατά τη γνώμη μου, όλες οι πτέρυγες της Βουλής, αντί να κρύβονται πίσω από διαδικαστικές προτάσεις-προφάσεις, να πάρουν σαφή και ξεκάθαρη θέση, για να καταλαβαίνει και ο κόσμος που μας ακούει με τίνος το μέρος είστε σε ποια βάρκα ακριβώς πατάτε.

Δεν θα αναφερθώ σε επιμέρους πλευρές από τις διατάξεις του νομοσχεδίου για την οικονομία του χρόνου, γιατί ο κύριος κορμός του αφορά τον χώρο της υγείας, με μέτρα που αφορούν την ανεμπόδιστη πρόσβαση στις δημόσιες υπηρεσίες υγείας όλων των ανασφάλιστων και των μελών των οικογενειών τους και των ευάλωτων κοινωνικών ομάδων του πληθυσμού μας, καθώς και μέτρα που αντιμετωπίζουν προβλήματα που για χρόνια ταλάνιζαν το Εθνικό Σύστημα Υγείας, όπως αυτά της διευκόλυνσης της διαδικασίας κρίσεων και διορισμών των γιατρών του ΕΣΥ, θέματα αποζημίωσης των εφημεριών του ιατρικού και επιστημονικού προσωπικού, κίνητρα για τους γιατρούς υπηρεσίας υπαίθρου για την κάλυψη των θέσεων των νησιωτικών και άγονων περιοχών, ρυθμίζονται θέματα του ΕΚΑΒ, λειτουργεί, ιδρύεται, ανοίγει το νέο Νοσοκομείο της Σαντορίνης.

Εν ολίγοις, το νομοσχέδιο αυτό περιλαμβάνει μέτρα τα οποία εντάσσονται στο στόχο μας για την οικοδόμηση ενός δωρεάν δημόσιου συστήματος υγείας, το οποίο θα εξασφαλίζει την ισότιμη πρόσβαση και την καθολική κάλυψη του πληθυσμού μας. Όλα αυτά, θα λειτουργούν με βάση την αρχής της ισότητας, της διαφάνειας, της αξιολόγησης, της ποιότητας και της αποτελεσματικότητας του συστήματος υγείας με γνώμονα την προστασία, τόσο των εργαζομένων όσο και των ασθενών και των λοιπών υπηρεσιών υγείας.

Κυρίες και κύριοι συνάδελφοι, όπως είπε και ο Πρωθυπουργός μας, το κυβερνητικό έργο που επιτελείται έχει δύο συμπληρωματικές πλευρές: Από τη μία μεριά, είναι η εφαρμογή της συμφωνίας που υπογράψαμε με τους δανειστές μας με τα γνωστά προαπαιτούμενα και από την άλλη έχουμε το στρατηγικό σχέδιο της Κυβέρνησής μας για την έξοδο από την κρίση με ανάπτυξη, αναδιανομή του παραγόμενου πλούτου και κοινωνική δικαιοσύνη. Εδώ, περιλαμβάνονται τα προαπαιτούμενα –θα έλεγα- της κοινωνίας. Σε αυτή την κατεύθυνση των προαπαιτούμενων της κοινωνίας κινείται, λοιπόν, κι αυτό το σημερινό νομοσχέδιο.

Κυρίες και κύριοι συνάδελφοι, είναι γνωστή στην Αίθουσα η πρώτη υποδοχή του λίγο πριν τα Χριστούγεννα. Αποσύρθηκε τελικά για να δοθούν κάποιες εξηγήσεις προς τους θεσμούς, για να προετοιμαστεί καλύτερα, για να συμμετάσχει και η Αντιπολίτευση στη συζήτηση του κ.τ.λ..

Ας μη σταθούμε, όμως, σε αυτά τα ζητήματα που ουσιαστικά υποκρύπτουν διαδικαστικές ανεπάρκειες, μιας και δεν ήταν εκεί η ουσία, αλλά στην πολιτική ουσία.

Η βάναυση αντίδραση απέναντι στο νομοσχέδιο ήταν μία κίνηση με πολλά μηνύματα και αποδέκτη τελικά τον μαχόμενο λαό μας. Αποσκοπούν να ανατρέψουν τους όποιους πολιτικούς σχεδιασμούς της Κυβέρνησής μας, που ξεφεύγουν από το μνημονιακό αποτύπωμα. Επειδή τα μέτρα δεν είναι κεντρικά και είχαν μικρό δημοσιονομικό κόστος -και ίσα ίσα για αυτό τον λόγο ένα παραπάνω- ήθελαν να δείξουν ότι δεν επιτρέπουν καμμία πολιτική αυτονομία –επιτρέψτε μου την έκφραση- στην Κυβέρνηση.

Όπως συνολικά το θέμα του χρέους του ελληνικού και της αντιμετώπισής του είναι ένα θέμα κατ’ εξοχήν πολιτικό, έτσι η στόχευση των δανειστών μας είναι η πολιτική ήττα του ΣΥΡΙΖΑ, δηλαδή μίας κυβέρνησης σε χώρα της Ευρωπαϊκής Ένωσης με κορμό την Αριστερά. Σαφές είναι το μήνυμα, εν πάση περιπτώσει, ότι δεν είναι διατεθειμένοι να αφήσουν πολιτικό χώρο στην Κυβέρνηση.

Στον δρόμο που χάραξαν οι δανειστές μας, μετά από τη γραμμή που χάραξαν, τη σκυτάλη πήραν τα σκιάχτρα, εννοώ τα ανδρείκελα, που σκοπός της ύπαρξής τους είναι να προκαλούν τρόμο για λογαριασμό του αφεντικού τους. Αναφέρομαι σε όλους αυτούς τους πολιτικούς σχηματισμούς που βλέπουν τον ίσκιο τους ηλιοβασίλεμα και το εκλαμβάνουν σαν το πολιτικό τους ανάστημα. Αναφέρομαι στην Αντιπολίτευση, που δέσμια νεοφιλελεύθερων αντιλήψεων ταυτίζεται πολιτικά με τα συμφέροντα των δανειστών, προσβλέπει με μικροκομματικά κριτήρια κινούμενη, στην πολιτική ήττα του ΣΥΡΙΖΑ, ακόμα κι αν αυτό επιτευχθεί με την ήττα της πατρίδας μας και την πολιτική νίκη των δανειστών.

Σε αυτό το σημείο, πριν προχωρήσω παρακάτω, επιτρέψτε μου να σημειώσω ότι τα γνωστά μη βιώσιμα κανάλια με τα τεράστια «θαλασσοδάνεια» και την ανοχή των κομμάτων της διαπλοκής, φρόντισαν μέχρι σήμερα να μην παρουσιαστεί ούτε μία διάταξη του νομοσχεδίου, το οποίο συζητάμε.

Ας πάρουμε, όμως, τα πράγματα και τα κόμματα της Αντιπολίτευσης με τη σειρά.

Όσον αφορά τη Νέα Δημοκρατία, ανήκει στο ίδιο κόμμα με τη Μέρκελ και τον Σόιμπλε. Έχουν την ίδια νεοφιλελεύθερη ιδεολογική προσέγγιση των προβλημάτων και της αντιμετώπισής τους. Βλέπουν, δηλαδή, την έξοδο από την κρίση μέσα από την καταστροφή των παραγωγικών δυνάμεων. Και σε μία τέτοια κατεύθυνση καταστροφής των παραγωγικών δυνάμεων είναι η επιδείνωση της θέσης των εργαζομένων, όσον αφορά τους μισθούς τους, είναι η επιδείνωση της θέσης των εργαζομένων, όσον αφορά τις εργασιακές τους σχέσεις. Σε μία τέτοια κατεύθυνση καταστροφής των παραγωγικών δυνάμεων είναι και η ανεργία.

Αυτή είναι η θέση, η ταξική, η πολιτική θέση της Νέα Δημοκρατίας και γι’ αυτό εκφράστηκαν υποδεχόμενοι το νομοσχέδιο λέγοντας να φύγει και να μην ξαναέλθει ούτε αυτό ούτε παρόμοιο.

Ωστόσο, στην αντιπολιτευτική σας τακτική τελικά αυτοαναιρείστε και ξεκαθαρίστε μας τι ισχύει: Είμαστε ψεύτες, επειδή φέραμε μέτρα, που τα είχατε πρωτοαποφασίσει εσείς ή είμαστε τσαπατσούληδες, επειδή φέρνουμε νέα μέτρα ακοστολόγητα και, άρα, κινδυνεύουμε με δημοσιονομικό εκτροχιασμό;

**ΒΑΣΙΛΕΙΟΣ ΟΙΚΟΝΟΜΟΥ:** Το έχεις πιάσει. Και από τα δύο.

**ΝΙΚΟΛΑΟΣ ΗΓΟΥΜΕΝΙΔΗΣ:** Παρακάτω. Σταματήστε, κατά τη γνώμη μου, το επικίνδυνο ψάρεμα στα θολά νερά των ρατσιστικών απόψεων «υγεία μόνο για τους Έλληνες» και ξεκαθαρίστε τη θέση σας. Είστε υπέρ ή κατά της υγειονομικής κάλυψης προσφύγων και μεταναστών;

Αλήθεια, πολλά είπατε. Δεν άκουσα τι ακριβώς σας εμπόδισε να ανοίξετε το Νοσοκομείο της Σαντορίνης.

Θα μπορούσα να πω πάρα πολλά, αλλά θα σταθώ στο τελευταίο. Ένα μόνο θα πω. Ζήτησα προ ημερών από τους υπηρεσιακούς παράγοντες του Υπουργείου Υγείας την εικόνα των εργαζομένων στο σύστημα υγείας ανά ειδικότητα. Απάντηση: «Τριάντα πέντε χιλιάδες κενά δεν τα έχουμε ανά ειδικότητα, γιατί ακόμη δεν έχουμε εφαρμόσει τις θέσεις και κινούμαστε στην κατεύθυνση που χάραξε η νέα πολιτική ηγεσία του Υπουργείου Υγείας». Γιατί δεν τα έχουν ακόμα; Γιατί δεν τα έχουν μέχρι σήμερα;

Γιατί πολύ απλά, κύριοι, δεν σας ενδιέφερε να καλύψετε τις θέσεις, τα κενά, που δημιούργησε η πολιτική σας στο δημόσιο σύστημα υγείας. Αντί να σταθούμε, λοιπόν, στα επιμέρους, πρέπει να απολογηθείτε στον ελληνικό λαό για το κύριο, για τη συνειδητή πολιτική επιλογή σας της συρρίκνωσης της δημόσιας περίθαλψης.

Η υπόκλιση στον ιδιωτικό τομέα εκφράστηκε από εδώ με τον πιο επίσημο τρόπο, από τα πιο επίσημα χείλη του Προέδρου της Νέας Δημοκρατίας στην πρώτη του ομιλία ως Πρόεδρος της Νέας Δημοκρατίας. Είπε: «Του ιδιωτικού ασφαλιστικού συστήματος».

**ΒΑΣΙΛΕΙΟΣ ΟΙΚΟΝΟΜΟΥ:** Δεν είπε αυτό, κύριε.

**ΝΙΚΟΛΑΟΣ ΗΓΟΥΜΕΝΙΔΗΣ:** Ένας εκ των σημερινών Αντιπροέδρων της Νέας Δημοκρατίας ακόμα είναι σε απόγνωση και στεναχωριέται γιατί δεν εφηύρε ο ίδιος τα μέτρα, γιατί δεν τα βρήκαμε τα μέτρα, αλλά τα επέβαλλε η τρόικα. Κι αν δεν είχαμε τρόικα, θα έπρεπε να την ανακαλύψουμε.

Δεν ξέρω αν στην απελπισία του αυτός ο σημερινός Αντιπρόεδρος της Νέας Δημοκρατίας, που δεν ήταν αυτός ο εμπνευστής της πολιτικής της τρόικας, οδηγήθηκε να προσθέσει άλλη μια μαύρη σελίδα στην πολιτική του διαδρομή. Αναφέρομαι στην πρόσφατα εκδοθείσα «μαύρη βίβλο» της Νέας Δημοκρατίας.

Ωστόσο, εδώ δεν εξετάζουμε συναισθήματα, εξετάζουμε πολιτικές θέσεις και γι’ αυτές τις θέσεις πρέπει να απολογηθείτε στον ελληνικό λαό.

Και ποια είναι η απολογία σας; Πάλι με τον πιο επίσημο τρόπο απ’ αυτό εδώ το Βήμα στη δεύτερη παρουσία του ο Πρόεδρος της Νέας Δημοκρατίας απευθυνόμενος προς τον Πρωθυπουργό και εμμέσως προς τον ΣΥΡΙΖΑ είπε: «Είστε παλιό, είστε πιο παλιό και από το παλιό.»

Εδώ τώρα τι να πεις; Τι να απαντήσεις; Προσωπικά, ακούγοντας τον Πρόεδρο της Νέας Δημοκρατίας, μου ήρθε στο μυαλό ο Μπρεχτ και αφήνω τον ποιητή, τον στοχαστή, να απαντήσει στη θέση μου. Διαβάζω: «Είδα το παλιό να πλησιάζει, μα ερχόταν σαν νέο. Σερνόταν πάνω σε καινούρια δεκανίκια, που κανένας δεν είχε ξαναδεί και βρωμούσε νέες μυρωδιές σαπίλας, που κανείς δεν είχε πριν ξαναμυρίσει».

Θα έρθω για λίγο σε κάποιες θέσεις των λεγόμενων «κεντρώων». Κατ’ αρχήν, θα παραπέμψω, πρώτα απ’ όλα, στη δήλωση του ίδιου του κ. Λεβέντη στην πρώτη υποδοχή του νομοσχεδίου που συζητάμε σήμερα: «Το νομοσχέδιο αποσύρθηκε κατόπιν αίτησης των δανειστών». Αφού αυτή ήταν η θέση του κ. Λεβέντη, που σήμερα, βέβαια, ο εισηγητής του κόμματός του είπε «κάποιες γλώσσες» -δεν είναι κάποιες γλώσσες ο Πρόεδρος του Κόμματος- τι στάση κράτησε η Ένωση Κεντρώων;

Δεν συμμετέχω στη συζήτηση, παρακολουθώ απλά.

Και συνεχίζει ο κ. Λεβέντης λέγοντας «μου λένε οι ξένοι». Ποιοι ξένοι; Ξένος είναι και ο Σύρος πρόσφυγας που αυτήν τη στιγμή ενδεχομένως ανασύρεται από τα νερά του Αιγαίου, ξένος είναι και ο Σόιμπλε. Με ποιους ξένους συζητά; Ποιον εκπροσωπούν και με τι θεσμικό ρόλο;

«Να μη συμμετέχετε στην Κυβέρνηση με τον Τσίπρα γιατί θα βουλιάξετε, αλλά να συμμετέχετε μόνο σε Οικουμενική με τη Νέα Δημοκρατία». Αλήθεια, τι σχεδιάζουν πίσω από την πλάτη του λαού; Τι σχεδιάζουν σε βάρος του ελληνικού λαού; Πέρα από το να τα αναμασά κάθε φορά ο Πρόεδρος της Ένωσης Κεντρώων από αυτό εδώ το Βήμα, αλήθεια πώς απαντά στην ουσία όλων αυτών;

Και τι δεν ακούσαμε από ΠΑΣΟΚ-Δημοκρατική Συμπαράταξη. Από σας περίμενα να ακούσω τι κάνατε για να ανοίξει το Νοσοκομείο της Σαντορίνης. Λέτε ότι δεν το βάλαμε σε διαβούλευση. Το είπε η αγορήτρια του κόμματος προηγουμένως. Το συζητήσαμε με φορείς. Δεν έχει νόημα. Τι να καταθέσω στα Πρακτικά της Βουλής; Τη συζήτηση στις 17-12-2015 με τους φορείς; Και μάλιστα είπατε ότι είναι νομοσχέδιο που έχει ρουσφέτι. Ποιο ήταν το ρουσφέτι; Η διάταξη για το ωράριο των βρεφονηπιοκόμων. Στη συζήτηση που έγινε με τους φορείς έλαβε τον λόγο και ο Αθανάσιος Δημούδης, ο Γενικός Γραμματέας του Πανελλήνιου Συνδέσμου Βρεφονηπιοκόμων. Από τη συζήτηση το άρθρο 14 εναρμονίζεται πλήρως με τα επιστημονικά και ερευνητικά δεδομένα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν έχω χρόνο να συνεχίσω για περισσότερα. Σας παραπέμπω σε όλη τη συνεδρίαση. Ποιος υπερψήφισε τη θέση που εξέφρασε εδώ η κ. Χριστοφιλοπούλου; Ο κ. Πατούλης.

«Ο ΣΥΡΙΖΑ αγοράζει ψήφους». Αλήθεια, επειδή εγώ δεν το γνωρίζω το άθλημα, μήπως μπορείτε να μου πείτε αν υπάρχουν στελέχη σας που έχουν εμπειρία εξαγοράς συνειδήσεων, ποιες είναι οι προτάσεις που αγοράζουν ψήφους; Ή είναι ρουσφέτι η εξασφάλιση της απρόσκοπτης πρόσβασης όλων στο δημόσιο σύστημα υγείας; Με ποιες προτάσεις αγοράζουμε ψήφους; Μήπως με αυτές για την κάλυψη των προσφύγων;

Κοιτάξτε, ας σοβαρευτούμε. Κυρίες και κύριοι συνάδελφοι, κανείς δεν μπορεί να ισχυριστεί στα σοβαρά ότι το νομοσχέδιο ήταν δουλειά τσαπατσούλικη, απροετοίμαστη, ρουσφετολογική ή ψηφοθηρική. Ας σταθούμε, λοιπόν, στη ουσία του.

Εμείς σε όλες τις αιτιάσεις σας απαντάμε: Ναι, η πολιτική μας είναι ταξικά μεροληπτική. Ναι, η πολιτική μας προσπαθεί μέσα από χιλιάδες εμπόδια και πιέσεις να στηρίξει τους φτωχούς και τους αδύναμους, να στηρίξει τα κατώτερα κοινωνικά στρώματα. Κουρελού θα έλεγα ότι είναι το περίβλημα με το οποίο προσπαθείτε να ντύσετε τη γύμνια της πολιτικής σας. Ρουσφετολογική και ψηφοθηρική ήταν -και δυστυχώς για το λαό μας παραμένει ακόμα- η πολιτική σας.

Και κάτι ακόμα. Η πολιτικά άχρωμη, άοσμη, άγευστη και τεχνοκρατική προετοιμασία και αναζήτηση ισοδύναμων μέτρων για τα οποία μας εγκαλείτε, είναι εύκολα αφομοιώσιμα από τη νεοφιλελεύθερη ιδεολογία και πολιτική χωρίς τον πολιτικό προσανατολισμό, χωρίς τις πολιτικές σταθερές, με κοινωνικό πρόσημο και αριστερό αποτύπωμα.

**ΠΡΟΕΔΡΟΣ (Νικόλαος Βούτσης):** Ολοκληρώστε, κύριε συνάδελφε.

**ΝΙΚΟΛΑΟΣ ΗΓΟΥΜΕΝΙΔΗΣ:** Ολοκληρώνω, κύριε Πρόεδρε.

Αυτό εξηγεί και γιατί τα πολιτικά σας σκάφη μπατάρουν ελαφρώς προς τα δεξιά.

Σχετικά με αυτές τις σημαδούρες τις πολιτικές μιας αριστερόστροφης πορείας εμείς να απαντήσουμε: Ναι, έχουμε τη βούληση να ανοίξουμε τον δρόμο για μια άλλη πορεία της πατρίδας μας.

Είμαστε διατεθειμένοι να αγωνιστούμε για το πρόγραμμά μας, να ανοίξουμε νέους δρόμους για την ανάπτυξη της χώρας με ένα κίνημα, το οποίο θα τσακίσει εμπόδια και αντιστάσεις εντός και εκτός Ελλάδας και θα επιβάλλει τελικά λύσεις στην κατεύθυνση της δημοκρατίας, της αλληλεγγύης, της δικαιοσύνης και της αξιοπρέπειας. Το μήνυμα είναι σαφές: Η Αριστερά είναι εδώ στις μαχόμενες κοινωνικές ομάδεςμε τις μαχόμενες κοινωνικές δυνάμεις. Με τους αγώνες μας θα ανοίξουμε το δρόμο για μια νέα Ελλάδα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΟΣ (Νικόλαος Βούτσης):** Ευχαριστώ.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κανένα πρόβλημα με τον χρόνο;

**ΒΑΣΙΛΕΙΟΣ ΟΙΚΟΝΟΜΟΥ:** Με τόσα που είπατε για ποιητές, πού να προλάβετε;

**ΠΡΟΕΔΡΟΣ (Νικόλαος Βούτσης):** Κυρία Χριστοφιλοπούλου…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ορίστε, κύριε Πρόεδρε. Τι θέλετε;

**ΠΡΟΕΔΡΟΣ (Νικόλαος Βούτσης):** Ήταν δυόμισι λεπτά, ήταν 14.45’. Είναι το ελάχιστο το οποίο έχει μιλήσει ποτέ κοινοβουλευτικός εκπρόσωπος του ΠΑΣΟΚ. Τι να σας πω;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ο κ. Λοβέρδος διεκόπη στο δέκατο τρίτο, κύριε Πρόεδρε! Διαμαρτύρομαι, όπως και η κ. Φωτίου, κύριε Πρόεδρε! Η μεροληψία …

**ΠΡΟΕΔΡΟΣ (Νικόλαος Βούτσης):** Και εγώ σας απαντάω, όπως απάντησα και στην κ. Φωτίου. Και στην κ. Φωτίου τα ίδια είπα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθητές και μαθήτριες και τέσσερις εκπαιδευτικοί συνοδοί τους από το Γενικό Λύκειο Νίκαιας Λάρισας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Την προηγούμενη Παρασκευή είχαν έρθει άλλοι από τη Νίκαια αλλά ήταν απ’ έξω. Κάθε Παρασκευή έρχεστε!

Ο κ. Σπίρτζης θα ανακοινώσει μια τροπολογία και μετά είναι η σειρά σας, κύριε Παναγιώταρε. Θα μου επιτρέψετε μετά να πω ποιοι θα μιλήσουν ύστερα, για να ξέρει και η Αίθουσα ακριβώς τι θα γίνει.

Κύριε Σπίρτζη, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Είναι τυπικό θέμα. Με την τροπολογία περιλαμβάνονται προς δημοσίευση στο ΦΕΚ οι πίνακες των προσαρτημάτων της συμφωνίας για την επανεκκίνηση του «Μορέα» και οι υπογεγραμμένες συμβάσεις που δεν κατέστη δυνατό να δημοσιευτούν, αντί των σχεδίων που δημοσιεύτηκαν.

Ευχαριστώ πολύ.

**ΠΡΟΕΔΡΟΣ (Νικόλαος Βούτσης):** Ευχαριστούμε.

Η σειρά των ομιλητών είναι η εξής: Θα λάβουν τον λόγο ο κ. Παναγιώταρος, ο Υπουργός κ. Φίλης και η Υπουργός κ. Αντωνοπούλου. Ύστερα θα λάβουν τον λόγο οι Βουλευτές κ.κ. Ιωάννης Λαγός, Μιχαήλ Τζελέπης, Μάξιμος Χαρακόπουλος, Νότης Μηταράκης, Κωνσταντίνος Τασούλας και Ιωάννης Κουτσούκης.

Μετά θα λάβουν τον λόγο ο Υπουργός κ. Πολάκης, ο κ. Δανέλλης, ως Κοινοβουλευτικός Εκπρόσωπος, η κ. Φωτίου και ο κ. Γεώργιος Καρράς, ως Κοινοβουλευτικός Εκπρόσωπος.

Κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Κατ’ αρχάς, θέλω να ευχαριστήσω τον Υπουργό, τον κ. Ξανθό, για τον διαξιφισμό που είχε με τον κ. Βρούτση, όπου ακούστηκε -και το παραδέχονται όλοι- ότι η μοναδική πολιτική δύναμη που βάζει πρώτα τον Έλληνα και μετά όλους τους άλλους είναι η Χρυσή Αυγή.

Η αύξηση της έκτατης εισφοράς, που ακούγεται ότι θα γίνει οσονούπω, είναι και αυτό ένα μέτρο ανακουφιστικής πολιτικής, κάτι αντίστοιχο του «ΒΕΝΖΟL» ή του «DUPHALAC»; Δεν το ξέρουμε!

Κύριοι, φέρατε ένα παράλληλο πρόγραμμα, έτσι το λέτε και το διατυμπανίζετε, αλλά θα πρέπει επιτέλους να σοβαρευτείτε. Πριν από λίγους μήνες ψηφίσατε το τρίτο μνημόνιο, το επαχθέστερο όλων και μάλιστα με τη συνδρομή όλων των πτερύγων της Βουλής, πλην της Χρυσής Αυγής, προκειμένου να συνεχιστεί αυτή η εξαετής διαλυτική, εθνοκτόνα πολιτική εις βάρος του ελληνικού λαού.

Φέρατε ένα παράλληλο πρόγραμμα, που είναι και η πιο τρανή απόδειξη της αποτυχίας σας, της συνενοχής σας στο συνεχιζόμενο έγκλημα εις βάρος του ελληνικού λαού. Φέρατε ένα παράλληλο πρόγραμμα, με το οποίο προσπαθείτε να μπαλώσετε, να καλύψετε όλα τα ψέματα που έχετε πει εδώ και έναν χρόνο που είστε Κυβέρνηση αλλά και τα χρόνια που ήσασταν αξιωματική αντιπολίτευση.

Για να μην θυμηθούμε εν τάχει κάποια πράγματα, που λέγατε μέχρι και την 6η Ιουλίου: Να μην πληρώνει ο κόσμος τον ΕΝΦΙΑ, να μην πληρώνει τα διόδια, να μην πληρώνει τη ΔΕΗ, κλείστε τους δρόμους, «μην» το ένα, «μην» το άλλο. Μέχρι που γίνατε Κυβέρνηση και ψηφίσατε νόμους, με τους οποίους διώκετε όλους αυτούς, οι οποίοι άκουγαν τα κελεύσματά σας και έπρατταν αναλόγως.

Αλήθεια, θα κυνηγήσετε τους δεκάδες χιλιάδες αγρότες που βρίσκονται σε ολόκληρη την ελληνική επικράτεια, με τον νόμο που ψηφίσατε εσχάτως ότι δεν πρέπει να κλείνουν οι δρόμοι και πήγαινε φωτογραφικά γι’ αυτούς; Μάλλον γνωρίζατε τι σας περιμένει. Ή θα εφαρμόσετε με ιδιαίτερο ζήλο νόμους υποτελειακούς, όπως αυτόν του Βορίδη για τα διόδια;

Αλήθεια, τι σχέση μπορεί να έχουν οι μη κυβερνητικές οργανώσεις και η περαιτέρω διευκόλυνση χρηματοδότησής τους σε ένα παράλληλο ανακουφιστικό πρόγραμμα; Μάλλον η ανακούφιση πρέπει να έχει να κάνει με τους φίλους σας, που είναι όλοι σε διάφορες ΜΚΟ.

Αλήθεια, γιατί αυτά τα κονδύλια δεν τα αποδίδετε απ’ ευθείας σε φορείς του δημοσίου, έτσι ώστε να πάνε απ’ ευθείας από το δημόσιο εκεί που πρέπει να πάνε

Όσο για εσάς της Νέας Δημοκρατίας μην τυχόν και δεν ψηφίσετε το άρθρο και τις τροπολογίες για τις μη κυβερνητικές οργανώσεις και θίξετε την αδελφή του Αρχηγού σας, που έχει τη μη κυβερνητική οργάνωση ACTION AID! Όταν ο κ. Μητσοτάκης πήγε στη Λέσβο και έκανε δηλώσεις, από πίσω ήταν φαρδύ-πλατύ το μπάνερ της ACTION AID. Μην τυχόν και δεν ψηφίσετε γιατί θα δημιουργήσετε προβλήματα εντός της οικογενείας Μητσοτάκη!

Εν τέλει, εάν αυτές οι μη κυβερνητικές οργανώσεις δεν είχαν εισπράξει τον τεράστιο πακτωλό χρημάτων που έχουν εισπράξει από τις διάφορες κυβερνήσεις όλα αυτά τα χρόνια, δεν θα χρειαζόταν ούτε παράλληλο πρόγραμμα ούτε τίποτα απολύτως.

Αλήθεια, τι σχέση μπορεί να έχει η καύση των νεκρών με ένα παράλληλο πρόγραμμα ανακούφισης του ελληνικού λαού; Εδώ να τονιστεί και η υποκρισία της Αριστεράς –και όχι μόνο της Αριστεράς- που η εμπάθειά της για την Ορθοδοξία την οδηγεί στο να φέρνει νόμους και να υπερθεματίζει για την επί της ουσίας πληρωμένη καύση σε κρεματόρια των νεκρών και τη «μιξεροποίησή» τους.

Αλήθεια, τι σχέση μπορεί να έχουν με ένα παράλληλο πρόγραμμα ανακούφισης του ελληνικού λαού διάφορες διατάξεις που έχετε φέρει σχετικά με τη διαχείριση των απορριμμάτων; Εκεί, όμως, μεριμνάτε για την περαιτέρω ανακούφιση των γνωστών μεγαλοεργολάβων, που έχουν πάρει όλα τα έργα που αφορούν τη διαχείριση των απορριμμάτων. Τι και αν προεκλογικά είχατε ένα πολύ ωραίο πρόγραμμα για τη διαχείριση των απορριμμάτων, αντιγραφή, «copy-paste» στην κυριολεξία του προγράμματος της Χρυσής Αυγής, και που φυσικά δεν μπορείτε να το εφαρμόσετε γιατί ούτε το ξέρετε ούτε το θέλετε.

Αφού, λοιπόν, το εν λόγω νομοσχέδιο απαλύνει τον πόνο των Ελλήνων, γιατί δεν πάτε να τους τα πείτε κατ’ ιδίαν στις ιδιαίτερες πατρίδες σας; Αμ, δε! Κορόιδα είσαστε; Πού να πάτε τώρα; Εκεί γίνεται τώρα το «έλα να δεις». Ούτε απ’ έξω δεν περνάτε.

 Φέρνετε ένα παράλληλο πρόγραμμα, πρόχειρο, ακοστολόγητο, του οποίου τα αυστηρότατα κριτήρια υπαγωγής σε αυτά τα ψίχουλα –διότι περί αυτού πρόκειται- τα πληροί ίσως μόνο ο «Μπαρμπα-Θωμάς». Αν το σκεφτεί, όμως, κανείς ούτε αυτός γιατί και αυτός είχε μια καλύβα.

Με το άρθρο 56, το οποίο είναι η σημαία σας, όπου μιλάτε για «υγειονομική κάλυψη ανασφάλιστων και ευάλωτων κοινωνικών ομάδων» φέρνετε, όπως λέτε, υγειονομική περίθαλψη για όλους. Μάλιστα είχατε εδώ και διαξιφισμούς με τους της Νέας Δημοκρατίας για το ποιος έφερε πρώτος τη δωρεάν ασφάλιση και όλους. Και προχωρήσατε και το διαξιφισμό. Η Νέα Δημοκρατία σάς έδειξε δύο διατάξεις, εσείς λέτε «να εμείς το φέρνουμε τώρα». Και προχωρήσατε και περαιτέρω τους διαξιφισμούς σας, για το ποιο από τα δύο κόμματα είναι πιο φιλάνθρωπο και ασχολείται και μεριμνά για την απρόσκοπτη περίθαλψη και όλων όσοι εισέρχονται στην πατρίδα μας, παράνομα, ημιπαράνομα, ημινόμιμα ή με κάποιον άλλο τρόπο.

Ακούσαμε και το παράδειγμα του Υπουργού, του κ. Ξανθού, ο οποίος διάβασε κάτι από αυτό το Βήμα και παραδέχτηκε κάτι πολύ σοβαρό που θα ακολουθήσει. Είπε: «Μα, οι ψυχικά άρρωστοι ή όσοι έχουν προβλήματα υγείας ή άλλου τύπου δεν θα πρέπει να περιθάλπονται, έστω κι αν είναι παράνομοι, έστω και αν είναι πρόσφυγες, έστω και αν είναι ημινόμιμοι;».

 Δηλαδή τι; Λύσατε όλα τα προβλήματα με τους ψυχικά αρρώστους της πατρίδας μας, τους Έλληνες, με τους ανθρώπους οι οποίοι έχουν κινητικά προβλήματα και λέτε: «Εντάξει, είμαστε τόσο large, ας προχωρήσουμε περαιτέρω, να ανοίξουμε στην αγκαλιά μας σε ολόκληρη την υφήλιο». Περί αυτού πρόκειται.

Δείτε τι γίνεται: Καθημερινά εισέρχονται δεκάδες χιλιάδες στην πατρίδα μας και τώρα που θα καλοκαιριάσει να δείτε τι έχει να γίνει. Θα είναι το τελικό χτύπημα εις βάρος της πατρίδας μας, αυτό το συντονισμένο σχέδιο με αυτά που φέρνετε και θα ψηφίσετε αντισυνταγματικά, Εξάλλου και πολλές από τις αποφάσεις του Συμβουλίου της Επικρατείας τις γράφετε στα παλαιότερα των υποδημάτων σας, όπως και οι προηγούμενοι. Και αφού είσαστε τόσο, μα τόσο άνετοι, είπατε: «Εντάξει με τους γηγενείς, ας ασχοληθούμε και με τους αλλοεθνείς». Τον λογαριασμό όμως ποιος τον πληρώνει στο τέλος;

Λέτε στο άρθρο 56: «…τα πρόσωπα των παρακάτω κατηγοριών, ανεξαρτήτως του νομικού καθεστώτος στο οποίο βρίσκονται και της κατοχής νομιμοποιητικών εγγράφων παραμονής στη χώρα μας». Δηλαδή και χωρίς έγγραφα ή με κάτι πατσαβουρόχαρτα θα καλύπτονται όλοι. Στην επόμενη σελίδα λέτε: «Με απόφαση των Υπουργών Εργασίας, Υγείας, Κοινωνικής Ασφάλισης και Κοινωνικής Αλληλεγγύης, Οικονομικών και κάθε κατά περίπτωση συναρμόδιου Υπουργού, ορίζονται οι όροι και οι προϋποθέσεις πρόσβασης και της νοσηλευτικής και ιατροφαρμακευτικής περίθαλψής στους φορείς της παραγράφου 1 και ενδεχόμενη οικονομική συμμετοχή στη φαρμακευτική δαπάνη στη βάση οικονομικών κριτηρίων».

Με λίγα λόγια, δηλαδή, θα πληρώνει ή ο ασθενής, γιατί δεν θα τηρεί αυτά τα αυστηρότατα κριτήρια, ο Έλληνας πάντοτε φυσικά ή στο τέλος ο Έλληνας φορολογούμενος, γιατί μόνο αυτοί πληρώνουν για τα δεινά ολόκληρης της υφηλίου. Τα λέω αυτά για να ξέρουμε τι γίνεται.

Αλήθεια, κύριοι της Κυβέρνησης, γι’ αυτό ετοιμάζετε όλα αυτά τα hot spot εναγωνίως, όχι μόνο τα πέντε, αλλά από ό,τι δείχνουν όλα, θα ετοιμάσετε δεκάδες σημεία, κέντρα κράτησης, κέντρα φιλοξενίας και οτιδήποτε άλλο σε ολόκληρη την ελληνική επικράτεια.

Το έχετε παραδεχθεί. Το παραδέχθηκε και ο κ. Αβραμόπουλος σήμερα, οι Υπουργοί σας σε διάφορες συνεντεύξεις παντού ότι όλοι όσοι έρχονται στην πατρίδα μας τελικά θα εγκλωβιστούν εδώ, γιατί από ό,τι φαίνεται είμαστε οι μοναδικοί ανθρωπιστές στη γη και όλοι οι υπόλοιποι είναι απάνθρωποι.

Στις σκανδιναβικές χώρες αυτές τις πλέον προοδευτικές και προοδευμένες, που δέχθηκαν πάρα πολλούς εκ των προσφύγων ή των παρανόμων ή των ημιπαρανόμων μεταναστών, στο ζήτημα της υγείας –για να ξέρουμε τι γίνεται- λένε: «Δεν δίνουμε ούτε ένα ευρώ. Αν έχει δικά του λεφτά πάει, αν δεν έχει, δεν πάει».

Φανταστείτε η Ελλάδα που έχει καταρρεύσει από όλες τις απόψεις, που οι Έλληνες πολίτες πεθαίνουν έξω από τις Μονάδες Εντατικής Θεραπείας, διότι δεν υπάρχει προσωπικό, που ο λαός πένεται, να λέμε σε όλους αυτούς τους εκατοντάδες χιλιάδες, τα εκατομμύρια που θα έρθουν τους επόμενους μήνες «ελάτε, είμαστε ορθάνοιχτοι».

Εξάλλου, έχουμε ψηφίσει και ένα νομοσχέδιο περί ελληνικής ιθαγένειας όπου όποιος γεννήσει στην πατρίδα μας, θα μπορεί το παιδί του αυτομάτως μετά από λίγο να έχει την ελληνική ιθαγένεια, το ίδιο οι γονείς του, τα αδέρφια, τα ξαδέρφια και όλοι οι υπόλοιποι.

Ψηφίσατε και έναν άλλο νόμο, αυτόν για το σύμφωνο συμβίωσης. Θα έρχονται διάφορα ζευγαράκια από την αλλοδαπή και βάσει νόμου -λόγω του ότι έχουν αυτή την ιδιαιτερότητα- θα καλύπτονται και αυτοί όπως και όλοι σ’ αυτή την ταλαίπωρη πατρίδα.

Επανέρχομαι στα hot spot και στις τελευταίες πληροφορίες, γιατί πέρα από την πλάκα, αυτά είναι τα πολύ σοβαρά. Έρχονται όλοι και θα μείνουν εδώ. Το μόνο που κάνετε είναι να βάζετε τον ελληνικό στρατό να δουλεύει πυρετωδώς, αντί να ασχολείται με την άμυνα της χώρας, να τακτοποιεί, να φτιάχνει, να σφουγγαρίζει, να καθαρίζει, να ξεσκονίζει τα κέντρα κράτησης.

Βέβαια, μετά στις προμήθειες, στη σίτιση και κάποια άλλα θέματα –τώρα που μπαίνετε σε μια τάξη- γίνονται κάποιοι διαγωνισμοί fast track για να πάρουν κάποιοι τις προμήθειες και να αναλάβουν ωραία πράγματα. Πολλά ακούγονται για φίλους, για κολλητούς που ήξεραν από πριν τους όρους του διαγωνισμού που γίνεται άμεσα και είχαν έτοιμα τα χαρτιά για να τα καταθέσουν την τελευταία στιγμή.

Φέρατε και το ΝΑΤΟ. Τη μια μέρα λέγατε «όχι, ποτέ, αυτή η συνάντηση μεταξύ Μέρκελ -Ερντογάν είναι δική τους υπόθεση και η Ελλάδα θα αντισταθεί, δεν ισχύει τίποτα τέτοιο» κ.λπ.. Την άλλη μέρα, με την ουρά στα σκέλια, παραδεχθήκατε αυτό που μετά βδελυγμίας λέγατε ότι δεν ισχύει. Ήρθε το ΝΑΤΟ και τι έγινε; Αυξήθηκαν κατακόρυφα οι μεταναστευτικές ροές προς την πατρίδα μας.

Σιγά μην ασχοληθεί το ΝΑΤΟ με το να διώξει ή να παρεμποδίσει κάποιους πρόσφυγες και λαθρομετανάστες να εισέλθουν στην πατρίδα μας. Δεν πρόκειται να κάνει τίποτε από αυτά. Μάλλον κάτι άλλο έχουν στο βάθος του μυαλού τους αυτοί που σας το επέβαλλαν.

Η μεν Τουρκία θέλει να φυλάξει τα νώτα της, επειδή από τα ανατολικά καταρρέει στην κυριολεξία, θα διαλυθεί σαν κράτος. Και εμείς συνεχίζουμε να την υπερασπιζόμαστε και να τη βοηθάμε με το να υπογράφουμε να πάρει δισεκατομμύρια ευρώ για το ζήτημα των προσφύγων, ενώ θα μπορούσαν να είναι άλλες οι λύσεις, πολύ πιο ανέξοδες και πιο εφικτές.

Ένας δεύτερος λόγος που από ό,τι φαίνεται το ΝΑΤΟ βρίσκεται εντός του Αιγαίου -όπου ένα από τα πλοία που βρίσκονται εκεί είναι τουρκικό, για να ξέρουμε τι λέμε- είναι ότι με την επερχόμενη γενική σύρραξη που θα γίνει στη Συρία, θα θέλει καθ’ οιονδήποτε τρόπο να παρεμποδίζει την κυκλοφορία, την κίνηση του ρωσικού πολεμικού ναυτικού. Όμως, δεν πειράζει.

Ειδικότερα εσείς, της Νέας Δημοκρατίας και του ΠΑΣΟΚ, όταν ξεκίνησε ο πόλεμος στη Συρία ήσασταν αυτοί που στηρίζατε τους τζιχαντιστές. Λέγατε ότι το καθεστώς Άσαντ είναι απονομιμοποιημένο και ότι πρέπει να αλλάξει και όλα αυτά που έκανε και συνεχίζει και κάνει η Αμερική και το ΝΑΤΟ και όλοι οι υπόλοιποι εις βάρος της εθνικής κυριαρχίας της Συρίας, όπως προσπαθεί να κάνει και το επιτυγχάνει πολλαπλώς και ποικιλοτρόπως και στην περίπτωση της πατρίδας μας.

Ακούσαμε τον εισηγητή της Νέας Δημοκρατίας και τον Κοινοβουλευτικό Εκπρόσωπο να λένε ότι έκαναν τόσα πολλά καλά πράγματα όταν ήταν στην κυβέρνηση, όπως «εμείς βοηθήσαμε το πρώτο παιδί, το δεύτερο παιδί, φέραμε τα 350 εκατομμύρια ευρώ και τα μοιράσαμε στον κόσμο, μοιράσαμε και άλλα 700, παραδώσαμε ένα νοικοκυρεμένο κράτος» -και αυτό ήταν το καλύτερο ανέκδοτο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε μισό λεπτό, κύριε Πρόεδρε.

Λέτε ότι παραδώσατε ένα νοικοκυρεμένο κράτος. Τότε γιατί σας «μαύρισε» ο ελληνικό λαός; Και σας ξαναμαύρισε, όταν ακόμα ο ΣΥΡΙΖΑ έκανε τη μεγαλύτερη κολοτούμπα και είπε τα μεγαλύτερα ψέματα στον ελληνικό λαό. Τέτοια είναι η απέχθεια του ελληνικού λαού προς εσάς. Κι αν νομίζετε ότι θα επανέλθετε και θα κάνετε τα ίδια που κάνατε, είστε γελασμένοι.

Κύριοι του ΣΥΡΙΖΑ, αν όντως θέλατε να δείξετε ότι είστε ανθρωπιστές, πολύ απλά δεν θα ψηφίζατε το τρίτο μνημόνιο. Θα κάνατε μέρος όσων λέγατε πριν από την 5η Ιουλίου.

Και ο Κοινοβουλευτικός Εκπρόσωπος του ΣΥΡΙΖΑ, που τελειώνοντας είπε: «Ναι, η πολιτική μας είναι ταξικά μεροληπτική», δεν μας είπε υπέρ ποιων; Προφανώς κάποιας τάξης σε κάποια άλλη χώρα, γιατί αυτή τη στιγμή πλήττετε όλους τους Έλληνες από τον πιο φτωχό μέχρι τον πιο πλούσιο. Και τι θα κάνατε;

Αυτή η πατρίδα με οκτακόσια δισεκατομμύρια χρέος –επονείδιστο, παράνομο και ό,τι άλλο είναι- δεν μπορεί να προχωρήσει μπροστά καθ’ οιονδήποτε τρόπο.

**ΠΡΟΕΔΡΟΣ (Νικόλαος Βούτσης):** Παρακαλώ, ολοκληρώστε.

**ΗΛΙΑΣ ΠΑΝΑΓΙΩΤΑΡΟΣ:** Σας επαναλαμβάνουμε τρεις-τέσσερις προτάσεις, τις οποίες πλέον μόνο η Χρυσή Αυγή λέει: Λογιστικό έλεγχο του χρέους, διαγραφή του μεγαλύτερου τμήματος, αφού θα αποδειχθεί ότι είναι επονείδιστο, διεκδίκηση του κατοχικού δανείου, ενίσχυση της πρωτογενούς παραγωγής και όχι διάλυσή της, όπως κάνετε τώρα, που όλοι ο φορείς είναι στον δρόμο απέναντί σας.

Ό,τι ειπώθηκε και στην αρχή, απ’ ό,τι φαίνεται, θα συνεχίσει και το επόμενο διήμερο με τους διαξιφισμούς μεταξύ Κυβέρνησης και Αξιωματικής Αντιπολίτευσης. Μόνο η Χρυσή Αυγή βάζει πρώτα και πάνω απ’ όλα τον Έλληνα.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΟΣ (Νικόλαος Βούτσης):** Τον λόγο έχει ο Υπουργός κ. Φίλης και ύστερα η κ. Αντωνοπούλου.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κυρίες και κύριοι συνάδελφοι, οι διατάξεις για την εκπαίδευση και την υγεία που περιλαμβάνονται στο συζητούμενο νομοσχέδιο είναι ένα μικρό μέρος του παράλληλου προγράμματος, δηλαδή της προσπάθειας ανασυγκρότησης του κοινωνικού κράτους, που είναι στο επίκεντρο της πολιτικής του ΣΥΡΙΖΑ, και γι’ αυτόν τον λόγο ψηφίστηκε τον Σεπτέμβριο, με καθαρά διατυπωμένες προς τον ελληνικό λαό τις πολιτικές του απόψεις.

Είναι προφανές ότι, όταν ολοκληρωθεί η πρώτη αξιολόγηση -και νομίζουμε ότι συντόμως θα ολοκληρωθεί-, θα μπορέσουμε να έχουμε έναν ορίζοντα ανάπτυξης, ούτως ώστε να προχωρήσουμε με σαφέστερο τρόπο στην υλοποίηση των μέτρων ανασυγκρότησης του κοινωνικού κράτους.

Είναι, επίσης, σαφές ότι η εξουσιοδότηση που έχουμε λάβει από τον ελληνικό λαό δεν είναι εξουσιοδότηση μερικών μηνών, αλλά εξουσιοδότηση τετραετίας. Θα κρινόμαστε καθημερινά για τις πολιτικές που ακολουθούμε, αλλά ο τελικός λογαριασμός για τον Έλληνα πολίτη θα είναι στο τέλος της τετραετίας.

Όσοι νομίζουν ότι μπορούν να δημιουργήσουν κλίμα πολιτικής αποσταθεροποίησης με διάφορους τρόπους, ένας από τους οποίους είναι και η πολιτική τους παρουσία στο πλευρό των πιο ακραίων δυνάμεων της ευρωπαϊκής συντηρητικής και αντιδραστικής πολιτικής τάξης, θα διαψευστούν, διότι η επιλογή του ελληνικού λαού είναι πολιτική σταθερότητα, ανάπτυξη, δημοκρατική και κοινωνική ανασυγκρότηση της χώρας, ούτως ώστε σύντομα να ξεπεράσουμε το έρεβος της κρίσης και να βγούμε στο ξέφωτο της ανάπτυξης.

Κυρίες και κύριοι συνάδελφοι, το νομοσχέδιο ως προς τα ζητήματα της εκπαίδευσης, περιλαμβάνει τέσσερις βασικές διατάξεις. Η πρώτη αφορά την αντισταθμιστική εκπαίδευση, η δεύτερη την ειδική αγωγή, η τρίτη το Ανοικτό Πανεπιστήμιο και η τέταρτη τα σχολεία δεύτερης ευκαιρίας. Όλες οι διατάξεις διευρύνουν το δικαίωμα των Ελλήνων πολιτών -των μαθητών αλλά και των ενηλίκων- στη μόρφωση.

Θα ήθελα να επικαλεστώ το αποτέλεσμα μιας δημοσκόπησης που έγινε -οι εξαμηνιαίες τάσεις της MRB- που εμφανίζει την παιδεία σε όλες τις βαθμίδες της να είναι το πρώτο αγαθό στο οποίο δείχνουν εμπιστοσύνη σήμερα οι πολίτες της χώρα μας.

Το 68% των ερωτηθέντων πολιτών -είναι στην κορυφή- δείχνει εμπιστοσύνη στο δημόσιο εκπαιδευτικό σύστημα της χώρας μας. Και σε αυτό, συγκρίνοντας με το τι γινόταν τέτοια εποχή πέρυσι, έχουμε κατά 17% ενίσχυση της εμπιστοσύνης των Ελλήνων πολιτών.

Απλώς να σημειώσω ότι αυτή η ενίσχυση της εμπιστοσύνης των Ελλήνων πολιτών στην εκπαίδευση –που δεν παραγνωρίζουν τα προβλήματα που υπάρχουν- γίνεται σε συνθήκες διακυβέρνησης της Αριστεράς στη χώρα μας, σε δημοσιονομικά σκληρές συνθήκες, αλλά σε συνθήκες, επαναλαμβάνω, διακυβέρνησης της Αριστεράς στη χώρα μας.

Αντισταθμιστική εκπαίδευση: Καταργήθηκε από τις κυβερνήσεις των μνημονίων. Την επαναφέραμε. Έχουμε καθυστερήσει, για λόγους που είναι γνωστοί και έχουν να κάνουν με τις αλλεπάλληλες, νομοθετικού χαρακτήρα αναβολές που υπήρξαν. Είμαστε έτοιμοι, μόλις ψηφιστεί το νομοσχέδιο, τις αμέσως επόμενες μέρες, να προχωρήσουμε στη συγκρότηση των πεντακοσίων δεκαπέντε κέντρων ενισχυτικής διδασκαλίας σε όλη την Ελλάδα, με χίλιους είκοσι τρεις αναπληρωτές μειωμένου ωραρίου, με χρηματοδότηση ΕΣΠΑ από τους αντίστοιχους πίνακες αναπληρωτών.

Τα πεντακόσια δεκαπέντε κέντρα ενισχυτικής διδασκαλίας στο γυμνάσιο προέκυψαν ύστερα από αίτηση των διευθυντών σχολείων και με βάση τον αριθμό των μαθητών και αφορούν στα βασικά μαθήματα διδασκαλίας στο γυμνάσιο. Συνεπώς επαναλαμβάνω ότι είμαστε έτοιμοι, παρά τις δυσκολίες και τις καθυστερήσεις, να προχωρήσουμε τις επόμενες μέρες, μετά την ψήφιση του νομοσχεδίου.

Δεύτερο θέμα, η ειδική αγωγή. Η τροπολογία που έχουμε καταθέσει, που έχει γίνει πια διάταξη, αφορά στην ανάγκη καθιέρωσης στη χώρα μας του προηγμένου και δημοκρατικά αποδεκτού παιδαγωγικά αυτή τη στιγμή σε όλη την Ευρώπη συστήματος της συμπερίληψης, της συνεκπαίδευσης στον χώρο της ειδικής αγωγής και του γενικότερου σχολείου.

Θέλω να σας πω ότι με τις προτάσεις που καταθέτουμε δεν καταργούμε τμήματα ένταξης. Απλώς, για πρώτη φορά από το 2008, ξεκινάει τώρα η διαδικασία για να ιδρυθούν και νέα τμήματα ένταξης, εφόσον προκύψουν οι ανάγκες -και υπάρχουν ανάγκες- σε πάρα πολλά σχολεία. Δεν διαλύεται η ειδική αγωγή, αλλά διαλύεται μια αντίληψη γκετοποίησης των παιδιών με ειδικές ανάγκες έξω από το σχολειό, σε μια κάμαρα δίπλα ή σε ειδικά σχολεία μακριά από τα σχολεία που υπάρχουν για τα υπόλοιπα παιδιά.

Συνεπώς είναι μια μάχη για την ισότητα μέσα στο σχολειό. Θα επιμορφώσουμε τους δασκάλους, θα δημιουργήσουμε συνθήκες, ώστε οι εκπαιδευτικοί ειδικής αγωγής να παρεμβαίνουν με θετικό παιδαγωγικό τρόπο μέσα στην αίθουσα, όπου θα συνυπάρχουν παιδιά με μικρά και μεσαία προβλήματα και όχι βέβαια με βαριές περιπτώσεις, που χρειάζονται να είναι σε ειδικά σχολεία της ειδικής αγωγής. Μέσα εκεί το παιδί θα καταλαβαίνει ότι δεν είναι στο περιθώριο και τα παιδιά που δεν έχουν προβλήματα ειδικής αντιμετώπισης θα αντιλαμβάνονται την αξία στη διαφορετικότητα. Συνεπώς επαναλαμβάνω ότι δεν καταργούμε, αλλά αναβαθμίζουμε την ειδική αγωγή. Τα τμήματα ένταξης, όπου χρειαστεί, θα υπάρξουν και θα είναι τμήματα ένταξης και όχι απένταξης και περιθωριοποίησης των παιδιών με ειδικές ανάγκες.

Σημειώνω ότι πολλοί γονείς αρνούνται να στείλουν τα παιδιά τους στα τμήματα ένταξης, θεωρώντας ότι αυτό δημιουργεί κάποιον στιγματισμό και φέρνουν μια υπεύθυνη δήλωση. Χιλιάδες παιδιά με προβλήματα, που χρειάζονται κάποια ενίσχυση από παιδαγωγούς ειδικής αγωγής, βρίσκονται έτσι μέσα σε αίθουσες χωρίς βοήθεια, με αποτέλεσμα να δημιουργούνται σοβαρά ζητήματα, που όλοι καταλαβαίνετε. Τώρα όλα τα παιδιά θα έχουν τη δυνατότητα να απολαμβάνουν της αναγκαίας ειδικής αγωγής.

Η τρίτη κατηγορία διατάξεων αφορά το Ανοικτό Πανεπιστήμιο. Θα αναφερθεί αργότερα και η αρμόδια Αναπληρώτρια Υπουργός, η κ. Αναγνωστοπούλου. Στέκομαι σε ένα θέμα: Ανοίγουμε το Ανοικτό Πανεπιστήμιο. Τελειώνει η ιστορία της κλήρωσης, όπως την είχαμε μέχρι τώρα. Το ανοίγουμε και ανοίγουμε και τον κύκλο των ανθρώπων που θα μπορούν να αναλάβουν τη διδασκαλία. Θα δώσουμε έμφαση στα παιδιά, στους μεταδιδακτορικούς, οι οποίοι βρίσκονται σήμερα σε καθεστώς ανεργίας, με υψηλά προσόντα και θα θέλουμε να υπάρχει απλώς μια κατάσταση διπλής και τριπλής επαγγελματικής αξιοποίησης των ήδη υπηρετούντων πανεπιστημιακών δασκάλων.

Τέταρτον, είναι τα σχολεία δεύτερης ευκαιρίας, τα οποία θέλουμε να λειτουργήσουν παντού. Στις φυλακές ήδη υπάρχει μια πολύ καλή εμπειρία, αλλά όχι μόνο εκεί, αλλά και όπου αλλού νομίζουμε ότι κάτι τέτοιο είναι αναγκαίο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνοντας, θέλω να πω ότι αυτές τις μέρες αντιμετωπίζουμε με επάρκεια τα προβλήματα για τη λειτουργία του σχολείου μέσα σε δύσκολες δημοσιονομικές συνθήκες και με ορατό το αίτημα και τη δυνατότητα ικανοποίησης της, για πρώτη φορά μετά από πέντε χρόνια, διαδικασίας διορισμού μόνιμων εκπαιδευτικών. Χωρίς διορισμούς μόνιμων εκπαιδευτικών, θα είναι δύσκολη η λειτουργία των σχολείων τον Σεπτέμβριο. Μιλώ για απρόσκοπτη λειτουργία τον Σεπτέμβριο. Αυτή είναι η μάχη που δίνουμε ως Υπουργείο Παιδείας και ως Κυβέρνηση.

**ΠΡΟΕΔΡΟΣ (Νικόλαος Βούτσης):** Παρακαλώ, συντομεύστε. Μιλήστε για λίγο ακόμα.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Μάλιστα, κύριε Πρόεδρε.

Πέρα απ’ αυτό το ζήτημα, αντιμετωπίζουμε και τα προβλήματα που προκύπτουν από την προσφυγική κρίση. Έρχονται νέα παιδιά, ασυνόδευτα ή συνοδευόμενα, και υπάρχει ανάγκη να τους δώσουμε τη δυνατότητα ένταξής τους, για όσον καιρό μείνουν εδώ, με μόρφωση, με χρήσιμες εκπαιδευτικές διαδικασίες στην κοινωνία μας.

Πρέπει να σας πω ότι αντιμετωπίζουμε –ευτυχώς από λίγες, περιορισμένες δυνάμεις- ένα αρνητικό κλίμα. Είδαμε στα Διαβατά της Θεσσαλονίκης να πρωτοστατούν κάποιοι εκπαιδευτικοί, να κλείνουν δημοτικά σχολεία, με αίτημα να φύγουν ή να μην πάνε καθόλου πρόσφυγες και προσφυγόπουλα στην περιοχή.

Δεν θέλω να αναφερθώ στο συγκεκριμένο ζήτημα. Μιλώ γενικά. Δεν έχει δικαίωμα κανείς Έλληνας πολίτης και πολύ περισσότερο κανείς εκπαιδευτικός να δημιουργεί τέτοιες καταστάσεις, που αναπαράγουν τη ρητορική του μίσους, τη μισαλλοδοξία απέναντι σε ανθρώπους οι οποίοι έχουν την ανάγκη μας.

Θα ήθελα να πω ότι το Υπουργείο Παιδείας θα προσφέρει όλες τις δυνατές διευκολύνσεις για την ένταξη αυτών των παιδιών στο σύστημα εδώ, όσο χρειαστεί. Όμως, δεν πρόκειται να κλείσει τα μάτια στο μεγάλο πρόβλημα, δημιουργώντας εδώ στη χώρα μας καταστάσεις που δεν τιμούν την Ελλάδα. Η Μυτιλήνη δείχνει τον δρόμο της αξιοπρεπούς και δημοκρατικής αντιμετώπισης των προβλημάτων που έχουμε στη χώρα μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΟΣ (Νικόλαος Βούτσης):** Η κ. Αντωνοπούλου έχει τον λόγο και ύστερα ο κ. Τσιρώνης για δύο λεπτά, διότι υπήρξε προσωπική αναφορά προ μίας ώρας περίπου.

Ορίστε, κυρία Αντωνοπούλου, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κατ’ αρχάς, θα ήθελα να ξεκινήσω με την κατάθεση ορισμένων νομοτεχνικών βελτιώσεων. Θα ήθελα να αναφερθώ σε δύο. Στο άρθρο 1, στο τέλος της παραγράφου 1, μετά τις λέξεις «όπως σε σχολεία και νοσοκομεία» προστίθεται το ακόλουθο εδάφιο: «Περαιτέρω, ο σχεδιασμός των ως άνω προγραμμάτων …», αναφέρομαι…

**ΠΡΟΕΔΡΟΣ (Νικόλαος Βούτσης):** Κυρία Υπουργέ, αυτά μπορούν να κατατεθούν, χωρίς να υπάρξει χρόνος να διαβαστούν. Μπορούν να κατατεθούν κατευθείαν.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει, κύριε Πρόεδρε. Τα καταθέτω για τα Πρακτικά. Ευχαριστώ πολύ.

(Στο σημείο αυτό η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Ουρανία Αντωνοπούλου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 372)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΟΣ (Νικόλαος Βούτσης):** Κυρία Υπουργέ, μπορείτε να συνεχίσετε την ομιλία σας.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα ξεκινήσω τότε λίγο διαφορετικά.

Άκουσα εισηγήσεις από την κ. Χριστοφιλοπούλου μέχρι τον κ. Μπαργιώτα και τον κ. Βρούτση, οι οποίοι είπαν ότι κατά τη γνώμη τους το παρόν νομοσχέδιο είναι αχρείαστο, αλλά και ότι πουλάμε φύκια για μεταξωτές κορδέλες. Είπαν ότι δεν θα επηρεάσουμε τη ζωή κανενός και ότι δεν πρόκειται να αλλάξει τίποτα.

Θα αναφερθώ πολύ σύντομα σε τρεις παρεμβάσεις, που αφορούν το δικό μας χαρτοφυλάκιο στο Υπουργείο Εργασίας. Θα μου επιτρέψετε να ξεκινήσω από το τελευταίο άρθρο, το άρθρο 87. Ο κ. Βρούτσης, που δυστυχώς μόλις έφυγε από την Αίθουσα, είπε ότι υπάρχει το σύστημα «ΕΡΓΑΝΗ», το οποίο πραγματικά είναι πολύ σημαντικό. Μας ρώτησε για ποιον λόγο εμείς αυτή τη στιγμή, ενώ υπάρχει το σύστημα «ΕΡΓΑΝΗ», όταν αναφερόμαστε στην ανάπτυξη και εφαρμογή του συστήματος διάγνωσης της αγοράς εργασίας, στήνουμε κάτι διαφορετικό και μάλιστα καταθέτοντας αυτή τη συγκεκριμένη δράση, έχουμε και 300.000 ευρώ προϋπολογισμό. Μας ρώτησε γιατί το κάνουμε.

Να πω τι λοιπόν; Να πω ότι συνεχίζει τη συνειδητή –συνειδητότατη!- διαστρέβλωση της πραγματικότητας και την παραπλάνηση, κάθε φορά που αναφέρεται σε τέτοιου είδους θέματα για το Υπουργείο Εργασίας;

Ακούστε ποια είναι η πραγματικότητα. Το σύστημα διάγνωσης των αναγκών της αγοράς εργασίας είναι υποχρέωση της χώρας, είναι αιρεσιμότητα. Δηλαδή, αν δεν το υλοποιούσαμε και αν δεν το ολοκληρώναμε, δεν θα μπορούσαμε να χρησιμοποιήσουμε χρήματα από το ΕΣΠΑ, όχι μόνο εμείς σαν Υπουργείο, αλλά όλα τα Υπουργεία.

Ξεκινήσαμε, λοιπόν, όταν ήρθαμε και βρήκαμε ένα σχέδιο δράσης, το οποίο έλεγε ότι χρειάζεται να ξοδέψουμε 1 εκατομμύριο.

Θέλω να καταθέσω εδώ την αίτηση χρηματοδότησης για 1 εκατομμύριο, για την ανάπτυξη και εφαρμογή ολοκληρωμένου συστήματος για τον καθορισμό των αναγκών της αγοράς εργασίας.

Σήμερα μας είπε εδώ πέρα ότι δεν χρειάζεται να αναπτύξουμε τέτοιο σύστημα και ότι το σύστημα «ΕΡΓΑΝΗ» θα μπορούσε να το έχει κάνει από μόνο του.

Εμείς, λοιπόν, πήραμε το 1 εκατομμύριο και είπαμε πως, παρά το ότι χρηματοδοτείται από το ΕΣΠΑ, δεν θα το δώσουμε με τις αναθέσεις σε έργα και υποέργα και εργάκια και αναθέσεις, θα το κάνουμε εμείς. Και το υλοποιούμε. Το υλοποιούμε με ίδιες δυνάμεις, μέσα στο Υπουργείο Εργασίας. Και πράγματι, τα 300.000 ευρώ που έχουμε εγγράψει, είναι 120.000 ευρώ αντί για 300.000 ευρώ που λέει το σχέδιο το δικό σας εδώ, το προηγούμενο, για να μπορέσουμε να στήσουμε ένα πληροφοριακό σύστημα, και μόνο 200.000 ευρώ, αντί για 1 εκατομμύριο, για μελέτες.

Καταθέτω, λοιπόν, για τα Πρακτικά το σχέδιο δράσης για τη διάγνωση αναγκών αγοράς εργασίας που δεν δεχτήκαμε εμείς, αναθεωρήσαμε. Επίσης, καταθέτω και την αίτηση χρηματοδότησης που είχατε καταθέσει τότε.

(Στο σημείο αυτό η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Ουρανία Αντωνοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και λέμε ότι έχουμε επίσημα έγγραφα -τα οποία, επίσης, θα καταθέσω-, στα οποία αναφέρεται ότι σε τέσσερις μήνες αυτή η Κυβέρνηση έκανε αυτά που οι προηγούμενες κυβερνήσεις σε εφτά χρόνια δεν έκαναν.

Ερχόμαστε, λοιπόν, να ακούσουμε μέσα στη Βουλή να λέτε «φύκια για μεταξωτές κορδέλες», «δεν κάνετε τίποτα», «αυτά δεν είναι απαραίτητα». Αυτά που εισηγηθήκαμε να κάνουμε τον Δεκέμβριο, που είπατε τότε ότι δεν χρειάζονται –κάτι που επαναλαμβάνατε συνεχώς-, χρειάζονται, είναι απαραίτητα για τη χώρα μας.

Έρχομαι στο άρθρο 85. Το άρθρο 85 που έχουμε εισαγάγει, επιτρέπει στα προγράμματα τα οποία είναι υποστηρικτικά για τους ανέργους, αντί οι συμμετέχοντες να στέλνονται μαζικά και ομαδικά για κατάρτιση, να μπορούν να εντάσσονται μέσα στην αγορά εργασίας, με σκοπό να έχουν την πρώτη εργασιακή εμπειρία αυτοί που δεν έχουν. Επίσης, οι άνεργοι που θα μπαίνουν σε αυτά τα προγράμματα, δεν θα πηγαίνουν μόνο και κατά αποκλειστικότητα σε ιδιωτικές εταιρείες, αλλά και σε κοινωνικά συνεταιριστικά σχήματα.

Το τρίτο άρθρο για το οποίο ήθελα να μιλήσω, είναι το άρθρο 1, που -να το επαναλάβω- υποτίθεται πως είναι «φύκια για μεταξωτές κορδέλες». Τι κάνει το άρθρο 1; Το άρθρο 1 -επίσης για την κοινωφελή εργασία- ξεκαθαρίζει τα εργασιακά δικαιώματα των ωφελούμενων που συμμετέχουν στο πρόγραμμα και ορίζει τους κανόνες που πρέπει να τηρούνται, ώστε η υγιεινή και ασφάλειά τους να είναι εξασφαλισμένη. Επίσης, προβλέπει επιπλέον αμοιβή για βραδινή εργασία των ανέργων που συμμετέχουν σε αυτά τα προγράμματα και που τρέχουν.

Όπως θα αναγγείλουμε πολύ σύντομα, ένα τέτοιο πρόγραμμα θα υποστηρίξει και θα συμβάλει στα hot spots και στα κέντρα φιλοξενίας. Μαζί με όλους τους άλλους συμπολίτες μας που έχουν δείξει την αλληλεγγύη τους, θα συμμετέχουν ενεργά, ώστε να μπορέσουμε να αντιμετωπίσουμε αυτή τη δύσκολη εποχή αυτό το δύσκολο πρόβλημα που έχουμε στα χέρια μας.

Θέλω και πάλι να επαναλάβω ότι αυτή η νομοθετική ρύθμιση για κάποιους δεν χρειάζεται. Άρα τις βελτιώσεις που πρέπει να κάνουμε, για να μην έχουμε εργατικά ατυχήματα μέσα στην κοινωφελή εργασία, τις θεωρείτε περιττές.

Εμείς δεν τις θεωρούμε περιττές. Τις θεωρούμε απαραίτητες. Και λέμε ότι, για να συνεχίσουμε το έργο της Κυβέρνησής μας, πρέπει να φέρνουμε αλλαγές που βελτιώνουν τις συνθήκες των συμπολιτών μας. Και αυτό θα κάνουμε. Δεν θέλατε να το περάσουμε τον Δεκέμβριο, δεν θέλετε και τώρα να το περάσουμε. Θα το περάσουμε και θα συνεχίσουμε και θα ολοκληρώσουμε. Και κάποια στιγμή θα έρθει η ώρα του απολογισμού του έργου μας!

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ, κυρία Αντωνοπούλου. Ήσασταν άψογη στον χρόνο.

Ο κ. Τσιρώνης θα δώσει διευκρινίσεις για προσωπικό θέμα.

Κύριε Τσιρώνη, παρακαλώ έχετε δύο λεπτά, όχι περισσότερο.

Κατόπιν, κυρίες και κύριοι συνάδελφοι, θα σας αναφέρω τη λίστα των ομιλητών.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Δεν είχα πρόθεση να πάρω τον λόγο, γιατί νομίζω ότι η διάταξη, η οποία είναι υπό κατάργηση, είναι αυτονόητη. Δυστυχώς, όμως, οι τοποθετήσεις του κ. Κωνσταντινόπουλου και πριν από λίγο του εκπροσώπου της Χρυσής Αυγής, με υποχρεώνουν να πάρω τον λόγο.

Η μία πλευρά με κατηγορεί ότι καταστρέφω τα έργα ΣΔΙΤ, ότι καταστρέφω τη διαχείριση απορριμμάτων, ότι θα πνιγεί ο κόσμος από τα σκουπίδια και ότι παίζω σκληρά με τα συμφέροντα. Η δε άλλη πλευρά με κατηγορεί ότι είμαι με τα συμφέροντα.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Το ίδιο είναι.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ακούστε, λοιπόν, κυρίες και κύριοι Βουλευτές -και να ακούσουν και οι Ελληνίδες και οι Έλληνες- τι λέει η διάταξη που καταργείται. Λέει, λοιπόν: «Οι αρμοδιότητες ΦΟΔΣΑ, που έχουν ανατεθεί σε άλλο νομικό πρόσωπο κατά τις διατάξεις…», κ.λπ., «…εξακολουθούν να ασκούνται από αυτό για όσον χρόνο προβλέπεται από τη σχετική σύμβαση ανάθεσης.». Αυτό για την Πελοπόννησο σημαίνει για είκοσι οκτώ περίπου χρόνια.

Λέει, όμως, παρακάτω, γι’ αυτό το νομικό πρόσωπο, που είναι μόνο για μία περιφέρεια -ειδικά για την Πελοπόννησο, δηλαδή- το εξής: «… ή ο φορέας στον οποίο έχουν ανατεθεί οι ως άνω αρμοδιότητες ΦΟΔΣΑ έχει επίσης και τις αρμοδιότητες καθορισμού των εισφορών και των τελών των οικείων δήμων και της είσπραξής τους.».

Τι μας λέει, λοιπόν, αυτή η διάταξη, η «ευαγής»; Και αν πραγματικά έχετε τη γενναιότητα, γιατί δεν το εφαρμόζουν στη λοιπή Ελλάδα; Γιατί είναι βιώσιμο το έργο, για παράδειγμα, στη δυτική Μακεδονία, όπου δεν ισχύει αυτή η διάταξη, ή στην Ήπειρο, όπου δεν ισχύει αυτή η διάταξη; Λέει πολύ απλά ότι στην Πελοπόννησο -ειδικά και μόνο στην Πελοπόννησο- για τα επόμενα είκοσι οκτώ χρόνια τα τέλη των δήμων δεν θα τα αποφασίζουν οι δήμοι, θα τα αποφασίζει ο εκάστοτε περιφερειάρχης. Είναι φωτογραφική διάταξη ειδικά για την Πελοπόννησο.

Εάν, λοιπόν, την υπερασπίζεστε, κύριοι, γιατί δεν τη φέρνετε και για τη λοιπή Ελλάδα;

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε. Δόθηκαν οι διευκρινίσεις.

Παρακαλώ, ακούστε τους ομιλητές.

Αμέσως μετά τον λόγο θα πάρουν οι Βουλευτές κύριοι Λαγός, Τζελέπης, Χαρακόπουλος, Μηταράκης, Τασούλας και Κουτσούκος. Ύστερα, ο κ. Πολάκης, Αναπληρωτής Υπουργός Υγείας, ο κ. Δανέλλης, Κοινοβουλευτικός Εκπρόσωπος του Ποταμιού, ο κ. Καρράς, Κοινοβουλευτικός Εκπρόσωπος της Ένωσης Κεντρώων, η κ. Φωτίου, Αναπληρώτρια Υπουργός Εργασίας, η κ. Βούλτεψη, η κ. Ασημακοπούλου, η κ. Κεραμέως, η κ. Βάκη, ο κ. Εμμανουηλίδης, ο κ. Παπαδόπουλος Σάκης και ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας.

Με τον κ. Καραθανασόπουλο κλείνει και ο κύκλος των Κοινοβουλευτικών Εκπροσώπων. Αυτό φαντάζομαι ότι θα γίνει σε περίπου μιάμιση ώρα από τώρα, αν υπολόγισα σωστά. Μπορεί να είναι και σε δύο.

Στη συνέχεια θα μιλήσουν πέντε, έξι Βουλευτές και δύο Υπουργοί μέχρι αργά το βράδυ. Η πρόβλεψη είναι ότι θα φτάσουμε στη 1.30΄ με 2.00΄ η ώρα μετά τα μεσάνυχτα -να το ξέρουμε-, για να μιλήσουν όσο το δυνατόν περισσότεροι.

Ο κ. Λαγός έχει τον λόγο.

Μετά τον κ. Λαγό θα ξεκινήσουμε με επτά λεπτά. Εσείς είστε ο τελευταίος με οκτώ λεπτά. Δεν θα μειωθεί περαιτέρω, δηλαδή κάτω από επτά λεπτά, διότι είπαμε ότι αύριο ομιλητές από τους Βουλευτές δεν θα υπάρχουν. Επιπλέον, για τα άρθρα δηλαδή, κάποιος σήμερα μπορεί να χρησιμοποιεί ένα ή δύο λεπτά για να τοποθετηθεί.

**ΙΩΑΝΝΗΣ ΛΑΓΟΣ:** Ευχαριστώ, κύριε Πρόεδρε.

Ήρθαμε, λοιπόν, σήμερα εδώ για να συζητήσουμε αυτό που η Κυβέρνηση ονομάζει «παράλληλα μέτρα», για το νομοσχέδιο αυτό, για να συζητήσουμε για την όσο το δυνατόν καλύτερη αντιμετώπιση της κρίσης που αντιμετωπίζει ο Έλληνας πολίτης, για την καλύτερη αντιμετώπιση που πρέπει να έχουμε ως κράτος. Αλήθεια, όμως, ποιο κράτος ελληνικό υφίσταται αυτήν τη στιγμή;

Θα ήθελα να κάνω αυτήν την ερώτηση και σε όσους Βουλευτές βρίσκονται εδώ, αλλά και σε όλον τον κόσμο που ακούει αυτήν τη στιγμή την Ολομέλεια της Βουλής. Ποιο είναι το ελληνικό κράτος που υπάρχει, όταν αυτήν τη στιγμή η Ελλάδα έχει παραχωρήσει τα χωρικά της ύδατα, έχει παραχωρήσει τα σύνορά της, για να μας τα φυλάνε Αμερικάνοι και Τούρκοι; Ποια είναι τα εδαφικά κυριαρχικά δικαιώματα της πατρίδας μας, που μπορεί να υπερασπίσει αυτήν τη στιγμή η ελληνική Κυβέρνηση και η ελληνική Βουλή; Ποιο είναι το ανεξάρτητο ελληνικό κράτος, όταν η Ελλάδα δεν έχει να πληρώσει, όταν μας δανείζουν λεφτά, όταν, για να κινηθούμε, πρέπει να πάρουμε δανεικά; Για πείτε μας!

Τι θέλετε να κάνουμε, λοιπόν, εδώ πέρα; Θέλετε να βαράμε παλαμάκια για αυτά που κάνετε ή να σας κατηγορήσουμε και εσάς και τους προηγούμενους για εκεί που φτάσατε την πατρίδα μας;

Και πείτε μου στα αλήθεια όλοι εσείς που είστε εδώ πέρα μέσα –και αισθάνεστε υπερήφανοι κάποιοι που φέρνετε αυτά τα μέτρα, κάποιοι άλλοι τα αμφισβητείτε και δήθεν τα πολεμάτε, αλλά τα ψηφίζατε πριν από πέντε, έξι μήνες και θα τα ξαναψηφίσετε εάν γίνετε κυβέρνηση- το εξής: Πιστεύει κανείς, έχει την υπόνοια στο μυαλό του, ότι εμείς εδώ σαν ελληνική Βουλή μπορούμε να λειτουργήσουμε αυτόνομα; Μπορεί η ελληνική Βουλή –και ρωτάω τον οποιονδήποτε, τους Υπουργούς που είναι εδώ, οποιονδήποτε θέλει να μου απαντήσει- να πάρει μέτρα, να ψηφίσει νόμους και νομοσχέδια μόνη της, χωρίς να πάρει την έγκριση των διεθνών τοκογλύφων, χωρίς να πάρει την έγκριση αυτών που μας έφτασαν εδώ πέρα, που μας έχουν καταδυναστεύσει τόσα χρόνια;

Προκαλώ την Κυβέρνηση και τη σημερινή Αντιπολίτευση να έρθει κάποιος νόμος –και εμείς θα τον ψηφίσουμε και θα τον στηρίξουμε ό,τι και να είναι-, ο οποίος θα είναι σε αντίθεση με αυτά που λένε οι Ευρωπαίοι. Οι Ευρωπαίοι, οι οποίοι βλέπουν την Ελλάδα να παρακμάζει, βλέπουν την Ελλάδα να πεθαίνει, βαράνε παλαμάκια. Οι Ευρωπαίοι οδήγησαν εδώ την Ελλάδα, όχι, όμως, μόνοι τους, αλλά μέσω του δούρειου ίππου που λεγόταν ελληνική Βουλή και ελληνικό Κοινοβούλιο. Γιατί η εξαθλίωση του ελληνικού λαού έχει γίνει σε μία περίοδο σαράντα τουλάχιστον ετών, με νόμους που ψηφίζονταν από εδώ πέρα. Και τώρα κανείς απ’ όλους τους εθνοπατέρες δεν βγήκε να πει: «Ξέρετε κάτι; Λάθος! Έχουμε κάνει ζημιά στην πατρίδα μας, αλλά το λάθος τουλάχιστον ήταν άθελο, δεν το θέλαμε.».

Εγώ προσωπικά πιστεύω ότι δεν ήταν απλά λάθος, αλλά ένα ηθελημένο σχέδιο. Και εκεί είναι η οργή, εκεί είναι που ξεχειλίζει η αγανάκτηση! Γιατί αν απλά κρίνουμε ότι κάποιοι λειτουργούν βάσει λάθους προγραμματισμού, μπορούμε να το αποδεχτούμε και να το συγχωρέσουμε. Όχι, όμως, το οργανωμένο σχέδιο που υπάρχει εις βάρος της πατρίδας μας.

Πείτε μου, λοιπόν, τι μπορεί να κάνει αυτή εδώ η ελληνική Βουλή, εάν δεν πάει ο Πρωθυπουργός της Ελλάδας και οι δήθεν Υπουργοί να πάρουν την έγκριση από την Ευρωπαϊκή Ένωση; Για πείτε μου! Ποιο νομοσχέδιο μπορεί να έρθει εδώ πέρα και να το ψηφίσετε; Κοιταχτείτε και απαντήστε πάνω σε αυτό. Υποτακτικούς της Ευρωπαϊκής Ένωσης, έτσι μας καταντήσανε! Και όποιοι τολμάνε και αντιδρούν, όποιοι τολμάνε και λένε μια κουβέντα, είναι παράλογοι, είναι φασίστες, είναι τραμπούκοι, είναι κι εγώ δεν ξέρω τι, ενώ αυτοί που σκύβουν το κεφάλι είναι καλοί ραγιάδες, οι οποίοι συμφωνούν, είναι τα καλά παιδιά του συστήματος!

Άκουσα προηγουμένως εδώ πέρα τον τραγικό Υπουργό Παιδείας να διαμαρτύρεται για το ότι κάποιοι εκπαιδευτικοί και η νεολαία μας στα Διαβατά αντέδρασαν για το ότι πάει να γίνει και άλλο ένα κέντρο λαθρομεταναστών και πάνε να ισλαμοποιήσουν την πατρίδα μας. Διαμαρτύρεται γι’ αυτό και τον πειράζει. Δεν διαμαρτύρεται, όμως, και δεν τον πειράζει καθόλου ότι στο 79ο Δημοτικό των Σεπολίων πριν από μία ή δύο ημέρες είχαν βάλει τα μικρά παιδάκια και δοξάζανε τον Αλλάχ, κάνανε προσευχή στον Αλλάχ. Δεν ενοχλήθηκε ο Υπουργός Παιδείας γι’ αυτό το πράγμα.

Εμείς, απεναντίας, είμαστε πολύ υπερήφανοι και για τα παιδιά αυτά που αντέδρασαν πάνω στα Διαβατά και για τους εκπαιδευτικούς. Μακάρι η πατρίδα μας να έχει τέτοιους εκπαιδευτικούς και τέτοια νεολαία, η οποία θα αντιδράσει μπροστά σε αυτό το οποίο μας συμβαίνει.

Μιλάγαμε προηγουμένως και λέγαμε για τις ΜΚΟ. Οι ΜΚΟ είναι αυτές που στηρίζετε εδώ και τόσα χρόνια εσείς. Στις ΜΚΟ αυτές εμπλέκονται πολλοί δικοί σας άνθρωποι, εμμέσως ή άμεσα. Τις ΜΚΟ αυτές τις έχετε βάλει στο απυρόβλητο και τους δίνετε εκατομμύρια ευρώ τόσα χρόνια, για να τους σιγοντάρετε.

Αυτές οι ΜΚΟ είναι αυτές που μάθαμε –έγινε, όμως, γαργάρα από όλους- ότι πηγαίνουν στην ευαίσθητη περιοχή της Αλεξανδρούπολης και ψάχνουν να βρουν σπίτια Ελλήνων, για να εγκαταστήσουν ογδόντα έξι χιλιάδες παράνομους λαθρομετανάστες. Είναι οι ίδιες MKO, οι οποίες βγαίνουν και χαίρονται και μας λένε ότι στις περιοχές και στις συνοικίες της Β΄ Πειραιά, στο Πέραμα, στο Κερατσίνι, στα Ταμπούρια, στον Κορυδαλλό, στη Νίκαια, σε περιοχές της Αθήνας υποβαθμισμένες, στην Κυψέλη, στα Σεπόλια, ψάχνουν επίσης σπίτια, για να εγκαταστήσουν λαθρομετανάστες. Όταν η Χρυσή Αυγή τα φώναζε αυτά και τα έλεγε πριν από λίγα χρόνια, ήμασταν γραφικοί. Μάλιστα, ήμασταν αυτοί που δεν τα λέγαμε καλά και κινδυνολογούσαμε.

Δυστυχώς, τα πράγματα έρχονται όπως τα λέγαμε. Τα στρατόπεδά μας κλείνουν, για να φιλοξενήσουν λαθρομετανάστες, τα σπίτια μας τα παίρνουν, για να φιλοξενήσουν λαθρομετανάστες και στα σχολεία τα μικρά παιδιά μαθαίνουν να προσεύχονται στον Αλλάχ.

Εμείς, λοιπόν, θα πούμε στον Υπουργό, στον Φίλη, ότι για αυτήν την Ελλάδα, που πάνε να την κάνουν έτσι, ντρεπόμαστε και όχι για την Ελλάδα που αντιδρά, όχι για την Ελλάδα της Κω, των Διαβατών και όλων των άλλων περιοχών, οι οποίες μάχονται για να παραμείνει η Ελλάδα ελληνική.

Είδαμε, λοιπόν, σε ποιο εξευτελιστικό σημείο έχουμε φτάσει, όταν ο ίδιος ο Πρωθυπουργός της Ελλάδας θέλει να κάνει μια πτήση με το πρωθυπουργικό αεροπλάνο και οι Τούρκοι τού λένε «δεν θα πας στη Ρόδο». Κι αντί να ντρέπονται για αυτό το πράγμα και αντί να τραβήξουν το αφτί του σουλτάνου του Ερντογάν, που νομίζει ότι μπορεί να κάνει ό,τι θέλει, αυτός ο υποτακτικός της νέας τάξης πραγμάτων σκύβει το κεφάλι πειθήνια και αποχωρεί. Αυτά δεν σας πειράζουν; Αυτά που συμβαίνουν στην πατρίδα μας είναι καλά; Τι να περιμένετε, όμως, από έναν Πρωθυπουργό, που, στις διεθνείς συναντήσεις που έχει, του χτυπούν χαστουκάκια στα μάγουλα;

Αυτή είναι η διαδικασία που ζούμε σήμερα. Αυτή είναι η Ελλάδα που θέλετε εσείς να κάνετε κι αυτή είναι η Ελλάδα που θέλουμε εμείς να αποφύγουμε και να αντιδράσουμε, προκειμένου να τη γλιτώσουμε!

Είδαμε να περνούν «ωραίοι» νόμοι και «ωραία» νομοσχέδια: σύμφωνο συμβίωσης, ιθαγένεια για τον οποιονδήποτε έρχεται στην πατρίδα μας. Τώρα κάναμε και την αποτέφρωση νεκρών. Φτάνουμε σε σημείο να ρίχνουμε καίρια πλήγματα στην Ορθοδοξία μας, στη θρησκεία που μας κρατάει ενωμένους και είναι συνδετικός κρίκος για την πατρίδα μας αιώνες τώρα. Κάνουμε σιγά σιγά κινήσεις, οι οποίες θέλουμε να αφελληνίσουν και να αποχριστιανοποιήσουν τη χώρα μας.

Θα προσπαθήσουμε να ξυπνήσουμε τον Έλληνα πολίτη και να αντιδράσει πάνω σε αυτά που γίνονται. Γιατί η πλειοψηφία των Ελλήνων συμπατριωτών μας δεν τα θέλει όλα αυτά τα πράγματα.

Θα ήθελα, τελειώνοντας –είναι πάρα πολλά αυτά που ήθελα να πω, αλλά, δυστυχώς, δεν προλαβαίνω- να δώσω μία απάντηση στον Αρχηγό ΓΕΕΘΑ, ο οποίος παρεξηγήθηκε πριν από λίγες μέρες, επειδή είπαμε τους προδότες, προδότες.

Λοιπόν, για εμάς ο Υπουργός Εθνικής Αμύνης αυτή τη στιγμή και η Κυβέρνηση, η οποία τον υποστηρίζει, είναι προδοτικοί. Έχει παραχωρήσει τα σύνορα της πατρίδας μας. Αυτό δεν σημαίνει ότι η Χρυσή Αυγή έχει το οποιοδήποτε πρόβλημα με τους…

**ΠΡΟΕΔΡΟΣ (Νικόλαος Βούτσης):** Κύριε Λαγέ, παρακαλώ. Σας αφαιρώ τον λόγο.

**ΙΩΑΝΝΗΣ ΛΑΓΟΣ:** Γιατί μου αφαιρείτε τον λόγο;

**ΠΡΟΕΔΡΟΣ (Νικόλαος Βούτσης):** Διότι είπατε πράγματα ανεπίτρεπτα για δεύτερη συνεχή μέρα. Μάλιστα, τα λέτε επίτηδες για να προκληθεί επεισόδιο στην Αίθουσα. Είναι ανεπίτρεπτη αυτή η φρασεολογία περί προδοτών…

**ΙΩΑΝΝΗΣ ΛΑΓΟΣ:** Είναι η άποψή μου, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Δεν είναι θέμα άποψης…

**ΙΩΑΝΝΗΣ ΛΑΓΟΣ:** Είναι η άποψή μου. Δεν έχω δικαίωμα; Η δημοκρατία σας δεν μου δίνει το δικαίωμα να απαντήσω;

**ΠΡΟΕΔΡΟΣ (Νικόλαος Βούτσης):** …για την ηγεσία των Ενόπλων Δυνάμεων…

**ΙΩΑΝΝΗΣ ΛΑΓΟΣ:** Δεν έχω δικαίωμα να πω αν διαφωνώ με κάποιον;

**ΠΡΟΕΔΡΟΣ (Νικόλαος Βούτσης):** …και για την Κυβέρνηση, για εκλεγμένους ανθρώπους και δοκιμασμένους, είναι τεράστιο λάθος.

**ΙΩΑΝΝΗΣ ΛΑΓΟΣ:** Δεν τα έχουμε με την ηγεσία των Ενόπλων Δυνάμεων και μην παραποιείτε αυτά που λέω! Δεν τα έχω με την ηγεσία των Ενόπλων Δυνάμεων. Τα έχω με τον Υπουργό, τον δοτό αυτό Υπουργό, που με 1,5% παραδίδει την πατρίδα μας! Με αυτόν τα έχω!

**ΠΡΟΕΔΡΟΣ (Νικόλαος Βούτσης):** Σας επαναλαμβάνω ότι και οι Υπουργοί και οι παρόντες είναι όλοι εκλεγμένοι.

**ΙΩΑΝΝΗΣ ΛΑΓΟΣ:** Είναι ψέματα να λέτε ότι η Χρυσή Αυγή τα έχει με τις Ένοπλες Δυνάμεις!

(Χειροκροτήματα από την πτέρυγα της Χρυσής Αυγής)

Η Χρυσή Αυγή υποστηρίζει τις Ένοπλες Δυνάμεις…

**ΠΡΟΕΔΡΟΣ (Νικόλαος Βούτσης):** Σας αφαιρώ τον λόγο. Σταματήστε, παρακαλώ.

**ΙΩΑΝΝΗΣ ΛΑΓΟΣ:** Οι Βουλευτές της Χρυσής Αυγής έχουν υπηρετήσει στις Ένοπλες Δυνάμεις. Και, αν χρειαστεί, θα είμαστε πάλι δίπλα τους, για να τιμήσουμε τη γαλανόλευκη και την πατρίδα μας.

**ΠΡΟΕΔΡΟΣ (Νικόλαος Βούτσης):** Παρακαλώ πολύ, σας αφαιρώ τον λόγο.

**ΙΩΑΝΝΗΣ ΛΑΓΟΣ:** Και όσο για εσάς που μου αφαιρείτε τον λόγο, κύριε Πρόεδρε, πραγματικά δεν το περίμενα.

**ΠΡΟΕΔΡΟΣ (Νικόλαος Βούτσης):** Σας αφαιρώ τον λόγο!

**ΙΩΑΝΝΗΣ ΛΑΓΟΣ:** Αυτό, όμως, δείχνει το πόσο μη ανεκτικοί είστε σε αυτό που λέτε «δημοκρατία» και στο πόσο δεν ανέχεστε άλλες φωνές! Τίποτε άλλο!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΟΣ (Νικόλαος Βούτσης):** Παρακαλώ πολύ.

Δεν δεχόμαστε μαθήματα δημοκρατίας, κύριε Λαγέ, από όσους συστηματικά τη δημοκρατική διαδικασία μέσα σε αυτήν την Αίθουσα –συστηματικά, επαναλαμβάνω- την έχουν καταπατήσει. Και το γνωρίζετε άριστα.

Γνωρίζετε ότι αυτό το οποίο έγινε προχθές έχει πάρει τον δρόμο του, για να υπάρξει από τη Νομική Επιτροπή εισήγηση σε σχέση με το κατά πόσον σε απόρρητη συνεδρίαση της Διαρκούς Επιτροπής Αμύνης με την ανώτατη ηγεσία των Ενόπλων Δυνάμεων επιτρέπεται καθ’ οιονδήποτε τρόπο η βιντεοσκόπηση και μάλιστα το μοίρασμα και η αναπαραγωγή ύστερα σε εθνική κλίμακα. Αυτά έγιναν. Δεν θέλω να τα χαρακτηρίσω. Είναι αχαρακτήριστα, κυριολεκτικά! Το ότι επιλέξατε εσείς σήμερα να επαναφέρετε…

**ΙΩΑΝΝΗΣ ΛΑΓΟΣ:** Αυτή τη στιγμή, όμως, κύριε Πρόεδρε, είστε εμπαθής, γιατί εγώ αυτή τη στιγμή δεν βιντεοσκόπησα τίποτα. Είπα την άποψή μου.

**ΠΡΟΕΔΡΟΣ (Νικόλαος Βούτσης):** …τη φρασεολογία περί προδοτών…

**ΙΩΑΝΝΗΣ ΛΑΓΟΣ:** Ναι, είναι προδότης για εμένα! Είναι προδότης για εμένα!

**ΠΡΟΕΔΡΟΣ (Νικόλαος Βούτσης):** …είναι απολύτως…

**ΙΩΑΝΝΗΣ ΛΑΓΟΣ:** Έχω το δικαίωμα να το πω; Είναι προδότης! Ο Υπουργός Εθνικής Αμύνης είναι προδότης!

**ΠΡΟΕΔΡΟΣ (Νικόλαος Βούτσης):** Όχι, δεν έχετε δικαίωμα να το πείτε. Το αντιλαμβάνεστε;

**ΙΩΑΝΝΗΣ ΛΑΓΟΣ:** Δεν έχω δικαίωμα να το πω; Αυτή είναι η δημοκρατία σας;

**ΠΡΟΕΔΡΟΣ (Νικόλαος Βούτσης):** Σε καμμία περίπτωση!

**ΙΩΑΝΝΗΣ ΛΑΓΟΣ:** Αυτή είναι η δημοκρατία, που απαγορεύεται να λέω τι πιστεύω;

**ΠΡΟΕΔΡΟΣ (Νικόλαος Βούτσης):** Απολύτως.

**ΙΩΑΝΝΗΣ ΛΑΓΟΣ:** Ο Υπουργός Εθνικής Αμύνης είναι προδότης και κάνει πράγματα αντίθετα με αυτά που…

**ΠΡΟΕΔΡΟΣ (Νικόλαος Βούτσης):** Κύριε Λαγέ, έχετε καταλάβει τι κάνετε αυτή τη στιγμή;

**ΙΩΑΝΝΗΣ ΛΑΓΟΣ:** Τι, κύριε Πρόεδρε;

**ΠΡΟΕΔΡΟΣ (Νικόλαος Βούτσης):** Αυτή η φρασεολογία, η διχαστική, η υβριστική, αναφέρεται σε εκλεγμένους εκπροσώπους του λαού, σε Κυβέρνηση η οποία έχει πάρει την ψήφο εμπιστοσύνης…

**ΙΩΑΝΝΗΣ ΛΑΓΟΣ:** Εδώ μας βάλατε φυλακή! Μας είχατε με τις χειροπέδες και θα μου πείτε εμένα…

**ΠΡΟΕΔΡΟΣ (Νικόλαος Βούτσης):** … και στις Ένοπλες Δυνάμεις.

**ΙΩΑΝΝΗΣ ΛΑΓΟΣ:** Δεν έβρισα κανέναν στις Ένοπλες Δυνάμεις, κύριε Πρόεδρε, και το ξέρετε πολύ καλά. Δεν έβρισα κανέναν! Χαρακτήρισα προδότη τον Υπουργό και το ξαναλέω! Κι ας μου κάνετε πάλι μήνυση κι ας με βάλετε πάλι φυλακή! Ας με βάλετε πάλι φυλακή!

**ΠΡΟΕΔΡΟΣ (Νικόλαος Βούτσης):** Η συμπεριφορά σας είναι κατάπτυστη πολιτικά άλλες τριάντα φορές, όσες το είπατε. Και το γνωρίζετε άριστα, διότι το κάνετε επί τούτου.

**ΙΩΑΝΝΗΣ ΛΑΓΟΣ:** Εσείς με σταματήσατε!

**ΠΡΟΕΔΡΟΣ (Νικόλαος Βούτσης):** Παρακαλώ πολύ να αποχωρήσετε και να διαγραφούν από τα Πρακτικά αυτές οι λέξεις περί προδοτών. Ντροπή!

**ΙΩΑΝΝΗΣ ΛΑΓΟΣ:** Γιατί να διαγραφούν;

**ΠΡΟΕΔΡΟΣ (Νικόλαος Βούτσης):** Είναι ντροπή!

**ΙΩΑΝΝΗΣ ΛΑΓΟΣ:** Γιατί να διαγραφούν; Γιατί; Επειδή είπα τον προδότη, προδότη; Προδότης είναι! Και κλείστε μας πάλι μέσα!

**ΠΡΟΕΔΡΟΣ (Νικόλαος Βούτσης):** Είναι ντροπή!

**ΙΩΑΝΝΗΣ ΛΑΓΟΣ:** Είναι προδότης!

**ΗΛΙΑΣ ΠΑΝΑΓΙΩΤΑΡΟΣ:** Κύριε Πρόεδρε, θα ήθελα τον λόγο, ως Κοινοβουλευτικός Εκπρόσωπος.

**ΠΡΟΕΔΡΟΣ (Νικόλαος Βούτσης):** Όχι, κύριε Παναγιώταρε! Παρακαλώ πολύ! Ήταν συλλογική η διαδικασία στην οποία διά του εκπροσώπου σας, του κ. Λαγού, επιμείνατε. Δεν πήρε πίσω αυτό που είπε. Το επανέλαβε είκοσι φορές. Είναι προφανές ότι είχατε συστηματικά προετοιμάσει και τη σημερινή πρόκληση. Είναι η δεύτερη πρόκληση κατά αναίσχυντο τρόπο μέσα στο Κοινοβούλιο τις τρεις τελευταίες μέρες. Πάρτε τα μέτρα σας και η δημοκρατία θα πάρει τα δικά της!

**ΗΛΙΑΣ ΠΑΝΑΓΙΩΤΑΡΟΣ:** Κύριε Πρόεδρε, μπορώ να έχω τον λόγο, παρακαλώ;

**ΠΡΟΕΔΡΟΣ (Νικόλαος Βούτσης):** Παρακαλώ πολύ! Όχι, δεν μπορείτε!

Ο κ. Τζελέπης έχει τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Κύριε Πρόεδρε,…

**ΠΡΟΕΔΡΟΣ (Νικόλαος Βούτσης):** Σας αφαιρώ τον λόγο.

**ΣΩΤΗΡΙΑ ΒΛΑΧΟΥ:** Αυτή δεν είναι δημοκρατία!

**ΠΡΟΕΔΡΟΣ (Νικόλαος Βούτσης):** Κυρία συνάδελφε, με την επίκληση της δημοκρατίας, όχι μόνο δεν μπορούν να λέγονται τέτοια πράγματα, αλλά δεν μπορούν να ακολουθούνται και τέτοιες μέθοδοι. Κάποτε πρέπει να το καταλάβετε!

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, κάντε μας μια λίστα με το τι επιτρέπεται να λέμε, για να ξέρουμε.

**ΠΡΟΕΔΡΟΣ (Νικόλαος Βούτσης):** Βεβαίως! Το γνωρίζετε άριστα και πολλές φορές το έχετε ακολουθήσει. Σας παρακαλώ πάρα πολύ! Τα περί προδοτών σε αυτή τη χώρα που έχει περάσει ό,τι έχει περάσει, αντιλαμβάνεστε ότι είναι το μέγιστο, είναι το peak της ξεδιάντροπης -πολιτικά, επαναλαμβάνω- συμπεριφοράς στην Αίθουσα. Παρακαλώ πολύ!

Τον λόγο έχει ο κ. Τζελέπης.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής, κ. **ΝΙΚΗΤΑΣ ΚΑΚΛΑΜΑΝΗΣ**)

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Απλώς θα ήθελα να προσθέσω ότι αυτή η δημοκρατία, που κάποιοι αρνούνται, είναι αυτή που τους δίνει το βήμα του ελεύθερου λόγου. Όμως, οι Έλληνες πολίτες πλέον ξέρουν, για να κρίνουν από εδώ και πέρα.

Κυρίες και κύριοι συνάδελφοι, με το υπό συζήτηση νομοσχέδιο προσπαθείτε να μας πείσετε για τη δήθεν αριστερή κοινωνική σας ευαισθησία. Αυτή η ευαισθησία, όμως, πρέπει να κρίνεται και καθημερινά στην πολιτική σας πρακτική λειτουργία ως προς το να δίνετε λύσεις στα προβλήματα.

Σήμερα έχουμε όλο τον αγροτικό κόσμο να διαδηλώνει, διεκδικώντας το δικαίωμά του, καλλιεργώντας τη γη, να ζει στην ελληνική περιφέρεια και στα χωριά του. Από την άλλη πλευρά, έχουμε ζητήματα τα οποία μένουν χωρίς να δίνονται λύσεις. Είναι χιλιάδες οι καπνοπαραγωγοί της βορείου Ελλάδος που είναι απλήρωτοι αυτή τη στιγμή από μεταποιητική καπνική εταιρεία. Γιατί δεν τηρείτε από την πλευρά του Υπουργείου την κοινή υπουργική απόφαση 238/19130, που σε τριάντα μέρες όφειλε να πληρώσει; Και χρωστάει από τις αρχές…

Κύριε Πρόεδρε, μπορώ να έχω λίγη ησυχία από την πλευρά της Κυβέρνησης;

Έχουν λαμβάνειν οι καπνοπαραγωγοί της βορείου Ελλάδας συνολικά –ακούστε, κύριε συνάδελφε- 12 εκατομμύρια. Και μιλάμε για καπνοπαραγωγούς, οι οποίοι έχουν μονοκαλλιέργεια. Δεν έχουν άλλα εισοδήματα.

Τι πράττει το Υπουργείο; Με τον συγκεκριμένο βιομήχανο, τον κ. Μιχαηλίδη, προχθές είχα σύσκεψη -δημόσιες σχέσεις- και καταθέτω στα Πρακτικά το δελτίο Τύπου του Υπουργείου Γεωργίας, στο οποίο δεν υπάρχει καμμία απάντηση «για την ταμπακιέρα», ποιες οι διαδικασίες, πότε θα πληρωθούν οι καπνοπαραγωγοί, γιατί δεν εφαρμόζεται η νομοθεσία.

(Στο σημείο αυτό Βουλευτής κ. Μιχαήλ Τζελέπης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, άλλα 10 δισεκατομμύρια έχουν λαμβάνειν οι τευτλοπαραγωγοί για τις σοδειές του 2015. Μπαίνουν για να καλλιεργήσουν. Ήδη έπρεπε να καλλιεργήσουν, να σπείρουν για τη νέα χρονιά τα τεύτλα, αλλά οι τευτλοπαραγωγοί σήμερα είναι απλήρωτοι.

Από την άλλη πλευρά, ερχόμαστε σήμερα στη Βουλή και έχουμε αυτό το παράλληλο πρόγραμμα, όπως λέτε εσείς περήφανα, το οποίο, αφού από τον Δεκέμβριο, που πρωτοκατατέθηκε στη Βουλή, ξεπέρασε τον χαρακτήρα του επείγοντος, σήμερα παρουσιάζεται ως πανάκεια, αλλά μάλλον είναι άνθρακας ο θησαυρός.

Θα μπορούσε κανείς εύκολα να ισχυριστεί ότι τώρα έχουμε και το παράλληλο «κοινοβουλευτικό δούλεμα», παράλληλες διαπραγματεύσεις, παράλληλο νόμισμα, παράλληλο σύμπαν, αλλά μόνο για «ημετέρους» και για συγγενείς.

Το νομοσχέδιο αυτό είναι η πιο χειροπιαστή απόδειξη ότι η συγκυβέρνηση προσπαθεί για άλλη μια φορά να ξεγελάσει τους Έλληνες πολίτες με ευχολόγια και παραμύθια. Επιχειρεί να διαχειριστεί επικοινωνιακά την απελπισία και τη μιζέρια. «Παλιά μου τέχνη κόσκινο» θα μου πείτε, όμως. Για να γίνω πιο σαφής και πιο συγκεκριμένος, θα κάνω κάποιες παρατηρήσεις.

Παρατήρηση πρώτη. Τίτλος του νομοσχεδίου: «Μέτρα για την επιτάχυνση του κυβερνητικού έργου…». Ποιου έργου ακριβώς; Των ρουσφετιών σας; Την ενίσχυση του κομματικού σας κράτους, της κομματικής σας πελατείας, της συντεχνιακής λογικής σας, της έλλειψης επαφής με την πραγματικότητα; Για μεταρρυθμίσεις, για ανάπτυξη, για πρωτοβουλίες και νομοσχέδια σ’ αυτήν την κατεύθυνση δεν γίνεται ούτε λόγος. Ποια είναι η δική σας καινοτομία στα μεγάλα και καυτά ζητήματα της χώρας; Ποια είναι, τελικά, η δική σας νομοθετική πρόταση για όλα αυτά, που θα απαλλάξουν τους Έλληνες από τα δεινά της κρίσης;

Αλήθεια, έχετε εξασφαλίσει τη χρηματοδότηση για την προώθηση των παραπάνω επιχειρούμενων μέτρων που προβλέπονται στο νομοσχέδιο; Στο ασφαλιστικό που προωθείτε τριπλασιάζετε τις εισφορές σε ελεύθερους επαγγελματίες και αγρότες, μειώνετε τις συντάξεις και εδώ όμως έχετε το περιθώριο να κάνετε προσλήψεις.

Παρατήρηση δεύτερη. Η κοινοβουλευτική εκτέλεση πραγματικά της τροπολογίας συνεχίζεται και μάλιστα με ακάθεκτο τρόπο. Είναι δυνατόν, όταν κατά το παρελθόν εφαρμόζονταν στο ελάχιστο και τις καταδικάζατε συνεχώς; Θα ήθελα να σας θυμίσω και τις δηλώσεις του Πρωθυπουργού περί κοινοβουλευτικού πραξικοπήματος. Σήμερα αυτό πλέον είναι η συνήθης πρακτική νομοθέτησης από τη «δεύτερη φορά Αριστερά» της εξουσίας. Ζητάτε μετά από εμάς να δείξουμε συναίνεση, όταν εμείς έχουμε βιώσει μέσα στην Αίθουσα αυτή, γι’ αυτές τις ελάχιστες τότε διαδικασίες, μαθήματα δημοκρατίας.

Περνάω τώρα στη γενική φιλοσοφία του νομοσχεδίου. Όλο το νομοσχέδιο μου δίνει την εντύπωση, παρά τις όποιες θετικές του διατάξεις, ότι επιχειρεί μια προσπάθεια από την πλευρά της Κυβέρνησης συντεταγμένα να κερδίσει τη μάχη των εντυπώσεων στο εσωτερικό. Αφού στο εξωτερικό δέχεστε καθημερινά χτυπήματα, θεωρείτε ότι στο εσωτερικό είναι σωστό να φέρνετε νομοσχέδια μη κοστολογημένα, τα οποία πολύ αμφιβάλλω –με τη γενικότερη πολιτική και οικονομική κατάσταση– αν θα εφαρμοστούν στο σύνολό τους, για να πείσετε έτσι το κομματικό σας ακροατήριο ότι κάτι κάνετε, ότι κάτι κινείται, ότι κάτι γίνεται, όπως επίσης για να τουμπάρετε την Κοινοβουλευτική σας Ομάδα έναντι αυτού του ασφαλιστικού που θα ψηφίσετε τις επόμενες ημέρες.

Αυτό που κάνετε, όμως, επιβεβαιώνεται απόλυτα στα άρθροα 59 και 61 ως προς τις μεταρρυθμίσεις για το Υπουργείο Υγείας, που στήνετε και πάλι έναν κομματικό έλεγχο στο σύστημα υγείας.

Δηλαδή, γιατί ακριβώς προσπαθείτε να μας πείσετε, όταν οι διαμεσολαβητές υγείας και οι συντονιστές υπηρεσιών υγείας είναι πρόσωπα εκλεκτά του Υπουργού;

Επίσης, είναι πρόδηλη και η νομοθετική σας καινοτομία σε αυτό το νομοσχέδιο. Δηλαδή, θέλετε να μας πείτε ότι η υγειονομική κάλυψη των ανασφάλιστων είναι δική σας ανακάλυψη; Ότι μέχρι σήμερα τα νοσοκομεία και οι γιατροί μας έδιωχναν τους ανασφάλιστους ασθενείς ή μήπως ότι οι δομές καταπολέμησης της φτώχειας και τα προγράμματα κοινωφελούς εργασίας είναι και αυτά δικό σας έργο;

Αλήθεια το γεγονός ότι οι εργαζόμενοι στις δομές είναι απλήρωτοι εδώ και έξι μήνες δεν σας έχει θορυβήσει καθόλου; Αυτή είναι η αριστερή σας κοινωνική ευαισθησία;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, θα ήθελα να πω να κάνετε δεκτή την πρόταση –και τελειώνω, κύριε Πρόεδρε, σε είκοσι δευτερόλεπτα- από τη Δημοκρατική Συμπαράταξη, όπως έχει κατατεθεί, για το εγγυημένο κοινωνικό εισόδημα και την ενίσχυση της κοινωνικής προστασίας και ένταξης, που είναι μια συνολική πρόταση και αφορά κατ’ εξοχήν κοινωνικά θέματα.

Η κοινωνική ανοχή, όπως γνωρίζετε πολύ καλά, κύριοι της Κυβέρνησης και Βουλευτές της Συμπολίτευσης, από όλες σχεδόν τις κοινωνικές ομάδες που αντιδρούν σε πολλά σημεία της χώρας, έχει ήδη εξαντληθεί. Σήμερα προσπαθείτε να αυτοσυστηθείτε ως η παράταξη των φτωχών, τη στιγμή που έχετε στερηθεί τον εύκολα αντιμνημονιακό σας λόγο. Όμως, δεν γίνεστε καν πειστικοί, γιατί η παραπλάνηση της κοινωνίας με λόγια και ευχολόγια δεν πάει για πολύ και δυστυχώς για εσάς δεν υπάρχουν πλέον και περιθώρια για άλλες μεταλλάξεις. Όμως, δεν πρέπει σε καμμιά περίπτωση τα αδιέξοδα της δικής σας συγκυβέρνησης να μετατραπούν σε εθνικά, θεσμικά, κοινωνικά και οικονομικά αδιέξοδα της χώρας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και δύο εκπαιδευτικοί συνοδοί τους από το 4ο Γενικό Λύκειο Δράμας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

 **ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε, κύριε Λοβέρδο;

Έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα μπορούσατε να μας πείτε κάτι για την εξέλιξη της διαδικασίας αύριο; Μαθαίνουμε ότι η Σύνοδος Κορυφής παρατείνεται. Άρα κάτι πρέπει να αλλάξει, έτσι δεν είναι;

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, απόψε θα πάμε μέχρι αργά, τουλάχιστον μέχρι τη 1.30΄ μετά τα μεσάνυχτα. Απ’ ό,τι αντιλαμβάνομαι και απ’ ό,τι άκουσα από το δελτίο, κύριε Λοβέρδο, –άρα κρατήστε μια επιφύλαξη και θα συνεννοηθώ με τον Πρόεδρο- φαίνεται ότι εξαιτίας του βρετανικού θέματος συνεχίζεται η Σύνοδος Κορυφής. Αυτό σημαίνει ότι ο Πρωθυπουργός δεν θα έρθει απόψε αργά, θα έρθει μάλλον αύριο το πρωί, γι’ αυτό και αύριο θα ξεκινήσουμε στις 10.00΄, όπως το είπαμε, με δικαίωμα ομιλίας επί των άρθρων και επί των τροπολογιών από τους εισηγητές, τους αγορητές, τους Κοινοβουλευτικούς Εκπροσώπους και υποθέτω ότι από τις 12.00΄ το μεσημέρι και μετά θα μιλήσουν οι Αρχηγοί.

Αυτό κρατήστε το με μια επιφύλαξη και πριν κατέβω από την Έδρα θα συνεννοηθώ και θα ενημερώσω την Αίθουσα. Αυτή ήταν μια χονδρική ενημέρωση.

Ο κ. Μάξιμος Χαρακόπουλος έχει τον λόγο.

Κύριε συνάδελφε, έχετε τον λόγο.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Αριστερά δεν φημίζεται για την ιδιαίτερη σχέση της με τον ρεαλισμό, γι’ αυτό και είναι σκληρή η προσγείωση στην οδυνηρή πραγματικότητα. Την απόσταση των θεωρητικών προσεγγίσεων με τη δρώσα πολιτική τη βιώνουν σήμερα οι Βουλευτές που έρχονται αντιμέτωποι με τις αντιδράσεις κοινωνικών ομάδων, που διαμαρτύρονται γιατί εξαπατήθηκαν από την Αριστερά. Μάλιστα η Κυβερνητική Εκπρόσωπος ανακάλυψε για πρώτη φορά έκτροπα σε βάρος Βουλευτών, ίσως γιατί τώρα τυγχάνει να αφορούν μέλη της Κοινοβουλευτικής Ομάδας του ΣΥΡΙΖΑ.

Αγαπητοί συνάδελφοι, όταν η καταδίκη των φαινομένων βίας, των προπηλακισμών πολιτικών αντιπάλων και του χουλιγκανισμού στον δημόσιο διάλογο δεν είναι ομόθυμη και χωρίς αστερίσκους, το τέρας του λαϊκισμού στο τέλος θα δαγκώσει και εκείνους που το εξέθρεψαν.

Βεβαίως, καταφέρατε το ακατόρθωτο: Επιδιώξατε να ενεργοποιήσετε τον κοινωνικό αυτοματισμό, στρέφοντας τη μια κοινωνική ομάδα απέναντι στην άλλη, αλλά τελικά πετύχατε να ενώσετε το «κίνημα της γραβάτας» με τα τρακτέρ της αγροτικής οργής.

 Δυστυχώς, κύριε Αποστόλου, εάν δεν ζήσει κανείς το χειρότερο, δεν συνειδητοποιεί την αξία αυτού που είχε.

Κυρίες και κύριοι συνάδελφοι, από την κατάργηση του μνημονίου με έναν νόμο και ένα άρθρο τον Γενάρη, περάσαμε τον Σεπτέμβρη στο παράλληλο πρόγραμμα και στα ισοδύναμα, που θα θεράπευαν κάθε επώδυνο μέτρο του τρίτου μνημονίου που έφερε η συγκυβέρνηση ΣΥΡΙΖΑ-ΑΝΕΛ.

Ο τρόπος που κατατέθηκε και αποσύρθηκε, μετά την αξίωση της τρόικας, είναι ενδεικτικός της ανεπάρκειας και της προχειρότητας με την οποία νομοθετεί η Κυβέρνηση. Θυμίζω ότι δεν υπήρχε καν κοστολόγηση των μέτρων από το Γενικό Λογιστήριο του Κράτους.

Στον χρόνο που έχω στη διάθεσή μου, κύριε Πρόεδρε, θα προσπαθήσω να φωτίσω τις ρυθμίσεις του νομοσχεδίου για τα ζητήματα παιδείας. Η Κυβέρνηση με πανηγυρικό τρόπο ανακοίνωσε τη διεξαγωγή εθνικού διαλόγου για την παιδεία. Εξαρχής εκφράστηκαν επιφυλάξεις από εκπροσώπους της εκπαίδευσης ότι ο διάλογος αυτός είναι προσχηματικός, αποσπασματικός και άλλοθι για την επιβολή προειλημμένων αποφάσεων.

Φοβούμαι, κύριοι της Κυβέρνησης, ότι καταβάλλετε κάθε προσπάθεια, κάνετε ό,τι περνά από το χέρι σας, για να επιβεβαιώσετε αυτές τις ενστάσεις και να υπονομεύσετε εν τέλει και τη δική μας συμμετοχή στον διάλογο. Απροσχημάτιστα, χωρίς καμμία διαβούλευση, καταθέτετε αποσπασματικές ρυθμίσεις, για τις οποίες δεν υπάρχει κανένας χαρακτήρας επείγοντος.

Εάν αυτά είναι μέρος του προγράμματος της Κυβέρνησης του ΣΥΡΙΖΑ, που είναι αποφασισμένη να εφαρμόσει έτσι και αλλιώς, προς τι ο διάλογος; Επιτρέψτε μου να γίνω πιο συγκεκριμένος.

Πρώτον, η ενίσχυση των αδύναμων μαθητών εντός του δημόσιου συστήματος εκπαίδευσης με την αντισταθμιστική εκπαίδευση στοχεύει στην αποτροπή της μαθητικής διαρροής, δηλαδή να μην εγκαταλείπουν τα αδύναμα παιδιά το σχολείο. Σήμερα τα προγράμματα αυτά αποκτούν ακόμη μεγαλύτερη αξία, καθώς όλο και περισσότερες οικογένειες, λόγω κρίσης, αδυνατούν να προσφέρουν επιπλέον στήριξη στα παιδιά τους εκτός των δομών της δημόσιας παιδείας.

Φέτος, λοιπόν, στην κορύφωση της κρίσης, θα ανέμενε κανείς η Κυβέρνηση, που στα λόγια πλειοδοτεί σε κοινωνική ευαισθησία, να έχει προβεί σε όλες εκείνες τις αναγκαίες ενέργειες, ώστε να λειτουργούν έγκαιρα τα Προγράμματα Ενισχυτικής Διδασκαλίας και Πρόσθετης Διδακτικής Στήριξης. Δυστυχώς, αυτή τη στιγμή που μιλάμε, δεν υλοποιούνται προγράμματα ενίσχυσης των αδύναμων μαθητών. Μένει να δούμε εάν θα υπάρξουν και για πόσες εβδομάδες. Όταν όμως ήδη έχουμε διανύσει το μεγαλύτερο μέρος της σχολικής χρονιάς, φοβούμαι ότι θα είναι δώρον άδωρον.

Δεύτερον, οι ρυθμίσεις για το Ανοικτό Πανεπιστήμιο, σε συνέχεια εκείνων που ήρθαν με την πράξη νομοθετικού περιεχομένου -και θυμίζω ότι τις πράξεις νομοθετικού περιεχομένου τις καταγγέλλατε ως πραξικοπηματικές-, θα έπρεπε να έρθουν ως μια συνολική πρόταση για την αναβάθμιση του θεσμού. Ακολουθείτε και εδώ τη λογική των μπαλωμάτων. Και με τέτοια μπαλώματα της τελευταίας στιγμής ανοίγετε και μεγάλα ζητήματα. Αναφέρω ενδεικτικά τη διεύρυνση των αρμοδιοτήτων της διορισμένης διοικούσας επιτροπής του ΕΑΠ, η οποία ξεπερνά και εκλεγμένη Σύγκλητο, αποφασίζοντας για τον τρόπο επιλογής των φοιτητών, χωρίς ασφαλιστικές δικλίδες για ίση πρόσβαση και αντικειμενικότητα του συστήματος επιλογής, που διασφάλιζε η κλήρωση. Αλήθεια, τι υποκρύπτει η δυνατότητα της διοικούσας να μεταβάλλει τη σύνθεση της Επιτροπής Διαχείρισης του Ειδικού Λογαριασμού του ΕΑΠ;

Τρίτον, σε μια εποχή που το αίτημα για διαφάνεια και χρηστή διαχείριση είναι καθολικό, προκαλεί η διάταξη που καταργεί αδικήματα, για τα οποία μέλος ΔΕΠ απέχει υποχρεωτικά από την άσκηση των καθηκόντων του, όπως είναι η ψευδορκία και εγκλήματα σχετικά με την Υπηρεσία.

Επιπλέον, τι εξυπηρετεί η δημιουργία μιας νέας γενιάς συμβασιούχων στην καθαριότητα των πανεπιστημίων; Διότι αυτό θα επιφέρει η δυνατότητα μεταφοράς πόρων από τον τακτικό προϋπολογισμό σε Υπηρεσίες καθαριότητας από τις Συγκλήτους στις Εταιρίες Διαχείρισης και Αξιοποίησης Περιουσίας των Ιδρυμάτων για πρόσληψη προσωπικού ορισμένου χρόνου.

Τέταρτον, οι ρυθμίσεις για τον ευαίσθητο τομέα της ειδικής εκπαίδευσης, που αφορούν ποσοστό άνω του 10% του γενικού μαθητικού πληθυσμού, έρχονται χωρίς κανέναν διάλογο, αιφνιδιάζοντας αρνητικά την εκπαιδευτική κοινότητα και τους γονείς.

Ιδιαίτερα οι αλλαγές στα τμήματα ένταξης, στο όνομα της ενίσχυσης του ενταξιακού χαρακτήρα της εκπαίδευσης, δεν μπορούν να γίνουν αποσπασματικά, με μερεμέτια, ερήμην της επιστημονικής κοινότητας, που ζητά την απόσυρσή της. Η συγκεκριμένη παράγραφος εξισώνει στην πραγματικότητα τους δύο θεσμούς, δηλαδή το τμήμα ένταξης και την παράλληλη στήριξη. Εύλογα, λοιπόν, η εκπαιδευτική κοινότητα ανησυχεί. Τέτοια σοβαρά ζητήματα, που αφορούν χιλιάδες παιδιά και τις οικογένειές τους, δεν μπορούν παρά να περνούν από τη βάσανο της διαβούλευσης και του διαλόγου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, λέγοντας ότι όλα αυτά και κυρίως η δυσπιστία της εκπαιδευτικής κοινότητας θα είχαν επιλυθεί, εάν η Κυβέρνηση σεβόταν τον εθνικό διάλογο για την παιδεία και νομοθετούσε μετά την ολοκλήρωσή του, με βάση τα πορίσματά του.

Η τακτική αυτή του Υπουργείου Παιδείας να νομοθετεί, και μάλιστα για ζητήματα που δεν έχουν χαρακτήρα επείγοντος, ενώ διεξάγεται ο διάλογος, παραβιάζει κάθε δεοντολογία και δεν τιμά την ηγεσία του.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριε Σταθάκη, έχετε τον λόγο για ένα λεπτό, για να πείτε για την τροπολογία σας.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Είναι μια τροπολογία που αφορά την εφαρμογή του συστήματος των δημοσίων προμηθειών. Όπως ξέρετε, ετοιμάζεται ένα πλήρες νομοσχέδιο για το σύνολο των δημοσίων προμηθειών. Μέχρι στιγμής έχουν υπάρξει αναβολές. Η τελευταία λήγει στις 29-2-2016. Προτείνεται να παραταθεί μέχρι 30-4-2016, όταν θα έχει ψηφιστεί ή θα έχει έρθει στη Βουλή προς ψήφιση το ενιαίο σχέδιο για το σύνολο των δημοσίων προμηθειών, έργων, υπηρεσιών και αγαθών.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Τον λόγο έχει ο κ. Νότης Μηταράκης, μετά ο κ. Τασούλας, ο κ. Κουτσούκος και θα ακολουθήσει ο Αναπληρωτής Υπουργός Υγείας, ο κ. Πολάκης.

Κύριε Μηταράκη, ορίστε.

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Πρόεδρε, κυρίες και κύριοι συνάδελφοι, η παρούσα Κυβέρνηση εξελέγη τον Ιανουάριο του 2015 για να επαναφέρει την Ελλάδα στην ευημερία, καταργώντας το μνημόνιο, διαγράφοντας το δημόσιο χρέος, αυξάνοντας τα εισοδήματα, στηρίζοντας τις ασθενέστερες τάξεις, η «πρώτη φορά αριστερά», η Κυβέρνηση ΣΥΡΙΖΑ-ΑΝΕΛ, το «πρόγραμμα της Θεσσαλονίκης».

Ποιο ήταν το αποτέλεσμα; Το βιώνουμε όλοι. Κλειστές τράπεζες, επιστροφή στην ύφεση, δεκάδες δισεκατομμύρια χαμένα για το κράτος, νέοι φόροι, νέες περικοπές, τρίτο μνημόνιο.

Η βιώσιμη κοινωνική πολιτική, που ευαγγελίζεται η Κυβέρνηση, κυρίες και κύριοι συνάδελφοι, απαιτεί βιώσιμη οικονομία. Απαιτεί αναπτυξιακές δράσεις. Απαιτεί επενδύσεις. Απαιτεί νέες θέσεις εργασίας.

Ο κύριος Υπουργός Υγείας είπε πριν ότι αυτή είναι μια βασική ιδεολογική διαφορά μεταξύ της Κυβέρνησης και της Αξιωματικής Αντιπολίτευσης, ότι εμείς χρειαζόμαστε, λέει, πλεονάσματα, για να κάνουμε κοινωνική πολιτική. Αυτό δεν είναι απλώς μια ιδεολογική διαφορά. Είναι μια ουσιαστική διαφορά. Χωρίς πόρους, χωρίς ανάπτυξη της οικονομίας δεν μπορούμε να προστατέψουμε στην πράξη τις ασθενέστερες κοινωνικές τάξεις.

 Ας δούμε τα αποτελέσματα. Υπάρχει πλέον υλικό για να κάνουμε συγκρίσεις. Είστε Κυβέρνηση πάνω από έναν χρόνο. Η κυβέρνηση Σαμαρά μπόρεσε το 2014 από το πλεόνασμα να διαθέσει 0,5 δισεκατομμύριο ευρώ ως κοινωνικό μέρισμα σε συμπολίτες μας που το είχαν ανάγκη. Μπόρεσε να νομοθετήσει το ελάχιστο εγγυημένο εισόδημα, την πιο ουσιαστική μεταρρύθμιση στο κράτος πρόνοιας, ενώ η Κυβέρνηση Τσίπρα υποσχέθηκε δεκάδες δισεκατομμύρια, νομοθέτησε μόνο για 200 εκατομμύρια και τελικά κατάφερε από το έλλειμμα του 2015 να δώσει μόνο 108 εκατομμύρια και για το 2016 να προϋπολογίσει κάτω από 100 εκατομμύρια.

Αυτό, κυρίες και κύριοι συνάδελφοι, αποδεικνύει στην πράξη ότι σε μια οικονομία, που με ιδεοληψίες επιστρέφει στην ύφεση, δεν μπορείτε δυστυχώς για τον ελληνικό λαό να ασκήσετε κοινωνική πολιτική. Κοροϊδία, αποτυχία!

Και τώρα; Τώρα ακούμε για νέα φοροεπιδρομή σε βάρος των πάντων, παρ’ ότι η προηγούμενη, η φοροεπιδρομή του 2015 δεν απέδωσε. Με περισσότερους φόρους εισπράξαμε λιγότερα και απλώς αυξήθηκαν οι οφειλές προς το κράτος. Ο κόσμος πλέον είναι απέναντί σας, διότι υφαρπάξατε την ψήφο του με ψέματα, έτσι απλά.

Κυρίες και κύριοι συνάδελφοι, πολλά στελέχη που στηρίζουν την Κυβέρνηση οχυρώνονται πίσω τώρα πίσω από το επιχείρημα «ναι, μπορεί μεν τον Ιανουάριο να μην είπαμε όλη την αλήθεια, αλλά τον Σεπτέμβριο ο κόσμος ήξερε, κατά συνέπεια, πλέον, λέμε την αλήθεια». Ξεχνάνε όμως ότι στις εκλογές του Σεπτεμβρίου οι μεγάλες υποσχέσεις άλλαξαν όνομα. Δεν λεγόταν πλέον «πρόγραμμα της Θεσσαλονίκης», αλλά λεγόταν «παράλληλο πρόγραμμα», το οποίο θα εξουδετέρωνε όλες τις αρνητικές επιπτώσεις του τρίτου μνημονίου. Δεν θα μειώναμε συντάξεις, δεν θα μειώναμε μισθούς, αλλά χάρη στο παράλληλο πρόγραμμα ο κόσμος θα περνούσε καλύτερα.

Ας δούμε τα νούμερα. Η ύφεση του 2015 μόνο στο ασφαλιστικό κοστίζει 1,8 δισεκατομμύριο. Η κρίση του μεταναστευτικού κοστίζει 1,4 δισεκατομμύριο, σύμφωνα με τις εκτιμήσεις της Κυβέρνησης. Συνολικά λοιπόν, μόνο από αυτά τα δύο, μιλάμε για πάνω από 3 δισεκατομμύρια.

Και γιατί συζητάμε σήμερα, κυρίες και κύριοι συνάδελφοι; Συζητάμε για 100 εκατομμύρια; Αυτό είναι το παράλληλο πρόγραμμα; Αυτό υποσχεθήκατε στον ελληνικό λαό; Αυτό θα αντιμετωπίσει όλα τα προβλήματα του κόσμου; Αυτό θα μας απαλλάξει από τις μειώσεις των συντάξεων, από τις αυξήσεις των φόρων, τα 100 εκατομμύρια που συζητάμε σήμερα ή κάποιες ρουσφετολογικές προσλήψεις που έντεχνα περιλαμβάνονται μέσα στο νομοσχέδιο;

Συζητάμε ένα νομοσχέδιο με έναν ευρηματικό τίτλο, έναν πρωτότυπο τίτλο: «Μέτρα για την επιτάχυνση του κυβερνητικού έργου…». Με μια όμως απλή ανάγνωση γίνεται αντιληπτό ότι αυτό που συζητάμε σήμερα δεν είναι αντίδοτο στο μνημόνιο, δεν είναι ένα ολοκληρωμένο σχέδιο. Δεν επηρεάζει σχεδόν κανέναν ουσιαστικά. Δεν έχει στόχους, δεν έχει ανάλυση, δεν έχει προϋπολογισμό.

Μιλάμε για ένα συνονθύλευμα άσχετων μεταξύ τους ρυθμίσεων, που θα μπορούσαν να είχαν κατατεθεί ξεχωριστά. Αρκετές από αυτές τις προτάσεις μπορούν να γίνουν δεκτές. Αρκετές από αυτές τις προτάσεις είναι επουσιώδεις. Αυτό είναι το ουσιαστικό μήνυμα και γι’ αυτό η Νέα Δημοκρατία θα καταψηφίσει επί της αρχής αυτό το σχέδιο νόμου, γιατί δεν είναι τελικά αυτό που υποσχεθήκατε στον ελληνικό λαό.

Έγραφε η «Η ΑΥΓΗ» τον Σεπτέμβριο ότι ο ΣΥΡΙΖΑ στο νέο του πρόγραμμα δεσμεύθηκε για την εφαρμογή ενός παράλληλου προγράμματος σε σχέση με τη συμφωνία, με διπλό στόχο: πρώτον, την άμβλυνση των συνεπειών για τα μισθωτά και άνεργα στρώματα, τους αυτοαπασχολούμενους και τους συνταξιούχους και, δεύτερον, την ενίσχυση της θέσης αυτών των στρωμάτων, τόσο πολιτικά όσο και οικονομικά, ώστε να ανοίξει ο δρόμος για την απεμπλοκή από τον νεοφιλελευθερισμό και τη μνημονιακή πολιτική της λιτότητας. Φυσικά τίποτα απ’ όλα αυτά δεν υπάρχει στο σχέδιο νόμου.

Δεν μπορεί να μιλά κανείς για φιλολαϊκή πολιτική, όταν ετοιμάζεται να επιβάλει και άλλους φόρους, να πετσοκόψει και πάλι ασφαλιστικά δικαιώματα, να αυξήσει τις εισφορές, να κόψει το ΕΚΑΣ και να αποψιλώσει το ΕΣΥ και να λάβει μέτρα -και αυτό είναι, κυρίες και κύριοι, το πιο ουσιαστικό- που πριν από δώδεκα μήνες ούτε συζητάγαμε ούτε χρειαζόμασταν.

Πληρώνουμε τις ιδεοληψίες της Αριστεράς, που μια οικονομία που είχε επιστρέψει στην ανάκαμψη, την επανέφερε στην ύφεση, μια οικονομία που είχε αρχίσει να δημιουργεί θέσεις εργασίας, φέτος να μην έχει δει ούτε μια νέα ουσιαστική επένδυση. Και γι’ αυτό, κυρίες και κύριοι συνάδελφοι, καταψηφίζουμε το σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Και εμείς ευχαριστούμε, κύριε Μηταράκη, για τη συνέπεια στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και οι εκπαιδευτικοί συνοδοί τους από το 4ο Γενικό Λύκειο Δράμας.

Η Δράμα έχει την τιμητική της σήμερα!

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Κωνσταντίνος Τασούλας έχει τον λόγο. Ελάτε, κύριε συνάδελφε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κύριε Πρόεδρε, συζητούμε σήμερα υπό τον ψευδεπίγραφο τίτλο αναφορικά με τα μέτρα επιταχύνσεως της κυβερνητικής δραστηριότητας, το ψευδεπίγραφο, επίσης, παράλληλο πρόγραμμα του ΣΥΡΙΖΑ, το οποίο από τα 11,5 δισεκατομμύρια ευρώ της εξαγγελίας του Πρωθυπουργού κ. Τσίπρα στη Θεσσαλονίκη, έχει συρρικνωθεί μετά βίας στα 110 εκατομμύρια της εκθέσεως του Γενικού Λογιστηρίου του Κράτους του παρόντος νομοσχεδίου.

«Λόγος το τραύλισμα έγινε και νερομάνα η στάλα», κύριοι Υπουργοί. Ο λόγος έγινε τραύλισμα και η νερομάνα έγινε στάλα. Αυτή τη στάλα του κοινωνικού προγράμματος του ΣΥΡΙΖΑ και αυτό το τραύλισμα του προγράμματος της Θεσσαλονίκης καλείται σήμερα η Κυβέρνηση να εμφανίσει ενώπιον του ελληνικού λαού σαν την ανάσα και το αποκούμπι των δεινών που όντως τον κατατρύχουν τα τελευταία πέντε χρόνια.

Ωστόσο, είναι απορίας άξιον γιατί μέσα σε αυτή την κρίση, μέσα σε αυτή τη στοίβα με τις σπασμένες εικόνες της δικής σας αποτυχημένης πολιτικής, προσπαθείτε με τόσο άτεχνο και τόσο απελπισμένο τρόπο, για μια ακόμη φορά, να κάνετε κάτι το οποίο ξέρετε καλά, να κοροϊδέψετε δηλαδή τον ελληνικό λαό, για άλλη μια φορά, αλλά δεν υπάρχει αυτή η άλλη φορά.

Ας δούμε αυτή τη στοίβα των σπασμένων εικόνων που έχετε προκαλέσει στον ελληνικό λαό, την ελληνική κοινωνία και το έθνος των Ελλήνων και μέσα στην οποία προσπαθείτε να εξωραΐσετε τα πράγματα με αυτό το δήθεν παράλληλο πρόγραμμα.

Ακόμη και η Αλβανία αυτές τις ημέρες προκαλεί αναίσχυντα τη χώρα μας χωρίς απάντηση. Οι Αλβανοί απειλούν τους Βορειοηπειρώτες με στέρηση του δικαιώματος ψήφου και η υπερήφανη αριστερή Κυβέρνηση σιωπά. Η Αλβανία καταφεύγει σε ευρωπαϊκό δικαστήριο, για να διεκδικήσει τα δήθεν δικαιώματα των Τσάμηδων και η ελληνική Κυβέρνηση, η «πρώτη φορά αριστερά», σιωπά.

Η Τουρκία απαγορεύει στον Έλληνα Πρωθυπουργό να προσγειώσει το πρωθυπουργικό αεροπλάνο στη Ρόδο και η Κυβέρνηση, διά του Υπουργού Εθνικής Αμύνης, απαντά: «Ναι, δεν το προσγειώσαμε στη Ρόδο, αλλά τους τρίψαμε στη μούρη το γεγονός ότι δεν πήγαμε στο Μπόντρουμ, που αυτοί μας υπέδειξαν.». Είναι άλλο θέμα το ένα και άλλο θέμα το άλλο.

Η Κυβέρνηση αρνήθηκε να προσγειώσει το πρωθυπουργικό αεροπλάνο στη Ρόδο κατ’ απαίτησιν της Τουρκίας! Το καταλαβαίνετε αυτό; Και επαίρεται ότι αυτό ισοσταθμίζεται με το γεγονός ότι δεν άκουσε την Τουρκία να το προσγειώσει και να το ανεφοδιάσει σε ένα αεροδρόμιο της Τουρκίας.

Συνεχίζεται αυτή η στοίβα των σπασμένων εικόνων γύρω μας, με την πολύ επικίνδυνη για τα εθνικά θέματα -και που ακόμη δεν έχει διαμορφωθεί μια απάντηση που να τα κατοχυρώνει- συμπεριφορά της Κυβέρνησης, λόγω της καθυστερημένης αντιδράσεώς της στο μεταναστευτικό θέμα, να επικαλείται –ποιος;- η Κυβέρνηση, που έταζε την απεμπλοκή από το ΝΑΤΟ, τη βοήθεια του ΝΑΤΟ για την αντιμετώπιση του όντως εθνικού θέματος του προσφυγικού στο Αιγαίο.

Και δεν έχουμε ακόμη δει το σχέδιο δράσεως του ΝΑΤΟ στο Αιγαίο, το οποίο, κατά τη διαβεβαίωση, αλλά τη διαβεβαίωση μόνο, του Υπουργού Εθνικής Αμύνης, θα κατοχυρώνει τα ελληνικά κυριαρχικά δικαιώματα.

Τα ελληνικά κυριαρχικά δικαιώματα, όμως, υπενθυμίζω ότι αμφισβητούνται από την Τουρκία. Η Τουρκία δεν δέχεται τα δέκα μίλια του εναερίου χώρου. Δεν δέχεται την περιοχή έρευνας και διάσωσης του FIR Αθηνών. Και θα ήμουν ευτυχής αν η Κυβέρνηση κατοχύρωνε αυτά τα δικαιώματα μέσα από μια νατοϊκή αποστολή στο Αιγαίο.

Δεν το λέω για να σας κατηγορήσω για μειοδοσία ή για προδοσία. Δεν έχω τα δικά σας αντανακλαστικά και δεν αντιλαμβάνομαι έτσι τη συμπεριφορά σας. Αντιλαμβάνομαι ότι αυτά πρέπει να τα διαφυλάξετε, οφείλετε να τα διαφυλάξετε και αυτό θα φανεί στην πράξη, όταν δούμε να εφαρμόζεται το σχέδιο εμπλοκής του ΝΑΤΟ στο μεταναστευτικό ζήτημα στο Αιγαίο.

Την ίδια στιγμή η Κυβέρνηση, που εμφανίζει τη στάλα και το τραύλισμα για ανθρωπιστικό πρόγραμμα, επιδίδεται σε δραματικές καρατομήσεις εκδικητικού τύπου στην Ελληνική Αστυνομία. Και αν το παράδειγμα του επικεφαλής της Υπηρεσίας κατά του Ηλεκτρονικού Εγκλήματος είναι χαρακτηριστικό, εγώ θα προσθέσω ένα άλλο, εξίσου ντροπιαστικό για την Κυβέρνηση, παράδειγμα αποστρατείας ενός εξαίρετου αξιωματικού, του κ. Σταυρόπουλου, ο οποίος επί σειρά ετών αντιμετώπισε με υποδειγματικό τρόπο το κοινό έγκλημα, διαλευκαίνοντας απαγωγές, ανθρωποκτονίες, εκβιάσεις, εγκλήματα διαφθοράς, ένας αξιωματικός «κόσμημα» για τη χώρα και την Ελληνική Αστυνομία, τον οποίο εκδικητικά και μικρόψυχα στείλατε σε νεότατη ηλικία στο σπίτι του.

Ως επιτομή αναφέρω αυτή την περίπτωση αυτής της εκδικητικότητας και αυτού του πρωτοφανούς κομματισμού, ο οποίος όρμησε εναντίον των Σωμάτων Ασφαλείας, εναντίον της Ελληνικής Αστυνομίας, για να επιβάλετε τους δικούς σας ανθρώπους.

Αυτή την κατάσταση δεν την σώζει κανένα δήθεν παράλληλο πρόγραμμα. Είναι μία άτεχνη και φτωχή προσπάθεια να πείσετε τους Έλληνες ψηφοφόρους, που τους «παραπείσατε» το τελευταίο χρονικό διάστημα, ότι είστε πιστοί στις εξαγγελίες σας. Μόνο το Γενικό Λογιστήριο του Κράτους δείχνει το πόσο είστε ειδικοί στα ψέματα. Τα 11 δισεκατομμύρια της Θεσσαλονίκης μετά βίας είναι 110 εκατομμύρια ευρώ, κατά το Γενικό Λογιστήριο του Κράτους στο νομοσχέδιο το οποίο ψηφίζουμε σήμερα. Αυτή είναι η κατάσταση και αυτή είναι η άτεχνη προσπάθεια την οποία καταβάλλετε.

Σαν σήμερα, κυρίες και κύριοι, πριν από εξήντα χρόνια ένας αυτοδημιούργητος πολιτικός άντρας -τότε το «αυτοδημιούργητος» δεν ήταν ποινικό αδίκημα, τότε επετρέπετο, εν συνεχεία το κάναμε ποινικό αδίκημα-, ο Κωνσταντίνος Καραμανλής, κέρδισε τις πρώτες του εκλογές και κατάφερε, κυβερνώντας τη χώρα επί οκτώ χρόνια, να βγάλει την Ελλάδα από τη χορεία της Ψωροκώσταινας και να την κάνει μια σύγχρονη χώρα.

Θυμίζω ότι το 1956, που πρωτοεξελέγη αυτή η ηγετική μορφή, η ιστορική μορφή της Ελλάδος, η χώρα ήταν μέσα στην πολιτική αστάθεια. Τα προηγούμενα δέκα χρόνια είχε είκοσι πέντε κυβερνήσεις και από τότε μπήκε σε μία άλλη πορεία. Κατάργησε την Ψωροκώσταινα και τήρησε την υπόσχεσή του, την οποία είχε δώσει στις 19 Φεβρουαρίου του 1956 από αυτό εδώ το Βήμα, ότι η χώρα αυτή μπορεί να αλλάξει μορφή και ο λαός της μπορεί να αλλάξει μοίρα. Ο Καραμανλής άλλαξε και τη μορφή της χώρας και τη μοίρα του ελληνικού λαού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Νικήτας Κακλαμάνης):** Κύριε Τασούλα, παρακαλώ, κλείστε!

**ΚΩΝΣΤΑΝΤΙΝΟΣ ΤΑΣΟΥΛΑΣ:** Είναι προφανές ότι και σήμερα αυτή η χώρα μπορεί να αλλάξει μορφή και ο λαός της να αλλάξει μοίρα. Αυτό προϋποθέτει να τελειώσουμε με το κύκνειο άσμα της Μεταπολίτευσης και το κύκνειο άσμα του λαϊκισμού. Και αυτό το κύκνειο άσμα του λαϊκισμού και της Μεταπολίτευσης είναι ο ΣΥΡΙΖΑ, ο οποίος παραπαίει στην έξοδο από την διακυβέρνηση της χώρας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ τον κ. Ιωάννη Κουτσούκο να ανέλθει στο Βήμα. Ακολουθεί ο Αναπληρωτής Υπουργός κ. Πολάκης.

Μέχρι να ανέλθει ο αγαπητός συνάδελφος, θα ήθελα να συμπληρώσω ότι πληροφορήθηκα από αστυνομικούς ότι στον φάκελο του κ. Σταυρόπουλου υπάρχουν μέσα δύο σταυροί. Αυτό σημαίνει στους αστυνομικούς δύο εύφημες μνείες από δύο διαφορετικούς Προέδρους της Δημοκρατίας, η μία σε νεαρά ηλικία και η άλλη εύφημος μνεία, όταν συνέλαβε τους απαγωγείς του γνωστού εφοπλιστή.

Έχετε τον λόγο, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν υπάρχει καμμία αμφιβολία ότι μια κανονική χώρα, μια χώρα που προοδεύει, πρέπει να έχει στο επίκεντρο της προσοχής της και στις προτεραιότητές της τους ανθρώπους που υποφέρουν, τους φτωχούς, τους καταφρονημένους, να αντιμετωπίζει τα προβλήματα των ανισοτήτων που γεννά ο τρόπος παραγωγής και διανομής των αγαθών, δηλαδή το καπιταλιστικό σύστημα.

Θα έλεγα ότι στην Ευρώπη υπήρξαν πολιτικές που την έκαναν να ξεχωρίζει από όλα τα υπόλοιπα μορφώματα, οι οποίες ήρθαν με πολλή καθυστέρηση εδώ στη χώρα μας τη δεκαετία του 1980, όταν για πρώτη φορά συγκροτήθηκε το κοινωνικό κράτος, με μεγάλες αλλαγές και μεταρρυθμίσεις, που έχουν όνομα και ταυτότητα. Θα μπορούσε κανείς να αναφερθεί στο ΕΣΥ, στα κέντρα υγείας, στον ΕΟΠΥΥ, στα ΚΑΠΗ, στα ΚΔΑΠ, στο πρόγραμμα «Βοήθεια στο Σπίτι», σε χίλια τόσα άλλα.

Ακόμα, θέλω να προσθέσω ότι και την περίοδο της κρίσης, αυτή η παράταξη, είτε όταν ήταν μόνη της είτε όταν συγκυβέρνησε κατ’ ανάγκη με τη Νέα Δημοκρατία, προώθησε πολιτικές που είχαν στο κέντρο τον άνθρωπο, ο οποίος δοκιμαζόταν από την κρίση. Ήταν δική μας επιλογή να προχωρήσουμε το πιλοτικό πρόγραμμα για το ελάχιστο εγγυημένο εισόδημα. Αυτή ήταν μία πολιτική, που, αν δεν είχε ανατραπεί η πορεία της χώρας, σήμερα θα ήταν μία ολοκληρωμένη πολιτική.

Εν πάση περιπτώσει, η Κυβέρνηση που διαδέχθηκε εμάς –γιατί έχουμε δημοκρατία και με την ψήφο του λαού εξελέγη- θα μπορούσε να πάρει όλες τις επεξεργασίες, τα θετικά στοιχεία αυτού του προγράμματος, την αξιολόγησή του που έγινε και να το παρουσιάσει σαν μία ολοκληρωμένη πολιτική, για να αντιμετωπίσει τα προβλήματα ακριβώς αυτών των ανθρώπων που έχουν μεγαλύτερη ανάγκη και κυρίως για να τους δώσει μία προοπτική επανένταξης στην εργασία, γιατί καμμία προνοιακή κοινωνική πολιτική δεν πρέπει να δημιουργεί ανθρώπους που είναι μόνιμα στο περιθώριο.

Δυστυχώς, κάτι τέτοιο δεν έγινε. Μάλιστα, όχι μόνο δεν έγινε, αλλά γίνεται μία προσπάθεια να υποβαθμιστούν όλες οι πολιτικές του προηγούμενου διαστήματος, γιατί υπήρξαν και επιμέρους πολιτικές. Υπήρξε, δηλαδή, η πολιτική που ικανοποίησε τις εξακόσιες πενήντα χιλιάδες πιο φτωχούς συμπολίτες μας με το κοινωνικό μέρισμα ή η πολιτική που ικανοποίησε εκατόν σαράντα τρεις χιλιάδες οικογένειες με τα προγράμματα σίτισης. Υπήρξε η πολιτική που αφορούσε το οικιακό κοινωνικό τιμολόγιο για εξακόσιες πενήντα χιλιάδες οικογένειες.

Όλα αυτά ισοπεδώνονται, σαν να μην υπήρξαν ποτέ. Έρχεται τώρα η Κυβέρνηση να πει ότι έχει μία πολιτική υπέρβασης, το λεγόμενο «παράλληλο πρόγραμμα», που λύνει όλα τα προβλήματα των πολιτών.

Πρέπει πρώτα πρώτα να συνεννοηθούμε για το εξής: Μία κανονική χώρα δεν χρειάζεται παράλληλα προγράμματα. Μία κανονική χώρα έχει πολιτικές για την κοινωνία μέσα από οργανωμένες δομές και ολοκληρωμένα προγράμματα.

Μας έλεγε προχθές η κ. Φωτίου, όταν της κάναμε κριτική γιατί με την πράξη νομοθετικού περιεχομένου έφερε ένα μέρος αυτών των ρυθμίσεων και τα περάσαμε με τη χριστουγεννιάτικη και την πρωτοχρονιάτικη πράξη, ότι παρέλαβε τα βιβλιάρια της Φρειδερίκης.

Ε, δεν είναι τα βιβλιάρια της Φρειδερίκης, κυρία Φωτίου. Βιβλιάρια της Φρειδερίκης είναι αυτά που κάνετε εσείς τώρα. Απλώς, είναι σε ηλεκτρονική μορφή, γιατί προχώρησε η τεχνολογία, αλλά και οι εποχές. Τι να κάνουμε;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν είπα αυτό, αλλά δεν πειράζει.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε, κύριε Κουτσούκο. Τα προσωπικά, όταν έρθει η ώρα.

**ΓΙΑΝΝΗΣ ΚΟΥΤΣΟΥΚΟΣ:** Γιατί, λοιπόν, κυρίες και κύριοι συνάδελφοι, έρχεται μία κυβέρνηση να κάνει αυτό το παράλληλο πρόγραμμα; Το κάνει γιατί εγκλώβισε τη χώρα σε ένα τριετές μνημόνιο και ανέτρεψε μία πορεία εξόδου που ήταν δρομολογημένη –με τα προβλήματά της, με τις δυσκολίες της, με τις υπονομεύσεις ακόμα και από τους εταίρους μας που έλεγαν «εμείς θέλουμε να κουβεντιάσουμε με τους μεθαυριανούς, γιατί δεν σας έχουμε εμπιστοσύνη ότι θα πάρετε πρόσθετα μέτρα το καλοκαίρι του 2015, αν δεν βγει το πρόγραμμα»- και υπονομεύτηκε από την επιλογή του κ. Τσίπρα να γίνει σύντομα Πρωθυπουργός.

Ανετράπη, λοιπόν, αυτή η πορεία και αφού έφθασε στο μη παρέκει και εγκλωβίστηκε σε ένα δυσβάσταχτο και επαχθέστατο μνημόνιο, έχει την ανάγκη ενός παράλληλου προγράμματος, για να πείσει τους ψηφοφόρους του και τα στελέχη του ότι κάνει κάτι διαφορετικό.

Μακάρι, κυρίες και κύριοι της Πλειοψηφίας, αυτό το παράλληλο πρόγραμμα να σας δίνει καύσιμο να βγείτε μέχρι πέρα, γιατί φοβάμαι ότι θα δυσκολευτείτε πολύ στα επόμενα νομοθετήματα. Μακάρι να σας συσπειρώσει αυτό το παράλληλο πρόγραμμα και να σας δώσει δυνάμεις.

Η ουσία είναι, όμως, με βάση τα μαθηματικά, όπως μου θύμισε ένας εξαίρετος μαθηματικός που έχουμε στην Κοινοβουλευτική Ομάδα μας, ότι όταν πολλαπλασιάζεις οποιοδήποτε αποτέλεσμα με το μηδέν, το αποτέλεσμα είναι πάλι μηδέν. Μηδέν επί μηδέν ίσον μηδέν, με οτιδήποτε! Και εσείς, λοιπόν, επανανομοθετείτε ένα μέρος αυτών που ισχύουν και λέτε ότι θα λύσετε τα προβλήματα. Ε, δεν λύνετε κανένα πρόβλημα, είναι μερικά ψίχουλα!

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Και επειδή εμείς είχαμε ψηφίσει και το νομοσχέδιο για την ανθρωπιστική κρίση, κάνοντάς σας πάλι την ίδια κριτική, λέμε μακάρι να ωφεληθεί και ένας άνθρωπος. Μακάρι! Το θέμα είναι, όμως, ότι δεν μπορείτε αυτήν τη στιγμή να ιδεολογικοποιείτε επιμέρους μέτρα που δεν είναι ενταγμένα σε έναν σχεδιασμό, ο οποίος βγάζει τη χώρα από τα αδιέξοδα. Η χώρα έχει πάρα πολλά προβλήματα, τα οποία θα βρείτε μπροστά σας, δημοσιονομικά, μακροοικονομικά και αναπτυξιακά.

Είναι χαρακτηριστικό, όπως μας έλεγε ο κ. Τσακαλώτος προχθές στην Επιτροπή Οικονομικών, ότι στη συζήτηση με τους θεσμούς είναι η αποτελεσματικότητα των μέτρων, δηλαδή τι θα αποδώσουμε. Φαίνεται ότι δεν αποδίδουμε. Και είναι και το δημοσιονομικό κενό μέχρι το 2018. Άρα θα βρεθούμε μπροστά σε νέα αδιέξοδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έτσι, για να κλείσω μέσα στον χρόνο, πρέπει να πω, κύριε Πρόεδρε, ότι κάποια στιγμή υπήρξαν και Πρόεδροι σε αυτήν την Έδρα που κάθεστε εσείς, οι οποίοι όταν ήρθαν τροπολογίες μείζονος ενδιαφέροντος, την ώρα που συνεδρίαζε η Βουλή, είπαν στους Υπουργούς «πάρ’ την πίσω και φέρ’ την με την κανονική διαδικασία».

Μέχρι τώρα που μιλάμε, μας βομβαρδίζει η Κυβέρνηση με τροπολογίες. Και ναι μεν αποδείχτηκε από τη διάταξη που είχε για την τοπική αυτοδιοίκηση ότι δεν έχει καμμία σχέση με τους δημοκρατικούς θεσμούς -μιλάει μόνο με τους δικούς της, ενώ δημοκρατία είναι να σέβεσαι τους θεσμούς και τις λειτουργίες της- αλλά δεν έχει και καμμία σχέση και με τη διαφάνεια.

Διαβάστε σας παρακαλώ την τροπολογία του Υπουργείου Άμυνας, που θα μπορεί να διενεργούνται διαγωνισμοί κατόπιν διαπραγμάτευσης, χωρίς δημοσίευση προκήρυξης διαγωνισμού, κατά παρέκκλιση κάθε διάταξης.

Εντάξει! Υπάρχουν έκτακτες ανάγκες, το καταλαβαίνουμε. Βάλτε μια μικρή προθεσμία. Κάντε έναν πρόχειρο διαγωνισμό. Καθεστώς αδιαφάνειας; Πού βρισκόμαστε;

Για εξηγήστε μας, λοιπόν, την τροπολογία που κατέθεσε ο κ. Σπίρτζης πάλι σήμερα, η οποία αναθεωρεί τις συμβάσεις των αυτοκινητοδρόμων. Στον «ΜΟΡΕΑ» δώσαμε προχθές 300 εκατομμύρια πρόσθετη επιδότηση λειτουργίας. Τώρα τι κάνει με αυτές τις συμβάσεις;

**ΠΡΟΕΔΡΕΥΩΝ (Νικήτας Κακλαμάνης):** Κύριε Κουτσούκο, παρακαλώ, κλείστε.

**ΓΙΑΝΝΗΣ ΚΟΥΤΣΟΥΚΟΣ:** Τελειώνω.

Μπορεί κάποιος Βουλευτής να καταλάβει εάν πολεμάμε τους διαπλεκόμενους εργολάβους, οι οποίοι έχουν και τα μέσα μαζικής ενημέρωσης τα συστημικά, ή πετύχαμε -η Κυβέρνηση εννοώ- μία νίκη; Κανένας δεν μπορεί να καταλάβει.

Αυτό, πέρα από χτύπημα στη διαφάνεια ή και στα δημόσια οικονομικά, είναι και μια πληγή στη δημοκρατία. Και νομίζω, αγαπητοί συνάδελφοι, ότι δεν σας συμφέρει αυτός ο τρόπος που νομοθετείτε. Φέρτε το να κουβεντιάσουμε με την κανονική διαδικασία.

Ευχαριστώ, κύριε Πρόεδρε, και για την μικρή ανοχή.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Ο Αναπληρωτής Υπουργός Υγείας, ο κ. Πολάκης, έχει τον λόγο για οκτώ λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ομιλία είναι!

**ΠΡΟΕΔΡΕΥΩΝ (Νικήτας Κακλαμάνης):** Κύριε Πολάκη, οκτώ λεπτά έχουν οι Υπουργοί, πλην του Υπουργού σας που είχε δεκαοκτώ λεπτά. Είναι συμφωνία από το πρωί που λείπατε. Έχετε οκτώ λεπτά. Παρακαλώ, ξεκινήστε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριοι συνάδελφοι, είναι προφανές από τις τοποθετήσεις των συναδέλφων της Αντιπολίτευσης ότι βρίσκονται σε βαθιά ιδεολογική, πολιτική και επιχειρηματολογική σύγχυση.

Όλα τα δεινά του τόπου γινήκανε το 2015, μετά που ανέλαβε ο ΣΥΡΙΖΑ, μαζί με τους ΑΝΕΛ, την Κυβέρνηση! Σαράντα χρόνια διαπλοκής από τη Μεταπολίτευση και δώθε, πέντε χρόνια μνημονίου, φέτος καταστράφηκε η χώρα! Αυτό βγαίνει από τις τοποθετήσεις.

Αυτό που διαχειριζόμαστε εδώ και έναν χρόνο με πολύ σκληρό τρόπο και με απερίγραπτο πόλεμο είναι το σημείο που εσείς φέρατε τη χώρα. Μην το ξεχνάμε αυτό. Δεν κόψαμε εμείς τις δαπάνες με οριζόντιο τρόπο 40% τον τελευταίο χρόνο. Δεν οδηγήσαμε εμείς κόσμο στην ανεργία, δεν τη φτάσαμε εμείς στο 25,5%. Πού είναι και ο κ. Μηταράκης; Φέτος έπεσε 1,5%, με βάση τα τελευταία στοιχεία της ΕΛΣΤΑΤ. Όμως, αυτό δεν το λέει, δεν το βλέπει. Για να έρθουμε λίγο στα συγκαλά μας δηλαδή!

Πάω στο ζήτημα των ανασφάλιστων. Αφού τα έχετε ψηφίσει όλα, κύριοι συνάδελφοι, τότε γιατί άνθισαν σε όλη την Ελλάδα τα κοινωνικά ιατρεία και φαρμακεία; Αφού με τις υπουργικές αποφάσεις του 2014 –υπήρχε και 2011 και 2012 και 2013- τα είχατε λύσει όλα, γιατί μέχρι και σήμερα μάς παίρνουν για προβλήματα που δημιουργούνται στα νοσοκομεία με τη μη δυνατότητα νοσηλευτικής περίθαλψης σε ανασφάλιστους;

Και αυτό λέτε από τη μια μεριά, από την άλλη μεριά λέτε ότι με αυτά που κάνετε πού θα τα βρείτε τα λεφτά; Αποφασίστε: ή «τα λύσατε όλα» ή «πού θα βρούμε τα λεφτά». Αποφασίστε.

Δεν τα είχατε λύσει και το ξέρετε πολύ καλά. Και ο λόγος που δεν τα είχατε λύσει είναι αυτό που κρύβετε και υπήρχε στις υπουργικές αποφάσεις, οι οποίες ούτε δημοσιοποιήθηκαν ούτε διαδόθηκαν ούτε βγήκαν παραέξω. Και εμείς ετοιμάσαμε υπουργική απόφαση από τον Φλεβάρη-Μάρτη, αλλά ήθελε νομοθετική εξουσιοδότηση για να ψηφιστεί, για αυτό δυστυχώς φτάνουμε τόσο αργά τώρα, παρά το ότι έχουμε δώσει πολιτική εντολή και ως προηγούμενη ηγεσία και ως τωρινή να καλύπτονται αυτοί οι άνθρωποι. Αυτό που είχατε κάνει ήταν ότι έπρεπε να περάσει από μια τριμελή επιτροπή και να υπογράψει –αυτό δεν είπατε, όμως, κύριε Βορίδη, γιατί ξέρετε από συνδικαλισμό από παλιά- μια δήλωση αποδοχής χρέους ότι αυτή η νοσηλεία θα πάει στην εφορία.

**ΜΑΥΡΟΥΔΗΣ ΒΟΡΙΔΗΣ:** Όχι!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έτσι είναι, για να μην δουλευόμαστε εδώ πέρα.

(Χειροκροτήματα από την πτέρυγα του ΣΥΡΙΖΑ)

Και αυτός ήταν και ο λόγος που δεν πήγαινε ο κόσμος. Ούτε από το πεντάευρω τούς είχατε εξαιρέσει ούτε μπορούσαν να κάνουν στις δημόσιες δομές πρωτοβάθμιας υγείας εργαστηριακό έλεγχο και εξετάσεις, όπως μπορούν να κάνουν τώρα.

Εμείς εκτιμούμε ότι αυτή θα είναι η δαπάνη. Είναι προφανές ότι έχουμε αξιακή διαφορά. Εσείς ποντάρετε τώρα σε αυτό το ρατσιστικό, ας το πούμε, πρότυπο, ότι αμάν θα έρθουν οι μετανάστες και τα λοιπά. Μην ανησυχείτε. Η πλειοψηφία των προσφύγων είναι υγιής πληθυσμός. Περνάει και πηγαίνει πάνω. Αλλά και όποιοι χρειαστούν βοήθεια, ναι, θα τους την προσφέρουμε. Όπως την προσφέρουν οι Μυτιληνιοί, οι οποίοι σώζουν τόσο κόσμο κάθε μέρα και μας κάνουν και υποψήφιους για το Νόμπελ Ειρήνης με αυτήν τη λογική. Έτσι είναι τα πράγματα, έχουμε αξιακή διαφορά.

Ποντάρετε μπας και τσιμπήσετε κανένα ψηφαλάκι από τους ψηφοφόρους της Χρυσής Αυγής με τη λογική: «Αμάν, θα πληρώσει ο Έλληνας τη νοσηλεία του πρόσφυγα». Ας έρθουμε λίγο στα συγκαλά μας, γιατί είναι επικίνδυνη αυτή η λογική και σταματήστε την.

Πάμε παρακάτω. Εμείς απολύσαμε δυόμισι χιλιάδες γιατρούς της πρωτοβάθμιας μέσα σε εφτά μέρες; Εμείς διαλύσαμε…

**ΒΑΣΙΛΕΙΟΣ ΟΙΚΟΝΟΜΟΥ:** Τι θα κάνετε τώρα με τους άλλους;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Περιμένετε, θα δείτε τι θα κάνουμε.

Εμείς τους είπαμε μέσα σε εφτά μέρες: «ή το κλείνεις ή φεύγεις;» Ποιος το έκανε αυτό; Δεν έχει ονοματεπώνυμο η διάλυση της πρωτοβάθμιας υγείας στη χώρα; Δεν έχει τη διακυβέρνησή σας και τον Υπουργό τον προκάτοχό σας, ο οποίος ήταν τότε στη θέση αυτή; Και βγαίνετε τώρα και λέτε ότι διαλύθηκε η πρωτοβάθμια. Αυτό πάμε να σώσουμε και δίνουμε -και δεν το λέτε- σε αυτούς που επέλεξαν, τους χίλιους διακόσιους, να κλείσουν τα ιατρεία τους και να μπουν ως πλήρους και αποκλειστικής απασχόλησης στο ΕΣΥ, πλήρη βαθμολογική και μισθολογική εξομοίωση με τους γιατρούς του ΕΣΥ, για να είναι ένα σήμα ότι ναι, θα το ενισχύσουμε, για να επιλέξουν και άλλοι αυτήν την εργασιακή σχέση από αυτούς που είναι είτε με δικαστικές αποφάσεις είτε είναι παραέξω. Αυτό κάνουμε.

**ΒΑΣΙΛΕΙΟΣ ΟΙΚΟΝΟΜΟΥ:** Με τις αποφάσεις τι θα κάνετε; Βγαίνουν συνέχεια από το ΣτΕ. Θα τα πούμε αύριο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ψυχραιμία, πάμε παρακάτω. Αυτά για τον ΕΟΠΥΥ.

Ένα τρίτο κομμάτι του νομοσχεδίου, στο οποίο δεν αναφέρεστε καθόλου και ξέρω πολύ καλά γιατί δεν αναφέρεστε, έχει να κάνει με τις μετατάξεις και τις μετακινήσεις, το οποίο λύνει και σπάει ένα ρουσφετολογικό και πελατειακό μηχανισμό, τον οποίο είχατε στήσει όχι σαράντα, εβδομήντα χρόνια τώρα, τον μηχανισμό, ο οποίος έλεγε ότι για να μετακινηθεί μια νοσηλεύτρια από τα Χανιά στο Ρέθυμνο πρέπει να υπογράψει ο Υπουργός Υγείας. Δεν φτάνει η απόφαση του διοικητή του ενός νοσοκομείου, ούτε του άλλου. Δεν φτάνουν τα δύο υπηρεσιακά. Δεν φτάνει η απόφαση του ΥΠΕάρχη. Πρέπει να έρθει να «προσκυνήσει» στο υπουργικό γραφείο. Και μετά να ακολουθήσουν άλλα δύο γραφεία, ένα του Διοικητικής Ανασυγκρότησης –να «προσκυνήσει» και από εκεί- και ένα του Υπουργείου Οικονομικών, για μια απλή πράξη μεταφοράς πίστωσης.

Αυτό το πράγμα το διαλύουμε τώρα, το αλλάζουμε και είναι τεράστια ανακούφιση γιατί σπάει έναν μηχανισμό διαπλοκής και πελατειακής εξυπηρέτησης που είχατε στήσει.

(Χειροκροτήματα από την πτέρυγα του ΣΥΡΙΖΑ)

Και ναι, είναι μέτρο του παράλληλου προγράμματος το να μπορεί να αποφασίζει ο υπεύθυνος σε μια υγειονομική περιφέρεια, που ξέρει τις ανάγκες, αν θα μετακινήσει, θα αποσπάσει, θα μετατάξει κάποιους ανθρώπους, για να ενισχύει δομές ή να καλύψει ανάγκες αυτού του εργαζόμενου και να μην το εξαργυρώνει σε ψήφο, επειδή θέλει την υπουργική υπογραφή. Μπράβο έπρεπε να μας λέτε γι’ αυτό. Είμαστε η πρώτη πολιτική ηγεσία που το κάνει αυτό το πράγμα. Ποιος άλλος το έκανε πριν;

Είναι μικρό πράγμα αυτά που κάνουμε, σε σχέση με τα κίνητρα, για τους αγροτικούς ιατρούς, που πρακτικά επαναφέρουμε το επίδομα αγόνου γραμμής μέσα στο παράλληλο πρόγραμμα παρά τα δημοσιονομικά στενά περιθώρια; Είναι μικρό πράγμα η παράταση στους ειδικευόμενους, όλα τα προνόμια στους ιατρούς των απομακρυσμένων περιοχών, για να μπορέσουμε να καλύψουμε τις ανάγκες; Είναι μικρά αυτά; Κάθε μέρα τα νησιά, τα ορεινά χωριά φωνάζουνε. Με αυτόν τον τρόπο θα καλυφθούν και δεν υπήρχαν.

Και τώρα να πω μια κουβέντα μόνο γιατί εκεί έγινε η τρίχα τριχιά για τις ανάγκες της προβολής του προέδρου της ΚΕΔΕ.

Με μία νομική εξήγηση από οκτώ δικηγόρους και τριάντα διδακτορικά αυτών των δικηγόρων ότι έτσι όπως ήταν διατυπωμένο το άρθρο επειδή ο διοικητής του υγειονομικού σχηματισμού θα ζήταγε από τον δήμαρχο ότι «αυτά θέλω» και θα τα κοινοποιούσε, λέει, στο Υπουργείο Υγείας αυτό σήμαινε ότι τον καθιστούσε υπεύθυνο. Κολοκύθια με τη ρίγανη, για να το πω έτσι.

Επαναδιατυπώσαμε το άρθρο για να αφαιρέσουμε κάθε δυνατότητα να κάνουν αυτόν τον πόλεμο λάσπης με τη συμπαιγνία των καναλιών, αυτών των καναλιών της διαπλοκής που -σπαρταράνε σαν τα ψάρια και επαναλαμβάνω αυτό που έγραψα στηρίζοντας τον Βερναρδάκη γιατί είχε απόλυτο δίκιο σε αυτό που έγραφε- το έχουν κάνει πρώτο θέμα. Οι περιφερειάρχες μας το ζητήσανε και το βάζουμε.

Υπάρχει στον Κώδικα Δήμων και Κοινοτήτων η διάταξη που λέει ότι μπορεί να δώσει μέχρι 1,5% του προϋπολογισμού του σε νομικά πρόσωπα δημοσίου δικαίου. Το επεκτείνουμε για τους δήμους, αν θέλει ο κ. Πατούλης, αλλά ξέρουμε πολλούς άλλους που θέλουν και τον Δήμαρχο Σερίφου και τον Δήμαρχο Σαντορίνης και δημάρχους της Κρήτης και πολλούς άλλους, να ανεβάσουν με απόφαση του δημοτικού τους συμβουλίου και μόνο αυτό το ποσοστό, για να βοηθήσουν να λυθούν άμεσα κάποια προβλήματα των πρωτοβάθμιων δομών από επισκευές, από πετρέλαιο, από κάποιο υγειονομικό εξοπλισμό που, δυστυχώς, η διαδικασία την οποία έχετε φτιάξει για να πάρεις μια βίδα θες δέκα μήνες έτσι όπως έχει γίνει.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να πω μια κουβέντα, όμως, για να κλείσουμε με αυτά.

**ΠΡΟΕΔΡΕΥΩΝ (Νικήτας Κακλαμάνης):** Τριάντα δεύτερα και κλείνω το μικρόφωνο διότι ήδη έχετε πάρει δύο λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι ανάγκη να απαντήσω σε αυτό.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε και κλείστε. Εντάξει, έχετε ένα λεπτό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Επειδή είχε προηγηθεί μια κουβέντα και σας είχα πει τη μαντινάδα «να πάρετε έναν λογιστή να σας κρατά βιβλία, το μαγαζί θα κλείσετε και θα ’ναι αμαρτία», έχω εδώ τα συγκεκριμένα οικονομικά στοιχεία –γιατί λέτε «δεν έχετε λεφτά και πού είναι τα λεφτά» και έχετε έναν καημό πού είναι τα λεφτά, εδώ είναι τα λεφτά- τα οποία δείχνουν το εξής:

Τον Γενάρη του 2015 είχατε εγκρίνει εσείς -αυτό παραλάβαμε- 1,488 δισεκατομμύρια…

**ΒΑΣΙΛΕΙΟΣ ΟΙΚΟΝΟΜΟΥ:** Τα έχουμε πει αυτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι «τα έχουμε πει». Repetitio est mater studiorum. Η επανάληψη είναι η μητέρα της μαθήσεως.

(Χειροκρότημα από την πτέρυγα του ΣΥΡΙΖΑ)

**ΒΑΣΙΛΕΙΟΣ ΟΙΚΟΝΟΜΟΥ:** Στην επιτροπή τα είπαμε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Οικονόμου, μη διακόπτετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Επαναλαμβάνω: 1,488 δισεκατομμύρια για νοσοκομεία, κέντρα υγείας.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώνετε, κύριε Υπουργέ. Δεν πρόκειται να χαρίσω περισσότερο χρόνο εις βάρος των Βουλευτών.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι κεντρικό ζήτημα αυτό της προπαγάνδας της Αντιπολίτευσης.

**ΠΡΟΕΔΡΕΥΩΝ (Νικήτας Κακλαμάνης):** Ναι, δυόμισι λεπτά έχετε παραπάνω. Ολοκληρώστε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αφήστε να το πω.

Είχατε βάλει σαν όριο δαπανών 1,488 δισεκατομμύρια για νοσοκομεία και κέντρα υγείας και είχατε προβλέψει στον προϋπολογισμό 1,025 δισεκατομμύρια, εσείς όχι εμείς. Τον Δεκέμβρη του 2015 εμείς είχαμε 1,670 δισεκατομμύρια, δηλαδή 200 εκατομμύρια παραπάνω όριο δαπανών, και δώσαμε 1,240 δισεκατομμύρια. Τα δώσαμε αυτά. Όχι «θα», τα δώσαμε.

Είχατε προβλέψει στο μεσοπρόθεσμο το δικό σας του χρόνου 1,488 δισεκατομμύρια πάλι. Εμείς προβλέπουμε 1,800 δισεκατομμύρια σαν όριο δαπανών. Κι αυτό γραμμένο είναι. Προβλέπονται στον προϋπολογισμό 1,260 δισεκατομμύρια. Και συμπληρώνονται…

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό.

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν έχει άλλο μισό λεπτό. Κλείστε αμέσως.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να πω και πού είναι τα άλλα πεντακόσια;

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε αμέσως!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** ΕΟΠΥΥ, Γενάρης 2015…

**ΠΡΟΕΔΡΕΥΩΝ (Νικήτας Κακλαμάνης):** Καταθέστε το στα Πρακτικά.

**ΒΑΣΙΛΕΙΟΣ ΟΙΚΟΝΟΜΟΥ:** Άστον να το πει λίγο και θα απαντήσω αύριο!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …3,780 εισφορές από κοινωνική ασφάλιση».

Τον Οκτώβρη η πέμπτη τροποποίηση συμπεριλαμβάνει το τμήμα του…

**ΠΡΟΕΔΡΕΥΩΝ (Νικήτας Κακλαμάνης):** Κύριε Πολάκη!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τελειώνω, κύριε Κακλαμάνη.

**ΠΡΟΕΔΡΕΥΩΝ (Νικήτας Κακλαμάνης):** Τελειώστε. Έχετε μιλήσει τέσσερα λεπτά παραπάνω! Τελεία και παύλα! Τελειώστε!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τον Οκτώβρη προβλέπει ο προϋπολογισμός 4,098 που συμπεριλαμβάνει το τμήμα του 2% και 6%, στο οποίο έγινε περικοπή τον Αύγουστο. Φέτος, είναι 4,371 και με κάποιο παλιό χρέος είναι 4,495. Αν δεν ξέρετε πρόσθεση, τα 620-650 εκατομμύρια που είναι αυτό το έσοδο συμπεριλαμβάνεται εδώ στον προϋπολογισμό.

**ΒΑΣΙΛΕΙΟΣ ΟΙΚΟΝΟΜΟΥ:** Τριακόσια τριάντα πέντε.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Καταθέστε τα στα Πρακτικά και παρακαλώ κλείστε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Με τα 350 εκατομμύρια, τα οποία πήρε τον Γενάρη ο ΕΟΠΥΥ από τα ασφαλιστικά ταμεία θα τον προσεγγίσουμε τον στόχο που εσείς τον βλέπατε με το κιάλι…

**ΠΡΟΕΔΡΕΥΩΝ (Νικήτας Κακλαμάνης):** Κύριε Πολάκη, κλείστε αμέσως τώρα!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΒΑΣΙΛΕΙΟΣ ΟΙΚΟΝΟΜΟΥ:** Θα τα καταθέσω εγώ αύριο.

**ΠΡΟΕΔΡΕΥΩΝ (Νικήτας Κακλαμάνης):** Όχι, κύριε Οικονόμου. Σας παρακαλώ αύριο που θα έχετε δεκαπέντε λεπτά.

**ΒΑΣΙΛΕΙΟΣ ΟΙΚΟΝΟΜΟΥ:** Αύριο θα καταθέσω στον Υπουργό τον ισολογισμό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Άλλον έχουμε;

**ΒΑΣΙΛΕΙΟΣ ΟΙΚΟΝΟΜΟΥ:** Τα έσοδα.

**ΠΡΟΕΔΡΕΥΩΝ (Νικήτας Κακλαμάνης):** Είδα μερικούς συναδέλφους να δυσανασχετούν που είπα στον κ. Πολάκη να τελειώνει. Εάν δεν έχετε καταλάβει ότι τσακώνομαι με τους Υπουργούς για να εξοικονομήσω χρόνο εις όφελος των Βουλευτών, να μου το πείτε! Δεν έχω κανένα λόγο να τσακώνομαι με τους Υπουργούς. Για εσάς τσακώνομαι. Έτσι; Αφήστε τις φωνές.

(Θόρυβος από την πτέρυγα του ΣΥΡΙΖΑ)

**ΔΗΜΗΤΡΙΟΣ ΔΗΜΗΤΡΙΑΔΗΣ:** Καλά τα πας.

**ΠΡΟΕΔΡΕΥΩΝ (Νικήτας Κακλαμάνης):** Κι επειδή έχω κατ’ άλλους ευχάριστο, κατ’ άλλους θλιβερό προνόμιο να είμαι από τους παλιούς, θα ήθελα να υπενθυμίσω όταν στο Υπουργείο Υγείας ήταν ενσωματωμένο και το Υφυπουργείο Πρόνοιας, οι άποροι-ανασφάλιστοι έπαιρναν το βιβλιάριο πρόνοιας, με το οποίο είχαν και νοσοκομειακή και φαρμακευτική περίθαλψη. Διότι πολλά «για πρώτη φορά» ακούω να λέγονται μέσα σε αυτήν την Αίθουσα, αλλά το ελληνικό κράτος έχει ξεκινήσει από πολύ πιο πίσω!

Τον λόγο έχει ο κ. Δανέλλης.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κύριε Υπουργέ Υγείας, αγαπητέ κύριε Ξανθέ, γνωριζόμαστε δεκαετίες και ξέρετε ότι σας εκτιμώ. Είπατε ότι η Αντιπολίτευση δεν ήθελε να έρθει το νομοσχέδιο και για αυτό το απαξιώνει. Θα ήταν απάνθρωπο κι όχι απλώς μικροπολιτικό να μη θέλουμε την ανακούφιση της ελληνικής κοινωνίας στο μείζον ζήτημα της υγείας. Κάθε άλλο. Απλώς, δεν αποδεχόμαστε τα φύκια για μεταξωτές κορδέλες. Όχι πια δημιουργία προσδοκιών δίχως αντίκρισμα.

Βλέπετε την κοινωνία ολόκληρη στα κάγκελα, με οργή πρωτοφανή, αλλά και μαξιμαλιστικά, πέραν τον δικαίων αιτημάτων τους, εξαιτίας των προεκλογικών ανεύθυνων και ανεδαφικών σας υποσχέσεων προς όλους. Μην επενδύετε πλέον στην άκριτη ελπίδα. Αυτό καταστρέφει εσάς, αλλά και τη χώρα.

Κυρίες και κύριοι συνάδελφοι, Δεκέμβριος 2015, διατάξεις οκτώ Υπουργείων, εκατόν είκοσι άρθρα. Το νομοσχέδιο αποσύρεται μετά από απαίτηση των θεσμών. Φεβρουάριος 2016, το νομοσχέδιο επανακατατίθεται. Λείπουν σαράντα δύο από τα αρχικά άρθρα. Λείπουν; Όχι. Μερικά από αυτά που αφαιρέθηκαν εντάχθηκαν μεταγενέστερα σε νομοσχέδια πράξεις νομοθετικού περιεχομένου. Στη θέση τους υπάρχουν δεκαπέντε καινούργια. Ξέραμε το πρωί ότι είχαμε δεκαπέντε υπουργικές τροπολογίες. Δεν ξέρω πόσες θα φτάσουν να είναι μέχρι αύριο. Θα αναφερθούμε σε κάποιες, οι οποίες είναι ιδιαιτέρως σκανδαλώδεις και προβληματικές.

Ξέρετε, τη διαφάνεια η Αριστερά τη ζητούσε και η Αριστερά πρέπει να την επιβάλλει και να τη διαφυλάξει ως κόρη οφθαλμού. Διότι σφραγίδα δωρεάς δεν υπάρχει για κανέναν. Το περίφημο «ηθικό πλεονέκτημα» το αποδεικνύουμε κάθε στιγμή. Θα αναφερθούμε, όμως, αύριο στις τροπολογίες.

Στο αρχικό νομοσχέδιο δεν υπήρχε καν έκθεση του Γενικού Λογιστηρίου του Κράτους. Τώρα φέρνετε σχεδόν τα πάντα αναιτιολόγητα. Το νομοσχέδιο τιτλοφορείται: «Μέτρα για την επιτάχυνση του κυβερνητικού έργου κι άλλες διατάξεις». Είναι ψευδεπίγραφο.

Πώς θα εξασφαλίσετε την επιτάχυνση του όποιου κυβερνητικού έργου, όταν για την εφαρμογή των περισσοτέρων άρθρων, που συζητιούνται σήμερα, απαιτούνται κοινές υπουργικές αποφάσεις ή προεδρικά διατάγματα;

Όμως, εκ του αποτελέσματος, κυρίες και κύριοι της Κυβέρνησης, ο χαοτικός τρόπος νομοθέτησης που προτείνετε είναι αποτέλεσμα του χαοτικού τρόπου διακυβέρνησής σας και το έργο της χαοτικής διακυβέρνησης, δυστυχώς, το παρακολουθεί και το βιώνει σύσσωμη η ελληνική κοινωνία.

Παράδειγμα απλό, χθεσινό, είναι το αλαλούμ με τον Μανώλη Σφακιανάκη, ένα από τα πιο επιτυχημένα στελέχη της Ελληνικής Αστυνομίας. Είναι δημοσιοσχεσίτης. Ναι. Κάνει, όμως, έργο με απόδοση; Ναι. Η Δίωξη Ηλεκτρονικού εγκλήματος με τον Μανώλη Σφακιανάκη στο τιμόνι όχι μόνο λειτουργούσε υποδειγματικά, αλλά έχει να επιδείξει αρκετά σημαντικό έργο, ιδίως σε περιπτώσεις προστασίας ανηλίκων στο χάος του διαδικτύου. Τον διώξατε ως δημοσιοσχεσίτη. Μετά το μετανιώσατε. Μετά ζυγίσατε τις συνέπειες με τον κ. Τόσκα και τελικά τον αναβαθμίσατε. Και καλά τον κ. Σφακιανάκη, ο οποίος είναι δημοσιοσχεσίτης, τον κ. Σταυρόπουλο που δεν είναι δημοσιοσχεσίτης, αλλά με αποδεκτό απ’ όλους εξαιρετικό έργο, ως τι τον διώξατε, άραγε;

Στο μείζον ζήτημα των αγροτών, που έχει προκαλέσει έμφραγμα παντού, δεν πρέπει να ξεχνάτε ότι σ’ ένα πολύ μεγάλο ποσοστό οι αγρότες βρίσκονται σε απόγνωση, γιατί για χρόνια τώρα η πολιτεία δεν κάνει τίποτα για να τους βοηθήσει να παράγουν εισόδημα. Εισόδημα, βεβαίως, δεν είναι οι επιδοτήσεις, όπως μάθαμε και τους μάθαμε. Η πλειοψηφία αυτή δεν έχει φοροδοτική και εισφοροδοτική ικανότητα για να ανταποκριθεί στις απαιτήσεις. Η Κυβέρνησή σας από άγνοια εξομοίωσε ισοπεδωτικά το σύνολο των αγροτών, αδιαφορώντας για την πολύ μεγάλη ανομοιογένεια που χαρακτηρίζει τον κλάδο. Η δημιουργία κινήτρων και αντικινήτρων είναι άγνωστος όρος, δυστυχώς, για την Κυβέρνηση σας.

Όσο για τους αγρότες, γιατί δεν πρέπει να χαϊδεύουμε κανέναν, ιδιαίτερα στις μέρες μας, η αντικοινωνική μορφή της κλιμάκωσης του αγώνα τους και το μαξιμαλιστικό των αιτημάτων τους τους στερεί τις απαραίτητες συμμαχίες και τους απομακρύνει από την πραγματικότητα. Με τον κοινωνικό αυτοματισμό –κι εσείς το ξέρετε πολύ καλά, καλύτερα από οποιονδήποτε άλλον- η μια επαγγελματική ομάδα καταστρέφει την άλλη και όλες μαζί την κοινωνία και την οικονομία. Όμως, δεν το θυμάστε πλέον. Ο ειλικρινής και απροσχημάτιστος διάλογος αποτελεί εθνική επιταγή και αυτό αφορά όλους.

Κυρίες και κύριοι, η οριζόντια αύξηση φόρων, στην οποία η Κυβέρνηση επιμένει τσουβαλιάζοντας και τους αγρότες, δεν αυξάνει τα έσοδα. Θα έπρεπε ήδη να το έχει καταλάβει. Με βάση την έκθεση για την εξέλιξη, τη διακύμανση των φορολογικών εσόδων του 2015, που συνέταξε η Γενική Γραμματεία Δημοσίων Εσόδων -είναι πολύ πρόσφατη- οι προς τα πάνω αλλαγές στους συντελεστές ΦΠΑ, οι οποίοι επέφεραν ανατιμήσεις στα περισσότερα είδη διατροφής σε πλήθος προϊόντων και υπηρεσιών, οδήγησε στην αύξηση των εισπράξεων του ΦΠΑ το 2015 μόλις κατά 0,09% ή διαφορετικά μόλις κατά 12 εκατομμύρια ευρώ, όταν το σύνολο των εσόδων του ΦΠΑ ανέρχεται στα 16,3 δισεκατομμύρια ευρώ.

Η φοροκαταιγίδα δεν σταματάει εδώ. Ο κ. Σταθάκης επιβεβαίωσε δημοσιεύματα για το σχέδιο της Κυβέρνησης για έκτακτη εισφορά αλληλεγγύης στο 10%, σχέδιο που έρχεται να προστεθεί στην αύξηση του φόρου εισοδήματος ακόμη και στο 60%, το οποίο με τη σειρά του ακολουθεί το σχέδιο του 40% ασφαλιστικών εισφορών για όλους.

Οι εναπομείνασες επιχειρήσεις καταρρέουν και όποιος μπορεί φεύγει στο εξωτερικό. Αυτές είναι οι λύσεις; Και όλα αυτά για να μην αλλάξουμε τίποτα σ’ ένα σπάταλο και αναποτελεσματικό κράτος;

Όμως, το μεγαλύτερο πρόβλημά μας, όπως και ολόκληρης της Ευρώπης σήμερα, είναι το προσφυγικό-μεταναστευτικό. Χαιρετίζουμε το ότι φαίνεται πως τώρα αντιλαμβάνεστε πώς δουλεύει η Ευρώπη, το ότι πρέπει να αξιοποιούμε τις αντιθέσεις -γιατί δεν είναι πράγμα όλοι- μεταξύ των εταίρων και να διασφαλίζουμε τις ισχυρές συμμαχίες.

Ελπίζω πως τώρα αντιλαμβάνεστε -κι ας μην το ομολογείτε- τη ζημιά που κάνατε με τις ανοησίες περί εθνικών εχθρών και των «γερμανοτσολιάδων» υπηρετών τους, που δίχασαν την κοινωνία. Μέρκελ και Γκάμπριελ αυτό το διήμερο έπαιξαν πρωταγωνιστικό ρόλο στήριξης της ελληνικής αντίληψης και λογικής αντιμετώπισης όλων των ζητημάτων.

Έρχομαι στο συζητούμενο νομοσχέδιο τώρα.

Στα άρθρα 14 και 15 η υποκρισία περισσεύει σ’ ένα θέμα προνομιακό για την Αριστερά. Γιατί, παρ’ ότι υπάρχει θεσμοθετημένο νομικό πλαίσιο από το 2006, που συμπληρώθηκε το 2014, το οποίο επιτρέπει στους δήμους να κατασκευάζουν κέντρα αποτέφρωσης νεκρών, εσείς παραπέμπεται το όλο ζήτημα στον ΕΔΣΝΑ. Με ποια λογική; Επειδή η Εκκλησία δεν θέλει κέντρα αποτέφρωσης στα νεκροταφεία, τα οποία είναι δημοτικής ιδιοκτησίας;

Ο ΕΔΣΝΑ είναι ο Ειδικός Διαβαθμητικός Σύνδεσμος Νομού Αττικής που είναι φορέας διαχείρισης στερεών αποβλήτων. Αντιλαμβάνεστε τι πρόκειται να συμβεί, εάν ολοκληρωθεί αυτό το εγχείρημα και εάν κατασκευαστεί και τέτοιο κέντρο μέσα σε έναν χώρο διαχείρισης απορριμμάτων; Προφανώς, οι ζηλωτές ιερείς από τους άμβωνες θα κατηγορούν τους οικείους των νεκρών ότι ξεμπερδεύουν και απαλλάσσονται από αυτούς σε τέτοιος χώρους, ως τα απορρίμματα. Και δεν σταματάτε εκεί σε ένα τέτοιο θέμα, που δεν έχει κόστος. Ίσα-ίσα είναι προνομιακό για την Αριστερά. Για να γίνει σεβαστή η τελευταία επιθυμία όλων όσοι επιλέγουν να αποτεφρωθούν, θεσμοθετείτε την αποδοχή της δήλωσης του θανόντος από τα συγγενικά πρόσωπα, δεσμευμένοι στις επιθυμίες των άλλων και μετά θάνατον.

**ΣΠΥΡΙΔΩΝΑΣ ΛΑΠΠΑΣ:** Κάνετε λάθος εδώ.

**ΜΕΡΟΠΗ ΤΖΟΥΦΗ:** Το αντίθετο!

**ΣΠΥΡΙΔΩΝ ΔΑΝΕΛΛΗΣ:** Δηλαδή εάν ένας συγγενής δεν συμφωνεί με την επιλογή του θανόντος, η επιθυμία του νεκρού πάει περίπατο.

**ΣΠΥΡΙΔΩΝΑΣ ΛΑΠΠΑΣ:** Ο εισαγγελέας.

**ΜΕΡΟΠΗ ΤΖΟΥΦΗ:** Το ανάποδο!

**ΣΠΥΡΙΔΩΝ ΔΑΝΕΛΛΗΣ:** Όχι, έτσι είναι.

**ΜΕΡΟΠΗ ΤΖΟΥΦΗ:** Όχι, ισχύει η γνώμη του θανόντος.

**ΣΠΥΡΙΔΩΝ ΔΑΝΕΛΛΗΣ:** Εάν προβλέπεται ότι εάν δεν υπάρχει σύμφωνη γνώμη των συγγενών, δεν οδηγείται στο κέντρο αποτέφρωσης νεκρών ο νεκρός.

**ΜΕΡΟΠΗ ΤΖΟΥΦΗ:** Ακριβώς το αντίθετο!

**ΣΠΥΡΙΔΩΝ ΔΑΝΕΛΛΗΣ:** Αυτό το ζήτημα μας είχε απασχολήσει από κοινού με κάποιους από εσάς, καταθέτοντας τροπολογίες το μακρινό 1990 –τότε ήταν ένα θέμα ταμπού- με την ορθόδοξη τότε πορεία της χώρας. Εάν το 1990 ήταν ώριμο ή θεωρούσαμε ως Αριστερά ότι είναι ώριμο, γιατί δεν είναι σήμερα; Άρα, αν το θέλουμε, μπορούμε να το λύσουμε και όχι να το παραπέμπουμε στις καλένδες. Είναι βέβαια και οι δουλειές και οι εταιρικές.

Στο άρθρο 33, το οποίο είναι η ναυαρχίδα του νομοσχεδίου, θα μπορούσε να ήταν αλλιώς. Μακάρι να ήταν. Νομίζουμε, όμως, ότι αποτελεί έναν θρίαμβο ενός ιδιότυπου ανορθολογικού βολονταρισμού. Είναι ορθό επί της αρχής να θεσμοθετείτε την ελεύθερη πρόσβαση και υγειονομική περίθαλψη όλων των ανασφάλιστων, συμπεριλαμβανομένων προφανώς των προσφύγων και των μεταναστών. Ποιος μπορεί να πει όχι; Ποια κοινωνία δεν το ονειρεύεται; Είναι όμως εφικτό έτσι όπως το θεσμοθετείτε, δεδομένου ότι το σύνολο των ανασφαλίστων της χώρας αγγίζει τα δυόμισι μπορεί και τα τρία εκατομμύρια, ενώ παράλληλα έχουμε καθημερινή αθρόα είσοδο προσφύγων από τα θαλάσσια σύνορα; Το έχετε πραγματικά κοστολογήσει; Γιατί τα 100 εκατομμύρια ευρώ που αναφέρονται στην έκθεση του Γενικού Λογιστηρίου του Κράτους, βάσει των στοιχείων του Υπουργείου Υγείας, προφανώς, δεν φτάνουν ούτε για ασπιρίνες, αν μιλάμε για τόσο κόσμο.

Θα πρέπει παράλληλα να υπάρχει διασφάλιση και εδώ κύριε Υπουργέ θα θέλαμε να ξέρουμε τι φίλτρα υπάρχουν, ώστε να μην έχουν πρόσβαση στην κάλυψη αυτή εκείνοι που μπορούν να ασφαλιστούν, γιατί έτσι δημιουργείτε τα χειρότερα αντικίνητρα ασφάλισης και υποσκάπτετε θανάσιμα το ασφαλιστικό για το οποίο παλεύετε. Δημιουργείτε μία τεράστια τρύπα στον προϋπολογισμό και βεβαίως με καμμία λογική δεν μπορούν να καλυφθούν οι απαιτήσεις ενός τέτοιου συστήματος. Πώς θα καλύψετε το τεράστιο κόστος του ΕΟΠΥΥ, ο οποίος ήδη παραπαίει;

Κυρίες και κύριοι της Κυβέρνησης, φοβούμαστε ότι νομοθετείτε για τις εντυπώσεις. Στο νομοσχέδιο συμπεριλαμβάνονται σαράντα εννέα δράσεις για την εφαρμογή των οποίων απαιτείται δαπάνη. Μόνο οκτώ από αυτές είναι κοστολογημένες. Το κόστος εφαρμογής αυτών των οκτώ δράσεων είναι 112.779.000 ευρώ. Ποιο είναι το κόστος για τις υπόλοιπες σαράντα μία; Πώς θα τις εφαρμόσετε;

Φοβάμαι ότι η απάντηση δεν είναι άλλη από το ότι όσα σήμερα νομοθετείτε δεν θα πραγματοποιηθούν ποτέ. Πουλάνε, όμως, στο κομματικό σας ακροατήριο. Και όταν δεν θα μπορέσετε να τα εφαρμόσετε, θα τα ρίξετε πάλι όλα στους κακούς εταίρους και λοιπούς –συνηθισμένη και αγαπημένη πρακτική.

Η κοινωνία, όμως, κυρίες και κύριοι συνάδελφοι, το ξέρετε κι εσείς πια ότι δεν έχει άλλες αντοχές και όσα μπαλώματα κι αν κάνετε δεν συνιστούν μεταρρυθμίσεις. Μην ξεχνάτε ότι τα μπαλώματα εύκολα ξηλώνονται. Αντίθετα, οι μεταρρυθμίσεις είναι οι μόνες που μπορούν να εξασφαλίσουν μέλλον σε αυτήν τη χώρα και σε αυτήν την κοινωνία.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Καρράς, Κοινοβουλευτικός Εκπρόσωπος της Ένωσης Κεντρώων.

Θα ακολουθήσουν η Υπουργός κ. Θεανώ Φωτίου, η κ. Βούλτεψη, ο κ. Κόκκαλης, η κ. Ασημακοπούλου, η κ. Κεραμέως, ο Υπουργός κ. Βίτσας, η κ. Βάκη, ο κ. Εμμανουηλίδης, ο κ. Παπαδόπουλος και ο κύκλος αυτός θα κλείσει με τον κ. Καραθανασόπουλο, τον Κοινοβουλευτικό Εκπρόσωπο του Κομμουνιστικού Κόμματος.

Ορίστε, κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Έχουμε ένα νομοσχέδιο πάλι μπροστά μας, το οποίο αποτελεί μια συρραφή πάρα πολλών διαφορετικών μεταξύ τους ρυθμίσεων και διαφορετικής –αν θέλετε- προελεύσεως, με την έννοια ότι άλλα είναι του Υπουργείου Δικαιοσύνης, άλλα του Υπουργείου Εσωτερικών, άλλα του Υπουργείου Εργασίας, άλλα του Υπουργείου Παιδείας-Μορφωτικών Υποθέσεων, και προσπαθούμε να κατανοήσουμε τι νομοθετούμε αυτήν τη στιγμή. Με δεδομένο ότι αυτήν τη στιγμή υπάρχουν εκκρεμή παράλληλα νομοσχέδια, τα οποία έχουν ολοκληρώσει την επεξεργασία τους στις επιτροπές. Σας αναφέρω του Υπουργείου Εσωτερικών για τη λεγόμενη περίφημη διοικητική μεταρρύθμιση. Δηλαδή εκείνο το νομοσχέδιο που συζητήσαμε τέσσερις φορές στην Επιτροπή Εσωτερικών για το Μητρώο Επιτελικών Στελεχών, για τις προαγωγές, για τις μισθολογικές τοποθετήσεις των δημοσίων υπαλλήλων.

Βλέπουμε, λοιπόν, ότι έρχεται και τούτο το νομοσχέδιο και έχει αντίστοιχες διατάξεις. Τι μας λέει; Μας λέει το νομοσχέδιο αυτό ότι υπό τη μορφή της αρμοδιότητας του Υπουργείου Κοινωνικής Ασφάλισης δημιουργεί μια καινούρια φουρνιά, μια καινούρια γενιά –ίσως είναι πιο εύστοχος ο τίτλος- των λεγόμενων «σταζιέρ».

Τι μου θυμίζει; Αναφέρομαι στο άρθρο 1 του σχεδίου νόμου. Το 2004 με την έννοια τότε της καταπολέμησης της ανεργίας υπήρξαν προγράμματα διάφορα, τα οποία οδήγησαν σε χωρίς προϋποθέσεις εισαγωγή στο δημόσιο εκατόν είκοσι χιλιάδων νέων –αν δεν κάνω λάθος- με την έννοια ότι ήσαν συμβασιούχοι, κάλυψαν μετά –υποτίθεται- διάφορες θέσεις και ερχόμεθα, λοιπόν, και κάνουμε το ίδιο σήμερα.

Υπάρχουν και άλλοι τρόποι, κύριοι Υπουργοί, να ενισχύσουμε τη νεότητα και όχι με την πρόφαση ανάσχεσης της ανεργίας να δημιουργούμε προγράμματα προς τοποθέτηση σε διάφορες δομές. Διότι οι άνθρωποι αυτοί, οι νέοι στην απελπισία τους και στην αγωνία τους θα πιέσουν να μονιμοποιηθούν στο δημόσιο. Είναι κάτι, το οποίο θα ήταν σωστό, αν είχε συνδυαστεί και με τις ανάγκες του δημοσίου, ούτως ώστε και στο δημόσιο να εισήρχοντο στο τέλος νέοι άνθρωποι που θα μπορούσαν να προσφέρουν.

Είναι προσχηματικό με την έννοια της καταπολέμησης της ανεργίας ή της ανάσχεσης πια, όπως αναφέρεται. Παλαιότερα μιλούσαμε για καταπολέμηση και σήμερα μιλάμε για ανάσχεση. Φοβούμαι ότι θα δημιουργήσει στο μέλλον, έστω και αν πρόσκαιρα λύσει ορισμένα ζητήματα, πάρα πολλά άλλα σοβαρότερα.

Επί της αρχής, λοιπόν, το νομοσχέδιο αυτό δεν μας καλύπτει και έχουμε πει ότι επιφυλασσόμεθα μεν, αλλά ήδη συγκλίνουμε προς την άποψη να καταψηφίσουμε επί της αρχής.

Δίνω ένα άλλο παράδειγμα, που έχει αναφερθεί από συναδέλφους, τις λεγόμενες «μη κυβερνητικές οργανώσεις». Δεν υπάρχουν κριτήρια εδώ για το πώς θα χρηματοδοτούνται. Δεν υπάρχουν κριτήρια για το ποιες θα είναι αυτές. Δεν ξέρω καν αν υπάρχει ένα σοβαρό μητρώο των ΜΚΟ, ούτως ώστε να ξέρουμε η κάθε μία τι προσφέρει ή τι δεν προσφέρει ή τι καλύπτει και πολλές φορές –θα το πω- και ξέπλυμα χρημάτων ή χίλια δύο άλλα πράγματα μέσω των επιχορηγήσεων.

Είπαν, λοιπόν, οι συνάδελφοί μου -και το πρόσεξα- ότι μιλάνε για ένα ψευδεπίγραφο κατά τον τίτλο νομοσχέδιο, ότι δεν αφορά την επιτάχυνση του κυβερνητικού έργου, αλλά αφορά την τακτοποίηση θεμάτων. Πράγματι, δεν διαπιστώνω για την επιτάχυνση καμμία ρύθμιση για τον λόγο ότι εξαρτάται κάθε άρθρο και κάθε παράγραφος από την έκδοση μιας κανονιστικής αποφάσεως υπουργικής, για την οποία δεν υπάρχει καν προθεσμία για το πότε θα εκδοθούν αυτές οι κανονιστικές αποφάσεις, αν εκδοθούν και οψέποτε εκδοθούν, αν θα ενεργοποιήσουν τις διατάξεις.

Βλέπω, λοιπόν, εκεί μέσα ότι αρχίζουν να υπάρχουν και ψευδεπίγραφοι τίτλοι άρθρων. Θα αναφερθώ σε συγκεκριμένους ψευδεπίγραφους τίτλους άρθρων, σε συγκεκριμένες διατάξεις.

Επιχειρούμε, λοιπόν, να κάνουμε και κάτι άλλο: Θα συστήσουμε, όπως προβλέπει το άρθρο 5, επιτροπή για την αναθεώρηση του θεσμικού πλαισίου της τοπικής αυτοδιοίκησης. Ήμουν πολύ επίμονος στην Επιτροπή Δημόσιας Διοίκησης και Δικαιοσύνης την περασμένη και την προπερασμένη εβδομάδα, για μια διάταξη του κ. Βερναρδάκη που μας φέρνει την κωδικοποίηση -λέει- της ελληνικής νομοθεσίας.

Έχω πει από αυτήν την Αίθουσα για την παθολογία, τη λεηλασία –εάν θέλετε- του ΕΣΠΑ που έγινε τα προηγούμενα έτη, με την έννοια της κωδικοποίησης κομματιών της νομοθεσίας, της δασικής και της τουριστικής, που διασπαθίστηκαν εκατομμύρια. Δεν έχω πάρει καμμία απάντηση εάν αυτό το έργο έγινε ποτέ ή όχι.

Σήμερα, λοιπόν, φτάνουμε να κάνουμε –λέει- ένα «νέο θεσμικό πλαίσιο της τοπικής αυτοδιοίκησης». Γιατί δεν το βάζαμε στις διατάξεις αυτές που συζητούσαμε με την κωδικοποίηση και να δούμε εάν απαιτείται ή όχι ή αν δημιουργούμε ένα πολυτελές όργανο που θα ελέγχει την τοπική αυτοδιοίκηση χωρίς να παράγει έργο;

Με τη συγκρότηση την οποία βλέπω από Υπουργούς και ανώτατους διοικητικούς υπαλλήλους, θα θελήσει αυτό το όργανο, στο πλαίσιο της αναθεώρησης του θεσμικού πλαισίου, να επιβάλει περιορισμούς στην τοπική αυτοδιοίκηση.

Προχωρώ σε ένα ζήτημα που υπάρχει στο επόμενο άρθρο και που κατά την άποψή μου είναι σκανδαλώδες. Και δεν είμαι εύκολος στη λέξη «σκάνδαλο», τουλάχιστον μέσα σε αυτήν την Αίθουσα. Βλέπω, λοιπόν, ότι τροποποιείται ο ν. 3852, ο γνωστός «ΚΑΛΛΙΚΡΑΤΗΣ». Και τι μας λέει στο άρθρο 6; Ότι μέχρι σήμερα όποιος αιρετός παραπέμπετο για κακούργημα, τίθετο σε αργία.

Σήμερα η ίδια διάταξη, η οποία, κύριε Πρόεδρε, αποτελεί πιστή αντιγραφή του «ΚΑΛΛΙΚΡΑΤΗ», αλλά απαλείφει μόνο την παραπομπή για κακούργημα, μας λέει ότι, «όποιος καταδικαστεί για κακούργημα σε πρώτο βαθμό, τίθεται σε αργία».

Προστατεύουμε κάποιους; Υπάρχουν εγκλήματα, για τα οποία υπάρχουν παραπομπές ή αναμένονται παραπομπές αιρετών; Είναι σε εξέλιξη ποινικές διαδικασίες για κακουργήματα; Και αυτήν τη στιγμή ποια ανάγκη μάς οδηγεί να τροποποιήσουμε τον νόμο του «ΚΑΛΛΙΚΡΑΤΗ» και να αφήσουμε στις θέσεις τους αιρετούς εκπροσώπους της τοπικής αυτοδιοίκησης, που είτε διεξάγεται ανάκριση για κακούργημα εις βάρος τους είτε έχουν παραπεμφθεί αλλά δεν έχουν δικαστεί; Και ξέρουμε όλοι οι εξ ημών νομικοί ότι τα κακουργήματα παραπέμπονται μετά από δέκα, δεκαπέντε και είκοσι χρόνια, ξέρουμε τις αναβολές που δίδονται λόγω των απεργιών. Προστατεύουμε κάποιους;

Έχω πρόταση, κύριοι.

**ΣΠΥΡΙΔΩΝΑΣ ΛΑΠΠΑΣ:** Κύριε Καρρά…

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Αφήστε το αυτό, κύριε Λάππα. Το γνωρίζετε και το γνωρίζω. Όμως, έχω πρόταση. Ακούστε την. Προτείνω, λοιπόν, εκείνος ο αιρετός που παραπέμπεται για υπηρεσιακό έγκλημα, για παράδειγμα απιστία, καταδολίευση ή οτιδήποτε άλλο με κακουργηματικό χαρακτήρα, αυτός να τίθεται σε αργία.

Εάν έχουμε κακουργηματικές παραβάσεις, μη ατιμωτικές ίσως, για λόγους ότι κάποιες από αυτές έχουν κακουργηματοποιηθεί στα πολλά που συναντάμε, ας πούμε ότι αυτός θα μπορεί να ασκεί τα καθήκοντά του. Επιχειρώ μια διέξοδο σε αυτό το σημείο.

Ένα άλλο ζήτημα, το οποίο με προβλημάτισε είναι ότι οι διατάξεις, οι οποίες έχουν αξία, είναι εκείνες που αναφέρονται στην αποκεντρωμένη διοίκηση. Εδώ έχουμε κι ένα άλλο ζήτημα: Έχουμε αποκεντρωμένη διοίκηση; Χρειαζόμαστε αποκεντρωμένη διοίκηση, όταν έχουμε αιρετές περιφέρειες; Έχουμε δύο ακριβώς παράλληλες και με επικαλυπτόμενες αρμοδιότητες εξουσίες, στις οποίες πρέπει να σταθούμε.

Σήμερα λέμε ότι συντονιστής της αποκεντρωμένης διοίκησης πρέπει να είναι κάποιος ο οποίος θα προέρχεται από τη δημόσια διοίκηση, θα είναι στον ανώτατο βαθμό, αλλά δεν ξέρουμε εάν αυτός ο θεσμός της αποκεντρωμένης διοίκησης έχει αποδώσει.

Συνεχίζοντας -γιατί αύριο θα αναφερθώ σε πολύ ειδικότερα θέματα- θέλω να πω και τούτο, το οποίο είναι μια ατέλεια της νομοθεσίας, επειδή μιλάμε για τον ν.3852, τον νόμο «ΚΑΛΛΙΚΡΑΤΗ» και επειδή μιλάμε για αποκεντρωμένη διοίκηση, η οποία και αυτή έχει τον θεσμικό της ρόλο: Όλο αυτό το νομοσχέδιο δομείται επί μιας εσφαλμένης βάσης. Μιλάει για τον ελεγκτή νομιμότητας, ο οποίος θα βγάζει τη διαπιστωτική πράξη της αργίας, θα δέχεται προσφυγές νομιμότητος, θα ακυρώνει διοικητικές πράξεις.

Ερωτώ, λοιπόν: Ο ελεγκτής νομιμότητας των ΟΤΑ είναι γνωστό ότι ήταν μια πολυτελής τότε ιδέα, δηλαδή να διορίσουμε επτακόσιους διδακτορικούς νομικούς να ελέγχουν τις πράξεις Α΄ και Β΄ βαθμού τοπικής αυτοδιοίκησης. Λειτούργησε ποτέ; Ούτε μπορεί να λειτουργήσει με τις δεσμεύσεις του μνημονίου.

Προχωρήστε, λοιπόν, για να μην δείχνουμε, τουλάχιστον, ότι είμαστε και άσχετοι, στο κείμενο του νόμου. Επαναφέρετε τις παλιές διατάξεις, εφόσον δεν ενεργοποιήθηκε ποτέ ο ελεγκτής νομιμότητας και πείτε «ο ιεραρχικά προϊστάμενος», «ο Υπουργός», πείτε κάτι για το ποιος θα ασκεί την αρμοδιότητα αυτήν.

Πρέπει, όμως, να σας πω ότι κατανάλωσα ήδη δέκα λεπτά. Ρωτάω: Υπάρχει ελεγκτής νομιμότητος; Έχει ενεργοποιηθεί ποτέ ως θεσμός; Διότι έχω χάσει κι εγώ τη συνέχεια από το 2010 που το πρωτάκουσα.

Θέλω, όμως, να πω και κάτι άλλο –και θα ήθελα, κύριε Πρόεδρε, την ανοχή σας γιατί τελειώνει ο χρόνος μου- το οποίο άπτεται του τρόπου νομοθέτησης.

Είναι πολύ σημαντικό για εμάς που είμαστε μικρή Κοινοβουλευτική Ομάδα, να μας δίδεται η δυνατότητα να τοποθετούμεθα. Κατάλαβα, όμως, σήμερα, μετά από πέντε μήνες στην Αίθουσα αυτή, με τον ορυμαγδό των τροπολογιών που ήρθαν, το εξής: Φέρνει μια τροπολογία ο Υπουργός Υγείας. Φέρνει άλλη μια τροπολογία ο Αναπληρωτής Υπουργός Υγείας. Ζητούν τον λόγο, από δέκα λεπτά ο καθένας. Θα μπορούσε ο ένας Υπουργός να φέρνει όλες τις τροπολογίες του ιδίου Υπουργείου, να έχει τον χρόνο των δέκα, δώδεκα λεπτών να τοποθετείται και όχι να λειτουργούμε πολυτελώς, γιατί η Αίθουσα κουράζεται και οι Βουλευτές κουράζονται και, τουλάχιστον σε ό,τι αφορά εμάς που είμαστε, όπως είπα, μικρή Κοινοβουλευτική Ομάδα, φαλκιδεύεται το δικαίωμά μας να τοποθετηθούμε.

Παρακολούθησα και τον κ. Ξανθό που μίλησε και τον κ. Πολάκη που μίλησε. Και μίλησαν και οι δύο για τροπολογίες του ιδίου Υπουργείου.

Τελειώνοντας, κύριε Πρόεδρε, λέω μόνο τούτο: Σε λίγο θα έχουμε, ίσως, και Αναπληρωτές Υπουργούς των Αναπληρωτών Υπουργών. Φοβάμαι, λοιπόν, ότι τότε οι τροπολογίες θα τριχοτομούνται -δεν θα διχοτομούνται, όπως μέχρι σήμερα- θα ακούμε μονίμως υπουργικά χείλη και έτσι θα στερούμεθα του δικαιώματος της πλήρους εκφράσεώς μας.

Ένα τελευταίο, το οποίο με κούρασε και αυτό, είναι το θέμα του ΕΑΠ. Διατάξεις περί ΕΑΠ στη δημόσια διοίκηση, διατάξεις περί ΕΑΠ σήμερα. Τι είναι αυτό το ΕΑΠ εν πάση περιπτώσει; Είναι η ανώτατη σχολή; Μια σχολή δεύτερης ευκαιρίας είναι.

Και θέτω το τελευταίο θέμα μου. Είδα -και με ελύπησε- ότι στο άρθρο 79 του σχεδίου καταργείται το Γραφείο Διεθνών Σχέσεων και Κοινοτικών Θεμάτων της Γενικής Γραμματείας της Κυβέρνησης. Ήταν ένα όργανο, το οποίο είχε προσφέρει πολλά στη διεθνή υπόσταση της χώρας τα τελευταία χρόνια. Μέσα σε αυτήν τη δύσκολη περίοδο κατά την οποία και η θέση της Ελλάδος δεν είναι η καλύτερη διεθνώς, γιατί να το καταργήσουμε; Εντάσσεται και αυτό στη λεγόμενη «διπλωματική επικοινωνία»; Εντάσσεται και αυτό στη συρρίκνωση των φωνών, οι οποίες μπορούν να λειτουργήσουν; Θέλω ο Υπουργός ο αρμόδιος που φέρνει αυτήν την κατάργηση, να το δει.

Τελειώνω, κύριε Πρόεδρε, και λέω τούτο: Το νομοσχέδιο αυτό μας δημιουργεί πάρα πολλά προβλήματα. Δεν αναφέρθηκα στο θέμα ούτε της παιδείας ούτε της υγείας, γιατί αναφέρθηκαν πάρα πολλοί συνάδελφοι και στην Αίθουσα αυτή και στις επιτροπές από πλευράς μας. Νομίζουμε ότι δεν προάγει τα θέματα και θα τοποθετηθούμε ειδικότερα κατά την αυριανή συζήτηση.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κ. Θεανώ Φωτίου, Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Πρόεδρε, ζούμε σήμερα στη Βουλή και όλον αυτόν τον καιρό από τα ΜΜΕ την κατασκευή, με κάθε τρόπο, ενός ανεστραμμένου ειδώλου, του ανάποδου καθρέφτη. Η Αντιπολίτευση και κυρίως η Νέα Δημοκρατία του κ. Μητσοτάκη, η οποία θα λέει την αλήθεια από εδώ και πάντα, κάνει τα άσπρα μαύρα, για να μην πω ότι απλώς παραποιεί φοβερά την πραγματικότητα. Από δίπλα και η Δημοκρατική Συμπαράταξη.

Ας αρχίσουμε με το πρόγραμμα της ανθρωπιστικής κρίσης. Έχετε αλλεργία σε αυτό το πρόγραμμα. Κατανοητό όταν επί πέντε χρόνια σας είχαν απαγορεύσει οι δανειστές να το λέτε, να λέτε δύο λέξεις, «ανθρωπιστική κρίση», υπακούσατε, πέρυσι εξαναγκαστήκατε να το ψηφίσετε, με το ζόρι, και φέτος επιτέλους έπεσαν οι μάσκες. Αρνηθήκατε να το ψηφίσετε.

Αρνηθήκατε να επικυρώσετε την ΠΝΠ. Γιατί κάναμε την ΠΝΠ για την ανθρωπιστική κρίση; Γιατί προφανώς έμειναν δόσεις που έπρεπε να δοθούν στον κόσμο. Και έπρεπε να δοθούν από τον Ιανουάριο! Έπρεπε να δοθούν!

Εσείς, δηλαδή, τι ψηφίσατε όταν είπατε «όχι»; Ψηφίσατε να μην είχε πιστωθεί η κάρτα αλληλεγγύης τον Ιανουάριο. Αυτό ψηφίσατε. Ψηφίσατε να μην πιστωθεί τον Φεβρουάριο κ.ο.κ.. Αυτό κάνετε. Αφήστε όλα τα άλλα, γιατί όλα τα άλλα είναι υποκριτικά!

Πάμε σ’ ένα άλλο θέμα, στα κέντρα κοινότητας, άρθρο 4. Είναι ένα τοπικό σημείο αναφοράς για την υποδοχή, εξυπηρέτηση, διασύνδεση όλων των πολιτών με όλα τα κοινωνικά προγράμματα που υπάρχουν στο κράτος, δηλαδή ΤΕΒΑ, ανθρωπιστική κρίση, κοινωνικό εισόδημα αλληλεγγύης -ελάχιστο εγγυημένο, ό,τι θέλετε- προγράμματα εκπαίδευσης, ΟΑΕΔ, προγράμματα απασχόλησης κ.ο.κ.. Σε κάθε δήμο, σε διακόσιους πενήντα δήμους, δύο έως τέσσερα άτομα θα πληρωθούν από το ΕΣΠΑ.

Είναι πραγματικότητα τα κέντρα κοινότητας. Δεν είναι μία σαχλαμάρα, ούτε μία ιδέα. Θα πληρωθούν από το ΕΣΠΑ, γιατί εμείς τα βάλαμε στο ΕΣΠΑ. Θα σας εξηγήσω τι κάνατε. Θα συμμετέχουν, λοιπόν, οι πολίτες σε αυτά εγκαίρως, όταν θα λειτουργούν –μέχρι τον Ιούνιο θα λειτουργούν- και θα μαθαίνουν τα πάντα. Δεν θα τα μαθαίνουν από τις πολιτικές και πελατειακές σας σχέσεις, αλλά θα μαθαίνουν ευθέως, εγκαίρως όλα τα προγράμματα και θα μπορούν να μετάσχουν σ’ αυτά.

Τα προτείναμε στην Ευρωπαϊκή Επιτροπή για το ΕΣΠΑ 2014-2020. Αυτές τις ημέρες θα εγκριθούν. Όταν φύγατε τον Ιανουάριο του 2015, δεν είχατε σχεδιάσει απολύτως τίποτα. Τι μας παρέδωσε το νοικοκυρεμένο Υπουργείο; Τίποτα δεν μας παρέδωσε στα ΕΣΠΑ. Το ΕΣΠΑ 2014-2020 δεν υπήρχε στις κοινωνικές δομές. Δεν υπήρχε στην κοινωνική προστασία ούτε μία πρόταση.

Για κοιτάξτε με εδώ, λοιπόν, γιατί εμείς καθίσαμε, σε συνεργασία με τον κ. Χαρίτση και με τους δεκατρείς περιφερειάρχες και σχεδιάσαμε όλες τις δομές φτώχειας και κοινωνικής προστασίας, τις υποβάλλαμε στην Ευρώπη και περιμένουμε εντός των ημερών το οκ. Εκεί μέσα είναι και τα κέντρα κοινότητας.

Γιατί δεν τα κάνατε όλα αυτά και αφήνατε τα ΕΣΠΑ πάντα την τελευταία στιγμή; Ξέρετε; Γιατί αυτή ήταν η πολιτική σας. Φτάνατε την τελευταία στιγμή. Προκηρύσσατε τα έργα τελευταία στιγμή, έχοντας ενημερώσει μόνο τους ημέτερους και άρα αυτοί ήταν έτοιμοι να τα πάρουν. Κανείς άλλος δεν μπορούσε να τα πάρει. Έτσι τα φάγατε τα ΕΣΠΑ τόσα χρόνια και δεν έμεινε σε αυτήν τη χώρα απολύτως τίποτα και ζητάτε και τα ρέστα!

Ακούστε τώρα τι έγινε με τις δομές φτώχειας, πολύ αγαπημένο σας θέμα. Ακούστε τι έγινε με τα κοινωνικά παντοπωλεία, φαρμακεία κ.λπ.. Όπως ξέρετε, αν ξέρετε και δεν παραπλανάτε το σύμπαν από άγνοια –γιατί υποπτεύομαι ότι σε αυτό το σημείο βρίσκεστε- αυτά ήταν δομές του ΕΣΠΑ 2007-2013. Έληξε αυτό το ΕΣΠΑ, έληξαν οι δομές και η χρηματοδότηση το καλοκαίρι.

Τι κάναμε εμείς μόλις ήρθαμε σαν Κυβέρνηση τη δεύτερη φορά; Ψηφίσαμε ΠΝΠ, ξανά ΠΝΠ –την οποία την ψηφίσαμε στις 8 Οκτωβρίου μόλις είχαμε έρθει- αναδρομικής ισχύος για να μην αφήσουμε τους ανθρώπους και τις δομές στον αέρα. Εξασφαλίζουμε 3 εκατομμύρια και τη λειτουργία της μέχρι 31 Δεκεμβρίου.

Ακούστε την υποκρισία. Επειδή παράλληλα ξανασχεδιάζουμε το ΕΣΠΑ και αυτές οι δομές θα μπουν στο νέο ΕΣΠΑ και επειδή ξέρουμε από τον προγραμματισμό μας –γιατί το νοικοκυρεμένο Υπουργείο δεν είχε απολύτως τίποτα- ότι τα χρήματα και οι δομές θα δουλέψουν από το ΕΣΠΑ και θα πληρωθούν τον Ιούνιο, στον νόμο για τα βοσκοτόπια ξαναπερνάμε τροπολογία, με την οποία επεκτείνουμε αυτές τις δομές μέχρι τις 31 Ιουνίου. Βρίσκουμε άλλα 6 εκατομμύρια για τους ανθρώπους.

Ποιος είναι ο υποκριτής εδώ μέσα; Ποιος νοιάζεται για τους ανθρώπους και τις δομές, εσείς που τους αφήσατε στον αέρα ή εμείς που μπορούμε και βρίσκουμε λεφτά από τον κρατικό προϋπολογισμό, από το τίποτα για να εξασφαλίσουμε τη λειτουργία τους;

Φτάνουν τα κροκοδείλια δάκρυα! Μέχρι εδώ αυτή η ιστορία!

Γιατί, ξέρετε, αυτό που περάσατε στα ΜΜΕ, επειδή ακριβώς τα ελέγχετε, είναι ακριβώς το ανάποδο: Ότι εμείς αφήσαμε απλήρωτους τους εργαζόμενους. Απλήρωτους τους αφήσατε εσείς! Εμείς τους εξασφαλίσαμε τα λεφτά. Και αυτές τις ημέρες πληρώνονται και για τους πρώτους μήνες και εξασφαλίζουμε και τα λεφτά μέχρι τον Ιούνιο!

Εδώ είναι ακριβώς αυτό που λένε, «Μα, εκεί που μας χρώσταγαν, θέλουν να μας πάρουν και το βόδι». Δεν θα σας αφήσουμε, βέβαια, να το πάρετε. Το έχετε καταλάβει.

Θα τελειώσω με το περιβόητο ελάχιστο εγγυημένο εισόδημα που λέτε ότι παγώσαμε. Εδώ πρόκειται για τη Δημοκρατική Συμπαράταξη που το σηκώνει αυτό το φοβερό θέμα! Αιδώς Αργείοι! Έχετε άγνοια του προβλήματος ή και εσείς θέλετε να παραπλανήσετε το σύμπαν;

Από το 2012 που είχατε ψηφίσει το ελάχιστο εγγυημένο εισόδημα, το κάνατε τελευταία στιγμή, τον Νοέμβριο του 2015, πριν πέσετε, για καθαρά ψηφοθηρικούς λόγους! Και το κάνατε σε τέτοιο κακό μαύρο χάλι και τόσο ανέτοιμοι! Κι έχω την έκθεση εδώ της World Bank. Καταπέλτης!

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, προφανώς εννοείτε τον Νοέμβριο του 2014, γιατί τον Νοέμβριο του 2015 ήσασταν εσείς Κυβέρνηση.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, τον Νοέμβριο του 2014. Πριν πέσουν είπαμε.

Είναι σε στικάκι η έκθεση της World Bank. Και στικάκι όχι στο συρτάρι μου, στο δικό σας.

Η έκθεση είναι καταπέλτης για τα λάθη σας! Καταπέλτης για το ότι δεν οργανώσατε τίποτα!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σέβομαι τα χρόνια σου!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Καταπέλτης η World Bank, που της δώσατε 2 εκατομμύρια για να κάνει το πρόγραμμα!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Απύθμενο θράσος!

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, ήρεμα να τελειώσουμε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και το αξιολογεί σήμερα.

Τι λέει λοιπόν αυτή;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σέβομαι την ηλικία σου!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Λέει ότι μεταξύ των άλλων, την ομάδα εργασίας έργου, που θα επέβλεπε το έργο, τη στήσατε ένα μήνα αφού είχε αρχίσει! Ποιο έργο; Έργο για είκοσι χιλιάδες ανθρώπους σε δεκατρείς δήμους. Βάλατε 20 εκατομμύρια που δεν έφταναν και βάλαμε άλλα 7 εκατομμύρια για να το κάνουμε εμείς! Το ολοκληρώσαμε. Το αξιολογήσαμε.

Τι λέει η World Bank; Δεν κάνατε ούτε τον πυλώνα 1 ούτε τον πυλώνα 2. Γιατί αυτά δεν ήταν να τα κάνω εγώ. Για έξι μήνες πρόγραμμα πρέπει να έχει σχεδιαστεί πιο μπροστά! Καταλάβατε; Δεν σχεδιάσατε τίποτα ούτε τόσο δα! Δεν είχατε τίποτα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θρασύτατη! Σέβομαι τα χρόνια σου!

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κυρία Φωτίου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τελειώνω, αν με αφήσει ο κ. Κεγκέρογλου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, μην καθυστερούμε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Γι’ αυτό χρειάζονται τα κέντρα κοινότητας. Καταλάβατε όλοι εδώ; Διότι χωρίς τα κέντρα κοινότητας, που τα παλεύουν κι αυτά λυσσασμένα, δεν μπορείς να κάνεις το ελάχιστο εγγυημένο εισόδημα, δεν μπορείς να κάνεις υπηρεσίες. Καταλάβατε; Προσπαθούσαν να το κάνουν δήθεν στον λαό με τίποτα, με το σάλιο. Δεν θα σας περάσει. Όσο κι αν τα αντιστρέφετε και να κάνετε τα μαύρα, άσπρα, δεν θα σας περάσει. Σας διαβεβαιώ ότι ο λαός δεν είναι χαζός. Καταλαβαίνει και ποιοι του έδωσαν την κάρτα σίτισης και ποιοι τον φροντίζουν. Δεν πρόκειται να σας περάσει!

Καταθέτω το στικάκι.

(Στο σημείο αυτό η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου καταθέτει για τα Πρακτικά το προαναφερθέν στικάκι, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

 **ΒΑΣΙΛΕΙΟΣ ΚΕΓΚΕΡΟΓΛΟΥ:** Σέβομαι τα χρόνια σου. Απύθμενο θράσος! Έχε χάρη!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εγώ να έχω χάρη; Εσύ να έχεις χάρη.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κ. Σοφία Βούλτεψη και μετά ο κ. Βασίλειος Κόκκαλης ως Κοινοβουλευτικός Εκπρόσωπος των ΑΝΕΛ.

Έχετε τον λόγο, κυρία Βούλτεψη.

**ΣΟΦΙΑ ΒΟΥΛΤΕΨΗ:** Η ιερά οργή, από την οποία φαίνεται ότι κατελήφθη η μόλις κατελθούσα του Βήματος Υπουργός, προφανώς έχει προπαγανδιστική εξήγηση και βρίσκει την εξήγησή της στη γνωστή ρήση, «Ο λαός πιστεύει ευκολότερα ένα μεγαλύτερο ψέμα από ένα μικρότερο ψέμα». Ε, λέει ο κόσμος: «Τόσο φώναξε η γυναίκα, τέτοια ιερά οργή, θα έχει δίκιο, δεν μπορεί». Η αλήθεια, βέβαια, είναι άλλη.

**ΑΝΑΣΤΑΣΙΑ ΓΚΑΡΑ:** Αυτό ακολουθείτε κι εσείς.

(Θόρυβος από την πτέρυγα του ΣΥΡΙΖΑ)

 **ΣΟΦΙΑ ΒΟΥΛΤΕΨΗ:** Ησυχάστε λίγο.

Κοιτάξτε, ψάχνετε σήμερα άλλοθι, για να ψηφίσετε γι’ αυτά που ψηφίσατε. Ησυχάστε λίγο. Αφήστε να μιλήσουμε.

**ΑΝΑΣΤΑΣΙΑ ΓΚΑΡΑ:** Είδατε πώς είναι; Αυτό κάνετε κι εσείς συνέχεια.

**ΠΡΟΕΔΡΕΥΩΝ (Νικήτας Κακλαμάνης):** Μην χάνουμε χρόνο. Είναι εις βάρος των συναδέλφων. Συνεχίστε, κυρία Βούλτεψη.

**ΣΟΦΙΑ ΒΟΥΛΤΕΨΗ:** Δεν υπάρχει λόγος. Τη γνώμη μας λέμε όλοι. Έδωσα μια εξήγηση ότι αυτή η ιερά οργή δεν έχει άλλη εξήγηση από αυτό, ότι κάποιος που την ακούει λέει: «Δεν μπορεί, η γυναίκα εξερράγη. Θα έχει δίκιο». Αυτή είναι η πραγματικότητα.

(Θόρυβος στην Αίθουσα)

 Κύριε Πρόεδρε, παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά ας ξεκινήσουμε το νομοσχέδιο. Παρακαλώ, κύριοι συνάδελφοι.

**ΣΟΦΙΑ ΒΟΥΛΤΕΨΗ:** Η αλήθεια είναι, λοιπόν, ότι στις προγραμματικές δηλώσεις της «πρωτοδεύτερης φοράς αριστεροδεξιάς», δηλαδή στις 7 Οκτωβρίου, η κ. Φωτίου είχε ανακοινώσει συνέχιση του νόμου για την ανθρωπιστική κρίση και για το 2016 και μάλιστα, με διεύρυνση των ωφελούμενων.

Εδώ, λοιπόν, με την πράξη νομοθετικού περιεχομένου, την οποία τόσο πολύ μας διαφήμισε λίγο πριν, αυτό το οποίο έκανε ήταν να βάλει ταφόπλακα στον ίδιο τον νόμο που εσείς φέρατε για την ανθρωπιστική κρίση, αποδεικνύοντας ότι ήταν εφάπαξ, διότι δεν υπάρχει πρόγραμμα για το 2016. Πιστεύω να το έχετε καταλάβει. Απλώς, όσοι δεν πρόλαβαν να συμπληρώσουν τον χρόνο ή τις κιλοβατώρες του 2015, θα τον συμπληρώσουν το 2016 και τέλος. Δεν υπάρχει το 2016 πρόγραμμα.

Ακολουθείται, λοιπόν, παραπλανητική διατύπωση και στο νομοσχέδιο και στην πράξη νομοθετικού περιεχομένου και στις συνεντεύξεις που δίνει η Υπουργός, όταν χρησιμοποιεί τη λέξη «επέκταση». Δεν υπάρχει επέκταση. Υπάρχει το ίδιο πρόγραμμα για όσους δεν πρόλαβαν να συμπληρώσουν τον χρόνο ή τις κιλοβατώρες. Αυτό για να ξέρουμε τι λέμε, διότι τα ψέματα συνεχίζονται. Και τα ψέματα συνεχίζονται, διότι από τα 2 δισεκατομμύρια για την ανθρωπιστική κρίση του περίφημου «προγράμματος της Θεσσαλονίκης», πήγατε στη δήθεν αντιμετώπιση της ανθρωπιστικής κρίσης όταν γίνατε Κυβέρνηση, η οποία ήταν 200 εκατομμύρια και τώρα έχετε κατέβει στα 90 εκατομμύρια ή δεν ξέρω εγώ πού έχετε κατέβει και το πρόγραμμα έχει εξαφανιστεί, έχει εξαϋλωθεί.

Η κ. Φωτίου, επίσης, στις ίδιες προγραμματικές δηλώσεις, τον Οκτώβριο, είχε πει ότι από το Ευρωπαϊκό Ταμείο Βοήθειας Απόρων θα χρησιμοποιηθούν άμεσα 135 εκατομμύρια για το 2015-2016. Μπορεί να μας πει σήμερα τι έχει χρησιμοποιηθεί; Ισχύουν αυτά τα οποία καταγγέλλονται ότι -διότι έχουν διαφημιστεί…

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αμέσως μετά.

**ΣΟΦΙΑ ΒΟΥΛΤΕΨΗ:** Δεν έχει αμέσως μετά. Μιλάνε οι Βουλευτές τώρα. Δεν θα παίρνετε τον λόγο όποτε θέλετε!

**ΠΡΟΕΔΡΕΥΩΝ (Νικήτας Κακλαμάνης):** Κυρία Βούλτεψη, συνεχίστε, παρακαλώ.

**ΣΟΦΙΑ ΒΟΥΛΤΕΨΗ:** Από αυτά τα χρήματα, λοιπόν, ισχύει -διότι διαφημίσατε ότι θα δίνετε νωπά προϊόντα και λαχανικά- ότι άλλοι πήραν από ένα νωπό κοτόπουλο κατά οικογένεια και άλλοι μία σακούλα μανταρίνια ανά οικογένεια; Αυτό είναι το πρόγραμμα; Δηλαδή, δεν μπορέσατε να πάρετε την εξασφαλισμένη χρηματοδότηση και να τη διαθέσετε στους απόρους και μας λέτε ότι θα φτιάξετε πρόγραμμα κοινωνικής αλληλεγγύης;

Με συγχωρείτε, αλλά αυτά τα οποία λέτε σήμερα δεν έχουν καμμία σχέση με την πραγματικότητα. Εσείς μας κατηγορούσατε ότι θα κόψουμε το ΕΚΑΣ και ότι θα το αντικαταστήσουμε με μια εφαρμογή του ελάχιστου εγγυημένου εισοδήματος. Μάλιστα, μας κατηγορούσατε για την πιλοτική εφαρμογή. Και εκεί ονομάζατε «φύκια για μεταξωτές κορδέλες», γιατί άκουσα και μία συνάδελφο, της οποίας της έκανε εντύπωση η έκφραση. Εσείς, ο ΣΥΡΙΖΑ, χρησιμοποιούσατε αυτήν την έκφραση.

Τώρα, βέβαια, δεν είναι η πρώτη φορά που άλλα λέτε και άλλα κάνετε. Εδώ μας λέγατε να απεμπλακούμε από το ΝΑΤΟ και το έχετε φέρει στη μέση του Αιγαίου, που, αν το είχαμε κάνει εμείς, θα μας εμφανίζατε με τα δόντια του δράκουλα από τη συμμαχία. Βέβαια, τώρα είστε στο «έξω το ΕΚΑΣ, μέσα το ΝΑΤΟ». Πριν ήσασταν «έξω από το ΝΑΤΟ, μέσα το ΕΚΑΣ». Τώρα το έχετε αλλάξει.

Βέβαια, κάνετε βαφτίσια. Το ελάχιστο εγγυημένο εισόδημα ήταν δικό μας. Εσείς σήμερα το βαφτίσατε «κοινωνικό εισόδημα αλληλεγγύης».

Ας συμφωνήσουμε. Δεν πρόκειται για παράλληλο πρόγραμμα. Ένα πρόγραμμα έχει αρχή, μέση και τέλος. Δεν σαλαμοποιείται στα τέσσερα, το φέρνουμε κάπως, μετά κάποιο τμήμα του το πάμε σε πράξη νομοθετικού περιεχομένου, ένα άλλο τμήμα του το πάμε στο νομοσχέδιο για τη δημόσια διοίκηση, ένα άλλο τμήμα εξαφανίζεται εντελώς. Δεν βλέπω να μιλάτε για τις διατάξεις που εξαφανίστηκαν. Γιατί εξαφανίστηκαν, αφού ήταν τόσο ωραίες τον περασμένο Δεκέμβριο; Δεν μας το λέτε. Μετά φέρνετε αυτό, το σημερινό και το φορτώνετε με δεκάδες τροπολογίες. Αυτό είναι πρόγραμμα; Όχι.

Αυτό, λοιπόν, είναι κάτι αποσπασματικό. Δεν ξέρω πώς να το ονομάσω. Νομοθέτημα πάντως δεν είναι. Δεν μπορεί να το παρακολουθήσει κανένας Βουλευτής. Έρχονται μέχρι τώρα συνεχώς τροπολογίες.

Και γιατί γίνεται αυτό; Δύο λόγοι υπάρχουν. Ο ένας είναι ο αποπροσανατολισμός. Έχουν έρθει τα πάνω-κάτω, όπως ξέρετε. Ακούστε το εξής: Ακούσαμε ότι κυβερνητικές πηγές είπαν πως ο Πρωθυπουργός, ευρισκόμενος στις Βρυξέλλες, έλαβε τη δέσμευση ότι θα διατηρηθεί το status quo στα σύνορα της Ευρώπης τουλάχιστον ως την έκτακτη Σύνοδο Κορυφής της 6ης Μαρτίου.

Αυτό δεν είναι σοβαρό; Είναι, αλλά συζητούμε αυτά τα οποία συζητούμε τώρα εδώ και απλώς έχουμε εξασφαλίσει το status quo των συνόρων μέχρι τις 6 Μαρτίου.

Επίσης, καταλάβαμε ότι η σημερινή συνεδρίαση αποσκοπούσε σε ένα είδος ομαδικής ψυχοθεραπείας, διότι ακούσαμε συναδέλφους να λένε «δικαιωθήκαμε γι’ αυτά που ψηφίσαμε το καλοκαίρι» ή «είμαστε πάρα πολύ ευχαριστημένοι με αυτά που φέρνετε». Δηλαδή, είναι προφανές ότι έγινε για να τονωθούν οι Βουλευτές του ΣΥΡΙΖΑ εν όψει αυτών που έχουν ψηφίσει και αυτών που θα ψηφίσουν.

Η αλήθεια είναι ότι σήμερα δεν φέρνετε παράλληλο πρόγραμμα, αλλά βάζετε ταφόπλακα στον ίδιο τον νόμο, τον οποίο εσείς είχατε ψηφίσει, διότι με πράξη νομοθετικού περιεχομένου σαλπίσατε τη λήξη της ανθρωπιστικής κρίσης και κατόπιν τούτου δεν σας χρειάζεται πλέον ο ανθρωπιστικός νόμος, τον οποίο εσείς θέλατε και είχατε ψηφίσει.

Επίσης, επειδή λέτε κάτι για τους ανασφάλιστους, θα ήθελα να πω μόνο ότι νόμος ήταν του 2014 …

**ΑΝΔΡΕΑΣ ΞΑΝΘΟΣ (Υπουργός Υγείας):** Δεν είναι νόμος. Μη λέτε ό,τι θέλετε.

**ΣΟΦΙΑ ΒΟΥΛΤΕΨΗ:** Για τα Πρακτικά, είναι ο ν.4238/2014 της 17ης Φεβρουαρίου…

**ΑΝΔΡΕΑΣ ΞΑΝΘΟΣ (Υπουργός Υγείας):** Είναι μόνο για την πρωτοβάθμια φροντίδα.

**ΣΟΦΙΑ ΒΟΥΛΤΕΨΗ:** …που λέει ξεκάθαρα ότι οι υπηρεσίες αυτές παρέχονται ισότιμα σε κάθε πολίτη, ανεξάρτητα από την οικονομική, κοινωνική, επαγγελματική, ασφαλιστική του κατάσταση.

**ΑΝΔΡΕΑΣ ΞΑΝΘΟΣ (Υπουργός Υγείας):** Είναι για την πρωτοβάθμια φροντίδα. Δεν τα ξέρετε καλά.

**ΠΡΟΕΔΡΕΥΩΝ (Νικήτας Κακλαμάνης):** Καταθέστε το στα Πρακτικά, κυρία Βούλτεψη.

**ΣΟΦΙΑ ΒΟΥΛΤΕΨΗ:** Κι εδώ εσείς στο άρθρο 5 λέτε ότι και εσείς θα βάλετε προϋποθέσεις, γιατί μας κατηγορούσατε για τις προϋποθέσεις.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έτοιμο είναι!

**ΠΡΟΕΔΡΕΥΩΝ (Νικήτας Κακλαμάνης):** Καταθέστε το στα Πρακτικά, κυρία Βούλτεψη, για να υπάρχει.

**ΣΟΦΙΑ ΒΟΥΛΤΕΨΗ:** Θα το καταθέσω, κύριε Πρόεδρε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, παρακαλώ, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κυρία Φωτίου, σας παρακαλώ, καθίστε. Σεβαστείτε ότι είμαστε στον αριθμό 30 και έχουν γραφτεί ενενήντα συνάδελφοι. Αύριο θα έχετε ξανά τη δυνατότητα να απαντήσετε στην κ. Βούλτεψη.

Ορίστε, κύριε Κόκκαλη, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, λένε ότι σταματάμε την ανθρωπιστική κρίση και αυτό είναι ψευδές.

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά δεν μπορώ να διακόψω τώρα. Έχω εκφωνήσει τον κ. Κόκκαλη. Καθίστε και περιμένετε να έρθει ξανά η σειρά σας για να σας δώσω τον λόγο. Είναι απλά τα πράγματα.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ωραία. Θα περιμένω.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, σε πάρα πολλά θέματα η χώρα μας είναι στην τελευταία θέση. Υπάρχει, όμως, ένα για το οποίο αξίζει και πρέπει να είμαστε στην τελευταία θέση. Αυτό είναι τα θανατηφόρα τροχαία ατυχήματα. Εξ αφορμής του άδικου θανάτου του γνωστού καλλιτέχνη, ας ευχηθούμε να είμαστε στην τελευταία θέση, διότι είμαστε στην τρίτη θέση σε θανατηφόρα τροχαία ατυχήματα.

Η οδική ασφάλεια είναι θέμα παιδείας. Η λέξη «παιδεία» για τη Χρυσή Αυγή είναι άγνωστη λέξη. Άγνωστη! Είμαι υποχρεωμένος να απαντήσω. Απεκάλεσαν «δοτό» τον Υπουργό Εθνικής Άμυνας και προχθές καταφέρθηκαν εναντίον της ηγεσίας των Ενόπλων Δυνάμεων. Από ανθρώπους, οι οποίοι ρέπουν προς την εγκληματικότητα και έχουν ψωμοτύρι την παραβίαση του Ποινικού Κώδικα, δεν έχουμε άλλη απαίτηση.

**ΙΩΑΝΝΗΣ ΑΪΒΑΤΙΔΗΣ:** Κύριε Πρόεδρε, ακούτε τι λέει;

**ΒΑΣΙΛΕΙΟΣ ΚΟΚΚΑΛΗΣ:** Σας παρακαλώ!

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό. Υπερασπίζεται τον Πρόεδρο του κόμματός του.

**ΙΩΑΝΝΗΣ ΑΪΒΑΤΙΔΗΣ:** Μας κατηγορεί. Σας παρακαλώ. Εσείς ειδικά που προεδρεύετε, πρέπει να τον παρακολουθήσετε λίγο.

(Θόρυβος-διαμαρτυρίες από την πτέρυγα του ΣΥΡΙΖΑ)

Εσείς είστε υπόκοσμος!

**ΒΑΣΙΛΕΙΟΣ ΚΟΚΚΑΛΗΣ:** Δεν έπρεπε…

**ΠΡΟΕΔΡΕΥΩΝ (Νικήτας Κακλαμάνης):** Μη διακόπτετε, κύριε Αϊβατίδη. Όπως κι εσείς είπατε αυτά που θέλατε, έτσι και ο κ. Κόκκαλης έχει το δικαίωμα να υπερασπιστεί τον Πρόεδρο του κόμματός του.

**ΙΩΑΝΝΗΣ ΑΪΒΑΤΙΔΗΣ:** Παρακολουθήστε, γιατί κατηγορούμαι αδίκως.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Δεν έπρεπε, όμως, ο κ. Βούτσης να διακόπτει τον κ. Λαγό. Έπρεπε να τον αφήνει να εκτίθεται, διότι οι άνθρωποι, οι οποίοι καταφέρονται εναντίον και της ηγεσίας των Ενόπλων Δυνάμεων είναι έτοιμοι για όλα. Είναι αδίστακτοι. Δεν σέβονται ούτε καν τους θεσμούς σε αυτήν τη χώρα.

Κυρίες και κύριοι συνάδελφοι, είμαι επίσης υποχρεωμένος να αναφερθώ και στο αγροτικό. Γνωρίζουν οι αγρότες ότι σε αυτήν τη δύσκολη κατάσταση, στην οποία είναι σήμερα, δεν τους έφερε αυτή η Κυβέρνηση. Τους έφεραν οι κυβερνήσεις των προηγούμενων τριάντα ετών. Ποτέ δεν υποσχεθήκαμε διαγραφή των προστίμων για τα βοσκοτόπια, τα οποία καλούμαστε να πληρώσουμε.

Ποτέ δεν υποσχεθήκαμε ότι το «πακέτο Χατζηδάκη» -το οποίο δόθηκε το 2009, προκειμένου να διαλυθούν τα μπλόκα- δεν θα το πληρώσουμε, το οποίο θα το πληρώσει όλος ο ελληνικός λαός. Ποτέ δεν υποσχεθήκαμε παράνομες επιδοτήσεις.

Και δυστυχώς μας κουνάνε το δάχτυλο ότι δεν υπερασπιζόμαστε τον αγρότη. Ποιοι; Αυτοί οι οποίοι συνήργησαν στο να ξεπουληθεί η Αγροτική Τράπεζα, η μοναδική τράπεζα, η οποία στήριζε την αγροτική πίστη! Και βλέπετε ότι τώρα, παρ’όλο που δεν υπάρχει Αγροτική Τράπεζα, η Κυβέρνηση φέρνει την κάρτα του αγρότη.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Στην τράπεζα…

**ΒΑΣΙΛΕΙΟΣ ΚΟΚΚΑΛΗΣ:** Όχι, κύριε Κεγκέρογλου! Έπρεπε τουλάχιστον να ζητήσετε μια συγγνώμη. Ξεπουλήθηκε η Αγροτική Τράπεζα. Αυτό οι αγρότες, οι οποίοι είναι στα μπλόκα το γνωρίζουν πάρα πολύ καλά και γι’ αυτό προσέρχονται…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Των τραπεζών και της Κυβέρνησης…

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, πολύ ζωηρός είστε απόψε. Αφήστε να προχωρήσουμε.

**ΒΑΣΙΛΕΙΟΣ ΚΟΚΚΑΛΗΣ:** Γι’ αυτό και προσέρχονται τη Δευτέρα το πρωί σε διάλογο με τον Πρωθυπουργό. Πλέον ζούμε στην εποχή του παραλογισμού!

Κυρίες και κύριοι συνάδελφοι, με το παρόν σχέδιο νόμου καλούμαστε να ψηφίσουμε ένα νομοσχέδιο, το οποίο εκ των πραγμάτων έχει πάρα πολλές θετικές διατάξεις.

Αυτή η Κυβέρνηση τον Σεπτέμβριο έθεσε υπ’ όψιν του ελληνικού λαού τη συμφωνία, μια συμφωνία δύσκολη με όλα τα προαπαιτούμενα μέτρα. Μας έδωσε την εντολή ο ελληνικός λαός να την εφαρμόσουμε.

Από τον Σεπτέμβριο μέχρι σήμερα κατατέθηκαν νομοσχέδια, τα οποία προάγουν τη διαφάνεια και την αξιοκρατία, για τα οποία είκοσι χρόνια τώρα δεν είχε γίνει τίποτα. Κατατέθηκαν νομοσχέδια όπως το νομοσχέδιο για τα μέσα μαζικής ενημέρωσης που έλεγε κάτι απλό, ο κάθε επιχειρηματίας να είναι νόμιμος, να έχει άδεια, το νομοσχέδιο για τη δημόσια διοίκηση και το παρόν νομοσχέδιο, για το οποίο συγγνώμη, αλλά είναι τουλάχιστον αστείες οι ενστάσεις.

Να έχετε το θάρρος να πείτε: «Ναι, το στηρίζουμε». Από τη μια σας ακούμε να λέτε ότι η χώρα θέλει πολιτική σταθερότητα και από τη άλλη ακούμε ένα κόμμα να λέει: «Επιφυλάσσομαι. Θα αποφασίσουμε αύριο». Ακούμε άλλον να λέει: «Λόγω του αγροτικού δεν ψηφίζουμε το παρόν νομοσχέδιο».

Να εξηγήσετε, όμως, στον ελληνικό λαό και να προβάλουν τα μέσα μαζικής ενημέρωσης, τα οποία παίρνουν τα ρέστα τους, την εξήγηση ότι δεν ψηφίζετε τη διάταξη για την καθολική υγειονομική κάλυψη των ανασφάλιστων, για την οποία δεν υπήρχε νόμος. Το ανέφερε, να σας το πω, ο κ. Γρηγοράκος. Είπε πριν ότι είναι στην πολύ θετική κατεύθυνση. Υπήρχαν μόνο δύο αποφάσεις.

Να εξηγήσετε στον ελληνικό λαό, στους τρίτεκνους, για ποιον λόγο δεν ψηφίζετε τη διάταξη για τη μοριοδότηση των τριτέκνων. Και αυτήν τη εξήγησή σας να την προβάλλουν και τα μέσα μαζικής ενημέρωσης.

**ΧΑΡΑΛΑΜΠΟΣ ΑΘΑΝΑΣΙΟΥ:** Την ψηφίζουμε.

**ΒΑΣΙΛΕΙΟΣ ΚΟΚΚΑΛΗΣ:** Να εξηγήσετε στον ελληνικό λαό γιατί δεν ψηφίζετε…

**ΧΑΡΑΛΑΜΠΟΣ ΑΘΑΝΑΣΙΟΥ:** Ποιος σας είπε ότι δεν την ψηφίζουμε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Επί της αρχής όχι.

**ΧΑΡΑΛΑΜΠΟΣ ΑΘΑΝΑΣΙΟΥ:** Η αρχή δεν έχει…

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε, κύριε Κόκκαλη. Όταν θα έρθει η ώρα των άρθρων, θα δούμε ποιος ψηφίζει τι. Προχωρήστε.

**ΒΑΣΙΛΕΙΟΣ ΚΟΚΚΑΛΗΣ:** Να εξηγήσετε στον ελληνικό λαό γιατί δεν ψηφίζετε διατάξεις για τις νησιωτικές περιοχές με τα κίνητρα στους νέους γιατρούς. Να εξηγήσετε στον ελληνικό λαό γιατί δεν στηρίζετε τη διάταξη για την απαλλαγή των ευάλωτων κοινωνικών ομάδων από τα δημοτικά τέλη.

Κυρίες και κύριοι συνάδελφοι, είναι μονόδρομος για την Αντιπολίτευση η στήριξη αυτού του νομοσχεδίου. Διαφορετικά, είστε εκτεθειμένοι στα μάτια του ελληνικού λαού. Είστε εκτεθειμένοι, διότι η επιχειρηματολογία σας είναι έωλη, είναι αβάσιμη και δεν χωρεί σε καμμιά λογική. Δεν μπορείτε από τη μια να κατηγορείτε την Κυβέρνηση και από την άλλη να μην στηρίζετε αυτό το οποίο πραγματικά έχει ανάγκη ο τόπος. Η Κυβέρνηση σε ένα δύσκολο οικονομικό περιβάλλον, σε μια πολύ δύσκολη εποχή καταθέτει νομοσχέδια.

Ανέφερε ο κ. Λοβέρδος ότι δεν έχει μεγάλο κοινωνικό αντίκτυπο το νομοσχέδιο. Τι θέλετε; Να λύσουμε τα προβλήματα και τις παθογένειες σαράντα ετών μέσα σε έναν χρόνο; Ακόμα και λίγους να ωφελεί, να έχετε το θάρρος να πείτε «ναι, το στηρίζουμε». Ανέφερε ο κ. Γρηγοράκος ότι το νομοσχέδιο έχει πολύ θετικές διατάξεις.

Κυρίες και κύριοι συνάδελφοι, αυτή η Κυβέρνηση θα πετύχει την έξοδο της Ελλάδος από την κρίση. Γι’ αυτό μας ψήφισε ο κόσμος, γι’ αυτό και ο Πρωθυπουργός ζήτησε τουλάχιστον τη συναίνεση σε βασικά θέματα. Εσείς, όμως, εκτίθεστε στα μάτια του ελληνικού λαού και εκτίθεστε εξ αφορμής αυτού του νομοσχεδίου, το οποίο δεν το ψηφίζετε για καθαρά μικροκομματικούς λόγους.

Εν όψει όλων αυτών, σας καλούμε να ψηφίσετε και επί της αρχής και όλα τα άρθρα του νομοσχεδίου.

Ευχαριστώ πολύ, κύριε Πρόεδρε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ για την εξοικονόμηση του χρόνου.

Παρακαλώ, η κ. Άννα Ασημακοπούλου έχει τον λόγο.

Μετά είναι η κ. Κεραμέως, η κ. Βάκη και για τρία λεπτά θα έχει τον λόγο ο κ. Βίτσας, για μια τροπολογία.

Θα συνεχίσουμε όπως είπα: ο κ. Εμμανουηλίδης, ο κ. Παπαδόπουλος. Ο κ. Καραθανασόπουλος μου ζήτησε να πάει λίγο πίσω και τον ευχαριστούμε, μας διευκολύνει. Ο κ. Ιάσων Φωτήλας και ο κ. Αθανασίου.

Ορίστε, κυρία Ασημακοπούλου, έχετε τον λόγο.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα το περιβόητο παράλληλο πρόγραμμα ΣΥΡΙΖΑ-ΑΝΕΛ. Και λέω «περιβόητο», γιατί αυτό ήταν η σημαία, το παράλληλο πρόγραμμα, με την οποία ο ΣΥΡΙΖΑ κέρδισε τις εκλογές, οι Ανεξάρτητοι Έλληνες πήραν πάνω από 3% και έτσι έχουμε σήμερα την Κυβέρνηση «δεύτερη φορά αριστερά». Μια Κυβέρνηση που, όπως φαίνεται και όπως μαρτυράει η ιστορία της, έχει μια ιδιαίτερη σχέση με το φθινόπωρο.

Ήταν φθινόπωρο του 2014. Το θυμάστε αυτό; Στη Διεθνή Έκθεση Θεσσαλονίκης. Το θυμάστε αυτό; Το πρόγραμμα αυτό το θυμάστε; Ήταν πριν το παράλληλο πρόγραμμα αυτό. Ήταν το πρόγραμμα που έλεγε ότι θα αμβλύνετε τις κοινωνικές ανισότητες, θα αυξήσετε τον κατώτατο μισθό, θα δώσετε δέκατη τρίτη σύνταξη, θα προστατεύσετε την πρώτη κατοικία από τα «κοράκια» των αγορών. Αυτό το πρόγραμμα το θυμάται κάποιος από εσάς; Γιατί δεν ακούω τίποτα γι’ αυτό το πρόγραμμα, για εκείνο το φθινόπωρο. Τίποτα δεν ακούω. Καλά, δεν περιμένω να έχετε την ευθιξία να ζητήσετε συγγνώμη για την κοροϊδία αυτή.

**ΑΝΑΣΤΑΣΙΑ ΓΚΑΡΑ:** Εσείς ζητήσατε ποτέ συγγνώμη γι’ αυτά που κάνατε στον ελληνικό λαό;

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Ήρθαν, τέλος πάντων, μετά από αυτό το φθινόπωρο, οι εκλογές, κυρία μου, το 2015 το Γενάρη. Και τις εκλογές του Γενάρη ακολούθησε ένας βαρύς χειμώνας, ένας χειμώνας που έφερε η φοβερή διακυβέρνησή σας. Ένας χειμώνας που έφερε η δημιουργική ασάφεια, αυτή η καταπληκτική κατάσταση, στην οποία οδηγήσατε την ελληνική οικονομία σε χειμώνα, την αγορά σε χειμώνα, την υγεία, την παιδεία, την ασφάλεια, το μεταναστευτικό. Και μετά, μέσα στο κατακαλόκαιρο, ήρθε και η βαρυχειμωνιά του τρίτου μνημονίου, μετά από το διχαστικό δημοψήφισμα-παρωδία και το κλείσιμο των τραπεζών. Το τρίτο μνημόνιο, που εσείς διαπραγματεύεστε, εσείς συγκεκριμενοποιείτε. Δικό σας είναι αυτό.

Και τι έγινε το επόμενο φθινόπωρο που μας πήγατε σε εκλογές; Αυτό το παράλληλο πρόγραμμα. Ξέρετε γιατί κερδίσατε τις εκλογές; Γιατί κερδίσατε τις εκλογές, που το λέτε συνέχεια σαν καραμέλα;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Είμαστε ειλικρινείς!

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Σας ψήφισε ο λαός. Ναι, σας ψήφισε ο λαός ξέροντας ότι έχετε να εφαρμόσετε το τρίτο μνημόνιο. Γιατί; Γιατί του είπατε ότι έχετε το παράλληλο πρόγραμμα. Ήταν το αντίδοτο αυτό. Μέσα στο παράλληλο πρόγραμμα υπήρχαν όλα αυτά τα πράγματα, τα οποία θα απάλυναν τον πόνο του. Αυτό ήταν το παράλληλο πρόγραμμα.

Και έρχεται, λοιπόν, κυρίες και κύριοι συνάδελφοι, αφού το περιμένουν οι Έλληνες αυτό ως μάννα εξ ουρανού το παράλληλο πρόγραμμα, γιατί αυτό θα απαλύνει τον πόνο και έρχεται αυτό! Αυτό είναι το παράλληλο πρόγραμμα;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Όχι!

**ΣΠΥΡΙΔΩΝΑΣ ΛΑΠΠΑΣ:** Χοντρό δεν είναι;

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Ναι, ναι, είναι καταπληκτικό!

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, σας παρακαλώ, πάμε ήρεμα, ωραία, είναι Παρασκευή βράδυ. Αφήστε τη συνάδελφο…

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Δεν αντέχετε να ακούτε τίποτα.

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Κυρία Ασημακοπούλου, συνεχίστε και εσείς ήρεμα.

Κύριοι συνάδελφοι, δεν χρειάζεται. Θα απαντήσετε μέσω του Κοινοβουλευτικού σας Εκπροσώπου ή όταν ανεβείτε στο Βήμα.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Με τη σειρά σας. Πω πω, αναστάτωση για το παράλληλο πρόγραμμα!

Μπορώ να συνεχίσω, κύριε Πρόεδρε;

Έρχεται, λοιπόν, αυτό. Ρωτάω εγώ τώρα τον εαυτό μου, αφού σας ενοχλεί να σας ρωτάω εσάς: Από την κρίση θα βγούμε φτιάχνοντας επιτροπές, διορίζοντας συμβούλους, ικανοποιώντας δίκαια αιτήματα ανθρώπων, γιατί εμείς θα ψηφίσουμε συγκεκριμένων ομάδων;

Με συγχωρείτε, αλλά εγώ είχα την εντύπωση ότι θα βγούμε με ανάπτυξη. Έτσι έλεγα εγώ. Υπάρχει κάτι αναπτυξιακό εδώ και δεν το παρατήρησα; Υπάρχει ίχνος ανάπτυξης που αναφέρεται εδώ μέσα, κάτι αναπτυξιακό; Δεν μιλάω για εράνους, γιατί με εράνους δεν γίνεται ανάπτυξη. Υπάρχει κάτι που να μας πάει στην επόμενη μέρα; Γιατί, αν υπάρχει, εγώ δεν το βλέπω. Αλλά πείτε ότι εγώ είμαι προκατειλημμένη και γι’ αυτό δεν το βλέπω. Οπότε τώρα, λοιπόν, που θα πάτε στις εκλογικές σας περιφέρειες το Σαββατοκύριακο και επειδή η εισηγήτρια του νομοσχεδίου είναι από τα αγαπημένα μου Γιάννενα, η κ. Τζούφη, κύριε Πρόεδρε, τώρα που θα πάει στην παρέλαση της απελευθέρωσης…

**ΜΕΡΟΠΗ ΤΖΟΥΦΗ:** Δεν θα προλάβω, δυστυχώς.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Αχ, δεν θα προλάβετε! Τι βολική δικαιολογία!

**ΜΕΡΟΠΗ ΤΖΟΥΦΗ:** Καμμία δικαιολογία, κυρία Ασημακοπούλου.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Όποιος πάει, λοιπόν, στις εκλογικές του περιφέρειες, ας πει στον κόσμο «αυτή είναι η λύση για τα προβλήματά σας, είναι το παράλληλο πρόγραμμα, είναι το αντίδοτο. Αυτό είναι». Το φέρατε σε αυτούς που είναι απεγνωσμένοι, σε αυτούς που είναι σε απελπισία, σε αυτούς που έχουν κατάθλιψη, σε αυτούς που κάτι περίμεναν, σε αυτούς που σας πίστεψαν εκείνο το φθινόπωρο και το προηγούμενο φθινόπωρο. Σε αυτούς να το δείξετε αυτό και θα πάρετε απάντηση απ’ αυτούς. Αλλά έχετε ήδη πάρει απάντηση απ’ αυτούς. Και εγώ αναρωτιέμαι: Μήπως θα ζητήσετε συγγνώμη κάποτε γι’ αυτό;

**ΜΕΡΟΠΗ ΤΖΟΥΦΗ:** Όχι.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Δεν θα ζητήσετε συγγνώμη για το πρόγραμμα της Θεσσαλονίκης ούτε γι’ αυτό. Το ξεκαθαρίσαμε αυτό.

Σας είπα, κυρίες και κύριοι συνάδελφοι, έχετε μία ιδιαίτερα σχέση με το φθινόπωρο, αλλά ξέρετε κάτι; Το φθινόπωρο είναι συνήθως μελαγχολικό, όπως η μελαγχολία που έχετε σκορπίσει πάνω απ’ τη χώρα με τη διακυβέρνησή σας.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Δική σας εμμονή είναι μάλλον.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Έχει και πρωτοβρόχια που ήρθαν και τα βλέπετε και εσείς και οι Ανεξάρτητοι Έλληνες, τα οποία καμμιά φορά γίνονται και καταιγίδες. Πέφτουν τα φύλλα απ’ τα δέντρα, όπως φυλλοροούν -μία-μία- οι υποσχέσεις που δώσατε στον ελληνικό λαό.

Αλλά ξέρετε, κυρίες και κύριοι συνάδελφοι, και απευθύνομαι προφανώς στους συναδέλφους του ΣΥΡΙΖΑ και των Ανεξαρτήτων Ελλήνων, εσείς είστε το φθινόπωρο της Ελλάδας αυτό που φέρνει μόνιμα χειμώνα. Μόνο που είναι 19 Φεβρουαρίου και σε λίγο έρχεται η άνοιξη!

(Θόρυβος-γέλωτες από την πτέρυγα του ΣΥΡΙΖΑ)

Έρχεται η άνοιξη! Γι’ αυτό προσέξτε, κυρίες και κύριοι συνάδελφοι, και βάλτε με το νου σας πού μπορεί να βρίσκεστε εσείς του χρόνου το φθινόπωρο.

Ευχαριστώ πολύ.

(Χειροκροτήματα απ’ την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κυρία Ασημακοπούλου.

Ελάτε, κυρία Κεραμέως.

Αυτό το παιδί όταν θα βγει απ’ την κοιλιά, το τι θα έχει ακούσει δεν λέγεται.

Έχετε τον λόγο, κυρία Κεραμέως.

**ΝΙΚΗ ΚΕΡΑΜΕΩΣ:** Κύριε Πρόεδρε, έχει ακούσει πολλά αυτό το παιδί πράγματι!

Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν ήθελα να σχολιάσω εκ νέου τον τρόπο νομοθέτησης της Κυβέρνησης, ωστόσο το νομοθέτημα που συζητάμε σήμερα συνιστά πραγματικά μνημείο κακής νομοθέτησης. Πρόκειται για σχέδιο νόμου, πρώτον, που για σημαντικό τμήμα του δεν πραγματοποιήθηκε προηγούμενη διαβούλευση κατά παράβαση του Κανονισμού της Βουλής. Δεύτερον, που για τις περισσότερες ρυθμίσεις του δεν υπάρχει έκθεση του Γενικού Λογιστηρίου του Κράτους κατά παράβαση και του Κανονισμού της Βουλής και του Συντάγματος. Τρίτον, μιλάμε για σχέδιο νόμου που μέχρι και λίγο πριν εισαχθεί στην Ολομέλεια δεν είχαμε καν το κείμενό του, αλλά είχαμε απλά πίνακες που έδειχναν τα άρθρα του αρχικού νομοσχεδίου, όπως είχε κατατεθεί τον Δεκέμβριο, προτού δηλαδή αποσυρθεί, και σε ποια νομοθετήματα είχαν εν τω μεταξύ μεταφερθεί πολλά από τα άρθρα αυτά. Και προσπαθούσαμε τελικά να καταλάβουμε τι απομένει μέσα σε αυτό το νομοσχέδιο.

Αποκορύφωμα δε, κυρίες και κύριοι συνάδελφοι, είναι ότι μία διάταξη είχε παραμείνει προς ψήφιση σε δύο νομοσχέδια, και στο παράλληλο πρόγραμμα και στη δημόσια διοίκηση. Και, επίσης, αποκορύφωμα είναι ότι ένα άλλο άρθρο τροποποίησε διάταξη που έχει καταργηθεί εδώ και δεκαεννέα μήνες. Αυτά επί της διαδικασίας και προχωρώ στην ουσία.

Προχωρώ στην ουσία με αναφορές σε συγκεκριμένες διατάξεις που καταδεικνύουν δύο κυρίως χαρακτηριστικά της κυβερνητικής ρητορικής στον τομέα της κοινωνικής πολιτικής. Πρώτον, την ακοστολόγητη και αμετροεπή παροχολογία και, δεύτερον, τις εμβαλωματικού τύπου παρεμβάσεις.

Κυρίες και κύριοι, κατηγορείτε τη Νέα Δημοκρατία ότι αντιπολιτεύεται, ψηφίζοντας «όχι» σε όλα. Έμπρακτη απόδειξη για το αντίθετο είναι η στάση μας στο παρόν σχεδίου νόμου, όπως και σε πολλά άλλα. Στο παρόν σχέδιο νόμου θα στηρίξουμε πλήθος διατάξεων που θεωρούμε ότι κινούνται στη σωστή κατεύθυνση, οι οποίες κατά βάση χτίζουν πάνω σε πολιτικές που σας δόθηκαν ως παρακαταθήκη από εμάς. Για παράδειγμα το άρθρο 19, τώρα άρθρο 13, που προβλέπει τη δυνατότητα μείωσης των δημοτικών τελών ύδρευσης και αποχέτευσης, την επέκταση του πεδίου εφαρμογής ισχύουσας διάταξης στους τριτέκνους, τις μονογονεϊκές οικογένειες, τους ανέργους και τους δικαιούχους του νόμου για την ανθρωπιστική κρίση.

Κυρίες και κύριοι, με την ίδια διάθεση θα βλέπαμε ίσως και το άρθρο 56, τώρα άρθρο 33, το οποίο στην ουσία νομοθετεί τις δύο υπουργικές αποφάσεις που εκδόθηκαν από την κυβέρνηση της Νέας Δημοκρατίας το καλοκαίρι του 2014 σε εφαρμογή του ν.4225/2014.

Να θυμίσω ότι, δυνάμει του νόμου αυτού, η κυβέρνηση της Νέας Δημοκρατίας είχε διαθέσει 450 εκατομμύρια ευρώ από το πρωτογενές πλεόνασμα του 2013 για την καταβολή κοινωνικού μερίσματος προς στήριξη πολιτών με χαμηλό ετήσιο εισόδημα και ακίνητη περιουσία μικρής αξίας. Είχε επίσης διαθέσει 20 εκατομμύρια ευρώ από το πρωτογενές πλεόνασμα του 2013 για τη χρηματοδότηση δράσεων στέγασης, σίτισης και κοινωνικής φροντίδας για αστέγους. Και, ναι, είχαμε παράσχει ιατροφαρμακευτική κάλυψη σε ανασφάλιστους συμπολίτες μας και Έλληνες και αλλοδαπούς.

Αυτό που εσείς σήμερα εμφανίζετε ως υπέρτατη πράξη κοινωνικής ευαισθησίας, στην πραγματικότητα απλώς διευρύνει το πεδίο εφαρμογής της υπάρχουσας διάταξης. Και θα πει κάποιος: είναι κακό αυτό που κάνετε; Καθόλου. Προφανώς και δεν είναι κακό. Κάθε άλλο. Μακάρι όλοι οι συμπολίτες μας να μπορούσαν να έχουν πρόσβαση σε υπηρεσίες υγείας. Όμως, κυρίες και κύριοι συνάδελφοι, και αυτή είναι η διαφορά μας, με ευχολόγια πολιτική δεν μπορεί να γίνει. Χωρίς κοστολόγηση η κοινωνική σας πολιτική είναι κενό γράμμα.

Κυρίες και κύριοι, εμείς είμαστε πραγματιστές και ειλικρινείς. Ξέρουμε έως πού φτάνει το πορτοφόλι της χώρας και ξέρουμε αναλόγως σε τι βαθμό μπορούν να προσφερθούν παροχές προς κοινωνικά αδύναμους συμπολίτες μας. Με υπευθυνότητα αποφεύγουμε την τακτική που εσείς ακολουθείτε σε αυτό το νομοσχέδιο, δηλαδή τη νομοθέτηση κοινωνικών παροχών χωρίς κοστολόγηση, με αποτέλεσμα την ώρα του λογαριασμού κάποιος να κληθεί να πληρώσει αυτή την κατ’ επίφαση γενναιοδωρία. Και ποιος θα κληθεί να πληρώσει αυτή την κατ’ επίφαση γενναιοδωρία; Ο Έλληνας φορολογούμενος.

Η αλήθεια είναι, κυρίες και κύριοι συνάδελφοι, ότι δεν ξέρετε και δεν μπορείτε να ξέρετε ποιος θα είναι ο λογαριασμός που θα φέρει αυτό το άρθρο 56, όταν νομοθετείτε το πρωτοφανές σε όλη την Ευρώπη, την παροχή ιατροφαρμακευτικής κάλυψης σχεδόν σε όλους τους εισερχομένους στη χώρα, ανεξάρτητα του αν εισέρχονται νόμιμα ή παράνομα. Ποιος μπορεί να υπολογίσει το κόστος αυτής της παροχής, όταν οι ροές μεταναστών είναι ανεξέλεγκτες;

Την ίδια στιγμή κυρίες και κύριοι, που εμφανίζονται τόσο μεγάλα κενά στη δημόσια περίθαλψη, που έχετε αφήσει σε κατάρρευση το εθνικό σύστημα υγείας, με ποια ευκολία υπόσχεστε και νομοθετείτε μια παροχή που ξέρετε ότι στην πραγματικότητα δεν μπορείτε να την προσφέρετε;

Δυστυχώς φαίνεται ότι νομοθετείτε για το θεαθήναι. Πετάτε ένα ακόμα πυροτέχνημα που θα σκάσει στα χέρια των φορολογούμενων. Και σας θυμίζω ότι δεν είναι η πρώτη φορά. Σας θυμίζω ότι ακριβώς το ίδιο είχατε κάνει το καλοκαίρι. Θυμόσαστε ότι μετά την αναγγελία του καταστροφικού για την οικονομία δημοψηφίσματος είχατε πει «ελεύθερη μεταφορά στα μέσα μαζικής μεταφοράς για όλους». Είναι πρόβλημα ότι το κάνατε αυτό; Καθόλου. Το πρόβλημα δεν είναι αυτό. Το πρόβλημα είναι ότι το κάνατε και πάλι χωρίς να έχετε εξασφαλίσει τους απαραίτητους πόρους. Και ποιο είναι το αποτέλεσμα; Προκλήθηκε μία τρύπα 9,5 εκατομμύρια ευρώ από αυτή σας την πράξη. Και πώς καλύφθηκε αυτή η τρύπα; Να σας θυμίσω ότι καλύφθηκε από την πρωτοφανή αύξηση στις τιμές των εισιτηρίων κατά 16%, την οποία τώρα επωμίζονται καθημερινά οι πολίτες.

Κυρίες και κύριοι, κλείνοντας θα αναφερθώ και στην τροπολογία με την οποία παρέχεται η δυνατότητα στους δήμους και τις περιφέρειες της χώρας να επιχορηγούν μέσω του προϋπολογισμού τους λειτουργικές ανάγκες των δημοσίων φορέων υγείας, που βρίσκονται εντός των διοικητικών ορίων τους. Με λίγα λόγια η Κυβέρνηση παραδέχεται τη χρεοκοπία του συστήματος υγείας και προσπαθεί με νομοθετικές παρεμβάσεις προαιρετικής ισχύος, όπως λέει, να ελέγξει την κατάσταση. Στην πραγματικότητα, όμως, μετακυλίει το βάρος της ευθύνης στους φορείς τοπικής αυτοδιοίκησης, οι οποίοι καλούνται να βάλουν πλάτη για να καλύψουν τις απερισκεψίες της Κυβέρνησης.

Καθιστά τους φορείς τοπικής αυτοδιοίκησης συνυπόλογους. Θα μου πείτε: «Μα, γιατί το λέτε αυτό, από τη στιγμή που δίνεται απλά η δυνατότητα και όχι η υποχρέωση στους δήμους;». Το λέω αυτό γιατί μιλάμε για τον τομέα της υγείας. Και στον τομέα της υγείας δεν υπάρχει δυνατότητα. Στον τομέα της υγείας υπάρχει μόνο υποχρέωση.

Όταν για παράδειγμα δεν λειτουργούν τα μηχανήματα ενός νοσοκομείου, ο δήμαρχος θα δει ουρά έξω από το γραφείο του, όταν κάποιος άνθρωπος θα κινδυνεύει ή θα πεθαίνει. Κι αυτοί οι άνθρωποι θα απαιτούν τη λειτουργία του νοσοκομείου. Άρα μετακυλίεται το βάρος της ευθύνης στην τοπική αυτοδιοίκηση, χωρίς όμως να έχετε διαθέσει στην τοπική αυτοδιοίκηση τους απαραίτητους πόρους γι’ αυτό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Κυρίες και κύριοι συνάδελφοι, το εν λόγω σχέδιο νόμου έρχεται προς ψήφιση την ώρα που η Κυβέρνηση προβαίνει σε εξωφρενικές φορολογικές επιβαρύνσεις, που αποτέλεσμα θα έχουν την εξάντληση της μεσαίας τάξης και των επαγγελματιών κάθε κλάδου, την ώρα που όλη η παραγωγική Ελλάδα είναι στο στόχαστρο, την ώρα που ο κόσμος της προκοπής είναι στον δρόμο. Όλα αυτά για να αποπροσανατολίσει την κοινή γνώμη από τα πραγματικά προβλήματα που η ίδια έχει δημιουργήσει.

Η Κυβέρνηση, δυστυχώς, προχωράει για λόγους μικροπολιτικής και επικοινωνιακής σκοπιμότητας σε ακοστολόγητες παροχές, για τις οποίες Έλληνες πολίτες θα κληθούν και πάλι να πληρώσουν έναν υπέρογκο λογαριασμό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο για ένα λεπτό, σας παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε –είναι και ο κύριος Πρόεδρος της Βουλής εδώ- θέλω να κάνω μία παράκληση: Ήρθαν πριν από λίγο δύο τροπολογίες. Η μία είναι τεράστια. Θέλει ένα χρόνο κατανόησης και μετά να πάρουμε και θέση. Η άλλη τροπολογία, του κ. Καμμένου, είναι μικρή, είναι πραγματική τροπολογία, αλλά η ουσία της είναι φοβερή. Έχουμε, δηλαδή, απευθείας ανάθεση χωρίς έστω έναν πρόχειρο διαγωνισμό; Πρόκειται για συνέπειες της αδεξιότητας και της καθυστέρησης και της δήθεν αριστεροφροσύνης.

Θα τοποθετηθούμε αύριο έχετε πει. Έχουμε εγκρίνει αυτή τη διαδικασία, παρ’ ότι τρώμε τον χρόνο των Βουλευτών. Θα έχουμε αύριο τον ειδικό μας αγορητή και τον Κοινοβουλευτικό Εκπρόσωπο. Για τις υπόλοιπες τροπολογίες τις υπουργικές, τις δικές μας, τις διατάξεις επί των άρθρων του σχεδίου νόμου, πώς θα γίνει;

Σας παρακαλώ πάρα πολύ, όταν θα κανονίσετε με τον κύριο Πρόεδρο και το Προεδρείο την αυριανή διαδικασία, να λάβετε υπ’ όψιν σας όλα αυτά.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Με την πρώτη ευκαιρία θα τα συζητήσουμε όλα αυτά στη Διάσκεψη των Προέδρων. Μπορεί λίγο τώρα να δυσανασχετείτε που δίνω τον λόγο απόψε στους Υπουργούς, ώστε να εξηγούν τις τροπολογίες τους, αλλά τώρα μου υπενθύμισε ο Πρόεδρος –και είναι όπως το λέει- ότι αύριο δεν θα μιλήσουν οι Υπουργοί, εκτός εξαιρετικής περίπτωσης. Θα μιλήσουν οι εισηγητές, οι ειδικοί αγορητές, οι Κοινοβουλευτικοί Εκπρόσωποι και απ’ ό,τι φαίνεται θα γίνει και η συζήτηση των Αρχηγών των κομμάτων. Εάν μία στις τόσες, αλλάξει το δεύτερο σκέλος, τότε τα πράγματα διευκολύνονται και θα μιλήσουν ενδεχομένως και συνάδελφοι που δεν θα έχουν προλάβει να μιλήσουν.

Κλείνω με μία ωραία γυναικεία τριάδα και ουσιαστική –θα έλεγα. Αμέσως μετά θα μιλήσετε εσείς, κύριε Βίτσα. Δεν θέλω να μου χαλάσετε την ομορφιά της τριάδος. Καταλάβατε; Γι’ αυτό σας έβαλα μετά εσάς .

Ορίστε, κυρία Βάκη, έχετε τον λόγο.

**ΦΩΤΕΙΝΗ ΒΑΚΗ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, το προς ψήφιση σχέδιο νόμου, το «παράλληλο πρόγραμμα» ως είθισται να αποκαλείται, μολονότι πολεμήθηκε λυσσωδώς από την Αντιπολίτευση και ανεστάλη η ψήφισή του τον Δεκέμβριο με πρόσχημα την υποτιθέμενη πλημμελή του προετοιμασία, την κακή του κοστολόγηση κ.λπ., κατεβαίνει επιτέλους προς ψήφιση στην Ολομέλεια.

Απορίας άξιο είναι: Προς τι η επίθεση εναντίον του; Το ενάμισι εκατομμύριο ανέργων που εσείς δημιουργήσατε, οι στρατιές απέλπιδων ανασφάλιστων, τα θύματα της μαύρης εργασίας, οι ευπαθείς ομάδες, όπως οι έγκυοι, τα παιδιά, οι χρόνιοι πάσχοντες δεν έχουν δικαίωμα στη δωρεάν υγειονομική περίθαλψη; Οι ψυχικά ασθενείς, οι τοξικοεξαρτημένοι, οι αιτούντες άσυλο, οι μετανάστες με ή χωρίς χαρτιά δεν ανήκουν στην κατηγορία των ανθρώπων; Είναι κάτι άλλο;

Το παράλληλο πρόγραμμα λοιδορήθηκε ως «παράλληλο δούλεμα», «Βατερλό», «κουρελού». Το παράλληλο πρόγραμμα επέσυρε μομφές αντισυνταγματικότητας λόγω ψήφισης πολλών διατάξεων του μέσω πράξεων νομοθετικού περιεχομένου. Ναι, είναι αλήθεια ότι οι πράξεις νομοθετικού περιεχομένου είναι κακές νομοθετικές πράξεις. Είναι αλήθεια ότι οι διαδικασίες κατεπείγοντος, που αποστερούν από το Κοινοβούλιο την ίδια την ουσία του που είναι η διαβούλευση, πρέπει να αποφεύγονται.

Υπάρχει, όμως, και το κατεπείγον της επιβίωσης των σύγχρονων αθλίων, το κατεπείγον της επιβίωσης ή της ζωής στα όρια των τελευταίων έξι χρόνων, διότι είναι άλλο πράγμα να περνάς μέσω ΠΝΠ το «μαύρο» στη δημόσια τηλεόραση, είναι άλλο πράγμα να περνούν με ΠΝΠ οριζόντιες περικοπές μισθών και συντάξεων και άλλο να δίνονται παρατάσεις δομών στήριξης και αλληλεγγύης συμβάσεων εργασίας και κοινωνικών παροχών, τουτέστιν να δίνεται μία παράταση ζωής,

Κυρίες και κύριοι Βουλευτές, μία εμμονική αντιπολίτευση, που πάσχει από σύνδρομα πάσης θυσίας δικαίωσης, μία αντιπολίτευση που προκειμένου να καταδείξει ότι όλοι ίδιοι είναι, δεν διστάζει να τορπιλίζει τα προαπαιτούμενα όχι του μνημονίου αλλά τα προαπαιτούμενα της κοινωνίας που η ίδια αποδιάρθρωσε, μία αντιπολίτευση που θέτει συνεχώς προσκόμματα αντισυνταγματικότητας σε νομοθετήματα που θεσπίζουν το αυτονόητο, την ελεύθερη πρόσβαση στις δημόσιες δομές υγείας για όλους, δεν είναι αντιπολίτευση προς την Κυβέρνηση, είναι αντιπολίτευση στα ανθρώπινα δικαιώματα, είναι αντιπολίτευση στο ίδιο το Σύνταγμα που διαρκώς επικαλείται, είναι αντιπολίτευση σε ό,τι απέμεινε από το ηθικό, δικαιικό ευρωπαϊκό κεκτημένο, το άρθρο 21 παράγραφος 3 του Συντάγματος, το άρθρο 34 του Χάρτη Δικαιωμάτων της Ευρωπαϊκής Ένωσης, το άρθρο 25 της Οικουμενικής Διακήρυξης των Δικαιωμάτων του Ανθρώπου.

Όταν δυόμισι εκατομμύρια ανασφάλιστοι σήπονται στον ερειπιώνα του πάλαι ποτέ κοινωνικού κράτους, που άφησε ο οδοστρωτήρας του άκρατου νεοφιλελευθερισμού, που με τόσο ζήλο υπηρετήσατε, όταν ο κοινωνικός δαρβινισμός ακυρώνει, εν τοις πράγμασι, τη συνταγματικά κατοχυρωμένη υποχρέωση της πολιτείας να παρέχει δωρεάν δημόσια υγεία και δωρεάν δημόσια παιδεία και τα κοινωνικά αγαθά τα μεταλλάσσει σε υπηρεσίες και προϊόντα, όταν την ισονομία και ισοπολιτεία, την ισότητα που επιτάσσει η καθολική απόλαυση του κοινωνικού δικαιώματος της υγείας, την υποκατέστησε τα τελευταία χρόνια η φιλανθρωπία, η αλληλεγγύη και η ανιδιοτέλεια των κοινωνικών ιατρείων για τους αόρατους, όταν το δικαίωμα που προσιδιάζει στον άνθρωπο per se, εξέπεσε σε εθελοντισμό και εναπόκειται στην αυταπάρνηση καθημερινών ηρώων, που προσέφεραν και προσφέρουν στις δομές αλληλεγγύης, στα κοινωνικά ιατρεία, στα κοινωνικά φαρμακεία κ.ο.κ., τότε η κατοχύρωση του δικαιώματος, ιερού και απαράγραπτου, στην περίθαλψη και η αποκατάσταση της υγείας ως κοινωνικού αγαθού για όλους, είναι όχι μόνο επιβεβλημένες από ένα ελάχιστο όριο ηθικής και δημοκρατικής συνείδησης, αλλά κυρίως από την πίστη στις αρχές της διανεμητικής δικαιοσύνης, που υπήρξε ο πυλώνας του κοινωνικού κράτους που ισοπεδώσατε.

Κυρίες και κύριοι Βουλευτές, τον τελευταίο καιρό και με αφορμή άλλα νομοσχέδια και με τα όσα διημείφθησαν με τις ραδιοτηλεοπτικές συχνότητες και διαμείβονται, ακούγονται ποικίλα φληναφήματα περί του αόρατου χεριού της αγοράς, που αίφνης μ’ ένα μαγικό ραβδί ως εκ θαύματος θα γεννάει ευταξία, θα ρυθμίζει και θα επιφέρει το κοινό καλό.

Πίσω από το αόρατο χέρι, όμως, της αγοράς, βρίσκεται το ορατό χέρι της πολιτικής και του νομοθέτη, διότι είναι πολιτική βούληση, είναι πολιτική επιλογή το αόρατο χέρι της αγοράς ανεξέλεγκτων και ασύδοτων να ιδιωτικοποιεί δημόσια αγαθά δημιουργώντας δομικές ανισότητες, πετώντας στον Καιάδα τους φτωχούς και ανήμπορούς και χαρίζοντας τα σύγχρονα ξεροκόμματα που περίσσεψαν των Vouchers και των Safetinets, όχι τόσο για να ανακούφιση, αλλά για να μη ραγίσει η βιτρίνα της κοινωνικής συναίνεσης και συνοχής.

Είναι, όμως και πολιτική βούληση και επιλογή στην κρίση που γέννησαν οι σταυροφόροι ενός παγκοσμιοποιημένου νεοφιλελευθερισμού να απαντούμε με τη βαριά παρακαταθήκη του κοινωνικού κράτους στον καθένα, όχι με βάση την αξία του ή την τάξη του αλλά ανεξαρτήτως αυτών.

Κυρίες και κύριοι συνάδελφοι, είναι αλήθεια ότι αναγκαζόμαστε να ψηφίζουμε και να εφαρμόζουμε και μέτρα που δεν προσυπογράφουμε και συνιστούν το βαρύτατο τίμημα της παραμονής της χώρας μας στο ευρώ. Είναι αλήθεια ότι δεν υπάρχουν καλά και κακά μνημόνια. Τα μνημόνια, δυστυχώς, αποτυπώνουν νεοφιλελεύθερες αρχές και πολιτικές και μονόδρομος αυτή τη στιγμή είναι η όσο το δυνατόν συντομότερη έξοδος με το μικρότερο κόστος.

 Όμως, η διαφορά μας είναι ότι εσείς που τώρα ενδύεστε τον αντιμνημονιακό μανδύα, που μόνο ως φαρσοκωμωδία μπορεί να εκληφθεί, είστε ένθερμοι οπαδοί και υποστηρικτές του νεοφιλελευθερισμού και ακόμα και αν δεν υπήρχαν τα μνημόνια θα τα είχατε εφεύρει.

Εμείς θα συνεχίζουμε, έστω μέσα σε αυτό το δύσκολο, το ζοφερό πλαίσιο επιτροπείας, να αγωνιζόμαστε να απεμπλακούμε, βοηθώντας την κοινωνία να σταθεί στα πόδια της και προσπαθώντας στα ερείπια που άφησε ο νεοφιλελεύθερος Λεβιάθαν να αναστήσουμε τον μεταπολεμικό χρυσό αιώνα της Ευρώπης, να ανοικοδομήσουμε κοινωνικό κράτος πάνω στα γερά θεμέλια της ισότητας, της ισοπολιτείας, της κοινωνικής δικαιοσύνης και της αλληλεγγύης, δηλαδή όλων των ευρωπαϊκών αξιών που, δυστυχώς, κατάντησαν τιμαλφή που κατάσχεσαν τα νόθα τέκνα του νεοφιλελευθερισμού, ο πόλεμος, ο ρατσισμός, η ακροδεξιά, η μισαλλοδοξία, όλες αυτές τις ευρωπαϊκές αξίες που, δυστυχώς, πλέον σήμερα ξεβράζονται στις ακτές της Μεσογείου.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Βίτσα, πρώτον, επειδή είστε και πολιτικός προϊστάμενος Υπουργείου πειθαρχίας και, δεύτερον, επειδή ενημερώθηκα ότι έχετε μιλήσει ως Υπουργός, η υπόσχεση…

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έτσι μου είπαν εδώ οι κυρίες. Σαν ομιλία, πρωτολογία….

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Όχι, κύριε Πρόεδρε. Αυτό που έκανα το πρωί ήταν να ανακοινώσω μία νομοτεχνική βελτίωση.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Επομένως σας δίνω τον λόγο για πέντε λεπτά το πολύ, για να εξηγήσετε την τροπολογία σας και όχι παραπάνω. Μαζέψτε τον χρόνο.

**ΙΩΑΝΝΗΣ ΒΡΟΥΤΣΗΣ:** Κύριε Βίτσα, θα μιλήσετε για την τροπολογία 244;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ναι, και θα κάνω και έναν πολιτικό σχολιασμό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βίτσα, κάντε μία προσπάθεια για τα πέντε λεπτά για να κερδίσουμε χρόνο. Θα έχετε μία μικρή ανοχή.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Θα κάνω την καλύτερη δυνατή προσπάθεια.

Ο στόχος μου ήταν να μιλήσω για την τροπολογία με γενικό αριθμό 244 και ειδικό 48. Δυστυχώς δεν πρόλαβα να προστατεύσω πολιτικά και νομικά δύο Βουλευτές της Δημοκρατικής Συμπαράταξης. Όμως, θα τους δώσω μελέτη για το βράδυ. Το λέω με αυτή την έννοια.

Γνωρίζετε ότι το σοβαρότερο πιθανά ζήτημα, άλλωστε αυτό συζητιέται και σήμερα στη Σύνοδο, είναι το ζήτημα της διαχείρισης της προσφυγικής κρίσης.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Απόψε το καταλάβατε εσείς;

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, σας παρακαλώ. Κάθε φορά παρεμβαίνετε! Είστε παλιός κοινοβουλευτικός!

(Θόρυβος-διαμαρτυρίες από την πτέρυγα του ΣΥΡΙΖΑ)

Ήρεμα, κύριοι συνάδελφοι, θα προστατεύσω εγώ τον Υπουργό. Δεν χρειάζεται εσείς.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Θα βρείτε πάρα πολλές αφορμές ξανά για να σας ανέβει η πίεση ακόμη και πριν ξεκινήσω. Ξέρετε, συνήθως είμαι ψύχραιμος άνθρωπος και θα παραμείνω.

Εγώ λέω ότι σε αυτή τη βάση, ο ελληνικός λαός, η ελληνική Κυβέρνηση, το σύνολο των δημοκρατικών πολιτικών δυνάμεων, επιτελεί ένα έργο υπεράσπισης των ανθρώπινων αξιών, υπεράσπισης της Συνθήκης της Γενεύης, υπεράσπισης του πατριωτικού μας αλλά και του διεθνιστικού μας χρέους. Σε αυτό το έργο συμβάλλουν ή κλήθηκε να συμβάλει και το Υπουργείο Εθνικής Άμυνας, ακριβώς ξεκινώντας από μία βάση για να επιταχύνει τις διαδικασίες, ώστε σε σύντομο χρονικό διάστημα να είμαστε πλήρως έτοιμοι σε σχέση με το καθήκον μας, της φιλοξενίας και της συνολικής αυτής διαχείρισης.

Αυτό επιτελεί η συγκεκριμένη τροπολογία. Η συγκεκριμένη τροπολογία αφορά κατά κύριο λόγο τον ρόλο που θα παίξει το Υπουργείο Εθνικής Άμυνας και τη δυνατότητα ενεργής συνδρομής του στους τομείς της στέγασης, της σίτισης, της υγειονομικής περίθαλψης και των μεταφορών των προσφύγων και των μεταναστών που εισέρχονται στη χώρα.

Με αυτή τη λογική, μαζί με τα συναρμόδια Υπουργεία αναλαμβάνουμε έναν συντονιστικό ρόλο. Αυτός ο ρόλος υπάρχει για τώρα. Ευελπιστούμε -και θέλω να το πω στην ελληνική Βουλή- ότι θα έχει ολοκληρωθεί πλήρως, άσχετα με το γεγονός ότι θα συνδράμουμε και επέκεινα, μέχρι το ελληνικό Πάσχα ή και λίγο πιο πριν, οπότε όλη αυτή η διαδικασία θα περάσει πλέον στον πλήρη συντονισμό του Υπουργείου Μεταναστευτικής Πολιτικής.

Γι’ αυτόν τον λόγο, θα ήθελα να μείνω μόνο στο ζήτημα που νομίζω ότι μπορεί να δημιουργήσει κάποιες ενστάσεις. Είναι σαφές ότι όλη η διαδικασία που έχει ακολουθηθεί και όλη η διαδικασία που θα ακολουθηθεί, θα έχει και το διαγωνιστικό της μέρος.

Φαντάζομαι ότι συμφωνούμε ότι όταν υπάρχουν προμήθειες για τη Λέρο, κατά κύριο λόγο θα γίνονται στη Λέρο, όπως για τη Χίο κατά κύριο λόγο θα γίνονται στη Χίο, όπως για την Κω τα περισσότερα αγροτικά προϊόντα θα αγοράζονται από το Πυλί.

Όμως, πρέπει στο μεσοδιάστημα των έξι, των επτά ημερών, γιατί γνωρίζετε ότι ακόμα και οι πρόχειροι διαγωνισμοί έχουν ένα όριο τριών ημερών- αλλά σχετικά με τη σίτιση δεν μπορείς να πεις «φάε μετά από τρεις μέρες»- αυτό να γίνεται με αιτιολογημένο τρόπο. Αυτό είναι το βασικό ζήτημα.

Δεύτερο είναι το νομικό ζήτημα, μιας και αναφέρθηκε σε αυτό. Εάν συμφωνούμε ότι αυτή είναι μια κατάσταση επείγουσα, τότε δεν πρέπει να αναφερθώ μόνο σε αυτή την τροπολογία, αλλά και στην ευρωπαϊκή νομοθεσία, σε περιπτώσεις κατεπείγουσας ανάγκης.

Θέλω απλά να σας θυμίσω την οδηγία 24/2014 της Ευρωπαϊκής Ένωσης και το άρθρο 32, το οποίο αναφέρεται σε τέτοιες περιπτώσεις και στο γεγονός ότι όπου υπάρχει πιθανή σύγκρουση πράξεων και ευρωπαϊκής νομοθεσίας, υπερισχύει η ευρωπαϊκή νομοθεσία. Γι’ αυτό είπα να σας προφυλάξω σε σχέση με αυτό το πράγμα και το πώς θα γίνει.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Υπουργέ, πρέπει να είναι απρόβλεπτες οι δαπάνες. Αυτές δεν είναι απρόβλεπτες.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αθανασίου, σας παρακαλώ! Μετά από τρεις συναδέλφους έχετε τον λόγο, θα μιλήσετε!

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Μη προβλέψιμο είναι το γεγονός ότι τη μια μέρα υπάρχει μεταναστευτική ροή διακοσίων ανθρώπων και την άλλη υπάρχει μια μεταναστευτική ροή τριών χιλιάδων ανθρώπων. Αυτό θέλω να σας πω.

**ΧΑΡΑΛΑΜΠΟΣ ΑΘΑΝΑΣΙΟΥ:** Στη Μυτιλήνη έχει κάθε μέρα δύο χιλιάδες.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Έδωσα λοιπόν και παραπέρα εξηγήσεις σε σχέση με τη λήξη αυτού και μπορείτε να το διαβάσετε. Αυτό είναι το ένα θέμα.

Το δεύτερο θέμα είναι ότι γίνεται μια γενικότερη συζήτηση, για την οποία θεωρώ ότι κάθε φορά πρέπει να θυμάμαι την ιστορία, και αυτό δεν αφορά την τροπολογία. Το 1974, μετά τη δικτατορία, έγινε μια σημαντική αλλαγή στην Ελλάδα. Δηλαδή, πάψαμε να λειτουργούμε με πιστοποιητικά κοινωνικών φρονημάτων, οι κομμουνιστές και οι άλλοι αριστεροί μπορούσαν να λένε τις ιδέες τους χωρίς να πηγαίνουν στα ξερονήσια και να ψηφίζουν τα κόμματά τους. Όλα αυτά τα κέρδισαν.

Δεύτερον, το 1981 έγινε μια μεγάλη πολιτική αλλαγή στην Ελλάδα. Θέλω να σας θυμίσω, πέραν του γεγονότος ότι υπήρχε η «μάχη της λαχαναγοράς» και η «μάχη των βυτιοφόρων» -οι παλαιότεροι θα το θυμάστε- ότι εκείνο τον καιρό έγινε και μια αλλαγή στη Νέα Δημοκρατία: Άλλαξε Αρχηγό. Η πρώτη δήλωση τότε του Αρχηγού –και ανατρέξτε στην εφημερίδα «ΒΡΑΔΥΝΗ» και στην «ΑΚΡΟΠΟΛΗ» εκείνης της περιόδου, στις αρχές του 1982…

**ΑΝΔΡΕΑΣ ΛΟΒΕΡΔΟΣ:** Πότε εννοείτε;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Το 1981 έγινε η αλλαγή και το 1982 άλλαξε η Νέα Δημοκρατία Αρχηγό.

Η πρώτη δήλωσή του, λοιπόν, ήταν: «Δεν θα επιτρέψουμε να γίνουν αλλαγές στις δομές των δημοσίων υπαλλήλων». Και το κατανοώ πια, κάνοντας μια αντιπαράθεση, ότι οι καιροί περνάνε, οι καταστάσεις αλλάζουν, αλλά η τακτική μένει ίδια.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, όμως, γιατί φύγατε από το θέμα της τροπολογίας.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Με διακόψατε δύο φορές.

**ΠΡΟΕΔΡΕΥΩΝ (Νικήτας Κακλαμάνης):** Φτάσατε στο 1982!

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Έφτασα στο 2015. Τότε, λοιπόν, έγινε μια πολύ μεγάλη πολιτική αλλαγή. Η χώρα βγαίνει από το κομματικό και το πελατειακό κράτος σε μια διαδικασία συνεχούς δάνειας οικονομικής πολιτικής που το ιδρύει και προσπαθεί να κάνει υπό καθεστώς επιτροπείας, όπου άλλοι την έβαλαν, μια σειρά βήματα. Και αυτά τα βήματα έχουν και το παράλληλο πρόγραμμα.

Καταλαβαίνω την Αντιπολίτευση. Έχετε ζαλιστεί, γιατί μέσα από αυτή τη διαδικασία μπορεί να μην καταλαβαίνετε ότι υπάρχει μια πολιτική που είναι και αριστερή και ρεαλιστική.

Έχετε ζαλιστεί γιατί βλέπετε ότι η Ελλάδα βγαίνει μπροστά και στην Ευρώπη και εκτελεί και το διεθνιστικό της καθήκον. Και αλλάζει κιόλας την Ευρώπη. Βεβαίως, έχετε ζαλιστεί.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, μη με αναγκάσετε…

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ένα δευτερόλεπτο.

**ΠΡΟΕΔΡΕΥΩΝ (Νικήτας Κακλαμάνης)**: Ναι, αλλά όταν μου ζητάτε τον λόγο επί της τροπολογίας, μιλάμε επί της τροπολογίας. Έχετε ένα λεπτό να ολοκληρώσετε.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ένα λεπτό.

Λέω, λοιπόν, το εξής: Δεν μπορείτε -η αριθμητική τα λέει- να αμφισβητήσετε τα αποτελέσματα των τριών εκλογικών μαχών. Προσπαθείτε, όμως, συγχρόνως φωνασκώντας προς όλες τις κατευθύνσεις να υπερασπίσετε τις δομές εξουσίας, οι οποίες σας αναπαρήγαγαν και σας έφεραν όλα αυτά τα χρόνια στην εξουσία.

Να είμαστε καθαροί: Με δημοκρατικά δικαιώματα, με δομές νέες της εξουσίας θα προχωρήσουμε και στη χώρα μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΙΩΑΝΝΗΣ ΒΡΟΥΤΣΗΣ:** Κύριε Υπουργέ, μην κατεβαίνετε από το Βήμα Κύριε Πρόεδρε, μία ερώτηση. Για ένα λεπτό, αν επιτρέπει ο κύριος Υπουργός.

**ΑΝΔΡΕΑΣ ΛΟΒΕΡΔΟΣ:** Έφερε μία τροπολογία ένοχη και μας υβρίζει κιόλας.

**ΠΡΟΕΔΡΕΥΩΝ (Νικήτας Κακλαμάνης):** Βλέπετε τι πρόβλημα δημιουργείτε; Αυτό είναι εις βάρος των Βουλευτών.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ο κ. Βρούτσης το δημιουργεί, δεν το δημιουργώ εγώ.

**ΙΩΑΝΝΗΣ ΒΡΟΥΤΣΗΣ:** Μία ερώτηση να μου επιτραπεί.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Εγώ επιτρέπω να θέσει την ερώτησή του.

**ΠΡΟΕΔΡΕΥΩΝ (Νικήτας Κακλαμάνης):** Καθίστε κάτω, κύριε Λοβέρδο και κύριε Βρούτση. Δεν χρειάζεται να σηκωθείτε όρθιοι για να σας δώσω τον λόγο. Παρακαλώ και οι δύο καθίστε κάτω.

**ΙΩΑΝΝΗΣ ΒΡΟΥΤΣΗΣ:** Είναι πολύ σοβαρό το θέμα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βίτσα, εσείς πηγαίνετε στο έδρανό σας. Τελειώσατε την ομιλία σας. Κύριε Βρούτση, θα έχετε τον λόγο για ένα λεπτό και για ένα λεπτό ο κ. Λοβέρδος. Και μη διανοηθείτε να συνεχίσετε πέραν του λεπτού! Σεβαστείτε τους συναδέλφους!

Ορίστε, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Ούτε λεπτό, κύριε Πρόεδρε.

Αντιπαρέρχομαι την κριτική που άσκησε ο κ. Βίτσας για την Αντιπολίτευση και τα υπόλοιπα. Σε μια τέτοια κρίσιμη χρονική στιγμή και για αίτημα το οποίο τίθεται από εσάς, κύριε Βίτσα, στο ελληνικό Κοινοβούλιο, θα έπρεπε να μιλάτε λιγότερο.

Ερωτώ, λοιπόν: Φέρνετε μία τροπολογία στο ελληνικό Κοινοβούλιο. Σας ενημερώνω ότι δεν έχει προηγούμενο. Δεν έχει υπάρξει ιστορικό προηγούμενο στο ελληνικό Κοινοβούλιο τέτοιας τροπολογίας, που να εξουσιοδοτεί τον Υπουργό Εθνικής Άμυνας συγκεκριμένα, να κάνει προσωπική επιλογή απευθείας ανάθεσης.

Δεύτερον: Είναι απρόβλεπτη αυτή η δαπάνη; Γιατί είναι απρόβλεπτη; Δεν είχατε κάνει τους υπολογισμούς σας; Δεν ξέραμε στο θέμα των hot spots ότι η Ελλάδα θα αντιμετωπίσει το συγκεκριμένο ζήτημα;

**ΒΑΣΙΛΕΙΟΣ ΟΙΚΟΝΟΜΟΥ:** Μήνες τα συζητάμε.

**ΙΩΑΝΝΗΣ ΒΡΟΥΤΣΗΣ:** Τρίτον, πείτε το νούμερο. Ζητώ να μάθω το νούμερο εκ μέρους της ελληνικής Βουλής. Ποιο είναι το ύψος της δαπάνης της απευθείας ανάθεσης που θέλει να κάνει ο κ. Καμμένος; Το ύψος. Το γνωρίζετε νομίζω. Δεν το γνωρίζετε;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Θα σας απαντήσω.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

**ΙΩΑΝΝΗΣ ΒΡΟΥΤΣΗΣ:** Ωραία.

Και κλείνω, κύριε Πρόεδρε, με το εξής: Σας μιλώ ως Κοινοβουλευτικός Εκπρόσωπος της Νέας Δημοκρατίας, ενός κόμματος που στέκεται δίπλα στο εθνικό πρόβλημα της χώρας. Και καταλαβαίνετε τι εννοώ. Άλλο όμως αυτό και άλλο να ζητάτε λευκή εξουσιοδότηση για απευθείας ανάθεση, που δεν έχει ιστορικό προηγούμενο.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Βρούτση.

Τον λόγο έχει ζητήσει ο κ. Λοβέρδος.

Ορίστε, κύριε Λοβέρδο, για ένα λεπτό.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, αναφέρατε μία σειρά από προστατευόμενα αγαθά από τις πολιτικές σας και από την τροπολογία που εξειδικεύει πολιτικές.

Ξεχάσατε, σας ξέφυγε, να αναφέρετε την Ελλάδα και τους πολίτες της. Αναφέρατε όλα τα άλλα. Σωστά αυτά που αναφέρατε. Σας ξέφυγε, όμως, ο βασικός σας σκοπός και η βασική σας υποχρέωση. Καλείστε να το διορθώσετε.

Δεύτερον, για την τροπολογία ερωτώ: Είναι απρόβλεπτη δαπάνη, όταν για τα hot spots μιλάμε εδώ με τον κ. Μουζάλα από τα τέλη Οκτωβρίου; Είμαστε με τα καλά μας; Είναι απολύτως προβλεπτή και, πάντως, είναι δυνατόν να έρχεται σε τροπολογία της τελευταίας στιγμής διατύπωση όπως αυτή, κύριε Υπουργέ;

Μας λέει, κυρίες και κύριοι Βουλευτές, ότι η ανάθεση θα γίνει χωρίς δημόσια διαγωνιστική διαδικασία, ούτε καν της πρόχειρης μορφής που σας δίνει μια δυνατότητα με διακυμάνσεις. Ρωτήστε κάποιον άνθρωπο, κύριε Υπουργέ, που τα ξέρει καλύτερα, μήπως σας δώσει μια συμβουλή και αυτό το πράγμα εδώ δεν γίνει τελικά νόμος του κράτους, διότι όταν θα έρθει η ώρα –όχι εκ του πονηρού σκεπτόμενος εσείς, είστε από τους μετριοπαθείς, σας ξέρω, αλλά κάνοντας το καθήκον σας και πιστεύοντας ότι βασίζεστε σε νόμιμη βάση- και εκτεθείτε, κύριε Υπουργέ, και θα σας επιτίθενται οι πάντες, τότε ποιος θα αμυνθεί για εσάς; Κανένας! Σας λέμε να το προλάβετε ρωτώντας κάποιον άλλο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Τι εννοείτε; Δεν καταλαβαίνω τι λέτε;

**ΑΝΔΡΕΑΣ ΛΟΒΕΡΔΟΣ:** Κοιτάξτε, τώρα μου απαντάτε χωρίς να ξέρετε τι ακριβώς σας λέω. Σηκώνεστε πάνω και μου απαντάτε πολιτικά. Το πολιτικό έρχεται δεύτερο, ενώ το νομικό έρχεται πρώτο.

Αν είστε βέβαιος ότι πράξατε το νομικώς αρτιότερο, ο θεός μπροστά είναι, σας εύχομαι το καλύτερο με τας ευχάς μου!

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Λοβέρδο.

Θέλετε να δώσετε μία απάντηση, κύριε Υπουργέ;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ναι, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Έχετε τον λόγο μόνο για ένα λεπτό, κύριε Υπουργέ.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Δύο Κοινοβουλευτικοί Εκπρόσωποι πήραν τον λόγο για ένα θέμα, παρά το γεγονός πως φαντάζομαι ότι έχουν μελετήσει την τροπολογία ή τουλάχιστον την έχουν διαβάσει.

**ΑΝΔΡΕΑΣ ΛΟΒΕΡΔΟΣ:** Δεν την έχουμε διαβάσει.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Είναι γνωστό, πρώτον, ότι όλες οι διαδικασίες, οι έως τώρα διαδικασίες έχουν γίνει είτε με πρόχειρους είτε με κανονικούς διαγωνισμούς. Έτσι δεν είναι; Να το ξεκαθαρίσουμε αυτό.

**ΑΝΔΡΕΑΣ ΛΟΒΕΡΔΟΣ:** Έτσι.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Εμείς λέμε ότι μέσα σε αυτή τη διαδικασία επιτάχυνσης και στους επόμενους δύο ή τρεις, όπως είπα, μήνες με μία διαδικασία πλήρους αιτιολόγησης την οποία γράφει η τροπολογία…

**ΑΝΔΡΕΑΣ ΛΟΒΕΡΔΟΣ:** Δεν αρκεί.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** …και ξέρετε ότι αυτά θα ελεγχθούν. Μετά θα σας πω και αριθμούς, μη βιάζεστε. Είναι πλήρους αιτιολόγησης απρόβλεπτες ανάγκες, αυτές που δεν μπορούν…

**ΑΝΔΡΕΑΣ ΛΟΒΕΡΔΟΣ:** Αυτές τις προβλέπει ο νόμος.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ναι, αυτές που δεν μπορούν να γίνουν. Εγώ σας έφερα ένα παράδειγμα πάρα πολύ απλό, ότι η διαδικασία του διαγωνισμού για τη σίτιση, για παράδειγμα, στη Λέρο μπορεί τις τρεις ημέρες να απαιτήσει να δώσουμε κάποια χρήματα και να τελειώσουμε και συγχρόνως να κάνουμε τον διαγωνισμό. Τόσο απλά πράγματα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν είναι έτσι.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Υπουργέ.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Είναι τόσο απλά τα πράγματα. Το ένα είναι αυτό.

**ΙΩΑΝΝΗΣ ΒΡΟΥΤΣΗΣ:** Το ύψος των χρημάτων, κύριε Υπουργέ.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Δεύτερον, σας λέω το εξής. Αυτά που εμείς έχουμε προϋπολογίσει σε σχέση με τα τρία πρώτα –αφαιρούμε δηλαδή τη σίτιση, γιατί αυτή είναι μία διαδικασία που δεν μπορείς εύκολα να την προϋπολογίσεις- δεν ξεπερνούν το ποσό των 8 εκατομμυρίων ευρώ. Υπολογίζουμε ότι θα μπορέσουμε με πολύ λιγότερα, ακριβώς γιατί μπαίνουν σ’ αυτή τη διαδικασία οι Ένοπλες Δυνάμεις…

**ΒΑΣΙΛΕΙΟΣ ΟΙΚΟΝΟΜΟΥ:** Λίγα είναι;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Με συγχωρείτε, δεν ξέρω τι εννοείτε λίγα. Ξέρω ότι έχετε υπογράψει για πάρα πολύ περισσότερα.

**ΒΑΣΙΛΕΙΟΣ ΟΙΚΟΝΟΜΟΥ:** Εγώ;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Και εσείς και σαν κόμμα.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, κύριε Υπουργέ, σας παρακαλώ.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Λέω ότι αυτή η διαδικασία θα έχει ολοκληρωθεί με αυτόν τον αριθμό -άρα σας λέω και νούμερο- που έχουμε αυτή τη στιγμή προϋπολογίσει. Τι σημαίνει αυτό; Μεταφορά, διαμονή, σίτιση, υγειονομική περίθαλψη. Θέλετε να σας αναφέρω αριθμούς σε σχέση με το έγινε το 2015; Να σας πω πόσους ανθρώπους φιλοξένησε ο ελληνικός λαός και η ελληνική Κυβέρνηση; Το γνωρίζετε. Πάνω από οκτακόσιες είκοσι χιλιάδες. Αυτά τα νούμερα εσείς θεωρείτε ότι είναι μεγάλα;

**ΧΑΡΑΛΑΜΠΟΣ ΑΘΑΝΑΣΙΟΥ:** Τεράστια.

**ΠΡΟΕΔΡΕΥΩΝ (Αναστάσιος Κουράκης):** Μην κάνετε διάλογο, σας παρακαλώ, κύριε Υπουργέ.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Εγώ, λοιπόν, κύριε Αθανασίου, λέω το πολύ απλό πράγμα. Επειδή δεν χρειάζομαι τον μαθηματικό του κ. Κουτσούκο, που τον βοήθησε να καταλάβει ότι όποιος αριθμός πολλαπλασιάζεται με το μηδέν βγάζει μηδέν, σας λέω το εξής: Η διεθνής νομοθεσία, η οποία καθορίζεται και από την Ευρωπαϊκή Ένωση -όχι από την Ύπατη Αρμοστεία, που είναι πολύ περισσότερα χρήματα- μιλάει για 5,72 ευρώ κατ’ άτομο την ημέρα. Βάλτε μόνο πόσο μπορούν να σημαίνουν αυτά, αν υπάρχει ένας «χ» αριθμός, που είναι ας πούμε αυτή τη στιγμή τρεις χιλιάδες άνθρωποι στη Μόρια. Αυτό θέλω να σας πω.

**ΧΑΡΑΛΑΜΠΟΣ ΑΘΑΝΑΣΙΟΥ:** Συμφωνώ. Αυτό που λέτε είναι σωστό, αλλά είναι προβλέψιμα αυτά. Να βοηθήσω θέλω. Ο διαγωνισμός μπορεί να γίνει.

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, να ολοκληρώσουμε. Μην κάνουμε νέο γύρο, κύριε Υπουργέ.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Σας εξήγησα για άλλη μία φορά. Μόνο σε κατεπείγουσες και απρόβλεπτες διαδικασίες, οι οποίες γνωρίζετε ότι ελέγχονται όχι μόνο από το Υπουργείο Εθνικής Άμυνας και από τον Υπουργό, όπως είπαν προηγούμενα, αλλά ελέγχονται και από το Υπουργείο Οικονομικών και πάει λέγοντας.

**ΧΑΡΑΛΑΜΠΟΣ ΑΘΑΝΑΣΙΟΥ:** Μια διευκρίνιση…

**ΠΡΟΕΔΡΕΥΩΝ (Αναστάσιος Κουράκης):** Όχι διευκρινίσεις, σας παρακαλώ.

Προχωρούμε στον κατάλογο ομιλητών, για να μιλήσουν και οι Βουλευτές.

Τον λόγο έχει ο κ. Εμμανουηλίδης Δημήτριος από τον ΣΥΡΙΖΑ.

(Θόρυβος στην Αίθουσα)

**ΑΝΔΡΕΑΣ ΜΙΧΑΗΛΙΔΗΣ:** Αν είναι δυνατόν! Δεν μπορούμε να παρακολουθήσουμε τους ομιλητές…

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, ησυχία! Δεν γίνεται έτσι.

**ΑΝΔΡΕΑΣ ΜΙΧΑΗΛΙΔΗΣ:** Δεν είναι δυνατόν!

**ΠΡΟΕΔΡΕΥΩΝ (Αναστάσιος Κουράκης):** Μα, δεν γίνεται έτσι τώρα. Σας παρακαλώ.

Κύριε Εμμανουηλίδη, αρχίστε παρακαλώ.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, «Μέτρα για την επιτάχυνση του κυβερνητικού έργου και άλλες διατάξεις» είναι ο τίτλος τού προς ψήφιση νομοσχεδίου. Ο τίτλος ομολογουμένως αδικεί το περιεχόμενό του. Η εκφώνησή του ως παράλληλο πρόγραμμα εκτιμώ πως βρίσκει συνεπέστερη αντιστοίχιση με το πολιτικό και κοινωνικό του περιεχόμενο.

Το νομοσχέδιο έρχεται σε μια ιδιαίτερα κρίσιμη στιγμή για τον τόπο μας. Η Κυβέρνησή μας δέχεται έντονες αντιδράσεις από κοινωνικές ομάδες, όπως αγρότες, ελεύθερους επαγγελματίες και διάφορους επιστημονικούς κλάδους. Είναι όλες αυτές οι κοινωνικές ομάδες που μας στήριξαν και μας εμπιστεύτηκαν σε όλες τις τελευταίες εκλογικές αναμετρήσεις, καθώς εμπιστεύτηκαν σε εμάς τις συλλογικές τους τύχες.

Γνωρίζοντας τις δεσμεύσεις που αναλάβαμε έναντι των δανειστών, με τη συναποδοχή του σκληρού μνημονίου από το σύνολο σχεδόν –εκτός βέβαια του ΚΚΕ- των πολιτικών κομμάτων και με τη συναίσθηση της κοινωνικής και ιστορικής μας ευθύνης, αγωνιζόμαστε για να βγάλουμε την κοινωνία και τη χώρα από τον Καιάδα, που η Νέα Δημοκρατία και το ΠΑΣΟΚ την έριξαν.

Με βαθιά πεποίθηση ότι η Κυβέρνησή μας είναι σάρκα από τη σάρκα της κοινωνίας, της κοινωνίας του καθημερινού αγώνα, είμαστε αποφασισμένοι να πορευτούμε μαζί με την κοινωνία για να την οδηγήσουμε στο ξέφωτο της κοινωνικής προκοπής.

Κυρίες και κύριοι συνάδελφοι, «εξ όνυχος τον λέοντα» αναφέρει ο Αίσωπος ή ενδεχομένως και ο Αλκαίος. Δεν είναι αποσαφηνισμένο. Το δείγμα γραφής τού προς ψήφιση νομοσχεδίου αναδεικνύει την πολιτική και κοινωνική φυσιογνωμία της Κυβέρνησης. Οι ρυθμίσεις του, βέβαια, δεν είναι αρκετές να αποσείσουν το κοινωνικό άχθος του μνημονίου. Είναι ωστόσο δηλωτικό του θετικού κοινωνικού αποτυπώματος της αριστερής μας φυσιογνωμίας.

Αναφέρω ενδεικτικά μερικά από τα μέτρα του νομοσχεδίου που αντανακλούν την κοινωνική μας ευαισθησία.

Στον χώρο της υγείας με το νομοσχέδιο προχωρούμε στην κάλυψη των ανασφάλιστων πολιτών και των ευπαθών ομάδων, όπως έγκυοι, παιδιά, χρόνια πάσχοντες, ψυχικά ασθενείς και τοξικοεξαρτημένοι. Παρέχεται η διασφάλιση πλήρους και ελεύθερης πρόσβασης σε δυόμισι εκατομμύρια ανασφάλιστους. Με τον τρόπο αυτό γίνεται, επιτέλους, πράξη η συνταγματική υποχρέωση της ελληνικής πολιτείας να εξασφαλίσει τον πλήρη και ισότιμο τρόπο απόλαυσης του κοινωνικού δικαιώματος της υγείας για όλους τους πολίτες.

Η βασική φιλοσοφία της νέας ρύθμισης είναι η ελεύθερη πρόσβαση στις δημόσιες δομές υγείας για όλους, βάσει του ΑΜΚΑ, και η πλήρης νοσηλευτική, διαγνωστική και φαρμακευτική κάλυψή τους. Επιπλέον, δεν θα υπάρχει συμμετοχή στα φάρμακα για όσους έχουν εισόδημα κάτω από 6.000 ευρώ.

Διευκολύνονται ακόμη οι προσλήψεις μέσω κινήτρων για τη στελέχωση των νοσοκομείων και των κέντρων υγείας στις άγονες περιοχές της χώρας, μέσω επιδοτήσεων από τις περιφέρειες και τους δήμους σε είδος, παραδείγματος χάριν, διατροφή, διαμονή, κ.ά.

Στον χώρο της παιδείας με το άρθρο 40 εμπλουτίζεται η ενισχυτική διδασκαλία και η πρόσθετη διδακτική στήριξη που διενεργείται σε μαθητές δημοσίων, γυμνασίων και λυκείων.

Εισάγεται ο όρος «αντισταθμιστική εκπαίδευση», ο οποίος περιλαμβάνει πρόσθετες δομές που αφορούν στην παροχή ενισχυτικής διδασκαλίας σε ευαίσθητες κοινωνικές ομάδες.

Στον χώρο της εργασίας, προχωρά στη δημιουργία διακοσίων πενήντα κέντρων κοινότητας σε όλη την επικράτεια. Τα κέντρα κοινότητας είναι νέα δράση με καινοτόμα χαρακτηριστικά. Με τη λειτουργία τους επιδιώκεται η ανάπτυξη ενός τοπικού σημείου αναφοράς για την υποδοχή, εξυπηρέτηση και διασύνδεση των πολιτών με όλα τα κοινωνικά προγράμματα και υπηρεσίες που υλοποιούνται στην περιοχή παρέμβασης, προσφέροντας κατ’ αυτόν τον τρόπο υποστήριξη σε ειδικές χειμάζουσες κοινωνικές ομάδες.

Κυρίες και κύριοι συνάδελφοι, η κρισιμότητα των στιγμών υπαγορεύει σε όλα τα πολιτικά κόμματα να σταθούν στο ύψος των περιστάσεων. Παρατηρώντας, ωστόσο, την πολιτική γεωγραφία της Αίθουσας, συνειρμικά οδηγούμαι στη διαπίστωση ότι πέρα από το παράλληλο πρόγραμμα υπάρχει το παράλληλο κομματικό σύμπαν των δύο συστημικών κομμάτων που κυριάρχησαν σε όλη τη μεταπολιτευτική περίοδο, καθόσον σε παράλληλο εσωκομματικό σύμπαν δρουν τόσο η Νέα Δημοκρατία όσο και το ΠΑΣΟΚ. Δύο κόμματα σε συσκευασία του ενός αποτελεί το καθένα από αυτά. Η εσωτερική λειτουργία τους μας παραπέμπει στα διπλότυπα της εφορίας του παλιού καιρού, με το στέλεχος και το απόκομμα. Τώρα, ποιο είναι το στέλεχος και ποιο το απόκομμα την απάντηση οφείλει να δώσει ο κ. Μητσοτάκης και η κ. Γεννηματά. Ο νοών νοείτω!

Επειδή οι εσωτερικές παθογένειες των κομμάτων αποτελούν δραματικό έλλειμμα της πολιτικής, διακριτικά θα συνιστούσα τους δύο αυτούς πολιτικούς χώρους να βρουν επιτέλους σύντομα τον δρόμο τους για το καλό της χώρας και πρωτίστως για το δικό τους καλό. Με όλο το αντιπολιτευτικό μένος τους, διαλύοντας κάθε ψήγμα πολιτικής υπευθυνότητας, έχουν την ψευδαίσθηση πως μπορούν να μας παραχώσουν.

Όμως, κυρίες και κύριοι Βουλευτές, εμείς είμαστε σπόροι. Φυτρώνουμε, βλασταίνουμε, καρπίζουμε για το καλό της κοινωνίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Εμμανουηλίδη Δημήτρη.

Τον λόγο έχει ο κ. Παπαδόπουλος Σάκης από τον ΣΥΡΙΖΑ για επτά λεπτά.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** «Τέτοιες στιγμές όλοι πρέπει να στεκόμαστε ο ένας δίπλα στον άλλο, να ξεπερνάμε τις τυπικότητες και τις αρμοδιότητες και να προσπαθούμε να δώσουμε λύσεις σε πραγματικά προβλήματα. Η περιφέρεια προσπαθεί με πράξεις και όχι με λόγια να στηρίξει όλους αυτούς που αγωνίζονται για την πρωτοβάθμια φροντίδα υγείας». Ξέρετε ποιος τα λέει όλα αυτά; Ο ανιψιός του Προέδρου της Νέας Δημοκρατίας σε μια σύσκεψη που έγινε από κοινού, με πρωτοβουλία της Περιφέρειας Στερεάς Ελλάδας και της 5ης ΥΠΕ, στην οποία παρευρίσκονταν και ο Υποδιοικητής, ο Μιχάλης Βενιζέλος. Συζητήθηκαν τα σοβαρά προβλήματα που υπάρχουν στις δομές των υπηρεσιών υγείας, στα κέντρα υγείας, στα περιφερειακά ιατρεία, στα νοσοκομεία.

Κοιτάξτε πού καταλήξαμε. Η Περιφέρεια Στερεάς Ελλάδας προβαίνει άμεσα στις εξής δράσεις: Σύναψη Προγραμματικής Σύμβασης με την 5η ΥΠΕ για την παροχή οικονομικής βοήθειας για την αγορά αναλώσιμων, παροχή καυσίμων για την κίνηση των ασθενοφόρων, όταν καθίσταται ανάγκη, παροχή επιδόματος στους επικουρικούς γιατρούς και στους γιατρούς υπηρεσίας υπαίθρου που θα υπηρετούν σε περιοχές άγονες, απομακρυσμένες και προβληματικές της περιφέρειας μέχρι του ποσού των 400 ευρώ ανά γιατρό μηνιαίως για όλη τη διάρκεια της θητείας.

Αυτή τη συμφωνία δεν μπορούσαν να την υλοποιήσουν. Χρειάζεται να περάσει αυτό που περνάμε τώρα σ’ αυτό το σχέδιο νόμου. Χρειάζεται να ξεφύγουμε από τη δαιμονολογία, στην οποία κατέφυγαν πάρα πολλοί γιατί μπήκαν στον πειρασμό, καθώς κάποιους τους τρελαίνει η ιδέα ότι πέραν των εφαρμοστικών νόμων υπάρχει πολιτική, η οποία είναι ένα παράλληλο πρόγραμμα προς τους εφαρμοστικούς νόμους, τους νεοφιλελεύθερους, τους μονεταριστικούς, αυτούς που επιβλήθηκαν στη χώρα, σε μία υπερχρεωμένη χώρα, αλλά επιβλήθηκαν με τρόπο που να δημιουργεί τραγικά κοινωνικά προβλήματα και καταστροφική ύφεση.

Η χώρα έχει την ανάγκη να δει με τις δράσεις σε όλα τα επίπεδα που αφορούν την κοινωνία, αλλά και σε όλα τα επίπεδα στα οποία μπορεί να αναπτυχθεί η προσπάθεια επανεκκίνησης της οικονομίας, πώς μπορεί να υπάρξει το πρόγραμμα εθελοντικής ανάπτυξης που χρηματοδοτείται, αγαπητοί φίλοι, συνάδελφοι, με 5,8 δισεκατομμύρια ευρώ μέχρι το 2020, το νέο ΕΣΠΑ, ο αναπτυξιακός νόμος, το νέο εθνικό αναπτυξιακό σχέδιο που παραδίδεται τον επόμενο μήνα.

Όλα αυτά, μαζί μ’ αυτά που νομοθετήσαμε με την πράξη νομοθετικού περιεχομένου, μαζί μ’ αυτά που βάζουμε εδώ, αποτελούν αυτό που είναι η μεγάλη ανάγκη της χώρας, να προχωρήσει δηλαδή σ’ αυτό που είναι η συνολική της ανασυγκρότηση. Καταλαβαίνουμε ότι τα ζητήματα της υγείας, η ολοκλήρωση ενός δημόσιου, αποτελεσματικού, ποιοτικού, δωρεάν συστήματος υγείας, στη σημερινή Ελλάδα είναι ένα τεράστιο καθήκον, για το οποίο γίνονται όλες αυτές οι προσπάθειες που νομοθετούνται εδώ και όλες εκείνες που θα ακολουθήσουν. Ήδη πάρα πολλοί σας μίλησαν για το τι είναι ακριβώς αυτά που νομοθετούμε, αλλά ακολουθεί γι’ αυτούς που έχουν απορίες και το πρωτοβάθμιο σύστημα υγείας με δομές στις γειτονιές και με όλα εκείνα που θα δώσουν τη δυνατότητα και για προγράμματα εφημερίας τουλάχιστον μέχρι τις 22.00΄ η ώρα, όπως και οι αλλαγές στο διοικητικό σύστημα της χώρας, των υγειονομικών περιφερειών, των νοσοκομείων, του Εθνικού Συστήματος Υγείας, για να λειτουργεί και αξιοκρατικά και συμμετοχικά.

Επίσης, ακολουθεί το φάρμακο που είναι δημόσιο αγαθό, η ψυχιατρική μεταρρύθμιση και, βέβαια, η επείγουσα περίθαλψη με αυτοτελή τμήματα επειγόντων περιστατικών με τρόπο που το ΕΚΑΒ θα μπορεί να προσφέρει τις υπηρεσίες του παντού, με συγκεκριμένο τρόπο ειδικά απέναντι στους κατοίκους των νησιών μας, στις δυσπρόσιτες περιοχές. Καταλαβαίνουμε ότι πρέπει να δοθούν πάρα πολλά κίνητρα, πάρα πολλές δυνατότητες και στο έμψυχο δυναμικό, αλλά πρέπει να καταβάλουμε και προσπάθειες για να μπορέσουμε να έχουμε πραγματικά σε όλη τη χώρα ένα ποιοτικό σύστημα υγείας.

Αυτά, λοιπόν, τα οποία αποτελούν τη νομοθετική μας πρωτοβουλία ασφαλώς και ενοχλούν όλους εκείνους που θεωρούν ότι δεν μπορεί να υπάρξει κάτι τέτοιο. Νομίζω, λοιπόν, ότι οι αποδείξεις που δίνονται, δίνονται με συγκεκριμένο τρόπο και με εξασφάλιση χρηματοδοτήσεων. Δεν θα σας πω δεδομένα τα οποία ήδη έχουν αναφερθεί. Θα σας πω, όμως, ότι ο προϋπολογισμός των νοσοκομείων για το 2016 έχει τη δυνατότητα να αξιοποιεί και τα 100 εκατομμύρια ευρώ που θα πιάσουν τόπο για να μπορέσει να γίνει η συνολική μας παρέμβαση απέναντι στους ανασφάλιστους από έναν προϋπολογισμό του ΕΟΠΥΥ, ο οποίος είναι αυξημένος κατά 502 εκατομμύρια ευρώ και προβλέπει μεταβιβάσεις 900 εκατομμυρίων ευρώ προς τα νοσοκομεία έναντι 700 εκατομμυρίων ευρώ το 2015.

Προβλέπει ότι σ’ αυτό το χρονικό διάστημα θα έχουμε από ληξιπρόθεσμες οφειλές προς τα νοσοκομεία 1.214.000 εκατομμύρια ευρώ, από τη δυνατότητα να χρηματοδοτηθούν προς την πρόνοια και την κοινωνική ασφάλιση 2.696.000 εκατομμύρια ευρώ που είχαν φθάσει οι οφειλές και προς τα νοσοκομεία 1.214.000 εκατομμύρια ευρώ και, βέβαια, από την απόδοση στο ΕΣΥ των 714 εκατομμυρίων ευρώ από την αύξηση των ασφαλιστικών εισφορών. Και όλα αυτά, μέσω μεταβιβαστικών πληρωμών, φτιάχνουν ότι ο κοινωνικός προϋπολογισμός για το 2016 ανεβαίνει κατά 823 εκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι, λοιπόν, αγαπητοί συνάδελφοι, μια συγκεκριμένη παρέμβαση την οποία κάνει η Κυβέρνηση σε πολύ αντίξοες συνθήκες -παγκόσμιες, ευρωπαϊκές- και αποδεικνύει ότι και μέσα σε αυτό το τοπίο μπορεί να υπάρχουν πρωτοβουλίες που να οδηγούν στα ιστορικά καθήκοντα ανασυγκρότησης που ανέλαβε αυτή η Κυβέρνηση.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Αθανάσιο Παπαδόπουλο από τον ΣΥΡΙΖΑ και για τη συνέπεια στον χρόνο.

Τον λόγο έχει ο κ. Ιάσονας Φωτήλας από το Ποτάμι.

**ΙΑΣΩΝ ΦΩΤΗΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν μπορούμε να συνεχίσουμε έτσι. Δεν είναι δυνατόν η Κυβέρνηση Τσίπρα-Καμμένου να ευτελίζει κάθε μέρα την κοινοβουλευτική διαδικασία.

Στο συγκεκριμένο νομοθέτημα αποτυπώνεται όλη η προβληματική διαδικασία, με την οποία νομοθετείτε. Καμμιά διαβούλευση δεν προηγήθηκε. Μόνο διαβούλευση με τους δικούς σας κάνατε, ενώ λείπει η κοστολόγηση στα 2/3 περίπου όσων διακηρύττετε. Ακόμα περιμένουμε την ολοκληρωμένη έκθεση του Γενικού Λογιστηρίου του Κράτους για όσα τάζετε, ενώ αρκετές διατάξεις –μερικές θετικές, τουλάχιστον στα λόγια- τις παραπέμπετε προς υλοποίηση μέσω υπουργικών αποφάσεων στο μέλλον.

Θέλετε τρανό παράδειγμα των όσων λέω; Η ιατροφαρμακευτική περίθαλψη των ανασφάλιστων. Ακόμα και σε αυτό το ευαίσθητο πραγματικά ζήτημα που και εμείς θέλουμε να υπάρξει κάλυψη των πολιτών μας, όταν και εάν εκδοθεί η ΚΥΑ και όταν και εάν καθοριστούν οι διαδικασίες, θα υπάρξει καθολική κάλυψη. Μέχρι τότε μόνο εξαγγελίες που λειτουργούν ως προπαγάνδα κάνετε.

Δεν μπορούμε να συνεχίσουμε έτσι. Δεν είναι δυνατόν να αποφασίζονται μετατάξεις και μεταθέσεις με μια υπογραφή και στον ευαίσθητο χώρο της υγείας. Μετατρέπετε την αρμόδια ΥΠΕ σε σύντροφο που θα κανονίζει τα διάφορα ρουσφέτια χωρίς αντικειμενικά κριτήρια στη διαδικασία.

Τα ίδια κάνατε και στο νομοσχέδιο για την αξιολόγηση για τη δημόσια διοίκηση, στα άρθρα του παράλληλου προγράμματος που εκεί φέρατε. Μετά τις αντιδράσεις, όμως, που ξέσπασαν στις προβλέψεις σας για κινητικότητα χωρίς καν αίτηση του υπαλλήλου –ακούστε το, κυρίες και κύριοι συνάδελφοι της Αριστεράς, αυτό μας φέρατε- αναγκαστήκατε να προβείτε σε διορθώσεις. Παραμένουν, όμως, τα σοβαρά ζητήματα ακόμα και αντισυνταγματικότητας, πέραν των προφανώς διάτρητων διατάξεων.

Παρεμπιπτόντως, κύριοι Υπουργοί, άσχημα τα νέα από το Συμβούλιο της Επικρατείας. Ακούσατε για την απόφαση του Συμβουλίου της Επικρατείας από το 2014 σχετικά με τα κανάλια; Σας εκθέτει γιατί όσο και αν την κρύβετε, προδικάζει την απόρριψη της αντισυνταγματικής ρύθμισης που φέρατε. Λέει ξεκάθαρα πως τα ζητήματα αυτά ανήκουν στην αποκλειστική αρμοδιότητα που Εθνικού Συμβουλίου Ραδιοτηλεόρασης και όχι του Υπουργού.

Και τώρα ο κ. Βερναρδάκης πώς θα καταφέρει να σταματήσει αυτή την απαράδεκτη αυτονόμηση των ΜΜΕ; Πώς θα καταφέρει να τα ελέγξει να λένε ό,τι θέλει εκείνος και όχι ό,τι πιστεύουν; Δεν φοβάμαι, όμως. Πιστεύω θα τα καταφέρει. Θα βρει έναν τρόπο. Δεν τον φοβάμαι!

Φέρνετε, επίσης, διατάξεις για την επιχορήγηση προνοιακών ιδρυμάτων και ιδρυμάτων για φροντίδα ΑΜΕΑ. Ποιος θα μπορούσε γενικότερα να αρνηθεί επιχορήγηση σε ιδρύματα για τις απίστευτα αυξημένες ανάγκες που έχουν; Η δική σας πολιτική άλλωστε τα προβλήματα αυτά τα διόγκωσε αντί να τα αντιμετωπίσει.

Τα στοιχεία από το σύστημα «ΕΡΓΑΝΗ», για παράδειγμα, δείχνουν το μέγεθος του προβλήματος που διογκώνεται. Μόνο για τον Ιανουάριο του τρέχοντος έτους σχεδόν δέκα χιλιάδες θέσεις εργασίας χάθηκαν λόγω της αβεβαιότητας στην οικονομία. Έλα, όμως, που και εδώ θέτετε κριτήρια για την επιχορήγηση των ιδρυμάτων, πέραν της κείμενης νομοθεσίας, με απόφαση Υπουργού πάλι παρακαλώ!

Μας αναφέρατε στην επιτροπή ότι υπάρχει νομοθετικό κενό. Οι κωδικοί μέσα από τους οποίους πληρώνονταν τα προνοιακά ιδρύματα υπάγονταν στο Υπουργείο Υγείας και, εν τω μεταξύ, τα προνοιακά ιδρύματα μεταφέρθηκαν, επομένως και η πληρωμή τους μεταφέρθηκε στο Υπουργείο Εργασίας.

Έχουμε αντίστοιχη περίπτωση στην Πάτρα με το Ίδρυμα «ΜΕΡΙΜΝΑ» για ΑΜΕΑ. Οι επιχορηγήσεις, που δίνονται με μεγάλη καθυστέρηση, έχουν υποστεί και σε αυτό το ίδρυμα μεγάλες περικοπές τα τελευταία τρία χρόνια. Και οι ρυθμίσεις, όμως, που ψηφίστηκαν, έμειναν ανεφάρμοστες, όπως αυτή που αφορά στη συνέχιση της πράξης «Ενέργειες Στήριξης Ηλικιωμένων και Ανθρώπων που Χρήζουν Βοήθειας», μέσω της οποίας λειτουργούν και στην Πάτρα κέντρα φροντίδας ηλικιωμένων και ΑΜΕΑ, παρά τις υποσχέσεις των Υπουργών προς το ίδρυμα.

Και σαν να μην έφταναν όλα αυτά, έχουμε και τον κ. Πολάκη να απαξιοί να απαντήσει στην επίκαιρη ερώτησή μου για τα ΑΜΕΑ, παραπέμποντάς με από το Υπουργείο Υγείας στο Υπουργείο Εργασίας. Δοκίμασα όλους τους τρόπους. Κατέθεσα αρχικά επίκαιρη ερώτηση προς το Υπουργείο Υγείας. Μου απάντησαν πως είναι αναρμόδιο και πρέπει να τη στρέψω στο Υπουργείο Εργασίας. Την έστρεψα στο Υπουργείο Εργασίας. Μου απάντησαν πως είναι αναρμόδιο και πρέπει να τη στρέψω στο Υπουργείο Υγείας. Την κατέθεσα ως γραπτή ερώτηση, πλέον. Περιμένω δυόμισι μήνες. Ακόμα δεν μου έχει απαντήσει κανείς. Δώρο άδωρον!

Τελικά, κατάλαβα τι συμβαίνει. Και είναι λογικό. Πληροφορήθηκε προχθές ότι την ώρα που ο συνάδελφος Βουλευτής κ. Μπαργιώτας από το Ποτάμι ζητούσε απάντησε σε επίκαιρη ερώτηση, ο κύριος Υπουργός έπινε καφέ στο κυλικείο. Άρα πώς να προλάβει να απαντήσει και σε μένα, στις δικές μου ερωτήσεις;

Φέρνετε και κάποιες σωστές ρυθμίσεις, όπως αυτή, επιτέλους, για τη λειτουργία του νοσοκομείου της Σαντορίνης. Όμως, εντύπωση μου προκαλεί πως η Κυβέρνησή σας πλέον εισχωρεί στη λογική λειτουργίας νοσοκομείων με όρους ιδιωτικού δικαίου, ιδιωτικού τομέα θα έλεγα. Γιατί τι άλλο υποδηλώνεται με τους τρόπους χρηματοδότησης στο άρθρο 66, όπου μεταξύ άλλων προβλέπονται συμβάσεις, συνεργασίες με ιδιωτικούς φορείς και με τουριστικά γραφεία για ενίσχυση του ιατρικού τουρισμού;

Έρχεστε να υλοποιήσετε το όραμα του κ. Λυκουρέντζου να γίνει το συγκεκριμένο νοσοκομείο εφαλτήριο για τον ιατρικό τουρισμό. Καλά κάνετε. Μόνο που παλαιότερα τον καταγγέλλατε. Η πολιτική σας συνέπεια τσακίζει κόκκαλα!

Θέλω, ολοκληρώνοντας, να αναφερθώ και στο ζήτημα του Ανοικτού Πανεπιστημίου. Μας φέρατε κι εδώ ρυθμίσεις για το ΕΑΠ, όπως και στο νομοσχέδιο για την αξιολόγηση της δημόσιας διοίκησης, ενώ έχετε περάσει και στις πράξεις νομοθετικού περιεχομένου σχετικές ρυθμίσεις. Θαυμάσιος τρόπος νομοθέτησης!

Θα επαναλάβω για το θέμα όσα είπα και στην Επιτροπή Δημόσιας Διοίκησης. Ναι, μερικές διατάξεις είναι προς τη θετική κατεύθυνση. Όμως, το βασικό πρόβλημα είναι το θέμα της αυτοδυναμίας του Ανοικτού Πανεπιστημίου. Και αυτό δεν προχωράει ούτε με τις ρυθμίσεις αυτές ούτε με τις αντίστοιχες στο νομοσχέδιο για την αξιολόγηση στη δημόσια διοίκηση.

Η δημιουργία επιπλέον τριών θέσεων αντιπροέδρων -που θα προέρχονται, μάλιστα, από άλλα πανεπιστήμια και δεν θα έχουν διδακτική απασχόληση, θα είναι, δηλαδή, κομματικά προσκείμενοι στην παρούσα Κυβέρνηση- είναι το τελευταίο πράγμα που χρειαζόμαστε για το Ανοικτό Πανεπιστήμιο.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ιάσωνα Φωτήλα.

Τον λόγο έχει τώρα ο κ. Χαράλαμπος Αθανασίου από τη Νέα Δημοκρατία.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο κ. Βίτσας, ο Αναπληρωτής Υπουργός, ο μετριοπαθής –πράγματι- και σαν άνθρωπος και σαν πολιτικός, είπε ότι ζαλιστήκαμε από την πολιτική της Κυβέρνησης.

Ζαλιστήκαμε, κύριε Υπουργέ, αλλά από τις παλινωδίες της Κυβέρνησης, από την αντιφατική νομοθεσία, με την οποία εισάγει νομοθετήματα, που έρχονται στη Βουλή και μετά από λίγες μέρες, λίγους μήνες ανακαλούνται και, βεβαίως, από την αναποφασιστικότητα της Κυβέρνησης.

Σας θυμίζω, κυρίες και κύριοι συνάδελφοι του ΣΥΡΙΖΑ, τη «μαύρη Βίβλο», την οποία είχατε εκδώσει στα μέσα του 2014 και στην οποία μιλούσατε για ευτελισμό της κοινοβουλευτικής διαδικασίας και καταπάτηση, καταστρατήγηση του Συντάγματος και του Κανονισμού της Βουλής με πράξεις νομοθετικού περιεχομένου, που έφερνε η κυβέρνησή μας, αλλά και με τροπολογίες.

Σήμερα είναι τουλάχιστον σαράντα εννιά τροπολογίες. Έχετε να πείτε κάτι; Έχετε να πείτε κάτι και για τις πράξεις νομοθετικού περιεχομένου, που βγάλατε σε έναν χρόνο όσες δεν είχαμε εκδώσει εμείς στα δυόμισι χρόνια και πολλές άσχετες κατά περιεχόμενο και μάλιστα με προσθήκες κατά την κύρωσή τους;

Κυρίες και κύριοι συνάδελφοι, βρισκόμαστε εδώ για να συζητήσουμε για το νομοσχέδιο για το δήθεν "παράλληλο πρόγραμμα" της Κυβέρνησης. Έχει ενδιαφέρον η συζήτηση αυτή, γιατί η φύση και η πορεία του νομοσχεδίου είναι παράλληλη με αυτή της Κυβέρνησης.

Στην αρχή μόνο φασαρία και πομπώδεις εκφράσεις για τη δήθεν αδέσμευτη Κυβέρνηση, που υπηρετεί τα συμφέροντα του λαού και μετά μάζεμα σε μία νύκτα, μόλις σας έτριξαν τα δόντια οι δανειστές. Έπειτα συνεχίζετε τη συζήτησή του, αφού κάποια άρθρα τα αποσύρατε, αλλά τα βάλατε σε άλλα νομοσχέδια. Και ούτε η ίδια σας η εισηγήτρια δεν γνωρίζει καλά πόσα και ποια είναι αυτά.

Πρόκειται για ένα νομοσχέδιο που δεν τιμά το Κοινοβούλιο και θα έπρεπε να είχε αποσυρθεί και να κατατεθεί από την αρχή.

Για το χάλι αυτό την ευθύνη έχει η Κυβέρνηση που αποτελεί τον ορισμό της ανεύθυνης διακυβέρνησης. Θα μου πείτε: Απ’ αυτό περιμέναμε να δούμε την υπευθυνότητα της Κυβέρνησης; Μόλις τις προηγούμενες ημέρες δεν προηγήθηκε η κατάπτυστη τροπολογία για τις άδειες των καναλιών που έκανε κουρελόχαρτο το Σύνταγμα; Και, μάλιστα, είστε τόσο ευχαριστημένοι στην Κυβέρνηση, που τώρα λέτε πως τα ίδια θα κάνετε όχι μόνο με το ραδιόφωνο, αλλά και με το internet, λες και το διαδίκτυο είναι βιλαέτι του ΣΥΡΙΖΑ και των ΑΝΕΛ.

Κύριε Παπαδόπουλε, είπατε πριν από λίγο ότι πέρα απ’ τον νόμο είναι η πολιτική. Ναι, αλλά στα κράτη δικαίου όταν συγκρούεται η πολιτική με τον νόμο πρέπει να ξέρετε ότι τελικά κερδισμένος βγαίνει ο νόμος.

Πριν λίγες ημέρες δεν είναι που ομολογήσατε την αποτυχία σας και με συνοπτικές διαδικασίες ενεπλάκη επίσημα το ΝΑΤΟ στη διαχείριση του μεταναστευτικού και του προσφυγικού προβλήματος; Είναι αυτό το ΝΑΤΟ από το οποίο κάποτε λέγατε ότι θέλατε να μας βγάλετε ή μήπως είναι συνωνυμία και εγώ τα μπερδεύω; Δεν θα πω καν ποιες συνέπειες μπορεί να έχει η κίνησή σας αυτή στη γεωπολιτική σκακιέρα μακροπρόθεσμα, γιατί δεν είναι η κατάλληλη συνεδρίαση αυτή της Βουλής.

Εσείς δεν καταστίσατε τη χώρα σάκο του μποξ στα διεθνή fora; Φτάσαμε στο σημείο να συμμετέχουμε σε διεθνείς συναντήσεις με σκυμμένο κεφάλι, χωρίς σοβαρό αντίλογο, να μας θέτουν τελεσίγραφα και να μας απευθύνονται απαξιωτικά χώρες που στο παρελθόν δεν θα τολμούσαν ούτε να μας κοιτάξουν στα μάτια.

Πριν από λίγες ημέρες δεν απαγόρευσαν οι Τούρκοι να προσγειωθεί το αεροπλάνο του Πρωθυπουργού στη Ρόδο μας; Πριν δυο-τρεις ημέρες δεν ήταν που Υπουργός σας ευθέως είπε πως παραπλανήσατε τους αγρότες; Προχθές δεν αποδείξατε, για άλλη μια φορά, τη στάση σας απέναντι στην αξιοκρατία και καρατομήσατε με διαδικασίες εξπρές δυο άξιους αστυνομικούς λειτουργούς με αποδεδειγμένο έργο; Ομιλώ για τον κ. Σταυρόπουλο και τον κ. Σφακιανάκη. Και, μάλιστα, τον κ. Σφακιανάκη τον αποδομήσατε και δημόσια, λες και είναι πολιτικός εχθρός σας και όχι ένας υποστράτηγος της Ελληνικής Αστυνομίας που υπηρετεί το έθνος και τους Έλληνες. Μετά, βέβαια, τρέχατε να τα μαζέψετε κάπως, καθώς εξοργίστηκε όλος ο κόσμος. Και τελικά βρήκατε μια σολομώντεια λύση, δηλαδή, υποβάθμιση διά της αναβαθμίσεως ή, μάλλον καλύτερα, αναβάθμιση διά της υποβαθμίσεως. Όλα αυτά έγιναν σε επτά, δέκα ημέρες.

Το ότι η Κυβέρνησή σας στερείται έστω και τη στοιχειώδη υπευθυνότητα είναι πλέον πασίδηλο. Ελπίζω τουλάχιστον τώρα που λέτε ότι έχετε συμφωνήσει το περιεχόμενο του νομοσχεδίου, να είναι πράγματι έτσι και να μην έλθει η Βουλή μετά από έναν μήνα να τροποποιήσει όσα θα ψηφίσουμε, γιατί θα είναι αντίθετα με δεσμεύσεις της Κυβέρνησής σας απέναντι στους δανειστές. Να μην έχουμε, δηλαδή, πάλι το φαινόμενο της φορολογικής σας ρύθμισης που την αλλάξατε δυο, τρεις φορές αφού ψηφίστηκε και κυρίως αφού εγκλωβίσατε τον κόσμο σε αυτή.

Έχει πολλά ενδιαφέροντα σημεία για να εστιάσει κανείς την κριτική του σε αυτό το πολυνομοσχέδιο, γιατί στην ουσία αυτό είναι και τίποτα παραπάνω παρά τους πομπώδεις τίτλους. Επί της ουσίας, πάλι έχουμε μια σειρά από διευθετήσεις, πολλές εκ των οποίων είναι ρουσφετολογικού χαρακτήρα, που κρύβονται πίσω από έναν μανδύα δυο, τριών διατάξεων οι οποίες είναι σωστές, όπως είπε ο εισηγητής μας κ. Βρούτσης.

Πίσω από την επίκληση στον ανθρωπισμό νομοθετείτε τερατώδεις διατάξεις. Αυτή είναι η τακτική και τη μάθαμε όλοι.

Θέτω ως παράδειγμα της τακτικής αυτής το πρώην άρθρο 12 που μεταφέρθηκε στο νομοσχέδιο Βερναρδάκη ως άρθρο 48. Πίσω από την πρόφαση του παράλληλου προγράμματος τότε και της αξιολόγησης και της αξιοκρατίας τώρα, κρύφτηκαν οι επαίσχυντες διατάξεις των παραγράφων 1 και 3 του άρθρου, δηλαδή, να μην ασκούνται ένδικα μέσα από τους ΟΤΑ για επάνοδο στην υπηρεσία υπαλλήλων που μπορεί να παύτηκαν για πολύ σοβαρούς λόγους και να μην υπάρχει καμμιά πειθαρχική ή ποινική δίωξη για τους αρμόδιους δημάρχους και περιφερειάρχες.

Δείτε αυτές τις διατάξεις. Θα τις δούμε πιο αναλυτικά και κατά τη συζήτηση του πιο πάνω νομοθετήματος. Κατά τα άλλα, μιλάμε για πελατειακό κράτος.

Άλλο κλασικό παράδειγμα της μεθόδου νομοθέτησής σας είναι η τροπολογία για την κάλυψη των αναγκών των υποδομών υγείας από τους ΟΤΑ Α΄ και Β΄ βαθμού. Γιατί, κυρίες και κύριοι της Κυβέρνησης, φέρνετε ένα τέτοιο ζήτημα που μπορεί ακόμη και να διαλύσει οικονομικά τους ΟΤΑ με τροπολογία; Με ποιον τη διαβουλευτήκατε; Αποφασίσατε σε μία ημέρα ότι πλέον οι δομές υγείας πρέπει να γίνουν και πρόβλημα των ΟΤΑ;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ μισό λεπτό ακόμη.

Να το συζητήσουμε. Πείτε μας, όμως, με ποια χρήματα, με ποια τεχνογνωσία, με ποια προετοιμασία θα γίνουν αυτά; Οι ΟΤΑ δεν λένε ότι είναι αντίθετοι στη διάταξη αυτή και ειδικά όταν υπάρχουν πράγματι εξαιρετικές και επιτακτικές ανάγκες. Όμως, θα έπρεπε να το συζητήσουμε. Δεν είμαστε αντίθετοι σε μια τέτοια περίπτωση. Και, μάλιστα, όχι μόνο στα θέματα υγείας, αλλά και σε άλλα έκτακτα περιστατικά. Για παράδειγμα, πρόσφατα στο νησί μου, σε πυρκαγιά η οποία εκδηλώθηκε σε δάσος, λόγω εμπρησμού από αμέλεια, η περιφέρεια χρειάστηκε να βάλει χρήματα για να ικανοποιηθούν ανάγκες των πυροσβεστικών οχημάτων. Αυτό, όμως, θέλει μια διαβούλευση, θέλει μία συζήτηση για να εξοικονομηθούν και οι δαπάνες.

Τώρα, θα ήθελα να πω δύο λόγια για τις τροπολογίες. Θα ήθελα να πω πρώτα για …

**ΠΡΟΕΔΡΕΥΩΝ (Αναστάσιος Κουράκης):** Έχετε ξεπεράσει το λεπτό. Αν έχετε την καλοσύνη, να ολοκληρώσετε τη σκέψη σας.

**ΧΑΡΑΛΑΜΠΟΣ ΑΘΑΝΑΣΙΟΥ:** Ολοκληρώνω, κύριε Πρόεδρε.

Όσον αφορά την τροπολογία με γενικό αριθμό 213 και ειδικό 33, είπα στον κ. Πολάκη -ο οποίος είπε πως θα την δει- ότι εγώ θα την επαναφέρω. Έχει δοθεί το επίδομα ανθυγιεινής εργασίας σε πάρα πολλούς και λέμε να δοθεί στους νοσηλευτές και στους νοσοκόμους, οι οποίοι εργάζονται κάτω από τις ίδιες συνθήκες.

Τελειώνω με την τροπολογία, την οποία κατέθεσε πριν από λίγο και την ανέπτυξε ο Αναπληρωτής Υπουργός Εθνικής Άμυνας. Ακούστε να δείτε, αυτή την τροπολογία να μην την ψηφίσετε, κυρίες και κύριοι συνάδελφοι. Δεν πρόκειται να περάσει καμμία σύμβαση τέτοια. Θα ακυρωθούν όλες. Και αν κάποιος την προσβάλει, θα ακυρωθεί.

Η ευρωπαϊκή νομοθεσία το απαγορεύει και όσοι από εσάς είναι νομικοί, θα το γνωρίζετε. Κατ’ αρχάς, επί της ουσίας δεν υπάρχει κατεπείγουσα και απρόβλεπτη ανάγκη. Η ανάγκη προβλέπεται. Έρχονται συνέχεια μετανάστες και ζουν στη χώρα μας και στα νησιά μας. Δεν είναι απρόβλεπτη. Σε κάθε περίπτωση, θα μπορούσε να γίνει διαγωνισμός για να προσδιοριστούν οι τιμές για τη σίτιση, για τα έργα τα οποία χρειάζεται να γίνουν -παροχές υπηρεσιών κ.λπ.- και να γίνεται προσχώρηση στη συνέχεια κατά περίπτωση.

**ΑΘΑΝΑΣΙΟΣ ΔΑΒΑΚΗΣ:** Υπάρχει υφιστάμενο νομικό πλαίσιο.

**ΧΑΡΑΛΑΜΠΟΣ ΑΘΑΝΑΣΙΟΥ:** Όμως δεν μπορεί να επαφίεται στον Υπουργό Άμυνας αυτή η ελευθερία να επιλέγει και μάλιστα χωρίς διαγωνισμό.

**ΑΘΑΝΑΣΙΟΣ ΔΑΒΑΚΗΣ:** Πόσο θα στοιχίσει.

**ΧΑΡΑΛΑΜΠΟΣ ΑΘΑΝΑΣΙΟΥ:** Γιατί δεν προβλέπονται, έστω, κλειστές προσφορές, οι οποίες είναι γρήγορες;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

 Δεν είναι δυνατόν να υπάρχει στην ελεύθερη διαπραγμάτευση. Δεν θέλω να πω ότι κάποιους θέλουν να εξυπηρετήσουν κάτω από αδιαφανείς διαδικασίες αλλά είναι μία τροπολογία η οποία, νομίζω, ότι δεν μπορεί να περάσει. Δεν προβλέπεται ούτε το ανώτερο ποσό. Μέχρι ποιου ποσού θα γίνεται αυτό;

Δεύτερον, δεν υπάρχει χρονικό όριο. Είναι πράγματα, τα οποία θα τα βρείτε μπροστά σας. Λείπει ο Υπουργός. Και αν δεν δέχεστε αυτά που λέω, πάρτε τον κ. Ράικο, ο οποίος είναι καθηγητής του Διοικητικού Δικαίου και Πρόεδρος της Επιτροπής της Ανεξάρτητης Αρχής Προμηθειών, για να σας διευκρινίσει αυτά τα ζητήματα. Έχετε καιρό μέχρι αύριο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Αθανασίου.

Προχωρούμε με την Αναπληρώτρια Υπουργό Παιδείας, Έρευνας και Θρησκευμάτων κ. Αθανασία Αναγνωστοπούλου για οκτώ λεπτά.

Κυρία Υπουργέ, έχετε τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κυρίες και κύριοι Βουλευτές, είχα την τύχη πριν από δύο ώρες, περίπου, να παρακολουθήσω στο Εθνικό και Καποδιστριακό Πανεπιστήμιο την εκδήλωση στη μνήμη του μεγάλου Έλληνα επιστήμονα Γεωργίου Παπανικολάου. Εκεί είχα την πραγματική τύχη να ακούσω την ομιλία ενός εμπνευσμένου επιστήμονα, του κ. Καρακίτσου, πανεπιστημιακού γιατρού στο Αττικό Νοσοκομείο.

Το πνεύμα που υπάρχει σε αυτό το «παράλληλο πρόγραμμα», συμπυκνώθηκε με τρεις λέξεις στην ομιλία -την καθ’ όλα επιστημονική ομιλία- του καθηγητή κ. Καρακίτσου.

Ποιους πρέπει να προστατεύσουμε; Τους άνεργους, τους ανασφάλιστους, τους άπορους. Τα «τρία άλφα» είπε ο κ. Καρακίτσος. Και εγώ θα προσθέσω και ένα τέταρτο άλφα, τους αναξιοπαθούντες.

Αυτό είναι το πανεπιστήμιο. Και καλό είναι μερικές φορές οι πολιτικοί να πηγαίνουμε σε αυτά τα πανεπιστήμια.

Πανεπιστήμιο, όμως, είναι επίσης η ανακοίνωση, ότι δεν πρέπει να φτιαχτεί κέντρο υποδοχής δίπλα από το πανεπιστήμιο, γιατί δεν θα του επιτρέπει να ασκεί τις πανεπιστημιακές του λειτουργίες.

Μία πολιτεία είναι υποχρεωμένη να έχει μονίμως τα μάτια της στους αναξιοπαθούντες, στους άπορους, στους άστεγους και στους ανασφάλιστους.

Αυτό, λοιπόν, είναι το πνεύμα αυτού του παράλληλου προγράμματος. Ναι, κάνουμε λάθη. Μας κατηγορείτε για ανικανότητα. Ναι, γιατί προσπαθήσαμε μέσα σε αυτό το στενό πλαίσιο, που ποτέ δεν κρύψαμε ότι είναι ένα πλαίσιο πολέμου -σε συνθήκες πολέμου- να βλέπουμε τους ανθρώπους, όπως είπε ο καθηγητής απόψε στην εμπνευσμένη του ομιλία. Είναι πολύ δύσκολο. Για αυτό κάνουμε λάθη.

Ναι, βάλαμε σε ΠΝΠ ρύθμιση για το ΕΑΠ, το Ανοικτό Πανεπιστήμιο, που είναι της αρμοδιότητός μου, κύριε Φωτήλα, που κάνατε την ομιλία σας και φύγατε, γιατί είχαμε εκατόν εξήντα ανθρώπους οι οποίοι θα έμεναν άνεργοι στα τέλη του Δεκεμβρίου και δεν προλαβαίναμε να το βάλουμε σε ένα νομοθέτημα. Δεν ενδιέφερε την προηγούμενη διοικούσα, το ότι επί είκοσι χρόνια που λειτουργεί το Ανοικτό Πανεπιστήμιο, δεν πάρθηκε καμμία απολύτως μέριμνα για αυτούς τους διοικητικούς υπαλλήλους. Εμείς προσπαθήσαμε με την πράξη νομοθετικού περιεχομένου να λύσουμε αυτό το πρόβλημα . Δεν είναι ο καλύτερος τρόπος νομοθέτησης. Συμφωνώ απολύτως. Όμως, είναι ο καλύτερος τρόπος για να μην έχουμε άλλο ένα «άλφα» ή να διογκώνονται αυτά τα τέσσερα «άλφα» για τα οποία μίλησα.

Έρχομαι στα δικά μου, στις διατάξεις που αφορούν τις αρμοδιότητες τις δικές μου και συνδέονται άμεσα και υπόγεια -έστω και υπόγεια- με αυτά που είπα πριν.

Ανοικτό Πανεπιστήμιο. Ένα πανεπιστήμιο είναι πάντα για να εξασφαλίζει την ακαδημαϊκότητα πάνω από όλα. Και η ακαδημαϊκότητα εμπεριέχει ανθρωπισμό και για αυτό αριθμούς, όχι αριθμούς για αυτό ανθρώπους. Αυτό πρέπει να το έχουμε ξεκάθαρο. Προχωράμε σε διατάξεις, σε ρυθμίσεις που εξασφαλίζουν τη δημοκρατική λειτουργία αυτού του πανεπιστημίου, ενός πανεπιστημίου με τεράστιο κοινωνικό ρόλο, γιατί πάνε άνθρωποι οι οποίοι είναι σε μία ηλικία ώριμη πια, πληρώνουν. Γι’ αυτό πρέπει η πολιτεία να εξασφαλίσει όλα αυτά τα εχέγγυα, ότι αυτό το πανεπιστήμιο δεν θα λειτουργήσει ως επιχείρηση.

Δεν θα σχολιάσω αυτό το μεγάλο επίτευγμα και ευτυχώς που υπήρξε και άρχισε να λειτουργεί το 1997. Εγώ θα το αναγνωρίσω. Πώς λειτούργησε, όμως, τα προηγούμενα χρόνια; Θα έχουμε την ευκαιρία να τα πούμε πολλές φορές εδώ.

Τι προτείνουμε, λοιπόν, γιατί δεν έχω πολύ χρόνο; Οδηγούν στην αυτονόμηση και τη δημοκρατικότερη λειτουργία του, όχι στην αυτόματη αυτονόμηση. Και ας αναρωτηθούν τα σαράντα οκτώ μέλη ΔΕΠ που εξανίστανται τώρα, γιατί δεν προχωράμε στην αυτόματη αυτονόμηση.

Έχουμε, λοιπόν, διατάξεις βάσει των οποίων προσπαθούμε κατ’ αρχάς να θωρακίσουμε θεσμικά το ίδρυμα. Ένα ίδρυμα που δεν θωρακίζεται θεσμικά, δεν μπορεί να λειτουργήσει δημοκρατικά. Δεύτερον, να έχουμε το απαραίτητο κανονιστικό κείμενο για τη λειτουργία αυτού του πανεπιστημίου και τρίτον, να συμμετέχουν στη διοικητική διαδικασία οι κοσμήτορες και οι διευθυντές προγράμματος σπουδών. Οι μεν πρώτοι στη διοικούσα επιτροπή, οι δε δεύτεροι στις συνεδριάσεις της κοσμητείας. Προβλέπουμε, επιπλέον, δύο από τα μέλη ΔΕΠ να ενταχθούν στη διοικούσα επιτροπή.

Κατηγορούμαστε ότι το Υπουργείο Παιδείας έχει πιάσει από τον λαιμό το Ανοικτό Πανεπιστήμιο. Δεν είναι καθόλου αλήθεια αυτό. Ίσα-ίσα το ίδιο το πανεπιστήμιο με τις διατάξεις που φέρνουμε, κάτι που ζητάνε και όλα τα άλλα πανεπιστήμια, αποφασίζει πόσους φοιτητές θα έχει.

Καταργούμε την κλήρωση. Ήταν παγκόσμια πρωτοτυπία να έχουμε κλήρωση. Πληρώνουν οι άνθρωποι και κληρώνονται -μένουν κάποιοι απέξω- χωρίς κάποιο κριτήριο. Καταργείται, λοιπόν, η κλήρωση και αποφασίζει το πανεπιστήμιο για το πώς θα παίρνει τους προπτυχιακούς και μεταπτυχιακούς φοιτητές.

Ο αριθμός των εισακτέων, λοιπόν, δεν ορίζεται από το Υπουργείο Παιδείας, αλλά από τη διοικούσα κι όταν αυτονομηθεί, από τη σύγκλητο.

**ΑΝΔΡΕΑΣ ΛΟΒΕΡΔΟΣ:** Το αδιάβλητο;

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Με την κλήρωση είχαμε αδιάβλητο, κύριε Λοβέρδο; Συγγνώμη, δηλαδή. Όσοι κάνουν αίτηση, μπορούμε να τους πάρουμε στο προπτυχιακό. Όχι εμείς. Η διοικούσα.

**ΑΝΔΡΕΑΣ ΛΟΒΕΡΔΟΣ:** Ήταν άδικο, αλλά αδιάβλητο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Η κλήρωση δεν ήταν άδικη;

**ΑΝΔΡΕΑΣ ΛΟΒΕΡΔΟΣ:** Άδική αλλά αδιάβλητη.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Γιατί να μην τους παίρνουμε όλους, όταν έχει μειωθεί σημαντικά ο αριθμός λόγω οικονομικής κρίσης; Αυτό είπα. Στα μεταπτυχιακά, όμως, πρέπει να μπουν κάποια κριτήρια. Στα προπτυχιακά λέω.

Έχουμε διάφορα άλλα θέματα που αφορούν και δείχνουν τον μη εναγκαλισμό από το Υπουργείο, όπως είναι η Επιτροπή Διαχείρισης του Ειδικού Λογαριασμού, ότι διορίζονται οι άνθρωποι που τον ελέγχουν με απόφαση της συγκλήτου ή της διοικούσας όσο δεν είναι αυτόνομο. Θέλω να πω με αυτό, ότι δίνουμε τη δυνατότητα σε περισσότερους άνεργους επιστήμονες να μπορούν να συμμετέχουν στο Ανοικτό Πανεπιστήμιο, να διδάξουν και διάφορα άλλα τα οποία είναι πάρα πολλά –τα είδατε άλλωστε- και ενισχύουν αυτόν τον κοινωνικό χαρακτήρα.

Θα πω μόνο μία κουβέντα ακόμη για το Ανοικτό Πανεπιστήμιο. Είναι το ενδέκατο Ανοικτό Πανεπιστήμιο που έχουμε στην Ευρώπη. Κανένα από όλα αυτά, ακόμη και το «Open University» της Αγγλίας, που είναι από το ’60, δεν έχει λειτουργήσει ακόμα με εντελώς αυτόνομο τρόπο. Δεν έχουμε, δηλαδή, τίποτα εναντίον των μελών ΔΕΠ, γιατί προσπάθησαν να με εμφανίσουν ως έτσι, για μία ατυχή διατύπωση που είχα για τα άλλα πανεπιστήμια. Θέλουμε, όμως, να εξασφαλίσουμε τον ακαδημαϊκό χαρακτήρα και όχι τον επιχειρησιακό χαρακτήρα των πανεπιστημίων.

Θα ήθελα να πω δύο λόγια για το άρθρο 29, με το οποίο για πρώτη φορά τροποποιείται μία διάταξη, η οποία ήταν από την περίοδο του Μεταξά, την επανάφερε και τη διεύρυνε η Νέα Δημοκρατία, η Δεξιά και στους πανεπιστημιακούς και είχαμε ως αποτέλεσμα για πλημμελήματα άνθρωποι δημοκρατικοί -και για λόγους εσωτερικής σύγκρουσης στα πανεπιστήμια- να διώκονται με τον πιο ανηλεή τρόπο. Αυτό το θεωρούμε απαράδεκτο. Πιστεύω ότι όλοι θα το ψηφίσετε, γιατί είναι θέμα δημοκρατίας.

Το άρθρο 30 –γιατί αξίζει να το πω- προβλέπει ότι η σύγκλητος μπορεί να μεταφέρει κονδύλια του τακτικού προϋπολογισμού στην εταιρεία αξιοποίησης περιουσίας του πανεπιστημίου για την πρόσληψη φυσικών προσώπων για φύλαξη, καθαρισμό κ.λπ..

Σε αυτό το άρθρο επιμένουμε σε αυτήν τη διάταξη, λέγοντας μόνο μία κουβέντα. Θυμηθείτε την περίπτωση Κούνεβα. Και πώς φτάσαμε στην περίπτωση Κούνεβα; Με εργολαβίες. Και τι σημαίνει αυτό; Το λέω για να δείξω λίγο, ότι δεν γίνεται για κομματικούς λόγους -ή δεν ξέρω κι εγώ για τι- αλλά για να λύσει τέτοια θέματα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Θέλω να κλείσω, λέγοντας για την τροπολογία για το Ανοικτό Πανεπιστήμιο, ότι προστίθεται στις θεματικές του Ανοικτού Πανεπιστημίου η πρακτική άσκηση. Τέλος, το Ανοικτό Πανεπιστήμιο γίνεται κέντρο πιστοποίησης της εξ αποστάσεως εκπαίδευσης. Είναι το καθ’ ύλην αρμόδιο πανεπιστήμιο να μπορεί να επιτελέσει αυτόν τον σκοπό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Αθανασία Αναγνωστοπούλου, Αναπληρώτρια Υπουργό Παιδείας, Έρευνας και Θρησκευμάτων.

Τον λόγο έχει ο κ. Χρήστος Κέλλας από τη Νέα Δημοκρατία για επτά λεπτά.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, δεν νομίζω να είστε πολύ υπερήφανος για τον τρόπο νομοθέτησης. Ήρθε το νομοσχέδιο αυτό το Δεκέμβριο και το αποσύρατε γιατί σας το επέβαλε η τρόικα. Ξαναήρθε το Φεβρουάριο του 2016 με 30% λιγότερα άρθρα. Αυτό δεν είναι νομοθέτημα. Αυτό είναι συρραφή ρυθμίσεων και τροπολογιών. Θα αναφερθώ κυρίως στα άρθρα, τα οποία αφορούν την υγεία.

Κάλυψη ανασφάλιστων λέει. Ήταν καλυμμένοι όλοι όσοι έχουν ΑΜΚΑ ή νομιμοποιητικά έγγραφα στην Ελλάδα.

 Αυτό ήταν καλυμμένο από το 2014 από την κυβέρνηση της Νέας Δημοκρατίας και είχαν προβλεφθεί όλες οι λεπτομέρειες με τις δύο υπουργικές αποφάσεις του κ. Γεωργιάδη και του κ. Βορίδη από τον Ιούνιο του 2014. Το κανονιστικό πλαίσιο είχε ήδη διαμορφωθεί. Τι δεν προβλεπόταν; Εργαστηριακές εξετάσεις που δεν γίνονταν στο ΠΕΔΥ. Βγάλτε μία υπουργική απόφαση με παραπεμπτικό από το ΠΕΔΥ να γίνονται στο ΕΣΥ και σώστε τη δουλειά. Τα υπόλοιπα είναι όλα παραμύθια, είναι ψέματα. Εσείς τι ακριβώς νομοθετείτε σήμερα;

Αγαπητοί συνάδελφοι του ΣΥΡΙΖΑ, τι νομοθετείτε σήμερα; Πραγματικά έχει κάτι επιπλέον το νομοσχέδιο τη ναυαρχίδα αυτού του σχεδίου νόμου. Νομοθετείτε για ένα κομμάτι πληθυσμού, άγνωστο πόσο, που δεν έχει νομιμοποιητικά έγγραφα στην Ελλάδα, γι’ αυτούς δηλαδή που είναι παράνομα στην Ελλάδα. Καταλαβαίνετε τι ψηφίζετε; Εδώ ανοίγετε ένα τεράστιο θέμα και μην αρχίσετε να μου λέτε ανοησίες για ρατσισμό, γιατί ο ρατσισμός αφορά τη φυλή, αφορά το χρώμα, αφορά το έθνος. Όταν μιλάμε για νομικούς όρους, νόμιμα ή παράνομα, δεν υπάρχει ρατσισμός. Έτσι;

**ΜΕΡΟΠΗ ΤΖΟΥΦΗ:** Αν ο άνθρωπος είναι άρρωστος, τι θα τον κάνετε;

**ΧΡΗΣΤΟΣ ΚΕΛΛΑΣ:** Σε ποια χώρα ισχύει παρόμοια νομοθεσία;

Πείτε μου σε ποια ευρωπαϊκή χώρα, κυρία Τζούφη, ισχύει παρόμοια νομοθεσία.

Άκουσα τον Υπουργό, τον κ. Ξανθό, πριν, ο οποίος είπε ότι μας πιέζουν οι διεθνείς οργανισμοί. Ας μας πει ποιοι είναι αυτοί οι διεθνείς οργανισμοί και γιατί πιέζουν την Ελλαδίτσα και δεν πιέζουν τη Γερμανία, τη Γαλλία, την Ιταλία, το Βέλγιο, την Ολλανδία. Γιατί;

**ΜΕΡΟΠΗ ΤΖΟΥΦΗ:** Τι λέει ο ιατρικός όρκος;

**ΧΡΗΣΤΟΣ ΚΕΛΛΑΣ:** Ας τους κατονομάσει. Μη μιλάτε για ευαισθησία. Πολιτική ευαισθησία μεγαλύτερη από εμάς δεν διαθέτετε και αυτό είναι δεδομένο.

**ΜΕΡΟΠΗ ΤΖΟΥΦΗ:** Αλίμονο! Αυτό είναι βέβαιο!

**ΧΡΗΣΤΟΣ ΚΕΛΛΑΣ:** Ποια είναι η ευαισθησία στην παροχή υπηρεσιών υγείας στους ασφαλισμένους και ανασφάλιστους νόμιμους κατοίκους αυτής της χώρας; Το διαρκές μπλακ-άουτ στην υγεία που λέει ο Υπουργός, ο κ. Ξανθός, σε καθημερινή βάση;

Μπορώ να πω και κάτι άλλο; Ποιο είναι αυτό το κόστος; Πόσο θα στοιχίσει; Μπορείτε να υπολογίσετε;

Είπε προς τις επιτροπές ο κ. Πολάκης, ότι υπολογίζει εκατό εκατομμύρια ευρώ. Εκατό εκατομμύρια είναι το ποσό το οποίο είχαμε προϋπολογίσει εμείς το 2014 για τους νόμιμα ευρισκόμενους στην Ελλάδα και για τους ανασφάλιστους Έλληνες. Αυτός πώς θα το υπολογίσει; Δεν μπορεί να το υπολογίσει, αφού δεν ξέρει πόσοι είναι οι παράνομα ευρισκόμενοι στην Ελλάδα.

Μπορούμε να πάμε και παρακάτω; Την κερκόπορτα που ανοίγετε το σκεφτήκατε λίγο; Θέλετε να έρχονται εδώ πέρα στην Ελλάδα όλοι οι φτωχότεροι από γειτονικά κράτη, για να χειρουργούνται παρανόμως δωρεάν ή να κάνουν τα ακριβά χειρουργεία; Μην προσποιείστε ότι δεν καταλαβαίνετε τι σημαίνει αυτό.

**ΝΙΚΟΛΑΟΣ ΗΓΟΥΜΕΝΙΔΗΣ:** Αν ρωτάτε εμένα, θα πάρω τον λόγο και θα σας απαντήσω μετά.

**ΧΡΗΣΤΟΣ ΚΕΛΛΑΣ:** Αγαπητοί συνάδελφοι της Κυβέρνησης, η Κυβέρνηση μαζί με τους Ευρωπαίους εταίρους αγωνίζονται για να περιορίσουν τους παράνομους διακινητές προσφύγων στην Τουρκία και εσείς πάτε να δημιουργήσετε μια νέα κατηγορία διακινητών, που θα φέρνουν ασθενείς στην Ελλάδα για να χειρουργηθούν ή να κάνουν θεραπείες δωρεάν. Σκεφθείτε το σοβαρά.

Είπε ο κ. Πολάκης πριν ότι δεν ίσχυαν αυτά, αυτά που είχαμε νομοθετήσει εμείς δεν ήταν καλά, γιατί δεν έκλεισαν τα κοινωνικά ιατρεία ούτε τα κοινωνικά φαρμακεία. Μιλάει σοβαρά; Δεν είναι εδώ. Αύριο το πρωί που θα ψηφίσετε το νομοσχέδιο, θα κλείσουν αυτά; Πόσοι πηγαίναν στα κοινωνικά ιατρεία και στα κοινωνικά φαρμακεία; Κάποιες χιλιάδες θέλετε; Ας το δεχθώ. Ξέρετε πόσες είναι οι επισκέψεις πανελληνίως στην Ελλάδα ετησίως; Σαράντα εκατομμύρια. Λοιπόν, τι λέτε τώρα;

Μας είπε και για τους προϋπολογισμούς. Είχαν –λέει- στο τέλος του χρόνου ξοδέψει για τα νοσοκομεία και τα κέντρα υγείας 1.240.000.000 το 2015. Η μη ευαίσθητη Νέα Δημοκρατία το 2014 σε εποχή ίδιας κρίσης και ίδιας δημοσιονομικής στενότητας 1.400.000.000. Πού είναι η ευαισθησία σας; Πού είναι; Διακόσια πενήντα εκατομμύρια λιγότερα; Αυτή είναι η ευαισθησία σας;

Θέλετε να μιλήσουμε και για την πρωτοβάθμια φροντίδα υγείας; Υπάρχει; Δεν υπάρχει. Είναι διαλυμένα όλα, ΠΕΔΥ, κέντρα υγείας. Έρχεστε να μεταθέσετε…

(Θόρυβος στην Αίθουσα)

Δεν χρειάζεται μεγαλύτερη ομολογία χρεοκοπίας του συστήματος υγείας από τον Υπουργό περισσότερο από την τροπολογία την οποία φέρνει, να χρηματοδοτούν λέει το σύστημα υγείας οι δήμοι, οι περιφέρειες και η πυροσβεστική. Αυτά είπε.

**ΜΕΡΟΠΗ ΤΖΟΥΦΗ:** Δεν λέει αυτό. Να υπάρχουν τοποθετήσεις περιφερειακών.

**ΧΡΗΣΤΟΣ ΚΕΛΛΑΣ:** Και έχω και τον κ. Παπαδόπουλο εδώ, ο οποίος προ ολίγου μας ανέφερε ότι ο Περιφερειάρχης ο κ. Μπακογιάννης, είπε ότι θέλει να δώσει πετρέλαιο στα κέντρα υγείας –έτσι; Τα είπατε, κύριε Παπαδόπουλε;-αναλώσιμα. Εκεί την καταντήσατε την υγεία.

**ΜΕΡΟΠΗ ΤΖΟΥΦΗ:** Α, έτσι; Σ’ ένα χρόνο!

**ΧΡΗΣΤΟΣ ΚΕΛΛΑΣ:** Και επιχαίρετε κιόλας. Αυτή είναι η αλήθεια.

Θέλετε να προχωρήσουμε στις μονάδες εντατικής θεραπείας;

**ΑΝΑΣΤΑΣΙΑ ΓΚΑΡΑ:** Πόσες κλείσατε;

**ΧΡΗΣΤΟΣ ΚΕΛΛΑΣ:** Εκατόν δέκα πέντε σήμερα το πρωί oi νεκροί από τις επιπλοκές της γρίπης. Ογδόντα κρεβάτια κλείσατε τον Οκτώβριο με Νοέμβριο, παρ’ ότι είχε ενημερωθεί το Υπουργείο Υγείας και από την Ένωση Νοσηλευτών Ελλάδος και από την ΕΚΕΠΥ και από τo ΚΕΕΛΠΝΟ, ότι λήγουν οι συμβάσεις των νοσηλευτών. Και τι κάνατε; Αδράνεια, ανικανότητα, αδυναμία, όπως θέλετε πείτε το!

Θα προχωρήσω, διότι τελειώνει ο χρόνος. Στέλνετε δύο νοσηλευτές με την προκήρυξη των πεντακοσίων που βγάλατε καθυστερημένα τέσσερις μήνες μετά. Αυτοί θα προσληφθούν τον Απρίλιο με Μάιο, η γρίπη θα κορυφωθεί την επόμενη ή τη μεθεπόμενη εβδομάδα. Πενήντα ασθενείς είναι διασωληνωμένοι σε απλά κρεβάτια σε νοσοκομεία κυρίως της Αττικής και περιμένουν στην ουρά για να πάνε στην εντατική μονάδα, όσοι επιβιώσουν! Αυτή είναι η ευαισθησία σας.

Αλλά τα ψέματα έχουν τελειώσει! Προχθές καταθέσαμε ως Νέα Δημοκρατία τη «Μαύρη Βίβλο». Έχει σαράντα τρία χοντρά προεκλογικά ψέματα. Είναι κατατεθειμένα και θα την καταθέσω σε ηλεκτρονική μορφή στη Γραμματεία της Βουλής, να την έχετε για να τη διαβάζετε.

(Στο σημείο αυτό ο Βουλευτής κ. Χρήστος Κέλλας καταθέτει για τα Πρακτικά το προαναφερθέν USB, τo οποίo βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και συνεχίζετε τα ψέματα και δεν μιλάω προσωπικά, όπως ξέρετε. Δεν είναι εδώ ο Υπουργός να τα ακούσει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στις 17 Φεβρουαρίου, βγάζει ανακοίνωση ότι σε δύο μήνες θα καταθέσει την ψυχιατρική μεταρρύθμιση στις Βρυξέλλες και στις 18 Φεβρουαρίου, μια μέρα μετά, ξαναβγάζει ο Υπουργός ανακοίνωση ότι την κατέθεσε. Έλεος!

**ΜΕΡΟΠΗ ΤΖΟΥΦΗ:** Ποιος μιλάει γι’ αυτό!

**ΧΡΗΣΤΟΣ ΚΕΛΛΑΣ:** Υπουργική απόφαση τον Δεκέμβριο του 2015, παραμονή Χριστουγέννων προβλέπει 43% μεσοσταθμική μείωση πενήντα μιάς διαγνωστικών εξετάσεων στα μικροβιολογικά εργαστήρια σε όλη την Ελλάδα.

Από 2 Φεβρουαρίου του 2016 οι νέες τιμές εμφανίζονται στο σύστημα. Θα σας πω ότι οι τιμές στα διαγνωστικά εργαστήρια σε όλη την Ελλάδα είναι από το 1991. Μειώθηκαν τρεις φορές από το 2012 μέχρι το 2015 και έρχεται παραμονή Χριστουγέννων τις μειώνει στο 43% και –άκουσον άκουσον!- ακολουθεί και άλλη μείωση.

**ΜΕΡΟΠΗ ΤΖΟΥΦΗ:** Κύριε Πρόεδρε, θέλω τον λόγο.

**ΧΡΗΣΤΟΣ ΚΕΛΛΑΣ:** Μην ανησυχείτε, δεν είναι προσωπικό το θέμα.

Έγινε και άλλη μείωση, κυρία Τζούφη, σε ποσοστό 18%. Αληθεύει;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αναστάσιος Κουράκης):** Κύριε Κέλλα, εάν έχετε την καλοσύνη, ολοκληρώστε. Έχετε υπερβεί τον χρόνο.

**ΧΡΗΣΤΟΣ ΚΕΛΛΑΣ:** Κλείνουν τα διαγνωστικά εργαστήρια στην Ελλάδα και εσείς σήμερα παρέχετε δωρεάν περίθαλψη στους παρανόμως ευρισκόμενους στην Ελλάδα. Λίγη ντροπή! Έλεος!

(Θόρυβος στην Αίθουσα)

Δεν θα αναφέρω τα υπόλοιπα. Για τη λίστα χειρουργείου, εάν την κάνετε, θα είναι ανά γιατρό, ανά κλινική;

**ΠΡΟΕΔΡΕΥΩΝ (Αναστάσιος Κουράκης):** Κύριε Κέλλα, παρακαλώ ολοκληρώνετε. Έχετε υπερβεί τον χρόνο. Έχουμε πολλούς ομιλητές.

**ΧΡΗΣΤΟΣ ΚΕΛΛΑΣ:** Τελειώνω σε μισό λεπτό.

**ΠΡΟΕΔΡΕΥΩΝ (Αναστάσιος Κουράκης):** Δεν υπάρχει μισό λεπτό. Έχουμε ενενήντα έξι ομιλητές.

**ΧΡΗΣΤΟΣ ΚΕΛΛΑΣ:** Βάζετε κομισάριους στα νοσοκομεία. Να τους κάνετε τι; Κομισάριους στα νοσοκομεία πίσω πίσω;

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

**ΧΡΗΣΤΟΣ ΚΕΛΛΑΣ:** Κύριε Πρόεδρε, τελειώνω με μία πρόταση. Ο Υπουργός, ο κ. Ξανθός, είπε ότι η ισοτιμία, η αλληλεγγύη και η κοινωνική αναδιανομή είναι οι αρχές της Αριστεράς. Και εγώ ερωτώ: Η αίτηση του κ. Τσίπρα στο ΝΑΤΟ να έρθει με γερμανική διοίκηση για να φυλάξει τα θαλάσσια σύνορά μας στο Αιγαίο είναι πριν ή μετά;

Συνάδελφοι, ούτε αρχή ούτε τέλος έχετε στην Αριστερά. Έχετε χάσει και τα αυγά και τα πασχάλια, που λένε και στη Λάρισα. Αυτή είναι η αλήθεια.

(Θόρυβος στην Αίθουσα)

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Πρόεδρε, ζητώ τον λόγο ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Αναστάσιος Κουράκης):** Κύριε Ηγουμενίδη, δεν υπάρχει κανένα θέμα. Έκανε την τοποθέτησή του και τελείωσε.

**ΝΙΚΟΛΑΟΣ ΗΓΟΥΜΕΝΙΔΗΣ:** Θα τοποθετηθώ πολύ σύντομα. Ο κ. Κέλλας, ένας από τους συγγραφείς της «Μαύρης Βίβλου» της Νέας Δημοκρατίας, ξεκίνησε την ομιλία του λέγοντας: «Ήρθε το νομοσχέδιο τώρα, το οποίο σας επέβαλε η τρόικα να αποσύρετε πριν τα Χριστούγεννα». Έτσι δεν είπατε;

**ΧΡΗΣΤΟΣ ΚΕΛΛΑΣ:** Έτσι.

**ΝΙΚΟΛΑΟΣ ΗΓΟΥΜΕΝΙΔΗΣ:** Ακριβώς έτσι.

Αφού το επέβαλε η τρόικα, εσείς με ποια πολιτική εκτίμηση…

**ΧΡΗΣΤΟΣ ΚΕΛΛΑΣ:** Δεν είπα ότι το επέβαλε η τρόικα. Ο Υπουργός είναι εδώ. Είπα ότι παραμονές Χριστουγέννων μειώσατε μεσοσταθμικά…

**ΝΙΚΟΛΑΟΣ ΗΓΟΥΜΕΝΙΔΗΣ:** Αυτό είπε ο κ. Κέλλας.

Και ερωτώ. Εκτελώντας εντολές τίνος, ζήτησε και αποχώρησε από τη συζήτηση του νομοσχεδίου πριν τα Χριστούγεννα;

**ΧΡΗΣΤΟΣ ΚΕΛΛΑΣ:** Ποιος αποχώρησε;

**ΝΙΚΟΛΑΟΣ ΗΓΟΥΜΕΝΙΔΗΣ:** Δεν φύγατε από τη συζήτηση μαζί με το κόμμα σας;

**ΠΡΟΕΔΡΕΥΩΝ (Αναστάσιος Κουράκης):** Όχι διάλογο σας παρακαλώ. Ολοκληρώστε τη σκέψη σας, για να προχωρήσουμε.

 **ΧΡΗΣΤΟΣ ΚΕΛΛΑΣ:** Φύγαμε ως παράταξη, γιατί σας ήρθε τελεσίγραφο από την τρόικα…

**ΠΡΟΕΔΡΕΥΩΝ (Αναστάσιος Κουράκης):** Κύριε Κέλλα, δεν έχετε τον λόγο. Όχι, δεν γίνεται έτσι.

**ΝΙΚΟΛΑΟΣ ΗΓΟΥΜΕΝΙΔΗΣ:** Δεύτερη ερώτηση, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Δεν γίνεται έτσι.

**ΝΙΚΟΛΑΟΣ ΗΓΟΥΜΕΝΙΔΗΣ:** Θα με ακούσετε, κύριε Κέλλα, και θα απαντήσετε.

**ΧΡΗΣΤΟΣ ΚΕΛΛΑΣ:** Να απαντήσω, κύριε Πρόεδρε! Μισό λεπτό.

**ΠΡΟΕΔΡΕΥΩΝ (Αναστάσιος Κουράκης):** Κύριε Κέλλα, δεν έχετε τον λόγο.

Κύριε Ηγουμενίδη, ολοκληρώστε, χωρίς προσωπικές αναφορές.

**ΝΙΚΟΛΑΟΣ ΗΓΟΥΜΕΝΙΔΗΣ:** Ολοκληρώνω.

Η ερώτηση η δεύτερη προς τον κ. Κέλλα είναι…

**ΠΡΟΕΔΡΕΥΩΝ (Αναστάσιος Κουράκης):** Δεν μπορείτε να κάνετε ερωτήσεις στον κ. Κέλλα, γιατί δεν μπορεί να απαντήσει. Δεν κάνουμε διάλογο. Το καταλαβαίνετε; Εκφράστε μια άποψη χωρίς προσωπικές αναφορές.

**ΝΙΚΟΛΑΟΣ ΗΓΟΥΜΕΝΙΔΗΣ:** Είναι υπέρ ή κατά της υγειονομικής κάλυψης όλων των προσφύγων και των μεταναστών που βρίσκονται στην Ελλάδα για το πρόβλημα που έχουν; Είναι υπέρ ή κατά;

**ΧΡΗΣΤΟΣ ΚΕΛΛΑΣ:** Να απαντήσω, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Δεν θα απαντήσετε. Μα δεν γίνεται έτσι! Κύριε Ηγουμενίδη, δεν είναι δυνατόν!

**ΝΙΚΟΛΑΟΣ ΗΓΟΥΜΕΝΙΔΗΣ:** Ολοκληρώνω, κύριε Πρόεδρε. Θέτω κάποια ερωτήματα.

Την πρωτοβάθμια φροντίδα υγείας ποιος τη διέλυσε; Σχετικά με αυτό να πω ότι θα έρθει…

**ΠΡΟΕΔΡΕΥΩΝ (Αναστάσιος Κουράκης):** Δεν κάνουμε κοινοβουλευτικό έλεγχο αυτήν τη στιγμή. Σας παρακαλώ.

**ΧΡΗΣΤΟΣ ΚΕΛΛΑΣ:** Κύριε Πρόεδρε, δευτερόλεπτα.

**ΠΡΟΕΔΡΕΥΩΝ (Αναστάσιος Κουράκης):** Όχι βέβαια,κύριε Κέλλα, σε καμμία περίπτωση.

**ΧΡΗΣΤΟΣ ΚΕΛΛΑΣ:** Μα μου απηύθυνε ερωτήσεις. Είμαστε υπέρ της κάλυψης των νομίμων ανασφαλίστων.

**ΠΡΟΕΔΡΕΥΩΝ (Αναστάσιος Κουράκης):** Σε καμμία περίπτωση, κύριε Κέλλα. Δεν θα κάνουμε διάλογο. Θα προχωρήσουμε την κανονική διαδικασία.

Να παρακαλέσω επιπλέον, επειδή έχουμε μεγάλο αριθμό…

**ΜΕΡΟΠΗ ΤΖΟΥΦΗ:** …(δεν ακούστηκε)

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ. Κυρία Τζούφη, σας παρακαλώ. Δεν γίνεται έτσι.

Έχουμε μεγάλο αριθμό ομιλητών. Είναι γνωστό ότι δεν θα μιλήσουν όλοι. Θα ολοκληρωθεί η διαδικασία σήμερα, όπως είναι γνωστό, στις 2.00΄. Θα μιλήσουν όσοι προλάβουν και ενδεχομένως να μιλήσουν ορισμένοι Βουλευτές αύριο το πρωί, ώστε να ολοκληρωθεί η διαδικασία. Με την έννοια αυτή δεν θα μειώσουμε τον χρόνο μεν αλλά θα παρακαλέσω για μια εξαιρετική αυτοσυγκράτηση και αν μπορούμε να αυτοπεριοριστούμε στα έξι λεπτά θα βοηθήσει.

Προχωρούμε με τον κ. Καραθανασόπουλο.

Κύριε Καραθανασόπουλε, έχετε τον λόγο.

(Θόρυβος στην Αίθουσα)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, «τα παιδία παίζει» μου φαίνεται. Ακόμη συνεχίζουν να παίζουν τα παιδιά! Καταντάει πολύ κουραστικό αυτό, τέτοια ώρα να κάνετε κινήσεις εντυπωσιασμού μόνο και μόνο για τις κάμερες. Δεν έχει καμμία ουσία και καμμία απολύτως…

**ΜΕΡΟΠΗ ΤΖΟΥΦΗ:** Κύριε Καραθανασόπουλε, με συγχωρείτε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Σας παρακαλώ πολύ!Δεν σας διέκοψα. Μη με διακόπτετε. Αφήστε με να πω αυτό που θέλω.

**ΜΕΡΟΠΗ ΤΖΟΥΦΗ:** Όμως τον όρο «κινήσεις εντυπωσιασμού» δεν τον δέχομαι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Σας παρακαλώ πολύ.

**ΠΡΟΕΔΡΕΥΩΝ (Αναστάσιος Κουράκης):** Δεν γίνεται έτσι!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ισχυρίστηκε, λοιπόν, ο κύριος Υπουργός, ο οποίος μίλησε, ότι το νομοσχέδιο το οποίο φέρνει για συζήτηση με τίτλο: «Επιτάχυνση του κυβερνητικού έργου», το λεγόμενο παράλληλο πρόγραμμα -όπως θέλετε να το ονομάσετε- αναδεικνύει τις αξίες της Αριστεράς. Βεβαίως ο όρος «Αριστερά» και το τι σημαίνει έχει πλέον συκοφαντηθεί.

 Εμείς λέμε πολύ καθαρά, ότι το συγκεκριμένο νομοσχέδιο που συζητάμε είναι ενταγμένο στην αντιλαϊκή πολιτική. Είναι ενταγμένο στη λογική και την πολιτική των μνημονίων. Είναι ένα νομοσχέδιο που υποτάσσεται στα ταξικά χαρακτηριστικά μιας πολιτικής, που ικανοποιεί τους σχεδιασμούς της αστικής τάξης στη χώρα μας. Δεν είναι κάτι το διαφορετικό.

 Και το λέμε αυτό για έναν πολύ απλό λόγο, κύριε Υπουργέ: Ισχυρίζεστε, ότι με το συγκεκριμένο νομοσχέδιο επιδιώκετε την άρση των κοινωνικών ανισοτήτων. Τι σημαίνει «κοινωνικές ανισότητες»; Τι εννοείτε με τον όρο αυτόν; Εμείς ξέρουμε, ότι σύμφωνα με τον επιστημονικό ορισμό του όρου, είναι αυτές οι ανισότητες που πηγάζουν από την ιδιοποίηση του κοινωνικά παραγόμενου πλούτου από μια χούφτα κεφαλαιοκράτες. Αυτές είναι οι κοινωνικές ανισότητες σε μια ταξική κοινωνία. Τι σημαίνει αυτό; Σημαίνει, ότι τον πλούτο που παράγουν οι εργαζόμενοι με τον ιδρώτα τους, έρχεται μια χούφτα κεφαλαιοκράτες και τους τον κλέβουν. Γι’ αυτόν ακριβώς τον λόγο και δεν μπορούν να ικανοποιήσουν τις βασικές ανάγκες τους, παρά τον πλούτο τον οποίο παράγουν.

Υπάρχει μια τέτοια διάταξη, κύριε Υπουργέ, που δεν την έχουμε δει; Υπάρχει δηλαδή μια διάταξη, με την οποία πραγματικά να θέλετε, να επιδιώκετε να πληρώσει το κεφάλαιο, οι μονοπωλιακοί όμιλοι, για την ανακούφιση των λαϊκών στρωμάτων;

Δείξτε μια τέτοια διάταξη. Δείξτε μας μια διάταξη που θα λέει, ότι «θα πάρω από τους εφοπλιστές, θα πάρω από τους τραπεζίτες, από τους βιομήχανους και θα τα δώσω στο λαό». Όχι, δεν υπάρχει ούτε μία διάταξη και σας προκαλούμε!

 Όχι μόνο δεν υπάρχει καμμία διάταξη αλλά δεν παίρνετε καν μέτρα, ώστε να περιορίσετε ακόμα και αυτές τις σκανδαλώδεις δημόσιες δαπάνες που γίνονται προς όφελος του μεγάλου κεφαλαίου, δηλαδή αυτή την αναδιανομή που κάνετε μέσα από τον κρατικό προϋπολογισμό παίρνοντάς τα από τους φορολογούμενους, από τον λαό δηλαδή, για να τα δώσετε στο κεφάλαιο. Ούτε καν αυτό δεν κάνετε.

Ίσα-ίσα με τις διατάξεις σας, περιορίζετε την κρατική χρηματοδότηση στον τομέα της υγείας, για παράδειγμα. Πώς τον περιορίζετε; Μα είναι πολύ απλό. Εδώ πανηγυρίζετε εσείς και τα άλλα κόμματα –η Νέα Δημοκρατία κ.λπ.- που είναι υποταγμένα στα συμφέροντα του κεφαλαίου, για το Νοσοκομείο της Σαντορίνης, μια ανώνυμος εταιρεία, η οποία θα συμβάλει στη μείωση της κρατικής χρηματοδότησης. Να ένας πολύ απλός τρόπος.

Δεύτερον, δίνετε και νέα κίνητρα. Γιατί την πολιτική σας δεν μπορούμε να τη δούμε αποσπασματικά. Πρέπει να τη δούμε συνολικά. Την ίδια στιγμή, λοιπόν, που φέρνετε αυτό το λεγόμενο παράλληλο πρόγραμμα, το πρόγραμμα των μνημονιακών λοιπών υποχρεώσεων, ταυτόχρονα φέρνετε και τον νέο αναπτυξιακό νόμο, όπου δίνετε νέα κίνητρα -φορολογικά, επενδυτικά, χρηματοδοτικά- στους μονοπωλιακούς ομίλους για τις επενδύσεις που ετοιμάζονται να κάνουν.

Έτσι, λοιπόν, είναι φανερό, ότι αυτό που εννοείτε ως κοινωνικές ανισότητες είναι οι λιγότερο φτωχοί, αυτοί που έχουν ακόμη ένα κομμάτι ψωμί, μια θέση εργασίας –μια θέση απασχόλησης ούτε καν θέση εργασίας- να πληρώσουν για αυτούς που είναι κοινωνικά αποκλεισμένοι. Είναι κοινωνικά αποκλεισμένοι, εξαιτίας των πολιτικών που εφάρμοσαν οι προηγούμενες κυβερνήσεις και εφαρμόζετε και εσείς. Είναι κοινωνικά αποκλεισμένοι, εξαιτίας αυτού του άδικου εκμεταλλευτικού καπιταλιστικού συστήματος. Αυτό κάνετε, οι λιγότερο φτωχοί να πληρώσουν για τους φτωχούς και μη μου πείτε ότι δεν είναι έτσι.

Για παράδειγμα, κάνετε μια ψεύτικη αντιπαράθεση για το ζήτημα της υγειονομικής κάλυψης των ανασφάλιστων, λες και φέρνετε κάτι το επαναστατικό. Τίποτα απολύτως, άνθρακες ο θησαυρός! Εγώ δεν παίρνω τις όποιες εξαιρέσεις υπάρχουν και πώς τις αντιμετωπίζετε, τι κονδύλια θα δώσετε. Τι λέτε; Ότι με υπουργική απόφαση θα καθοριστούν οι όροι και οι προϋποθέσεις πρόσβασης στη νοσηλευτική και ιατροφαρμακευτική περίθαλψη, καθώς και ενδεχόμενη οικονομική συμμετοχή στη φαρμακευτική δαπάνη.

Αυτοί που είναι ανήμποροι θα συμμετέχουν και θα βάλετε όρους και προϋποθέσεις, αντί να επιδιώκετε με την πολιτική σας να υπάρχουν για όλο τον λαό δωρεάν και αναβαθμισμένες παροχές ιατροφαρμακευτικής περίθαλψης. Όχι μόνο δεν κάνετε αυτό αλλά βάζετε κριτήρια, όρους και προϋποθέσεις και θα καθορίσετε και την όποια οικονομική συμμετοχή αυτών. Αυτό είναι το ένα ζήτημα.

Δεύτερο ζήτημα. Ακόμα και αυτά που κάνετε, ποιος τα πληρώνει; Μήπως τυχόν τα αφαιρείτε από τα τεράστια κονδύλια, που σκανδαλωδώς δίνετε στους μονοπωλιακούς ομίλους ως κρατικές δαπάνες; Όχι. Το κάνετε για να πληρώσετε και να χρηματοδοτήσετε από τον κρατικό προϋπολογισμό αυτές τις δαπάνες; Όχι. Ποιος τα φορτώνεται; Ο ΕΟΠΠΥ, δηλαδή οι ασφαλιζόμενοι.

Και θα έρθετε μετά μια ωραία πρωία και θα πείτε ότι τα οικονομικά του ΕΟΠΠΥ δεν φτάνουν, ότι τα ασφαλιστικά ταμεία δεν είναι βιώσιμα, άρα θα μειώσετε ακόμη περισσότερο τις παροχές, θα αυξήσετε την ιδιωτική συμμετοχή, δηλαδή την προσωπική συμμετοχή του καθενός στις εξετάσεις και την ιατροφαρμακευτική περίθαλψη, θα αυξήσετε τις εισφορές στα ασφαλιστικά ταμεία και θα μειώσετε τις συντάξεις. Να, λοιπόν, πώς διαμορφώνεται ένα περιβάλλον, όπου ακόμη και αυτά τα ψιχία που πρόκειται να δώσετε, θα κληθεί να τα πληρώσει ο ίδιος ο λαός.

Εμείς, λοιπόν, μιλάμε πολύ καθαρά. Η άποψή μας για την υγεία είναι δεδομένη και σταθερή. Τι λέμε για όλους; Παροχή υπηρεσιών υγείας, δημόσια και αναβαθμισμένη για όλο τον λαό χωρίς προϋποθέσεις. Τι σημαίνει αυτό για να το κάνουμε πιο λιανά; Ότι πρέπει να καταργηθεί εδώ και τώρα ο κλάδος υγείας, δηλαδή να καταργηθούν εδώ και τώρα οι εισφορές για την υγεία και ότι πρέπει να χρηματοδοτείται η δημόσια υγεία μέσα από τις κρατικές δαπάνες αποκλειστικά.

Και βεβαίως, παράλληλα με αυτό, να καταργηθεί και η επιχειρηματική δραστηριότητα είτε ιδιωτική είτε δημόσια, στον τομέα της υγείας. Αυτή είναι η άποψη του ΚΚΕ για την υγεία, γιατί δεν μπορεί τον καθένα να τον μετράμε για τα προβλήματα της υγείας, με βάση τα βαλάντια τα οποία κουβαλάει στην τσέπη του.

Είναι, αλήθεια, πολυτέλεια το 2015 να διεκδικούμε κάτι τέτοιο, την πλήρη ικανοποίηση των λαϊκών αναγκών στον τομέα της υγείας ή της παιδείας; Όχι. Στο κάτω κάτω της γραφής, αν αυτό το θεωρείτε πολύ μεγάλο, γιατί έχετε αρνηθεί επανειλημμένα τις τροπολογίες- στις οποίες αναλυτικά αναφέρθηκε ο εισηγητής του ΚΚΕ- που ανακουφίζουν και κινούνται σε μια τέτοια κατεύθυνση πραγματικής ανακούφισης των ανέργων, των ανασφάλιστων και των λαϊκών οικογενειών;

Σε όλες τις τροπολογίες του ΚΚΕ είστε αντίθετοι. Και μάλιστα, όχι μόνο δεν κάνετε βήματα προς αυτή τη κατεύθυνση, δηλαδή της κατάργησης της επιχειρηματικής δραστηριότητας του ιδιωτικού και δημόσιου τομέα αλλά και της εμπορευματοποίησης της υγείας αλλά αντίθετα φέρνετε τη διάταξη, για παράδειγμα, για το Νοσοκομείο της Σαντορίνης, το οποίο θα λειτουργεί υπό ανώνυμη εταιρεία, με στόχο την ανταγωνιστική του λειτουργία, την αύξηση των ιδίων πόρων, την ελάφρυνση της κρατικής χρηματοδότησης αλλά και την αύξηση των κρατικών εσόδων.

Αντίστοιχη λογική της μείωσης της κρατικής χρηματοδότησης είναι και η διάταξη την οποία φέρνετε με το άρθρο 90, να μπορούν οι Οργανισμοί Τοπικής Αυτοδιοίκησης να χρηματοδοτούν τα νοσοκομεία και την πρωτοβάθμια φροντίδα υγείας.

Είναι τυχαία η επιλογή της Σαντορίνης; Εδώ άκουσα τον προηγούμενο ομιλητής της Νέας Δημοκρατίας που έλεγε, ότι θα έρθουν και θα πλακώσουν. Αλλά γι’ αυτό που γίνεται στη Σαντορίνη και για τον ιατρικό τουρισμό, γι’ αυτούς που έχουν τα βαλάντια καμμιά κουβέντα. Αυτοί έχουν όλο το δικαίωμα να έρθουν εδώ, ενώ ο λαός θα παρακολουθεί από την κλειδαρότρυπα αυτές τις παροχές υγείας που θα δίνονται σε αυτούς που έχουν λεφτά και θα ζητά την ελεημοσύνη των κοινωνικών ιατρείων και των κοινωνικών φαρμακείων. Αυτή είναι η ταξικότητα της επιλογής σας και της πολιτικής σας.

Και δεν είναι τυχαίο που γίνεται στη Σαντορίνη αυτό το ιδιωτικό νοσοκομείο, γιατί ακριβώς είναι ένας από τους πιο υψηλούς τουριστικούς προορισμούς και θέλετε ακριβώς αυτό να εκμεταλλευτείτε. Να γιατί λέμε ότι μετατρέπετε ακόμη περισσότερο την υγεία σε εμπόρευμα.

Έτσι, λοιπόν, συνεχίζετε να ενισχύετε ακόμη περισσότερο τον ταξικό εμπορευματικό χαρακτήρα στον τομέα της υγείας. Και με αυτή σας ακριβώς την πολιτική σας τροφοδοτείτε τη θρασύτητα της Νέας Δημοκρατίας και του ΠΑΣΟΚ, που έρχονται ως τιμητές τώρα να μιλήσουν για την φτώχεια και την εξαθλίωση, λες και δεν γνωρίσαμε την πολιτική τους, λες και δεν είναι υπεύθυνοι για τα τρομακτικά προβλήματα που βιώνει η λαϊκή οικογένεια και την επιδείνωση της θέσης του λαού. Και εμφανίζονται βεβαίως με τη Νέα Δημοκρατία να φλερτάρει ανοικτά με τον εθνικισμό και τον ρατσισμό. Πλήρες φλερτ με αυτή τη διαδικασία.

Και βεβαίως, η αντιπαράθεσή σας και ο τσακωμός σας γίνεται, για το πώς θα μοιράσετε τη φτώχεια ανάμεσα στον λαό, στο όνομα πάντοτε των ορέξεων, της ανταγωνιστικότητας και της κερδοφορίας των μονοπωλιακών ομίλων. Με αυτό τι θέλετε να πετύχετε; Θέλετε ακριβώς να αναγκάσετε τον λαό να συμβιβαστεί και να μάθει να ζει με τη φτώχεια και την εξαθλίωση, ότι είναι μια φυσιολογική εξέλιξη των πραγμάτων να ρίξουν τον πήχη των απαιτήσεων και να βολεύονται με τα ψίχουλα που θα πέφτουν από τα τραπέζια της πλουτοκρατίας.

Έτσι, λοιπόν, η χρησιμότητα του ΣΥΡΙΖΑ ως κυβερνητική επιλογή αποδεικνύεται, αφ’ ενός μεν από το να συνεχίσει και να ολοκληρώσει τη βρόμικη δουλειά που ξεκίνησαν και δεν ολοκλήρωσαν τα άλλα κόμματα –η Νέα Δημοκρατία και το ΠΑΣΟΚ- και αφ’ ετέρου να συμβάλλει ταυτόχρονα στη συκοφάντηση μέσω της πολιτικής του των ανατρεπτικών και επαναστατικών ιδεών.

Όχι μόνο να καλλιεργήσει την ηττοπάθεια στον λαό, ότι είναι μονόδρομος και τίποτε δεν αλλάζει αλλά και να συκοφαντήσει την προοπτική της ρήξης και της σύγκρουσης με τα μονοπώλια, την προοπτική της ρήξης και της σύγκρουσης με τις ιμπεριαλιστικές ενώσεις, όπως είναι η Ευρωπαϊκή Ένωση και το ΝΑΤΟ, και την ανάγκη αποδέσμευσης από αυτές, να συκοφαντήσει την προοπτική της ρήξης και της σύγκρουσης με την αστική τάξη και εξουσία της για την ανατροπή της.

Έτσι, λοιπόν, ο ρόλος του ΚΚΕ αναδεικνύεται πολύ πιο σημαντικός στις σημερινές συνθήκες, γιατί ακριβώς μέσα από την πολιτική του αποκαλύπτει την ουσία της ταξικής πολιτικής της συγκυβέρνησης ΣΥΡΙΖΑ-ΑΝΕΛ, συμβάλλει στο να οργανωθεί η πάλη του λαού αλλά και η λαϊκή συμμαχία, με στόχο τη συνολικότερη όχι μόνο ανακούφιση του λαού από την κλιμάκωση της αντιλαϊκής επίθεσης αλλά με στόχο και τις συνολικότερες ρήξεις και ανατροπές.

Από αυτή την άποψη, είναι φανερό, κύριε Πρόεδρε, γιατί το ΚΚΕ δεν μπορεί να ψηφίσει αυτό το λεγόμενο παράλληλο πρόγραμμα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καραθανασόπουλο.

Τον λόγο έχει ο κ. Ανδρέας Μιχαηλίδης από τον ΣΥΡΙΖΑ για επτά λεπτά. Αν κάνουμε και οικονομία στον χρόνο, θα είναι ακόμη καλύτερα!

**ΑΝΔΡΕΑΣ ΜΙΧΑΗΛΙΔΗΣ:** Κυρίες και κύριοι συνάδελφοι, κατ’ αρχάς αναρωτιέμαι για λόγους πληρότητας, αν η «Μαύρη Βίβλος» του κ. Κέλλα περιλαμβάνει τις βαρύτατες ευθύνες του ΣΥΡΙΖΑ για την πανδημία της πανώλης που έπληξε την Ευρώπη τον 17ο αιώνα και τα εκατομμύρια των νεκρών που προκάλεσε τότε.

Ως νέος Βουλευτής, σε αυτή τη σύντομη περίοδο και μεστή σε πολιτικές εξελίξεις, εκτός από τις άλλες εμπειρίες που απέκτησα, ανακάλυψα ότι απέκτησα και τη δυνατότητα να είναι περίπου προβλέψιμες οι θέσεις που εκφράζονται από τις διάφορες πολιτικές παρατάξεις σε αυτόν τον χώρο.

Έτσι, λοιπόν, είναι περίπου πλέον βέβαιο, ότι κάθε φορά η Νέα Δημοκρατία θα εμφανίζεται να καταλογίζει όλα τα δεινά της χώρας στην ολιγόμηνη διακυβέρνηση της χώρας από τον ΣΥΡΙΖΑ. Δευτέρα, Τετάρτη και Παρασκευή θα προβλέπει την κατάρρευση της Κυβέρνησης και Τρίτη, Πέμπτη και Σάββατο θα βλέπει ότι ο ΣΥΡΙΖΑ χτίζει το νέο κράτος ΣΥΡΙΖΑ στον δημόσιο χώρο.

Το ΠΑΣΟΚ, βεβαίως, θα προσπαθεί να βλέπει εξισωτικά τα πράγματα, «κάναμε εμείς, κάνετε και εσείς, άρα πάτσι είμαστε, τα ίδια είμαστε», με μια λογική που φαίνεται ότι ο απογαλακτισμός από την εξουσία δημιουργεί έντονα προβλήματα και στους Βουλευτές του.

Από την πρώτη στιγμή, λοιπόν, συναδέλφισσες και συνάδελφοι, που ανέλαβε τη διακυβέρνηση της χώρας αυτή η Κυβέρνηση, πρόταξε την ανακούφιση και την ελάφρυνση των πλέον αδυνάτων ως έναν από τους εμβληματικούς στόχους της. Η δέσμευση αυτή διατηρήθηκε στο ακέραιο παρά τη Συμφωνία του Ιουλίου, κάτι που αποδεικνύεται τόσο από τη δέσμη μέτρων για την αντιμετώπιση της ανθρωπιστικής κρίσης όσο και από την αύξηση του προϋπολογισμού του 2016 κατά 820 εκατομμύρια, ειδικά όσον αφορά στον τομέα της υγείας.

Θεωρώ πως το σύνολο των άρθρων που αφορούν το Υπουργείο Υγείας, διαπνέονται και συνέχονται από αυτή την εμβληματική στόχευση της Κυβέρνησης. Η στόχευση αυτή αναδεικνύεται με ιδιαίτερα ανάγλυφο τρόπο στις διατάξεις του νομοσχεδίου που αφορούν την υγειονομική κάλυψη των ανασφαλίστων, μια θεμελιώδους σημασίας τομή, με στιβαρό αριστερό πρόσημο κυρίως και βεβαίως, με ανακουφιστικές συνέπειες για τα πλέον απροστάτευτα κοινωνικά στρώματα.

Η προωθούμενη ρύθμιση περιέχει ελεύθερη νοσοκομειακή, εργαστηριακή και φαρμακευτική κάλυψη σε περίπου δύομισι εκατομμύρια πολιτών, στους οποίους βεβαίως συμπεριλαμβάνονται τόσο Έλληνες πολίτες όσο και το μεγαλύτερο μέρος των μεταναστών. Με τη ρύθμιση αυτή η Ελλάδα θα προσεγγίσει τον στόχο της καθολικής υγειονομικής κάλυψης των κατοίκων περισσότερο από ποτέ άλλοτε. Στη διάταξη αυτή, όπως και σε άλλες που αφορούν το Υπουργείο Υγείας, έχουν αναφερθεί ήδη και θα αναφερθούν ενδεχομένως στη συνέχεια και άλλοι συνάδελφοι.

Είναι ασφαλώς γνωστό, ότι τα προβλήματα στελέχωσης των δομών υγείας είναι ιδιαιτέρως αυξημένα στις μη αστικές, απομακρυσμένες περιοχές, ειδικά στα νησιά του Αιγαίου, πόσω μάλλον στα μικρότερα εξ αυτών. Οι αντικειμενικές δυσκολίες που σχετίζονται με την απομόνωση, τη χαμηλή συνδεσιμότητα και τον μικρό πληθυσμό, δημιουργούν σημαντικές δυσχέρειες στη στελέχωση των περιοχών αυτών με υγειονομικό προσωπικό, πέραν των άλλων σοβαρών προβλημάτων στην παροχή υπηρεσιών υγείας.

Η αναλογία ιατρικού και νοσηλευτικού προσωπικού στις Περιφέρειες Βορείου και Νοτίου Αιγαίου είναι από τις χαμηλότερες μεταξύ των διοικητικών περιφερειών της χώρας.

Με τις διατάξεις που εισάγει το νομοσχέδιο, πριμοδοτείται σημαντικά η προϋπηρεσία τόσο των ιατρών υπόχρεων υπηρεσίας υπαίθρου όσο και των ειδικευομένων σε νησιωτικές, άγονες ή προβληματικές περιοχές, αυτές δηλαδή που αφορούν τριακόσια είκοσι σημεία περίπου σε όλη τη χώρα. Δίνεται η δυνατότητα στους δήμους και στις περιφέρειες, δυνητικά να παρέχουν στους αγροτικούς και επικουρικούς γιατρούς της περιοχής ειδικά επιδόματα, όπως δωρεάν στέγαση, σίτιση και άλλα κίνητρα.

Με απόφαση του Υπουργείου Υγείας επιταχύνεται η διαδικασία χαρακτηρισμού κέντρων υγείας και περιφερειακών ιατρείων ως άγονων και προβληματικών αλλά και η παροχή οικονομικών και άλλων κινήτρων στους γιατρούς υπηρεσίας υπαίθρου που διορίζονται σ’ αυτά. Δίνεται σαφής προτεραιότητα στην κάλυψη κενών θέσεων σε νησιωτικές περιοχές, καθώς και σε άγονα περιφερειακά ιατρεία.

Σε συνδυασμό με τα παραπάνω, δίνεται η δυνατότητα στους απόφοιτους ιατρικής να μεταθέσουν την ολοκλήρωση της υπηρεσίας υπαίθρου μέχρι τη συμμετοχή τους στις απαιτούμενες για την απόκτηση του τίτλου ειδικότητας εξετάσεις και όχι αναγκαστικά να εκπληρώνουν αυτήν την υποχρέωση πριν ξεκινήσουν την ειδικότητα.

Συνολικά, λοιπόν, όλα τα προαναφερόμενα μέτρα δημιουργούν, προφανώς, θετικές προϋποθέσεις κάλυψης πολλών κενών θέσεων που παρατηρούνται στις νησιωτικές περιοχές και υπ’ αυτήν την έννοια αποτελούν ένα σχεδιασμένο βήμα προς την κατεύθυνση της βελτίωσης της πρόσβασης σε δημόσιες υπηρεσίες υγείας σ’ αυτές τις περιοχές.

Επιπρόσθετα, αυτές οι ρυθμίσεις του νομοσχεδίου δείχνουν να παίρνουν στα σοβαρά τη συνταγματική ρήτρα της νησιωτικότητας, η οποία πολύ συχνά αγνοείται ή υποβαθμίζεται από το νομοθέτη.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μιχαηλίδη.

Τον λόγο έχει τώρα ο κ. Εμμανουήλ Κόνσολας από τη Νέα Δημοκρατία.

Κι εσείς, κύριε Κόνσολα, αν είστε μέσα στο χρόνο, όπως ήταν ο κ. Εμμανουηλίδης, θα είναι πολύ καλά για όλους.

**ΕΜΜΑΝΟΥΗΛ ΚΟΝΣΟΛΑΣ:** Θα προσπαθήσω, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, διαπιστώνουμε όλοι, ότι το νομοθέτημα που τιτλοφορείται με το λεκτικό σχήμα παράλληλο πρόγραμμα, δεν έχει βρει τον απόηχο που θα θέλαμε ούτε στην Εθνική Αντιπροσωπεία, αλλά ούτε και στην κοινωνία. Παράλληλα, όμως, η Κυβέρνηση φαίνεται πως αντιμετωπίζει αυτό το νομοθέτημα με επικοινωνιακούς όρους. Προσπαθεί να αμβλύνει τη φθορά που έχει υποστεί από τη διάψευση των προσδοκιών που η ίδια έθεσε το προηγούμενο διάστημα.

Φυσικά, το παράλληλο πρόγραμμα δεν συναγωνίζεται την πρώτη και μεγάλη «επιτυχία» -εντός εισαγωγικών- του κ. Τσίπρα, το πρόγραμμα της Θεσσαλονίκης. Αλήθεια, πόσοι το θυμόμαστε;

Πόσοι από εσάς, κυρίες και κύριοι συνάδελφοι της Αριστεράς, είστε διατεθειμένοι να ζητήσετε ευλαβικά συγγνώμη από τους Έλληνες για τα ψέματα που έχουν ειπωθεί το προηγούμενο διάστημα, για τις ανεδαφικές υποσχέσεις με τις οποίες υφαρπάξατε την ψήφο, για να φέρετε και να υπογράψετε το πιο επώδυνο μνημόνιο;

Το νομοσχέδιο που συζητάμε σήμερα, είναι ένα περιφερόμενο νομοσχέδιο, αφού κάθε Υπουργός βάζει, βγάζει, προσθέτει μία τροπολογία, δύο τροπολογίες, για να τακτοποιήσει εκκρεμότητες, ενδεχόμενα και –απ’ ό,τι φαίνεται- κομματικούς φίλους. Το καταθέσατε, το αποσύρατε τον Δεκέμβριο επειδή δεν ήταν κοστολογημένο και από εκατόν είκοσι άρθρα που είχε αρχικά, αποσύρατε τα σαράντα δύο.

Στο νομοσχέδιο κατατέθηκαν δεκάδες τροπολογίες. Ακόμα και πριν από λίγο κατατέθηκαν τροπολογίες. Δεν γνωρίζω ακόμα μέχρι και αύριο πόσες θα υπάρξουν και πόσες θα κατατεθούν εδώ στην Εθνική Αντιπροσωπεία και αν θα δούμε το νομοσχέδιο να ευτελίζεται περισσότερο.

 Κυρίες και κύριοι συνάδελφοι, το νομοσχέδιο που φέρατε, αποτελεί συρραφή είτε πελατειακών διατάξεων είτε διευθετήσεων και διαδικαστικού χαρακτήρα ρυθμίσεων που ισχύουν ήδη, που ισχύουν με βάση υπουργικές αποφάσεις της προηγούμενης κυβέρνησης.

Στο νομοσχέδιο υπάρχουν εξάλλου και μνημονιακές υποχρεώσεις που εσείς τις βαφτίσατε ως παράλληλο πρόγραμμα. Παράδειγμα είναι και η διαφανής διαχείριση της λίστας χειρουργείου για να αποφεύγονται οι άτυπες παρακαμπτήριοι.

Κυρίες και κύριοι της Κυβέρνησης, δεν μπορείτε πλέον να κερδίζετε χρόνο. Δεν μπορείτε να κερδίσετε χρόνο, όπως υπολογίσατε, με την κατάθεση και την ψήφιση αυτού του νομοσχεδίου, γιατί ο χρόνος ανοχής των πολιτών έχει τελειώσει για εσάς.

Πιστεύετε ότι θεσπίζετε την υγειονομική κάλυψη των ανασφάλιστων πολιτών και των ευπαθών κοινωνικών ομάδων, στα αλήθεια; Στην ουσία δίνετε νομοθετική μορφή σε δύο υπουργικές αποφάσεις των κυβερνήσεων Σαμαρά, με τις οποίες δινόταν η δυνατότητα νοσοκομειακής φροντίδας και φαρμακευτικής περίθαλψης στους ανασφάλιστους και όλα τα επείγοντα περιστατικά που αφορούσαν σε πρόσφυγες ή παράνομους μετανάστες που αντιμετωπίζονταν από τα δημόσια νοσοκομεία, αφού σας θυμίσω ότι οι υπουργικές αυτές αποφάσεις τέθηκαν σε ισχύ το 2014 και στηρίχθηκαν, αγαπητοί συνάδελφοι, στο πλεόνασμα που προήλθε από την ορθολογική και αποτελεσματική δημοσιονομική διαχείριση της κυβέρνησης Σαμαρά. Γιατί εμείς ό,τι κάναμε ήταν κοστολογημένο και στηριζόταν σε μια ρεαλιστική βάση.

Στην αγωνία σας, όμως, αυτήν να έρθετε και να νομοθετήσετε, παραβιάζοντας ανοιχτές θύρες, έρχεστε και υποτιμάτε κίνδυνους, επιβαρύνοντας τον κρατικό προϋπολογισμό. Αναφέρομαι, κυρίες και κύριοι συνάδελφοι, στο άρθρο 56, η εφαρμογή του οποίου θα δώσει τη δυνατότητα σε ασθενείς από γειτονικές χώρες, να κάνουν στα νοσοκομεία μας επεμβάσεις υψηλού κόστους αλλά και να προμηθεύονται, ενδεχόμενα, ακριβά φάρμακα τα οποία μπορούν φυσικά να εμπορεύονται για να τα μεταπωλούν στο εξωτερικό ή στις χώρες τους.

Δεν μπορώ ωστόσο να μην αναφερθώ τώρα και στην τροπολογία που σχετίζεται με την επιχορήγηση των δομών δημόσιας υγείας από τους δήμους. Για ποιους δήμους μιλάμε; Τους δήμους που λειτουργούν ήδη οριακά, αφού πολλοί από αυτούς βρίσκονται σε δεινή οικονομική θέση;

Είναι ξεκάθαρη η σκοπιμότητα που υπηρετείται με τη συγκεκριμένη διάταξη. Η Κυβέρνηση προσπαθεί να μεταθέσει και να μετακυλήσει τις δικές της ευθύνες στους Οργανισμούς Τοπικής Αυτοδιοίκησης. Τους εγχωρεί, έστω και δυνητικά, μια αρμοδιότητα, χωρίς να τους εγχωρεί και τους αντίστοιχους πόρους.

Θα μπορούσαμε να συμφωνήσουμε, κύριοι Υπουργοί, κυρίες και κύριοι συνάδελφοι, στη δυνατότητα της αυτοδιοίκησης να συμμετέχει στη χρηματοδότηση των δομών υγείας ή υπηρεσιών δημόσιας υγείας, με άλλους, όμως, όρους και με άλλες προϋποθέσεις, με θεσμικό υπόβαθρο και με εκχώρηση πόρων. Αυτό δεν το βλέπουμε, ούτε το διαπιστώσαμε σήμερα.

Ακόμα και τα όσα θεωρητικά λέτε για τη διευκόλυνση των προσλήψεων στις δομές δημόσιας υγείας στις δυσπρόσιτες περιοχές, είναι ατελή. Έχω καταθέσει στον κύριο Υπουργό Υγείας συγκεκριμένες προτάσεις και ένα πλαίσιο κινήτρων που πρέπει να θεσπίσει η πολιτεία για να επιλέγουν οι γιατροί παραμεθόριες και νησιωτικές περιοχές. Και έχω παράλληλα ζητήσει από τον Πρόεδρο της Επιτροπής Κοινωνικών Υποθέσεων της Βουλής, με παράλληλη κοινοποίηση στο Υπουργείο Υγείας και στους Υπουργούς, να συζητηθούν οι συγκεκριμένες θέσεις στην επιτροπή. Περιμένω να υπάρξει η πρέπουσα ανταπόκριση και προσοχή.

Προβληματική είναι μια ακόμα διάταξη στο άρθρο 58 στην παράγραφο 3, στην οποία αναφέρεται ότι σε θέσεις ειδικευμένων γιατρών στο ΕΣΥ που προκηρύσσονται μέχρι 31-12-2017, δεν μπορούν να θέσουν υποψηφιότητα γιατροί που υπηρετούν σε άλλη θέση ιατρού του ΕΣΥ, εκτός αν παραιτηθούν από τη συγκεκριμένη θέση.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Εξαιτίας της πρόβλεψης αυτής, κυρίες και κύριοι συνάδελφοι, δεν μπορούν να γίνουν διευθυντές στο ΕΣΥ γιατροί που υπηρετούν για μια δεκαπενταετία σε δημόσιο νοσοκομείο. Μπορούν, όμως, να θέσουν υποψηφιότητα και να πάρουν θέση στρατιωτικοί γιατροί, γιατροί από άλλες δομές, γιατροί από την Ευρωπαϊκή Ένωση ή γιατροί από τρίτες χώρες.

Κύριε Υπουργέ, πιστεύω ότι πρέπει να επανεξετάσετε αυτή τη συγκεκριμένη ρύθμιση. Ίσως θα έπρεπε να αποσυρθεί.

Κυρίες και κύριοι συνάδελφοι, συζητάμε σήμερα ένα πολυνομοσχέδιο, με ενταγμένα σε αυτό ζητήματα που αφορούν διάφορα Υπουργεία, μεταξύ των οποίων και το Υπουργείο Παιδείας.

Ακούσαμε από τον κύριο Υπουργό προηγουμένως για τα τμήματα ένταξης. Πρόκειται για μια καθαρά αντιπαιδαγωγική ρύθμιση, που ουσιαστικά αφήνει στο έλεος του θεού παιδιά με μαθησιακές δυσκολίες και παιδιά με αναπηρία.

Αυτή είναι η αντίληψη για την ειδική αγωγή, κυρίες και κύριοι συνάδελφοι, που ακούσαμε από τον κύριο Υπουργό; Σε ποια τεκμήρια επιστημονικά, ακαδημαϊκά στηρίζεται; Τα τμήματα ένταξης, κυρίες και κύριοι συνάδελφοι, ήταν εθνική κατάκτηση και ξέρετε υπήρχαν όντως προβλήματα υποστελέχωσης στις δομές αυτές. Αντί, όμως, να επιλέξουμε να στηρίξουμε αυτές τις δομές με την υποστελέχωση, ο κύριος Υπουργός…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

 Κύριε Πρόεδρε, αν έχετε την καλοσύνη, δώστε μου ένα λεπτό. Νομίζω ότι αξίζει τον κόπο. Εθνική συνεννόηση χρειάζεται στα θέματα αυτά.

Αντί ο κύριος Υπουργός, λοιπόν, να ομολογήσει την αδυναμία του, γιατί –ξέρετε- έκανε έμμεση ομολογία σε ό,τι αφορά την αδυναμία ενίσχυσης της ειδικής αγωγής αλλά έκανε και άμεση ομολογία σε ό,τι αφορά την κατάργηση των δομών ειδικής αγωγής στο πλαίσιο και στην πηγή της εκπαίδευσης. Ξέρετε, στο παρελθόν είχαμε ακούσει από το Υπουργείο Υγείας αλλά και από το Υπουργείο Παιδείας ιδιαίτερα, την πρόθεση να στηρίξουμε τις δομές αυτές, με διορισμούς, με τεχνολογικά μέσα και όλα τα συναφή.

Είχατε, λοιπόν, ξεχάσει αυτές τις εξαγγελίες και σήμερα ζητάμε τα τμήματα της ειδικής αγωγής να αναπτύσσονται σε κανονικές τάξεις και να αφήσουμε στην τύχη τους παιδιά που έχουν πραγματικά προβλήματα ειδικής αγωγής, που το φάσμα είναι τεράστιο και δεν αντιμετωπίζεται με την ενσωμάτωση;

Είστε υπόλογοι, κυρίες και κύριοι συνάδελφοι, στα άτομα με αναπηρία και σε εκείνα με ειδικές δεξιότητες. Μπορείτε και τώρα να ανακαλέσετε αυτήν τη διάταξη.

Επίσης, ο κύριος Υπουργός της Παιδείας έκανε αναφορά στο Ανοικτό Πανεπιστήμιο και είπε ότι θα δώσει τη δυνατότητα σε διδάκτορες να διδάξουν. Γιατί τώρα ήταν αποκλεισμένοι; Τι θέλει να κάνει; Πρέπει να μας εξηγήσει το Υπουργείο Παιδείας. Θέλει δηλαδή να μετατρέψει το πανεπιστήμιο σε μη ανταγωνιστικό σε ό,τι αφορά τα ιδρύματα της Ευρώπης και στο διεθνές περιβάλλον;

**ΠΡΟΕΔΡΕΥΩΝ (Αναστάσιος Κουράκης):** Ολοκληρώνετε τη σκέψη σας, κύριε Κόνσολα, σας παρακαλώ.

**ΕΜΜΑΝΟΥΗΛ ΚΟΝΣΟΛΑΣ:** Κύριε Πρόεδρε, επιτρέψτε μου, τελειώνω.

**ΠΡΟΕΔΡΕΥΩΝ (Αναστάσιος Κουράκης):** Όχι, δεν θα σας επιτρέψω. Είμαστε στα οκτώ λεπτά και πενήντα δευτερόλεπτα.

**ΕΜΜΑΝΟΥΗΛ ΚΟΝΣΟΛΑΣ:** Ωραία.

Έθεσε ο κύριος Υπουργός επίσης τα θέματα της προσφυγικής εκπαίδευσης. Με ποια λογική θα ενσωματώσουμε παιδιά προσφύγων, που όλοι είμαστε αλληλέγγυοι για αυτό, σε μια τυπική εκπαίδευση που έχει αδυναμίες, όταν δεν συνεξετάζεται τη δυνατότητα ενσωμάτωσής τους σε μια διαπολιτισμική εκπαίδευση ενδεχόμενα;

Πρέπει, όμως, να δούμε –μια πρόταση καταθέτω, κύριε Πρόεδρε, και τελειώνω- τη διαπολιτισμική εκπαίδευση και στην τυπική και στην άτυπη και στους ενήλικες, γιατί νομίζω ότι σε αυτήν τη χρονική συγκυρία χρειάζεται μια πολυπολιτισμική διάσταση.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Κόνσολα.

**ΕΜΜΑΝΟΥΗΛ ΚΟΝΣΟΛΑΣ:** Κλείνοντας, θέλω να σας ευχαριστήσω και να παρακαλέσω την Κυβέρνηση, να δώσει μια οριστική απάντηση στη λειτουργία των ΜΚΟ, που ανεξέλεγκτα δρουν στη νησιωτική χώρα. Δεν υπάρχει συντονισμός. Δεν υπάρχει κρατική παρέμβαση.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Κόνσολα.

Τον λόγο έχει ο κ. Νεκτάριος Σαντορινιός από τον ΣΥΡΙΖΑ για επτά λεπτά,χχ με σεβασμό στον χρόνο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Είναι η ώρα των νησιών και ιδιαίτερα της Δωδεκανήσου.

Κυρίες και κύριοι συνάδελφοι, σήμερα συζητάμε για ένα νομοσχέδιο, που αντιμετώπισε το μένος της Αντιπολίτευσης, ίσως όσο κανένα άλλο. Ένα νομοσχέδιο που αποτελεί την αρχή εφαρμογής του παράλληλου προγράμματος της Κυβέρνησής μας. Και λέω την αρχή, γιατί είναι προφανές. ότι για να καλυφθούν οι πληγές που δημιουργήσατε στα χρόνια των μνημονίων αλλά και στα χρόνια του δικομματισμού, απαιτούνται πολύ περισσότερες νομοθετικές πρωτοβουλίες.

Είναι σίγουρο ότι το παράλληλο πρόγραμμά μας θα υλοποιηθεί, όσο και αν φωνάζετε, όσο και αν θέλετε εμμονικά να συνεχίσετε στον δρόμο της νεοφιλελεύθερης αντίληψής σας. Θα το ολοκληρώσουμε μέσα στον χρόνο της συνταγματικής μας θητείας, που –ναι- θα την ολοκληρώσουμε, σε πείσμα της διαπλοκής και της διαφθοράς που σας σιγοντάρει.

Και επειδή ρωτήσατε, αν υπάρχει κάτι αναπτυξιακό εδώ σε αυτό το νομοσχέδιο, να σας πω, κύριοι συνάδελφοι, ότι δεν τελείωσε το έργο της Κυβέρνησης. Ο αναπτυξιακός νόμος έρχεται και αυτόν θα κληθείτε να τον ψηφίσετε.

Το νομοσχέδιό μας δεν είναι άθροισμα ρουσφετιών, όπως μας κατηγορείτε και όπως μας κατηγόρησε και ο κατελθών συνάδελφος. Είναι ανάγκη της κοινωνίας, που κακοποιήθηκε στις μέρες σας. Και δεν χρειάζεται πακτωλός χρημάτων να ξοδευτεί σε συμβούλους και σε εργολάβους, όπως ξέρετε πολύ καλά, για να υλοποιηθεί. Χρειάζεται πολιτική βούληση και μάτια ανοιχτά στην κοινωνία.

Χαρήκατε όταν πάγωσε για έναν μήνα η εισαγωγή του παράλληλου προγράμματος στην Ολομέλεια, το καταλαβαίνουμε. Αυτό, όμως, που δεν μπορούμε να καταλάβουμε, είναι γιατί μας εγκαλούσατε ότι το νομοσχέδιο δεν θα είχε τη σύμφωνη γνώμη των θεσμών. Σε πόση τελικά υποτέλεια έχετε εκπαιδευτεί στην πλάτη μιας κοινωνίας που χειμάζεται; Το παράλληλο πρόγραμμα είναι εδώ, είναι κοστολογημένο και μία ολόκληρη κοινωνία περιμένει αυτές τις ανάσες δικαιοσύνης και κοινωνικής μέριμνας.

Κυρίες και κύριοι συνάδελφοι, πάντα πιστεύαμε ότι η στήριξη της νησιωτικότητας δεν αρχίζει ούτε σταματά στις φορολογικές ελαφρύνσεις. Αυτό το νομοσχέδιο προβλέπει στην πράξη αντισταθμιστικά μέτρα για τη νησιωτικότητα και είναι το δεύτερο νομοσχέδιο της Κυβέρνησης, μετά από το νομοσχέδιο του Υπουργείου Εθνικής Άμυνας που προέβλεπε τη δυνατότητα κληρωτών να υπηρετήσουν σε νησιά, που υλοποιεί τη ρήτρα νησιωτικότητας, που αν και την ψηφίσατε, δεν την υλοποιήσατε ποτέ. Αυτό το νομοσχέδιο προβλέπει στην πράξη αντισταθμιστικά μέτρα για τη νησιωτικότητα, όπως είπα, με στόχευση, όμως, στον νησιώτη και τις υπηρεσίες που απολαμβάνει.

Η ελλιπής υγειονομική κάλυψη νησιών μας είναι η αιτία για πολλές τραγωδίες αλλά και για μία συνεχή δυσφήμηση στον τόπο μας. Παρακαλούσαμε χρόνια για έναν γιατρό στη Νίσυρο, στο Καστελλόριζο, στην Κάσσο. Κάθε φορά βλέπαμε φιέστες εγκαινίων περιφερειακών πολυδύναμων ιατρείων, που όμως παρέμεναν ντουβάρια, γιατί δεν είχαν γιατρούς και δεν είχαν και προσφορά στην τοπική κοινωνία. Η υγεία των νησιών ήταν πεδίο δόξης λαμπρό για κάθε φέρελπι πολιτικάντη του παλιού πολιτικού καθεστώτος.

Για πρώτη φορά σε νομοσχέδιο κυβέρνησης υπάρχει ειδική μέριμνα για τη στελέχωση των δομών υγείας των νησιών με απλά μέτρα, όπως η αυξημένη μοριοδότηση της θητείας τους στα νησιά. Καταργείται η διάταξη με την οποία οι γιατροί προκειμένου να ξεκινήσουν την ειδίκευσή τους, όφειλαν να έχουν ολοκληρώσει το αγροτικό τους, ρύθμιση που θα εμπλουτίσει το προσωπικό των δομών υγείας. Ενδεικτικό της νησιωτικής πρόνοιας αλλά κα της βούλησής μας για την άμεση κάλυψη των τρεχουσών αναγκών, είναι ότι δίνονται κίνητρα για να στελεχωθούν οι πολλές κενές θέσεις στα ιατρεία άγονων και νησιωτικών περιοχών.

Επιπλέον, θεσμοθετείται αυτό που οι ίδιοι οι δήμαρχοι και οι περιφερειάρχες πρότειναν σαν λύση τόσα χρόνια, δηλαδή να αναλαμβάνουν οι ΟΤΑ Α΄ και Β΄ βαθμού να επιδοτούν την κάλυψη των υπαρχουσών κενών θέσεων των ιατρείων της περιφέρειας τους. Ήδη οι περισσότερες περιφέρειες της χώρας με πρώτη την Περιφέρεια Νοτίου Αιγαίου, έχουν πάρει αποφάσεις επιδότησης των γιατρών στα μικρά νησιά.

Και μια που μιλάμε για την τοπική αυτοδιοίκηση και πολύς λόγος γίνεται για τη συγκεκριμένη τροπολογία, θα σας θυμίσω ότι τα χρόνια των παχιών αγελάδων, τη δεκαετία του 2000, τότε που είχαμε λεφτά και είχαμε και τη δυνατότητα να προσλάβουμε στα νοσοκομεία, οι κυβερνήσεις της Νέας Δημοκρατίας και του ΠΑΣΟΚ δεν προσελάμβαναν προσωπικό αλλά με διάφορα τερτίπια, όπως προγραμματικές συμβάσεις με τη «ΓΑΛΗΝΟΣ» και άλλες εταιρείες, προσλάμβαναν για οκτώ μήνες προσωπικό και ουσιαστικά οδηγούνταν με έναν έμμεσο τρόπο χρηματοδότησης της λειτουργίας του νοσοκομείου. Εμείς, λοιπόν, δίνουμε τη δυνατότητα σε όσους θέλουν να βοηθήσουν. Σε όσους δεν θέλουν, δεν πειράζει.

Κυρίες και κύριοι συνάδελφοι, η φιλοσοφία αυτού του νομοσχεδίου κρύβει την ουσία της Αριστεράς. Ο άλλος τρόπος διοίκησης και η ταξική μας εμμονή, όπως μας κατηγορείτε, για όσους τόσον καιρό ήταν στο περιθώριο ενός συστήματος που κόβατε και ράβατε στα μέτρα σας, είναι η βασική αρχή που διέπει αυτό το νομοθέτημα. Το παράλληλο πρόγραμμα είναι αφιερωμένο εξ ολοκλήρου σε όσους δεν έχουν φωνή και σε όσους πίστεψαν ότι η Κυβέρνηση ΣΥΡΙΖΑ-ΑΝΕΛ μπορεί να φέρει αλλαγές ακόμη και κάτω από το βάρος και τον εκβιασμό της υλοποίησης μίας συμφωνίας. Μιλάω για την αναγνώριση και θεσμοθέτηση των εργασιακών δικαιωμάτων των παιδιών που δουλεύουν με προγράμματα κοινωφελούς εργασίας.

Θυμάστε πώς αντιμετωπίζατε εσείς τα «STAGE»; Θυμάστε τις στρατιές ανέργων, που τους βάζατε να δίνουν διαπιστευτήρια στα γραφεία σας για μια δουλειά χωρίς ασφάλιση και επιδόματα;

 Τέλος, αυτό το νομοσχέδιο αφορά τα δυόμιση εκατομμύρια ανασφάλιστους, ανεξαρτήτου προέλευσης ή εθνικότητας, για τους οποίους εξασφαλίζεται η πλήρης και ελεύθερη πρόσβαση στη δημόσια υγεία, ανοιχτά νοσοκομεία για όλους, με κοινωνικές πολιτικές από μία κυβέρνηση, η οποία έχει στο επίκεντρό της τον άνθρωπο.

Αυτό για μας, κυρίες και κύριοι συνάδελφοι, είναι η απόδειξη της κοινωνικής αναγκαιότητας ύπαρξης της Κυβέρνησής μας και του Παράλληλου Προγράμματός μας. Αυτό το νομοσχέδιο είναι μόνο η αρχή του ξηλώματος ενός φαύλου και νεοφιλελεύθερου κράτους, που τόσα χρόνια χτίζατε με ή χωρίς μνημόνια, ενός κράτους που εξυπηρετούσε μόνο τους διαπλεκόμενους και καλλιεργούσε τη διαφθορά.

Θα είμαστε εδώ –κι εσείς και εμείς- κατά τη διάρκεια της θητείας αυτής της Κυβέρνησης για να μας βλέπετε να χτίζουμε μαζί με τους πολίτες ένα κράτος πρόνοιας και κοινωνικής δικαιοσύνης.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Νεκτάριο Σαντορινιό.

Τον λόγο έχει ο κ. Δημήτρης Δημητριάδης για επτά λεπτά.

Κύριε συνάδελφε, έχετε τον λόγο.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, η Κυβέρνησή μας πιστή στη γραμμή αληθείας αλλά και των πολιτικών της αξιοπρέπειας καταθέτει άλλο ένα νομοθέτημα για τη στήριξη του κοινωνικού κράτους, για την επιτάχυνση του κυβερνητικού έργου. Η σταθερή προσήλωσή μας στη στήριξη των αδύνατων και όσων έχουν πληγεί από την κρίση σε συνδυασμό με την ανασυγκρότηση του κράτους και της οικονομίας φέρνει αυτό το νομοσχέδιο.

Είναι ένα ακόμη σημαντικό βήμα στην πορεία προς τη δημοκρατική διέξοδο από την κρίση. Δεν είναι το παράλληλο πρόγραμμα, γιατί απλά δεν μπορεί να συντελείται αυτή η παραλληλία με ένα και μόνο νομοσχέδιο. Είναι ένας κρίκος σε μία αλυσίδα παράλληλων δράσεων, του οποίου η παραλληλία εξελίσσεται κατ’ ακολουθίαν της δύσκολης συμφωνίας του καλοκαιριού που έχει εξαιρετική σημασία για την εξισορρόπηση του συνολικού κυβερνητικού έργου.

Γνωρίζουμε –και διαπιστώνουμε καθημερινά βέβαια- πως τα δημοσιονομικά περιθώρια είναι στενά και ως εκ τούτου εναλλακτικές πολιτικές δεν μπορούν να έχουν θεαματικό χαρακτήρα. Επίσης, συμβαίνει αυτός ο συσχετισμός σε αυτή τη συγκυρία, να συνεπικουρείται από τις παλιές δυνάμεις του παλιού συστήματος που παίζουν τα ρέστα τους στην εδώ και τώρα αποτυχία μας.

Το καλοκαίρι είχαν σύμμαχό τους το πακέτο Γιούνγκερ. Τον Δεκέμβριο είχαν σύμμαχό τους το γράμμα του νόμου, ώστε να μην επιτευχθεί αυτή η τόσο σημαντική και απαραίτητη συμφωνία για εκατοντάδες χιλιάδες ανασφάλιστους Έλληνες αλλά και όλους τους χρήστες της δημόσιας δωρεάν υγείας.

Αυτή η εξάμηνη καθυστέρηση είναι το μόνο γεγονός για το οποίο εμείς είμαστε υποχρεωμένοι και νιώθουμε την ανάγκη να απολογηθούμε. Πού; Στα κινήματα αλληλεγγύης, στους Έλληνες πολίτες, στο δοκιμαζόμενο λαό. Όμως, είναι και ένα μάθημα για μας. Είναι ένα σημαντικό μάθημα για το μέγεθος της κοινωνικής και πολιτικής πάλης που διεξάγεται με επίδικο τα δικαιώματα του εργαζόμενου λαού της χώρας και το πώς αυτά θα ανακτηθούν.

Αποτέλεσμα, λοιπόν, της επιμονής στις αρχές μας και στο πρόγραμμά μας είναι αυτό το νομοσχέδιο. Αποτέλεσμα της στέρησης της σχέσης μας με τα κινήματα και τους κοινωνικούς αγώνες είναι η σημερινή κατάληξη. Αποτέλεσμα του μαθήματος που πήραμε, είναι η αυταπάρνηση και η υπομονή μας στην επιτάχυνση του συνόλου του κυβερνητικού έργου και του πολιτικού μας προγράμματος.

Είναι γνωστό σε όλους μας ,ότι με την οικονομική και ανθρωπιστική κρίση χιλιάδες συνάνθρωποί μας, που επηρεάστηκαν ευθέως από αυτή, έχουν αποκλειστεί από την πρόσβαση στις δημόσιες δομές υγείας. Δηλαδή, έχουν αποκλειστεί από το αναφαίρετο δικαίωμά τους, όπως αυτό ορίζεται μεταξύ άλλων από τον Παγκόσμιο Οργανισμό Υγείας και το Χάρτη Θεμελιωδών Δικαιωμάτων του Ανθρώπου.

Η Κυβέρνηση, στο πλαίσιο αρχικά της διαπραγμάτευσης και έπειτα από τον συμβιβασμό του καλοκαιριού, καθυστέρησε πράγματι στην υλοποίηση των προγραμματικών δεσμεύσεών της αναφορικά με τον τομέα της υγείας, για την υγεία για όλους. Τώρα νομοθετεί αυτό το σημαντικό τμήμα και η θέσπιση των διατάξεων του νομοσχεδίου κρίνεται επιτακτική λόγω των ελλείψεων και των δραματικών αναγκών που αντιμετωπίζει το ΕΣΥ. Αυτή μας η παρέμβαση στον τομέα της υγείας γίνεται ένα χρόνο ακριβώς μετά τις πρώτες προγραμματικές μας δηλώσεις, όπου είχαμε δεσμευθεί για την άμεση επίλυση του θέματος των ανασφαλίστων.

 Στο διάστημα αυτό μας δόθηκε μας δόθηκε η ευκαιρία να συνομιλήσουμε με όλον αυτόν τον κόσμο και όλα αυτά τα κινήματα που στήριξαν και εδραίωσαν την πεποίθησή μας για αυτές τις απαραίτητες αλλαγές. Είναι δεδομένο πως αυτή η ρύθμιση επιθυμεί να μην εξαιρείται κανένας από τη δωρεάν πρόσβαση στην πλήρη ιατροφαρμακευτική περίθαλψη και φροντίδα.

Για να έχει όμως πλήρες νόημα η θεσμική αποκατάσταση της ελεύθερης και δωρεάν πρόσβασης όλων των ανασφάλιστων, απαιτούνται κάποιες προϋποθέσεις. Η πρώτη είναι μια γενναία χρηματοδότηση, πράγμα το οποίο ήδη κάναμε. Προβλέψαμε με την κατάθεση του προϋπολογισμού 830 επιπλέον εκατομμύρια ευρώ, που διατίθενται για την κοινωνική πρόνοια. Το δεύτερο, είναι η λειτουργική αναβάθμιση του ΕΣΥ. Έχουμε ήδη ξεκινήσει την αναμόρφωση της πρωτοβάθμιας φροντίδας υγείας. Το τρίτο, είναι οι αναγκαίες προσλήψεις και οι επαρκείς ηλεκτρονικές υποδομές –κάτι το οποίο ήδη έχουμε ξεκινήσει και με αυτό το νομοσχέδιο πιστεύουμε ότι συμπληρώνουμε θεαματικά.

Εδώ θα μου επιτρέψετε να ενώσω τη φωνή μου με τα κινήματα αλληλεγγύης, που δίνουν τη μάχη για την αξιοπρέπεια όλων μας, εκεί που η φωτιά καίει, όπως είναι τα νησιά, η Ειδομένη, τα κοινωνικά ιατρεία, οι άστεγοι, ο ανθρώπινος πόνος.

Να καταγγείλω δε,την προπαγανδιστική εκστρατεία που εξαπέλυσαν η Νέα Δημοκρατία και τα γνωστά ΜΜΕ ενάντια σε αυτή την πάρα πολύ σημαντική νομοθετική πρωτοβουλία της Κυβέρνησής μας, που αφορά όχι μόνο, όπως λένε, στην ιατροφαρμακευτική κάλυψη αλλά συμπεριλαμβάνει επίσης και τις διαγνωστικές εξετάσεις και τη νοσηλεία των ανασφάλιστων κατοίκων της χώρας μας.

Στόχος τους είναι, όπως προείπα, να πλήξουν επικοινωνιακά την Κυβέρνηση και να την παρεμποδίσουν στην προώθηση αυτών των αλλαγών. Επιμένουν μέχρις εσχάτων στην εμπορευματοποίηση της υγείας και τη δαιμονοποίηση και στοχοποίηση των μεταναστών και των προσφύγων, επιμένουν δηλαδή να επενδύουν στο ρατσισμό και στον κοινωνικό αποκλεισμό.

Κυρίες και κύριοι συνάδελφοι, στο σημείο αυτό επιθυμώ να εστιάσω στους κύριους πυλώνες του σχεδίου νόμου, στην κάλυψη των τεράστιων κενών στο Εθνικό Σύστημα Υγείας, την ελεύθερη πρόσβαση στις μονάδες υγείας και στη συμβολή της τοπικής αυτοδιοίκησης στην εξυπηρέτηση αυτών των διαδικασιών αλλά και στην ανασυγκρότηση της χώρας.

Πρώτον, αναφέρω ενδεικτικά, ότι με το παρόν νομοσχέδιο λύνονται σε μεγάλο βαθμό ζητήματα που ρυθμίζουν και αποσυμφορούν τις διαδικασίες κρίσης και διορισμού του ιατρικού προσωπικού στις μονάδες υγείας, όπως νοσοκομεία, κέντρα υγείας, δομές ΠΕΔΥ, και έτσι καλύπτουν κενά και ανάγκες στο χώρο.

Υπάρχει μέριμνα για την επίλυση των προβλημάτων καταβολής των εφημεριών του ιατρικού και επιστημονικού προσωπικού, καθώς επίσης και για τα ζητήματα εσωτερικής κινητικότητας, απόσπασης των εργαζομένων στο ΕΣΥ και ρυθμίζονται θέματα που αφορούν το ΕΚΑΒ.

Επιπλέον η Κυβέρνηση με τις παρούσες διατάξεις του συγκεκριμένου νόμου που προωθείται, έρχεται να καλύψει ανάγκες διάγνωσης, περίθαλψης, φαρμακευτικής συνταγογράφησης όλων ανεξαιρέτως των ανασφάλιστων πολιτών και των οικογενειών τους. Σε αυτούς πρέπει να προσθέσουμε και όλες τις ευπαθείς ομάδες προσφύγων και μεταναστών.

Δεδομένου του χρόνου που λήγει, επιθυμώ επίσης να καταθέσω το εξής. Το γεγονός ότι η Νέα Δημοκρατία υποστηρίζει, ότι το θέμα για τους Έλληνες ανασφάλιστους έχει τακτοποιηθεί επί των ημερών της, αποκαλύπτει την πάγια πολιτική πρακτική της: κουκούλωμα και παραπλάνηση. Διότι όλοι ξέρουμε, πως απλώς έδωσαν, κάτω από την πίεση του κινήματος και των αναγκών, τη δυνατότητα μόνο σε ανασφάλιστους που είχαν ΑΜΚΑ να συνταγογραφούν φάρμακα και τίποτε άλλο. Δεν είχαν πρόσβαση ούτε σε διαγνωστικές εξετάσεις ούτε σε νοσήλια ούτε σε χειρουργεία. Αν το περιστατικό κρινόταν υπερεπείγον και ο ανασφάλιστος ασθενής νοσηλευόταν, ο λογαριασμός εκατοντάδων ή και χιλιάδων ευρώ στελνόταν στην εφορία.

Δεν μπορούν να μετρηθούν, λοιπόν, με τις ιστορικές επιταγές. Δεν θέλουν να πετύχει κανένα εναλλακτικό σχέδιο διαφυγής από την κρίση. Θέλουν τη διαιώνιση των αδικιών, στο όνομα των οργανωμένων συμφερόντων της ολιγαρχίας και των συνοδοιπόρων τους. Εμείς αυτό το τοπίο το αλλάζουμε. Επιμένουμε πως δεν είμαστε ίδιοι. Εμείς είμαστε αυτοί που θα περάσουμε με όλη την κοινωνία όρθια στην όχθη που γέννησε η ελπίδα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δημητριάδη.

Τον λόγο έχει ο κ. Νικόλαος Συρμαλένιος από τον ΣΥΡΙΖΑ για επτά λεπτά.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα και αύριο ψηφίζουμε το λεγόμενο παράλληλο πρόγραμμα –θα υπάρξουν και πολλές συνέχειες παράλληλων προγραμμάτων- το οποίο πολέμησε όσο τίποτα άλλο η Αντιπολίτευση.

 Αποχώρησε από τη Βουλή πριν από τα Χριστούγεννα και κατάφερε –προκαλώντας και προσκαλώντας, ουσιαστικά, τους δανειστές- να μεταφέρει την ψήφισή του για δύο μήνες. Τι κατάλαβε, όμως; Καθυστέρησε την κάλυψη των ανασφάλιστων. Καθυστέρησε τη λειτουργία και το άνοιγμα του Νοσοκομείου της Σαντορίνης. Καθυστέρησε τα κίνητρα στους αγροτικούς και στους άλλους γιατρούς των άγονων απομακρυσμένων και νησιωτικών περιοχών. Καθυστέρησε μία σειρά ευεργετικών διατάξεων κυρίως του Υπουργείου Υγείας που βρίσκονται σε αυτό το νομοσχέδιο.

Μας είπατε, ότι από τα 11 δισεκατομμύρια της Θεσσαλονίκης έχουμε καταλήξει σε ένα πρόγραμμα 100 εκατομμυρίων. Θα σας θυμίσω, κυρίες και κύριοι της Αντιπολίτευσης, ότι από αυτά τα 11 δισεκατομμύρια έχουν πραγματοποιηθεί και θεσμοθετήθηκαν: ο νόμος για την ανθρωπιστική κρίση, ο νόμος για την υπαγωγή στις εκατό δόσεις στις ΔΟΥ και στα ασφαλιστικά ταμεία, ο νόμος για την επανασύσταση της ΕΡΤ, ο νόμος για την επαναφορά των απολυμένων. Όλα αυτά πόσο τα κοστολογείτε; Τα κοστολογείτε 100 εκατομμύρια; Διότι σήμερα έρχεστε με έναν απλουστευτικό τρόπο πραγματικά, να κάνετε ένα λογικό παράλογο άλμα, προσπαθώντας να μας πείτε, ότι η όλη κοστολόγηση του προγράμματός μας είναι τα 100 εκατομμύρια.

**ΒΑΣΙΛΕΙΟΣ ΟΙΚΟΝΟΜΟΥ:** Το Λογιστήριο το λέει.

**ΝΙΚΟΛΑΟΣ ΣΥΡΜΑΛΕΝΙΟΣ:** Ξέχασες όμως αυτά που θεσμοθετήθηκαν πέρυσι.

Μας είπατε επίσης ότι είχατε καλύψει τους ανασφάλιστους. Ποιους ανασφάλιστους είχατε καλύψει, κυρίες και κύριοι συνάδελφοι; Αυτούς στους οποίους ερχόταν ο λογαριασμός στο σπίτι όταν έβγαιναν από το νοσοκομείο και χρωστάνε ακόμη βεβαιωμένες από τις ΔΟΥ χρεώσεις στα διάφορα νοσοκομεία στα οποία μπήκαν; Αυτούς τους ανασφάλιστους καλύπτατε; Ποιους νομίζετε ότι κοροϊδεύετε;

Αγαπητοί συνάδελφοι, ο κ. Βρούτσης ο οποίος μίλησε για άλλη μία φορά για το νοσοκομείο, απουσιάζει για δεύτερη φορά όταν μιλάω εγώ. Μίλησα στην επιτροπή την πρώτη φορά. Μιλάω στην Ολομέλεια τώρα. Εξαντλήθηκε από τις μάχες στη Βουλή. Δεν άντεξε, όπως δεν αντέχει φαίνεται η Αντιπολίτευση. Εδώ, είμαστε σχεδόν όλοι της Συμπολίτευσης πλέον.

**ΒΑΣΙΛΕΙΟΣ ΟΙΚΟΝΟΜΟΥ:** Δέκα-δεκαπέντε ώρες είναι εδώ.

**ΝΙΚΟΛΑΟΣ ΣΥΡΜΑΛΕΝΙΟΣ:** Ας καθίσει. Κοινοβουλευτικός εκπρόσωπος είναι.

Μας είπε διάφορα πράγματα για άλλη μία φορά. Ψέλλισε περί ανυπαρξίας προϋπολογισμού, περί ανυπαρξίας οργανογράμματος και σχεδιαγράμματος κ.λπ. και ξέχασε να μιλήσει για τις ευθύνες των κυβερνήσεων στις οποίες συμμετείχε, όπου είχε σχεδιαστεί πολύ καλά, ένα κλειστό νοσοκομείο για τέσσερα χρόνια να περάσει σε ιδιωτικά χέρια, ενώ ξέρει πολύ καλά ότι η διαθήκη που έκανε και δώρισε το οικόπεδο η Ιερά Μητρόπολη της Σαντορίνης, είχε βάλει το ρητό όρο ότι θα λειτουργήσει με δημόσιο χαρακτήρα.

Είπα στην επιτροπή και το επαναλαμβάνω: Ο προηγούμενος πρόεδρος της ανώνυμης εταιρείας μονάδων υγείας –που δεν είναι ιδιωτική, κύριε Καραθανασόπουλε και αγαπητοί συνάδελφοι του ΚΚΕ, αλλά είναι δημόσιο νομικό πρόσωπο υπό την εποπτεία του Υπουργείου Υγείας- είχε πει ότι θα ξεπεράσουμε το σκόπελο του δημόσιου χαρακτήρα -αυτό μου είχε πει εμένα σε ιδιωτική συζήτηση- γιατί άλλο είναι ο δημόσιος χαρακτήρας, άλλο δημόσια λειτουργία, υποδηλώνοντας ότι θα υπάρξει ιδιωτική λειτουργία. Προσπάθησε και ο κ. Βορίδης και ο κ. Άδωνις Γεωργιάδης στις προηγούμενες φάσεις ως Υπουργοί Υγείας να το ιδιωτικοποιήσουν. Είχαν βρεθεί μάλιστα και κάποιοι ανάδοχοι.

 Όλα αυτά τα αποκρύπτουν από τον ελληνικό λαό και από το θηραϊκό λαό. Το Νοσοκομείο της Σαντορίνης θα ανοίξει. Θα είχε ήδη προχωρήσει πάρα πολύ. Υπάρχει και προϋπολογισμός πέντε εκατομμυρίων καταγεγραμμένος στον προϋπολογισμό της ΑΕΜΥ, με κωδικό διασφαλισμένο ειδικά για τη Σαντορίνη, ο οποίος προϋπολογισμός είναι υπό τον κρατικό προϋπολογισμό του ελληνικού κράτους. Επίσης, υπάρχουν κι άλλοι πόροι θεσμοθετημένοι, οι οποίοι θα μεταφερθούν και με τη μεταφορά του κέντρου υγείας κ.λπ..

Επομένως ο προϋπολογισμός υπάρχει, το νοσοκομείο θα ανοίξει με δημόσιο χαρακτήρα σ’ ένα νησί παγκόσμιου τουριστικού προορισμού, που δέχεται σε ετήσια βάση τουλάχιστον ενάμισι εκατομμύριο τουρίστες.

Από εκεί και έπειτα, υπάρχει χρονοδιάγραμμα, η ολοκλήρωση του κανονισμού λειτουργίας της ΑΕΜΥ, υπάρχει η σύμπραξη, η προγραμματική σύμβαση μεταξύ της ΑΕΜΥ και της 2ης ΥΠΕ και όλα αυτά διαμορφώνουν τους όρους εκκίνησης της λειτουργίας του νοσοκομείου.

Η Αντιπολίτευση σήκωσε αυτές τις μέρες, προσπαθώντας να υπερασπίσει τον Πρόεδρο της ΚΕΔΕ τον κ. Πατούλη, σε τελείως λάθος βάση το θέμα των κινήτρων που μπορούν να δίνουν οι ΟΤΑ και τα νομικά πρόσωπα δημοσίου δικαίου σε γιατρούς νησιωτικών και απομακρυσμένων περιοχών. Σας εξήγησε τόσο η Περιφερειάρχης Βορείου Αιγαίου που ήταν εχθές στην Επιτροπή Περιφερειών όσο και δήμαρχοι δικοί σας, της Αντιπολίτευσης και της Νέας Δημοκρατίας, ότι αυτοί ζητάνε επί χρόνια να μπορούν οι δήμοι και οι ΟΤΑ να καλύπτουν ανάγκες για να έχουν στοιχειωδώς γιατρούς στα αγροτικά ιατρεία, στα περιφερειακά ιατρεία, στα κέντρα υγείας. Οι περιφέρειες έδωσαν τα επιδόματα των 300 και των 400 ευρώ τον μήνα σ’ αυτούς τους γιατρούς και θέλησαν να τα δώσουν από πέρσι τον Μάιο, που έγινε η συνάντηση στο Υπουργείο Υγείας για να μπορέσει να προχωρήσει η στελέχωση αυτών των απομακρυσμένων ιατρείων.

(Στο σημείο αυτό την Προεδρική Έδρα καταλαμβάνει ο Β' Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Επομένως λάθος πόρτα πάλι χτυπήσατε και στο όνομα της υπεράσπισης του κ. Πατούλη έχετε τελείως βγει εκτός προγράμματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κύριοι της Αντιπολίτευσης, είστε πολύ φθηνοί, είστε πολύ ρηχοί, δεν πείθετε τον ελληνικό λαό. Γι’ αυτό ο ΣΥΡΙΖΑ, οι ΑΝΕΛ και η Κυβέρνησή μας θα προχωρήσει σταθερά όσο και αν αυτό το διάστημα υπάρχουν οι δικαιολογημένες δυσαρέσκειες σε τμήματα του ελληνικού λαού για την εφαρμογή μιας δύσκολης συμφωνίας, την οποία εμείς θα την υπερβούμε με το σημερινό παράλληλο πρόγραμμα, αλλά και με άλλα παράλληλα προγράμματα, τα οποία επίκεινται στο άμεσο μέλλον.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Φωκάς έχει τον λόγο.

**ΑΡΙΣΤΕΙΔΗΣ ΦΩΚΑΣ:** Κύριε Πρόεδρε, κυρίες και κύριοι συνάδελφοι, μέσα από έναν κυκεώνα υπουργικών τροπολογιών, προσθέσεων και αφαιρέσεων της τελευταίας στιγμής, αλλαγών και ρυθμίσεων –χαρακτηριστικό της απίστευτης προχειρότητας που σας χαρακτηρίζει σε όλα- ήρθε στην Ολομέλεια προς συζήτηση το περίφημο παράλληλο πρόγραμμα της Κυβέρνησης. Πρόκειται, ουσιαστικά, για την απέλπιδα προσπάθειά σας να πείσετε για τις δήθεν φιλολαϊκές σας προσπάθειες, να δείξετε ένα κοινωνικό πρόσωπο, να αλλάξετε το μείγμα της πολιτικής σας.

Η αλήθεια είναι, κυρίες και κύριοι συνάδελφοι της συγκυβέρνησης, πως δεν μπορείτε να πείσετε πλέον κανέναν ούτε τους εαυτούς σας. Γνωρίζετε κι εσείς οι ίδιοι πως αυτό το πρόγραμμα είναι σταγόνα στον ωκεανό, δεν ανταποκρίνεται ούτε στο ελάχιστο στις πραγματικές ανάγκες της ελληνικής κοινωνίας. Το σημαντικότερο είναι ότι είναι ένα ανεφάρμοστο πρόγραμμα, που είναι καταδικασμένο να μείνει στα χαρτιά.

Σταθείτε, επιτέλους, στο ύψος των περιστάσεων. Σταματήσετε να κρύβεστε. Πείτε, επιτέλους, την αλήθεια. Λεφτά δεν υπάρχουν ούτε γι’ αυτά τα ψίχουλα που θέλετε να μοιράσετε, προσποιούμενοι πως κάνετε κοινωνική πολιτική. Η αλαζονεία σας έχει φτάσει πλέον σε άλλα επίπεδα. Δεν ντραπήκατε να χαρακτηρίσετε ως δήθεν ακροδεξιούς τους αγρότες, που έφθασαν εδώ απ’ όλη την Ελλάδα, εδώ στο Σύνταγμα, για να διαμαρτυρηθούν για τα ψέματα που τους μοιράσατε προεκλογικά.

Πολλοί, όμως, απ’ αυτούς που χαρακτηρίσατε ακροδεξιούς σας ψηφίσανε, κυρίες και κύριοι, για να κάθεστε εδώ πέρα. Δυστυχώς, βαπτιστήκατε στην κολυμπήθρα της εξουσίας, γίνατε γρανάζι του συστήματος, που κάποτε καταγγέλλατε.

Την ίδια ανεύθυνη στάση έχετε απέναντι στους επιστήμονες, στους ελεύθερους επαγγελματίες, στους αυτοαπασχολούμενους. Τους οδηγείτε σε οικονομική εξόντωση με το περίφημο ασφαλιστικό σας σχέδιο, το οποίο μόνο φοροεισπρακτικό και εκδικητικό στέκεται απέναντί τους.

H μετάλλαξή σας από την επόμενη κιόλας ημέρα που αναλάβατε τις τύχες της χώρας είναι πλέον βέβαιο πως θα αποτελέσει αντικείμενο μελέτης από τον ιστορικό του μέλλοντος.

Όμως, ας μιλήσουμε επί του πρακτέου για το νομοσχέδιο που φέρνετε προς ψήφιση. Αυτήν τη στιγμή το δημόσιο σύστημα υγείας στη χώρα κατ’ ουσία δεν υπάρχει. Τα νοσοκομεία λειτουργούν χάρη στο φιλότιμο και στις συγκινητικές προσπάθειες των λιγοστών εργαζομένων, που καταβάλλουν υπεράνθρωπες προσπάθειες να σταθούν στο ύψος των περιστάσεων.

Θυμόμαστε τον κ. Τσίπρα να καταγγέλλει τον Απρίλιο του 2015 πως «η υγειονομική φτώχεια, οι αποκλεισμοί και η ανισότητα στην περίθαλψη έχουν αναιρέσει θεμελιώδη ανθρώπινα και κοινωνικά δικαιώματα στη χώρα μας». Όμορφα λόγια.

Όμως, ένα χρόνο μετά ο κύριος Πρωθυπουργός ελάχιστα πράγματα έχει κάνει, ώστε να αποκαταστήσει τις ανισότητες που όντως ορθώς κατήγγειλε. Στην Ελλάδα του 2016 πολλά νοσοκομεία της χώρας δεν έχουν φίλτρα για αιμοκάθαρση, όπως καταγγέλλουν οι ίδιοι οι νεφροπαθείς, ενώ σε άλλα νοσοκομεία τα φίλτρα έρχονται από χώρες του τρίτου κόσμου, με την ποιότητα των ελληνικών να περνά σε δεύτερη μοίρα.

Στην Ελλάδα του 2016 ένα από τα μεγαλύτερα νοσοκομεία της χώρας, το «Παπαγεωργίου», βρίσκεται αντιμέτωπο με τον κίνδυνο του λουκέτου, καθώς οι οφειλές του ΕΟΠΥΥ ξεπερνούν τα 210 εκατομμύρια ευρώ, την ίδια ώρα που για τη χρηματοδότησή του δεν ισχύουν τα ίδια μέτρα και τα ίδια σταθμά με τα άλλα δημόσια νοσοκομεία της χώρας.

Στην Ελλάδα του 2016 η «δεύτερη φορά αριστερά» βάζει «στο κρεβάτι του Προκρούστη» και το Ελληνικό Χωριό SOS στο Φίλυρο Θεσσαλονίκης, καλώντας το να πληρώσει 30.000 ευρώ ΕΝΦΙΑ. Το γνωρίζετε αυτό! Έχετε πραγματικά ασελγήσει πάνω στην έννοια της λέξης «αριστερά».

Σχετικά με το νομοσχέδιο, ακούμε για την υγειονομική κάλυψη των ανασφάλιστων πολιτών αλλά και των ευπαθών ομάδων, όπως και για τη διευκόλυνση προσλήψεων και την παροχή κινήτρων για την κάλυψη θέσεων σε κέντρα υγείας της άγονης γραμμής. Μάλιστα, δεσμευτήκατε πως αυτή η διάταξη ισχύει και για τις περιπτώσεις των ασφαλισμένων-ανασφάλιστων οφειλετών του ΟΑΕΕ, που πλέον αδυνατούν να ανταποκριθούν στις ασφαλιστικές τους εισφορές.

Κάνετε λόγο για δυόμισι με τρία εκατομμύρια πολίτες, των οποίων αίρεται ο αποκλεισμός τους από το σύστημα υγείας. Πρόσθεσε, μάλιστα, ο κύριος Υπουργός Υγείας ότι τα χρήματα από την εφαρμογή αυτής της νέας κοινωνικής πολιτικής θα δοθούν από τον ΕΟΠΥΥ.

Εδώ πλέον περνάμε στη ζώνη του παραλόγου. Από ποιον ΕΟΠΥΥ, κύριε Υπουργέ; Από τον γνωστό ΕΟΠΥΥ, που χρωστάει παντού; Αυτός ο ΕΟΠΥΥ θα υποστηρίξει την υγειονομική κάλυψη των χιλιάδων προσφύγων, μεταναστών και των συμπατριωτών μας, που αδυνατούν να ανταποκριθούν λόγω της οικονομικής κρίσης; Έτσι θα αντιμετωπίσετε την ανθρωπιστική κρίση και την υγειονομική φτώχεια; Με λόγια του αέρα και με χρήματα που δεν υπάρχουν; Ποιον κοροϊδεύετε;

Για να μην μιλήσω για τα ασθενοφόρα του ΕΚΑΒ, όπου δεν υπάρχει καμμία πρόβλεψη για την ανανέωση του γερασμένου στόλου, για τις τρομερές ελλείψεις σε αναλώσιμα υλικά, που έχουν ως εφιαλτική συνέπεια τις απώλειες ανθρώπινων ζωών.

Κυρίες και κύριοι, συμπερασματικά, το παράλληλο πρόγραμμα είναι μια «παράλληλη κοροϊδία». Δεν πρόκειται να λύσει προβλήματα, δεν μπορεί να αντιμετωπίσει την υγειονομική φτώχεια της χώρας.

**ΧΡΗΣΤΟΣ ΑΝΤΩΝΙΟΥ:** Άσε τίποτα και για τους άλλους! Πες και για τους άλλους κάτι!

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ!

**ΑΡΙΣΤΕΙΔΗΣ ΦΩΚΑΣ:** Σας καλώ και πάλι να τα ξαναβρείτε με την αλήθεια, γιατί ο ελληνικός λαός σας κατάλαβε. Τουλάχιστον αποσυρθείτε με αξιοπρέπεια. Ακούστε την Ένωση Κεντρώων και τολμήστε για οικουμενική κυβέρνηση!

(Θόρυβος στην Αίθουσα)

**ΧΡΗΣΤΟΣ ΑΝΤΩΝΙΟΥ:** Α, αυτό είναι!

**ΑΡΙΣΤΕΙΔΗΣ ΦΩΚΑΣ:** Το τίμημα του λαϊκισμού σας θα το πληρώσετε αργά ή γρήγορα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Σειρά έχει τώρα η κ. Αραμπατζή που απ’ ό,τι βλέπω δεν είναι εδώ.

Ο κ. Στέφος έχει τον λόγο.

**ΙΩΑΝΝΗΣ ΣΤΕΦΟΣ:** Κυρίες και κύριοι συνάδελφοι, «Το να συνεδριάζει η Βουλή αύριο, Σάββατο, για να έχει ακροατήριο ο Πρωθυπουργός, είναι αντίληψη κοινοβουλευτισμού της υποσαχάριας Αφρικής». Ο κ. Δένδιας τα έγραψε αυτά. Δεν τα είπα εγώ.

Γνωρίζετε την άποψη της Νέας Δημοκρατίας για το άνοιγμα των μαγαζιών τις Κυριακές, αλλά και για τις πολλές λευκές νύχτες εργασίας, για να αγοράζουν, δήθεν, οι πολίτες.

Τόσο ο εισηγητής της Νέας Δημοκρατίας όσο και η εισηγήτρια του ΠΑΣΟΚ στις τοποθετήσεις τους υπαινίχθηκαν ό,τι και ο κ. Δένδιας, πως λόγοι επικοινωνιακοί επέβαλαν τη συζήτηση του νομοσχεδίου σήμερα και αύριο.

Τους ενοχλεί η παρουσία του Πρωθυπουργού στη Βουλή. Σας πειράζει. Να μην ενημερωθεί η Ολομέλεια, να μην ενημερωθεί ο ελληνικός λαός για τα αποτελέσματα της Συνόδου Κορυφής από τον Πρωθυπουργό της χώρας! Σε αντίθετη περίπτωση ξέρετε τι θα λέγατε; Κρύβεται ο Πρωθυπουργός!

Χθες η Νέα Δημοκρατία με παραπανίσιο θράσος ντύθηκε αθώα περιστερά. Παραχώρησε συνέντευξη Τύπου με τον πομπώδη τίτλο «Η Μαύρη Βίβλος της Υγείας στον ένα χρόνο διακυβέρνησης ΣΥΡΙΖΑ – ΑΝΕΛ». «Μάλιστα, μοιράστηκε ογκωδέστατος τόμος με τις προεκλογικές υποσχέσεις της Κυβέρνησης. Με την ευγενική χορηγία τίνος; Ποιος τα πλήρωσε;»

Θα υπενθυμίσω πως από το 2004 η αξιωματική αντιπολίτευση υποσχόταν ένα σύστημα υγείας καλύτερο από εκείνο της Δανίας. Αυτό που παρέδωσε η Νέα Δημοκρατία και το ΠΑΣΟΚ ήταν ένα σύστημα υγείας απολύτως κατεστραμμένο, όπως αποδεικνύει η κατάρρευση όλων των υγειονομικών δεικτών, αλλά και η εικόνα της κοινωνίας που βίωνε και βιώνει βαριά κρίση.

Είναι το κόμμα της Νέας Δημοκρατίας αυτό που πραγματοποίησε την ελληνική εκδοχή του δόγματος «σοκ και δέος», αφού αμφισβητήθηκε και κακοποιήθηκε επί των ημερών σας βάναυσα ο δημόσιος χαρακτήρας του συστήματος υγείας.

Είναι, εξάλλου, σχετικά πρόσφατη η συνέντευξη του κ. Γεωργιάδη -Μάρτιος του 2014 ήταν-, όντας Υπουργός Υγείας, ο οποίος θυμωμένος με τον λαό που όλο δεν φταίει σε τίποτα και έχει εθιστεί στη λογική του τζάμπα –έτσι έλεγε- κατέληγε στη συνέντευξή του: «Ταυτίζουμε το δημόσιο με το δωρεάν, λες και είναι υποχρέωση του κράτους η δωρεάν υγεία». Εσείς τα λέγατε αυτά. Ο Υπουργός σας.

Να μιλάτε εσείς στη Νέα Δημοκρατία για δημόσια υγεία είναι αυτοσαρκαστικό και κυνικό. Ποιος θα ξεχάσει εξάλλου εκείνο το περίφημο: «Αν υπάρξουν απολύσεις γιατρών στον ΕΟΠΥΥ, παρακαλώ αυτό δεν θέλω να το χρεωθεί η τρόικα. Δεν θέλω να μου παίρνει τη δόξα ο Τόμσεν για τα αυτονόητα. Οι αποφάσεις είναι δικές μου». Θυμάστε. Ο κ. Γεωργιάδης, αυτός που θεωρούσατε το μνημόνιο ευλογία. Νέα Δημοκρατία ο κ. Γεωργιάδης!

Κυρίες και κύριοι συνάδελφοι, τα τελευταία χρόνια με τις πολιτικές της Νέας Δημοκρατίας συρρικνώθηκαν οι δημόσιες δομές του ΕΣΥ. Έβαλε λουκέτο η πρωτοβάθμια φροντίδα υγείας, οι ασθενείς αφέθηκαν στην τύχη τους. Δεν διορίστηκε κανείς γιατρός, νοσηλευτής ή παραϊατρικό προσωπικό. Οι ανασφάλιστοι ή θα έπρεπε να πληρώσουν από την τσέπη τους ή να παραμελήσουν την υγεία τους. Ούτε λόγος για φαρμακευτική κάλυψη των ανασφάλιστων αλλά και των ασφαλισμένων, αφού όσο μειωνόταν η δημόσια φαρμακευτική δαπάνη, τόσο επιβαρυνόταν ο πολίτης. Το διάστημα από το 2012 έως και 2014 η δημόσια φαρμακευτική δαπάνη μειώθηκε κατά 52%, ενώ η ιδιωτική από το 11,5% εκτοξεύθηκε στο 23,5%. Με αριθμούς, χάθηκε 1 δισεκατομμύριο τον χρόνο.

Βέβαια, αυτό δεν σας εμπόδισε το αντίστοιχο χρονικό διάστημα να παρέχετε ασυλία στους μεγαλοοφειλέτες, να μην εισπράττετε, αλλά να χορηγείτε νέα δάνεια στους καναλάρχες και τους μεγαλοεκδότες, να μην αποπληρώνετε τα κομματικά σας δάνεια, παρά μόνο να λαμβάνετε καινούργια, να θάβετε βαθύτερα τις κάθε είδους λίστες Λαγκάρντ και να αφήνετε τη διαπλοκή και τη διαφθορά να θεριεύουν.

Δεν θα λησμονήσω την πώληση της Αγροτικής Τράπεζας, που μαζί της πουλήθηκαν και οι περιουσίες των αγροτών, αυτών για τους οποίους σήμερα κόπτεσθε. Και νομίζετε ότι σας πιστεύουν!

 Φυσικά, ειρήσθω εν παρόδω, έχουμε τη λίστα Μπόργιανς. Απ’ ό,τι φαίνεται υπήρξε παρέμβαση από το πρωθυπουργικό Γραφείο το 2012 για να μην έρθει στην Ελλάδα. Περιμένουμε λιγότερη υποκρισία, κυρίες και κύριοι της Νέας Δημοκρατίας!

 Τι φέρνει αυτό το νομοσχέδιο; Θα πω επιγραμματικά μόνο δύο πράγματα, διότι οι Βουλευτές της Συμπολίτευσης και οι Υπουργοί το έχουν αναπτύξει. Τρεισήμισι με τέσσερις χιλιάδες προσλήψεις στις δομές υγείας, γιατροί, νοσηλευτές, παραϊατρικό προσωπικό. Ξέρετε, χωρίς ανθρώπους δεν δουλεύουν οι δομές υγείας. Υγειονομική κάλυψη σε όλους τους ανασφάλιστους και τους μετανάστες. Μπορεί να μην πηγαίνουμε εμείς στην Εκκλησία, αλλά τον άνθρωπο και το «αγαπάτε αλλήλους» το έχουμε στην καρδιά μας.

Ούτε συντασσόμαστε με την άποψη που λέει, υγεία μόνο για Έλληνες, που είναι η άποψη της Χρυσής Αυγής. Και φαίνεται από τις τοποθετήσεις των Βουλευτών σας ότι προς τα εκεί κατρακυλάτε.

**ΒΑΣΙΛΕΙΟΣ ΟΙΚΟΝΟΜΟΥ:** Είπα εγώ τίποτα τέτοιο;

**ΙΩΑΝΝΗΣ ΣΤΕΦΟΣ:** Όχι εσείς. Το είπαν άλλοι. Απλά αναφέρομαι σε εσάς γιατί είστε ο Κοινοβουλευτικός Εκπρόσωπος.

**ΒΑΣΙΛΕΙΟΣ ΟΙΚΟΝΟΜΟΥ:** Ο εισηγητής.

**ΙΩΑΝΝΗΣ ΣΤΕΦΟΣ:** Αύξηση κατά 300 εκατομμύρια στις δαπάνες των νοσοκομείων για φέτος. Ρύθμιση εργασιακών θεμάτων του ιατρικού και νοσηλευτικού προσωπικού. Λειτουργία των υπηρεσιακών συμβουλίων. Αυτά είναι λίγα μόνο πράγματα από τα πολλά που έχει αυτό το νομοσχέδιο. Και, βεβαίως, έχουν ειπωθεί από τους προλαλήσαντες.

Αναρωτιέμαι, όμως, παρότι απουσιάζει το ΠΑΣΟΚ, γιατί θα καταψηφίσει το νομοσχέδιο. Η κ. Χριστοφιλοπούλου στην ομιλία της είπε, «Όλα αυτά τα είχαμε εμείς στο πρόγραμμά μας». Γιατί, λοιπόν, θα το καταψηφίσουν;

Δύο πράγματα επιγραμματικά για τους βρεφονηπιοκόμους. Είναι σκληρά εργαζόμενοι. Δούλευαν οκτώ ώρες την ημέρα. Ξέρετε τι είναι να είστε με ένα νήπιο οκτώ ώρες την ημέρα; Και αντί να εξοκείλουμε στην άκρως νεοφιλελεύθερη άποψη, αυξάνουμε το ωράριο, θα έπρεπε να συζητούμε εδώ, «ναι, καλώς μειώνεται το ωράριο, να δούμε πώς θα διορίσουμε σε αυτές τις θέσεις εκπαιδευτικούς, ώστε να μπορούν να κάνουν τη δουλειά τους σωστά».

Όσον αφορά την τοπική αυτοδιοίκηση, πάρα πολλοί δήμαρχοι χαιρέτισαν την απόφαση προαιρετικά να συμβάλουν με τις δυνάμεις τους εκεί όπου χρειάζεται. Είμαστε σε μια κατάσταση ανάγκης. Το αντιλαμβάνονται οι πολίτες. Απορώ γιατί δεν το αντιλαμβάνονται οι Βουλευτές της Νέας Δημοκρατίας και του ΠΑΣΟΚ.

Κλείνω με μια κουβέντα για τον κ. Βερναρδάκη, γιατί πολλά ειπώθηκαν σήμερα. Τα δέντρα που καρπίζουν χτυπούν σε αυτόν τον τόπο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

**ΙΩΑΝΝΗΣ ΔΕΛΗΣ:** Για τις τροπολογίες θα απαντήσουν αύριο οι Υπουργοί;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, αύριο.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Δημαράς έχει τον λόγο.

**ΓΕΩΡΓΙΟΣ ΔΗΜΑΡΑΣ:** Κυρίες και κύριοι συνάδελφοι, κύριε συνάδελφε της Αντιπολίτευσης, δεν μπορεί να τα βλέπουμε όλα μαύρα. Εντάξει, έχετε το δικαίωμα να μην συμφωνείτε, αλλά όχι όλα μαύρα. Έτσι, κάθε καλή πρόθεση αμφισβητείται και υπονομεύεται. Με αυτό το πνεύμα δεν βοηθάμε ούτε τους Έλληνες ούτε τη νέα γενιά. Ούτε είναι επαρκής η επιχειρηματολογία, «Και εσείς τα ίδια κάνατε».

Κάποτε πρέπει να συμφωνήσουμε σε αυτά που συμφωνούμε, όχι να διαφωνούμε και σε εκείνα που συμφωνούμε. Δεν θα πάμε πουθενά έτσι. Ένας κανονικός πολίτης, ένας κανονικός άνθρωπος που μας παρακολουθεί, θα χάσει κάθε ιδέα και για την πολιτική και για το πολιτικό σύστημα.

Ο συνάδελφος, Κοινοβουλευτικός Εκπρόσωπος του ΚΚΕ, μας είπε προηγουμένως ότι με το νομοσχέδιο δεν γίνεται ανακατανομή αφού δεν υπάρχουν διατάξεις που να παίρνουν τα χρήματα από τους βιομηχάνους και να τα δίνουν στον λαό. Πράγματι, με τον νόμο αυτό δεν κάνουμε επανάσταση. Τι κάνουμε όμως; Λύνουμε ζητήματα ευάλωτων ομάδων.

Στο νομοσχέδιο περιέχονται διατάξεις για το υγειονομικό προσωπικό και κίνητρα για τους ακρίτες γιατρούς, προγράμματα κοινωφελούς εργασίας, απαλλαγή ευάλωτων ομάδων από δημοτικά τέλη και παροχή ηλεκτρικού ρεύματος, τα ΚΕΠ των φτωχών που θα δίνουν πληροφόρηση για κοινωνικές παροχές. Επομένως είναι ένα νομοσχέδιο που θα λύσει αρκετά προβλήματα και θα ελαφρύνει κοινωνικά στρώματα που υποφέρουν.

Ως εκπρόσωπος της πολιτικής οικολογίας και του κόμματος των Οικολόγων Πράσινων, που συνεργάστηκε με το ΣΥΡΙΖΑ και στηρίζει την Κυβέρνηση, είμαι εδώ για να θυμίσω, κύριοι συνάδελφοι, αγαπητέ κύριε Οικονόμου, τις προτεραιότητες για μια βιώσιμη οικονομία και μια βιώσιμη και δίκαιη κοινωνία που θέτει η πολιτική οικολογία.

 Επιμένω ότι σε κάθε νομοσχέδιο, σε κάθε σχεδιασμό, αλλά και σε κάθε δράση, τα ζητήματα της βιωσιμότητας πρέπει να είναι προτεραιότητα και να διαπνέουν τα νομοθετήματα και την πολιτική πρακτική.

Θα ήθελα και σε αυτό το νομοσχέδιο να είναι εμφανή τα ζητήματα που τονώνουν τις τοπικές οικονομίες, που κάνουν πιο ισχυρή και ακατάρρευστη την εθνική μας οικονομία, όπως, επίσης, με κάθε τρόπο και μέτρο να ενισχύεται η αγροτική παραγωγή, στο πλαίσιο της αειφορίας αλλά και της διατροφικής αυτάρκειας της χώρας.

Ενώ το νομοσχέδιο έχει πάρα πολλές θετικές διατάξεις, όπως προανέφερα, τα στοιχεία της βιωσιμότητας δεν το διαπνέουν ως σύνολο.

Όταν μιλάμε, για παράδειγμα, για την κοινωφελή εργασία και την ανάσχεση της ανεργίας, πρέπει να δούμε τι χαρακτηριστικά έχει αυτός ο πληθυσμός και να μιλάμε για νεόπτωχους και άνεργους από επιχειρήσεις που κλείνουν και για νέους και μεγαλύτερους που πρέπει να επανεκπαιδευτούν στους τομείς της οικονομίας που θέλουμε να τονώσουμε, με ένα στρατηγικό σχέδιο βιωσιμότητας.

Δεν πρέπει να ξεχνάμε το στοιχείο της αποκέντρωσης και τη λογική ενίσχυσης της περιφέρειας, που θα έπρεπε να διατρέχει και το παρόν νομοσχέδιο. Νέοι άνθρωποι θα πρέπει να ενταχθούν σε προγράμματα της περιφέρειας, σε δραστηριότητες της υπαίθρου, να εκπαιδευτούν στην αγροτική παραγωγή και τη μεταποίηση και όχι απλά να προσλαμβάνονται σε δήμους για κάποιους μήνες. Και μετά τι;

Γι’ αυτό, πιο συγκεκριμένα προτείνω στις διατάξεις αρμοδιότητας του Υπουργείου Εργασίας, στα προγράμματα κοινωφελούς εργασίας που είναι χρηματοδοτούμενα από το ΕΣΠΑ και θα καταρτίζονται από το Υπουργείο Εργασίας και όχι πλέον από τον ΟΑΕΔ, να έχουν λόγο και οι δήμοι που έχουν πλήρη εικόνα της αγοράς εργασίας και των τοπικών αναγκών.

Η μέχρι τώρα εμπειρία είναι αποθαρρυντική. Γίνονταν προσλήψεις οκτάμηνων συμβάσεων με πελατειακά κριτήρια, χωρίς συγκεκριμένο αντικείμενο, χωρίς να αποκτούν την εμπειρία που θα τους χρειαστεί στο μέλλον. Έτσι, κατασπαταλήθηκαν πόροι του ΕΣΠΑ, με προσωρινή ενίσχυση των νέων, αλλά τίποτα άλλο.

Στο άρθρο 7, παράγραφος 2 που αφορά στα προγράμματα κατάρτισης, «Δράσεις απασχόλησης και επιμορφωτικά σεμινάρια» και στην παράγραφο 2, «Συνεργασία με την τοπική αγορά εργασίας προς ένταξη των ανέργων», το σημείο αυτό θέλει εξειδίκευση και να γίνει η εξής συμπλήρωση: «…και επιμόρφωση των νέων και στην κοινωνική οικονομία».

Θα πρέπει να δοθεί έμφαση στον αγροτικό τομέα. Οι άνεργοι να μπορούν να συμμετέχουν σε προγράμματα δήμων της περιφέρειας της χώρας. Το ζητούμενο δεν είναι να κρατήσουμε τους ανέργους στις πόλεις και να τους συντηρήσουμε με προνοιακά βοηθήματα και εποχική απασχόληση στο δημόσιο, αλλά να αναλάβουν πρωτοβουλίες συνεργασίας για επιχειρηματική και δημιουργική δραστηριότητα.

Στο δεύτερο κεφάλαιο, στις διατάξεις αρμοδιότητα του ΥΠΕΣ, στο άρθρο 10, «Σύσταση επιτροπής για την αναθεώρηση του θεσμικού πλαισίου της Τοπικής Αυτοδιοίκησης», έχω να παρατηρήσω ότι αυτό το όργανο που προβλέπει το νομοσχέδιο είναι πολύ μεγάλο. Προβλέπονται είκοσι έξι μέλη. Πρέπει να γίνει ολιγομελές ή να προβλέπονται υποεπιτροπές, για να συνεδριάζει γρήγορα και να βγάζει αποτέλεσμα. Επίσης, οι προϊστάμενοι των τμημάτων που προβλέπονται, πιθανότατα να αδυνατούν να συμμετέχουν και γι’ αυτό να μην λειτουργούν οι επιτροπές.

Ένα άλλο θέμα που θέλω να θέσω -δεν έχω και πολύ χρόνο- αφορά την εκποίηση των δημοτικών ακινήτων σε αστέγους. Με το παρόν άρθρο δίνεται οκταετής παράταση για εκπλήρωση των υποχρεώσεων δημοτών αστέγων ή οικονομικά αδύναμων, στους οποίους έχει παραχωρηθεί ακίνητο ή οικόπεδο για ανέγερση κατοικίας.

Με δεδομένο ότι η δανειοδότηση που προβλέπει ο νόμος για ανέγερση κατοικίας από αστέγους δεν υφίσταται με τα σημερινά δεδομένα, γιατί καμμιά τράπεζα δεν δίνει δάνεια, ακυρώνεται στην πράξη η ευεργετική αυτή διάταξη.

Το ίδιο ισχύει και με τη δυνατότητα μίσθωσης δημοτικής αγροτικής γης.

Προτείνω, λοιπόν, οι δήμοι να προχωρούν σε κοινωνική κατοικία, αξιοποιώντας κενά κτήρια και να προβαίνουν σε παραχώρηση αγροτικής γης -δημόσιας, εκκλησιαστικής ή εγκαταλελειμμένης- χωρίς να πληρώνουν μίσθωμα οι άνθρωποι για κάποιο χρονικό διάστημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, σε μισό λεπτό.

Επίσης, απαλλαγή χρεών από δημοτικά τέλη. Τι προτείνω; Προτείνω να γίνεται από τους ανέργους συμψηφισμός με εργασία και παροχή υπηρεσιών σε κοινωνικές και άλλες δράσεις του δήμου ανάλογα με την ειδικότητα. Υπάρχουν άνεργοι άνθρωποι οι οποίοι πρέπει να πληρώνουν κάτι στους δήμους. Πρέπει να μάθουμε όχι απλώς να χαρίζουμε, αλλά να τους πούμε: «Ελάτε να προσφέρετε κάτι στον δήμο. Τι είσαι; Καθηγητής; Κάνε αυτό».

Έτσι, λοιπόν, να συμψηφίζονται οι εισφορές και οι άνθρωποι να δραστηριοποιούνται, αντί να μένουν και να μελαγχολούν στο σπίτι τους.

Θα ήθελα, τέλος, να προτείνω για τα θέματα υγείας, ότι πρέπει να γίνεται ένα είδος αξιολόγησης των μονάδων και των τμημάτων των νοσοκομείων ανάλογα με τις επιδόσεις τους. Πρέπει να βρεθεί τρόπος να καταργηθεί το φακελάκι. Αυτή η αρρώστια ακόμα συνεχίζεται. Έχω πολλές καταγγελίες ότι συνεχίζεται και σήμερα. Ένας νόμιμος τρόπος επιβράβευσης των καλών γιατρών που προσφέρουν καλές υπηρεσίες, θεραπεύουν μεγάλο αριθμό ασθενών και κάνουν πολλές επεμβάσεις…

**ΠΡΟΕΔΡΕΥΩΝ (Γεώργιος Βαρεμένος):** Ωραία, κύριε Δημαρά. Έπρεπε να αρχίσουμε τις προτάσεις, μου φαίνεται.

**ΓΕΩΡΓΙΟΣ ΔΗΜΑΡΑΣ:** Τελειώνω, κύριε Πρόεδρε.

Εκτιμώ και ελπίζω ότι η αριστερή διακυβέρνηση θα ενσωματώσει και τις πολιτικές της βιωσιμότητας μαζί με την κοινωνική δικαιοσύνη και ότι θα δικαιώσει την επιλογή του ελληνικού λαού.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Καστόρης έχει τον λόγο.

**ΑΣΤΕΡΙΟΣ ΚΑΣΤΟΡΗΣ:** Κυρίες και κύριοι συνάδελφοι, όπως το Σύνταγμα και ο Κανονισμός της Βουλής επιβάλλει, η Αντιπολίτευση πρέπει να κάνει τη δουλειά της. Πρέπει να κάνει αντιπολίτευση σκληρή, αυστηρή. Άλλωστε, το επιτάσσει και η δημοκρατία. Όχι, όμως, με διαστρεβλώσεις που προσβάλλουν τη νοημοσύνη μας.

Εδώ δεν μιλάμε απλώς για την απώλεια ή την απουσία ενός πολιτικού πολιτισμού αλλά για το λιντσάρισμα της λογικής.

Παράδειγμα σημερινό: Από το πρωί κάνετε μια πολύ μεγάλη προσπάθεια να αλλάξετε το νόημα των λέξεων, να βαφτίσετε τη λέξη «δύναται», που βρίσκεται στο άρθρο 90 του σημερινού σχεδίου νόμου και να την ονομάσετε «επιβάλλεται». Τη δυνατότητα που δίνουμε στους δήμους να συμβάλουν, να συνδράμουν στη δημόσια υγεία προσπαθείτε να τη μετατρέψετε σε υποχρέωση, ότι είναι καταναγκασμός…

**ΒΑΣΙΛΕΙΟΣ ΟΙΚΟΝΟΜΟΥ:** Η ΚΕΔΕ τα λέει αυτά.

**ΑΣΤΕΡΙΟΣ ΚΑΣΤΟΡΗΣ:** Προσπαθείτε, λοιπόν, με κάθε τρόπο, χρησιμοποιώντας συνδικαλιστές και δημάρχους δικούς σας, να στήσετε ένα πανηγύρι. Μάλιστα, παρατηρούσα χθες το πρωί δικούς σας συνδικαλιστές να χτυπούν ρολά έξω από το Υπουργείο για να μπουν μέσα, κάνοντας δηλώσεις τύπου «Βρέθηκαν τα χρήματα, θα παρθούν από δημοτικά τέλη των δήμων». Το ανακάλυψαν ακόμα και αυτό.

Πρέπει να πληροφορήσετε αυτούς τους συνδικαλιστές, ότι στους διαδρόμους πλέον των Υπουργείων μπορούν να μπαίνουν μόνο για να φτάσουν στις ανοιχτές πόρτες των Υπουργών, να κάνουν προτάσεις, να συμμετέχουν στη διαβούλευση ή να αντιπαρατεθούν μαζί τους. Τελείωσε η εποχή που έμπαιναν για να κάνουν ρουσφέτια, να γλείψουν ή για να μπορέσουν να κάνουν τις ρουφιανιές τους!

(Χειροκροτήματα από την πτέρυγα του ΣΥΡΙΖΑ)

**ΒΑΣΙΛΕΙΟΣ ΟΙΚΟΝΟΜΟΥ:** Ωραία άποψη για τους συνδικαλιστές!

**ΑΣΤΕΡΙΟΣ ΚΑΣΤΟΡΗΣ:** Όσο και αν προσπαθείτε να δημιουργήσετε μια κατάσταση μπάχαλου και μπερδέματος, τα πράγματα ξεκαθαρίζουν. Τα πράγματα γίνονται όλο και πιο απλά όσο θα έρχονται νομοσχέδια, όπως το σημερινό, παρ’ όλη την προσπάθεια που κάνετε για να τα αντιμετωπίσετε.

Η από τα δεξιά Αντιπολίτευση κάνει ό,τι μπορεί για να φρενάρει μέτρα που της φαντάζουν αριστερά. Η εξ αριστερών Αντιπολίτευση προσπαθεί να αποστασιοποιηθεί από οτιδήποτε μπορεί να ανακουφίσει τους αδύναμους, τους ευάλωτους, επειδή αυτό δεν γκρεμίζει τα θεμέλια του καπιταλισμού. Οι εκ δεξιών χαρακτηρίζουν κάθε προσπάθειά μας ως αντισυνταγματική, γιατί χτυπά στην ουσία το κομματικό, πελατειακό τους κράτος, γιατί χτυπά τη διαπλοκή και τη διαφθορά. Οι εξ αριστερών χαρακτηρίζουν όλα αυτά τα μέτρα προσχηματικά, γιατί δεν σκοτώνουν το θεριό του ιμπεριαλισμού.

Είναι αλήθεια, όμως, ότι την ίδια ώρα η κοινωνία βράζει, όχι όμως όπως θέλουν να την παρουσιάσουν. Βράζει, γιατί βιάζεται η κοινωνία να δει φως στο τούνελ. Βιάζεται, γιατί θέλει να τελειώνει με το παλιό. Και αυτό ακριβώς προσπαθούμε να κάνουμε εμείς: Να ανάψουμε έστω και λίγα κεριά μέσα στο σκοτεινό τούνελ, να δείξουμε ότι υπάρχει διέξοδος.

Μην έχετε αυταπάτες. Η κοινωνία γνωρίζει πάρα πολύ καλά ποιος μας έφτασε εδώ σήμερα. Και γνωρίζει και πάρα πολύ καλά τι θα γίνει αν ξαναγυρίσουν οι ίδιοι στην εξουσία. Το είπε και ο Πρόεδρός σας, ο Αρχηγός της Αξιωματικής Αντιπολίτευσης πριν από λίγες μέρες από αυτό εδώ το Βήμα, ότι θέλει να κάνει ιδιωτική την ασφάλιση…

**ΒΑΣΙΛΕΙΟΣ ΟΙΚΟΝΟΜΟΥ:** Δεν είπε αυτό.

**ΑΣΤΕΡΙΟΣ ΚΑΣΤΟΡΗΣ:** …δηλαδή να απαλλάξει το κράτος από την συνταγματική υποχρέωσή του για την ασφάλιση των πολιτών, ικανοποιώντας τη νεοφιλελεύθερη ιδεολογία του περί διάλυσης όποιου κοινωνικού κράτους μπόρεσε να κρατηθεί όρθιο αυτά τα τελευταία χρόνια της μνημονιακής πολιτικής.

 Σε τι διαφωνείτε, όμως, κύριοι της Νέας Δημοκρατίας και όλης της Αντιπολίτευσης; Μήπως διαφωνείτε με το άρθρο 50 που λέει για τις μετατάξεις, τις αποσπάσεις, τις μετακινήσεις των υπαλλήλων στα νοσοκομεία; Γιατί διαφωνείτε; Διαφωνείτε, επειδή κάνει πιο διαφανή τη διαδικασία και χτυπά τη γραφειοκρατία ή διαφωνείτε επειδή γκρεμίζει αυτές τις δομές που είχατε δημιουργήσει, για να εκβιάζετε συνειδήσεις, προκειμένου να μπορείτε να έχετε πολιτικούς ομήρους τους υπαλλήλους στην υγεία;

Μήπως διαφωνείτε με το άρθρο 33 που καλύπτει όλους τους ανασφάλιστους και όχι μόνο τα έκτακτα στα νοσοκομεία, αλλά και τις διαγνωστικές εξετάσεις και τα φάρμακά τους; Μας είπατε ότι ήδη το έχετε κάνει αυτό. Μου θυμίζει το ανέκδοτο που έλεγε, «δωρεάν η είσοδος, πληρώνετε στην έξοδο». Αυτό δεν κάνατε, στέλνοντας τα μπιλιετάκια στην εφορία;

Μήπως διαφωνείτε με το άρθρο 21 του νόμου που το Υπουργείο Εσωτερικών έφερε και αναφέρεται στις εγγυητικές επιστολές των αγροτών;

Ξέρετε ότι με την προηγούμενη πολιτική σας εδώ και πέντε χρόνια κρατάτε ομήρους πολλούς αγρότες, κυρίως από τον δικό μου νομό, αλλά νομίζω και από μερικούς ακόμα. Πάνω από τριακόσιοι πενήντα αγρότες στο δικό μου νομό, στη δική μου εκλογική περιφέρεια, στην Πιερία, είναι δεσμευμένοι με εγγυητικές επιστολές στις τράπεζες και ο καθένας απ’ αυτούς έχει από 2.000 έως και 10.000 ευρώ, τα οποία δεν μπορεί να τα πάρει, γιατί η δική σας πολιτική τους τα κράτησε.

Τι έχετε κάνει για να ξεμπλοκάρει αυτή η ιστορία; Τους κουβαλούσατε από πολιτικό γραφείο σε πολιτικό γραφείο, μόνο και μόνο για να εξασφαλίζετε κομματική πελατεία για τις εκλογές σας. Διαφωνείτε που το φέρνουμε και το κάνουμε νόμο για να λυθεί; Θα το ψηφίσετε;

**ΒΑΣΙΛΕΙΟΣ ΟΙΚΟΝΟΜΟΥ:** Θα την ψηφίσουμε τη διάταξη.

**ΑΣΤΕΡΙΟΣ ΚΑΣΤΟΡΗΣ:** Τότε γιατί όλον αυτόν τον καιρό δεν το λύνατε και ταλαιπωρούσατε αυτούς τους ανθρώπους για πέντε χρόνια;

**ΒΑΣΙΛΕΙΟΣ ΟΙΚΟΝΟΜΟΥ:** Περιμέναμε εσάς!

**ΑΣΤΕΡΙΟΣ ΚΑΣΤΟΡΗΣ:** Μήπως διαφωνείτε με την τροπολογία για την αποκατάσταση του επιδόματος της ανθυγιεινής εργασίας στους νοσηλευτές για τις ημέρες της άδειάς τους; Μήπως διαφωνείτε με τις προσλήψεις των γιατρών ή με τα κίνητρα που δίνονται για να έρθουν γιατροί στις άγονες περιοχές ή μήπως διαφωνείτε με την κατάργηση της διάταξης του κ. Λοβέρδου –λείπει όλη αυτήν την ώρα- που με δική του απόφαση κατέσχεσαν τις συντάξεις των ψυχικά ασθενών στις υπηρεσίες υγείας;

Νομίζω ότι ήρθε η ώρα να αποκαλυφθείτε για ακόμα μία φορά. Θέλω να σας πω πως το παράλληλο πρόγραμμα δεν είναι το νομοσχέδιο που ψηφίζουμε σήμερα. Το παράλληλο πρόγραμμα είναι πολλά τέτοια νομοσχέδια. Θα σας ταράξουμε το επόμενο διάστημα με παράλληλα προγράμματα!

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κύριοι συνάδελφοι, συμφωνείτε να περιορίσουμε τον χρόνο στα πέντε λεπτά, για να μιλήσουν περισσότεροι συνάδελφοι;

**ΙΩΑΝΝΗΣ ΓΚΙΟΛΑΣ:** Όχι, κύριε Πρόεδρε, δεν συμφωνούμε. Το πρωί οι συνάδελφοι μίλησαν για δέκα λεπτά και εμείς που είμαστε εδώ δέκα και δώδεκα ώρες είμαστε αναγκασμένοι να περιοριστούμε στο μισό του χρόνου. Όχι, δεν συμφωνούμε.

**ΠΡΟΕΔΡΕΥΩΝ (Γεώργιος Βαρεμένος):** Εντάξει. Αφού δεν υπάρχει συμφωνία, δεν υπάρχει κανένα πρόβλημα.

Ο κ. Καΐσας έχει τον λόγο.

**ΓΕΩΡΓΙΟΣ ΚΑΪΣΑΣ:** Κύριε Πρόεδρε, κυρίες και κύριοι συνάδελφοι, σήμερα νομοθετούμε μέτρα για την επιτάχυνση του κυβερνητικού έργου. Από την πλευρά μου θα επικεντρωθώ στο κομμάτι αυτό που αναφέρεται στην υγεία, έναν χώρο τον οποίο υπηρέτησα σαράντα δύο χρόνια, από το 1972, έναν χώρο που γνωρίζω πολύ καλά αλλά και για τον οποίο νοιάζομαι ιδιαίτερα.

Το σύστημα υγείας από το 2009 μέχρι το 2014 υπέστη τεράστια υποβάθμιση και απαξίωση. Ουδέποτε, όσα χρόνια θυμάμαι, είχε φθάσει σε αυτήν την κατάντια. Γι’ αυτό το πράγμα δεν ακούσαμε τίποτα απ’ αυτούς που κυβέρνησαν. Δεν ακούσαμε ίχνος αυτοκριτικής για το ότι φτάσανε το όλο σύστημα σε αυτό το χάλι. Απεναντίας ακούσαμε ότι και γι’ αυτό φταίει ο ΣΥΡΙΖΑ.

Την τελευταία πενταετία πάνω από δυόμισι εκατομμύρια άνθρωποι έχασαν την ασφαλιστική τους ικανότητα, βρέθηκαν εκτός συστήματος υγείας. Αυτή την τραγωδία τη βίωσα προσωπικά από το 2012 μέχρι το 2014, γιατί συμμετείχα ως γιατρός εθελοντής σε κοινωνικό εθελοντικό ιατρείο στην Αλεξανδρούπολη.

Εδώ λέχθηκε ότι αυτοί οι άνθρωποι ήταν καλυμμένοι από την πρωτοβάθμια περίθαλψη. Τότε πώς είναι δυνατόν τρεισήμισι χιλιάδες κόσμο να έχουμε δει στο εθελοντικό ιατρείο, εννιακόσιους εμβολιασμούς να έχουμε κάνει σε ανεμβολίαστα παιδιά. Έλεος! Δεν καλύπτονταν οι άνθρωποι και δεν καλύπτονται ούτε και τώρα.

Οι προϋπολογισμοί λιτότητας των νοσοκομείων είχαν μειωθεί τόσο ώστε δεν μπορούσαν να καλύψουν ούτε τις βασικές τους ανάγκες. Έφυγε προσωπικό πάνω από δεκαπέντε χιλιάδες. Δεν αντικαταστάθηκε ούτε αυτό που προβλεπόταν, το ένα προς πέντε.

Από το 2010 και μετά δεν διορίστηκε κανένας στα νοσοκομεία. Οι πρωτοβάθμιες υπηρεσίες διαλύθηκαν από την απόλυση πάνω από τέσσερις χιλιάδων γιατρών. Το ΕΚΑΒ είχε να πάρει ασθενοφόρα από τους Ολυμπιακούς Αγώνες. Και αυτά γιατί υπήρχε διαπλοκή, υπήρχε διαφθορά. Η διαφθορά δεν είχε ούτε αρχή ούτε τέλος.

Ένα παράδειγμα θα σας πω. Δώδεκα χρόνια το Νοσοκομείο Αλεξανδρούπολης λειτουργεί χωρίς να έχει παραληφθεί από το ελληνικό κράτος. Θα είχε πολύ ενδιαφέρον να το αναπτύξω περισσότερο αλλά ο χρόνος δεν μου το επιτρέπει.

Σε αυτήν την κατάσταση βρήκαμε το σύστημα υγείας, στην εντατική. Γνωρίζουμε ότι τα μέτρα που πήραμε -και πρέπει να πάρουμε και άλλα- είναι για να το διατηρήσουμε απλώς στη ζωή, να μην καταρρεύσει.

Ερχόμαστε να ψηφίσουμε έναν νόμο τώρα ο οποίος θα αντιμετωπίσει τα βασικά ζητήματα. Έχουμε συναίσθηση ότι δεν είναι δυνατόν με τον νόμο αυτό να λυθούν όλα. Δεν μπορούμε να διορίσουμε φέτος δεκαπέντε χιλιάδες που φύγανε. Νομίζω ότι πρέπει να κάνουμε πάρα πολλά. Με τη βοήθεια των εργαζομένων στα νοσοκομεία –το τονίζω αυτό, γιατί οι εργαζόμενοι στα νοσοκομεία κράτησαν την όλη κατάσταση- πιστεύω ότι θα τα καταφέρουμε.

Το πρώτο αυτονόητο βήμα για εμάς ήταν να θεσμοθετήσουμε το δικαίωμα στους ανασφάλιστους να έχουν πρόσβαση στις δημόσιες υπηρεσίες. Ενισχύουμε τα νοσοκομεία με ανθρώπινο δυναμικό. Τρεισήμισι χιλιάδες προσωπικό θα προσληφθεί μέσα στο 2016. Η διαδικασία αυτή δεν είναι απλώς προγραμματισμένη, έχει ήδη ξεκινήσει. Εφοδιάζεται το ΕΚΑΒ με νέα ασθενοφόρα, ενενήντα μέσα στο 2016 και άλλα ενενήντα ακολουθούν. Επιταχύνονται οι διαδικασίες μεταθέσεων, αυτό που όλοι ανέφεραν.

Ήταν κατάντημα μια νοσηλεύτρια για να μετατεθεί από την Αθήνα στο Διδυμότειχο να χρειάζονται τρεις υπογραφές Υπουργών και να περνάνε ένα με δύο χρόνια για να γίνει αυτή η μετάθεση. Αυτή όλη η διαδικασία θα γίνεται άμεσα από την υγειονομική περιφέρεια.

Θα λειτουργήσουν λίστες χειρουργείου, ούτως ώστε να μπορεί ο καθένας να ξέρει πότε θα χειρουργηθεί και να μην μπορεί να παρακάμψει κανένας τη σειρά. Με αυτόν τον τρόπο εξασφαλίζεται η διαφάνεια και δεν θα χρειάζεται να περνάει από άλλες πόρτες ο ασθενής.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Το όραμά μας δεν είναι να διατηρήσουμε αυτό το σύστημα, το όραμά μας είναι να διαμορφώσουμε ένα νέο σύστημα δημόσιας δωρεάν περίθαλψης όπου όλοι θα έχουν πρόσβαση στις δημόσιες υπηρεσίες. Ξεκινώντας από το ιατρείο της γειτονιάς, το οποίο θα είναι συνδεδεμένο με τα κέντρα υγείας, με τα νοσοκομεία, η περίθαλψη θα γίνεται με βάση τις ανάγκες του ασθενούς, χωρίς να ταλαιπωρείται και να πηγαίνει για απλά ζητήματα στο νοσοκομείο.

Θα μεταφέρουμε το βάρος στην πρόληψη και στην πρωτοβάθμια περίθαλψη. Θα κάνουμε πράξη τη ρήση του Ιπποκράτη «το προλαμβάνειν κάλλιο του θεραπεύειν».

Πολύς λόγος έγινε για το αν αυτό το νομοσχέδιο είναι παράλληλο πρόγραμμα ή δεν είναι. Εγώ έχω μια απλή σκέψη. Εφόσον οι προηγούμενες πράξεις, oι απολύσεις από τα νοσοκομεία, οι προϋπολογισμοί λιτότητας ήταν ο νεοφιλελευθερισμός, οι διορισμοί νέων και οι αυξήσεις των προϋπολογισμών είναι παράλληλο πρόγραμμα. Γι’ αυτό πρέπει να το ψηφίσουμε όλοι, για να ενισχυθούν οι δομές της δημόσιας υγείας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ:** Κύριε Πρόεδρε, κυρίες και κύριοι συνάδελφοι, συζητούμε το νομοσχέδιο με τίτλο: «Μέτρα για την επιτάχυνση του κυβερνητικού έργου και άλλες διατάξεις», το περίφημο και πολυδιαφημισμένο παράλληλο πρόγραμμα της Κυβέρνησης.

Στην ουσία, καλούμαστε να τοποθετηθούμε σε ένα συμπίλημα διατάξεων από έξι Υπουργεία, διατάξεις συμπληρωματικές και διορθωτικές ως προς τη διοίκηση και τις λειτουργίες της. Αυτό έχει ονομαστεί από την Κυβέρνηση παράλληλο πρόγραμμα. Για να θυμηθούμε, όμως, πώς εμφανίστηκε από τον ΣΥΡΙΖΑ και τα κυβερνητικά στελέχη το παράλληλο πρόγραμμα προεκλογικά.

Κυρίες και κύριοι συνάδελφοι, το περασμένο καλοκαίρι, η αντιμνημονιακή κυβέρνηση ΣΥΡΙΖΑ-ΑΝΕΛ, στο όνομα του προγράμματος εθνικής σωτηρίας της Θεσσαλονίκης, ψήφιζε το τρίτο μνημόνιο, επιβαρύνοντάς με 90 δισεκατομμύρια ευρώ τον ελληνικό λαό. Το μπλοκ της περήφανης διαπραγμάτευσης κατέρρευσε και μαζί οι αυταπάτες της Κυβέρνησης, η οποία μπροστά στο φάσμα της χρεοκοπίας και του Grexit υπέστειλε τη σημαία του αγώνα. Για να εξωραΐσει την εικόνα του κόμματός του ως κοινωνικά ευαίσθητου πολιτικού χώρου ο ΣΥΡΙΖΑ ανακάλυψε το παράλληλο πρόγραμμα, που θα διαπραγματευόταν με τους εταίρους μας και θα έτρεχε παράλληλα με το μνημόνιο. Στόχος ήταν να μετριάσει το κόστος του μνημονίου.

Προσωπικά, σε μια σύγχρονη χώρα, το παράλληλο πρόγραμμα θα ήταν ένα συγκροτημένο, αναπτυξιακό πρόγραμμα, που θα στηριζόταν σε μεταρρυθμίσεις, σε τομές και διαρθρωτικές αλλαγές, ένα πρόγραμμα που θα υπερέβαινε τα σημερινά αδιέξοδα, θα θεράπευε τις παθογένειες και τις λειτουργίες του παρελθόντος. Θα ήταν μια συγκροτημένη απάντηση της πατρίδας μας, της ελληνικής Κυβέρνησης για το πώς θα ήθελε να είναι η χώρα μετά από ένα, δύο, τρία, πέντε ή δέκα χρόνια. Θα περιέγραφε με ποια στρατηγική θα το πετύχει και σε πόσο χρόνο.

Δυστυχώς το παράλληλο πρόγραμμα της Κυβέρνησης δεν είναι κάτι τέτοιο. Δεν είναι καν ένα πρόγραμμα που μπορεί, αν θέλετε, να μετριάσει το κόστος του μνημονίου της αριστερής Κυβέρνησης. Είναι μια προεκλογική εφεύρεση του ΣΥΡΙΖΑ, για να κλείσει το μάτι στους ψηφοφόρους, για να υφαρπάξει την ψήφο τους. Είναι μια συνέχεια στη δημαγωγική ρητορεία και στα μεγάλα λόγια, ένα ακόμα λιθαράκι στην υπερβολή, στον λαϊκισμό και στο ψέμα.

Κυρίες και κύριοι συνάδελφοι, το 80% των διατάξεων του παρόντος νομοσχεδίου αποτελείται από μικρορυθμίσεις, τροποποιήσεις σε ασάφειες παλαιότερων νόμων, που δεν αντιμετωπίζονταν με εγκυκλίους και υπουργικές αποφάσεις και μπορούσαν να διορθωθούν μόνο με νομοθετικές διατάξεις, μια τακτική που έχει ακολουθηθεί κατά καιρούς από όλες τις κυβερνήσεις των τελευταίων τριάντα-σαράντα χρόνων. Το παράλληλο πρόγραμμα είναι μια λεκτική υπερβολή και θα καταγραφεί ως μύθος αργά ή γρήγορα στη συνείδηση των πολιτών.

Θέλω να αναρωτηθούμε και να αναρωτηθείτε και εσείς, όταν προεκλογικά ακουγόταν παντού το παράλληλο πρόγραμμα -αυτός ο τίτλος που εμείς είπαμε ότι δεν έχει περιεχόμενο, ότι είναι ένα πουκάμισο αδειανό- εννοούσατε τη δημιουργία νέων επιτροπών και φορέων για την αναδιάρθρωση του «ΚΑΛΛΙΚΡΑΤΗ» και για κοινωνικά προγράμματα, όταν υπάρχουν ήδη αντίστοιχες δομές; Εννοούσατε τα κέντρα αποτέφρωσης νεκρών; Εννοούσατε τις διατάξεις για την καθαριότητα στα πανεπιστήμια και στα ΤΕΙ; Εννοούσατε την κατάργηση της αδιάβλητης κλήρωσης για την εισαγωγή προπτυχιακών και μεταπτυχιακών φοιτητών στο Ανοικτό Πανεπιστήμιο και την αντικατάστασή του με τη δημιουργική ασάφεια του «θα αποφασίζει το πανεπιστήμιο»;

Εννοείτε την πρόσληψη των εκπαιδευτών στα σχολεία δεύτερης ευκαιρίας από τις λίστες των αιτούντων το 2014-2015; Πού είναι η δημόσια διοίκηση; Γιατί δεν συγκροτήθηκαν οι νέες λίστες; Τι γίνεται με τους νέους πτυχιούχους που είναι και οι νέοι άνεργοι; Αυτοί δεν έχουν κανένα δικαίωμα;

Ή μήπως είχατε, κυρίες και κύριοι συνάδελφοι, κατά νου τη δημιουργία κέντρων αντισταθμιστικής εκπαίδευσης, όταν ακόμα εκκρεμούν διορισμοί αναπληρωτών στα σχολεία και ειδικά σχολεία;

Αυτά ήταν λοιπόν στο μυαλό του πολίτη και στο μυαλό το δικό σας η απάντηση στο νέο ασφαλιστικό, στη φορολόγηση των αγροτών, στα νέα μέτρα, στην αποεπένδυση της χώρας, στην ανεργία; Νομοθετείτε, κυρίες και κύριοι συνάδελφοι, δύο υπουργικές αποφάσεις των κυβερνήσεων της Νέας Δημοκρατίας που προσέφεραν νοσοκομειακή και φαρμακευτική περίθαλψη στους ανασφάλιστους.

Κυρίες και κύριοι συνάδελφοι, οι πολίτες αναζητούν ουσία, αποτέλεσμα και διέξοδο από τη σημερινή κρίση. Η πατρίδα μας βρίσκεται σε ένα κρίσιμο σταυροδρόμι. Η αξιολόγηση έχει βαλτώσει, ο διοικητικής της Τράπεζας της Ελλάδος μόλις την περασμένη εβδομάδα εδώ σε αυτό το κτήριο, στην Επιτροπή Οικονομικών Υποθέσεων, έκανε αναφορά μείωσης των δαπανών του ασφαλιστικού συστήματος. Τι σημαίνει αυτό; Σε χθεσινές δηλώσεις του ο Πρόεδρος του Eurogroup έκανε λόγο ότι η συμφωνία θα εμπεριέχει μειώσεις συντάξεων, παρά τις κόκκινες γραμμές της Κυβέρνησης. Οι απαιτήσεις του Διεθνούς Νομισματικού Ταμείου για νέα μέτρα είναι δεδομένες.

Κυρίες και κύριοι συνάδελφοι, σύμφωνα με τα επίσημα στοιχεία της Κυβέρνησης, η χώρα το 2015 έκλεισε με ύφεση παρά την οριακή ανάπτυξη της προηγούμενης χρονιάς. Οι θυσίες των Ελλήνων τα προηγούμενα χρόνια χάθηκαν. Εδώ υπάρχουν ευθύνες. Οι Υπουργοί της Κυβέρνησης κάθε εβδομάδα αναγγέλλουν νέους φόρους για να κλείσουν τα κενά στα έσοδα από την ύφεση και την υπερφορολόγηση. Ο Υπουργός Οικονομικών –ο δικός σας Υπουργός Οικονομικών- μίλησε για άσχημες εξελίξεις σε περίπτωση που η αξιολόγηση αργήσει. Σε αυτές τις στιγμές η πατρίδα μας έχει ανάγκη από μια σοβαρή κυβέρνηση που να θέλει πραγματικά να δώσει λύσεις, να αναλάβει ευθύνες, να πει την αλήθεια, να μιλήσει με ειλικρίνεια.

Η Κυβέρνηση των ΣΥΡΙΖΑ-ΑΝΕΛ δεν μπορεί, έχει ακολουθήσει τον δρόμο των εντυπώσεων, είναι εγκλωβισμένη μεταξύ των ψεμάτων, της αυταπάτης που δημιούργησε και της πραγματικότητας που ορθώνεται σαν αξεπέραστο τοίχος μπροστά της, δεν μπορεί να πάει ούτε μπρος ούτε πίσω.

Θέλω, κλείνοντας, να αφιερώσω στην εισηγήτρια του ΣΥΡΙΖΑ τους στίχους του τραγουδιού που λέει: «Σου στέλνω χαιρετίσματα με δυο μικρά πουλιά, λιγότερα συνθήματα και πιο πολλή δουλειά».

Ευχαριστώ.

(Χειροκροτήματα απ’ την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ελάτε, κύριε Σκουρολιάκο.

Είμαστε στο φάσμα του πολιτισμού, όπως καταλάβατε. Μετά το τραγούδι, το θέατρο.

**ΒΑΣΙΛΕΙΟΣ ΟΙΚΟΝΟΜΟΥ:** Όλοι στην ποίηση το έχουν ρίξει.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, καταλαβαίνω, αντιλαμβάνομαι τη δύσκολη θέση της Αντιπολίτευσης που πρέπει να απορρίψει φιλολαϊκά μέτρα. Για να δραπετεύσει απ’ τη δύσκολη αυτή θέση επιτίθεται, απαιτεί από την Κυβέρνηση και την κυβερνητική πλειοψηφία να ζητήσει γονυπετής συγγνώμη για το σχέδιο νόμου που συζητούμε. Και τι δεν ακούστηκε σε αυτήν την Αίθουσα! Έχετε, όμως, την κατανόησή μας.

Είσαστε εξαιρετικά δυσαρεστημένοι με όσα περιέχονται στο παρόν νομοσχέδιο και αγωνίζεστε να μην περάσουν οι διατάξεις, γιατί είναι, κατά τη γνώμη σας, σε βάρος του ελληνικού λαού. Γιατί για εσάς είναι απαράδεκτο να υπάρχει άρθρο όπου προβλέπεται για ευπαθείς κοινωνικές ομάδες δωρεάν ηλεκτρικό ρεύμα. Εσείς θεωρείτε αντιλαϊκό μέτρο την επιδότηση ενοικίου για όσους είναι ανήμποροι και αντιμετωπίζουν την έξωση. Είναι αντιλαϊκό μέτρο για εσάς και η επιδότηση σίτισης για όλους αυτούς που θέσατε εκτός κοινωνίας με τις πολιτικές σας τόσα χρόνια.

 Αντεργατικό είναι για σας και το άρθρο όπου προτείνεται η εξάμηνη αναστολή της διαδικασίας του δημόσιου πλειστηριασμού για την εκποίηση της «ΦΙΛΚΕΡΑΜ- JOHNSON», που έχουν ανάγκη οι εργαζόμενοι.

Αντεργατικό είναι για σας και το άρθρο 12, σύμφωνα με το οποίο εάν κάποιος υπάλληλος έχει δικαιωθεί από τα δικαστήρια με αποφάσεις που διατάσσουν την παραμονή του ή την επιστροφή στην εργασία, την ίδια στιγμή που οι υπηρεσίες έχουν ανάγκη από προσωπικό, να μην παραμένει όμηρος της απόλυτης απαγόρευσης παραίτησης των οργανισμών τοπικής αυτοδιοίκησης από ένδικα μέσα σε δίκες με μισθολογικό περιεχόμενο. Αλήθεια, τους εργαζόμενους τους ρωτήσατε; Καταστροφή!

**ΒΑΣΙΛΕΙΟΣ ΟΙΚΟΝΟΜΟΥ:** Τα ψηφίζουμε αυτά, κύριε Σκουρολιάκο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Χαίρομαι να ψηφίζετε, αλλά τόσο καιρό δεν τα κάνατε εσείς! Έπρεπε να έρθει ο ΣΥΡΙΖΑ να τα φέρει να τα ψηφίσετε. Καταλαβαίνετε γιατί χρειάζεται ο ΣΥΡΙΖΑ; Για να ψηφίζετε αυτά τα θέματα, γιατί εσείς δεν κάνατε τίποτα όλα αυτά τα χρόνια.

Φαντάζομαι ότι είναι καταστροφή για σας ο θεμέλιος λίθος για τη διαμόρφωση ενός συνολικού πλαισίου λειτουργίας της αυτοδιοίκησης μετά τα κενά και τις δυσλειτουργίες του «ΚΑΛΛΙΚΡΑΤΗ» σας, που εισηγείται το παρόν νομοσχέδιο.

Το γεγονός ότι καταργείται η απόλυτη αναστολή προσλήψεων μόνιμου προσωπικού και προσωπικού ιδιωτικού δικαίου για τη θεραπεία σοβαρών προβλημάτων στη λειτουργία των οργανισμών τοπικής αυτοδιοίκησης με τη δυνατότητα πρόσληψης υπαλλήλων σε υπηρεσίες ανταποδοτικού χαρακτήρα είναι άλλη μια καταστροφική ενέργεια που έφερε ο ΣΥΡΙΖΑ και οι ΑΝΕΛ.

Πραγματικά, πού ακούστηκε να ανοίγουν θέσεις εργασίας! Πού φτάσαμε! Να ανοίγει θέσεις εργασίας ο ΣΥΡΙΖΑ! Είναι πάρα πολύ κακό αυτό, το καταλαβαίνουμε! Καταστροφολογία συνέχεια. Και μάλιστα για άτομα με ειδικές ανάγκες. Αν κάποιο άτομο με ειδικές ανάγκες, κυρίες και κύριοι Βουλευτές, υπηρετούσε σε νομικό πρόσωπο ιδιωτικού δικαίου και αυτό έπαυε τη λειτουργία του ή βρισκόταν σε εκκαθάριση, έμενε στο δρόμο. Τώρα με αυτό το νομοσχέδιο μεταφέρεται σε προσωποπαγείς θέσεις ιδιωτικού δικαίου αορίστου χρόνου. Φοβερή αναλγησία και αυτή!

Τρίτεκνοι. Παρέχεται η προστασία στις τρίτεκνες οικογένειες, τόσο διά της πρόβλεψης πρόσληψής τους σε φορείς του ιδιωτικού και ευρύτερου δημόσιου τομέα, σε δημόσιες υπηρεσίες, σε νομικά πρόσωπα δημοσίου δικαίου και οργανισμούς τοπικής αυτοδιοίκησης μέσω της μοριοδότησης των γονέων αλλά και ενός από τα τρία τέκνα. Φοβερή αδικία και αυτή! Σήμερα το πρωί ήταν πάνω πολλοί σύλλογοι τριτέκνων και ήταν πάρα πολύ ευχαριστημένοι και ενθουσιασμένοι με αυτήν τη ρύθμιση. Φοβερή αναλγησία, λοιπόν, για την οποία θα έπρεπε να ντρεπόμαστε, φαντάζομαι.

Επιτέλους, λειτουργούμε το Νοσοκομείο της Σαντορίνης. Τι κάνατε όλα αυτά τα χρόνια; Θέσατε κάποια θέματα για την άποψή μας, για τον τρόπο που δημιουργήθηκαν και το καθεστώς. Τι θα θέλατε; Να μη λειτουργήσει το νοσοκομείο; Ο ΣΥΡΙΖΑ θα λειτουργήσει το νοσοκομείο προς όφελος των κατοίκων της Σαντορίνης, προς όφελος των επισκεπτών χειμώνα-καλοκαίρι, προς όφελος του τουρισμού και της υγείας σε αυτόν τον τόπο.

Το θέμα της επαναφοράς των δημοτικών αστυνομικών στις επανασυσταθείσες υπηρεσίες της Δημοτικής Αστυνομίας μετά την υποχρεωτική μετάταξή τους από την κυβέρνησή σας σε σωφρονιστικά καταστήματα και αυτό αποτελεί μέγιστη αδικία, φαντάζομαι! Ρωτήσατε τους δημοτικούς αστυνομικούς; Κάντε τον κόπο.

Αλλά σε αυτό το νομοσχέδιο υπάρχει και κάτι ανήκουστο. Ακούστε να δείτε: Προβλέπει τη χορήγηση επιδόματος επικίνδυνης και ανθυγιεινής εργασίας για τους εργαζόμενους στη συγκομιδή, αποκομιδή και επιστασία απορριμμάτων σε συνεργεία καθαριότητος.

Φοβερά πράγματα φέρνει αυτό το νομοσχέδιο! Είσαστε στενοχωρημένοι και για τις παρεμβάσεις του νομοσχεδίου στον τομέα της παιδείας. Προβλέπεται στο νομοσχέδιο η ενισχυτική διδασκαλία και η πρόσθετη διδακτική στήριξη σε μαθητές δημοσίων γυμνασίων και λυκείων. Αυτή η αντισταθμιστική εκπαίδευση που εισάγεται καταλαβαίνουμε πως δεν είναι εντός των πολιτικών σας. Για εσάς η ιδιωτική εκπαίδευση, όπως και η ιδιωτική ασφάλεια που πρότεινε σε αυτήν την Αίθουσα ο Πρόεδρος της Νέας Δημοκρατίας, μαζί με τα άλλα που είπε για κόψιμο μισθών, συντάξεων, συρρίκνωση του δημόσιου τομέα, είναι προτεραιότητα. Το καταλαβαίνουμε.

Διατάξεις για την καλύτερη οργάνωση και λειτουργία του ελληνικού πανεπιστημίου. Διατάξεις για τα εκπαιδευτικά επιδόματα των ναυτικών. Η κατάργηση των ρυθμίσεων που θεσπίζουν κατάσχεση μισθού και συντάξεων ασθενών για την αποπληρωμή νοσηλίων. Τι αναλγησία και αυτή στ’ αλήθεια! Η μισθολογική αποκατάσταση γιατρών που μετατάχθηκαν από τον ΕΟΠΥΥ και από το ΙΚΑ στον κλάδο των ιατρών του ΕΣΥ. Οι ρυθμίσεις για την κάλυψη περιφερειακών ιατρείων και ιατρείων νησιωτικών άγονων περιοχών. Όλα αυτά είναι η καταστροφή που εισηγείται ο ΣΥΡΙΖΑ στον ελληνικό λαό.

Κυρίες και κύριοι Βουλευτές, το παρόν σχέδιο νόμου είναι θετικό και ενισχυτικό της πορείας για την επαναφορά στην κανονική ζωή των Ελληνίδων και των Ελλήνων. Το εισηγείται η Κυβέρνηση του ΣΥΡΙΖΑ και των ΑΝΕΛ. Κατανοούμε τη δύσκολη αντιπολιτευτική σας θέση. Αν το υπερψηφίσετε, όμως, δεν θα κάνετε καλό στην Κυβέρνηση. Θα έχετε κάνει μια θετική ενέργεια για όλον τον ελληνικό λαό.

Χαιρετίζω το παρόν νομοσχέδιο και σας καλώ χωρίς φόβο, αλλά με πάθος, να υπερψηφίσετε όλα αυτά τα φιλολαϊκά μέτρα. Μπορείτε;

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Σεβαστάκης. Μετά το θέατρο, τα εικαστικά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κύριε Πρόεδρε, το θέατρο είναι αρκετά σοβαρή δουλειά και με τιμά ιδιαίτερα.

**ΠΡΟΕΔΡΕΥΩΝ (Γεώργιος Βαρεμένος):** Τι είπα εγώ;

**ΔΗΜΗΤΡΙΟΣ ΣΕΒΑΣΤΑΚΗΣ:** Δεν το αντιδιαστέλετε, υποθέτω.

**ΠΡΟΕΔΡΕΥΩΝ (Γεώργιος Βαρεμένος):** Γιατί, τα εικαστικά δεν είναι;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Και με τιμά ιδιαίτερα που ήμουν στον χώρο αυτό.

**ΠΡΟΕΔΡΕΥΩΝ (Γεώργιος Βαρεμένος):** Βεβαίως.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Σας ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ:** Λοιπόν, ας δούμε το ψαχνό. Αρκετή ένταση έχουμε εισπράξει σήμερα. Είναι ευεξήγητη και πολιτικά και συναισθηματικά.

Έχω καλυφθεί πάρα πολύ από τις αναπτύξεις που έχουν κάνει οι προηγούμενοι συνάδελφοι για τα χαρακτηριστικά του νομοσχεδίου. Λύνει ζητήματα άλυτα μέχρι τώρα, τις θέσεις γιατρών στις άγονες περιοχές, τα μικρά νησιά, στους Φούρνους, στα ορεινά χωριά της Σάμου, της Ικαρίας. Διευκολύνει να δημιουργηθούν λειτουργικές δυνατότητες σε ένα σύστημα που μέχρι στιγμής δεν είναι πλήρες, δεν είναι συμπαγές και δεν τροφοδοτεί η μια δομή την άλλη.

Εντούτοις, θέλω να μείνω στην πολιτική πλευρά, η οποία αναδείχτηκε αρκετά έντονα. Ο καλός συνάδελφος ο κ. Οικονόμου, στην εισήγησή του είπε ότι ο Πρωθυπουργός προσπαθεί να διαστείλει επικοινωνιακά την έννοια παράλληλο πρόγραμμα, γιατί σφυροκοπείται από την κοινωνία και θέλει να κάνει έναν αντιπερισπασμό -και αρκετοί Βουλευτές περίπου εκεί το τοποθέτησαν.

Όντως, υπάρχει μια επικοινωνιακή μέριμνα. Μόνο που συμβαίνει ανάποδα. Ό,τι κάνει ο ΣΥΡΙΖΑ πρέπει να τυλιχθεί μέσα σε ένα πέπλο κακού, ώστε να μην μπορεί να κριθεί, να μην μπορεί να εκλογικευθεί και να μην μπορεί να γίνει κριτικά αποδεκτό από τον κόσμο, να είναι ακαριαία ενταγμένο, αρχειοθετημένο, ταξινομημένο στην πλευρά του κακού. Είναι αυτό που είπε ο κ. Βρούτσης «να μην μπορεί να σας ακούσει η κοινωνία», να προδεσμευτεί η κοινωνία συναισθηματικά πως ό,τι κάνετε είναι κακό.

Νομίζω ότι αυτό το επίπεδο πολιτικής σύγκρουσης, πολιτικής αντιμαχίας είναι και ξεπερασμένο και αντιπαραγωγικό και επίσης νομίζω ότι έχει φτάσει στα όριά του. Ο κόσμος καταλαβαίνει ότι αυτό το επίπεδο της δεισιδαιμονικής, της ολοκληρωτικά μηδενιστικής αντιμαχίας είναι ξεπερασμένο.

Πρέπει να μιλήσουμε για το συγκεκριμένο. Τι φέρνει το νομοσχέδιο; Τι μπορεί να διορθωθεί; Ποια είναι η βελτιωτική πρόταση πάνω στο συγκεκριμένο; Το συγκεκριμένο αποκαλύπτει ενδεχομένως και τις ανεπάρκειες, συμπληρώνει, δομεί, χτίζει και φτιάχνει και πολιτικό πολιτισμό -αυτό που εδώ και πάρα πολλά χρόνια φαίνεται ότι έχει δραπετεύσει από το πολιτικό μας σύστημα ή τουλάχιστον έχει αποδυναμωθεί ως προς το πολιτικό μας σύστημα.

Ο κ. Κεγκέρογλου έκανε μια πολύ ενδιαφέρουσα ιστορική αναδρομή, πολύ ρεαλιστική -ενός σκληρού ρεαλισμού αφήγηση- πώς ξεκινήσαμε το 2010, πώς ωρίμασε η μνημονιακή μας ζωή τα προηγούμενα χρόνια και πού είμαστε τώρα. Και αντιστοίχως, θα τον συμπλήρωνα, πώς ο κόσμος πλάστηκε, διαπαιδαγωγήθηκε, συμφιλιώθηκε ή όχι με αυτή τη σκοτεινή στροφή της νεότερης ιστορίας μας.

Το πρόβλημα είναι ότι ζούμε σε μία περίοδο δομικής κρίσης και δεν έχουμε τα εργαλεία να απαντήσουμε σε αυτή τη δομική κρίση.

Το παράλληλο, λοιπόν, πρόγραμμα είναι ένα συνεχές διάβημα –δεν θα είναι αυτό το νομοσχέδιο, δεν είναι το προχθεσινό νομοσχέδιο, δεν θα είναι ένα αυριανό νομοσχέδιο- στο οποίο πρέπει να συνεισφέρει και η Αντιπολίτευση με ιδέες, σκέψεις ενστάσεις, αντιρρήσεις δομημένες, συγκεκριμένες, μετρημένες. Είναι ένα διαρκές διάβημα, που θα πρέπει να περάσει στις πολιτικές ρωγμών. Έχουμε μνημονιακούς καταναγκασμούς. Κανείς δεν τους θέλει, χωρίς εξαίρεση. Κανείς από το πολιτικό σύστημα δεν τους θέλει αυτούς τους εξαναγκασμούς. Εντούτοις, πρέπει να επινοήσουμε πολιτική στις ρωγμές.

Αυτό είναι το παράλληλο πρόγραμμα. Αυτή η επινοητικότητα, στην οποία η Κυβέρνηση οφείλει να καλέσει όλο το πολιτικό σύστημα ώστε να εκλογικεύσει, να διορθώσει αυτά που μπορούν να διορθωθούν, να εκμεταλλευτεί τους παραμικρούς πόρους και να κάνει αυτή τη μεγάλη κίνηση ηθικής οικονομίας, όχι λογιστικής οικονομίας, την ενοποίηση του δημόσιου χώρου.

Ο δημόσιος χώρος, οι διάσπαρτες δομές, οι μη διασυνδεόμενες δομές είναι ένα μεγάλο πολιτικό διάβημα, είναι ένα μεγάλο πολιτικό εγχείρημα. Γιατί ο δημόσιος χώρος και το δημόσιο αγαθό κλονίζεται τα τελευταία χρόνια. Δεν ιδιωτικοποιείται, αλλά αποσπάται, εξαϋλώνεται, εξαχνώνεται, εξαφανίζεται.

Αυτή λοιπόν την πλευρά πρέπει να κατοικήσουμε πολιτικά. Με αυτό το μέρος, με αυτήν την πλευρά της πραγματικότητας πρέπει να πάμε. Νομίζω ότι έτσι μπορούμε να συστήσουμε πολύ ουσιαστικές σχέσεις αντιμαχίας, κριτικές σχέσεις και σχέσεις πολιτικής υγείας, που θα αναθεμελιώσουν τη χώρα μας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε για τον σεβασμό στην τήρηση του χρόνου.

Τον λόγο έχει ο κ. Ρίζος.

**ΔΗΜΗΤΡΙΟΣ ΡΙΖΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλησπέρα σας. Βρισκόμαστε αυτοί οι λίγοι εδώ για να συζητήσουμε ένα δύσκολο, ένα διατομεακό νομοσχέδιο, που σκοπό έχει, όπως γράφει, την επιτάχυνση του κυβερνητικού έργου. Πρόκειται για μία δέσμη μέτρων για την επιτάχυνση σε τομείς ευαίσθητους, τη στήριξη ευπαθών και ευαίσθητων κοινωνικών ομάδων. Είναι απλές παρεμβάσεις, που όμως θα έχουν πολλαπλασιαστικό αποτέλεσμα σε κρίσιμους τομείς, ιδιαίτερα στον χώρο της υγείας από τον οποίο και προέρχομαι, έρχεται να παρέμβει σε χρόνιες παθογένειες, στρεβλώσεις, τραύματα που προήλθαν και από τη νεοφιλελεύθερη πολιτική των τελευταίων χρόνων. Είναι μέτρα στήριξης, καλύτερης λειτουργίας του ΕΣΥ, αναβάθμισης των φορέων του Υπουργείου Υγείας.

Επιτρέψτε μου να κάνω μία επισήμανση, χωρίς κακία πιστεύω. Ακούμε από το πρωί στις ομιλίες συναδέλφων από τη Νέα Δημοκρατία, το ΠΑΣΟΚ και από την Ένωση Κεντρώων ότι οι τελευταίες κυβερνήσεις είχαν μεριμνήσει τόσο πολύ για τους ανασφάλιστους συμπολίτες μας και νομικά τους είχαν καλύψει, ότι μπαινόβγαιναν στα νοσοκομεία χωρίς κανένα πρόβλημα. Δεν μας λένε όμως γιατί υπήρχαν –και υπάρχουν ακόμη- αυτά τα κοινωνικά φαρμακεία και ιατρεία, αυτοί οι χώροι εθελοντικής προσφοράς, που πηγαίνουν ακόμη συμπολίτες μας.

Τελικά γιατί πήγαιναν όλοι αυτοί οι συμπολίτες μας εκεί; Για να κάνουν μία βόλτα; Για να δουν τι γίνεται; Τελικά, κύριοι συνάδελφοι, πού πήγαν αυτές οι αρχές της καθολικότητας, της ίσης αντιμετώπισης, που είναι και συνταγματικές αρχές;

Τελικά υπάρχει μία έντονη προσπάθεια μηδενισμού των προτάσεων της Κυβέρνησης, απόκρυψη των στοχεύσεων του σκοπού του νομοσχεδίου, ενώ –δεν μπορούμε να το κρύψουμε αυτό φυσικά- υπάρχει ένας θετικός σχολιασμός από την μεριά των κοινωνικών εταίρων.

 Δεν θ’ αρχίσω ν’ αραδιάζω εδώ πέρα, όπως κάνουν πολλοί συνάδελφοι, νούμερα, αριθμούς, τόσους πήραμε, τόσους αφήσαμε. Δεν θ’ αρχίσω να λέω ότι εμείς αυξήσαμε τους προϋπολογισμούς. Αυτά είναι ήδη γνωστά. Έχουν κατατεθεί από άλλους συναδέλφους.

Εγώ θα σας μιλήσω για τον δικό μου τον τόπο. Εγώ ξέρω ότι στον Έβρο, ειδικότερα στα Νοσοκομεία του Διδυμοτείχου και της Αλεξανδρούπολης, που είχαν να δουν προσλήψεις από το 2010, πήγαν και γιατροί και νοσηλευτικό προσωπικό. Εγώ ξέρω ότι καλυφθήκαν και κάποιες θέσεις περιφερειακών ιατρείων και κέντρων υγείας και με τις τελευταίες προκηρύξεις που έγιναν, επιτέλους θα καλυφθεί, με νοσηλευτικό προσωπικό τουλάχιστον, και η μονάδα εντατικής θεραπείας, ούτως ώστε ν’ αναπτυχθούν και τα δεκατέσσερα κρεβάτια που διαθέτει.

Αυτό, όπως ξέρετε, δεν έγινε από τον αέρα, έτσι ξαφνικά. Το έκανε κάποια συγκεκριμένη Κυβέρνηση, με κάποιους συγκεκριμένους Υπουργούς. Τους έχουμε κι εδώ τον κ. Ξανθό και τον κ. Πολάκη. Αυτό έχει γράψει. Δεν μπορεί να το ξεγράψουμε αυτό. Δείχνει τις προτεραιότητες που έχει και τη θέληση που έχει η σημερινή Κυβέρνηση.

Όσον αφορά τα ισχυρά κίνητρα που δίνονται για νησιωτικές, άγονες ή δυσπρόσιτες περιοχές, τα είχαμε δει ξανά αυτά τα πράγματα. Ξέρετε, αυτά είχαν συμπεριληφθεί σε παλιά νομοσχέδια και με τον κ. Αβραμόπουλο στην τελευταία διαπραγμάτευση που είχε κάνει με την Ομοσπονδία Νοσοκομειακών Γιατρών και με τη μοναδική σύμβαση που είχε υπογράψει, συλλογική σύμβαση εργασίας δημόσιου γιατρού, του γιατρού του ΕΣΥ, για το Υπουργείο Υγείας. Όμως, δυστυχώς, καταστρατηγήθηκαν, εξαφανίστηκαν στην πορεία. Δεν υπάρχουν πλέον. Νομίζω ότι είναι και ένα από τα μέτρα που στοχεύει ιδιαίτερα στους νέους επιστήμονες, στους νέους συναδέλφους, γιατί τους παρέχει διευκολύνσεις και για να κάνουν ειδικότητα και για να προσφέρουν τις υπηρεσίες τους σ’ αυτές τις περιοχές.

Όσον αφορά την τοπική αυτοδιοίκηση, γιατί ξεχνάμε, συνάδελφοι, ότι η τοπική αυτοδιοίκηση είναι η πιο κοντινή αρχή προς τους συμπολίτες μας, άσχετα από το πώς την κατάντησε ο «ΚΑΛΛΙΚΡΑΤΗΣ»; Είναι εκείνη η αρχή, που έρχεται σε βοήθεια, ιδιαίτερα στις μικρές και απομακρυσμένες κοινότητες, σε θέματα υγείας. Και θα βάψει και θα καθαρίσει το περιφερειακό ιατρείο και θα δώσει πετρέλαιο ή ξύλα για να έχουμε θέρμανση και γενικά θα προσφέρει ό,τι είναι στο χέρι της. Αυτό της το είχαν αποστερήσει μέχρι τώρα νομικά. Αυτές οι ρυθμίσεις τους δίνουν αυτήν τη δυνατότητα.

Δεν λέμε ότι όλα έγιναν και όλα τελείωσαν. Αυτή είναι η αρχή. Θα ακολουθήσουν, όπως μας έχουν πει, και τα θέματα προμηθειών, ιδιαίτερα στον χώρο της υγείας και τα θέματα της πρωτοβάθμιας φροντίδας υγείας, τα οποία, δυστυχώς, δεν την άφησαν ήσυχη τα τελευταία χρόνια.

Θα σας πω και κάτι προσωπικό κλείνοντας, συνάδελφοι. Τελευταία ακούω συνέχεια να επαναλαμβάνεται ότι οι Βουλευτές του ΣΥΡΙΖΑ δεν θα μπορούν να βγουν έξω στην κοινωνία, γιατί φοβούνται και κρύβονται. Θα σας πω το εξής: Ήμασταν, είμαστε και θα είμαστε ένα με την ελληνική κοινωνία. Θα συνεχίσουμε να παλεύουμε μ’ αυτήν για την αντιμετώπιση όλων των προβλημάτων. Δεν πρόκειται ούτε να κρυφτούμε ούτε να διστάσουμε, όσο και αν εσείς το θέλετε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Γεωργιάδης έχει τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, είναι μεγάλη μου τιμή που είστε και οι δύο εδώ για να βάλουμε μερικά πράγματα σιγά-σιγά στη θέση τους.

Ακούστε, κυρίες και κύριοι συνάδελφοι. Δεν είμαστε όλοι ίδιοι. Σήμερα ζήσαμε τη μάχη του Πρωθυπουργού για το μεταναστευτικό. Όμως, ο Πρωθυπουργός είχε την ευτυχία να έχει έναν Αρχηγό Αντιπολιτεύσεως, ο οποίος ήρθε στην Ευρώπη και υποστήριξε τις εθνικές θέσεις. Πείτε μου μία φορά που είχε την ευτυχία ο Αντώνης Σαμαράς να έχει προηγηθεί ο Τσίπρας και να υποστηρίζει τις θέσεις της Ελλάδος. Ούτε μία! Δεν είμαστε το ίδιο. Και ακούστε γιατί δεν είμαστε το ίδιο εις το παρόν νομοσχέδιο.

Εγώ, κύριοι Υπουργοί, δεν έχω επιτρέψει ποτέ στον εαυτό μου στην πολιτική, όταν παρουσιάζω ένα νομοθέτημα ή μια πολιτική πρωτοβουλία να μην αναφερθώ στο έργο των προκατόχων μου, ανεξαρτήτως κόμματος, εάν πιστεύω ότι έχουν κάνει κάτι. Και φυσικά η ζωή προοδεύει, οι κυβερνήσεις αλλάζουν, οι Υπουργοί αλλάζουν –κανείς δεν είναι μόνιμος- και ο επόμενος μπορεί να διορθώσει ή να βελτιώσει κάτι από αυτά που έκανε ο προηγούμενος.

Όμως, είναι άλλο να θέλει κάποιος να βελτιώσει κάτι από αυτά που έκανε ο προηγούμενος και άλλο να έρχεσαι στη Βουλή -θα μου επιτρέψετε να το πω- ανερυθρίαστα και να παρουσιάζει ως τεράστια αλλαγή κάτι που στο μεγαλύτερο βαθμό έχει ήδη γίνει.

Τι παρουσιάζετε, λοιπόν, σήμερα και γράφει η εφημερίδα σας, η «ΑΥΓΗ», τα site σας, όλοι; «Πρώτη φορά κάλυψη στα δυόμισι εκατομμύρια ανασφαλίστων». Πάμε, λοιπόν, να τα εξηγήσουμε με τη σειρά. Θέλω να εξηγήσω και θα περιμένω να απαντήσω κιόλας, επειδή σε βλέπω λίγο ζωηρό.

**ΣΩΚΡΑΤΗΣ ΒΑΡΔΑΚΗΣ:** Θα τα ακούσεις μετά!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Σας άκουσα πολύ καλά.

Ποιο ήταν το επιχείρημα του Αναπληρωτή Υπουργού του κ. Πολάκη; Ανέφερε: «Πώς εξηγείτε ότι υπάρχουν τα κοινωνικά ιατρεία, αφού καλύψατε τους ανασφάλιστους;»

Πρώτον, τα κοινωνικά ιατρεία είχαν δημιουργηθεί πριν τους δικούς μας νόμους. Πριν! Μετά δεν είχε φτιαχτεί ούτε ένα. Γιατί είχαν φτιαχτεί πριν; Γιατί πράγματι επί δυόμισι χρόνια και μεσούσης της κρίσεως βρέθηκαν πάρα πολλοί συμπολίτες μας προϊόντος του χρόνου, οι οποίοι είχαν χάσει την ασφαλιστική τους κάλυψη, να μην έχουν πρόσβαση στο σύστημα.

Πότε άλλαξε αυτό; Τον Ιούνιο του 2014. Πώς άλλαξε; Με τρία βήματα: με τον νόμο που ψηφίσαμε για την πρωτοβάθμια τον Μάρτιο του 2014, όπου στο άρθρο 1 δίναμε πρόσβαση σε όλους, ανεξαρτήτως ασφαλιστικής κάλυψης για την πρωτοβάθμια, με τη δική μου υπουργική απόφαση για την πρόσβαση στη νοσοκομειακή περίθαλψη και με την απόφαση του Μάκη Βορίδη για τα φάρμακα.

Τι έμεινε εκτός; Τι αλλάζει τη δική σας απόφαση και είναι το μοναδικό που δεν έχει συμπληρωθεί; Η πρόσβαση για διαγνωστικές εξετάσεις και στα κέντρα υγείας. Η πρόσβαση στα ΠΕΔΥ ήταν εξασφαλισμένη από τον νόμο. Δεν είχε βγει μία εγκύκλιος –δεν χρειαζόταν καν νόμος- που να διευκρινίζει ότι αυτό που έγινε με το ΠΕΔΥ και τα κέντρα υγείας των νοσοκομείων, αφού εντάχθηκαν στο νέο σύστημα, θα έπρεπε να εντάσσονται στο άρθρο 1 του νόμου, γιατί, πράγματι, οι διοικήσεις των κέντρων υγείας είχαν κάνει μια δική τους, αυθαίρετη ερμηνεία. Δηλαδή, αυτό που κάνετε σήμερα εσείς, θα μπορούσε να είχε διορθωθεί με μια εγκύκλιο!

Λέει ο κύριος Αναπληρωτής Υπουργός για τα κοινωνικά ιατρεία. Θα πρέπει να ξέρετε ότι στα κοινωνικά ιατρεία πηγαίνουν κατά κύριο λόγο άποροι, αυτοί που δεν έχουν να πληρώσουν ούτε τη συμμετοχή τους. Τι κάναμε εμείς και τι κάνατε εσείς; Καμμία αλλαγή. Τι αποφασίσαμε τον Ιούνιο του 2014; Όποιος ανασφάλιστος έχει μια ηλεκτρονική συνταγή και πηγαίνει σε οποιοδήποτε ιδιωτικό φαρμακείο της χώρας, παίρνει τα φάρμακά του, πληρώνοντας τη συμμετοχή που θα πλήρωνε, εάν ήταν ασφαλισμένος. Αυτό γίνεται αυτόματα από το σύστημα εδώ και ενάμιση χρόνο.

Το ίδιο ακριβώς κάνετε και εσείς τώρα. Στα κοινωνικά ιατρεία πηγαίνουν πράγματι πάρα πολλοί, εξακολουθούν να πηγαίνουν αυτοί που δεν έχουν να πληρώσουν ούτε τη συμμετοχή τους. Αυτοί κανονικά θα έπρεπε να παίρνουν βιβλιάριο απορίας και στο δικό μας νόμο και στον δικό σας. Ακριβώς το ίδιο και αυτό, με τη διαφορά ότι για γραφειοκρατικούς λόγους πολλοί δεν μπορούν να πάρουν και καταλήγουν στα κοινωνικά ιατρεία.

Καμμία μεταβολή δεν έχετε κάνει σε αυτό με το παρόν νομοθέτημα και δεν μπορείτε να κάνετε. Γιατί εάν δώσετε στους ανασφαλίστους δωρεάν φαρμακευτική κάλυψη χωρίς καμμία συμμετοχή, τότε δεν θα πληρώνει αύριο κανένας καμμία ασφάλεια, γιατί φυσικά θα προηγούνται οι ανασφάλιστοι από τους ασφαλισμένους.

Άρα, συγκεφαλαιώνοντας, δεν έχετε αλλάξει τίποτα. Τι έχετε αλλάξει μόνο, για να μην σας αδικήσω, κύριε Ξανθέ; Έχετε αφαιρέσει την τριμελή επιτροπή για τη νοσοκομειακή περίθαλψη.

Πάμε να δούμε εάν αυτό που κάνετε είναι σωστό. Θα το δούμε στην πράξη εάν είναι. Εμείς την τριμελή επιτροπή τη βάλαμε για να υπάρχει ως ένας ρυθμιστής και να μην υπάρχει συναλλαγή. Επίσης, είχαμε βάλει, εάν θυμάστε, κάτι που επίσης αφαιρέσατε –για να λέμε και τις διαφορές- το παραπεμπτικό από το ΠΕΔΥ.

Γιατί είχαμε βάλει το παραπεμπτικό από το ΠΕΔΥ; Εσείς, ως γιατροί και οι δύο, ξέρετε, φαντάζομαι, καλύτερα από εμένα ότι όλες οι κατευθυντήριες οδηγίες του Παγκόσμιου Οργανισμού Υγείας λένε ότι πρέπει να συνδέσεις την πρωτοβάθμια με τη νοσοκομειακή περίθαλψη και πρέπει να κάνεις την πρωτοβάθμια τον θυροφύλακα της νοσοκομειακής.

Εμείς τι κάναμε λοιπόν, κύριε Υπουργέ; Θα σας κάνω ένα μικρό μάθημα τώρα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τον θυροφύλακα!

 **ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Θυροφύλακα, ναι. «Gate keeper» λέγεται στα αγγλικά, εάν δεν το ξέρετε, στη νοσοκομειακή ορολογία.

Άρα, αφήστε τα αυτά, μην μου κάνετε μαθήματα. Τα έχω μάθει καλύτερα από εσάς.

Ακούστε, λοιπόν, τι κάναμε: Βάλαμε τα δυόμισι εκατομμύρια ανασφαλίστους ως το πρώτο κομμάτι του πληθυσμού, που ξεκινάει την κανονική πορεία από την πρωτοβάθμια προς τα νοσοκομεία. Και φυσικά αυτό θα ολοκληρωνόταν, εάν είχατε κάνει προσλήψεις στην πρωτοβάθμια φροντίδα υγείας και είχατε βάλει τον οικογενειακό γιατρό για το σύνολο του πληθυσμού.

Αντί να προχωρήσετε να το κάνετε για το σύνολο του πληθυσμού, όπως λέει ότι πρέπει να κάνουν τα σοβαρά κράτη ο Παγκόσμιος Οργανισμός Υγείας, εσείς του αφαιρείτε και τα 2,5 εκατομμύρια που του είχαμε βάλει. Δεν κάνετε ένα βήμα μπρος. Κάνετε ένα βήμα πίσω. Είναι ψιλά γράμματα αυτά για τον ΣΥΡΙΖΑ!

Άκουγα πριν έναν συνάδελφο που έλεγε «σας ενοχλεί που γεννάει θέσεις εργασίας ο ΣΥΡΙΖΑ».

Παιδιά, πρέπει να ζείτε σε άλλη χώρα. Έτσι; Πρέπει να ζείτε σε άλλη χώρα. Δεν εξηγείται διαφορετικά. Δεν ζούμε πάντως στην ίδια χώρα. Είναι σίγουρο ότι δεν ζούμε στην ίδια. Αν νομίζετε ότι τώρα γεννιούνται θέσεις εργασίας στην Ελλάδα και με τους κλειστούς δρόμους πάει καλύτερα η οικονομία και έξω ο κόσμος είναι χαρούμενος για τις θέσεις εργασίας του ΣΥΡΙΖΑ, αν αυτό πιστεύουν οι Βουλευτές του ΣΥΡΙΖΑ, κάτι δεν πάει καθόλου καλά.

Και τι κάνετε τώρα για να τα αντιπαρέλθετε όλα αυτά; Αρχίζετε τη συνήθη λάσπη. Διάβαζα προηγουμένως στην «ΑΥΓΗ» -μεγάλη ανακάλυψη!- το εξής: Με εντολή Σαμαρά, λέει, δεν παρελήφθη η λίστα Μπόργιανς, σύμφωνα με ένα έγγραφο που έβγαλε ο Κοτζιάς.

Θα άξιζε να μην αναφερθούμε καθόλου, αλλά δεν αντέχω να μην δείξω στον ελληνικό λαό το μέγεθος της γκεμπελικής προπαγάνδας. Έχει βγει ο ίδιος ο Μπόργιανς σε εκπομπή του «ΣΚΑΙ», τον ρώτησε ο δημοσιογράφος πότε παρέλαβε τη λίστα και απάντησε: «Την άνοιξη του 2015». Πώς δεν παρέλαβε η Ελληνική Δημοκρατία τρία χρόνια πριν μία λίστα για την οποία αυτός που μας την έδωσε λέει ότι ο ίδιος την παρέλαβε την άνοιξη του 2015; Στην ίδια εκπομπή τον ρώτησε ο δημοσιογράφος: «Δεν είχατε προηγούμενη επικοινωνία με την ελληνική Κυβέρνηση;». «Ναι, είχαμε. Είχαμε ζητήσει να τους παράσχουμε τεχνική βοήθεια. Και τότε μας είχαν απαντήσει ότι αυτό δεν μπορεί να γίνει μεταξύ της Ελληνικής Δημοκρατίας και του κρατιδίου, αλλά μεταξύ της Ελληνικής Δημοκρατίας και της Ομοσπονδιακής Κυβέρνησης». Το χαρτί αυτό, ότι δηλαδή δεν μπορεί η τεχνική βοήθεια να παρασχεθεί από ομοσπονδιακό κρατίδιο, αλλά από την ομοσπονδιακή κυβέρνηση -αυτό ήδη γινόταν στο πλαίσιο του προγράμματος ούτως ή άλλως- το παρουσιάζει σήμερα η «ΑΥΓΗ» ως τη μεγάλη ανακάλυψη, ότι δεν παρέλαβε η Νέα Δημοκρατία με εντολή Μπούρα-Σαμαρά τη λίστα που δεν υπήρχε το 2012, γιατί ο ίδιος που μας την έδωσε είπε ότι φτιάχτηκε την άνοιξη του 2015.

Έτσι θέλετε να κυβερνήσετε; Με λάσπη; Με ψέματα; Αυτό νομίζετε ότι θα σας σώσει από αυτά που έρχονται; Δεν θα σας σώσει, κύριοι Υπουργοί. Ούτε η σημερινή προπαγάνδα σας με τους ανασφάλιστους θα σας σώσει, όπου τα έχετε κάνει θάλασσα, ως συνήθως.

Και να πω και ένα τελευταίο για το Νοσοκομείο της Θήρας για να μην το ξεχάσω, με το οποίο ασχολήθηκε, λέει, ιδιαίτερα ο κ. Πολάκης, αν κατάλαβα καλά.

**ΠΡΟΕΔΡΕΥΩΝ (Γεώργιος Βαρεμένος):** Μόνο μην ξεχνάτε ότι τελείωσε ο χρόνος.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Σε τριάντα δευτερόλεπτα θα έχω τελειώσει, κύριε Πρόεδρε. Σας ευχαριστώ και χίλια συγγνώμη.

Ακούστε, κύριε Υπουργέ, το Νοσοκομείο της Θήρας ανήκει στην «ΑΕΜΥ Α.Ε.» Αν βάλετε μέσα γιατρούς του ΕΟΠΥΥ, θα έχετε δύο κατηγορίες γιατρών, αναγκαστικά ό,τι και να κάνετε. Λέτε ότι θα δώσετε 5 εκατομμύρια φέτος. Λέτε παραπάνω. Σωστά. Εμείς είχαμε υπολογίσει 6 εκατομμύρια ότι θα κοστίζει τον χρόνο. Αυτά πρέπει να τα βρίσκετε κάθε χρόνο, όχι για έναν χρόνο.

Ενώ η δική μας λύση που ήταν ΣΔΙΤ τι έλεγε; Η δική μας λύση έλεγε ότι δεν δίνει 1 ευρώ το ελληνικό δημόσιο, λειτουργεί το νοσοκομείο αύριο, στον διαγωνισμό πλήρης πρόσβαση όλων των κατοίκων της Σαντορίνης σαν να είναι νοσοκομείο του ΕΣΥ, δεν θα δίναμε τα 5 εκατομμύρια και θα έμενε και το κέντρο υγείας ανοιχτό.

Εσείς τι κάνετε; Κλείνετε το κέντρο υγείας, παίρνετε 5 εκατομμύρια από τον κρατικό προϋπολογισμό, θα έχετε γιατρούς δύο ταχυτήτων και σε δύο, τρία, τέσσερα χρόνια, κάπου σε αυτήν τη διαδρομήθα μαραζώσει το νοσοκομείο όπως τα άλλα.

**ΑΝΔΡΕΑΣ ΞΑΝΘΟΣ (Υπουργός Υγείας):** Να τα δώσουμε όλα με ΣΔΙΤ για να ησυχάσουμε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Βεβαίως. Ωραία λύση θα ήταν τα ΣΔΙΤ. Τα ΣΔΙΤ θα ήταν πολύ ωραία λύση. Τώρα, που σιγά-σιγά έρχεστε στις θέσεις μας, φέρατε το ΝΑΤΟ στο Αιγαίο, πουλήσατε το λιμάνι του Πειραιά, υπογράψατε μνημόνιο, τώρα, κύριε Υπουργέ, έρχεται και η ώρα των ΣΔΙΤ για τον ΣΥΡΙΖΑ. Θα τα πάρετε πίσω όσα είπατε, ένα προς ένα, διότι είπατε πολλά ψέματα, είπατε πολλά που δεν μπορούν να γίνουν και σήμερα το νομοσχέδιό σας είναι μνημείο προπαγάνδας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Τζαμακλής έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Πολάκη.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):**  Λόγω του μαθήματος που μου έκανε ο κ. Γεωργιάδης, σε σχέση με τις ιατρικές του γνώσεις, με βάση και την επαγγελματική του εμπειρία, θα σας πω το εξής, κύριε Γεωργιάδη: Εσείς ξεκινήσατε το gate keeping από τους ανασφάλιστους αυτής της χώρας. Γιατί ξεχνάτε ότι διώξατε δυόμισι χιλιάδες ανθρώπους σε ένα βράδυ;

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ! Οι Βουλευτές, τουλάχιστον μεταμεσονύκτια, δικαιούνται να μιλήσουν!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ποιος διέλυσε την πρωτοβάθμια υγεία; Είστε αυτός που κατακρεούργησε όποια πρωτοβάθμια δομή υπήρχε για να σπρώξετε κόσμο στα ιδιωτικά κέντρα. Αυτό κάνατε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κατακρεούργησα; Θέλω ένα λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Μην επαναλαμβάνετε την ομιλία σας, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό, γιατί εδώ πετά κουβέντες του αέρα και νομίζει ότι τρώμε σανό.

Δεύτερον, αυτό θα σας συνοδεύει, κύριε Γεωργιάδη. Αυτό το κλείσιμο των ιατρείων του ΙΚΑ και του ΕΟΠΥΥ θα σας συνοδεύει.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ πολύ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και δεν το σώζετε με το ό,τι βάλατε gate keeping. Δεν βάλατε μόνο gate keeping με το παραπεμπτικό, βάλατε και υπογραφή αποδοχής χρέους. Αυτός που πήγαινε στο νοσοκομείο…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Δεν υπάρχει αυτό που λέτε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι δεν υπάρχει. Θα σας καταθέσουμε πάρα πολλά παραστατικά. Στη φαντασία σας μπορεί να μην υπάρχει.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Στο νόμο δεν υπάρχει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Στην πραγματικότητα των ασθενών που πήγαιναν και υπέγραφαν την αποδοχή χρέους και τους πήγαινε το μπιλιετάκι στην εφορία υπάρχει και καλοϋπάρχει. Σκουπίστε τον ιδρώτα, λοιπόν.

Άλλο ένα πράγμα ήθελα να πω για τη Σαντορίνη. Τα πράγματα είναι απλά. Ήταν έτοιμο από το 2011, ναι ή όχι; Γιατί δεν το ανοίξατε; Γιατί κάνατε παζάρι να το δώσετε σε ιδιωτικά συμφέροντα. Εμείς το ανοίγουμε. Και το ανοίγουμε γρήγορα με την ΑΕΜΥ, η οποία είναι μονομετοχική ΑΕ του δημοσίου.

**ΠΡΟΕΔΡΕΥΩΝ (Γεώργιος Βαρεμένος):** Βάλτε μία τελεία, σας παρακαλώ, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τα περιγράφουμε πολύ αναλυτικά. Με την ΑΕΜΥ θα το ανοίξουμε μέχρι την άνοιξη για να λειτουργήσει αυτή η σαιζόν με αυτόν τον τρόπο.

Οι δύο κατηγορίες γιατρών που θα είναι μέσα, αυτοί που θα αποσπαστούν από άλλα νοσοκομεία ή που θα μεταφερθούν εκεί από το κέντρο υγείας ή που θα προσλάβει η ΑΕΜΥ, θα είναι πλήρους και αποκλειστικής απασχόλησης δημόσιοι λειτουργοί. Και μη στενοχωράστε καθόλου.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κύριε Υπουργέ!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πεντέμισι δώσαμε φέτος, θα δώσουμε και του χρόνου και τον επόμενο χρόνο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, τον λόγο επί προσωπικού.

**ΠΡΟΕΔΡΕΥΩΝ (Γεώργιος Βαρεμένος):** Κύριε Γεωργιάδη, σας παρακαλώ. Δεν θα μετατρέψουμε τη διαδικασία σε debate του κ. Πολάκη με τον κ. Γεωργιάδη, γιατί εκτός από παραστατικά θα χρειαστούμε και συνταγή εδώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Χάνουμε χρόνο, χωρίς λόγο. Επί προσωπικού δικαιούμαι τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Μπορεί να εναλλάσσεστε μέχρι το πρωί με προσωπικό θέμα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Είπε το όνομά μου. Είναι ο ορισμός του Κανονισμού.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Γεωργιάδη.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μην πείτε το όνομά μου, για να μην συνεχίσουμε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Υπουργέ, πρώτον για τους γιατρούς του ΙΚΑ μην πολυμιλάτε. Ο κ. Ξανθός στην επιτροπή είπε: «Τώρα με την απόσταση του χρόνου, αναγνωρίζω ότι η μετατροπή του ΕΟΠΥΥ μόνο ως αγοραστή υπηρεσιών υγείας ήταν σωστή μεταρρύθμιση». Αυτό είπε επί λέξει.

**ΑΝΔΡΕΑΣ ΞΑΝΘΟΣ (Υπουργός Υγείας):** Τι σχέση έχει αυτό;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Έχετε βγάλει απόφαση εσείς, κύριε Ξανθέ, ότι οι γιατροί του ΕΟΠΥΥ -προς τους οποίους υποσχεθήκατε επαναπρόσληψη στον ΕΟΠΥΥ- μέχρι το τέλος αυτού του χρόνου πρέπει να αποφασίσουν αν θα κρατήσουν το ιατρείο τους ή αν θα μπουν στο ΠΕΔΥ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι αυγά με πατάτες αυτά.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ενώ τους κοροϊδεύατε όταν ήμουν εγώ Υπουργός, κύριε Ξανθέ, ότι θα τους πάρετε πίσω και θα τους δώσετε το δικαίωμα να έχουν και τα ιατρεία τους…

**ΠΡΟΕΔΡΕΥΩΝ (Γεώργιος Βαρεμένος):** Πάτε να δημιουργήσετε τώρα προσωπικό θέμα με τον κ. Ξανθό.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** …ήρθατε ως Υπουργός και κάνατε αυτό που αποφάσισα εγώ, χωρίς να τους πείτε ένα συγγνώμη. Άρα, μην αφήνετε τον διπλανό σας να το παίζει πιο μάγκας και να μας κάνει μαθήματα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι επί προσωπικού αυτό;

**ΠΡΟΕΔΡΕΥΩΝ (Γεώργιος Βαρεμένος):** Καθίστε κάτω, σας παρακαλώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Εγώ δεν σε φοβάμαι, δεν είμαι σαν τους άλλους. Δεν σε φοβάμαι καθόλου.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μην αγχώνεσαι, σε έχω εύκολα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ως προς το Νοσοκομείο της Θήρας, φέτος θα υπολειτουργήσει, γιατί κλείνετε το κέντρο υγείας για να κάνετε όλο αυτό που κάνετε.

Κύριε Αναπληρωτά Υπουργέ, ακούστε το εξής.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κύριε Γεωργιάδη. Θα κλείσουμε το μικρόφωνο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Του χρόνου που δεν θα είστε εσείς, θα ψάχνουμε πάλι λεφτά για να το φτιάξουμε, γιατί αυτή η λύση που θέλαμε να εφαρμόσουμε εμείς, θα είχε διάρκεια και όχι κόστος για το δημόσιο, ενώ αυτό που κάνετε εσείς είναι αυτό που κάνετε μονίμως: Μισές δουλειές και μαραζωμένες. Αυτή είναι η διαφορά μας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, επί προσωπικού. Μια κουβέντα μόνο.

**ΠΡΟΕΔΡΕΥΩΝ (Γεώργιος Βαρεμένος):** Μα, για τον κ. Ξανθό μίλησε, ο οποίος από ευγένεια, από ανωτερότητα δεν παίρνει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ελπίζει ο προκάτοχός μας –για να μην πω το όνομά του- ότι του χρόνου δεν θα είμαστε εμείς…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ως το καλοκαίρι δεν θα είστε εσείς.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ξέρεις τι λένε στην Κρήτη; «Πού ’χει η γριά στο πεθυμιό της, τα θωρεί και στο όνειρό της».

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Σε κανένα μπλόκο δεν σας βλέπω τώρα! Σας έχουν βγάλει και παρατσούκλι.

**ΜΕΡΟΠΗ ΤΖΟΥΦΗ:** Έλα, σε δείχνουν οι κάμερες! Κι άλλο!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Έχω κάμερες πολλές εγώ. Δεν έχω ανάγκη!

**ΜΕΡΟΠΗ ΤΖΟΥΦΗ:** Μόνο που η ώρα είναι μία τα ξημερώματα κι εμείς είμαστε από το πρωί εδώ, ενώ εσείς ήρθατε τώρα. Να σέβεστε τους συναδέλφους!

**ΠΡΟΕΔΡΕΥΩΝ (Γεώργιος Βαρεμένος):** Έχουν δίκιο, κύριε Γεωργιάδη. Ήρθατε, εξαντλήσατε τα προσωπικά και φεύγετε. Καληνύχτα.

Κύριε Τζαμακλή, έχετε τον λόγο.

**ΧΑΡΙΛΑΟΣ ΤΖΑΜΑΚΛΗΣ:** Ευχαριστώ, κύριε Πρόεδρε.

Μετά το «πινγκ πονγκ» ανάμεσα του κ. Πολάκη και του κ. Γεωργιάδη, να μιλήσω κι εγώ για λίγο, κύριε Πρόεδρε, να μην καταχρώμαι τον χρόνο.

Βιάστηκε η Αντιπολίτευση επιχαίρουσα, πριν από δύο μήνες, να μιλήσει για απόσυρση του παράλληλου προγράμματος. Η Κυβέρνηση, όμως, τηρεί η δέσμευσή της και το επαναφέρει. Η ψήφισή του προκαλεί σφοδρές αντιδράσεις από την πλευρά της Αντιπολίτευσης.

Αναπτύσσεται μια επιχειρηματολογία, που από πολιτικής απόψεως είναι αίολη και από ηθικής απόψεως μικροπρεπής. Η στάση αυτή δημιουργεί ευλόγως ερωτήματα. Γιατί η Αντιπολίτευση δεν επιθυμεί τη ρύθμιση θεμάτων που άπτονται της επίλυσης καθημερινών σοβαρών προβλημάτων εκατομμυρίων πολιτών στον κρίσιμο τομέα της υγείας; Μήπως επειδή επιχειρείται για πρώτη φορά το ξήλωμα πελατειακών δομών και η κατάργηση ενός συστήματος ομηρίας των πολιτών; Μήπως επειδή η Κυβέρνηση αρχίζει να υλοποιεί, παρά το υφιστάμενο ασφυκτικό οικονομικό πλαίσιο, το παράλληλο πρόγραμμα για να απαλύνει τις συνέπειες της κρίσης;

Θα έχει ενδιαφέρον, κύριε Οικονόμου –δεν είναι εδώ τώρα- η Κυβέρνηση να ζητήσει ονομαστική ψηφοφορία για κάποια άρθρα.

Οι ρυθμίσεις του νομοσχεδίου, καθώς και όσες εισήχθησαν με ΠΝΠ, σαφώς αποτελούν κοινωνικό αντίβαρο στις επιπτώσεις της οικονομικής και ανθρωπιστικής κρίσης. Σοβαρότερη ρύθμιση αποτελεί η δωρεάν και πλήρης υγειονομική, νοσοκομειακή και φαρμακευτική κάλυψη εκατοντάδων χιλιάδων ανασφάλιστων, που λόγω κρίσης βρέθηκαν εκτός κάλυψης, με το άρθρο 56. Μόνο με τον αριθμό ΑΜΚΑ θα παρέχεται πλέον φαρμακευτική και νοσοκομειακή κάλυψη, καθώς και διαγνωστικές εξετάσεις.

Προβλέπεται, οι πλέον οικονομικά αδύναμοι να μην καταβάλλουν ούτε τη συμμετοχή, ενώ όσοι ανασφάλιστοι έχουν κάποιο εισόδημα, απολαμβάνουν την κάλυψη, που θα είχαν ως ασφαλισμένοι. Οι διατάξεις θα τεθούν σε εφαρμογή μετά την ψήφιση του νομοσχεδίου, έχοντας ήδη έτοιμη την υπουργική απόφαση που τις εξειδικεύει.

Μια επόμενη δέσμη μέτρων του νομοσχεδίου έρχεται να ενισχύσει το δημόσιο σύστημα υγείας. Το μήνυμα ότι η Κυβέρνηση στηρίζει την πρωτοβάθμια περίθαλψη έρχεται με το άρθρο 61, που εξομοιώνει βαθμολογικά και μισθολογικά τους γιατρούς του πρώην ΙΚΑ-ΕΟΠΥΥ, που εντάχθηκαν στις δομές ΠΕΔΥ, των μονάδων πρωτοβάθμιας υγείας με σχέση πλήρους και αποκλειστικής απασχόλησης, με τους γιατρούς του ΕΣΥ.

Δίνεται δεύτερη ευκαιρία στους γιατρούς που βρέθηκαν εκτός συστήματος με τον νόμο του κ. Γεωργιάδη να επιλέξουν να ξανασυμμετάσχουν στο σύστημα, πάντοτε με τη σχέση της πλήρους και αποκλειστικής απασχόλησης, κλείνοντας το ιατρείου που έχουν έξω από το δημόσιο σύστημα. Το νομοσχέδιο υπηρετεί τον κανόνα ότι οι απασχολούμενοι στο δημόσιο σύστημα υγείας πρέπει να είναι πλήρους και αποκλειστικής απασχόλησης.

Τη στελέχωση του συστήματος υγείας ενισχύει, επίσης, η απλούστευση των διαδικασιών που επιβάλλει το νομοσχέδιο στις μεταβολές του προσωπικού, με το άρθρο 74. Μέχρι σήμερα ακολουθείται μια δαιδαλώδης γραφειοκρατική διαδικασία, που συντηρεί έναν ακόμη μηχανισμό του πελατειακού συστήματος.

Οι λειτουργοί του συστήματος υγείας κρατούνται όμηροι της πολιτικής ηγεσίας, αφού για μια μετάταξη η διαδικασία εμπλέκει τους διοικητές των δύο νοσοκομείων, τους υπεάρχες και κατόπιν τρεις Υπουργούς. Με το παρόν νομοσχέδιο, η διαδικασία σταματά στους επικεφαλής των υγειονομικών υπηρεσιών, που εκ της θέσεως έχουν την πλήρη γνώση της κατάστασης της μονάδας υγείας που επιβλέπουν.

Στην κατεύθυνση του ξηλώματος των πελατειακών μηχανισμών είναι και το άρθρο 82 για τη διαφανή διαχείριση λίστας χειρουργείου, για την έγκαιρη, ασφαλή και χωρίς συναλλαγή –«φακελάκι»- εξυπηρέτηση των πολιτών.

Σημαντική είναι, επίσης, η πρόβλεψη του άρθρου 86, με το οποίο παρέχονται κίνητρα για την κατάληψη θέσεων σε απομακρυσμένες, άγονες και παραμεθόριες περιοχές. Υπάρχουν, πράγματι, θέσεις, που μετά από επανειλημμένες προκηρύξεις δεν καλύπτονται.

Θεσπίζεται, λοιπόν, ξανά η δυνατότητα οικονομικού κινήτρου, παράλληλα και με άλλα κίνητρα αυξημένης μοριοδότησης. Για πρώτη φορά μετά από πολλά χρόνια προκηρύσσονται μαζικά τόσες θέσεις στο σύστημα υγείας με προκηρύξεις σε εξέλιξη και προκηρύξεις που βρίσκονται καθ’ οδόν.

Αναγκαία κρίνεται η σύσταση γραφείων προστασίας δικαιωμάτων ασθενών στα δημόσια νοσοκομεία με το άρθρο 85, για την οποία αναμένουμε την εξειδίκευση της διάταξης με απόφαση του Υπουργού, δεδομένου ότι η οικονομική κρίση έχει πλήξει το μεγαλύτερο μέρος του πληθυσμού και κυρίως τις ευπαθείς ομάδες, δημιουργώντας επιπρόσθετα εμπόδια και αντιξοότητες στην πρόσβασή τους στις υπηρεσίες υγείας του δημοσίου.

Μια τελευταία επισήμανση θέλω να κάνω μόνο. Ελαφρύνει μεγάλο αριθμό αγροτών σε όλη την Ελλάδα η ρύθμιση του άρθρου 35 για την επιστροφή των σωμάτων των εγγυητικών επιστολών, χωρίς καμμία επιβάρυνση, που παραμένουν επί χρόνια, μια δεκαετία σχεδόν, στις αποκεντρωμένες διοικήσεις και αφορούν την μετάκληση εργατών γης από άλλες χώρες. Είμαστε ικανοποιημένοι οι τρεις Βουλευτές Πιερίας του ΣΥΡΙΖΑ, που αναλάβαμε προ μηνών τη σχετική πρωτοβουλία.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε, κύριε Τζαμακλή.

Να ενημερώσω τους συναδέλφους ότι θα πάμε μέχρι και τον συνάδελφο με τον αύξοντα αριθμό 53.

Τον λόγο έχει ο κ. Βαρδάκης.

**ΣΩΚΡΑΤΗΣ ΒΑΡΔΑΚΗΣ:** Ευτυχώς που έφυγε ο Άδωνις, κύριε Πρόεδρε, γιατί αλλιώς θα μιλούσαμε επί προσωπικού όλη νύχτα απόψε!

Κυρίες και κύριοι συνάδελφοι, το σχέδιο νόμου «Μέτρα για την επιτάχυνση του κυβερνητικού έργου» αναμφισβήτητα έχει ένα θετικό κοινωνικό πλαίσιο, καθώς εισάγονται άρθρα κατεπείγουσας σημασίας, δυνάμει των οποίων αρχικά αναβαθμίζεται το δημόσιο σύστημα υγείας.

Τα 2/3 περίπου των άρθρων ρυθμίζουν σημαντικές πτυχές του συστήματος υγείας, δίνοντας λύση σε μείζονα προβλήματα, όπως για παράδειγμα το κορυφαίο πρόβλημα της έλλειψης κάλυψης σε υγειονομική περίθαλψη για τους ανασφάλιστους πολίτες αυτού του τόπου.

Οι θετικές νομοθετικές παρεμβάσεις θα οδηγήσουν στην ανακούφιση των πολιτών. Όλοι όσοι απώλεσαν την ασφαλιστική τους ικανότητα, μόνο με τη χρήση του ΑΜΚΑ, χωρίς βιβλιάριο υγείας, οι ανασφάλιστοι, θα μπορούν να απευθύνονται στις δημόσιες υπηρεσίες υγείας. Όμοια πρόβλεψη θα υπάρξει και για ειδικές κατηγορίες ευάλωτων κομματιών του πληθυσμού, που βρίσκονται στη χώρα χωρίς νομιμοποιητικά έγγραφα.

Προωθούμε, συνεπώς, μια δέσμη παρεμβάσεων και αλλαγών, ώστε όλοι οι άνθρωποι την ώρα της ανάγκης να αντιμετωπίζονται με επάρκεια και με αξιοπρέπεια στα δημόσια νοσοκομεία, στις δημόσιες δομές υγείας. Υπενθυμίζω πως η εν λόγω πρόβλεψη αποτελεί ένα από τα σημεία του Προγράμματος της Θεσσαλονίκης για την ανθρωπιστική κρίση.

Συνεχίζω, αναφέροντας επιγραμματικά, μια και ακούστηκαν καθ’ όλη τη διάρκεια της μέρας -διεξοδικά αναλύθηκε το συγκεκριμένο νομοσχέδιο- τα εξής. Έχουμε τη διευκόλυνση προσλήψεων και κίνητρα στελέχωσης, με στόχο την κάλυψη θέσεων στα νοσοκομεία, τα κέντρα υγείας στις άγονες περιοχές. Αίρονται εμπόδια που δυσχεραίνουν τους ειδικευόμενους να εκδηλώσουν ενδιαφέρον για την κάλυψη θέσεων στα δημόσια νοσοκομεία, ειδικά της επαρχίας. Ρυθμίζεται η διευκόλυνση της διαδικασίας μετατάξεων-μεταθέσεων των γιατρών και του προσωπικού εντός του ΕΣΥ, έχουμε ρυθμίσεις των εφημεριών των γιατρών και του επιστημονικού προσωπικού, με στόχο την ασφαλέστερη εφημεριακή κάλυψη των νοσοκομείων, γίνεται αναδιάρθρωση των υπηρεσιών και πειθαρχικών συμβουλίων των γιατρών του ΕΣΥ για την ταχύτερη διερεύνηση και διεκπεραίωση των υποθέσεων διαφθοράς, χρηματισμού κ.λπ., καθιερώνεται διαφανής λίστα χειρουργείου για την έγκαιρη, ασφαλή και χωρίς συναλλαγή εξυπηρέτηση των πολιτών.

Επιπλέον, πραγματοποιείται μια σειρά από απαραίτητες παρεμβάσεις, που σκοπό έχουν να επιλύσουν ζητήματα, τόσο γενικά, όσο και ειδικά, που προέκυψαν κατά τη λειτουργία των προγραμμάτων κοινωφελούς χαρακτήρα. Αποσαφηνίζονται πλήρως τα εργασιακά δικαιώματα των ωφελούμενων. Προβλέπεται ο σχεδιασμός και κατάρτιση προγραμμάτων κοινωφελούς χαρακτήρα από τη Γενική Γραμματεία Διαχείρισης Κοινοτικών και Άλλων Πόρων του Υπουργείου Εργασίας, συγχρηματοδοτούμενων από το ΕΣΠΑ. Σκοπός είναι η άμεση ανάσχεση της ανεργίας με την απασχόληση των ανέργων απευθείας σε δήμους και περιφέρειες ή άλλες δημόσιες υπηρεσίες, όπως σχολεία και νοσοκομεία.

Στο παράλληλο πρόγραμμα προβλέπεται η σύσταση και η λειτουργία κέντρων κοινότητας σε κάθε οργανισμό τοπικής αυτοδιοίκησης πρώτου βαθμού. Σκοπός είναι η υποστήριξη του ΟΤΑ πρώτου βαθμού στην εφαρμογή πολιτικών κοινωνικής προστασίας και στην ανάπτυξη ενός τοπικού σημείου αναφοράς για υποδοχή, εξυπηρέτηση και διασύνδεση των πολιτών, με όλα τα κοινωνικά προγράμματα και υπηρεσίες κοινωνικής αλληλεγγύης.

Ωφελούμενοι των εν λόγω κέντρων είναι οι πολίτες που κατοικούν στον τόπο λειτουργίας των ως άνω δομών και κατά προτεραιότητα οι ωφελούμενοι του προγράμματος για ελάχιστο εγγυημένο εισόδημα, καθώς και άτομα και οικογένειες που διαβιούν σε συνθήκες φτώχειας και κοινωνικού αποκλεισμού, παιδιά που βιώνουν καταστάσεις αποκλεισμού, μετανάστες, άτομα με αναπηρία και γενικότερα ευπαθείς ομάδες πληθυσμού.

Επιτρέψτε μου, όμως, για δύο δευτερόλεπτα να γίνω και λίγο δυσάρεστος, γιατί πραγματικά η πρόκληση από συναδέλφους της Αντιπολίτευσης είναι μεγάλη.

Συνάδελφοι της Αντιπολίτευσης, μιλήσατε σήμερα για ψέματα. Εγώ διερωτώμαι γιατί οι δύο Υπουργοί που είναι εδώ δεν σας απευθύνουν το λόγο, για να σας στείλουν τον λογαριασμό. Θα σας πω για ποιο λογαριασμό μιλώ, γιατί πραγματικά η υποκρισία έχει φθάσει στο αποκορύφωμα. Πότε, επιτέλους, θα σταθείτε στο ύψος των περιστάσεων; Πότε, επιτέλους, θα καταλάβετε ότι οδηγήσατε μία χώρα και έναν λαό σε τεράστια αδιέξοδα; Τα τελευταία δέκα χρόνια καταφέρατε να καταργήσετε κάθε έννοια δικαίου και έρχεστε, ακόμα και σήμερα, απ’ αυτό το Βήμα να λέτε ψέματα.

Ποιο είναι το μεγάλο ψέμα που είπατε όλοι οι συνάδελφοι της Αντιπολίτευσης σήμερα; Καταθέσατε και νόμους στα Πρακτικά της Βουλής. Εγώ, όμως, θα καταθέσω κάτι άλλο.

Κύριε Πρόεδρε, δεσμεύομαι να το καταθέσω την επόμενη εβδομάδα.

Είπατε ότι οι ανασφάλιστοι είχαν ιατροφαρμακευτική περίθαλψη. Ναι, το είχε ανακοινώσει και ο κ. Σαμαράς στην Έκθεση Θεσσαλονίκης το 2013, αν δεν κάνω λάθος. Καλά, δεν ντρεπόμαστε; Πραγματικά, δεν υπάρχει ίχνος ντροπής για το ότι οι ανασφάλιστοι είχαν ιατροφαρμακευτική περίθαλψη;

Σας ενημερώνω ότι με δεκάδες εκατομμύρια ευρώ –γι’ αυτά πρέπει να σας στείλουν τον λογαριασμό οι αρμόδιοι Υπουργοί- είναι χρεωμένα τα νοσοκομεία της χώρας από οφειλές ανασφάλιστων. Μόνο στα δύο νοσοκομεία του Ηρακλείου οφείλονται 10 εκατομμύρια ευρώ από οφειλές νοσηλίων ανασφάλιστων. Βάζατε τους ανθρώπους, μάλιστα, να υπογράψουν και υπεύθυνη δήλωση, για να πάρουν εξιτήριο. Το κάνατε ακόμα και για μικρά παιδιά. Ξέρετε, αυτά τα χρήματα πώς πληρώνονταν; Με εράνους! Πληρωνόταν η προκαταβολή και όχι το σύνολο του ποσού.

Φαντάζεστε το επόμενο διάστημα; Με νύχια και με δόντια κρατάμε τους Προέδρους των νοσοκομείων να μην τα βεβαιώσουν στις κατά τόπους εφορίες. Πείτε μου, τι θα γίνει μεθαύριο που θα βεβαιωθούν στις εφορίες γι’ αυτούς τους ανασφάλιστους στους οποίους παρείχατε ιατροφαρμακευτική περίθαλψη;

Τελικά, ποιοί λένε ψέματα; Πείτε μας. Εγώ σας προκαλώ.

Κύριε Πρόεδρε, δεσμεύομαι την επόμενη εβδομάδα να καταθέσω στα Πρακτικά της Βουλής, όχι μόνο τις υπεύθυνες δηλώσεις, αλλά και αποδείξεις αποπληρωμής της προκαταβολής ανασφάλιστων στα δημόσια νοσοκομεία…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να, η υπεύθυνη δήλωση! Εδώ είναι!

**ΣΩΚΡΑΤΗΣ ΒΑΡΔΑΚΗΣ:** …για να δούμε, επιτέλους, ποιοι παραπλανούν ακόμα και σήμερα τον ελληνικό λαό.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Ο κ. Γεράσιμος Γιακουμάτος είναι απών.

Ο κ. Σαρακιώτης έχει τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Κυρίες και κύριοι Βουλευτές, το νομοσχέδιο που σήμερα εισάγεται προς συζήτηση περιλαμβάνει ακόμα μία ευρεία δέσμη μέτρων, με πρωτίστως κοινωνικό και ανθρωπιστικό προσανατολισμό, επιβεβαιώνοντας έτσι για πολλοστή φορά την προτεραιότητα που θέτει η Κυβέρνηση για άμεση αντιμετώπιση της ανθρωπιστικής και κοινωνικής κρίσης, για τη στήριξη και ανακούφιση μίας ασφυκτιούσας κοινωνίας, με στόχευση στις πιο αδύναμες κοινωνικές ομάδες.

Οι διατάξεις που περιλαμβάνει κατατείνουν στη συνέχιση της συνεπούς πορείας της Κυβέρνησης προς υλοποίηση του παράλληλου προγράμματος που έχει εξαγγείλει. Αυτό το επιχειρεί επιτυχώς μέσω της θεσμοθέτησης μέτρων, που αποβλέπουν στην ενίσχυση των υπαρχουσών δομών της υγείας και της τοπικής αυτοδιοίκησης και με πλείστες νομοθετικές αλλαγές, βελτιώσεις, όσο και δράσεις κοινωνικής παρέμβασης και αλληλεγγύης.

Έτσι, λοιπόν, νομοθετεί, μεριμνώντας για τα αδύναμα κοινωνικά στρώματα και τις ευπαθείς ομάδες του πληθυσμού, εισάγοντας πληθώρα διατάξεων για τη διασφάλιση της ελεύθερης πρόσβασης όλων, ακόμα και των ανασφάλιστων συμπολιτών μας, στις δημόσιες δομές υγείας, με εξασφάλιση της πλήρους νοσηλευτικής, διαγνωστικής και ιατροφαρμακευτικής τους κάλυψης, για την ενίσχυση της στελέχωσης του δραματικά υποστελεχωμένου ΕΣΥ, μέσω της παροχής κινήτρων στελέχωσης νοσοκομείων και κέντρων υγείας άγονων περιοχών και της δρομολόγησης άμεσων προσλήψεων ιατρικού και νοσηλευτικού προσωπικού, όπου αυτό συνιστά αδήριτη ανάγκη.

Ενδεικτικά αναφέρομαι σε μερικές μόνο χαρακτηριστικές νομοθετικές παρεμβάσεις, που συνηγορούν στην επιλογή της Κυβέρνησης για ενίσχυση του δημοσίου χαρακτήρα της υγείας και την οργανωτική και λειτουργική αναδιοργάνωση του ΕΣΥ, μέσω των οποίων διασφαλίζεται η πλήρης και ελεύθερη πρόσβαση σε δυόμιση περίπου εκατομμύρια ανασφάλιστους, εξασφαλίζοντας καθολικά και ισότιμα το κοινωνικό δικαίωμα της υγείας.

Η βασική φιλοσοφία της νέας ρύθμισης είναι η ελεύθερη πρόσβαση στις δημόσιες δομές υγείας σε όλους, μόνο με τη χρήση ΑΜΚΑ και η πλήρης νοσηλευτική, διαγνωστική και φαρμακευτική κάλυψή τους.

Διευκολύνονται οι προσλήψεις ιατρονοσηλευτικού προσωπικού και δίνονται σημαντικά κίνητρα στελέχωσης, με στόχο την κάλυψη θέσεων σε νοσοκομεία και κέντρα υγείας στις άγονες περιοχές. Προβλέπονται ειδικά κίνητρα με τη μορφή επιδοτήσεων, σε είδος ή και σε χρήμα, από τις περιφέρειες και τους δήμους στους ιατρούς υπηρεσίας υπαίθρου, με στόχο την κάλυψη των κενών θέσεων των ιατρείων της περιφέρειάς τους.

Αίρονται τα εμπόδια που δυσχεραίνουν τους ειδικευόμενους να εκδηλώνουν ενδιαφέρον για την κάλυψη θέσεων στα δημόσια νοσοκομεία, ειδικά της επαρχίας. Με βάση τη ρύθμιση αυτή, η υποχρέωση εκπλήρωσης της υπηρεσίας υπαίθρου δεν αποτελεί προϋπόθεση για την έναρξη της ειδικότητας, αλλά για τη λήψη του τίτλου. Με αυτόν τον τρόπο διευκολύνεται και η κάλυψη των αγροτικών ιατρείων με γιατρούς που έχουν νοσοκομειακή εμπειρία, ρυθμίζεται το καθεστώς εφημεριών των γιατρών και του επιστημονικού προσωπικού, με στόχο την ασφαλέστερη εφημεριακή κάλυψη των νοσοκομείων και τον εξορθολογισμό των προγραμμάτων εφημερίας.

Προωθείται ρύθμιση για τη διαφανή διαχείριση λίστας χειρουργείου, για την έγκαιρη, ασφαλή και χωρίς συναλλαγή εξυπηρέτηση των πολιτών, χωρίς το γνωστό δηλαδή φακελάκι.

Η παρούσα νομοθετική διάταξη δύναται να δώσει λύση στο πρόβλημα της αδιαφάνειας και της ανισότητας που επικρατεί στα νοσοκομεία, όσον αφορά την προτεραιότητα των ασθενών στις χειρουργικές επεμβάσεις. Με την καθιέρωση της κατάρτισης της λίστας χειρουργείου, η ημερομηνία επέμβασης του κάθε ασθενή παύει να αποτελεί αντικείμενο συνδιαλλαγής μεταξύ αυτού και του εκάστοτε θεράποντα γιατρού, γίνεται άμεσα γνωστή σε αυτόν και καθορίζεται με βάση συγκεκριμένη ιατρική τεκμηρίωση, αξιολόγηση της σοβαρότητας της νόσου του ασθενούς και του επείγοντος ή μη της χειρουργικής αντιμετώπισης.

Δημιουργούνται γραφεία προστασίας δικαιωμάτων ασθενών στα δημόσια νοσοκομεία. Τα γραφεία αυτά θα λειτουργούν σε κάθε νοσοκομείο της χώρας και θα έχουν ως αρμοδιότητα, μεταξύ άλλων, τη συλλογή και τη διεκπεραίωση καταγγελιών για φαινόμενα διαφθοράς στο σύστημα υγείας.

Τέλος, διασώζεται η νοσοκομειακή δομή στη Σαντορίνη, με την ίδρυση του Νοσοκομείου Θήρας, δημοσίου χαρακτήρα, ενταγμένου στο ΕΣΥ.

Η Αντιπολίτευση, βεβαίως, για μια ακόμη φορά, ακολουθεί την άγονη εκστρατεία κατασυκοφάντησης της Κυβέρνησης, ασκώντας ατελέσφορη και αποπροσανατολιστική κριτική, ακόμα και επί νομοσχεδίων όπως αυτό, που κατά κοινή ομολογία μόνο βελτιωτικές ρυθμίσεις εισάγει στον τομέα της δημόσιας δωρεάν υγείας, θέτοντας τα θεμέλια μιας σημαντικής, σταδιακής, αλλά πολλά υποσχόμενης μεταρρύθμισης σε αυτόν τον τόσο νευραλγικό τομέα της κοινωνίας, εν μέσω βαθιάς κρίσης και εν γένει σημαντικής χρηματοδοτικής ενότητας.

Εγκαλεί μάλιστα την Κυβέρνηση για δήθεν υποβάθμιση του δημοσίου συστήματος υγείας και υποχρηματοδότηση των νοσοκομείων, τη στιγμή που η χρηματοδότησή τους, κατά τα στοιχεία του Γενικού Λογιστηρίου του Κράτους, αυξήθηκε τον Οκτώβριο του 2015 κατά 150 εκατομμύρια ευρώ, σε σχέση με το προηγούμενο έτος.

Είναι να απορεί κανείς, που η επί σειρά ετών δραματική υποβάθμιση και απαξίωση του δημοσίου συστήματος υγείας της χώρας επιχειρείται να επιρριφθεί στους ώμους της μόλις ενός έτους διακυβέρνησης του ΣΥΡΙΖΑ.

Κυρίες και κύριοι Βουλευτές, ο αυξημένος κατά 823 εκατομμύρια ευρώ κοινωνικός προϋπολογισμός για το 2016, που κατέθεσε και ψήφισε η Κυβέρνηση, σταδιακά βαίνει προς υλοποίηση.

Αυτό το σχέδιο νόμου, σε συνδυασμό με τις πράξεις νομοθετικού περιεχομένου, που εγκρίθηκαν το αμέσως προηγούμενο διάστημα, καθώς και το επικείμενο προς ψήφιση την ερχόμενη εβδομάδα σχέδιο νόμου για την αξιολόγηση στον δημόσιο τομέα, αποτελούν ένα σημαντικό βήμα στη φιλόδοξη μεταρρυθμιστική προσπάθεια που επιχειρεί η Κυβέρνηση.

Το ενορχηστρωμένο αντιπολιτευτικό παραλήρημα ούτε μας αγγίζει ούτε μας πτοεί. Η Κυβέρνηση ψήφισε έναν γενναίο κοινωνικό προϋπολογισμό και τώρα βαίνει ταχέως στη σταδιακή νομοθέτηση της πολιτικής με κοινωνικό πρόσημο, την οποία έχει δεσμευθεί να εφαρμόσει.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Γεώργιος Βαρεμένος):** Εμείς ευχαριστούμε.

Σειρά έχει ο κ. Θηβαίος, ο οποίος όμως δεν βρίσκεται στην Αίθουσα.

Τον λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όσοι υπερασπίζονται την ιδέα ότι το νομοσχέδιο που συζητούμε σήμερα αποτελεί το παράλληλο πρόγραμμα του ΣΥΡΙΖΑ, μάλλον εξακολουθούν να βρίσκονται στην εποχή του προγράμματος της Θεσσαλονίκης, τότε που ο κ. Τσίπρας υποσχόταν αυξήσεις και τη δέκατη τρίτη σύνταξη, τότε που ο κ. Τσίπρας ανέβαινε πάνω στα τρακτέρ και υποσχόταν τα πάντα στους πάντες. Τώρα, τα πράγματα έχουν αλλάξει. Είστε εσείς αυτοί που οδηγήσατε τη χώρα ξανά στα ελλείμματα και στην ύφεση.

Η χώρα, κυρίες και κύριοι συνάδελφοι, της Κυβέρνησης, είχε πρωτογενές πλεόνασμα το 2014 και για πρώτη φορά οριακό, αλλά θετικό ρυθμό ανάπτυξης. Στη χώρα το 2014, κυρίες και κύριοι συνάδελφοι της Κυβέρνησης, δεν υπήρχαν capital controls. Οι αγρότες, στα τρακτέρ των οποίων ανέβαινε επάνω ο κ. Τσίπρας, το 2014 θεσπίστηκε να φορολογηθούν με 13%, γιατί όλοι πρέπει να συνεισφέρουν και οι ίδιοι οι αγρότες το δέχονται αυτό. Εσείς, όμως, θα τους φορολογήσετε με 20% και μετά με 26%. Τους αναγκάζετε να καταβάλλουν υπέρογκες ασφαλιστικές εισφορές και επιπλέον τους συκοφαντείτε. Όποιοι διαμαρτύρονται, είναι ακροδεξιοί για εσάς. Όποιοι αντιδρούν σε ό,τι νομοθετείτε, συμπλέουν με τη Χρυσή Αυγή. Το ακούσαμε σήμερα εδώ σε αυτήν την Αίθουσα από Υπουργούς σας.

Να σας θυμίσω ότι και εσείς ψηφίσατε με τη Χρυσή Αυγή μια σειρά ζητημάτων, όπως το δημοψήφισμα, ένα δημοψήφισμα για το οποίο κανείς σας δεν μιλάει πλέον, σαν να θέλετε να το διαγράψετε από τη μνήμη των πολιτών. Δυστυχώς, όμως, για εσάς οι πολίτες έχουν μνήμη. Οι πολίτες έχουν αποκτήσει ένα υψηλό δείκτη αυτογνωσίας και ρεαλισμού. Θα το διαπιστώνετε, όχι τόσο στις μετρήσεις, αλλά και στην ίδια την κοινωνία, όσοι κυκλοφορείτε σε αυτήν. Και όσοι δεν το έχετε καταλάβει ή δεν θέλετε να το καταλάβετε, θα το διαπιστώσετε στις εκλογές, όποτε και αν γίνουν.

Κυρίες και κύριοι συνάδελφοι, έχουμε ένα νομοσχέδιο που έρχεται σε δόσεις και συνέχειες. Γίνεται κοπτοραπτική επάνω στο νομοσχέδιο. Αφαιρέθηκαν σαράντα δύο άρθρα, ενώ χάσαμε και τον λογαριασμό από τις τροπολογίες που πρόσθεσαν οι Υπουργοί.

Ουσιαστικά, πρόκειται για ρυθμίσεις που έχουν ήδη τεθεί σε ισχύ με υπουργικές αποφάσεις και αναφέρομαι στην ιατροφαρμακευτική περίθαλψη σε ανασφάλιστους και ευπαθείς κοινωνικές ομάδες. Για μικροδιευθετήσεις και εξυπηρετήσεις «ημετέρων», για μνημονιακές υποχρεώσεις, τις οποίες δανείζεστε για να τις παρουσιάσετε ως δικές σας παρεμβάσεις. Είχαμε και το παράδοξο, ενώ η συζήτηση είχε προγραμματιστεί στην Ολομέλεια για την Τετάρτη, να αναβληθεί και να μετατεθεί για την Παρασκευή και το Σάββατο, με παραίνεση της Κυβερνητικής Εκπροσώπου.

Προφανώς, για την Κυβέρνηση, η Βουλή υπάρχει για να εξυπηρετεί τους επικοινωνιακούς σχεδιασμούς της Κυβέρνησης και σύμφωνα με αυτήν τη λογική, οι θεσμοί του Κοινοβουλίου και η Διάσκεψη των Προέδρων πρέπει να επικυρώνουν τις αποφάσεις της Κυβέρνησης.

Το νομοσχέδιο που φέρατε προς ψήφιση δεν στοχεύει στο να βελτιώσει την καθημερινότητα των πολιτών. Στοχεύει στη διατήρηση του αριστερού άλλοθι της Κυβέρνησης. Μόνο που ακόμα και ένα ψευδεπίγραφο άλλοθι πρέπει να έχει μια αντιστοίχιση με την πραγματικότητα.

Φέρατε αυτό το νομοσχέδιο στα μέσα Δεκεμβρίου. Έγιναν μάλιστα και συνεδριάσεις και συζήτηση στις επιτροπές. Το αποσύρατε, γιατί σας το ζήτησε η τρόικα. Γιατί σας το ζήτησε; Γιατί δεν ήταν κοστολογημένο.

Όταν εμείς προχωρήσαμε με δύο υπουργικές αποφάσεις στην ιατροφαρμακευτική κάλυψη όλων των ανασφάλιστων, η κίνηση αυτή δεν ήταν στον αέρα. Ήταν πλήρως κοστολογημένη. Τα χρήματα και οι δημόσιες δαπάνες που απαιτούνταν προέρχονταν από το πρωτογενές πλεόνασμα και το κοινωνικό μέρισμα. Το κοινωνικό μέρισμα ήταν 400 εκατομμύρια ευρώ, που διανεμήθηκε στο κοινωνικό σύνολο και κυρίως σε αυτούς που πραγματικά είχαν ανάγκη. Αυτή είναι η κοινωνική πολιτική, ουσιαστική, που στηρίζεται στις δικές μας δυνάμεις.

Σήμερα έρχεστε και εσείς να παρουσιάσετε, σαν κάτι νέο, τη διάταξη αυτή, που δίνει το δικαίωμα στους ανασφάλιστους πολίτες να νοσηλεύονται στα δημόσια νοσοκομεία και να έχουν πρόσβαση στη φαρμακευτική περίθαλψη.

Σας υπενθυμίζω, επίσης, ότι όλα τα επείγοντα περιστατικά για τους παράνομους μετανάστες, για τους πρόσφυγες αντιμετωπίζονταν από τα δημόσια νοσοκομεία και τις δημόσιες δομές υγείας.

Αν ήσασταν ειλικρινείς, κύριοι της Κυβέρνησης, γιατί δεν συνεχίσατε την υλοποίηση του μέτρου του ελαχίστου εγγυημένου εισοδήματος; Πιστεύατε ότι είχε ατέλειες; Ας το βελτιώνατε, όχι να το καταργήσετε. Να σας θυμίσω ότι η θεσμοθέτηση του ελάχιστου εγγυημένου εισοδήματος ήταν μια κορυφαία κοινωνική κατάκτηση. Ισχύει σε όλες τις χώρες της Ευρώπης. Εμείς το θεσμοθετήσαμε, του δώσαμε περιεχόμενο και συγκεκριμένη στόχευση. Τα κριτήρια για τη χορήγησή του ήταν ορθολογικά. Εσείς και τότε το είχατε καταψηφίσει.

Μάθετε, επιτέλους, να χτίζετε πάνω σε ό,τι θετικό βρίσκετε από την προηγούμενη κυβέρνηση. Δεν είναι κακό.

Για να μην αναφερθώ στη διάταξη που δίνεται, έστω και δυνητικά, η αρμοδιότητα στην αυτοδιοίκηση να χρηματοδοτεί δομές δημόσιας υγείας. Έχετε εκχωρήσει κάποιους πόρους για να εκχωρείτε και τη συγκεκριμένη αρμοδιότητα; Όχι, φυσικά. Τότε γιατί το κάνετε; Πολύ απλά, για να μεταφέρετε στην αυτοδιοίκηση μια ευθύνη που έχετε εσείς, ως Κυβέρνηση, για να τους μεταφέρετε το βάρος και την πίεση των πολιτών.

Κυρίες και κύριοι συνάδελφοι, μέχρι και τον περασμένο Ιανουάριο μπορούσατε εκ του ασφαλούς να διεκδικείτε το μονοπώλιο στην κοινωνική ευαισθησία και στα λόγια φυσικά. Η κοινωνική ευαισθησία, όμως, κρίνεται στην πράξη με το ελάχιστο εγγυημένο εισόδημα, με τη μείωση κατά 30% του ειδικού φόρου κατανάλωσης του πετρελαίου θέρμανσης και τη διεύρυνση των δικαιούχων του επιδόματος του πετρελαίου θέρμανσης.

Εσείς τι έχετε κάνει για όλα αυτά; Πιστεύετε ότι μπορείτε ακόμα να υφαρπάξετε την ψήφο και την ανοχή των πολιτών με υποσχέσεις;

Αυτό που πρέπει να αντιληφθείτε είναι ότι οι πολίτες έχουν πλήρως συνειδητοποιήσει την πραγματικότητα, γνωρίζουν τι συνέβη, έχουν αποτιμήσει τη «συνέπειά» σας και μπορούν να συγκρίνουν.

Κανείς από εμάς δεν λέει ότι η κυβέρνηση Σαμαρά άγγιξε το τέλειο, κανείς δεν λέει ότι δεν έκανε λάθη. Πήραμε δύσκολες αποφάσεις, πράγματι. Είχαμε, όμως, αποτελέσματα. Οι πολίτες πλέον μπορούν να συγκρίνουν με τα δικά σας αποτελέσματα. Έχουμε μια και ουσιαστική διαφορά: Εμείς έχουμε αποφασίσει να λέμε στους πολίτες την αλήθεια. Αυτό κάναμε και αυτό θα συνεχίσουμε να κάνουμε. Το δικό μας πρόγραμμα, αυτό που θα καταθέσουμε στους πολίτες, όταν έρθει η ώρα, δεν θα είναι ούτε παράλληλο ούτε ψευδεπίγραφο. Θα είναι αληθινό, θα είναι ένα εθνικό πρόγραμμα για την αναγέννηση της χώρας.

Σας ευχαριστώ.

(Χειροκροτήματα απ’ την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Γκιόλας.

**ΙΩΑΝΝΗΣ ΓΚΙΟΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν νομοθέτημα θα μπορούσε να χαρακτηριστεί ως «νομοσχέδιο σκούπα» απ’ όσους θέλουν να το εκλαμβάνουν σαν ένα τακτοποιητικό κείμενο ατελειών και δυσλειτουργιών της δημόσιας διοίκησης. Από την πλευρά μας, όμως, προβάλλεται ισχυρός αντίλογος.

Ασφαλώς περικλείει και τακτοποιητικές διατάξεις και ρυθμίσεις. Διαπνέεται, όμως, στο σύνολό του από θέσεις και αρχές που εκφράζουν τις απόψεις μας για ένα κράτος δικαίου και για την άσκηση της διοίκησης να εμφορείται από τις αρχές της ισονομίας και της κοινωνικής δικαιοσύνης, που αντιστρατεύεται τη γραφειοκρατία, την ευνοιοκρατία και την αδιαφάνεια, που κάνει πράξη και παράλληλα διευρύνει βασικές δικαιικές αρχές και συνταγματικές επιταγές, όπως της ισότητας των πολιτών, αναγνωρίζοντας και προστατεύοντας εν ταυτώ συμπολίτες με αναπηρία και λοιπές ευάλωτες ομάδες, υποστηρίζοντας μεροληπτικά τους αδύναμους, τα φτωχοποιημένα στρώματα, τον ανέστιο και τον πρόσφυγα, δίνει νόημα στην έμπρακτη άσκηση θεμελιωδών αρχών των ατομικών δικαιωμάτων, συγχρόνως, δε, εξοπλίζει τη δημόσια διοίκηση με θεσμικούς κανόνες και όρους, που συντείνουν στην ανακούφιση των λαϊκών στρωμάτων και την κοινωνική πρόοδο.

Θα παρακάμψω τα επιμέρους στοιχεία και τα άρθρα που αναφέρονται στο Υπουργείο Εσωτερικών και Παιδείας και θα αναφερθώ στις ρυθμίσεις του Υπουργείου Υγείας, όπου με ενάργεια καταφαίνονται οι τομές και οι με ιδιαίτερη κοινωνική ευαισθησία παρεμβάσεις μας στον χώρο αυτό.

Άρθρο 33, η προμετωπίδα και κορωνίδα του νομοθετικού αυτού πλέγματος. Ανασφάλιστοι και ευάλωτες κοινωνικές ομάδες δικαιούνται νοσοκομειακής και φαρμακευτικής περίθαλψης. Πρόκειται για μια μεγάλη τομή, που αποτελεί σαφέστατα εκδήλωση της κοινωνικής αλληλεγγύης και της βαθιάς πίστης στην καθολική και απόλυτη κάλυψη του αγαθού της υγείας, για όλους ανεξαιρέτως τους ανθρώπους, που διαβιώνουν στη χώρα μας, που έρχεται να θεραπεύσει την αδυναμία μεγάλης μερίδας των λαϊκών, φτωχών και μεσαίων στρωμάτων εν μέσω βαθιάς ανθρωπιστικής κρίσης, προκειμένου να διαφυλαχθεί το αγαθό της υγείας. Μάλιστα, πρέπει να συνυπολογιστεί το γεγονός ότι και προ της κρίσης, το 21% των συμπολιτών μας δεν μπορούσε να εισαχθεί σε κρατική μονάδα υγείας, λόγω ακριβώς οικονομικής αδυναμίας.

Είναι γνωστές οι ειδικότερες κατηγορίες που διαγράφονται με σαφήνεια στην ανωτέρω διάταξη, όπως έγκυοι γυναίκες, παιδιά, ψυχικά ασθενείς, νοσούντες κ.λπ..

Επειδή, όμως, εκφράστηκαν επιφυλάξεις από εκπροσώπους της Αντιπολίτευσης, πρέπει να θέσω το εξής ερώτημα: Ως πότε θα διακρίνουμε τους ανθρώπους και μάλιστα αυτούς που χρήζουν προστασίας, περίθαλψης και παροχής υπηρεσιών υγείας;

Δεν αποτελεί και αυτό διάκριση, διαχωρισμό και υποβιβασμό της ανθρώπινης αξίας, μιας αξίας που για εμάς και για κάθε πολιτισμένο άνθρωπο πρέπει να είναι απόλυτη και απαράβατη; Σε τι υστερεί ο κατατρεγμένος φυγάς, ο εξόριστος, ο άπατρις και ο πρόσφυγας, ο στερούμενος τροφής και στέγης;

Δεν θα ήθελα να υποβιβάσω ή να κάνω έκπτωση των συναισθημάτων και της συνείδησής μας και της δικής σας, αλλά θα ανεχόσασταν να εγκαταλείπονται εκτός περίθαλψης άτομα που πάσχουν από μολυσματικά νοσήματα; Ή μήπως για την περίπτωση αυτή, με κάποια ιδιοτέλεια, επιτρέπεται να παρεκκλίνουμε από τους κανόνες που έχετε στο μυαλό σας;

Όχι, κύριοι συνάδελφοι. Όλοι οι άνθρωποι ανεξαιρέτως, πολλώ δε μάλλον οι πάσχοντες, έχουν ανάγκη από την εξασφάλιση και προστασία του πρώτιστου αγαθού της υγείας.

Μια ακόμη πρωτοβουλία, απαραίτητη για την εσωτερική λειτουργία των νοσοκομείων, που σαφέστατα αντανακλάται και στον τρόπο που παρέχεται η υγεία, προβλέπεται στην περίπτωση εισαγωγής σε χειρουργείο. Είναι η καθιερούμενη με το άρθρο 58 λίστα χειρουργείου.

Τι έδωσε λαβή στη θαρραλέα και ρηξικέλευθη αυτή θεσμοθέτηση; Νομίζω ότι είναι σε όλους γνωστό: Η πανθολογουμένη απαξία ή, για να μην κρυβόμαστε πίσω από τις λέξεις, η «μαύρη σελίδα» ή σωστότερα η «μαύρη Βίβλος» της πρακτικής των νοσηλευτικών μονάδων. Το εξάμβλωμα που έφερε τη σχετική παροχή υπηρεσίας πρώτη στον κατάλογο της αδιαφάνειας, της επιλεκτικής εξυπηρέτησης, της ευνοιοκρατίας και του ρουσφετιού, του παράνομου πλουτισμού, του γνωστού σε όλους φαινομένου με το όνομα «φακελάκι». Είμαστε αποφασισμένοι να το χτυπήσουμε και να το εξαλείψουμε, με την καθιέρωση της κατόπιν ιατρικής τεκμηρίωσης αξιολόγησης της σοβαρότητας της νόσου και της δυνατότητας χρόνου αναμονής με ασφάλεια για την υγεία του ασθενούς από ειδικευμένους γιατρούς.

Με τα μέτρα αυτά, ως την αναγκαία παρέμβαση της δίκαιης, εμπεριστατωμένης, εφαρμόσιμης και άρτιας απόφασης των Υπουργών Υγείας, θέλουμε να πιστεύουμε ότι θα τεθεί η σφραγίδα και η αρχή για να λειτουργήσει αποτελεσματικά.

Όμως, θα χρειαστεί να στηριχθεί και από τους παρόχους υγείας, τους πολίτες, τους ασθενείς και το υπάρχον νοσηλευτικό προσωπικό, που πρέπει να πιστέψει στο σύστημα και να το υπηρετήσει με συνέπεια. Και έτσι, ο λαός θα ακολουθήσει, όταν το εμπιστευτεί, όταν το βλέπει να εμπεδώνεται στην πράξη, γιατί εν τέλει η παροχή υγείας είναι προς το συμφέρον του να ασκείται δωρεάν, χωρίς διακρίσεις και με την ιεράρχηση και την προτεραιότητα που τίθενται με τη σχετική διάταξη που προανέφερα.

Δεν πρέπει να παραλείψω να αναφερθώ στην Επιτροπή Ελέγχου Προστασίας Δικαιωμάτων των Ληπτών Υπηρεσίας Υγείας, αλλά και στο υπό σύσταση Γραφείο Προστασίας Δικαιωμάτων Ληπτών Υπηρεσιών Υγείας, με παρεμφερή υποστηρικτική, για το σύνολο των πολιτών και ιδίως των λαϊκών στρωμάτων, δράση και λειτουργία.

Ακόμα ένα καινοτόμο στοιχείο που εξοπλίζει, απλοποιεί και καθιστά πιο δίκαιο, αποδοτικό και τελικά ανθρώπινο τον τομέα παροχής υγείας, ευελπιστούμε ότι θα είναι και οι διαμεσολαβητές υγείας, ένας επιπλέον κρίκος για την αρωγή ευπαθών ομάδων πληθυσμού, ευάλωτων και ειδικών, για την άρση των εμποδίων στην πρόσβασή τους σε υπηρεσίες υγείας του δημοσίου συστήματος.

Αυτά είναι τα μέτρα που προτείνονται σήμερα, κυρίες και κύριοι συνάδελφοι, στην Εθνική Αντιπροσωπεία, αλλά και στον ελληνικό λαό. Είμαστε βέβαιοι, ότι θα τύχουν της ένθερμης υποδοχής των συμπολιτών μας, διότι προκύπτουν από τη λαϊκή αναγκαιότητα και φιλοδοξούν να καθιερωθούν στη συνείδηση των πιο πλατιών λαϊκών στρωμάτων, που εμείς θέλουμε και πρέπει να υπηρετήσουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Ο κ. Θραψανιώτης έχει τον λόγο.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Κυρίες και κύριοι συνάδελφοι, συζητάμε σήμερα το σχέδιο νόμου με τον τίτλο: «Μέτρα για την επιτάχυνση του κυβερνητικού έργου και άλλες διατάξεις», που φιλοδοξεί να άρει κάποιες από τις συνέπειες της κρίσης.

Είναι γεγονός ότι η χώρα μας τα τελευταία χρόνια περνά βαθιά κρίση, τη χειρότερη μετά τη Μεταπολίτευση, κρίση οικονομική, κρίση ανθρωπιστική και κυρίως, κρίση αξιών. Δεν είναι στις προθέσεις μου να καταλογίσω ευθύνες.

Θα μπορούσε κανείς να επικαλεστεί στοιχεία και να αναφερθεί επί μακρόν στις αιτίες που μας οδήγησαν εδώ. Δεν έχει νόημα όμως. Είναι, εξάλλου, γνωστές σε όλους, όπως είναι και οι ένοχοι. Όσο και να προσπαθούν να εξαγνιστούν στην κολυμβήθρα του Σιλωάμ, είναι λιγάκι δύσκολο.

Τα αποτελέσματα, όμως, έχουν σημασία και αυτά δεν μπορεί να τα αμφισβητήσει ούτε και να τα αγνοήσει κανείς.

Οι υφεσιακές πολιτικές των μνημονίων εκτίναξαν την ανεργία στα ύψη και έπληξαν πρωτίστως τη νεολαία. Επισκίασαν το μέλλον για τους νέους ανθρώπους και ανάγκασαν πολλούς επιστήμονες σε φυγή από τη χώρα. Έτσι, η πατρίδα μας χάνει το πιο παραγωγικό και ελπιδοφόρο κομμάτι της κοινωνίας, αυτό που μπορεί να συμβάλει στην ανασυγκρότηση της χώρας, το πιο ισχυρό συγκριτικό μας πλεονέκτημα, τους νέους μας.

Οι επιπτώσεις από την κρίση είναι ολοφάνερες σε πολλούς τομείς, ιδιαίτερα στον τομέα των υπηρεσιών υγείας, με αποτέλεσμα σοβαρές επιπτώσεις στην κάλυψη των υγειονομικών αναγκών, κυρίως των ανασφάλιστων, αλλά και στη λειτουργία του δημόσιου συστήματος υγείας.

Το παρόν νομοσχέδιο έρχεται να δώσει λύσεις σε χρονίζοντα προβλήματα, όπως τη δυνατότητα πρόσβασης στις δημόσιες υπηρεσίες υγείας όλων των ανασφάλιστων, καθώς και των ευάλωτων κοινωνικά ομάδων του πληθυσμού.

Θέτει, επίσης, ως προτεραιότητα την κάλυψη των μεγάλων κενών στο εθνικό σύστημα υγείας, τη βελτίωση των συνθηκών εργασίας του ιατρικού, νοσηλευτικού και διοικητικού προσωπικού, με στόχο τη βελτίωση της παροχής των υπηρεσιών υγείας προς τους πολίτες.

Σίγουρα, δεν φτάνουν όσα προτείνονται στο παρόν νομοσχέδιο για ένα σύστημα που θα είναι ικανό να καλύπτει πλήρως τις ανάγκες ιατροφαρμακευτικής περίθαλψης. Είναι, όμως, πολύ σημαντικό το γεγονός ότι συμπληρώνονται κενά σε επιστημονικό, νοσηλευτικό και διοικητικό προσωπικό. Μετά από τέσσερα χρόνια, ξαναγίνονται προσλήψεις, αλλά δίνονται και κίνητρα για την κάλυψη κενών θέσεων σε περιοχές όπου δεν εκδηλώνεται προτίμηση, όπως οι άγονες και δυσπρόσιτες, οι νησιωτικές και οι απομακρυσμένες περιοχές. Το παρόν νομοσχέδιο δίνει κίνητρα, ώστε να καλυφθούν τα συγκεκριμένα κενά. Και αυτά είναι όσα προβλέπονται στα άρθρα 66 και 67.

Τα τελευταία χρόνια, παρατηρούμε το φαινόμενο, σε πολλές περιοχές της χώρας μας, ειδικά σε εκείνες οι οποίες είναι απομακρυσμένες και αποκομμένες από τα μεγάλα αστικά κέντρα, να μην εκδηλώνεται ενδιαφέρον για την κάλυψη των λίγων κενών θέσεων, που προκηρύσσονταν στους ήδη συρρικνωμένους οργανισμούς των περιφερειακών νοσοκομείων και κέντρων υγείας. Σχετική περίπτωση είχαμε συναντήσει επανειλημμένα και στον Νομό Λασιθίου για την πλήρωση θέσης επικουρικών, παθολόγου και καρδιολόγου.

Η λύση που προβλέπεται με το άρθρο 66 είναι σαφής, με την αναγνώριση και τον υπολογισμό της υπηρεσίας σε χαρακτηρισμένες άγονες και προβληματικές περιοχές στο επταπλό για τους επί θητεία ειδικευόμενους γιατρούς και στο πενταπλό για τους γιατρούς Υπηρεσίας Υπαίθρου.

Επίσης, δίνεται η δυνατότητα υποβολής δύο αιτήσεων ταυτόχρονα σε ειδικότητες παθολογίας και χειρουργικής, μερικής και πλήρους, εφόσον η μία αφορά νοσοκομεία νησιωτικών, άγονων και προβληματικών περιοχών.

Στο τέλος του άρθρου 66, στην παράγραφο 6 δίνεται η δυνατότητα στους δήμους να παρέχουν στέγαση και σίτιση στον αγροτικό και επικουρικό ιατρό για το διάστημα της θητείας του στη συγκεκριμένα περιοχή. Είναι ένα πολύ σημαντικό βοήθημα, εάν αναλογιστεί κανείς πού έχουν κατρακυλήσει οι μισθοί των ιατρών τα προηγούμενα χρόνια.

Στην τελευταία παράγραφο του άρθρου 67, την παράγραφο 6, καταργείται το άρθρα 10 του ν.4316/2014, το οποίο ανέφερε ότι οι πτυχιούχοι ιατρικών σχολών που επιθυμούν να υποβάλουν αίτηση για την έναρξη της ειδικότητας, υποχρεούνται να έχουν εκπληρώσει την υποχρέωση Υπηρεσίας Υπαίθρου, μέχρι τη χρονική στιγμή έναρξης της ειδικότητας. Πλέον, οι χρόνοι αναμονής για ειδικότητα έχουν μειωθεί πολύ, σε σχέση με τα προηγούμενα χρόνια που παρατηρείτο το φαινόμενο αναμονής έως και πέντε χρόνια. Συνέπεια της καθυστέρησης αυτής και της οικονομικής πολιτικής των τελευταίων ετών ήταν η αιμορραγία ειδικευμένων ιατρών προς το εξωτερικό, απογυμνώνοντας έτσι το σύστημα από ειδικευμένους ιατρούς. Τώρα που οι χρόνοι έχουν μειωθεί υπερβολικά, δίνεται η δυνατότητα στον γιατρό να αρχίσει άμεσα ειδικότητα, εκτελώντας την Υπηρεσία Υπαίθρου πριν από την απόκτηση τίτλου.

Κυρίες και κύριοι συνάδελφοι, θα μου επιτρέψετε σε αυτό το σημείο να κάνω μία αναφορά στην τροπολογία για την οποία η Αντιπολίτευση, με την προτροπή του κ. Πατούλη, έχει ανέβει στα κεραμίδια.

Τι λέει αυτή η τροπολογία, για την οποία μπορεί κανείς να εκφράσει επιφυλάξεις ως προς τη διατύπωση, αλλά ως προς την ουσία δεν αλλάζει; Λέει ότι μπορεί η αυτοδιοίκηση να συνδράμει, εφόσον το επιθυμεί κι έχει τη δυνατότητα, στην κάλυψη έκτακτων αναγκών στις μονάδες παροχής υπηρεσιών.

Θα μου επιτρέψετε να αναφέρω ένα παράδειγμα για το Νομό Λασιθίου. Η Πολιτιστική Ένωση Αγίου Νικολάου ζήτησε και παρέλαβε δύο οχήματα του ΕΚΑΒ παροπλισμένα, τα επισκεύασε και τα κατέστησε αξιόμαχα για τοπικές διακομιδές, υπό την εποπτεία πάντα του ΕΚΑΒ. Διαθέτει έξι εθελοντές οδηγούς, προσωπικό από Σαμαρείτες, ώστε να εκπαιδευτούν και να συνοδεύουν περιστατικά, που δεν απαιτούν ιδιαίτερη φροντίδα. Έτσι, δίνεται η δυνατότητα αποδέσμευσης δύο κανονικών ασθενοφόρων του ΕΚΑΒ, για να διατεθούν σε επείγοντα περιστατικά.

Κυρίες και κύριοι συνάδελφοι, αυτή είναι η άλλη Ελλάδα. Είναι εκείνη που έρχεται να προστεθεί στην Ελλάδα των κοινωνικών ιατρείων, την Ελλάδα που σώζει τους πρόσφυγες, την Ελλάδα της αλληλεγγύης, του εθελοντισμού και της ανθρωπιάς. Και αυτός είναι ένας ουσιαστικός λόγος για να μας κάνει πιο αισιόδοξους για το μέλλον. Διότι αυτή η Ελλάδα δεν έχει καμμία σχέση με την Ελλάδα του κ. Πατούλη, που για να εξυπηρετήσει σκοπιμότητες έρχεται σε αντίθεση με την ίδια την ιατρική δεοντολογία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Πιστεύω ότι το παρόν νομοσχέδιο θα δώσει λύσει και ανάσα στα χρονίζοντα προβλήματα της υγείας και θα βοηθήσει στην εκπλήρωση της υποχρέωσης της πολιτείας για δωρεάν, καθολική και δημόσια υγεία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εγώ σας ευχαριστώ.

Το λόγο έχει ο κ. Τσόγκας.

**ΓΕΩΡΓΙΟΣ ΤΣΟΓΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αρχίζοντας την ομιλία μου δεν μπορώ παρά να απαντήσω στο χαρακτηρισμό από την αγορήτρια της Νέας Δημοκρατίας, ότι το δικό μας παράλληλο πρόγραμμα ήταν το «Φθινόπωρο» του ΣΥΡΙΖΑ. Εγώ θα έλεγα, αντίθετα, ότι είναι η «Φθινοπωρινή Σονάτα» του ΣΥΡΙΖΑ.

Είναι εξόχως εμφανής η προσπάθεια που η Αντιπολίτευση συλλήβδην καταβάλλει. Ποια είναι αυτή η προσπάθεια; Η αποδόμηση της αξιακής φυσιογνωμίας του ΣΥΡΙΖΑ, μέσω της αποδόμησης του παράλληλου προγράμματος. Ξέρετε γιατί; Διότι το παράλληλο πρόγραμμα φοβίζει όλους αυτούς, οι οποίοι το έχουν απορρίψει. Σε αυτό εντάσσονται άνθρωποι, οι οποίοι τελικά θα πρέπει να φοβηθούν την οργή τους, διότι τα ψεύδη που λέει η Αντιπολίτευση είναι προφανή και εντάσσονται σε έναν γενικότερο σχεδιασμό. Όλα αυτά, όμως, δεν μπορούν να αποβούν μοιραία για κανέναν.

Το υπό συζήτηση νομοσχέδιο: «Μέτρα για την επιτάχυνση του κυβερνητικού έργου και άλλες διατάξεις», άλλως το «παράλληλο πρόγραμμα» του ΣΥΡΙΖΑ, εκφράζει την αριστερή μας συνείδηση. Βάζει στο παιχνίδι τα δικά μας προαπαιτούμενα. Ξεδιπλώνει το δικό μας οδικό χάρτη με τους σχεδιασμούς και τις μελλοντικές δράσεις, για να στηρίξουμε αποτελεσματικά την καταρρέουσα ελληνική κοινωνία, που εσείς, της αλήστου μνήμης συγκυβέρνησης, φέρατε στην κατάσταση αυτή. Είναι το πρόπλασμα του κοινωνικού μετασχηματισμού, με ταξική συνείδηση. Είναι η άμυνά μας στην επιβληθείσα λιτότητα, που εσείς της Αντιπολίτευσης βάλατε πλάτη και στην ύφεση, που ευτυχώς βαίνει προς το τέλος της, αυτήν που ντόπια και ξένα συμφέροντα επέβαλαν και εγκαθίδρυσαν στη χώρα μας.

Η Κυβέρνηση ΣΥΡΙΖΑ υποχρεώθηκε να πάρει δύσκολες αποφάσεις, ιδεολογικά δυσνόητες, αντίθετες και άσχετες με την Αριστερά, κοινωνικά ανάλγητες, υποχρεωτικά, όμως, συμβατές με μία ζοφερή πραγματικότητα.

Υπό τις συνθήκες αυτές, η ανάπτυξη παράλληλης δράσης κατ’ έναντι εκείνων που ρήμαξαν τη χώρα και την κατέστησαν προτεκτοράτο αδιαφανών συμφερόντων και εν τέλει την οδήγησαν στην ανθρωπιστική κρίση που σήμερα αντιμετωπίζει, ήταν μονόδρομος, ήταν ιδεολογική υποχρέωση, ήταν το δικό μας χρέος προς τη χειμαζόμενη ελληνική κοινωνία και τους συνανθρώπους μας.

Η Κυβέρνηση ΣΥΡΙΖΑ, με το παράλληλο πρόγραμμά της, όρισε τα δικά της προαπαιτούμενα. Έθεσε σε λειτουργία τους όρους του παραδείγματος της κοινωνικής αλληλεγγύης, όπως ορίζεται από τις δικές της οπτικές.

Σε αυτές τις συνθήκες ακραίας λιτότητας, δημοσιονομικής ασφυξίας, εκβιαστικών συμπεριφορών, κλίματος αφύσικης αβεβαιότητας και ανασφάλειας, ο ΣΥΡΙΖΑ συντονίστηκε, με σκοπό να συμβάλει στην απόκρουση των φαινομένων αυτών, όταν οι υπαίτιοι της εξαθλίωσης της ελληνικής κοινωνίας περί άλλων ετύρβαζαν, όταν ακόμη και το Γραφείο του Προϋπολογισμού της Βουλής τον Σεπτέμβριο του 2014 σε έκθεσή του χαρακτήριζε αποσπασματική την ασκούμενη πολιτική, προειδοποιώντας ότι με δυόμισι εκατομμύρια πολιτών να βρίσκονται κάτω από το όριο της φτώχιας και επιπλέον 3,8 εκατομμύρια σε κίνδυνο φτώχιας, η αλλαγή του μοντέλου κοινωνικής προστασίας ήταν sine qua non, δηλαδή εκ των ων ουκ άνευ, αφού η τότε κυβέρνηση Νέας Δημοκρατίας-ΠΑΣΟΚ δεν είχε τον παραμικρό σχεδιασμό για τη δημιουργία δημόσιου πυλώνα κοινωνικής αλληλεγγύης.

Το κενό της ανυπαρξίας αυτής της δέσμης πολιτικής εφαρμογής επιχείρησε να καλύψει ο ΣΥΡΙΖΑ. Και το πέτυχε ως εξής: Το Πρόγραμμα της Θεσσαλονίκης περιέλαβε την αντιμετώπιση της ανθρωπιστικής κρίσης ως πρώτη προτεραιότητά του. Δεν ήταν μια απλή καταγραφή ή μια δέσμη μέτρων ανακούφισης των πιο ευάλωτων κοινωνικά ομάδων. Εισήγαγε μία ολιστική προσέγγιση της κοινωνικής πολιτικής και σχεδίασε στοχευμένες παροχές σε είδος: Στέγη, ρεύμα, σίτιση. Έτσι, το γεγονός ότι το πρώτο νομοθέτημα του ΣΥΡΙΖΑ αφορούσε προέχοντος μέτρα ανακούφισης της ανθρωπιστικής κρίσης, ήταν μία φυσική εξέλιξη της πολιτικής του επιλογής.

Το οδοιπορικό της κοινωνικής αλληλεγγύης της Κυβέρνησης ΣΥΡΙΖΑ ξεκίνησε με τη χορήγηση εκατόν σαράντα πέντε χιλιάδων τριακοσίων καρτών αλληλεγγύης, που αντιστοιχούν σε τριακόσιους πενήντα χιλιάδες πολίτες, με δωρεάν ρεύμα σε ογδόντα εννέα χιλιάδες διακόσια ογδόντα οχτώ νοικοκυριά, που αντιστοιχούν σε διακόσιες δώδεκα χιλιάδες ανθρώπους, με επιδότηση ενοικίου σε τριακόσια πέντε χιλιάδες νοικοκυριά, που αντιστοιχούν σε ογδόντα πέντε χιλιάδες ανθρώπους. Πρόκειται για δράσεις που συνεχίζονται με αμείωτη ένταση και σταθερό προσανατολισμό στην κατεύθυνση αυτή και για το 2016 και με τις ρυθμίσεις που εισάγονται και με το παρόν νομοθέτημα.

Ο αγορητής της Νέας Δημοκρατίας, με περισσή ευτέλεια, αποκάλεσε το παράλληλο πρόγραμμα, «παράλληλο δούλεμα». Εάν το υιοθετείτε, δεν έχετε παρά να διαβιβάσετε τη διαφωνία σας αυτή στους εκατοντάδες χιλιάδες άνεργους, άστεγους, ανασφάλιστους και φτωχούς Έλληνες πολίτες, που επιβίωσαν και θα επιβιώσουν με το παράλληλο πρόγραμμα, που οι βασικές διατάξεις του επιδιώκουν να κρατήσουν την κοινωνία όρθια.

Όμως, ακόμη κι αν αυτά δεν επαρκούν, ρωτήστε και τις πεντακόσιες χιλιάδες των ωφελημένων απόρων πολίτων μέσω του Ταμείου Ευρωπαϊκής Βοήθειας με τον σχεδιασμό που γίνεται σε επίπεδο νομού, με την κινητοποίηση των τοπικών κοινωνιών σε πενήντα επτά κοινωνικές συμπράξεις για παροχές σε τρόφιμα, είδη καθαριότητας και υπηρεσίες.

Ας μην ξεχάσουμε να αναφερθούμε στις εκατό δόσεις με περίπου ένα εκατομμύριο εγγραφές έναντι χιλίων περίπου εγγραφών επί Νέας Δημοκρατίας.

Κυρίες και κύριοι συνάδελφοι, το στρατηγικό σχέδιο του ΣΥΡΙΖΑ αφορά το εθνικό σύστημα κοινωνικής αλληλεγγύης, δηλαδή την πρακτική εφαρμογή του παράλληλου προγράμματος για την αλλαγή του κοινωνικού υποδείγματος και τη μετάβαση από το αδιαφανές και αναποτελεσματικό ιδρυματικό κράτος σε ένα προνοιακό σύστημα δημοσίου χαρακτήρα, με ταυτόχρονο δημοκρατικό έλεγχο.

Με το παρόν νομοθέτημα τίθεται σε εφαρμογή το αποτέλεσμα μιας μακράς διαδικασίας ωρίμανσης αρχών και κινηματικής εμπειρίας στο πεδίο της κοινωνικής αλληλεγγύης.

Ούτω, το σημερινό νομοσχέδιο είναι ένας ακόμη σταθμός του παράλληλου προγράμματος, δηλαδή του οδικού χάρτη του ΣΥΡΙΖΑ για την έξοδο από την κρίση, στο οποίο έχει επιδοθεί η Κυβέρνηση εδώ και ένα χρόνο, με ταχύτητα και συνέπεια.

Το κυβερνητικό έργο για την αντιμετώπιση των κοινωνικών προβλημάτων που γέννησαν άφρονες πολιτικές του παρελθόντος, συνεχίζεται με το παρόν νομοθέτημα και αποτελεί το μεγάλο στοίχημα της Κυβέρνησης για ταυτόχρονη εφαρμογή και υλοποίηση ισοδύναμων μέτρων, σε σχέση με κοινωνικά επιζήμιες και οδυνηρές επιπτώσεις, που συνεχίζουν να προκύπτουν από τα προαπαιτούμενα της δανειακής συμφωνίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε, αν έχετε την καλοσύνη.

**ΠΡΟΕΔΡΕΥΩΝ (Γεώργιος Βαρεμένος):** Τελειώστε. Βάλτε μία τελεία.

**ΓΕΩΡΓΙΟΣ ΤΣΟΓΚΑΣ:** Ναι, κύριε Πρόεδρε.

Κυρίες και κύριοι συνάδελφοι, η Αντιπολίτευση πριν από τις γιορτές των Χριστουγέννων, αγνοώντας επιδεικτικά τη βαρύτητα του θεσμικού της ρόλου, προσπάθησε, με την ισοπεδωτική της μανία, να μπλοκάρει το παράλληλο πρόγραμμα, επιχειρώντας, μάλιστα, να προκαλέσει και παρέμβαση των δανειστών, όπως θυμόμαστε όλοι όσοι είμαστε μέλη της Επιτροπής των Κοινωνικών Υποθέσεων. Όμως, το μόνο που κατάφερε ήταν να καθυστερήσει αυτό για ενάμισι μήνα.

Φειδόμενος του χρόνου σας, θα περιοριστώ στις σημαντικές διατάξεις του Υπουργείου Υγείας, που αποτελούν και το βασικό σώμα των διατάξεων του νομοθετήματος και οι οποίες έρχονται να απλοποιήσουν υφιστάμενες διαδικασίες, να στηρίξουν το σύστημα δημοσίων υπηρεσιών υγείας και, τελικά, να κάνουν πιο λειτουργική, αποτελεσματική και αποδοτική την κατάσταση στο εθνικό σύστημα υγείας.

Είναι αναντίρρητα γεγονός ότι ο βαθμός του πολιτισμού μιας κοινωνίας προσδιορίζεται και πραγματώνεται μέσα από τον τρόπο που αντιμετωπίζει τις ευαίσθητες κοινωνικές ομάδες της.

Με το παρόν νομοθέτημα, η Κυβέρνηση σκοπεύει να ισορροπήσει με έναν αποτελεσματικό τρόπο την κατάσταση στη δημόσια διοίκηση και ειδικά στον τομέα της υγείας, με τα αλλεπάλληλα μέτρα και τις απομειώσεις που έχουν προωθηθεί.

Ταυτόχρονα, στοχεύει στο να ενισχύσει το δημόσιο σύστημα υγείας σε πόρους και ανθρώπινο δυναμικό, προκειμένου να μπορέσει να ανταποκριθεί στην αυξημένη ζήτηση, που θα προκαλέσει η κοινωνική κάλυψη των ανασφάλιστων.

Οι ρυθμίσεις του Υπουργείου Υγείας που έρχονται προς ψήφιση συμπεριλαμβάνουν μια σειρά αλλαγών, τόσο για τους γιατρούς, όσο και για τα νοσοκομεία.

Κατά βάση, όμως, το παράλληλο πρόγραμμα της Κυβέρνησης στον τομέα της υγείας προβλέπει τη διασφάλιση της πλήρους και ελεύθερης πρόσβασης σε δυόμισι εκατομμύρια ανασφάλιστους συμπολίτες μας, θύματα των αναποτελεσματικών πολιτικών που οδήγησαν στην κρίση, κάτι για το οποίο είχε δεσμευτεί η Κυβέρνηση εδώ και καιρό.

Με τον τρόπο αυτό θα γίνει επιτέλους πράξη η συνταγματική υποχρέωση της ελληνικής πολιτείας να εξασφαλίσει καθολικά και ισότιμα το κοινωνικό δικαίωμα της υγείας.

Άλλωστε, ακόμα και σήμερα ανασφάλιστοι πολίτες, άστεγοι και άποροι, που δεν έχουν πρόσβαση ούτε σε φάρμακα…

**ΠΡΟΕΔΡΕΥΩΝ (Γεώργιος Βαρεμένος):** Κύριε συνάδελφε, θα μας πάρει το πρωί. Βάλτε μια τελεία.

**ΓΕΩΡΓΙΟΣ ΤΣΟΓΚΑΣ:** Κύριε Πρόεδρε, ζητώ συγγνώμη.

Έτσι, λοιπόν, αφού έχουν ήδη ειπωθεί τα περισσότερα, θα ψηφίσουμε το παράλληλο πρόγραμμα, γιατί είναι μια υποχρέωση προς την κοινωνία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 1.47΄ λύεται η συνεδρίαση για σήμερα Σάββατο 20 Φεβρουαρίου 2016 και ώρα 10.00΄, με αντικείμενο εργασιών του Σώματος νομοθετική εργασία, συνέχιση της συζήτησης και ψήφιση του σχεδίου νόμου του Υπουργείου Υγείας: «Μέτρα για την επιτάχυνση του κυβερνητικού έργου και άλλες διατάξεις», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**